
Kiistellyt tiet terveyteen 


Parantamisen monimuotoisuus ja 
lääkinnällinen hybridisaatio globaalihistoriassa 


Markku Hokkanen ja Kalle Kananoja 


Terveys, elämän vaaliminen ja sairauksien hoitaminen ovat olleet kes- 
keisiä yksilöllisiä, kulttuurisia ja yhteiskunnallisia kysymyksiä kautta 
ihmiskunnan historian. Ihmiset ovat etsineet moninaisia teitä tervey- 
teen. Ne ovat aina olleet kiisteltyjä ja mutkaisia. Ihmisten suhtautumista 
parantamiseen kuvastaa hyvin suomalainen sanonta ”konstit on monet”. 
Tämän teoksen artikkelit tutkivat näitä tapoja ja pyrkivät vastaamaan 
kysymykseen parantamisen kulttuuris-yhteiskunnallisesta asemasta 
eri aikoina eri puolilla maailmaa. Kirjassa pureudutaan parantamisen 
hyväksyttävyyteen ja laillisuuteen sekä eritellään niitä argumentteja, 
joita parantamisen puolesta ja sitä vastaan on esitetty. 

Teoksen lähtökohtana on ajatus, että lääkintäkulttuurit ovat aina 
olleet moniarvoisia ja eri lääkintäjärjestelmien välillä on ollut kilpailua. 
Tekijät tarkastelevat, mihin parantamismuotojen suosio tai epäsuosio 
ja yleisyys perustuvat. Toisaalta teos käsittelee myös ennakkoluuloja 
ja parantamisen vastustajia — millaisin argumentein eri parantamis- 
muotoja on pyritty kieltämään. Tässä johdannossa käsitellään paranta- 
misen globaalia historiaa pitkällä aikavälillä. 

Kuten Hannu Vuori on todennut vuonna 1979 ilmestyneessä Lääke- 
tieteen historiassaan, tieteellisen lääketieteen kanssa kilpailevien hoito- 

muotojen merkitys on ollut sitä suurempi, mitä kauemmaksi historiassa 
mennään. Länsimaissa yliopistollinen lääketiede oli pitkään vain suh- 
teellisen vähälukuisen yläluokan käyttämä hoitomuoto, ja enemmistö 
väestöstä turvautui kansanlääkintään. Tämä kirja käy käsiksi Vuoren 
esittämään haasteeseen kirjoittaa maailman väestöjen enemmistön joka- 
päiväisen lääkinnän harjoittamisen historiaa." 

Teoksen kirjoittajien lähtökohtana on ensisijaisesti kulttuurinen (ei 
biolääketieteellinen) lähestymistapa menneisyyden pyrkimyksiin pysyä 
terveenä ja hoitaa sairauksia. Kiinnostuksen kohteena ovat toisaalta 
terveyteen ja parantamiseen liitetyt merkitykset, kokemukset ja määri- 
telmät, toisaalta kamppailut näiden asioiden määrittelemisestä, arvot- 
tamisesta ja kontrollista. Kulttuurisessa katsannossa ”terveys” voidaan 
määritellä sosiaalisesti ja kulttuurisesti rakentuneeksi, koetuksi eheyden 
tilaksi. Tässä mielessä teos edustaa terveyden ja lääketieteen sosiaalisen 
rakentumisen tutkimuksen traditiota. Emme esitä, että parantamista 
voitaisiin tutkia vain sosiaalisena konstruktiona. Usein olisi suotavaa, 
että terveyden historian tutkimuksessa voitaisiin yhdistää kulttuurisia 
ja biolääketieteellisiä lähestymistapoja.? Tällöin kysymykset menneisyy- 
den hoitokeinojen tehokkuuden arvioinnista ja menneisyyden sairauk- 
sien jälkikäteisestä diagnoosista nykytiedon valossa nousevat kuitenkin 
ongelmiksi. Tässä teoksessa keskitytään pääasiallisesti aikalaisten näke- 
myksiin ja kokemuksiin parantamisesta, ei sen ”objektiiviseen” arvioin- 
tiin? 

Lääkinnällinen pluralismi (medical pluralism), moniarvoisuus, on 
viime vuosina noussut lääketieteen ja terveyden historioiden merkittä- 
väksi teemaksi. Pluralismin tutkimuksen vaikutteet tulivat historiaan 
voimakkaasti lääkintäantropologiasta, jossa erilaiset parantamisjärjes- 
telmät ja lääkintäkulttuurit ovat pitkään olleet tutkimuksen keskiössä. 
Kiinnostusta moniarvoisuuteen ovat osaltaan ruokkineet pettymys 


1 Vuori 1979, 17. 

2 Hokkanen 2007, 1-5; Kuhanen 2005, 45-46; Jordanova 1995, 361-371; Vaughan 1994b, 286-287; 
Romanucci-Ross et.al.1991. 

3 Tehokkuuden arvioinnin ja jälkikäteisen diagnoosin ongelmallisuudesta ks. Harley 1999; Lewis 1993, 
189—218. 

”länsimaiseen” lääketieteeseen,t kiinnostus erilaisiin hoitomuotoihin 
ja elämäntapoihin sekä kuluttajan aseman korostaminen parantamisen 
globalisoituvilla markkinoilla. Kuten Waltraud Ernst toteaa, pluralismi 
on tutkijoille sekä vapauttava että ongelmallinen käsite. Pluralismin 
tutkimus mahdollistaa dikotomisten kahtiajakojen ja homogeenisten 
parantamisjärjestelmien kyseenalaistamisen ja korvaamisen hienovarai- 
semmalla analyysillä. Toisaalta kritiikitön pluralistinen lähestymistapa 
voi johtaa valtakysymysten unohtamiseen tai naiiviin kuvaan maailmas- 
ta, jossa kaikilla olisi samanlaisia valinnanmahdollisuuksia (tai relativis- 
tiseen näkemykseen, että kaikki parantamistavat olisivat yksiselitteisesti 
samanarvoisia). Ernst esittää lääkinnälliselle pluralismille kaksi merki- 
tystä. Yksinkertaisempi viittaa tilanteeseen, jossa erilaiset lääkinnälliset 
lähestymistavat vallitsevat rinnakkain: toisinaan keskenään kilpaillen, 
toisinaan toisiaan täydentäen. Monimuotoisemmassa merkityksessä 
pluralismi viittaa paitsi erilaisten lääkintäjärjestelmien väliseen, myös 
niiden sisäiseen moninaisuuteen. Tässä katsannossa parantamisen tavat 
ja parantajien sekä potilaiden kokemukset ovat avoimia erilaisille vaikut- 
teille, hybridisaatiolle, synkretismille ja luoville ratkaisuille. 
Lääkinnällinen pluralismi, kuten Ernst muistuttaa, ei ole uusi ilmiö: 
se on löydettävissä historiallisesti laajalti. Se ei ole myöskään yksiselit- 
teisesti kasvussa, vaikka globalisaatio ja internet ovat nopeuttaneet sekä 
modernin lääketieteen että ”perinteisten” hoitomuotojen leviämistä. 
Sen sijaan kiinnostus pluralismiin on länsimaissa kiistatta kasvanut, 
ja tämä on ymmärrettävä osana laajempia kulttuurisia kehityskulkuja, 
kuten traditioiden ja modernisaation, kansallisten identiteettien ja glo- 
balisaation kysymyksiä. Historiallisesti on erityisen kiintoisaa, kuinka 
eri aikoina erilaisia parannuksellisia traditioita tai näennäisesti yhtenäi- 
siä ”parantamisjärjestelmiä” on luotu ja legitimoitu eri tahojen toimesta, 


4 Huomioon ottaen tässäkin teoksessa esiin tuodun lääkintäkulttuurien hybridisaation, ”länsimainen” 
lääketiede ei ole pohjimmiltaan ollut länsimaista enää pitkään aikaan. Antropologiassa käytettyjä ter- 
mejä ovat ”kosmopoliittinen lääketiede” tai biolääketiede, vaikkeivät nämä ole välttämättä sen parem- 
pia termejä. 

5 Ernst 2002; Vrt. Janzen 1978 , xviii. Lääkintäjärjestelmistä ja -kulttuureista ks. esim. Janzen 1978; 
Gentilcore 1998; Last 1992; Turner 2006; Hokkanen 2007; Bruchhausen 2010; Zucconi 2010. 
Hybridisaatiosta ks. Burke 2009. 

usein monimutkaisten neuvottelujen ja kamppailuiden tuloksina. 
”Valtavirran” lääketiede, homeopatia tai ”perinteinen” parantaminen 
tietyissä ajoissa ja paikoissa ovat tällaisten prosessien tuloksia, ja tutki- 
mus voi paljastaa niissä ilmenevät pluralistiset elementit.* 

Tässä teoksessa parantamista tarkastellaan globaalihistoriallisessa, 
eri maantieteellisten alueiden yhteyksiä painottavassa kontekstissa, 
jonka keskeisiä piirteitä ovat ihmisten, tavaroiden, aatteiden ja ajatus- 
ten sekä instituutioiden maailmanlaajuiset liikkeet ja niiden seuraukset 
alueelliseen ja kansalliseen dynamiikkaan. Globaalihistoriassa tai maail- 
manhistoriassa eurosentrisyyden ongelmat ja rajoitukset on jo pitkään 
tunnustettu, ja pyrkimyksiä uudenlaisiin perspektiiveihin on korostettu.” 
Esimerkiksi William McNeillin klassikkoteos Kansat ja kulkutaudit osoitti 
osaltaan, että toisinaan Euroopan mieltäminen ennemmin marginaaliin 
kuin keskipisteeseen avaa tärkeitä näyttökulmia ja painotuksia maail- 
manhistoriaan.® Eurosentristen perspektiivien haastaminen on mah- 
dollista sekä makro- että mikrotasolla, ja parantamisen, lääketieteen ja 
sairauksien historia tarjoaa tähän erinomaisen kentän. Suuressa osassa 
maailmaa länsimainen lääketiede on ollut marginaalinen myöhäinen 
tulokas moniarvoisella parannuskentällä. Tässä teoksessa valotetaan eri 
kulmista parantamisen monimuotoisuutta, dynaamisuutta ja kiistan- 
alaisuutta. Teoksen artikkelit sekä luovat katsauksen uusimpaan tutki- 
mukseen terveyshistoriasta (myös etnologian, antropologian ja uskonto- 
tieteen aloilta) että analysoivat tarkemmin erilaisten tapaustutkimusten 
keinoin ”kiisteltyjä teitä terveyteen”. 9 


6 Ernst 2002, 7-9. 

7 Ks. esim. Chakrabarty 2000; Manning 2003; McNeill ja McNeill 2005; Goody 2007; Sivasundaram 
2010. 

8 McNeill 2004. 

9 Vaikka pyrimme kirjoittamaan lääkintäkulttuurien pitkän aikavälin globaalihistoriaa, muutamat 
alueet ja aikakaudet jäävät selvästi vähemmälle huomiolle. Emme käsittele tässä johdannossa 
lainkaan Venäjän ja Neuvostoliiton emmekä Australian ja Uuden-Seelannin historiaa, vaikka 
niissä voidaan havaita monia yhteisiä piirteitä kuin muillakin alueilla. Venäjän ja Neuvostoliiton 
historiankirjoituksessa parantamista on käsitelty usein shamanismin, taikuuden ja perinteisen 
uskonnonharjoittamisen konteksteissa. Ks. esim. Kivelson 2013; Znamenski 2003 ja 1999. 
Suomalaisen shamanismin linkittymisestä tähän euraasialaisen kontekstiin, ks. esim. Pentikäinen 
1994; Siikala 1994. Kansanlääkinnästä Neuvostoliitossa ks. Eaton 2004, 44—46, 190. Australian ja 
Uuden-Seelannin lääkintäjärjestelmistä, ks. esim. Raftery 2006; Dow 1999; Reid 1983; Nicolson 1988. 

Lääkintäkulttuurit ja -järjestelmät 


Parantamiseen liittyvä terminologia on usein ongelmallista ja kuvastaa 
julkista keskustelua käyvien tahojen koulutustaustaa, ennakkoasenteita 
ja yhteiskunnallista asemaa. Ensimmäinen ongelma liittyy käsitteeseen 
lääketiede. Suomen kielessä latinankielen sanasta medicina juontuvat 
termit käännetään yleensä lääketieteeksi, josta seuraa oletus, että ainoaa 
oikeaa medicinaa on sairaiden hoitaminen nykypäivän tieteellisesti tut- 
kituin ja hyväksytyin metodein, mitä kutsutaan myös näyttöön perustu- 
vaksi lääketieteeksi (evidence-based medicine tai EBM). Tarkkaan ottaen 
latinankielen termi medicina kattaa kuitenkin paitsi tieteen, myös minkä 
tahansa tavan parantaa eli diagnosoida ja hoitaa sairautta sekä ylläpitää 
terveyttä lääkkeiden avulla tai säätelemällä ruokavaliota ja elintapoja. 
Näin ollen esimerkiksi ’kiinalainen lääketiede täyttää medicinan määri- 
telmän, vaikka voidaan kiistellä siitä, missä määrin se on tieteellistä länsi- 
maisin kriteerein. Sama ongelma seuraa puhuttaessa lääketieteen histo- 
riasta (engl. history of medicine), jolla on Suomessa yleensä tarkoitettu 
lääketieteen oppihistoriaa. Yhtä hyvin voidaan kuitenkin puhua myös 
lääketieteellisestä tai lääkintähistoriasta (engl. medical history), jolla viita- 
taan laajemmin paitsi oppihistoriaan, myös terveyden ja sairauden, ter- 
veydenhuollon ja parantajien luokse hakeutuvien potilaiden historiasta 
sekä näiden kytkeytymisestä yhteiskuntaan ja ympäristöön.” Anglofo- 
nisessa akateemisessa maailmassa tätä on yleensä kutsuttu lääketieteen 
sosiaalihistoriaksi (engl. social history of medicine). 

Tässä teoksessa lääkintäjärjestelmät ja lääkintäkulttuuri ymmärretään 
sosiaalisesti ja kulttuurisesti rakentuneiksi, komplekseiksi ja dynaami- 
siksi ilmiöiksi, jotka sisältävät erilaisten parantajien, parannettavien 
ja ”maallikoiden” vuorovaikutuksen, ajattelun ja toiminnan. Lääkintä- 
kulttuuri on ”järjestelmää” laveampi käsite: se kattaa laajemman kult- 
tuurisen kentän, jossa voi olla useita parantamisjärjestelmiä rinnakkain 
ja vuorovaikutuksessa. Tämä kenttä on tämän teoksen tapaustutkimuk- 
sissa luonteeltaan pluralistinen." 


10 Hakosalo 2014 on ehdottanut käsitettä ”terveyshistoria” vastineeksi englanninkielen laajennetulle 
käsitteelle history of medicine and health. 
11 Hokkanen 2007, 2-3; Last 1992; Leslie 1978, xii-xiv. 

Ludmilla Jordanova on korostanut lääketieteen kulttuurihistoriallista 
lähestymistapaa, jossa otetaan huomioon sekä lääkinnällisen ajattelun 
että erilaiset sosiaaliset prosessit ja pohditaan kysymyksiä lääkinnän 
suhteesta esimerkiksi kirkkoon ja oikeuslaitokseen.” Tämä teos sijoittuu 
luontevasti tähän traditioon. Kysymykset parantamisen laillisuudesta 
ja hyväksyttävyydestä liittyvät keskeisesti kysymykseen parantamisen 
uskottavuudesta. Parantajien ja potilaiden retoriikka ja uskottavien 
merkitysten antaminen sairaudelle ja hoidolle ovat olennaisia seikkoja 
menneisyyden lääkintää tutkittaessa.” Epäonnistunut, epäuskottava tai 
vierasta toimintatapaa edustava parantaja määritellään usein huijariksi, 
puoskariksi, noidaksi, rikolliseksi tai itse sairaaksi. Menneisyyden paran- 
tajien tietoista ”huijariutta” on kuitenkin hankala arvioida: kysymys siitä, 
uskoivatko parantajat itse hoitojensa tehoon, jää usein avoimeksi. 

Vaihtoehtohoidoista puhuttaessa tarkoitetaan yleensä vaihtoehtoja 
länsimaiselle lääketieteelle. Kuten tämän teoksen artikkeleissa osoi- 
tetaan, historiallisesta näkökulmasta vaihtoehtohoidoista puhuminen 
on ongelmallista, sillä ennen modernisaatiokehitystä ja biolääketieteen 
esiinmarssia yliopistollinen lääketiede oli länsimaissakin vain yksi 
vaihtoehto monien joukossa.5 Roberta Bivinsin mukaan kreikkalais- 
roomalaiseen kirjalliseen perinteeseen pohjannut yliopistollinen humo- 
raaliteoriaan perustunut parantaminen ei aatepohjaltaan merkittävästi 
eronnut Etelä-Aasian ayurvedisestä eikä kiinalaisesta lääkinnästä ennen 
1800-lukua. Globaalisti näitä esimoderneja lääkintäjärjestelmiä yhdisti 
ajatus ihmiskehosta universumin pienoismallina. Fri puolilla maailmaa 
eri järjestelmissä toimineet lääkärit pystyivät arvostamaan ja hyödyntä- 
mään toistensa ajattelua — esteitä asetti ainoastaan kielimuuri, ei niin- 
kään järjestelmien keskinäiset erot.* 

Pitkän aikavälin historiallisessa perspektiivissä ainakin länsimaissa 
nykyään vallitseva yhden lääkintäjärjestelmän eli biolääketieteen 


12 Jordanova 1995. 

13 Harley 1999. 

14 Vaihtoehtolääkinnästä ja sen määrittelemisestä suomalaisessa yhteiskunnassa, ks. esim. Joutsijärvi 
2014; Hernesniemi 1994, 11-19; Vaskilampi 1994; Honko 1983. 

15 Jlitte 1996. 

16 Bivins 2007, 13-29. 

hegemoninen asema on poikkeuksellista. Siitä huolimatta se ei ole 
totaalista, vaan myös länsimaissa lääkintäkulttuurit ovat poikkeuksetta 
moniarvoisia. Useissa kehitysmaissa, erityisesti Afrikassa, vallitsevan 
resurssipulan johdosta sairaaloissa ei saa hoitoa, vaan ne ovat paikkoja, 
joihin mennään kuolemaan.” Tämänkaltaisissa olosuhteissa länsimai- 
nen lääketiede voidaan vain hädin tuskin määritellä edes vaihtoehdoksi, 
sillä käytössä on erilaisia hoitomuotoja, joista Maailman terveysjärjestö 
(WHO) käyttää nimitystä traditional medicine, perinteinen lääketiede. 
Tämän lisäksi englannin kielessä on vakiintunut termi complementary 
and alternative medicine (CAM), josta voidaan käyttää suomenkielistä 
käännöstä täydentävät ja vaihtoehtohoidot. Globaalista historiallisesta 
näkökulmasta tämä onkin usein osuva termi varsinkin potilasnäkö- 
kulmasta, koska tie terveyteen on kulkenut usean vaihtoehtoisen tai 
toisiaan täydentävän hoitomuodon kautta. 

Puhuttaessa ”perinteisestä” parantamisesta on syytä muistaa, että 
parantamisen traditiot ovat historiallisen kehityksen ja usein myös 
pluralististen vuorovaikutusprosessien tulosta. Tutkimus on osoittanut 
muun muassa kiinalaisen lääketieteen, ayurvedan tai islamilaisen unani- 
tradition dynaamisen muuttuvuuden osin myös länsimaisten vaikuttei- 
den johdosta. Esimerkiksi modernissa ayurveda-traditiossa radikaalit ja 
rajut hoitotavat (kuppaus, voimakkaat ulostuslääkkeet) ovat vähentyneet 
”pehmeiden” metodien korostuessa.* 

Suomalaisessa julkisessa keskustelussa yleensä esiintyvä termi on 
uskomushoidot, jonka merkitystä ei yleensä sen tarkemmin määritellä, 
mutta jota määrittää usko yliluonnollisiin voimiin ja ihmeisiin. Lähtö- 
kohtaisesti termi arvottaa parantamisen eri muodot länsimaista lääke- 
tiedettä huonommiksi, parantajat huijareiksi ja näiden potilaat hyvä- 
uskoisiksi hölmöiksi. Uskomushoidoksi voitaisiin luokitella yhtä lailla 
rukouksen parantavaan voimaan perustuva uskonnollinen parantami- 
nen ja erilaiset kansanlääkintätraditiot eri puolilla maailmaa. Uskomus- 
hoidoista puhuttaessa puolestaan unohdetaan mieluusti länsimaiseen 
lääketieteeseen kuuluva, paljon tutkittu lääkevalmisteiden lumevaiku- 


17 McPake 2009. 
18 Ernst 2002, 5-8; Cunningham & Andrews (toim.) 1997. 

tus. Termi on suomenkielen uudissana, joka otettiin käyttöön vuonna 
1995 Lääketieteellinen Aikakauskirja Duodecimin sanakilpailun tuloksena. 
Sen käyttöä lääkäreiden parissa on kuitenkin kritisoitu, koska se helposti 
luo vastakkainasettelun lääkäreiden ja näiden potilaiden välillä.?* Termin 
kiistanalaisuuden vuoksi emme näe perusteita sen käyttämiselle. 

Tutkimuskirjallisuudessa erilaiset parantamistraditiot luokitellaan 
yleensä magiaksi tai taikuudeksi. Historiallisesta näkökulmasta magian 
määritelmät ovat kuitenkin vaihdelleet eri aikoina. Kristityn Euroopan 
historiassa magia miellettiin pitkään ihmisen pyrkimykseksi kutsua 
paholaista auttamaan erilaisissa elämän ongelmissa, kuten paranta- 
misessa. Tällöin magia oli vastakohta kristinuskolle. Uskontotieteen 
näkökulmasta magian ja uskonnon erottaminen toisistaan ei ole niin 
yksiselitteistä, sillä monet maailmanuskontojen rituaaliset ja seremo- 
nialliset piirteet muistuttavat magiaa. Modernissa maailmassa oleel- 
lisempi käsitys on jako tieteeseen ja magiaan. Tällöin yritykset hallita 
fyysistä todellisuutta tai ihmisen psyykettä keinoin, joita ei voi selittää 
tieteellisin periaattein ja lainalaisuuksin, ovat magiaa. Usko magiaan 
voidaan näin ollen määrittää taikauskoksi.” Magia ja taikausko ovat 
kautta historian liittyneet läheisesti toiseuteen ja vastakkainasettelujen 
luomiseen eri ihmisryhmien välillä: yhtä lailla vieraista kulttuureista 
tulevat muukalaiset kuin tietyn yhteiskuntaluokan edustajat on saatettu 
leimata magian käyttäjiksi. 


Parantaminen antiikin ja keskiajan maailmassa 


Varhaisten globaalisti merkittävien ja nykyaikaan asti jatkuneiden lää- 
kintäjärjestelmien synty voidaan ajoittaa muutamiin ajanlaskumme al- 
kua edeltäviin vuosisatoihin tai sen alkuun. Etelä-Aasiassa ayurvedan 
— kirjaimellisesti terveyttä (ayus) koskevan tiedon (veda) — varhaisimmat 


19 Moerman 2002. 

20 Hemilä 2007; Kivelä ja Kellosuo 2007; Hernesniemi 2002; Forsius 2002. 

21 Magian ja uskonnon yhteiset piirteet, ks. Suojanen 2000, 146; Horton 1993; Porter 2002. 
22 Vuori 1979, 32-35. 

tekstit ajoittuvat buddhalaisuuden synnyn alkuaikoihin 400-luvulle 
eaa. Buddhalaiset munkit kirjasivat ylös ja yhtenäistivät ayurveda- 
järjestelmää, joka oli sitä ennen levinnyt ja säilynyt osana suullista 
perinnettä. Monet munkit toimivat myös ayurveda-parantajina ja levitti- 
vät parantamisjärjestelmää eri puolille Aasiaa.? 

Ayurveda on lääkintäjärjestelmä, johon liittyy niin sairauksia ennal- 
taehkäisevä kuin niiden parantamiseen pyrkivä puoli. Ayurveda-järjes- 
telmässä voidaan erottaa monia historiallisia ja tulkinnallisia kerroksia, 
joissa olennaisimpina oppijärjestelmän osina nousevat esiin kolme hu- 
moraali- tai ruumiinnestettä (doša), seitsemän kehon elementtiä (dhatu) 
sekä kehon eritteet. Humoraalijärjestelmä tarjoaa oivan vertailukohdan 
kreikkalais-roomalaiseen lääkintäjärjestelmään. Ayurvedassa käytetään 
sekä eläin- että kasviperäisiä lääkkeitä, ja sen terapeuttisia keinoja ovat 
ruokavalio, peräruiskeet, hieronta, verenpäästö, juotikkaiden käyttö, voi- 
teiden ja lääkeruiskujen käyttö, hikoilu sekä kirurgia. Ayurvedan klassi- 
sissa teksteissä korostetaan kohtuullisuutta terveyden tärkeimpänä 
tekijänä, oli kyse sitten ruuasta, unesta, fyysisestä harjoittelusta, sek- 
sistä tai lääkkeistä.? Etelä-Aasiassa kehittynyttä lääkintäjärjestelmää 
kuvasi muun muassa 400-luvulla jaa. elänyt kiinalainen pyhiinvaeltaja 
Fa-Hien, joka kirjoitti kuvauksen Pohjois-Intian kuningaskunnista. 
Hänen mukaansa alueen kauppiassuvut ylläpitivät kaupungeissa sairaa- 
loita, joista seudun köyhät ja sairaat saivat ruokaa ja lääkkeitä. Fa-Hienin 
kertomus on yksi varhaisimmista kunnallisen sairaalajärjestelmän ku- 
vauksista maailmassa.” 

Kiinalaisen lääketieteen puolestaan katsotaan muotoutuneen Taiste- 
levien valtioiden kauden (päättyi 221 eaa.), Oin-kauden (221—207 eaa.) 
ja sitä seuranneen Han-kauden (206 eaa. — 220 jaa.) aikana. Uskontoon 
ja magiaan perustuva parantaminen kuului pitkään kiinteästi oppineen 
lääketieteen perinteisiin, mutta luonnonfilosofiaan pohjautuva lääke- 
tiede korvasi nämä perinteet toisen vuosisadan puolivälissä eaa. Varhai- 
set akupunktuuria ja moksibustiota koskevat kirjoitukset muodostivat 


23 Ninivaggi 2008, 1—18. 
24 Wujastyk 2003, xvii-xxii; Karttunen 2005, 302—304. 
25 Fa-Hien 1965, 79. 

osan ajanlaskumme alussa yhteen kootusta neljästä isosta kokoel- 
masta, joka tunnetaan yhteisnimellä Keltaisen keisarin sisäinen kaanon 
(Huangdi neijing). Perimätiedon mukaan vuosina 2697-2597 eaa. elä- 
nyt tarunomainen Keltainen keisari Huangdi on nimetty kiinalaisen 
”lääketieteen isäksi”. Näissä kirjoituksissa luotiin perusta kiinalaisen 
lääketieteen teorioille, joiden peruselementit olivat shen (sydämessä 
asuva henki), jing (hengen hienoin ilmentymä) ja gi (kaikkialla läsnä 
oleva energia ja maailmankaikkeuden käyttövoima). Amuletit, loitsut ja 
oman sisimmän tarkastelu säilyivät kuitenkin hoitokeinoina sairauksiin, 
joiden ajateltiin olevan demonien ja pahojen jumaluuksien aiheutta- 
mia.*° 

Verrattuna kiinalaiseen ja intialaiseen lääketieteeseen kreikkalais- 
roomalainen lääketiede on merkitykseltään vähäisin nykypäivän maail- 
massa antiikin aikana syntyneistä parantamisperinteistä.? Tämä pe- 
rinne on säilynyt nykyaikaan asti hippokraattisten ja Galenoksen kir- 
joitusten ansiosta, mutta hippokraattista valaa lukuun ottamatta niillä 
ei juuri ole merkitystä nykypäivän länsimaisen lääkärin työn kannalta. 
Viime aikoina antiikin Kreikan ja Rooman perintöä lääketieteen histo- 
riassa onkin alettu käsitellä monipuolisemmin. Aiemmin rationaalisena 
pidetyssä kreikkalaisessa lääketieteessä on alettu havaita sen irrationaa- 
lisuus. Tutkijat ovat paitsi kiinnittäneet aiempaa tarkempaa huomiota 
sen uskonnollisiin puoliin, parantamiskultteihin ja magiaan, myös 
osoittaneet antiikin kreikkalaisen ”tieteen” syvästi uskonnollisen luon- 
teen. Kreikkalaisella lääketieteellä oli myös huomattavasti yhteistä baby- 
lonialaisen ja egyptiläisen lääketieteen kanssa, jotka on yleensä ohitettu 
irrationaalisina ja taikauskoisina parantamisjärjestelminä.?3 

Antiikin Kreikassa parantaminen oli pluralistista. Potilaiden suosiosta 
kilpailivat niin manaajat, yrttikauppiaat, filosofit kuin lääkärit. Sairauk- 
sien hoito perustui pitkälti kasviperäisiin lääkkeisiin ja elämäntapaohjei- 
siin. Lääkärit esittivät parantamisensa perustuvan loogis-rationaaliseen 


26 Lo 2006. Nykypäivän kiinalaisen lääketieteen seitsemän teoriaa käsitellään yksityiskohtaisesti 
teoksessa Hytönen 1998. 

27 Eijk 2011, 22. 

28 Zucconi 2010; Nissen 2009; Wickkiser 2008; Sedley 2008; Lehmann (toim.) 2006; Horstmanshoff & 
Stol (toim.) 2004. 

ajatteluun magian käyttämisen sijaan. Kreikan lääkärien rationaalisuutta 
arvioidessa ei kuitenkaan voi ottaa mittapuuksi nykyajan tieteellisiä mit- 
tareita. Kuten Vuorinen on todennut, antiikin lääkärit toimivat omassa 
yhteiskunnassaan rationaalisesti ”sekä katsoessaan jumalat tarpeetto- 
miksi sairauden syitä selittäessään että tunnustaessaan jumalten vaiku- 
tuksen parantumisessa ja toimiessaan Asklepioksen pappina.”?9 

Antiikin Kreikan ja Rooman lääketieteellinen perintö on kiteytynyt 
kahteen hahmoon — Hippokrates ja Galenos ovat yleensä keskiössä 
puhuttaessa antiikin lääketieteestä. Vasta viime vuosina on alettu kiin- 
nittää huomiota kanonisoinnin merkitykseen antiikin historiakäsityk- 
sissä. Hippokraattiset kirjoitukset koostuvat usean eri kirjoittajan 
lääketieteellisistä teoksista, joita alettiin kanonisoida mahdollisesti jo 
kolmannella vuosisadalla eaa. ja joita käytettiin lääketieteen opetukses- 
sa. Nämä kirjoitukset saavuttivat pian hallitsevan aseman ja syrjäyttivät 
aikakauden muut lääketieteelliset teokset. Samoin voidaan katsoa käy- 
neen antiikin roomalaisille moninaisille lääketieteellisille näkemyksille, 
jotka Galenoksen teosten kanonisoinnin myötä unohtuivat marginaalei- 
hin. On kuitenkin syytä pitää mielessä, että antiikin lääketieteen histo- 
riassa keskeiseksi näkemykseksi esiin nostettu humoraaliteoria oli vain 
yksi vallalla olevista fysiologisista doktriineista. Useat antiikin Kreikan 
lääketieteelliset koulukunnat eivät tunnustaneet humoraaliteoriaa lain- 
kaan. Vasta Galenoksen työn kanonisoinnin myötä se saavutti määrää- 
vän aseman myöhäisantiikin ja varhaiskeskiajan lääketieteellisessä ajat- 
telussa.3° 

Antiikin Kreikan lääketieteessä kiinnitettiin Vuorisen mukaan vain 
vähän huomiota ”jumalallisiin” tauteihin ja käsitettiin taudit ennem- 
min luonnollisiksi. Rooman valtakunnan vallitsevaksi uskonnoksi 300- 
luvulla jaa. nousseessa kristinuskossa ajatusta sairauksien luonnon- 
mukaisuudesta karsastettiin — Jumala ja demonit saivat keskeisen roo- 
lin kristinuskon sairauskäsityksissä. Jännite kaupunkien hyvinvoivan 
sivistyneistön — joihin myös koulutetut lääkärit kuuluivat — ja kristin- 
uskon välillä säilyi läpi myöhäisantiikin. Monilla kristityillä oli epäilevä 


29 Vuorinen 2010, 83. 
30 Eijk (toim.) 1999. 

asenne maalliseen lääketieteeseen, mikä näkyy esimerkiksi useissa var- 
haisissa pyhimyselämäkerroissa. Pyhimysten kulteista muodostui vähi- 
tellen olennainen tie terveyteen kristittyjen parissa, sillä niiden ajateltiin 
parantavan tai suojelevan moninaisilta taudeilta 3" 

Keskiajan lääketiedettä ja filosofiaa Euroopassa hallitsi skolastiikka.3 
Myöhäiskeskiajalla 1200-luvulta alkaen eri puolille Eurooppaa peruste- 
tut yliopistot kouluttivat lääkäreitä, mutta vain pieni osa kaikista paran- 
tajan tointa harjoittavista oli saanut yliopistokoulutuksen. Keskiajalla 
alkoi terveydenhuollon ammattilaisten ”laillistamisen” myötä kuitenkin 
syntyä hierarkia, jonka huipulla olivat yliopistoissa koulutetut lääkärit, 
heidän alapuolellaan ”rationaaliset” kirurgit ja pahnan pohjimmaisena 
kyläyhteisöjen kansanparantajat, maagit, ”viisaat” naiset (wise women) ja 
kätilöt.3 Tämä hierarkkinen jako ei kuitenkaan ollut yksiselitteinen, sillä 
oppineen ja kansanlääkinnän välillä oli edelleen huomattavaa sekoit- 
tumista. 

Lääketieteen ammatillistumisen myötä parantamista alettiin säädellä. 
Kaupungeissa toimineet lääkärit perustivat kiltoja, joihin liittyäkseen 
lääkärien oli osoitettava ammattitaitonsa. Erityisesti Etelä-Euroopassa 
parantamista rajoitettiin lainsäädännön avulla. Parantamisen säätely oli 
selvästi sukupuolittunutta. Naisilta oli pääsääntöisesti evätty mahdolli- 
suus yliopisto-opintoihin, joten he eivät myöskään saaneet harjoittaa 
parantamista. Italia oli pitkään poikkeus, sillä keskiajalla Salernon kou- 
lussa opiskeli ja vaikutti useita naisia, jotka myös kirjoittivat lääketieteel- 
lisiä traktaatteja. Useimmiten Italian, kuten myös Englannin ja Ranskan 
naislääkärit, olivat kuitenkin mieslääkäreiden ja -kirurgien tyttäriä tai su- 
kulaisia, jotka olivat saaneet käytännöllisen koulutuksen perhepiirissä 34 

Eräs keskiajan parhaiten tunnetuista naispuolisista parantajista on 
Jacoba (tai Jacgueline) Felicie de Almania, jota Pariisin lääketieteellisen 
tiedekunnan mestarit syyttivät luvattomasta lääketieteen harjoittamises- 
ta. Jacoban tapaus kertoo myöhäiskeskiajalla käynnistyneistä oppinei- 
den yrityksistä rajoittaa lääketieteen harjoittamista. Puolustautuessaan 


31 Joutsivuo 1995; Vuorinen 2010, 85-86, 160-161. 

32 Ks. French 2003, 88-126; Joutsivuo 1998; Joutsivuo 2014, 73-78. 
33 Nutton 1995, 164-168. 

34 Whaley 2011, 1118. 

oikeuden edessä Jacoba kertoi tuntevansa lääketieteellistä teoriaa, ja 
todistajien kuvauksista välittyi niin ikään kuva koulutetun lääkärin toi- 
minnasta — toisin sanoen Jacoban harjoittama parantaminen oli hybri- 
disoitunutta. Jacoba tarkkaili potilaidensa pulssia ja tutki näiden virtsaa 
sekä diagnosoi sairauksia koskettamalla. Hän määräsi lääkkeitä ja velotti 
asiakkaitaan, mikäli hoito onnistui. Jacoban asiakaskunta oli laaja, ja 
hän saavutti potilaidensa luottamuksen — jopa siinä määrin, että oikeus- 
istunnossa hänen sanottiin olevan ”viisaampi kirurgian ja lääketieteen 
taidossa kuin Pariisiin suurimman mestarin tai lääkärin”. Sukupuoli oli 
merkittävässä roolissa Jacoban tapauksessa, sillä hän puolusti itseään 
myös toteamalla, että ainoastaan naispuolinen parantaja saattoi tutkia 
naisia ja näiden ”intiimejä paikkoja”. Siveysargumentti ei kuitenkaan 
riittänyt perusteluksi pariisilaisen oikeuden edessä, vaan Jacoba erotet- 
tiin kirkosta ja hän sai 60 livren suuruisen sakon laittoman parantami- 
sen harjoittamisesta.% 

Iberian niemimaalla vallinnut keskiaikainen lääkintäkulttuuri oli 
pluralistista, ja siinäkin voidaan nähdä merkkejä hybridisaatiosta. 
Aragonian kuningaskunnan historiasta löytyy useita esimerkkejä 
kansanlääkinnän ja oppineen lääketieteen sekoittumisesta. Vuonna 1304 
Barcelonan lähellä asunutta ”viisasta naista” Gueraula de Codinesia syy- 
tettiin epäilyttävästä parantamistoiminnasta. Gueraula kertoi oppineensa 
ulkomaalaiselta lääkäriltä, että potilaiden sairauksia voi diagnosoida 
näiden virtsasta. Kansanlääkinnän perinne ja galenoslainen teoria saat- 
toivat elää rinta rinnan yhtä vahvoina niin kyläempiirikoissa kuin yli- 
opistomestareissa.3* 

Kuten Jacoban ja Gueraulan tapaukset osoittavat, parantamisesta alkoi 
keskiajan Euroopassa tulla kiistojen kohde kirkon pyrkiessä kitkemään 
harhaoppeja ja yliopistossa koulutettujen lääkärien alkaessa vahvista- 
maan ammatillista asemaansa. Sekä kirkko että lääkärit halusivat haas- 
taa magiaa käyttävät parantajat. Magia ja lääketiede olivat kuitenkin lä- 
heisesti kytköksissä toisiinsa, eikä aina ollut täysin selvää, mitä tai ketä 


35 Denifle & Chatelain (toim.) 1891, 2:256—267. Ks. myös Kibre 1953; Green 2006 ja 2008. 
36 McVaugh 1993. 
37 Uskonnon ja lääketieteen suhteesta 1300-luvun alussa, ks. Ziegler 1998. 

vastaan oltiin kamppailemassa. Erilaiset taikakalut ja amuletit olivat ylei- 
siä kansan parissa, ja niitä käsiteltiin lääketieteellisessä kirjallisuudessa. 
Harvat keskiaikaiset kirjoittajat kuitenkaan hylkäsivät magian tyystin 
tai hyökkäsivät sitä vastaan. Se nähtiin vähintäänkin viimeisenä toivona 
vaikeissa tapauksissa tai helpompana ja halvempana vaihtoehtona. Poti- 
laiden keskuudessa magiaan turvautuminen oli yleistä. 

Kirkon näkökulmasta osa magiasta oli kuitenkin tuomittavaa. Keski- 
aikaiset näkemykset magiasta pohjautuivat pitkälti Pyhän Augusti- 
nuksen Kristilliseen opetukseen, jossa kehotettiin kristittyjä torjumaan 
”joutavan ja vahingollisen taikauskon taitoja” sekä sopimuksia pahojen 
henkien kanssa. Augustinus tuomitsi ennusmerkit, jotka houkuttivat 
epäjumalien palvomiseen ja sellaisten parannuskeinojen käyttämiseen, 
jotka eivät johdu jumalallisesta sallimuksesta. Hänen mukaansa eläin- 
ten, puiden, kasvien ja kivien ominaisuuksiin liittyvää lääkinnällistä 
tietoa ei tullut käyttää yhdistettynä taikauskoisiin parantamiskeinoihin. 
Augustinuksen mukaan parantamisessa oli tehtävä ero luonnon- 
mukaisesti vaikuttavan lääkehoidon ja taikauskoisiin merkkeihin sido- 
tun parantamisen välillä. Taikauskoisia merkkejä olivat loitsiminen, 
avun pyytäminen henkiolennoilta sekä sitomalla tai muulla tavoin yh- 
distämällä valmistetut taikaesineet.8 Tuomas Akvinolainen otti Augus- 
tinuksen tavoin kantaa pyhien sanojen käyttöön parantamisessa Summa 
Theologiaen toisen kirjan toisessa osassa. Hänen mukaansa pyhien sa- 
nojen kantaminen kaulassa roikkuvassa amuletissa oli tuomittavaa vain, 
jos niiden avulla pyrittiin kutsumaan Paholaista tai jos ne olivat sanoja, 
joita niiden kantaja ei ymmärtänyt. 

Augustinuksen ja Tuomas Akvinolaisen vaikutus näkyi 1200-luvun 
Englannissa kiertäneissä kirkollisissa paimenkirjoissa, joissa loitsui- 
hin perustuvat hoidot tuomittiin herkemmin kuin materiaaliset amu- 
letit. Papit pyrkivät tunnistamaan ja erottamaan magian luonnollisista 
ja kristillisistä parannuskeinoista. Oppineille tämä ei kuitenkaan ollut 


38 Augustinus 2009, 61, 67. 

39 Tuomas Akvinolainen, Summa Theologiae, Toisen kirjan toinen osa, kysymys 96 (De superstitionibus 
observantiarum). Tämä kysymys ei sisälly Gaudeamuksen vuonna 2002 julkaisemaan J.-P. Rentton 
suomennokseen. Alkuperäinen latinankielinen teksti on luettavissa sivustolla <http://hjg.com.ar/ 
sumat/c/cg6.html > [viitattu 7.7.2016]. 


20 MARKKU HOKKANEN JA KALLE KANANOJA 


helppo tehtävä, sillä sanojen voimaan perustuvat hoidot saattoivat olla 
joko saatanallisia loitsuja tai jumalallisia siunauksia. Oleellista oli, että 
rukoukset olivat kirkon käyttämiä ja ettei niihin ollut sotkettu vieraita 
sanoja tai nimiä, joilla kunnioitettiin jotain muuta olentoa kuin kristin- 
uskon Jumalaa. Paitsi että käytettiin hyväksyttyjä sanoja, papit saattoivat 
kiinnittää huomiota myös siihen, kuka oli ne sanonut. Kirkon hyväksy- 
män parantajan käyttämät sanat saattoivat muuttua kuolemansynniksi, 
mikäli ne lausuttiin vielä sen jälkeen, kun kirkko oli kieltänyt paranta- 
jalta niiden käytön. Näin ollen papeilla oli mahdollisuus tuomita yksi- 
löitä tai ryhmiä, joiden he eivät halunneet harjoittavan parantamista.1? 
Asenteet luvattomasti toimineita parantajia kohtaan kovenivat keskiajan 
loppua kohden. Vanhojen naisten tietämys, joka useimmin ilmeni luon- 
non lääkekasvien sekoituksina, alettiin luokitella magiaksi. Lääkärien ja 
kirurgien vahvistaessa omaa ammatillista asemaansa koulutuksen ja jär- 
jestäytymisen avulla teologit ottivat tiukemman asenteen harhaopeiksi 
luokiteltuja parannuskeinoja vastaan." 

Keskiaikaa voi hyvällä syyllä pitää orastavan globalisaation aika- 
kautena, jolloin idän ja lännen — Aasian ja Euroopan — kohtaamiset tihe- 
nivät ja kulttuurinen vuorovaikutus lisääntyi. Keski-Aasia oli vuosina 
750-1150 tärkeä oppineisuuden keskus, jossa erilaiset kulttuurivaikutteet 
sekoittuivat. Aluetta voikin hyvällä syyllä kutsua ”sivilisaatioiden risteys- 
kohdaksi”, jossa kreikkalaisen, kiinalaisen ja intialaisen ajattelun ja kirjal- 
lisen tuotannon laajamittainen käännöstoiminta johti synteesien kautta 
uuden luomiseen. Tässä innovaatioille suotuisassa ympäristössä myös 
farmakologia otti harppauksia eteenpäin. Lääkintäkulttuurin saralla 
Keski-Aasian dynamiikasta todistaa elavimmin Avicenna (980-1037), 
jonka viisi kirjaa käsittänyt Lääketieteen kaanon (1025) oli tärkeimpiä Eu- 
roopassa käytettyjä lääketieteen teoksia valistuksen ajalle asti. Intiassa 
Avicennan teos puolestaan johti vielä nykyäänkin harjoitettavan unani- 
lääkinnän syntyyn. Teoksessa esitettiin painavia teorioita ympäristön ja 


40 Rider 2011. 

41 Agrimi & Crisciani 1993. 
42 Abu-Lughod 1989. 

43 Alavi 2008, 18-53. 

ilmaston vaikutuksesta ihmisten terveyteen sekä kaukonäköisiä ajatuk- 
sia ehkäisevästä hoidosta. Avicennan teos ei ilmestynyt tyhjästä, vaan se 
on syytä sijoittaa Keski-Aasian vahvaan lääketieteen tutkimusperintee- 
seen, joka kukoisti Bagdadissa, Mervissä, Nishapurissa ja Bukharassa. 
Avicennan lisäksi useat muut keskiaasialaiset ajattelijat kirjoittivat käy- 
tännön ja teoreettisen lääketieteen kokoelmia. Eräs tärkeimmistä oli 
Abi Bakr Muhammad ibn Zakariya al-Räzi, jonka lukemattomat teokset 
ovat tärkeä osa lääketieteen oppihistoriaa. Hänen iso- ja tuhkarokkoa 
käsittelevästä työstään otettiin varhaismodernissa Euroopassa yli 40 pai- 
nosta, mikä kertoo paljon al-Räzin merkityksestä kliinikkona. Avicenna 
ja al-Räzi hyväksyivät lääketieteellisiksi totuuksiksi vain ne asiat, jotka 
voitiin todentaa havaintojen ja kokeiden kautta luoden näin vankan poh- 
jan näyttöön perustuvalle lääketieteelle.14 

Tärkeä osa al-Razin työtä oli lääkintäkulttuurin rationalisoinnin 
puolesta puhuminen. Hän kirjoitti laajasti kansanparantajien ja oppi- 
neiden lääkärien välisestä kilpailuasemasta ja pohti, miksi ihmiset 
mieluummin luottavat kansanparantajien hoitoihin. Al-Räzin kanta 
erilaisten hoitomuotojen tarjontaan oli yksiselitteinen: ”Koska monet 
pahansuovat ihmiset kertovat valheita lääkeaineiden vaikutuksista, olisi 
tärkeää olla jättämättä nämä väitteet hajalleen ja sen sijaan kerätä ne 
yhteen... Meidän ei tule hyväksyä yhtäkään näistä väitteistä aitona ellei 
sitä ole tutkittu ja testattu.”4* Keskiajan arabikulttuurissa voidaan sel- 
västi havaita pyrkimys oppineen lääkintäkulttuurin virallistamiseen. 
1100-luvulla Sevillassa elänyt Ibn 'Abdun antoi suosituksen, että lupa 
lääkeaineiden sekoittamiseen ja myymiseen tulisi antaa vain taitaville 
lääkäreille, sillä elintarvikekauppiaat ja apteekkarit ottivat ihmisiltä vain 
rahat ilman todellista tietoa myydessään lääkkeitä.4? Puoskaroinniksi 
nimitettyä lääkintää koskevaa arabiankielistä kirjallisuutta on runsaasti, 
joten erilaisia parantamismuotoja on varmasti ollut myös tarjolla ter- 
veyttä etsiville potilaille. Oppineet pohtivat syitä, miksi ihmiset kävivät 


44 Starr 2013. 

45 Pormann & Savage-Smith 2007, 90-93. Taikuudesta ja kansanlääkinnästä varhaisessa islamilaisessa 
maailmassa, ks. myös Savage-Smith 2004; Ullman 1978. 

46 Starr 2013, 287. 

47 Lewis 1974, 161. 

kansanparantajilla mieluummin kuin oppineilla lääkäreillä — kyse saat- 
toi olla sekä taloudellisista tekijöistä (kansanparantajat olivat halvempia) 
että hoitojen tehokkuudesta (parantajien keinot toimivat yhtä hyvin tai 
paremmin kuin muutkin lääkintäjärjestelmät). Loppujen lopuksi myös 
al-Räzi joutui kirjoituksissaan myöntämään, että edes taitavat lääkä- 
rit eivät kykene parantamaan kaikkia sairauksia ja että tietämättömät 
maallikkoparantajat saattavat toisinaan olla menestyksekkäämpiä sai- 
rauksien hoidossa kuin oppineet. 

Oppineiden lääkäreiden kirjoituksista huolimatta kansanlääkintä 
kukoisti islamilaisessa maailmassa. Kuten myös muualla maailmassa 
eri aikoina, ”viisaat naiset” olivat potilaiden suosimia parantajia ja erityi- 
sen kysyttyjä synnytyksiin, lääkeyrtteihin ja suojeleviin amuletteihin liit- 
tyvissä asioissa. Sufi-johtajilla puolestaan katsottiin olevan yliluonnolli- 
sia parantavia voimia. Suurin osa varhaisessa islamilaisessa maailmassa 
esiintyneestä taikuudesta oli luonteeltaan suojelevaa, sillä ”pahan sil- 
män” ja pahojen henkien (erityisesti jinnin) ajateltiin olevan sairauksien 
ja vastoinkäymisten aiheuttaja. Kansanomaiset käsitykset taikuudesta 
ja sairauksien parantamisesta vaikuttivat myös oppineiden lääkäreiden 
kirjoituksissa. Niin kutsuttu khawdss-kirjallisuus, jota myös lääkärit 
— mukaan lukien al-Razi — kirjoittivat, keskittyi kasveista, eläimistä ja 
mineraaleista koostuvien aineiden erityisominaisuuksien käsittele- 
miseen ja niiden parantavaan käyttöön. Al-Razi mainitsi esimerkiksi 
skorpionin tai murskattujen kastematojen syömisen hajottavan mu- 
nuaiskivet, kun taas pesemätön ja hikinen synnyttävän naisen käyttämä 
vaate paransi väitetysti tietyn kuumetaudin.19 Näin ollen kansanomai- 
nen ja oppinut lääkintä hybridisoituivat, aivan kuten tapahtui keskiajan 
Euroopassa. 

Lääkintäkulttuurin monimuotoisuus islamilaisessa maailmassa jat- 
kui ottomaanivaltakunnan aikana, jossa antiikin ajalta periytynyt hu- 
moraaliteoria, kansanparannus ja islamin uskonnolliseen perinteeseen 
pohjautunut lääkintä täydensivät toisiaan. Yksikään näistä järjestelmistä 


48 Major 1954, 1:239; Pormann 2005. 
49 Hämeen-Anttila & Nokso-Koivisto 2011, 244-245; Pormann & Savage-Smith 2007, 144-153; Ullman 
1978, 107-114. 

ei ollut ottomaanivaltakunnan eri osissa määräävässä asemassa, vaan 
potilaiden näkökulmasta ne täydensivät toisiaan, vaikka eri paran- 
tamisperinteiden harjoittajien kesken voidaankin havaita kilpailua. 
Ottomaanivaltakunnan laajuudesta johtuen lääkintäkulttuuri vaihteli 
alueittain, sillä erilaiset ilmasto-olosuhteet sekä kasvistot ja eläimistöt 
loivat vaihtelevat puitteet paitsi erilaisille terveysongelmille, myös niiden 
parannuskeinoille. Kansanlääkintää kannatteli sen laaja perinteeseen 
pohjaava, alhaaltapäin tullut hyväksyntä, ei niinkään uskonnollinen tai 
tieteellinen auktoriteetti.°° 

Ottomaanien imperiumissa vallinnutta lääkintäkulttuurin monimuo- 
toisuutta voi tarkastella hybridisaation näkökulmasta, sillä sekä paran- 
tajat että potilaat sekoittivat eri perinteistä kumpuavaa tietoa olematta 
välttämättä tietoisia tästä. Aikojen saatossa oppineesta lääkinnästä 
kansanlääkintään sulautuneiden käytäntöjen ”korkea” alkuperä unohtui 
vuosisatojen varrella, eikä sillä ollut käytännössä merkitystä tehokasta 
hoitoa etsiville potilaille. Potilaiden risteilyt eri perinteitä edustavien 
parantajien välillä aiheuttivat ajoittain brutaaliakin kilpailua. Klassisen 
perinteen kantajina itseään pitäneet humoralistit pyrkivät kiltamaisen 
organisaation avulla kitkemään kaupungeissa rehottavat ”puoskarit” ja 
näiden vahingoittavaksi luokitellun taikauskoisuuden. Vaikka yhtäläi- 
syyksiä eri perinteiden välillä oli runsaasti, humoraaliteorian kannatta- 
jat eivät kyenneet näkemään tai kieltäytyivät näkemästä kilpailijoidensa 
lääkinnällistä logiikkaa." 

Euroopan ulkopuolella kehittyneistä lääketieteellisistä traditioista 
parantamisen monimuotoisuus ilmenee selkeimmin tiibetiläisessä 
lääketieteellisessä traditiossa, jonka lähimenneisyydestä Jaakko Takkinen 
kirjoittaa tämän kirjan viidennessä luvussa. 600-luvulta alkaen kehit- 
tynyt tiibetiläinen lääketiede otti vaikutteita Kiinasta, Intiasta, islamilai- 
sesta lääketieteestä ja galenoslaisesta traditiosta. Galenoksen vaikutus 
kulkeutui Tiibetiin todennäköisesti idän kristittyjen mukana Keski- 
Aasian kautta. Galenoksen vaikutusta tiibetiläiseen lääketieteeseen on 
kuitenkin mytologisoinnin myötä liioiteltu — todellisuudessa tiibeti- 

läinen lääketiede omaksui Galenokselta ainoastaan sairauden diagn- 
osoinnin virtsasta. Tiibetissä suurin osa fysiologisista, patologisista ja 
farmaseuttisista periaatteista johdettiin intialaisista käsityksistä. Kiinasta 
puolestaan omaksuttiin pulssidiagnostiikka, moksibustio, ajatus mikro- 
ja makrokosmoksen välisistä yhteyksistä, ja käsitykset viidestä zang-eli- 
mestä ja kuudesta fu-elimestä.5? 

Tietämys Itä- ja Keski-Aasian lääketieteellisistä traditioista kulkeutui 
keskiajan Eurooppaan silkkiteitä matkanneiden kauppiaiden ja pappien 
mukana. Marco Polon matkakertomus on pullollaan viittauksia eri puo- 
lilla Aasiaa vallinneisiin parantamismuotoihin ja lääkeaineisiin, joskin 
kertomukset ovat jossain määrin epämääräisiä ja fragmentaarisia. Polon 
huomiota herättivät ennemmin yliluonnolliset parannuskeinot kuin 
Persian, Intian ja Kiinan systemaattiset, oppineiden kirjoituksiin perus- 
tuneet lääkintämuodot. Marco Polon lisäksi Aasiasta kirjoittivat muun 
muassa fransiskaanimunkit Willem van Ruysbroeck (n. 1215-1270) 
— jonka kertomusta ei juurikaan tunnettu — sekä Odoric de Porderone 
(1286—1331), joka vieraili muun muassa Pekingissä vuonna 1325. Nämä 
eurooppalaiset tarkastelivat kiinalaista parantamista humoraaliteorian 
luomin ennakkokäsityksin, mikä ei voinut olla vaikuttamatta heidän kä- 
sityksiinsä kiinalaisen lääketieteen teorioista. Vaikka eurooppalaiset kul- 
kijat ylistivät kiinalaisten lääkäreiden luonnonlääkkeiden tuntemusta, 
he ihmettelivät, miksei Kiinassa virtsaa tutkittu galenoslaisen menetel- 
män mukaan sairauksia diagnosoidessa. Fransiskaanimunkki Odoric oli 
myös mukana uskonnollis-lääketieteellisessä kulttuurisessa kohtaami- 
sessa, kun levisi tieto, että Odoric ja hänen matkakumppaninsa osasivat 
karkottaa pahoja henkiä manaamalla. Pappien maine levisi ympäri maa- 
seutua ja ihmiset matkasivat useita päiviä tuodakseen sairaat sukulai- 
sensa tai ystävänsä parannettaviksi. Odoric karkotti demoneja sairaista 
Jeesuksen nimessä, kastoi sairaat kristityksi ja poltti epajumalankuvia.54 

Samoin kuin keskiajan Euroopassa, myös Kiinassa käytiin kamppai- 
lua siitä, mitkä ovat hyväksyttyjä tapoja parantaa sairaita. Tämä voidaan 
havaita Song-kauden (960-1279) kehityksessä, jonka myötä valtio lisäsi 


52 Yoeli-Tlalim 2012; Martin 2011; Beckwith 1979. 
53 Polo 1957; Olschki 1960, 414-432. Polon kertomuksen autenttisuudesta, ks. Ruotsala 1997. 

vaikutustaan terveydenhuollon parissa. Lääketieteellinen byrokratia 
kehittyi, ja lääketieteellisiä tekstejä naulattiin julkisille paikoille levittä- 
mään tietoisuutta virallisista kannoista. Eteläisen Song-dynastian aikana 
(1125-1279) lääkärit pyrkivät lääkkeiden levittämisen avulla estämään 
epidemioiden kulkua, mutta vastaanotto kansan parissa oli kehnoa 
— monet turvautuivat mieluummin uskonnollisia rituaaleja käyttäviin 
perinneparantajiin kuin valtion virkailijoihin. Henkiparantajia rangais- 
tiin, ja joissain tapauksissa heidät pakotettiin hylkäämään entinen am- 
mattinsa ja ryhtymään maanviljelijöiksi tai virallisesti hyväksytyn lääke- 
tieteen harjoittajiksi. 

Euraasian ulkopuolella vallinneista lääkintäkulttuureista on vähän kir- 
jallisia alkuperäislähteitä, mutta arkeologian ja historiallisen kielitieteen 
valossa parantajilla oli keskeinen asema Afrikan ja Amerikan varhaisissa 
yhteiskunnissa. Terveyteen ja parantamiseen liittyvää sanastoa läntisen 
Keski-Afrikan, Itä-Afrikan ja eteläisen Afrikan bantukielissä ilmenee jo 
nykyisten kielten äitikielessä, nykyisen Nigerian itäosissa ja Kamerunissa 
yli viisituhatta vuotta sitten puhutussa proto-bantussa. Sairauksien on jo 
varhaisissa bantuyhteisöissä katsottu johtuneen sekä ”luonnollisista” tai 
jumalan aiheuttamista syistä että ihmisten aiheuttamasta epäonnesta, 
kuten kirouksesta tai noituudesta, ja esivanhempien henkien aiheut- 
tamasta sairaudesta. Parantamisen mahtiin liittyvää sanastoa ilmenee 
laajalti bantukielten rekonstruoiduissa kantamuodoissa.5* 

Itä-Afrikan suurten järvien alueella parantajien osuus yhteisöjen 
hyvinvoinnin takaajana tunnustettiin varhain. Alueella tapahtuneet 
sosiaaliset innovaatiot johtivat näkijä-parantajien (*mufUmU) aseman 
eriytymiseen muista parantajista (*mugängä), jotka saattoivat myös käyt- 
tää ”näkemisen” lahjaa mutta joilla ei ollut samanlaista valtaa yhteisöjen 
johtajina. Tämä ”näkemisen” ja johtamisen eriytyminen edelsi alueen 
muodollisten poliittisten rakenteiden syntyä. Semanttiset muutokset 
olivat suoraan yhteydessä valtaan liittyvien käsitysten monimuotoistu- 
miseen sekä suurten järvien bantukansojen elämäntapojen muutoksiin — 
uusien viljelykasvien ja kotieläinten käyttöönotto — liittyviin prosesseihin. 


55 Hinrichs 2003. 

Vaikka muganga-parantajien valta eriytyi mufumu-johtajien vallasta, 
parantajien ja kätilöiden yhteiskunnallista roolia ei voi pitää mitenkään 
vähempiarvoisena. Ihmisten terveydestä huolehtineet miehet ja naiset oli- 
vat jäsenkorjaamisen ja onnistuneiden synnytysten asiantuntijoita. Kuten 
muualla maailmassa, parantamisen ja näkemisen lahjoja omaavat saat- 
toivat joutua noituusepäilyjen kohteeksi, sillä nämä olivat jatkuvasti teke- 
misissä elämää, kuolemaa ja luontoa ohjaavien voimien kanssa ja saat- 
toivat käyttää näitä voimia epäsosiaalisten tarkoitusperien ajamiseen.” 

Esikolumbiaanisessa Amerikassa parantaminen perustui magiaan ja 
kokemusperäiseen kansanlääkintään. Näiden tutkimista vaikeuttaa se, 
ettei Amerikan alkuperäiskansoilta ole säilynyt lääkintää koskevia tekste- 
jä. Espanjalaisten lähteiden perusteella on kuitenkin selvää, että intiaani- 
yhteisöissä vaikutti sairauksien hoitamiseen erikoistuneita parantajia 
— atsteekkivaltakunnan kukistanut Hernän Cortes kirjoitti Espanjan 
kuninkaalle, ettei tämän tarvitsisi lähettää Amerikkaan eurooppalaisia 
lääkäreitä, koska paikalliset curanderot huolehtivat espanjalaisten valloit- 
tajien lääkitsemisestä. Ennen valloitusta intiaaniyhteisöissä painotettiin 
sairauksien ja vaivojen parantamista ennemmin kuin niiden ehkäisevää 
hoitoa. Parantaminen perustui luonnonlääkkeiden käyttöön, joiden aja- 
teltiin tehoavan yhdessä loitsujen ja rukousten kanssa. 

Andeilla harjoitettua suoneniskentää espanjalaiset pitivät arvossa, 
koska se yhdisti intiaanien parannuskeinot eurooppalaiseen oppinee- 
seen lääkintään. Toinen eurooppalaisten, erityisesti kirurgien, arvostama 
piirre oli esikolumbiaanisessa Amerikassa harjoitettu kallonporaus eli 
trepanaatio. Tämä kertoi intiaanien anatomisen tiedon korkeasta tasosta 
ja kehittyneiden leikkaustekniikoiden hallinnasta. Espanjalaisia kiinnosti 
myös Amerikkojen kasvisto, jota jo Kolumbuksen mukana matkannut 
lääkäri Diego de Alvarez alkoi ahkerasti dokumentoida.*? Kuten tässä 
johdannossa myöhemmin osoitamme, muista maanosista löytyneiden 
lääkekasvien tutkiminen ja käyttö oli yksi Euroopan ekspansion mer- 
kittävimmistä lääkintäkulttuurin kehitykseen vaikuttaneista tekijöistä. 


57 Schoenbrun 1998, 108-112. 

Varhaismodernin Euroopan lääkintäkulttuurit 


Kuten keskiajalla, myös uuden ajan alussa uskonto liittyi läheisesti 
parantamismuotoihin ja niiden väliseen valtataisteluun. Kristillinen 
lähetystyö sekä Euroopassa että sen ulkopuolella pyrki omalta osaltaan 
kitkemään pakanallisena nähtyjä parantamistraditioita monin paikoin 
siinä kuitenkaan täysin onnistumatta. Esimerkiksi varhaismodernin 
Italian parantamiskulttuuria on kuvattu hyvin pluralistisena kenttänä, 
jossa oli erilaisia ”kansanuskon”, katolisen uskonnollisuuden ja lääke- 
tieteen elementtejä. Vaeltavat parantajat tarjosivat hoitoja muun muassa 
käärmeenpuremiin perustaen toimintansa usein tiettyihin pyhimyksiin. 
Henkien manaus, yrttilääkkeet, pyhä vesi, musiikki ja tanssi kuuluivat 
kaikki tähän kulttuuriin, jossa 1500- ja 1600-luvuilla liikkuvat parantajat 
yhdistivät performanssia, parantamista ja kaupallisuutta. Nämä Peter 
Burken ”kaupallistuneiksi shamaaneiksi” kuvaamat hahmot olivat suo- 
sittuja Venetsiassa ja Roomassa papiston ja lääkärikunnan vihamielisyy- 
desta huolimatta." 

Vaeltavien parantajien toiminnan lisäksi terveyttä koskeva paranta- 
mistieto alkoi ensimmäistä kertaa levitä laajemmin kirjallisessa muo- 
dossa. Kirjapainotaidolla oli kansankielisten itsehoito-oppaiden leviä- 
misessä ratkaiseva merkitys. Porvariston nousun myötä opaskirjoille 
riitti myös lukijoita. Euroopassa useaan otteeseen 1500-luvulla riehunut 
rutto piti ihmiset varuillaan, ja monia kiinnostivat keinot ruton välttä- 
miseksi. Itsehoito-oppaiden teoreettinen lähtökohta oli sama kuin aka- 
teemisten lääketieteellisten kommentaarien: molemmissa lajityypeissä 
tarkasteltiin, miten terveyttä voitiin vaalia yksilön humoraalinesteitä sää- 
telemällä. Toisin kuin akateemiset kommentaarit, itsehoito-oppaat eivät 
käsitelleet tautien syitä vaan keskittyivät käytännöllisiin lääkinnällisiin 
neuvoihin. Oppaiden pääasiallinen tarkoitus oli vastata kysymykseen 
millä keinoin ihmiselämää voitaisiin pidentää." 

Oppinut lääketiede ja kansanparantaminen ajautuivat Euroopassa yhä 
vahvemmin törmäyskurssille uuden ajan alussa. Uskonsodat, taloudel- 

liset haasteet, köyhyys ja seikkailunhalu ajoivat liikkeelle suuren joukon 
keskenään kilpailevia parantajia.** Oppinut lääketiede monimuotoistui 
ja kytkeytyi ajoittain alkemian ja astrologian kaltaisiin oppijärjestelmiin. 
Anti-galenoslaisuus ja -aristoteelisuus, neoplatonismi, skeptisismi ja ato- 
mismi käänsivät keskiaikaisen filosofian perusteet päälaelleen. Vaikka 
näitä aatteita ei aina toivotettu tervetulleiksi yliopistomaailmassa, ne sai- 
vat ajoittain suosiota Euroopan hoveissa hallitsijoiden ottaessa yksittäisiä 
lääkäreitä suojelukseensa. 

Vallankumouksellisin hahmo varhaismodernin Euroopan parantajien 
joukossa oli Theophrastus von Hohenheim (1493-1541) eli Paracelsus, 
jonka myyttinen hahmo kuvaa hyvin koko mantereen lääkinnällistä 
moninaisuutta. Paracelsus matkusti paljon ympäri Eurooppaa, yhdisti 
toimintaansa käytännön kirurgian ja käsitteli kirjoituksissaan myös alke- 
miaa ja astrologiaa. Hänen teoriansa perustuivat kolminaisuuteen, oli 
sitten kyse olevaisen koostumuksesta tai tautien diagnosoinnista. Hän 
katsoi ihmisen ”fysiologian” perusaineiksi suolan, rikin ja elohopean. 
Näin ollen taudit ilmenivät myös kolmena muotona, jotka riippuivat 
perusaineista peräisin olevista myrkyistä. Paracelsuksen perintö oli vahva 
1500- ja 1600-luvuilla, ja se asetti kaikkein selvimmin vanhat doktriinit 
kyseenalaisiksi.*4 

Paracelsuksen tie parantajaksi on osin hämärän peitossa. Kuten mo- 
net keskieurooppalaiset aikalaisensa, hän mahdollisesti opiskeli lääke- 
tiedettä italialaisessa yliopistossa, mutta varmoja todisteita tästä ei ole. 
Joka tapauksessa hänet tunnustettiin lääkäriksi eri puolilla Eurooppaa, 
missä hän kulki harjoittamassa ammattiaan. Paracelsuksen filosofia 
painotti hengellisen valistuksen merkitystä ja tähtäsi yhteiskunnan uu- 
distumiseen muutenkin kuin lääketieteen saralla. Ihmisen hengellinen 
ja fyysinen elämä liittyivät kiinteästi toisiinsa, joten ihmisen pelastusta 
ja lääkintää ei voinut ymmärtää erillisinä. Antiikin ajalta periytyneet 
galenoslaiset humoraalipatologiset käsitykset oli Paracelsuksen mukaan 
hylättävä. Hänen uusi lääketieteensä rakentui neljän tukipilarin — filoso- 

fian, astrologian, alkemian ja etiikan — varaan. Paracelsuksen mukaan 
lääketieteen kiinnostuksen kohteena ei voinut olla vain ihmisruumis, 
vaan myös tähdistä saatava tieto. % 

Paracelsuksen henkinen perintö kantoi yli vuosisatojen ja esimerkiksi 
innoitti Mika Waltaria kirjoittamaan hänestä näytelmän, joka kanta- 
esitettiin Kansallisteatterissa 1943. Waltarin luonnehdinnan mukaan 
Paracelsus ”teki lyhyessä ajassa itsensä mahdottomaksi kaikilla niillä 
tavoilla, jotka näytelmästä käyvät esiin” Näytelmän ensimmäisessä 
näytöksessä Paracelsus ja yliopistolääkäri ottavat sanallisesti mittaa 
toisistaan. Waltarin luoman Paracelsuksen roolihahmon mukaan yli- 
opistolääkärin oppi ”pystyy vain tappamaan ja kuristamaan, vääristä- 
mään, lamauttamaan ja turmelemaan”, mutta lääkärin mukaan hänen 
takanaan ”seisoo vuosisatojen tieto, Galenos ja Avicenna, eikä kirjain- 
kaan niissä muutu teidän [Paracelsuksen] huudostanne huolimatta.” 
Yliopistolääkärin sanoin Paracelsus oli puoskari, jolla oli tapana vaihtaa 
nopeasti paikkaa, jottei jäisi kiinni potilaiden huijaamisesta. Waltarin 
dialogi kuvasi väkevästi 1500-luvun Euroopassa vallinneita kiisteltyjä 
teitä terveyteen." 

Eri parantamismuotojen välisistä kiistoista huolimatta parantamisessa 
tapahtui kuitenkin jatkuvaa lainaamista ja sekoittumista kansanomaisen ja 
oppineen tradition välillä. Osmo Järven 1970-luvulla esittämä ajatus, että 
kansanomainen lääkintätaito perustuu oppineiden vanhoihin teorioihin 
eikä niinkään kansanomaiseen kekseliäisyyteen, kuvaa tätä sekoittumis- 
prosessia yksisuuntaisena, kirjallisesta kulttuurista kansalle leviävänä lää- 
kintämuotona.f Uudempi tutkimus nostaa kuitenkin jatkuvasti Euroopan 
historiasta esiin tapauksia, joissa oppineet lääkärit perehtyivät kansan- 
parantajien menetelmiin ja ottivat nämä osaksi hoitomenetelmiään. Tut- 
kimuksen valossa erottelua tieteellisen ja taikauskoisen välillä ei voida 
enää pitää varhaismodernin lääketieteen historiassa itsestäänselvyytenä.%8 
Tilanne alkoi selvemmin muuttua vasta 1700- ja 1800-luvuilla.*9 


65 Pagel 1958; Webster 2008; Rossi 2010, 227—229. 

66 Waltari 1943, ensimmäinen näytös. 

Keskiajalla alkanut pyrkimys naisten marginalisointiin lääketieteessä 
jatkui. Englannissa killat säätelivät lääkinnän harjoittamista kaupun- 
geissa. Naisia ei periaatteessa suljettu kirurgien ja parturien kiltojen 
ulkopuolelle, mutta naispuoliset luvan varassa toimineet kirurgit saivat 
pienempää palkkaa kuin miehet. Maaseudulla puolestaan parantajina 
toimivat kansanlääkinnän spesialistit, joilla ei ollut muodollista koulu- 
tusta. Kuningas Henry VIII:n aikana säädetyn lain perusteella nämä 
saivat hoitaa ulkoisia haavoja ja sairauksia yrttien, juurien ja vesien 
avulla, mutta eivät saaneet käyttää kauterisointia tai tehdä leikkauksia 
terävällä esineellä saati määrätä sisäisesti otettavia lääkkeitä ?* Vaikka 
lääketieteellisen yliopistokoulutuksen saaneet olivat miehiä, Mary 
Lindemann muistuttaa, että suurin osa lääkintää harjoittavista oli naisia 
— lääkintäkulttuurin tärkeimpiä ”oppimisympäristöjä” varhaismodernissa 
Euroopassa olivat perheet, kodit ja naapurustot.” 

Varhaismodernin Euroopan lääkintäkulttuurien kannalta noita- 
vainoilla oli suuri merkitys. Noitavainot koostuivat sadoista ajoittaisista 
ja paikallisista kampanjoista. Brian Levack on laajassa synteesissään Eu- 
roopan noitavainoista tarkastellut erilaisia tapoja tulkita noitaoikeuden- 
käyntejä. Kansanparannus ja sen repressio noitavainojen keskeisenä 
organisaatioperusteena on yksi Levackin lyhyesti käsittelemistä tulkin- 
noista.? Kuten Raisa-Maria Toivo on historiografisessa katsauksessaan 
esittänyt, 1970-luvun naisliikkeen parissa nousivat pinnalle tulkinnat noi- 
tavainoista naisten hallitsemisena väkivallan avulla, mihin ajateltiin eri- 
tyisesti liittyvän koululääketieteen pyrkimys hävittää naisten hallitsema 
kansanparannustaito. Teorian mukaan naisten lääkinnällinen tietämys 
olisi ollut patriarkaalisen hallitsevan luokan mielestä pelottavaa ja kapi- 
naa lietsovaa, ja siksi se tuli tukahduttaa noitavainojen avulla. Toivon mu- 
kaan parannustoiminnalla ei kuitenkaan ole noitaoikeudenkäynneissä 
niin merkittävää osuutta, että niitä voitaisiin selittää johdonmukaisena 
kansanparantamisen juurimisyrityksenä.? 


jo Whaley 2011, 34—35. 

Marko Nenosen noituutta ja taikuutta Suomessa koskevan tutkimuk- 
sen mukaan 1600-luvulla loitsuilla parantaminen oli yleisin oikeudessa 
esille tullut parantamismuoto. Loitsuissa oli kristillisiä vaikutteita, kuten 
Jeesuksen ja Neitsyt Marian mainitseminen, ja niihin liittyi usein suolan 
käyttö, mikä voidaan niin ikään nähdä kristillisenä, katolisesta kasteen- 
antorituaalista juontuvana tapana.” Jotkut loitsuajat turvautuivat Isä 
Meidän -rukoukseen sekä uskontunnustuksen ja kymmenen käskyn 
toistamiseen ulkomuistista useita kertoja peräkkäin. Yrteillä ja voiteil- 
la parantaminen puolestaan oli sallittua, ja siksi niistä on harvemmin 
mainintoja oikeuden pöytäkirjoissa. Oppineille tuotti joskus vaikeuk- 
sia erottaa luonnollisina pidetyt keinot kuten luonnonlääkkeiden käyttö 
kielletystä taikuudesta. Nenonen kertoo talonpoika Matti Erkinpoika 
Närvästä, joka vuonna 1693 joutui selittämään parantamistoimintaan- 
sa käräjillä. Ulvilassa asuneen Närvän maine parantajana oli levinnyt 
parantamistoimestaan. Närvä kertoi oppineensa parantamaan tauteja 
eräästä kirjasta, jonka hän oli sittemmin heittänyt pois. Hän kuitenkin 
kiisti parantavansa loitsuilla ja suolalla ja kertoi käyttävänsä ruohoja ja 
yrttejä, toisin sanoen ”luonnollisia” keinoja. Kukaan ei tiennyt Närvän 
syyllistyneen taikamenoihin vaan päinvastoin hänellä oli kirkkoherran 
ja pitäjäläisten todistus nuhteettomuudestaan, minkä vuoksi oikeus 
vapautti hänet syytteistä? 

Noituus- ja taikuussyytösten kohdistaminen kansanparantajiin tai 
muihin terveyspalveluiden tuottajiin oli Nenosen mukaan 1600-luvulla 
kuitenkin perin harvinaista. Koska yrttien ja voiteiden käyttö osana 
kansanomaista lääkintätaitoa kukoisti paikallisyhteisöissä, kyläläisten 
intresseissä ei ollut näiden tärkeiden lääkintäspesialistien syyttäminen 
oikeudessa. Taikauskoisista menoista kuten loitsuista saattoi joutua kärä- 
jille, mutta raja sopimattoman ja sopivan välillä oli häilyvä eikä aina edes 
kirkonmiehille selvät Kuten Jari Eilola on osoittanut, kirkolliselle esi- 


74 Suolan merkityksestä ja sen voimasta paholaisen karkottajana, ks. Waite 2003, 103-104, 142-143. 
Varhaismodernilla ajalla suolalla oli tärkeä rooli katolisten lähetyssaarnaajien toimissa Angolassa, 
jossa ”taikasuolaa” käytettiin vuosisatojen ajan. Paikallinen väestö tulkitsi suolan onnea, suojaa ja 
terveyttä tuovaksi taiaksi. Sweet 2003, 195-197; Birmingham 2006, 38. 

vallalle rajanveto kirkollisten riittien ja kaikenlaisen magian harjoittami- 
sen välille oli tärkeää ja johti näkemyseroihin ja ristiriitoihin kansan ja 
kirkon välillä. Oikeusjutuissa annettujen todistajanlausuntojen perus- 
teella Eilola on osoittanut, että taikuuden käyttäminen oli ihmisten mie- 
lestä sallittua muun muassa silloin, kun parannettiin sairauksia. Sallitun 
ja ei-sallitun välinen rajanveto tapahtui Filolan mukaan pikemmin hyvän 
ja vahingoittavan taikuuden kuin todellisen uskonnon ja taikauskon välil- 
lä.77 Valtaosassa Suomea perinteiset kansanlääkinnän keinot vallitsivat 
vuosisatojen ajan, kuten Ulla Piela kuvaa tämän kirjan toisessa luvussa.” 

Katolinen kirkko vaikutti vahvasti lääketieteellisiin traditioihin Etelä- 
Euroopassa. Katolisen kirkon toiminta tällä saralla voidaan kiteyttää 
kolmeen i:hin: inkvisitioon, indeksiin (kiellettyjen teosten luettelo) ja 
indoktrinaatioon. Paikallisia inkvisitioita syntyi niin Italiassa, Espan- 
jassa kuin Portugalissa. Näiden välillä on suuria eroja sekä tuomittu- 
jen ja syytettyjen määrissä että syytösten kohteissa. Italiassa Venetsian, 
Friulin ja Napolin inkvisitioissa taikuutta tai noituutta harjoittaneet 
— joihin voimme lukea myös parantamista harjoittaneet yksilöt — olivat 
1500-luvun puolivälistä aina 1700-luvun loppuun suurin syytettyjen ryh- 
mä (29-37 % alueesta riippuen). Venetsian inkvisition pidätykset koh- 
distuivat lähes yhtä ankarasti ”vääräuskoisiin” protestantteihin, mutta 
Napolissa ja Friulissa uskonto oli vain harvoin syytösten perusteena. 
Espanjassa Aragonian ja Kastilian kuningaskunnissa taikausko ja magia 
johtivat Italiaan verrattuna harvemmin syytteisiin (8 % yli 44000 
tapauksesta). Espanjan paikallisille inkvisitioille tärkeimpiä vainon koh- 
teita olivat ”vääräuskoiset” juutalaiset ja protestantit sekä erityisesti mus- 
limit. Suurin yksittäinen syytettyjen ryhmä Espanjassa olivat kuitenkin 
harhaoppisia ajatuksia esittäneet eli katolista uskontoa kyseenalaistaneet 
ihmiset. Portugalissa paikalliset inkvisitiotuomioistuimet, jotka sijaitsi- 
vat Coimbrassa, Evorassa ja Lissabonissa, puolestaan jahtasivat valtaosin 
juutalaisuudesta epäiltyjä. Parantajat joutuivat kuitenkin tiukemman 
kontrollin alaiseksi 1600-luvun lopulta alkaen.?9 


77 Eilola 2003, 90-96. 

Euroopan maista Portugali on mielletty maaksi, jossa noitavainot 
olivat lievempiä kuin muissa maissa.’ Suurin osa magian vastaisista 
oikeudenkäynneistä ajoittui Portugalissa vuoden 1680 jälkeen, erityisesti 
vuosille 1715-1760 eli aikaan, jolloin noitavainot muualla Euroopassa 
olivat enimmäkseen lakanneet. Suuri osa Portugalin inkvisition syyt- 
tämistä ja tuomitsemista ”noidista” olivat talonpoikaisia kansanparan- 
tajia, jotka ansaitsivat osan elannostaan maagisten parannuskeinojen 
avulla. Kyseessä ei siis ollut Saatanan kanssa liitossa olleiden noitien 
ajojahti. Historioitsija Timothy Walker on osoittanut, että Portugalissa 
yliopistokoulutuksen saaneet, luvanvaraiset lääkärit olivat usein aktiivi- 
sessa roolissa inkvisition kansanparantajia vastaan käymissä oikeuden- 
käynneissä, joko asiantuntijatodistajina tai alkuperäiseen ilmiantoon 
kytkeytyneenä. Koulutetut lääkärit kävivät näin ollen inkvisition avulla 
kamppailua kilpailevia parantajia vastaan ja pyrkivät samanaikaisesti 
edistämään rationaalisen, ”tieteellisen” lääketieteen yhteiskunnallista 
asemaa.%" 

Noitaoikeudenkäyntien hiipumisessa ympäri Eurooppaa 1700-luvun 
aikana oli pitkälti kyse aatehistoriallisesta muutoksesta eliittien maail- 
mankuvassa. Valistuksen aikana filosofit, lääkärit ja teologit kävivät ko- 
konaisvaltaiseen taistoon noituususkomuksia ja magiaa vastaan, mikä 
vaikutti käytännön tasolla vallanpitäjien säätämiin lakeihin. Englannis- 
sa 1736 säädetty laki salli magian harjoittajina esiintyvien henkilöiden 
syyttämisen, mutta sen mukaan näillä henkilöillä ei oikeasti ollut maa- 
gisia kykyjä. Samoin Ranskassa entisestä noituusrikoksesta tehtiin jo 
1680-luvun lainsäädännössä ”niin kutsuttua magiaa”, mikä tarkoitti 
käytännössä sitä, että taikakaluja ja loitsimista käyttäneitä voitiin syyttää 
huijaamisesta, myrkyttämisestä tai laittomasta parantamisesta. Noidat ja 
parantajat alettiin nähdä tuomioistuimissa huijareina tai puoskareina. 
Habsburgien valtakunnassa kuningatar Maria Teresa antoi taikauskon 
tuomitsevan julistuksen vuonna 1756. Uuden lain puuhamiehenä toimi 
kuningattaren hovilääkäri Gerard van Swieten, joka oli erityisen kriitti- 
nen kansan parissa ilmeneviä vampyyriuskomuksia kohtaan. Lääkärit 

alkoivat 1700-luvun Euroopassa määritellä henkipossession hulluuden 
muodoksi. Samanaikaisesti kampanja taikauskoa vastaan tarjosi mah- 
dollisuuden leimata kansanparantajat huijareiksi, jotka vaaransivat 
talonpoikaisväestön terveyden. 

Tästä kokonaisvaltaisesta muutoksesta huolimatta noituus ja taikuus 
sekä niihin liittyvät uskomukset eivät kadonneet mihinkään kansan kes- 
kuudessa. Laura Stark on osoittanut noituususkomusten jatkuvuuden 
1900-luvun alun Suomessa, ja vastaavia uskomuksia ilmeni samaan 
aikaan eri puolilla Eurooppaa.8 Modernisaation myötä ne ovat toki jou- 
tuneet jatkuvasti yhä ahtaammalle ja tulleet sysätyksi marginaaleihin. 
Vaikka kansanomaiset käsitykset sairauksien syistä ja niiden paranta- 
miseen vaikuttavista voimista ovat muuttuneet, parantamisjärjestelmien 
väliset vastakkainasettelut ovat yhtä lailla osa nykypäivää kuin aikaisem- 
pia vuosisatoja. 


Lääkinnän globaali hybridisaatio ja Euroopan ekspansio 


Varhaismodernilla ajalla eri maanosien ja maantieteellisten alueiden 
lääketieteelliset perinteet kohtasivat enenevässä määrin. Aasiassa kiina- 
lainen ja intialainen ayurveda- ja unani-lääketiede muodostivat vuoro- 
vaikutussuhteen länsimaisen lääketieteen kanssa. Samoin kävi Afrikassa 
ja Uudessa maailmassa, jossa moninaiset perinteisen lääkinnän muodot 
herättivät eurooppalaisten mielenkiinnon. Varhaismodernia aikaa väritti 
eurooppalaisten suuri kiinnostus eksoottisina pidettyjä lääkeaineita ja 
parannuskeinoja kohtaan. Tämä kiinnostus oli luonnollinen seuraus 
Euroopan ekspansiosta, joka alkoi 1400-luvulla Iberian niemimaan ku- 
ningaskuntien suunnatessa huomionsa ja laajentumispyrkimyksensä 
Atlantille. Varhaisessa kolonisaatiossa maailma jakautui Espanjan ja 
Portugalin etupiireihin: espanjalaisten huomio kohdistui Amerikkaan 
(Brasiliaa lukuun ottamatta), kun taas portugalilaiset pyrkivät Afrikan ja 
Aasian herroiksi. Iberialaisten maailmanvalta oli kuitenkin lyhytaikaista, 

sillä 1500-luvun loppupuolelta alkaen hollantilaiset, englantilaiset ja 
ranskalaiset nousivat kilpailemaan Euroopan ulkopuolisten alueiden 
hallinnasta. 

Samaan aikaan kun Amerikasta, Aasiasta ja Afrikasta tuodut lääke- 
aineet valtasivat markkinoita Euroopassa, eurooppalaisten kiinnostus 
kotoperäisiä lääkeaineita kohtaan kasvoi. Monet oppineet lääkärit Keski- 
ja Länsi-Euroopassa — mukaan lukien Paracelsus — suuntasivat huo- 
mionsa omien kotiseutujensa luonnonhistoriaan kritisoiden samalla 
”eksoottisten” kasvilääkkeiden kauppiaita.*4 Varhaismodernia aikaa voi 
pitää parantamisen monimuotoistumisen kulta-aikana. Toisaalta se oli 
myös aikaa, jolloin hyökkäykset perinteisiä hoitomuotoja vastaan yleis- 
tyivät. Tämä oli ilmeistä läpi varhaismodernin ajan, mutta rajuimmin se 
ilmeni Euroopassa noitavainojen muodossa. 

Eräs keskeisistä ongelmista, joita eurooppalaiset kohtasivat löytö- 
retkien ja niitä seuranneen ekspansion aikana, oli tehokkaiden lääkkei- 
den saatavuus trooppisilla alueilla, joilla eurooppalaiset kohtasivat itsel- 
leen aluksi vieraita tauteja. Euroopassa tuotetut kasviperäiset lääkkeet 
eivät välttämättä säilyttäneet tehoaan pitkien merimatkojen aikana, ja 
niiden saatavuus oli kaikkina aikoina riittämätöntä vastaamaan troop- 
pisiin maihin asettuneiden eurooppalaisten tarpeisiin. Vastaus löytyi 
Euroopan ulkopuolisten alueiden omista lääkekasveista, joita oli toki 
hyödynnetty jo keskiajalla — itse asiassa maustekaupaksi nimitetyssä 
kaupankäynnissä oli pitkälti kyse lääkeainekaupasta.85 Ekspansion myötä 
lääkeainevalikoimat Euroopassa laajenivat merkittävästi, kun euroop- 
palaiset alkoivat systemaattisesti kokeilla ja tutkia trooppisten alueiden 
tarjoamia lääkekasveja ekspansion varhaisvaiheessa 1500-luvulla. 

Vasco da Gaman avattua meritien Intiaan portugalilaiset lähettivät 
sinne laivueita vuosina 1500-1502. Pian vuosittaiset laivueet vakiintuivat 
lähes yhtä säännöllisiksi kuin Intian valtameren monsuunit. Afonso de 
Albuguerguen aikana (kuvernöörinä 1509-1515) portugalilaiset alkoivat 
saada myös poliittista valtaa. Albuguerguen ensimmäisiä siirtoja oli 
Goan valtaaminen helmikuussa 1510. Vaikka ensimmäinen valtaus jäi 

lyhytaikaiseksi, saman vuoden marraskuussa valtaus jäi pysyväksi, ja 
Goasta tuli Portugalin Intian (Estado da India) päämaja seuraavan 450 
vuoden ajaksi. Albuguergue laittoi alulle avioitumiskäytännön, jossa 
portugalilaisia sotilaita kehotettiin perustamaan perheitä paikallisten 
naisten kanssa. Goan valloituksen seurauksena paikallista väestöä ryh- 
dyttiin myös käännyttämään kristityiksi. 3* 

Intiassa lääkintäkulttuurin kehitystä leimasi voimakas sekoittuminen. 
Tunnetuin portugalilainen lääketieteen auktoriteetti Intiassa oli Garcia 
da Orta, joka saapui Goaan vuonna 1534 ja toimi Estado da Indian ylilää- 
kärinä. Garcia da Orta vietti Intiassa 30 vuotta, jona aikana hän perehtyi 
systemaattisesti alueella esiintyviin lääkekasveihin.9 Vuonna 1563 da 
Orta julkaisi teoksen Colóquios dos simples e drogas e cousas medicinais da 
India, joka oli ensimmäinen eurooppalaisen kirjoittama kuvaus Aasian 
lääkekasveista. Teos käännettiin pian latinaksi ja ranskaksi, ja sitä luet- 
tiin laajasti ympäri Eurooppaa. Da Orta tuli tunnetuksi puutarhastaan, 
jossa hän kasvatti ja testasi lääkekasveja, joita sitten käytettiin Goan sai- 
raaloissa. Kuten Hugh Cagle kuvaa tässä kirjassa, Ortakaan ei pärjännyt 
Aasiassa ilman paikallisilta asiantuntijoilta, erityisesti naisilta, saamaan- 
sa apua. Tämä loi vankan pohjan paikallisen lääketieteellisen tietämyk- 
sen kunnioitukselle portugalilaisessa Intiassa mutta myös Euroopassa 
ja Amerikoissa. Viimeistään 1600-luvun puoliväliin mennessä lääkin- 
nälliset käytännöt Portugalin hallinnoimassa eteläisessä Intiassa olivat 
tulleet täysin hybridisoiduiksi. Koloniaaliset lääkintäinstituutiot luottivat 
vahvasti intialaisperäisiin lääkkeisiin, minkä lisäksi eurooppalaiset ja 
etelä-aasialaiset käsitykset terveydestä ja parantamisesta sekoittuivat toi- 
siinsa. Tämä erosi merkittävästi brittien asenteesta 1800-luvun Intiassa, 
missä siirtomaaisännät ajoittain syyttivät paikallista väestöä näiden sai- 
rastavuudesta.*® 

Lääkintäperinteiden sekoittumisen päänäyttämönä toimi Goan 
kuninkaallinen sairaala, jota hallinnoivat jesuiitat. Tämä sairaala oli 
ensimmäinen, suurin ja tärkein Portugalin koloniaalinen lääkintäkeskus 

Aasiassa. Vaikka tarkkaa perustamispäivää ei tiedetä, lähteet osoittavat 
sen olleen olemassa vuonna 1511. Sairaalan hallinnolliset säädökset laa- 
dittiin vuonna 1520, vuosikymmen Goan valtaamisen jälkeen.39 Jotkut 
eurooppalaiset matkaajat pitivät sitä maailman hienoimpana ja parhai- 
ten varustettuna sairaalana. 1700-luvulla sairaalassa hoidettiin vuosit- 
tain keskimäärin 3 000 potilasta. Sairaalassa käytetyt lääkkeet tuotettiin 
pääasiassa sen omassa puutarhassa, jossa työskenteli yli 25 apteekkaria 
ja suuri joukko näiden apulaisia." 

Jesuiitat tunnettiin lääkinnällisen tiedon tutkijoina ja levittäjinä myös 
muualla Portugalin koloniaalisessa maailmassa. Suurin osa jesuiittojen 
pysyvistä lähetysasemista ylläpiti lääkinnällistä toimintaa, johon kuului 
vähintään sairashuone ja apteekki. Jesuiittojen apteekkipuodit olivat ylei- 
siä Aasiassa, Afrikassa ja Etelä-Amerikassa. Varhaisten kokemustensa 
perusteella he olivat ymmärtäneet, että alkuperäiskansoilla oli valtavasti 
kansanomaista tietoa tehokkaista paikallisista lääkekasveista. Jesuiitat 
kirjoittivat kuvauksia Euroopan ulkopuolelta löytyneistä lääkekasveista 
ja levittivät tietoa, miten näistä valmistettiin lääkkeitä ja millä tavoin 
niitä voitiin käyttää erilaisia sairauksia vastaan. Toiminnalla oli myös 
taloudellinen motiivi, sillä myymällä lääkekasveja — paitsi paikallises- 
ti, myös viemällä niitä Eurooppaan — voitiin rahoittaa munkkikunnan 
toimintaa.” Jesuiittojen perintö trooppisten lääkekasvien käyttäjinä ja 
tutkijoina kiteytyy malarialääke kiniinin raaka-aineena olevan kiinapuun 
(Cinchona) historiassa. Jesuiitat oppivat kiinapuun kaarnan käytön lääk- 
keenä Perun guechua-intiaaneilta ja monopolisoivat hetkellisesti sen 
tuontia Eurooppaan 1600-luvulla. 9? 

Portugalilaisten lisäksi varhaismodernissa Intiassa vaikutti ranska- 
laisia ja hollantilaisia lääkäreitä, jotka toimivat usein paikallisten hal- 
litsijoiden hovilääkäreinä tai armeijoiden lääkäreinä. Kielitaidon puute 
esti eurooppalaisia perehtymästä yksityiskohtaisesti sanskritinkielisiin 
lääketieteellisiin teoksiin, mutta siitä huolimatta he kommentoivat laa- 

jasti paikallisia lääkintäkulttuureja. Vuosina 1659-1667 Intiassa asunut 
Francois Bernier ei nähnyt suurta eroa eurooppalaisten ja muslimi- 
lääkäreiden välillä - molemmat olivat saaneet vaikutteita Avicennalta ja 
Averroésilta. Ayurvediseen lääkintään hän ei kuitenkaan luottanut, sillä 
diagnoosit eivät Bernierin mukaan täyttäneet eurooppalaisia tieteellisiä 
metodeja — mukaan lukien William Harveyn käsitystä verenkierrosta. 
Vuonna 1668 Intiaan saapunut Charles Dellon puolestaan piti joitain 
Intiassa kohtaamiaan parantamistapoja kuten dietetiikkaa suositeltavi- 
na, vaikka hän olikin varautunut intialaisten diagnostiikan suhteen. Suo- 
neniskentä oli eurooppalaisen ja intialaisen lääkintäkulttuurin yhteinen 
nimittäjä, ja Dellonin mukaan sitä käytettiin Intiassa menestyksekkääs- 
ti. Eurooppalaisten lääkärien määrä Intiassa oli kuitenkin vähäinen. 
Eurooppalaisen lääketieteen vaikutuksen pienentyessä intialais-portuga- 
lilaisissa sairaaloissa käännyttiin entistä enemmän paikallista alkuperää 
olevien lääkkeiden ja lääkäreiden puoleen. Monet paikalliset parantajat 
päätyivät portugalilaisten palvelukseen täydentäen lääkinnällisten insti- 
tuutioiden täydellistä hybridisaatiota.9 

Goan ”kultakausi” portugalilaisten aikana kesti suhteellisen lyhyen 
aikaa, vain noin vuosisadan. 1600-luvun alussa hollantilaiset ja eng- 
lantilaiset kauppiaat alkoivat kilpailla portugalilaisten kanssa Aasian 
satamien taloudellisesta herruudesta. Hollanti kehkeytyi 1600-luvun 
merkittävimmäksi maailmanvallaksi Aasiaan suuntautuneen kaupan 
ansiosta. Empiirisen tiedon ja tieteellisen systematisoinnin yhdistelmä 
teki Hollannista merkittävän keskuksen Euroopan valistusajan ajattelun 
kehittymisessä. Alankomaalaiset kasvitieteilijät ja lääkärit olivatkin tie- 
teellisen vallankumouksen eturintamassa. Hollannin Itä-Intian kauppa- 
komppanian (VOC) palkkalistoilla olleet lääkärit keräsivät komennuksil- 
laan valtavan määrän tietoa Etelä- ja Kaakkois-Aasian lääkekasveista ja 
julkaisivat useita teoksia ja artikkeleita näihin liittyen. 

Englantilaisen Itä-Intian kauppakomppanian lisätessä vaikutus- 
valtaansa Intian niemimaalla 1600-luvun jälkipuolella brittien suhde 

intialaiseen lääketieteeseen ja lääkintään oli hybridisaation läpitunke- 
maa. Englantilaiset kirurgit toimivat Madrasissa vallan keskittymissä 
parantaen paikallisia hallitsijoita. Tämänkaltainen lääkintädiplomatia 
avasi englantilaisille kauppiaille tilaisuuksia poliittisen ja taloudellisen 
vallan vahvistamiseen, ja lääkäreille se tarjosi tilaisuuksia tutustua yksi- 
tyiskohtaisemmin paikalliseen parantamiskulttuuriin. Kuten Orta vuosi- 
satoja aiemmin, englantilaiset tutustuivat yksityiskohtaisesti paikallis- 
ten parantajien keinoihin ja luottivat näihin tietolähteinä. Sairaaloista 
ja basaareista muodostui hybridisaation kehtoja, sillä brittien Itä-Intian 
kauppakomppanian johto luotti paikallisiin lääkekasveihin. Englan- 
tilaiset kirurgit paitsi tarkkailivat paikallisten parantajien työtä, myös 
kokeilivat lääkeaineiden vaikutuksia potilaisiinsa. Tämän johdosta on 
vaikea hyväksyä väitettä, että eteläaasialaiset parantajat olisivat joutuneet 
reagoimaan tai tekemään vastarintaa koloniaalisen tieteen ja lääkinnän 
hiljalleen levittäytyessä alueelle. Ennemmin eurooppalaiset lääkärit ja 
kirurgit voidaan nähdä välittäjinä ja havainnoijina Euroopan ja Aasian 
välisissä tiedonvaihtoverkostoissa.°° 

Vuosisadan lopulla vahvistuneen orientalistisen suuntauksen myötä 
klassisia intialaisia lääketieteellisiä tekstejä tuotiin vähitellen tunne- 
tuiksi käännöksinä myös kauppakomppanian kirurgien keskuudessa. 
Varhaismodernin ajan eurooppalaisella ja intialaisilla lääkintäjärjestel- 
millä (sekä hindulaisella ayurveda- että islamilaisella unani-traditiolla) 
oli paljon yhteistä ajattelussa sairauksien syistä, hoidosta ja ehkäisystä. 
Sairauksien uskottiin johtuvan erilaisista ihmisen tasapainotilaa järkyt- 
tävistä syistä tai taudeille altistavista tekijöistä, eikä korkeimpiin voimiin 
sairauksien aiheuttajina juuri viitattu. Sekä intialaiset että eurooppalai- 
set näkivät kuitenkin moraalisten seikkojen olevan tärkeitä siinä, kuinka 
ihmiset altistuisivat sairastumiselle.9? Sekä pragmaattinen kokeilu että 
yhtäläisyydet lääketieteen teoriassa vahvistivat lääkinnällistä moninai- 
suutta ja hybridisaatiota. 

Lääkinnän hybridisaatio ei suinkaan rajoittunut Intian valtamerelle 
vaan koski yhtä lailla Atlanttia ympäröivää maailmaa. Läntisessä Kes- 

ki-Afrikassa nykyisen Angolan alueella paikallinen lääkinnällinen tie- 
tämys oli kysyttyä eurooppalaisten keskuudessa varhaisten kontaktien 
alusta alkaen. Afrikkalaiset lääkeaineet kuten kikongo- ja takula-puut oli- 
vat tärkeä osa tiivistä kulttuurista vaihtoa. Afrikkalaiset hallitsijat antoi- 
vat näitä lahjaksi Portugalin kuninkaan alueelle lähettämille valtuus- 
kunnille. 1600-luvulla portugalilaiset ja hollantilaiset kauppiaat käyttivät 
paikallisia lääkeaineita hyödyksi kasvavassa orjakaupassa kuljettamalla 
näitä Keski-Afrikassa alueelta toiselle. Tärkein rooli lääkekasveilla oli 
kuitenkin sairauksien hoitamisessa Angolaan asettuneiden portugali- 
laisten keskuudessa. Sotilaat ja lähetyssaarnaajat osallistuivat aktiivisesti 
lääkinnällisiä vaikutuksia omaavia kasveja koskevan tiedon systemati- 
sointiin. 1700-luvun lopulla puolestaan pohdittiin niiden kaupallista 
potentiaalia Angolan viennin kasvattamisessa. 

Lääkekasvien kerääminen ja käyttö Angolassa heijastelee pitkälti vas- 
taavia kehityskulkuja Uudessa maailmassa ja Aasiassa. Uusien lääkkei- 
den etsimisen motiivit olivat pitkälti kaupallisia — eksoottisilla tuotteilla 
voitiin tehdä rahaa Euroopassa. Tropiikeissa asuneille eurooppalaisille 
paikallisen farmakopeian hyödyntämisessä oli kuitenkin kyse puhtaasti 
eloonjäämisestä. Uusien lääkkeiden löytämisessä oli siis kyse niin talou- 
dellisista voitoista kuin pakottavasta tarpeesta hoitaa sairauksia.99 

Varhaismodernia Atlanttia, johon Intian valtameri vahvasti kytkeytyi, 
väritti paitsi kulttuurinen, myös biologinen vaihto. Tällä tarkoitetaan 
paitsi kasvien, eläinten ja ihmisten liikkeitä globalisoituvassa maail- 
massa, myös näiden mukana kulkevien tautien leviämistä mantereelta 
toiselle. Atlantin piirissä Alfred W. Crosby on kutsunut tätä ilmiötä ko- 
lumbiaaniseksi vaihdoksi.'°° Crosby näki biologisen vaihdon pääasiassa 
Euraasian ja Amerikan välillä ja korosti Euroopan ”ekologista impe- 
rialismia”/'" jonka brutaalein seuraus oli Amerikan alkuperäisväestön 
lukumäärän jyrkkä romahdus. Kolumbiaaninen vaihto toi Uuteen 
maailmaan joukon aiemmin sieltä puuttuneita tauteja, kuten isorokon 


98 Kananoja 2015 ja 2010. Lääkinnän hybridisaatiosta atlanttisessa Länsi-Afrikassa, ks. Havik 2016. 
99 Schiebinger 2004. 

100 Crosby 1972. 

101 Crosby 1986. 


KIISTELLYT TIET TERVEYTEEN 4] 


ja tuhkarokon, millä oli tuhoisat vaikutukset Amerikan alkuperäis- 
väestöön. Taudit, sodat ja pakkotyö aiheuttivat valtavan kuolleisuuden 
intiaanien parissa, mikä edesauttoi espanjalaisia uuden mantereen val- 
loittamisessa.'*? 

Uudemmassa kolumbiaanista vaihtoa koskevassa tutkimuksessa 
on kiinnitetty huomiota myös Afrikan rooliin biologisessa vaihdossa 
Atlantin valtamerellä käydyn orjakaupan myötä. Orjakaupan myötä 
Amerikoista kehkeytyi kulttuurinen sulatusuuni, jossa lääkinnällinen 
moniarvoisuus kukoisti. Pluralismia on pidetty latinalaisen Amerikan ja 
Karibian alueella keskeisenä lääkintäkulttuurin piirteenä — näitä alueita 
käsitellään Kalle Kananojan Brasiliaan ja Maarit Forden Trinidadiin kes- 
kittyvissä luvuissa. Uuden maailman orjayhteiskunnissa afrikkalaisille 
lääkintäjärjestelmille oli kysyntää, sillä koulutettujen eurooppalaisten 
lääkärien lukumäärä oli pieni ja saavutettavuus heikko. Esimerkiksi 
Saint Dominguella (nykyinen Haiti) afrikkalaiset olivat 1700-luvulla tär- 
keässä roolissa saaren lääkintäkulttuurissa niin ihmisten kuin eläinten 
parantajina. Länsimaisen, afrikkalaisen ja karibialaisen lääkintäjärjestel- 
mien hybridisaatio oli arkipäiväistä.'% 

Karibianmeren saarten brittiläisissä siirtokunnissa afrikkalaisperäistä 
parantamista kutsuttiin nimellä obeah ja parantajia obeah-miehiksi, 
vaikka heidän joukossaan oli myös naisia. Obeah-miehiä kunnioitettiin 
heidän parantamistaitonsa vuoksi, mutta heitä myös pelättiin heihin lii- 
tettyjen taikavoimien vuoksi. Koloniaalisella kaudella eurooppalaiset tuo- 
mitsivat obeahin taikauskona ja tuomitsivat aktiivisesti sen harjoittajat 
huijareina, jotka johtivat orjuutettuja mustia harhaan. Vielä 1800-luvun 
alussa afrikkalaiset parantajat saivat ankaria tuomioita obeahin harjoit- 
tamisesta, ja laissa obeahin harjoittamisen rangaistavuus säilyi pitkään 
— vasta 1900-luvun loppupuolella ja 2000-luvun alussa obeahiin on 
lainsäädännössä alettu suhtautua suopeammin Karibianmeren valtiois- 
sa." Niklas Jensen on osoittanut, että myös Tanskan hallitsemalla Saint 


102 Cook 1998. 

103 Carney & Rosomoff 2009. 

104 Weaver 2006. 

105 Savage 2012; Bilby & Handler 2004; Handler 2000. 


42 MARKKU HOKKANEN JA KALLE KANANOJA 


Croixin saarella obeah oli kiellettyä läpi 1700-luvun, ja mikäli siihen 
liittyi ihmisten myrkyttämistä, rangaistuksena oli kuolema. 1800-luvun 
alkupuolella obeahin harjoittajiin liittyi kuitenkin selkeästi pelko val- 
lasta, joka obeah-miehillä oli orjiin nähden. Koska orjat kunnioittivat 
obeah-miesten voimia, heidän pelättiin voivan johtaa orjia kapinointiin. 
Lääkinnälliseltä kannalta obeahin harjoittamista ja luonnonlääkkeiden 
käyttöä ei kuitenkaan pidetty Tanskan Karibian koloniaalisessa konteks- 
tissa ongelmallisena. Jensenin mukaan orjanomistajat hyväksyivät, että 
orjat hoitivat toistensa sairauksia — saavuttaen toisinaan parempia tulok- 
sia kuin lääkärit. Saaren lääkärikunnalle tämä ei välttämättä ollut ongel- 
ma, sillä avoimesti asiaan suhtautuneet lääkärit pyrkivät oppimaan, 
miksi afrikkalainen parantaminen menestyi.'** 

Voisi olettaa, ettei Pohjois-Amerikassa, erityisesti Yhdysvaltain rodul- 
lisesti hierarkisoituneissa etelävaltioissa, ollut sijaa afrikkalaisperäiselle 
parantamiselle. Toisin kuitenkin oli, sillä ennen Yhdysvaltain sisällissotaa 
koko alueen lääkintäkulttuuria leimasi kokeellisuus, skeptisismi ja kil- 
pailevat näkemykset tieteellisestä legitimiteetistä. Tunnetuin esimerkki 
afrikkalaisen lääkinnällisen tiedon välittymisestä Pohjois-Amerikassa 
on rokonistutuksen (variolaatio) käyttäminen Bostonissa 1700-luvun 
alussa. Valkoinen pastori Cotton Mather oppi taidon Senegambian 
alueella syntyneeltä Onesimus-nimiseltä orjalta. Sitä käytettiin isorokko- 
epidemian ehkäisyssä — monien vastustuksesta huolimatta — Bostonissa 
1720-luvun alussa." Etelävaltioiden orjayhteiskunnassa lääkinnällinen 
vuorovaikutus johti kulttuuri- ja roturajat ylittäneeseen kokeellisuuteen, 
jossa erilaiset vaihtoehtoiset lääkintäjärjestelmät, mukaan lukien Pohjois- 
Amerikan intiaanien sekä afroamerikkalaisten harjoittamat parantamis- 
keinot, olivat laajalle levinneitä. Suhtautuminen mustiin parantajiin oli 
kuitenkin ristiriitaista kuten muissakin Amerikan orjayhteiskunnissa. 
Orjanomistajat saattoivat kyllä kirjoittaa yksityisiin reseptikirjoihinsa 
orjuutettujen, mustien parantajien käyttämiä yrttisekoituksia, mutta sa- 
maan aikaan he myös säätivät lakeja, jotka kielsivät afrikkalaisperäisen 


106 Jensen 2012, 70-72. Obeahista, magiasta ja lainkäytöstä Tanskan Länsi-Intialla, ks. myös Simonsen 
2016. 
107 Peterson 2009, 357-359. 


KIISTELLYT TIET TERVEYTEEN 43 


parantamisen. Siitä huolimatta afrikkalaisten orjien Pohjois-Amerikkaan 
tuoma lääkintäjärjestelmä säilyi elinvoimaisena afroamerikkalaisten yh- 
teisöjen keskuudessa — toki vähitellen yhä enenevässä määrin sekoittuen 
muiden lääkintäjärjestelmien kanssa.'*$ 

Afroamerikkalaisten oman lääkintäjärjestelmän säilymistä selittää 
osittain monien etelävaltioiden lääkärien rasistinen asennoituminen 
mustiin niin orjuuden aikana kuin sen jälkeen. Lääketieteellisessä tut- 
kimuksessa orjat joutuivat usein eläviksi koekaniineiksi ja heidän ruu- 
miinsa päätyivät leikeltäviksi monissa lääketieteen opetusta tarjonneissa 
yliopistoissa. Yhdysvaltojen lääkinnällinen apartheid jatkui 1900-luvulle, 
ja se tunnetaan parhaiten pahamaineisesta Tuskegeen kuppatutkimuk- 
sesta, jossa köyhien mustien miespotilaiden uskoteltiin saavan hoitoa 
vaivoihinsa, mutta joilla todellisuudessa tutkittiin hoitamattoman kupan 
etenemistä. Mustiin kohdistuneen rasistisen, lääketieteellisen hyväksi- 
käytön katsotaan olevan suurin syy lääkärien ja monen afroamerikka- 
laisten välillä vielä nykyäänkin vallitsevaan luottamuspulaan.'*9 

Valkoisten suhtautuminen Pohjois-Amerikan alkuperäiskansojen 
lääkintäjärjestelmiin oli yhtä lailla ristiriitojen sävyttämää. Aikalais- 
lähteissä intiaanien parantamisesta kirjoitettiin sekä ylistäen että halvek- 
suen. Yleisesti ottaen eurooppalaisia kiinnostivat intiaanien käyttämät 
lääkekasvit, mutta parantamiseen liittyvät rituaalit edustivat uskonnolli- 
sesta näkökulmasta tuomittavaa pakanuutta. Sairauksien parantamisessa 
intiaaniparantajiin turvaaminen oli yleistä varsinkin kolonisaation var- 
haisvaiheissa ja jatkui pidempään rajaseuduilla, missä akateemisesti 
koulutettuja lääkäreitä oli vähän tai ei lainkaan — ja siellä missä heitä 
oli, heidän tarjoamiinsa hoitokeinoihin ei aina luotettu. Hyvin tunnettu 
varhainen esimerkki intiaanien ja valkoisten lääkinnällisestä yhteiselosta 
koskee talvea 1535-1536, jolloin Jacques Cartierin retkikunnan kolme lai- 
vaa olivat kiinni jäissä Saint Lawrence -joella lähellä nykyistä Montrealia. 
Keripukin vaivaaman miehistön jäsenet olivat jo luopumassa toivosta, 
kun Cartier kohtasi paikallisen intiaanipäällikkö Domagaian, joka oli pa- 
rantunut keripukista nauttimalla erään puun kaarnasta keitettyä lääkettä. 

Intiaanit keittivät lääkettä ranskalaisille, jotka parantuivat keripukista 
ihaillen Amerikan alkuperäisasukkaiden laakintataitoja."° 

Suuri määrä intiaanien käyttämiä lääkekasveja päätyi Pohjois- 
Amerikan virallisiin farmakopeoihin 1800- ja 1900-luvuilla. Lääke- 
kasvien monipuolisen käytön lisäksi eurooppalaiset kiinnittivät monin 
paikoin huomiota monien intiaanikansojen käyttämiin hikoilumajoi- 
hin. Pohjois-Amerikan alkuperäiskansojen lääkintäjärjestelmät olivat 
monipuolisia ja paikallisiin luonnonolosuhteisiin sopeutuneita. Kuten 
Rani-Henrik Andersson ja David Posthumus luvussaan osoittavat, edes 
yhden intiaanikansan, lakotojen kohdalla ei voida puhua homogeeni- 
sestä parantamisperinteestä vaan lääkintäjärjestelmästä, joka oli avoin 
yksilöllisille rituaalisille innovaatioille. Pohjois-Amerikan intiaanien kes- 
kuudessa oli monia parantamisen traditioita, ja osa niistä on säilyttänyt 
elinvoimaisuutensa nykypäivään asti niihin kohdistuneesta vainosta 
huolimatta. 


Modernisaatio ja lääketieteen nousu 


Vastakkainasettelut eri parantamismuotojen välillä kärjistyivät moderni- 
saation myötä, kun länsimainen lääketiede vahvistui, koulutettujen lää- 
käreiden yhteiskunnallinen arvovalta kohosi ja terveydenhoitoa koske- 
va lainsäädäntö lisääntyi. Vaikka kansanparantaminen monin paikoin 
menetti asemiaan, tämä kehitys ei ollut yksioikoista tai ristiriidatonta, 
sillä prosessit olivat hitaita ja monimutkaisia ja parantamisen eri muo- 
dot pitivät pintansa monin tavoin. Modernina aikana kehittyi myös 
uusia vaihtoehtoisia hoitomuotoja ja aikaisemmat traditiot muuttuivat, 
osin vuorovaikutuksessa tai reaktiona lääketieteen kehitykseen. 
Lääketieteen historiassa 1800-luvun alkua on pidetty merkittävänä 
murrosaikana. Vaikka sairauksien hoidossa ei tehty juuri merkittäviä 
läpimurtoja, lääketieteellinen koulutus modernisoitui, lääkärikunta am- 
matillistui ja lääketieteen modernit instituutiot ja organisaatiot (kuten 

sairaalat, oppilaitokset ja lääketieteelliset seurat) voimistuivat. Ranska ja 
erityisesti Pariisi olivat lääketieteen keskuksia vuosisadan alussa. Rans- 
kalaiset lääkärit, jotka kouluttautuivat sekä lääketieteen että kirurgian 
aloilla, perustivat koulutuksensa kliiniseen menetelmään, eli potilaiden 
yksityiskohtaiseen tutkimiseen ja oireiden tarkkaan kuvaukseen. Uudet 
instrumentit, kuten stetoskooppi, edesauttoivat potilaiden tarkempaa 
tutkimista." 

Kirurgiassa Napoleonin sotien aika merkitsi kirurgien ammatti- 
kunnan nopeaa kasvua ja alan kehitystä lähinnä instrumenttien ja kirur- 
gien leikkaustaidon osalta, sillä kivun lievittäminen oli yhä ongelmal- 
lista. 1800-luvun alkupuolen eurooppalaiset kirurgit olivat kuitenkin 
maailmanlaajuisesti verraten pystyviä esimerkiksi amputaatioissa ja sil- 
mäleikkauksissa. Ennen aseptisten tekniikoiden kehitystä leikkaukset 
johtivat kuitenkin usein verenmyrkytykseen, muihin komplikaatioihin 
ja kuolemiin. Kirurgia saattoi olla vaikuttavin ”ase” länsimaisten lää- 
käreiden keinovalikoimassa, mutta potilaiden parissa se herätti luulta- 
vasti enemmän pelkoa kuin luottamusta niin Euroopassa kuin muualla 
maailmassa."? 

1800-luvun puolivälissä laboratoriotutkimusten merkitys lääke- 
tieteen uusissa innovaatioissa korostui, ja uudet lääketieteen keskukset 
kehittyivät vahvasti saksankielisessä maailmassa. Solujen tutkimuksesta 
mikroskoopin avulla tuli taudinaiheuttajien etsinnän kulmakivi. Vuon- 
na 1856 Rudolf Virchow, saksalaisen biolääketieteellisen tutkimuksen 
johtohahmo, perusti Berliiniin kuuluisan laboratorion, jota jäljiteltiin 
ympäri maailmaa. Lääketieteestä tuli yhä enemmän kumulatiivinen 
tiede, joka edistyi kansainvälisesti raportoidun tutkimuksen kautta." 

Vuosisadan kuluessa myös lääkärien ammattikunnan arvostus nou- 
si selvästi, sekä tieteellisistä mutta erityisesti yhteiskunnallisista syistä. 
Lääkärien sosiaalinen status, arvostus ja varallisuus kasvoivat, joskaan 

ei yhtä nopeasti kuin lakimiesten. Ranskassa valtio otti lääkärien laillis- 
tamisen suoraan valvontaansa 1803 muodostaen tiukemmin kontrolloi- 
dun ja valtiokeskeisemmän lääkärikoulutuksen kuin englanninkielises- 
sä maailmassa. Ranskalaislääkärit saavuttivat nopeasti monopoliaseman 
tärkeimmillä kaupunkialueilla, mutta maaseudulla talonpoikaisparanta- 
jat säilyttivät asemansa pitempään." 

Saksankielisissä maissa lääketieteen harjoittamista säännösteltiin 
aluksi varsin byrokraattisesti, mutta 1869-1871 alan monopoli purettiin 
ensin Preussissa ja sitten yhdistyneessä Saksassa, jossa lääkintäkulttuuri 
säilyi verraten avoimena kenttänä 1930-luvulle asti. Lääkärintodistusten 
kirjoittaminen, vaarallisten lääkkeiden antaminen ja rokotukset rajattiin 
kuitenkin lääkäreiden yksinoikeudeksi, ja 1880-luvulta alkaen saksalais- 
lääkäreille käytännössä taattiin julkiset virat uuden terveysvakuutuslain 
myötä. Saksassa lääkinnän kenttä oli kuitenkin 1900-luvun alussa avoi- 
memmin pluralistinen kuin Ranskassa tai Britanniassa." 

Brittiläinen yleislääkärin ammatti (general practitioner) kehittyi enem- 
män kirurgien ja apteekkarien ammattikunnista kuin yliopistokoulute- 
tuista lääkäreistä (physicians). Vuoden 1858 Medical Reform Act -laki yh- 
tenäisti lääketieteellisen kentän vaatimukset ja valvonnan ja asetti maan 
heterogeenisen lääkärikunnan lain edessä samanarvoisiksi. Sosiaalisesti 
ja taloudellisesti brittiläinen lääkärikunta oli kuitenkin kirjava. Vielä 
1850-luvulla lääketiedettä ei pidetty yleisesti herrasmiehen pojalle so- 
pivana ammattina. Useimmat lääkärit kilpailivat toimeentulosta epä- 
varmalla alalla, jossa kilpailu kiristyi lääkärikoulutuksen laajentuessa. 
Monet nuoret brittilääkärit, etenkin skotit ja irlantilaiset, muuttivat Yh- 
dysvaltoihin tai suuntasivat katseensa laajenevaan Britti-imperiumiin.”” 

1800-luvun kuluessa lääkinnälliset markkinat kasvoivat etenkin 
vaurastuvissa länsimaissa, ja lääketieteen rinnalla myös monenlaiset 
muut hoitomuodot kukoistivat — terveysmarkkinat ja kansalliset lääkin- 
täkulttuurit olivat erittäin monimuotoisia. Homeopatia ja hydropatia 
olivat uudenlaisia vaihtoehtohoitoja, joiden suosion on nähty perustuva 

osin siihen, että ne eivät koetelleet potilasta niin rajusti kuin vuosisadan 
alun ”valtavirran” lääketiede suoneniskuineen, ulostuslääkkeineen ja 
elohopeapitoisine lääkkeineen."* Homeopatian kehitti saksalainen 
Samuel Hahnemann (1755-1843), joka opiskeli ensin lääketiedettä 
Leipzigin ja Erlangerin yliopistoissa, mutta joka turhautui oppimiensa 
hoitojen tehottomuuteen. Homeopatia nautti suurta suosiota erityisesti 
Keski-Euroopan aateliston ja yläluokan parissa ja levisi Pohjois-Ame- 
rikkaan 1820-luvulla, jossa se oli erityisen suosittua Saksasta saapunei- 
den maahanmuuttajien yhteisöissä Pennsylvaniassa ja Keskilännessä. 
Yhdysvalloissa siitä muotoutui kansallisesti merkittävin vaihtoehtolää- 
kinnän muoto 1870-lukuun mennessä. Varhaiset homeopatian harjoit- 
tajat Amerikassa olivat ”käännynnäisiä” yliopistolääketieteestä. Vaikka 
lääkärien ammattikunta kohdisti kovaa kritiikkiä homeopatiaa kohtaan, 
homeopaattisten lääkäreiden ammattikunta nautti tukijoidensa taholta 
merkittävää taloudellista ja poliittista tukea."9 

Hydropatian eli vesihoidon”* kehittäjä oli itävaltalainen Vincenz 
Priessnitz (1799-1851), joka perusti Alpeille Gräfenbergin parantolan 
1820-luvulla. Priessnitzin mukaan terveys oli kehon luonnollinen olo- 
tila, ja sairaus oli seurausta vieraista aineista, joita elimistö pyrki pois- 
tamaan. Lääkkeet vain pahentaisivat tilannetta: vesi olisi sen sijaan 
tehokkain keino poistamaan myrkkyjä elimistöstä. Vesihoidot perustui- 
vat veden nauttimiseen sisäisesti ja ulkoisesti, hikoiluun, säänneltyyn 
ruokavalioon sekä alkoholista ja lääkkeistä luopumiseen. Gräfenburgin 
parantolasta tuli hyvin suosittu eurooppalaisen yläluokan keskuudessa, 
ja vesihoito levisi laajalle 1800-luvulla." Vesihoito tuli osaksi suomalais- 
ta lääkintäkulttuuria 1900-luvun alkupuolella suuren suosion saavutta- 
neen kuhnelaisuuden myötä, jonka vaiheita Suvi Rytty kuvaa luvussaan. 

Frilaiset uskonnolliset parannusliikkeet ja karismaattiset parantajat 
olivat myös suosittuja. Rukouksella parantamisesta käytiin Britanniassa 

merkittävä julkinen keskustelu 1871, kun kuningatar Viktoria pyysi 
papistoa rukoilemaan koleraan sairastuneen poikansa Edwardin puo- 
lesta. Vaikka 1800-luvun lääkärikunta olikin yhä maallisempaa, uskon- 
nollinen ja hengellinen elementti parantamiskulttuurissa säilyi yhä, ja 
rukouksella parantaminen sai uusia, karismaattiseen herännäiskristil- 
lisyyteen liittyviä muotoja.** Vaihtoehtoisille parannusliikkeille oli tyy- 
pillistä lääketieteen tuomitseminen sulkeutuneen eliitin toimintana, ja 
usein korostettiin myös hoitomuotojen ”luonnollisuutta”. Esimerkiksi 
amerikkalaisessa ”thomsonilaisessa” liikkeessä suosittiin kasviruoka- 
valiota ja yrttihoitoja.' Yhdysvaltojen kristillisissä liikkeissä kehittyi 
omia parantamismuotoja, joista osa on seuraajilleen merkityksellisiä 
vielä nykyäänkin. Adventismin profeetta Ellen White (1827-1915) sai 
vaikutteita erityisesti hydropatiasta ja otti terveellisen elämän - mukaan 
lukien kasvissyönnin ja stimulanttien välttämisen — opettamisen osaksi 
uskonnollista toimintaa. Kristillinen tiede -liike puolestaan korosti hen- 
gen ylivaltaa materiasta ja pyrki kokonaan eroon lääkkeistä korostaen 
kaikkien sairauksien parantamisen riippuvan hengellisestä voimasta.'? 

1800-luvun jälkipuolella Yhdysvalloissa kehitettiin kaksi merkittävää 
manuaalista hoitomuotoa, jotka molemmat perustuivat kehon fyysiseen 
manipulaatioon. Osteopatian kehitti 1860-luvulla Andrew Taylor Still 
(1828—1917), joka pettyi lääketieteeseen hänen kolmen lapsensa kuoltua 
aivokalvontulehdukseen. Still vastusti voimakkaasti lääkkeitä, rokotteita 
ja soveltavia hoitomuotoja kuten hydropatiaa. Osteopatiaan liittyi myös 
uskonnollisuus, sillä Still näki osteopatian ”Jumalan lakina” ja kehon 
Jumalan luomana koneena. Tuhannet Keskilännen maaseudun ja pik- 
kukaupunkien asukkaat innostuivat osteopatiasta, ja erityisen suosittua 
se oli kroonisista selkärangan ja nivelten kivuista kärsivien joukossa. 
Kiropraktiikan perustaja Daniel David Palmer (1845-1913) puhui Stillin 
lailla manipulaatiohoidon puolesta, ja näiden toisiaan muistuttavien hoi- 
tomuotojen välillä kehkeytyi kiivas kilpailu 1900-luvun alussa. Osteo- 
paattien näkökulmasta kiropraktiikka oli vain osteopatian kelvoton 

jäljitelmä. On kuitenkin muistettava, että jäsenkorjauksella oli hyvin 
pitkät juuret globaalissa parantamisen historiassa, eikä vaikutteiden 
kulkeutumista ihmiseltä toiselle ole aina mahdollista selvittää. Monen- 
laiset selkärangan ja lihaksiston manipulaatiohoidot olivat hyvin yleisiä 
eri puolilla Amerikan rajaseutuja, mutta harva hoito on säilynyt nyky- 
päivään asti osteopatian ja kiropraktiikan tavoin. 

Uusien hoitomuotojen lisäksi vanhat lääkintäjärjestelmät säilyivät ja 
levittäytyivät. 1800-luvun jälkimmäisellä puoliskolla kasvavien siirto- 
laisvirtojen mukana Euroopan kansanlääkintäperinnettä siirtyi Pohjois- 
Amerikkaan ja muualle maailmaan. Norjalaiset siirtolaiset ja heidän 
jälkeläisensä säilyttivät kansanparannusperinteen elinvoimaisena 
Minnesotassa pitkälle 1900-luvulle saakka, ja epäilemättä näin oli mui- 
denkin siirtolaisryhmien parissa. Suomalaisten siirtolaisten keskuudes- 
sa Kanadassa säilyi ensin elävänä perinteenä ja sen jälkeen ihmisten 
muistoissa tietäjän hahmo kansanlääkitsijänä. Elämä tukkimetsissä ja 
maaseuduilla merkitsi useimmille kotikonstien käyttöä — lääkärit olivat 
kaukana ja kalliita." 

Kansanparantajien lisäksi erilaiset lääkekauppiaat olivat keskeinen 
ryhmä 1800-luvun parannuksen tarjoajissa, ja tämä joukko oli hyvin 
heterogeeninen. Siihen kuuluivat niin tunnustetut ja luvanvaraiset 
apteekkarit kuin mitä erilaisimmat patenttilääkkeiden kauppiaat ja 
kaikenlaisten uusien hoitojen keksijät. Kuten villiin länteen sijoittuva 
”käärmeöljykauppiaan” stereotypia antaa ymmärtää, Yhdysvallat oli kier- 
televien lääkekauppiaiden luvattu maa, mutta myös Euroopassa lääke- 
kaupan kontrolli oli pitkään ongelmallista. Kuinka esimerkiksi kiellettäi- 
siin jokin uusi tai eksoottinen hoitokeino, jonka vaikutukset eivät olleet 
yleisesti tunnettuja? Ja kuka vastaisi valvonnasta? 1800-luvun kasvava, 
kaupungistuva ja kaupallistuva yhteiskunta tarjosi erilaisille parannus- 
yrittäjille erinomaisia toimintamahdollisuuksia. Tiedotusvälineet ja mai- 
nonta, erityisesti lehdistö, soveltuivat hyvin uusien ja vanhojen hoitojen 
ja lääkkeiden markkinointiin.'?7 

1800-luvulla modernisoituvien valtioiden laajeneva lainsäädäntö- ja 
hallintokoneisto alkoi ulottua yhä laajemmin terveyden alueelle. Lääkäri- 
kunnan merkitys asiantuntijaryhmänä alkoi korostua eri tavoin, mutta 
kehitys oli hidasta. Lääkkeiden kontrolli keskittyi aluksi vaarallisiksi tun- 
nustettujen myrkyllisten aineiden, kuten opiaattien valvontaan. Toksi- 
kologian ja farmakologian kehittyessä hyväksytyt lääkeaineet luokiteltiin 
yhä tarkemmin virallisiin kansallisiin farmakopeoihin. Lääkäreistä tuli 
1800-luvun kuluessa yhä merkittävämpi asiantuntijatodistajaryhmä 
oikeudessa erityisesti myrkytystapausten tutkimuksessa ja syyntakei- 
suuden arvioinnissa. Aluksi vastuu lääkkeistä oli yksittäisillä apteekeilla, 
lääkäreillä ja lääkekauppiailla, mutta 1800-luvun lopulla se alkoi siirtyä 
myös kasvavalle lääketeollisuudelle. Lääkkeiden standardointi ja val- 
vonta oli kuitenkin hidas prosessi.” 

”Perinteiset” kansanparantajat säilyttivät asemansa etenkin maa- 
seudulla, jossa kilpailevia lääkäreitä ja valtiovallan valvontaa oli vähi- 
ten. Eräs yhteentörmäysten aihe monien vaihtoehtoisten suuntausten 
ja lääketieteen sekä valtiovallan välillä olivat isorokkorokotukset, joiden 
pakollisuutta muun muassa mormonit ja monet luonnonparannus- 
liikkeet vastustivat. Rokotukset olivat poikkeuksellisen laajavaikuttei- 
nen lääketieteen osa-alue: ne pyrittiin useassa maassa ulottamaan 
lainsäädännöllisesti koskemaan koko väestöä, mikä aiheutti laajan, nyky- 
aikaan ulottuvan konfliktipinnan.”9 

Kansanparantajat olivat usein naisia: Britanniassa old wives, vanhat 
naiset, olivat perinteisesti vahvasti edustettuna parantajakunnassa, ja 
erityisesti synnytys oli naisparantajien alaa.” Lääketieteen ammatil- 
listumisprosessi oli vahvasti sukupuolittunut, ja se heikensi naisten 
asemaa parantamisessa kahdella rintamalla. Toisaalta se rajoitti kansan- 
parantajanaisten toimintamahdollisuuksia, toisaalta se esti naisia pää- 
semästä moderneiksi lääkäreiksi. Prosessiin vaikutti myös yhteiskunta- 
luokka: ainakin brittiläisten naisparantajien asema heikkeni ensin ylä- ja 

sitten keskiluokan parissa 1700-luvun lopulla ja 1800-luvun kuluessa. 
Perinteisten parantajien asemaa heikensivät myös patenttilääkkeet, ap- 
teekkarit ja kemistit, jotka valtasivat lääkemarkkinoita etenkin nopeasti 
kasvavissa kaupungeissa. Urbanisoituvassa Britanniassa maaseudun 
perinteiset parantajat menettivät nopeasti asemiaan. Ainoastaan perin- 
teiset kätilöt pyrkivät järjestäytymään ammattikunnaksi. Vaikka heitä 
ei tunnustettukaan, he säilyttivät merkityksensä sekä kaupunkien että 
maaseudun köyhien parissa 1900-luvun alkupuolelle asti. Kätilöiden 
ammattikuntaa säätelevä Midwives Act -laki säädettiin vuonna 1902, 
mutta esimerkiksi vuosina 1907-1908 Rotherhamissa arviolta joka nel- 
jäs synnytys tapahtui ”vanhan epäpätevän naisen” hoivissa." 

Perinteisten parantajien suullisesti välittämää tietoa lääkekasveista 
alettiin koota ja julkaista uudessa muodossa. Tämä merkitsi ”uuden 
herbalismin” nousua 1800-luvulla. Englanninkielisessä maailmassa 
merkkiteos oli kristityn metodismin perustajahahmon John Wesleyn 
teos Primitive Physic (1747), josta otettiin lukemattomia painoksia vuo- 
den 1747 jälkeen. Uusi herbalismi kasvatti suosiotaan erityisesti kaupun- 
geissa, joissa suullinen lääkintätietous oli heikkoa. Siinä suhtauduttiin 
kriittisesti lääkäreihin ja se oli luonteeltaan myös transnationaalista ja 
transatlanttista: esimerkiksi Pohjois-Englannissa levisi 1840-luvulla 
amerikkalaisen ”tohtori” Coffinin levittämä, luonnonlääkintää korostava 
ja lääkärien lääkkeitä sekä alkoholia vastustava liike. Uuden herbalismin 
kirjalliset johtohahmot olivat, kuten Mary Chamberlain huomauttaa, 
useimmiten miehiä, mutta sen käytännön toteuttajat olivat valtaosin 
naisia."? 

1800-luvun lopun ja 1900-luvun alun Britanniassa, samoin kuin 
muissakin länsimaissa, lääketiede ulottui vähitellen yhä useammalle 
elämänalueelle ja koskemaan laajempia osia väestöstä. Lainsäädännöl- 
lisesti tärkeitä tässä prosessissa olivat ammatinharjoittamista ja tervey- 
denhoitoa koskevien lakien lisäksi köyhäinhoitoon ja sairausvakuutuk- 
siin liittyvät lait ja asetukset (kuten 1911 National Insurance Act), jotka 
laajensivat asteittain valtion roolia sairauksien hoitokulujen korvaami- 

sessa.'3 Kaupunkien työväestön parissa kehittyi eklektinen terveyskult- 
tuuri, jossa itsehoito, naapuriapu ja paikalliset apteekit sekä kemistit 
näyttelivät tärkeää roolia virallisten lääkärien, sairaanhoitajien ja kätilöi- 
den osuuden lisääntyessä asteittain. Patenttilääkkeitä myyvien liikkeiden 
määrä Englannissa ja Walesissa kasvoi vuosina 1865-1905 kymmenestä 
tuhannesta neljäänkymmeneen tuhanteen, ja näitä liikkeitä on pidetty 
merkittävänä siltana perinteisen terveyskulttuurin ja biolääketieteellisen 
tiedon valilla.34 Naisten rooli englantilaisen työväestön terveyskulttuu- 
rissa oli keskeinen erityisesti naisten ja lasten terveydenhoidon osalta. 

1800- ja 1900-luvun taitteen Suomessa, biolääketieteen hiljalleen 
voimistuessa, vaihtoehtoisten hoitomuotojen kirjossa voidaan nähdä 
sekä jatkuvuutta kansanparantamisen muodossa että uusia innovaatioi- 
ta, joissa eri hoitomuodot jatkoivat sekoittumista keskenään. Homo- 
genisoitumisen sijaan lääkintäkulttuuri jatkoi monimuotoistumistaan, 
joskin on huomioitava, että osa uusista innovaatioista oli vain hetkellisiä 
villityksiä, jotka häipyivät historian hämärään lähes yhtä nopeasti kuin 
ne olivat ilmestyneet. 

Kansanparantaminen jatkui vuosisadan taitteen Suomessa elinvoi- 
maisena perinteenä, vaikka kansanparantajien toiminta joutui enenevässä 
määrin tarkkailun alle. Yksityiskohtaisesti tutkittuja kansanparantajia 
olivat esimerkiksi tyrvääläinen Amanda Jokinen sekä Haapakummussa 
asunut Anna-Mari Märd, jotka molemmat joutuivat vastaamaan toi- 
mintansa laillisuudesta oikeuden edessä. Oikeus kuitenkin totesi mo- 
lemmissa tapauksissa, ettei parantajan toimen jatkamiselle ollut laillista 
estettä. Molemmat nauttivat suurta suosiota maaseutuväestön parissa.7 

Uusina innovaatioina, joista osa rantautui myös Suomeen, voidaan 
pitää erilaisia uskonnollisen parantamisen muotoja. 1920-luvun Suo- 
messa merkittävän jalansijan sai englantilaisen Panacea-seuran paran- 
nusmuoto, jota kokeili dokumentoidusti ainakin 3200 suomalaista 

vuosina 1924-1977. Tämän Bedfordissa päämajaansa pitäneen kris- 
tillisen seuran parannus perustui pienten siunattujen pellavaliinojen 
voimaan. Hoitoa käyttävän tuli kastaa liina veteen, joka joko juotiin tai 
siveltiin iholle paranemisen toivossa. Suomessa Panacea-seuran puhe- 
miehenä toimi Pekka Ervast, joka Ruusu-Risti-lehdessään julkaisi pa- 
rantamista ja paranemista koskevia artikkeleja. 1920-luvulla koetun 
buumin jälkeen suomalaisten kokeiluinto laantui, mutta 1950-luvulla 
se elpyi uudelleen Martta Jalavan ryhtyessä markkinoimaan panacea- 
parantamista. Parannusmuoto levisi Englannin lisäksi erityisesti Yhdys- 
valtoihin ja Jamaikalle, mutta näiden kolmen maan jälkeen se oli sel- 
västi suosituinta Suomessa. Onkin syytä kysyä, miksi suomalaiset olivat 
siitä niin innostuneita? Sekä Ervast että Jalava yhdistivät panacean suo- 
sion suomalaisten voimakkaaseen kansanparannusperinteeseen. Asiaa 
tutkinut Alastair Lockhart puolestaan on esittänyt Panacea-seuran tar- 
joaman parantamisen olleen joillekin ihmisille väylä vahventuneeseen 
hengellisyyteen, kun taas toisille kyseessä oli puhtaasti käytännöllinen 
valinta: sitä koitettiin terveysvaikutusten toivossa.? 

Yhteistä niin kansanparantajien kuin Panacea-seuran potilaskunnalle 
oli kirjeenvaihto, joka sai transnationaalisia piirteitä. Panacea-seuran 
tapauksessa ihmiset kirjoittivat Englantiin paranemiskokemuksistaan, 
kun taas kansanparantaja Amanda Jokinen sai sadoittain kirjeitä saira- 
uksien vaivaamilta ihmisiltä eri puolilta Suomea ja pari myös Suomen 
ulkopuolelta Yhdysvalloista.9 Luku- ja kirjoitustaidon yleistyminen 
mahdollisti terveysasioita koskevan kirjeenvaihdon auktoriteettiase- 
massa olevien asiantuntijoiden — niin lääkärien, kansanparantajien 
kuin karismaattisten uskonnollisten johtajien — kanssa. Kuten Anssi 
Halmesvirta on vuosisadan vaihteen Terveydenhoitolehden lääkäripalstaa 
koskevassa tutkimuksessaan todennut, ihmiset etsivät kirjoittamalla ja 
kysymällä vastausta ja apua mitä moninaisimpiin terveydellisiin ongel- 
miin.'4* Myös Maalin Bergströmille tulvi neuvonkysyntäkirjeitä eri puo- 
lilta Suomea, kuten Suvi Rytty artikkelissaan osoittaa. 

Transnationaalisuus ilmeni Suomen lääkintäkulttuurissa myös 
yksittäisten spesialistien toimissa. Atlantin yli Suomeen saapui 1920- 
ja 1930-luvuilla pohjoisamerikkalaisia terveysoppeja kuten osteopatiaa 
ja naturopatiaa.'** Yhdysvalloissa opiskellut Hans Kalm perusti vuonna 
1935 Pyhärantaan Terveyshoitola Kalmian, joka toimi muutaman vuoden 
ajan talvisodan syttymiseen saakka. Kalmin ravitsemustieteelliset näke- 
mykset herättivät suurta vastarintaa Raumalla lääkärinä toimineessa 
Bror Mikkelässä, joka kiisteli Kalmin kanssa toistuvasti Länsi-Suomi- 
lehdessä ja vaati parantolan sulkemista. Kalmin osteopaattista tervey- 
denhoitoa verrattiin aikanaan Kirvun luonnonparantolaan, jonka vaihei- 
ta Suvi Rytty käsittelee artikkelissaan." 


Kolonialismi ja globalisoituvat parantamiskulttuurit 


Modernin ajan kolonialismi ja sitä seurannut kulttuuri-imperialismi 
pyrkivät levittämään länsimaisen lääketieteen hegemoniaa globaalisti 
etenkin ideologian tasolla. Kolonialismi ja länsimainen lääketiede kie- 
toutuivat toisiinsa monin tavoin: lääketiede nähtiin siirtomaavalloi- 
tuksen tärkeimpiin kuuluvana työkaluna, valloituksen legitimoijana ja 
länsimaisen sivilisaation ylivoimaisuuden osoittajana. Siirtomaavalta 
tarvitsi lääkäreitä, sairaanhoitajia ja sairaaloita, ja imperiumit tarjosivat 
lääkinnän ammattilaisille työ- ja tutkimuskenttiä.' Esimerkiksi Aber- 
deenin yliopiston lääketieteellisen tiedekunnan kasvateista vuosina 
1860-1900 lähes viidennes lähti imperiumin palvelukseen. Yksi heistä 
oli Patrick Manson, eräs trooppisen lääketieteen perustajahahmoja, joka 
aloitti uraansa Kiinassa tullihallinnon lääkärinä. Britti-imperiumi tar- 
josi virkoja erityisesti armeijassa, laivastossa ja Intian lääkintähallin- 

non kanssa harmoniaan pyrkivä elämäntapafilosofia. Sen historiaa ovat määrittäneet liikkuvat rajat, 

nossa (Indian Medical Service). 1900-luvun alussa imperiumin lääkintä- 
hallinto jakautui useisiin osastoihin, joiden kesken muodostui selvä 
hierarkia: Intia ja Sudan olivat arvostettuja asemapaikkoja, trooppinen 
Itä- ja Keski-Afrikka hierarkian pohjalla.'45 

1800-luvun lääketiede kytkeytyi voimakkaasti tieteellisen rasismin 
kehitykseen tuottaen hierarkkisia kuvia ja analyysejä ”alemmista” ihmis- 
ryhmistä. Kolonialistinen lääketiede ja erityisesti sen psykiatrinen haara 
kehittyivät voimakkaasti toiseuttaviksi valtainstrumenteiksi, joilla oli 
suuri vaikutus eurooppalaisten käsityksiin ei-eurooppalaisista kansoista 
1900-luvulle tultaessa.“ Kolonialistisen lääketieteen historiaa arvioi- 
taessa on kuitenkin syytä muistaa, että sen käytännön resurssit olivat 
usein vaatimattomat ja valtapyrkimykset paikallisten väestöjen suhteen 
jäivät rajallisiksi keskittyen tiettyihin valtakeskuksiin.'1 

Ylemmyydentunnostaan huolimatta länsimaisella lääketieteellä oli 
vähän todellisia kilpailuvaltteja siirtomaissa 1800-luvulla. Kirurgia, iso- 
rokkorokotukset ja jotkin lääkkeet (lähinnä opiaatit) olivat tehokkaita 
joissakin tilanteissa, mutta leikkauksia pelättiin (usein hyvin perustein), 
rokotteita oli vaikea säilyttää tropiikissa, ja myös paikallisilla parantajilla 
oli usein runsas lääkevalikoima. Kiinalaiset, intialaiset ja afrikkalaiset 
parantamiskulttuurit puolestaan modernisoituivat omilla tavoillaan 
omaksuen valikoivasti ja luovasti vaikutteita länsimaisesta lääketieteestä. 
Tässä prosessissa myös erilaiset sairauskäsitykset muuttuivat.'! 

Humoraaliteoria ja sairauden selittäminen ympäristötekijöillä pitivät 
pitkään pintansa tropiikissa. Kesti kauan ennen kuin eurooppalaisten 
ymmärrys trooppisista taudeista alkoi muuttua. Esimerkiksi Intiassa 
vuosien 1817—21 koleraepidemian hoitamisessa britit antoivat perintei- 
sille intialaisille parantajille (vaidyat ja hakimit) luvan käyttää paikallisia 
lääkkeitä, eivätkä erot eurooppalaisen ja paikallisen lääketieteen ja sen 
harjoittajien välillä olleet vielä kehkeytyneet merkittäviksi. Kulttuurisesta 

varautuneisuudestaan huolimatta brittilääkärit käyttivät samanlaisia 
lääkkeitä ja hoitoja kuin intialaiset parantajat — kuppaaminen ja erilaiset 
ulostuslääkkeet olivat suosittuja.'19 

1800-luvun lääkinnällisen pluralismin kannalta on kuvaavaa, että 
länsimaiset lääkärit, botanistit ja tutkimusretkeilijät olivat jatkuvasti 
kiinnostuneita ulkoeurooppalaisista lääkkeistä. 1800-luvulla kasvi- 
tieteelliset puutarhat, kuten Royal Botanic Gardens Lontoon Kew'ssä 
olivat eurooppalaisten imperiumien tiedonkeruun keskeisiä laitoksia, 
joihin kerättiin kasveja kaikkialta maailmasta erityisesti taloudellista ja 
tieteellistä kehitystä varten." Kiniini, kolonialismin kauden voimakkain 
”hopealuoti”, joka mahdollisti osaltaan Afrikan valloituksen, jalostettiin 
Ranskassa 1820 Andeilta saatavan kiinapuun kuoresta. Kiniini, jonka 
massatuotanto alkoi vuosisadan puolivälissä, oli merkittävä lääke kamp- 
pailussa malariaa vastaan, ja se vaikutti osaltaan eurooppalaisten siir- 
tomaajoukkojen terveysolojen paranemiseen. Kiniiniä onkin kutsuttu 
konekiväärin ja höyryvoiman lisäksi tärkeimmäksi Afrikan valtauksen 
mahdollistaneeksi innovaatioksi.'" Eurooppalaisten terveysoloja kohen- 
sivat kuitenkin myös parantuneet liikenneyhteydet, yleisen hygienia- 
tason nousu, usein rodullisesti erotellut asuinalueet korkeilla paikoilla 
sekä elintason ja ravitsemuksen paraneminen. Kiniini oli kitkerä lääke, 
jolla oli sivuvaikutuksia, ja sen käyttö oli pitkään epäsäännöllistä: lisäksi 
1800-luvun lopussa se yhdistettiin pelättyyn mustavesikuumeeseen.'* 
Kiniinin merkitys oli kuitenkin psykologisesti ja moraalisesti huomat- 
tava aikana, jolloin tehokkaita lääkkeitä oli vähän: Richard Draytonin 
mukaan kiniini oli ”eurooppalainen fetissi” joka todisti tieteen voiman 
imperialismin palveluksessa. Tämä lääke saatiin aluksi Etelä-Ameri- 
kasta ja sittemmin aasialaisilta siirtomaa-plantaaseilta: britit kasvattivat 
cinchonaa Ceylonilla ja hollantilaiset, jotka saivat 1800-luvun lopulla hal- 
litsevan markkina-aseman, tuottivat sitä Indonesiassa. 

Kolera-pandemiat aiheuttivat 1800-luvulla kauhua ja loivat Euroo- 
passa osaltaan kuvaa orientaalisista sairauksista. Hoitojen puuttuessa 
ja taudinaiheuttajien ollessa spekulaation kohteena epidemioiden tor- 
junnassa pyrittiin rajoittamaan ja kontrolloimaan ihmisten liikkuvuutta 
vaihtelevalla menestyksellä. Myös siirtomaa-imperiumeissa terveys- 
hallinnon toimialaan kuuluivat karanteenimääräykset, ja kolonialistinen 
terveydenhoito muistutti usein enemmän sotilas- tai poliisioperaatioita 
kuin siviilitoimintaa.5* 

Vielä saksalaisen bakteriologisti Robert Kochin tehtyä läpimurron 
kolerabakteerin eristämisessä vuonna 1884 Intiassa toimineet britti- 
lääkärit kieltäytyivät tunnustamasta bakteriologista selitystä ja selittivät 
koleraepidemioiden yleisyyden johtuvan ilmastosta, ympäristöstä ja 
sosiaalisesta käyttäytymisestä. Siirtomaissa toimineet lääkärit olivat tässä 
tapauksessa jälkijunassa Euroopassa toteutuneen lääketieteellisen kehi- 
tyksen kanssa. Vielä 1890-luvulla venäläisen Waldemar M. Hafkinen 
testatessa kolerarokotetta Intiassa vuosina 1893-1896 Intian britti- 
lääkärit kutsuivat tätä ”bakteriologistien spekulaatioksi”.57 

Suurin piirtein vuosina 1870-1914 niin sanotun ”uuden imperialis- 
min” ajalla eurooppalainen siirtomaavalta laajeni nopeasti. Samanaikai- 
sesti länsimainen lääketiede kehittyi, ja sen arvovalta kasvoi. Innovaatiot 
kivunlievityksessä sekä antiseptiikan ja aseptiikan kehitys vahvistivat 
kirurgian ja sairaalahoidon tuloksia. Läpimurrot monien sairauksien 
aiheuttajien ymmärtämisessä paransivat niiden ennaltaehkäisyä. Farma- 
kologian kehitys toi puolestaan markkinoille kasvavissa määrin synteet- 
tisiä, massatuotettuja ja helppokäyttöisempiä lääkkeitä. Muun muassa 
kivunlievityksessä, unilääkkeissä ja kuumelääkkeissä edistyttiin (joskin 
samalla modernit huumeongelmat ja lääkkeiden väärinkäyttö yleistyi- 
vat) 158 

Kiistellyssä teoksessaan Bad Medicine David Wootton esittää, että 
länsimainen lääketiede alkoi muuttua vahingollisesta hyödylliseksi noin 

vuonna 1865 Joseph Listerin antiseptisen innovaation myötä, ja että 
murrosaika, jonka kuluessa lääketieteestä tuli lopulta kiistattoman teho- 
kas, kesti penisilliinin keksimiseen 1940-luvulle saakka.59 Woottonin 
teesi on ongelmallinen kärjistys — etenkin koska keskittymällä lääke- 
tieteen vahingollisuuteen hän kirjoittaa tavallaan lääketieteen historian 
vanhaa ”menestystarinaa” uudelleen, sankareineen ja konnineen.'®° Fi 
ole kuitenkaan epäilystä, etteivätkö 1800-luvun eurooppalaiset lääkä- 
rit ja koulutettu eliitti uskoneet lääketieteensä nopeaan kehitykseen ja 
ylivoimaisuuteen muihin parannustapoihin verrattuna. Tämä vaikutti 
suhtautumiseen parantajiin sekä emämaissa että siirtomaissa. 

David Arnoldin mukaan länsimaisen ja ei-länsimaisen lääkintä- 
kulttuurin vuorovaikutussuhteissa brittiläisessä Intiassa oli kolme pää- 
vaihetta tai trendiä: haltuunotto, alistaminen ja halveksunta. Aluksi 
britit pyrkivät aktiivisesti ottamaan haltuunsa hyödyllisiä hoitotapoja ja 
lääkkeitä, sitten tavoitteeksi tuli intialaisten parantajien kontrollointi ja 
lopuksi, vuoden 1835 jälkeen, halveksunta ja vähättely nousivat hallitse- 
viksi diskursseissa intialaisesta lääkinnästä.'* Intialaisesta lääkinnästä 
kiinnostuneet britit ammensivat sekä klassisista teksteistä että elinvoi- 
maisista käytännöistä. James Johnsonin tutkielmassa Influence of Tropical 
Climate on European Constitutions (1812) intialaista lääkintätietoutta 
sekä pilkattiin että arvostettiin. Johnson arvosti erityisesti intialaista 
pukeutumiskulttuuria ja ruokavaliota tropiikissa terveellisinä ja kehot- 
ti eurooppalaisia ottamaan näistä oppia. Itä-Intian kauppakomppanian 
lääkärikunnan parissa suositussa Whitelaw Ainslien Materia Indica 
-teoksessa (1826) intialaiseen lääkintätraditioon ja farmakopeaan suh- 
tauduttiin periaatteessa kunnioittavasti, mutta useita teoksessa lueteltuja 
hoitoja pidettiin myös epäilyttävinä tai vaarallisina.'*? 

Marie-Cecile Thoralin mukaan Arnoldin kolme trendiä esiintyivät 
myös Ranskan imperiumissa, mutta hieman eri muodoissa. Egypti- 
läisen parantamisen halveksunta oli jo osa Napoleonin Egyptin-retken 

(1798-1801) ”orientalismia”, mutta ranskalaiset siirtomaalääkärit oli- 
vat jatkuvasti kiinnostuneita paikallisista lääkkeistä ja hoitomuodois- 
ta. Ranskalaiset turvautuivat paikallisiin lääkkeisiin esimerkiksi kelta- 
kuumeen hoidossa Saint Dominiguen saarella ja toivat ”kreolihoidon” 
myös Eurooppaan 1800-luvun alussa. Paikallisia lääkkeitä tutkittiin ja 
hyödynnettiin myös Algeriassa 1830-1860-luvuilla Ranskan käydessä 
aggressiivista valloituskampanjaa. Kuten Thoral toteaa, siirtokunnista 
tuli ulkoilma-laboratorioita ja yrttivarastoja Ranskan imperiumille, 
mutta kiinnostuksen kohteena olivat kasvavissa määrin lääkeaineet, 
eivät parantajat ja heidän tapansa.' Kolonialismin ajalle tyypillistä 
oli pyrkimys kieltää tai rajoittaa parantajien toimintaa, ja hankkia hei- 
dän käyttämiään lääkekasveja eurooppalaisiin laboratorioihin jalostet- 
taviksi moderneiksi lääkeaineiksi. Tämä koski niin eurooppalaisten 
kansanparantajien kuin imperiumien parantajia, joiden kasvivalikoi- 
masta jalostettiin lääkkeitä muun muassa sydänsairauksiin (digitalis, 
strophanthin).'%4 

Trooppisen lääketieteen kehitys lisäsi ei-eurooppalaisten lääkintäkult- 
tuurien halveksuntaa. Vielä 1860-luvulla Kiinassa työskentelevä Patrick 
Manson korosti, että suurin osa potilaista paranee joka tapauksessa, hoiti 
heitä kiinalainen tai länsimainen lääkäri. Mansonin mielestä länsi- 
maisen lääketieteen arvon osoittamiseksi siitä oli laskutettava, kuten 
kiinalaisetkin lääkärit tekivät - Manson kritisoi näin lähetyssaarnaajia 
ilmaisen hoidon tarjoamisesta.'%5 Vuosisadan lopussa Manson oli perus- 
tamassa trooppisen lääketieteen erikoisalaa, jossa korostettiin erikois- 
tumista ja tieteellistä tutkimusta. Siinä missä aiemmin siirtomaiden 
sairauksia ajateltiin periaatteessa samankaltaisina mutta ilmasto-olojen 
vuoksi erilaisina kuin Euroopassa, trooppinen lääketiede määritteli koh- 
teikseen spesifit, usein pieneliöiden levittämät sairaudet (kuten malaria, 
keltakuume ja unitauti). Malarialoisen tunnistaminen ja yhdistäminen 
tiettyihin hyttysiin mahdollisti joukon uusia ennaltaehkäisytapoja, joista 
hygieeninen rotuerottelu siirtomaakaupungeissa oli yksi. Trooppisen 

siirtomaalääketieteen päätehtävä oli ensisijaisesti eurooppalaisten ja 
toissijaisesti siirtomaavallalle olennaisten väestöryhmien (sotilaat, siviili- 
hallinnon työntekijät, eurooppalaisten palvelijat) terveyden turvaaminen, 
ja sitten siirtomaatalouden kannalta tärkeiden ryhmien (kuten kaivos- 
työläisten) riittävän terveyden turvaaminen. Kolonisoitujen väestöjen 
pääosan terveydenhuolto ei ollut korkealla tärkeysjärjestyksessä, eikä 
siirtomaahallinnoilla ollut siihen juuri varoja.'** Monella alueella länsi- 
maista lääketiedettä ”tavalliselle kansalle” tarjosivat vain lähetyssaarnaajat. 

1800-luvulla kehittyneessä länsimaisessa lääkärilähetysliikkeessä mo- 
derni lääketiede nähtiin kristillistä lähetystyötä monin tavoin edesautta- 
vana voimana. Modernin lääkärilähetyksen, joka kehittyi 1840-luvulta 
alkaen, keskeisiä motiiveja olivat Kristuksen ja apostolien parantamis- 
työn jäljittely ja lähetystyön hyväntahtoisuuden osoittaminen toiminta- 
alueilla, joilla suora saarnaaminen oli kielletty (kuten Lähi-idässä) sekä 
lähettien oman terveyden turvaaminen ja erilaisia paikallisia paranta- 
miskulttuureita vastaan länsimaisen lääketieteen avulla hyökkääminen. 
Jos lääkärilähetti saattoi kyseenalaistaa hindulaisen, islamilaisen tai af- 
rikkalaisen lääkinnän, uskottiin, että hän saattoi myös haastaa näihin 
lääkintäkulttuureihin liittyvän uskonnollisen ajattelun — ja täten pohjus- 
taa maaperää kristinuskon käännytystyölle.'"7 

David Livingstonen ja Albert Schweitzerin kaltaisten kuuluisien 
lääkärilähettien maineen vuoksi nykyisin lääkärilähetti yhdistetään 
helposti Afrikan sisäosiin. Todellisuudessa 1900-luvun alussa valta- 
osa lääkäriläheteistä työskenteli Aasiassa, erityisesti Kiinassa ja Intias- 
sa, ja vain vähemmistö Afrikassa: on arvioitu, että noin vuonna 1900 
770 lääkärilähetistä (joilla oli lääkärintutkinto) vain runsas kymmenes- 
osa työskenteli Afrikassa.'*$ Vaikka lääkärilähettien merkitys paikallisesti 
ensimmäisinä, ainoina tai tärkeimpinä länsimaisen lääketieteen har- 
joittajina saattoi olla huomattava, laajemmassa mittakaavassa heistä ei 
ollut missään vaiheessa haastamaan paikallisten parantajien toimintaa 

jo lukumääräisen vähäisyytensä vuoksi. On myös otettava huomioon 
1800-luvun ja 1900-luvun alun länsimaisen lääketieteen vaatimaton 
tehokkuus ja lähetysseurojen rajalliset voimavarat. Lähetit kyllä pystyivät 
antamaan ajoittain tehokkaita isorokkorokotuksia, vetämään hampaita 
ja tekemään leikkauksia (erityisesti kaihileikkaukset olivat tehokkaita ja 
suosittuja) sekä hoitamaan sairauksia vaihtelevalla menestyksellä, mutta 
parhaimmillaankin he tarjosivat vaihtoehtoista lääkintää, eivät lääkinnäl- 
listä monopolia.'*9 

Lähettien vaikutus oli kuitenkin laajempi kuin pelkästään loppu- 
tutkinnon suorittaneiden lääkärilähettien lukumäärästä voisi päätellä. 
Erityisesti Afrikassa useat maallikkolähetit harjoittivat ainakin pienessä 
mittakaavassa lääkintää, ja jotkut heistä saivat melko suositun paran- 
tajan maineen paikallisyhteisössä.?* 1800-luvun lopulla maallikkojen 
lääkintätoimia ruvettiin vähitellen karsastamaan puoskarointina, mutta 
käytännössä monilla alueilla joilla lääkäreitä ei ollut, maallikkojen lää- 
kintätoimi jatkui vielä 1900-luvulla." 

Lääketiedettä ja lähetystyötä yhdistivät 1900-luvun alussa yhä enem- 
män ei-eurooppalaisten lääkintäkulttuurien vastustaminen ja halvek- 
sunta. Uskonnolliset ja tieteelliset perusteet yhdistyivät helposti yhteistä 
vihollista vastaan, mutta lääketieteen ja uskonnon väliset jännitteet ja 
konfliktit tulivat myös helposti pintaan. Osa läheteistä uskoi henki- 
parantamiseen, harjoitti homeopatiaa tai vastusti kalliita sairaalahank- 
keita korostaen evankelioimistyötä.” Seitsemännen päivän adventistit, 
helluntailaiset ja Jehovan todistajat levittivät vaihtoehtoisia parantamis- 
järjestelmiä,» jotka olivat useille vanhempien kirkkojen läheteille ja 
lääkäreille kauhistus. Osa siirtomaalääkäreistä puolestaan halusi tervey- 
denhoidon maalliseen kontrolliin. 

Sekä siirtomaalääkäreissä että läheteissä oli myös niitä, jotka olivat 
kiinnostuneita erilaisista parantamisperinteistä. Eräät heistä saivat 

vaikutteita antropologiasta ja etnologiasta ja ryhtyivät itse harrastelija- 
antropologeiksi ja -etnografeiksi. Esimerkiksi afrikkalaisten parantajien 
toiminnan varhaiset kirjalliset kuvaukset ovat usein lähettien laatimia. 
Aikana ennen modernia lääkintäantropologiaa parantamista käsitel- 
tiin usein osana uskonnollista kulttuuria tai yleistä ”perinnäistapojen” 
kuvausta. Siirtomaa-ajan antropologiaa on kritisoitu sen läheisistä kyt- 
köksistä kolonialismiin: kriitikoille antropologia oli kolonialismin ”apu- 
tiede”, joka tuotti toiseuttavia kuvauksia kolonisoiduista ja auttoi monin 
tavoin heidän alistamisessaan ja hallinnassaan. Parantamisen varhai- 
sista kuvauksista ja esimerkiksi ”noitatohtorihahmosta” löytyy kiistä- 
mättä voimakasta määrittely- ja tietovallan käyttöä, mutta tätä ei pidä 
yliarvioida. Käytännössä kolonialistinen valta siirtomaiden asukkaiden 
arkeen oli usein rajoitetumpaa kuin diskursseista ja representaatioista 
voisi päätellä.7* Samoin on muistettava, että suvaitsevaisempia, posi- 
tiivisia tai relativistisia kuvauksia ei-eurooppalaisista parannustavoista 
esiintyi erityisesti antropologisessa kirjallisuudessa, mikä loi osaltaan 
pohjaa nykyiselle pluralistiselle tutkimukselle. Ensimmäinen brittiläisen 
Antropologisen Instituutin tutkijajäsen (fellow) joka vertasi afrikkalai- 
sia parantajia länsimaisiin lääkäreihin ja analysoi afrikkalaisten hoito- 
muotojen filosofisia, kielellisiä ja käytännöllisiä elementtejä, oli Länsi- 
Afrikassa 1890-luvulla toiminut Mary Kingsley.” Kiinassa toiminut 
skotlantilainen lääkärilähetti John Dudgeon (1837—1901) päätyi puoles- 
taan arvostamaan kiinalaisia hygieniakäsityksiä ja -tapoja, joita hän ver- 
tasi positiivisesti brittiläisiin ”sivilisaation sairauksiin”.”8 
Siirtomaa-aikana ”vaihtoehtohoitojen” levittäytyminen länsimaisen 
lääketieteen rinnalla ympäri maailmaa ilmeni esimerkiksi brittien 
hallitsemassa Bengalissa, jossa homeopatiasta tuli verraten suosittua 
1800-luvulla. Virallinen siirtomaahallinto ja brittilääkärit tuomitsivat 
homeopatian, jonka varhaiset harjoittajat olivat pääasiassa ei-brittiläi- 
siä eurooppalaisia, ”puoskarointina”. He eivät voineet kuitenkaan estää 

homeopatian leviämistä sekä intialaisten että eurooppalaisten parissa. 
Bengalilaisen homeopatian johtohahmoksi nousi 1860-luvulla Mahend- 
ralal Sircar, modernin lääkärikoulutuksen Kalkutassa läpikäynyt entinen 
homeopatian voimakas kriitikko, joka kääntyi näyttävästi homeopatian 
kannattajaksi. 79 

Transnationaalisuus ja globalisaatio ovat vaikuttaneet voimakkaas- 
ti lääkintäjärjestelmien ja -kulttuurien kehityskulkuihin kautta 1900- 
luvun. Maailmansotien jälkeisessä maailmassa kansainvälisillä organi- 
saatioilla on ollut tärkeä rooli paitsi politiikassa ja taloudessa, myös tau- 
tien parantamisessa. Maailman terveysjärjestö (WHO) ja Yhdistyneiden 
kansakuntien lastenrahasto (UNICEF) ovat tehneet työtä kansainvälisen 
terveyspolitiikan ja -suunnittelun yhtenäistämiseksi ja modernisoimi- 
seksi. Käytännön työssä nämä järjestöt kuitenkin joutuvat neuvottele- 
maan toisistaan jyrkästi eroavien kansallisten modernisaatiovisioiden 
— joita monesti leimaa ”länsimaisuuden” vastustaminen — kanssa. 
Intiassa Mahatma Gandhi oli yksi varhaisimmista valtion tukeman bio- 
lääketieteen kriitikoista. Gandhi piti biolääketiedettä ongelmallisena, 
koska se tarjosi vain kivunlievitystä teollisen kapitalismin synnyttämiin 
vaivoihin — hänen visiossaan oli tärkeämpää tämän modernisaation 
muodon epäeettisyyden ja riiston haastaminen.'*" 

WHO:n menestyksekäs työ yleisvaarallisten tartuntatautien kuten 
isorokon hävittämiseksi maailmasta on kiistatta ollut arvokasta, mutta 
kuten Sanjoy Bhattacharya ja Sunil Amrith ovat Intian osalta osoittaneet, 
se ei suinkaan ollut ainoastaan lääketieteellinen tapahtuma — ilman 
kulissientakaista politiikkaa ja kansainvälisen rahoituksen mobilisaa- 
tiota rokotustyö paikallisyhteisöissä olisi ollut mahdotonta." Sama voi- 
daan sanoa WHO:n yrityksistä kontrolloida tuberkuloosin leviämistä 
BCG-rokotteen avulla, jotka etenivät pitkään ilman lääketieteellistä var- 
muutta rokotteen tehosta. WHO:n Alma Atan julistus (1978) oli tärkeä 
rajapyykki ”perinteisen lääkinnän” tunnustamisessa osana kehittyvien 

maiden terveydenhoitoa. Asennemuutos WHO:ssa heijastui myös lää- 
kintäantropologiaan vahvistaen kulttuurisia lähestymistapoja biolääke- 
tieteellisten ohella.'84 


Kirjan rakenne 


Ulla Pielan artikkeli luo katsauksen parantamisen historiaan Suomessa 
uuden ajan alusta nykypäivään. Moniarvoisen lääkintäkulttuurin histo- 
ria Suomessa ilmentää myös muualla maailmassa havaittavia kehitys- 
kulkuja. Kiistely julkisesti hyväksytyistä lääkintäjärjestelmistä kiihtyi 
1800-luvun kuluessa, mutta sivistyneistön paheksunnasta huolimatta 
kansanlääkintä säilyi keskeisenä tienä terveyteen maaseudun ihmisten 
keskuudessa vielä pitkälle 1900-luvulle. Kansanlääkintä Suomessa ei 
kuitenkaan ollut muuttumatonta tai homogeenista, kuten Piela osoittaa. 

Suvi Rytty käsittelee artikkelissaan 1900-luvun alun suomalai- 
sen luonnonparannusliikkeen johtohahmoihin kuuluneen Maalin 
Bergströmin toimintaa Kuhne-parantajana Karjalassa muun muassa 
Kirvun luonnonparantolassa, missä Bergströmin toiminta kulminoitui 
konfliktiin paikallisen lääkärikunnan kanssa. Häntä syytettiin useaan 
otteeseen käräjillä laittoman lääkärintoiminnan harjoittamisesta, mutta 
siitä huolimatta Bergström ja Kuhne-parannus — aikalaisten mukaan 
”kuhniminen” — olivat suosittuja kansan keskuudessa. Tapaus osoittaa 
lääkärikunnan määrittelyvallan rajallisuuden tapauksessa, jossa lääkin- 
tää koskeva lain kirjain jätti tulkitsemisen varaa. 

Aasiaa koskevissa luvuissa perehdytään varhaiseen eurooppalaiseen 
ekspansioon Intiassa ja tiibetiläiseen lääketieteelliseen traditioon nyky- 
päivän maailmassa. Molemmat artikkelit ilmentävät lääkintäjärjestel- 
mien ylirajaisuutta ja hybridisaatiota. Hugh Caglen artikkelissa tarkastel- 
laan naisten asemaa lääkinnällisen tiedon välittäjinä varhaismodernissa 
koloniaalisessa maailmassa. Tapaustutkimuksena esiin nousee portu- 
galilaisen lääkärin Garcia de Ortan työ Intiassa, mikä perustui pitkälti 

hänen palvelijanaan toimineen Antonian jakamaan informaatioon. An- 
tonian ja Ortan välinen yhteistyö osoittaa, että naisilla oli tärkeä rooli 
tropiikin lääkintäjärjestelmien kuvaajina, vaikka kuvauksen olisivat kir- 
joittaneet valkoiset yläluokkaiset miehet. 

Valtakysymykset kytkeytyvät myös Jaakko Takkisen lukuun, jossa käsi- 
tellään globalisaation vaikutusta perinteisen tiibetiläisen lääketieteen 
harjoittamiseen Himalajalla. Sekä Kiinassa että tiibetiläisessä diasporassa 
paikalliseen kulttuuriin kietoutunut lääkintäjärjestelmä on ollut yhtäältä 
erottamaton osa terveydenhuoltoa ja toisaalta uskonnollista yhteisöä. 
Länsimaisen ja kiinalaisen lääketieteen vaikutusvalta on kuitenkin ollut 
vahvassa kasvussa alueella. Se on johtanut moninaisiin perinteen uudel- 
leenmuotoiluihin, joihin on vaikuttanut myös Tiibetin hankala poliitti- 
nen tilanne kiinalaisten kasvavan vaikutuksen alla. 

Markku Hokkasen luvussa käsitellään afrikkalaisen parantamisen 
ja siirtomaavallan suhteita eteläisessä Afrikassa, erityisesti brittiläisillä 
alueilla, osana laajempaa parantamisen ja kolonialismin historiaa. 
Teemoina ovat kamppailut vallasta, määrittelyistä ja käytänteistä sekä 
afrikkalaisen parannuskulttuurin monimuotoisuus ja joustavuus kolo- 
nialistisissa konteksteissa. Lisäksi pureudutaan lääkinnän, uskonnon 
ja magian ongelmalliseen rajanvetoon oikeudessa, kirkoissa ja kolonia- 
listisessa tiedontuotannossa. Afrikkalaisilla parantajilla oli monia stra- 
tegioita sopeutua kolonialismin ja modernisaation paineisiin: näihin 
kuuluivat oman toiminnan uudelleenmäärittely, valikoiva hybridisaatio, 
parantajakunnan ammatillistuminen ja ylirajaisen liikkuvuuden hyö- 
dyntäminen. 

Kalle Kananojan artikkeli käsittelee afrobrasilialaisia parantamis- 
järjestelmiä Brasiliassa. Afrikkalaisperäinen parantaminen levisi Bra- 
siliaan orjakaupan myötä varhaismodernilla ajalla. Vaikka maalliset ja 
kirkolliset auktoriteetit paheksuivat afrikkalaisten parantajien toimintaa, 
heistä monet kykenivät muodostamaan parantamisyhteisöjä ja saattoivat 
nauttia laajempaakin suosiota, sillä lääkäreitä oli etenkin maaseudulla 
koloniaalisella kaudella harvassa. 1800-luvulla afrobrasilialainen uskon- 
nollisuus ja parantaminen saivat organisoidumman muodon candomble- 
traditiossa, joka henkipossessiokulttina kohtasi ajoittain ankaraa sortoa 
ja julkista paheksuntaa. Modernisaation myllerryksessä suhtautuminen 

afrikkalaisperäisiin parantamisjärjestelmiin kääntyi päälaelleen — aikai- 
semmin laittomina pidetyt parantamisen muodot tulivat hyväksytyiksi 
1900-luvulla. 

Maarit Forde kirjoittaa parantamisen kriminalisoinnista ja parantaji- 
en oikeudenkäynneistä 1900-luvun alun Trinidadissa ja pohtii, kuinka 
oikeuslaitos, media ja ”menneisyyden politiikka” historiankirjoitukses- 
sa ovat ylläpitäneet ajatusta parantamisesta etnisesti jakautuneena käy- 
täntönä. Parantamisrituaalit sekä parantamiseen ja kärsimyksen syihin 
liittyvät keskustelut olivat yleisiä siirtomaa-ajan Karibialla, missä hie- 
rarkkinen yhteiskuntajärjestys ja plantaasiyhteiskuntien rakenteellinen 
väkivalta muodostivat kehyksen kivulle ja sairaudelle. Parantamisesta 
esitetty tieto on osaltaan tukenut subjektien rodullistamista ja yhteis- 
kunnan epätasa-arvoisuutta. Nykykeskusteluissa esitetty ajatus kult- 
tuurisesti erillisistä ja eriarvoisista parantamisen traditioista Karibialla 
heijastaa myös tämänhetkistä poliittista tarvetta ymmärtää menneisyys 
rodullisesti eroteltujen ryhmien samanaikaisena, muttei kuitenkaan 
jaettuna historiana. 

Rani-Henrik Andersson ja David Posthumus luovat luvussaan kat- 
sauksen Pohjois-Amerikan intiaanien parantamiskäytäntöihin tarkaste- 
lemalla erityisesti lakotojen parantamisen muotoja 1800-luvulta nyky- 
päivään osana heidän kulttuuriaan ja maailmankuvaansa. Artikkelissa 
perehdytään erilaisten parantajien ja tietäjien välisiin suhteisiin, heidän 
henkiolennoilta saamiinsa voimiin sekä heidän käyttämiinsä menetel- 
miin, jotka ilmentävät parantamisen innovatiivisuutta ja dynaamisuutta 
lakotojen keskuudessa. Yhdysvaltain harjoittaman sortopolitiikan seu- 
rauksena lakotojen kulttuuriset traditiot kokivat kovia ja parantamis- 
järjestelmä painui maan alle, mutta perinteet ovat viime vuosikymme- 
ninä elpyneet. 

Kaikkia kirjan lukuja yhdistää eri puolilla maailmaa ilmennyt 
lääkintäkulttuurin moniarvoisuus. Kuten tässä johdannossa olemme 
esittäneet, lääkinnällistä pluralismia voi pitää lääkintähistorian yleis- 
piirteenä kaikkina aikoina ja kaikilla mantereilla. Nykyisen kaltainen 
länsimaissa vallitseva tilanne, jossa yksi lääkintäjärjestelmä eli tässä 
tapauksessa näyttöön perustuva biolääketiede on selkeästi hegemoni- 
sessa asemassa, on globaalihistoriallisesti ajatellen harvinaista. Siitä 

huolimatta lääkinnällinen pluralismi ei länsimaissakaan ole kadonnut 
mihinkään, vaan erilaiset vaihtoehtoiset ja täydentävät hoitomuodot ovat 
yleisiä. 

Lääkinnällinen pluralismi on käytännössä johtanut kahteen vas- 
takkaiseen ja keskenään ristiriitaiseen kehityslinjaan. Ensinnäkin eri 
lääkintäjärjestelmien ja erilaisia hoitoja tarjoavien parantajien välillä on 
aina ollut kiistelyä ja taistelua vallasta. Parantamismuotojen ja lääkintä- 
järjestelmien laillisuutta on pyritty määrittelemään eri tavoilla eri aikoi- 
na — siihen ovat osaltaan vaikuttaneet lääkärikunnan järjestäytyminen ja 
ammatillistuminen mutta myös uskonnollisten ja poliittisten toimijoi- 
den intressit. Vastakkaisena kehityskulkuna voidaan kuitenkin toisaalta 
havaita lääkintäkulttuureissa ilmenevä vuorovaikutus ja hybridisaatio 
eri lääkintäjärjestelmien välillä. Eri lääkintäjärjestelmien nimeen van- 
novat parantajat ovat saattaneet ottaa avoimesti vaikutteita ja omaksua 
elementtejä perusteiltaan vastakkaisista järjestelmistä. 

Potilaiden ja tavallisten ihmisten arvojen ja arvostusten esiin tuo- 
minen on lääketieteen historian suuri haaste. Pluralistisissa lääkintä- 
kulttuureissa potilaat valitsevat — niin menneisyydessä kuin nykyisyy- 
dessä — useiden lääkintäjärjestelmien väliltä, eikä järjestelmästä toiseen 
”hyppiminen” ole harvinaista. Jos yhden parantajan tarjoama hoito ei ole 
tuonut ratkaisua vaivaan, on menty seuraavan luokse. Potilaille tämä ei 
välttämättä ole ollut ongelma, vaan kiistely ”oikeasta” tiestä terveyteen 
on ollut pikemmin eri lääkintäjärjestelmiä edustavien parantajien ja 
auktoriteettien murhe. 

Teoksen tapaustutkimuksissa toistuvat valtakysymykset ja -kamp- 
pailut pyrkimyksissä määrittää, mikä on hyväksyttävää parantamista ja 
mikä taikauskoa, puoskarointia, noituutta tai rikollisuutta. Kysymykset 
parantamisen määrittelemisestä ovat olleet usein sukupuolittuneita: 
yleisenä trendinä miehet ovat pyrkineet heikentämään naisten asemaa 
parantajina — vaihtelevalla menestyksellä. Myös yhteiskuntaluokka ja 
kolonialistisissa konteksteissa rodun kategoriat vaikuttivat kamppai- 
luihin parantamisesta. Kärjistyksenä voisi esittää, että pitkän aikavälin 
parantamisen globaalissa historiassa keski- ja yläluokkaiset miehet, eri- 
tyisesti valkoiset miehet, pyrkivät laajalti hegemoniseen asemaan lääkin- 
nän auktoriteetteina — mutta onnistuivat tässä hyvin rajallisesti. 

”Konsti elää kauwwan” 


Parantaminen Suomessa varhaismodernilta 
ajalta nykypäivään 


Ulla Piela 


Terveydenhoidon historia Suomessa on keskiajalta lähtien osoittanut, 
että lääketiede, kansanlääkintä ja vaihtoehtolääkintä ovat monissa muo- 
doissaan olleet rinnakkaisia mutta aika ajoin kiisteltyjä lääkintäjärjestel- 
mia.’ Kansanlääkintä eli kansanparannus tai etnomedisiina viittaa kaik- 
kiin lääketieteen ulkopuolelle jääviin hoitomuotoihin. Sillä tarkoitetaan 
jonkin yhteisön omaa terveyskulttuuria, jolloin siihen sisältyvät yhteisön 
keskuudessa ja tarpeista syntyneet tulkinnat terveydestä, sairaudesta ja 
parantamisesta. Se on maallikoiden lääkinnällistä tietämystä, joka raken- 
tuu pääasiallisesti suullisen perinteen ja käytännössä opittujen taitojen 
avulla kotipiirissä? 

Oppilääketieteen ja kansanlääkinnän rinnalla oman hoitojärjestel- 
mänsä muodostaa vaihtoehtolääkintä, jota kutsutaan myös epäviralliseksi 
lääketieteeksi. Lääkintäjärjestelmänä siihen sisällytetään itseoppineiden 
parantajien varassa elävän perinteisen kansanlääkinnän lisäksi myös 


1 Vuori 1979, 17. Lääketieteellä tarkoitetaan tässä artikkelissa yhteiskunnan tuella yliopistoissa annettavaa 
lääketieteellistä opetusta ja tutkimusta sekä siihen perustuvaa hoitoa julkisissa hoitolaitoksissa. 
2 Esim. Hernesniemi 1992, 1-11; Honko 1988, 5; Naakka-Korhonen 1997, 47—49, Piela 2010, 15—18. 

muut oppilääketieteen ulkopuolelle jäävät hoitomuodot, jotka edellyt- 
tävät jonkinlaista koulutusta. Näitä ovat muun muassa luontaistuotteilla 
ja luonnonlääkkeillä hoitaminen, kiropraktiikka, naprapatia, kuppaus, 
hieronta, nikamankäsittely, akupunktuuri, dieettihoito, rentoutushoito, 
homeopatia sekä hypnoosi. Näistä hoitomuodoista miltei kaikki ovat 
vanhaa kansanlääkintää ja monet niistä ovat kokeneet uuden tulemisen. 
Vaikka ilmiö on vanha, käsite vaihtoehtolääkintä on nuori. Se syntyi 
reaktiona oppilääketieteeseen perustuvan terveydenhoitojärjestelmän 
aukkopaikkoihin ja puutteisiin 1970-luvulla Yhdysvalloissa ja kehittyi 
nopeasti valtaviin mittoihinsa myös Euroopassa reaktiona lääketieteen 
ja virallisen terveydenhoidon biologiselle ja mekanistiselle näkemykselle 
sairauksista. 

Parannustapojen ja hoitomuotojen teoreettinen luokitteleminen 
lääketieteeseen, kansanlääkintään ja vaihtoehtomedisiinaan hyödyttää 
kuitenkin lähinnä vain tutkimusta, sillä käytännössä, kuten terveyden- 
hoidon historia osoittaa, kaikki mahdolliset hoitomuodot järjestelmästä 
riippumatta ovat saattaneet olla käytössä etenkin vakavien tautien paran- 
tamisessa. Vaikka yleisessä kielenkäytössä puhutaankin lääkintäjärjestel- 
mistä, kyse ei kuitenkaan ole ehyistä ja muuttumattomista ideologisista 
ja toiminnallisista kokonaisuuksista vaan pikemminkin alati muuttuvista 
ja kiistanalaisista filosofioista, joilla on ollut muunkinlaisia tavoitteita 
kuin sairauksien parantaminen. Vallitseva lääkintäjärjestelmä ei siis 
ole välttämättä kollektiivisesti kiistaton, sillä sen sisällöstä, terveys- ja 
sairauskäsityksestä sekä parantamisen perusteista ja tavoista voidaan 
käydä jatkuvaa neuvottelua. Osittain sen ansiosta, että yksimielisyyttä ei 
aina ole ja että käsitykset kyseenalaistetaan, terveydenhoitojärjestelmät 
sekä sairauksien diagnosointi ja hoito myös muuttuvat ja kehittyvät. Eri 
terveydenhoitojärjestelmien tunnistaminen auttaa havaitsemaan ne kei- 
not, joita suomalaisilla on ollut käytettävissä vaivojen ja tautien paranta- 
misessa aina uudelta ajalta alkaen. 

Kaikki lääkintäjärjestelmät ovat sidoksissa kannattajiensa maail- 
mankatsomukseen ja arvoihin. Ne heijastelevat samoja käsityksiä ja 


3 Honko 1983, 32—36; Meriläinen ja Vaskilampi 1983, 76-84; Kangas ja Karvonen 2000, 183. 

uskomuksia maailmasta, jotka määrittelevät muutenkin ihmisen tapaa 
hahmottaa todellisuutta. Terveyden, sairauden ja parantamisen yhtey- 
dessä nämä käsitykset liittyvät usein uskontoon ja uskomuksiin (kansan- 
omaiseen uskontoon, kristinuskoon, myyttisiin, maagisiin ja yliluon- 
nollisiin uskomuksiin) sekä luottamukseen tai epäluottamukseen, joka 
kohdistuu perinteeseen ja kokemukseen sekä tieteeseen ja auktoriteettei- 
hin. Käsitysten painotukset sairauden alkuperää ja parannustapaa pun- 
nitessa vaihtelevat sen mukaan, minkälaiset terveys- ja sairauskäsitykset 
ovat kulttuurissa hyväksyttyjä, minkälainen terveydenhuoltojärjestelmä 
kulttuurissa vallitsee ja minkälaisesta sairaudesta, parantajasta, potilaasta 
ja tilanteesta on kysymys. Jokaista hoitojärjestelmää voikin tarkastella 
terveyttä, sairautta ja parantamista käsittelevänä kulttuurisen tiedon ja 
taidon alueena, joka on aina historiallisten toimijoiden merkityksellistä 
toimintaa. Monista eroavaisuuksista huolimatta lääketieteeseen, kansan- 
lääkintään ja vaihtoehtolääkintään sisältyy kuitenkin myös yhteneväisiä 
käsityksiä terveydestä, sairaudesta ja parantamisesta.4 

Suuri osa taudeista on sidoksissa kulttuuriseen todellisuuteen, pai- 
kallisiin elämänolosuhteisiin ja ekologiaan. Myös parantaminen on 
kulttuurista: terveydenhoitojärjestelmät parannustapoineen heijaste- 
levat aina kulttuurissa vallitsevia käsityksiä sairauksien syistä. Tässä 
artikkelissa kuvaan terveydenhoidon mahdollisuuksia ja kehittymistä 
Suomessa 1500-luvulta alkaen. Tavoitteenani on osoittaa, kuinka käsityk- 
set sairauksien syistä ovat muuttuneet ja kuinka muutokset ovat vaikut- 
taneet sekä viralliseen, lääketieteeseen perustuvaan terveydenhoitoon 
että kansanomaisiin käsityksiin terveydestä, sairaudesta ja parantami- 
sesta. Terveydenhoidon ja terveysvalistuksen historian tarkastelu osana 
muuttunutta historiallista todellisuutta paljastaa, että hoitojärjestelmien 
välisissä kiistoissa ja näkemyseroissa ei ole ollut kyse vain ”oikeista” ja 
”vääristä” parannusmenetelmistä, vaan sairastavaan kansaan kohdistu- 
neesta sivistyneistön sosiaalisesta ja kulttuurisesta erottautumisesta ja 
vallankäytöstä. 


4 Piela 2010, 17. 

1500- ja 1600-luku: synti, sairaus ja lääketiede 


Keskiajan Suomessa sairaiden hoidosta vastasivat pääasiassa kirkko, 
parturit ja puoskarit sen jälkeen, kun ihmisten omat parannuskeinot 
eivät enää riittäneet. Katolinen kirkko huolehti sairaista ylläpitämissään 
hospitaaleissa. Tietoja hospitaaleista on jo 1300-luvulta. Niissä hoivattiin 
lepraa eli spitaalia sairastavia, mielenvikaisia, raihnaisia, sotavammaisia 
ja muita pitkäaikaisesti sairaita, joita ei voitu pitää kotioloissa. Potilaita 
ei hospitaaleissa kyetty parantamaan, mutta ne tarjosivat sairaille vii- 
meisen turvapaikan, vähensivät heidän kuljeskeluaan terveiden keskuu- 
dessa sekä ehkäisivät näin tarttuvien tautien leviämistä. Hospitaaleja 
perustettiinkin myös yhteiskunnan itsesuojelutarkoituksessa.> 

Helsinkiin rakennettiin pienehkö hospitaali pian kaupungin perus- 
tamisen jälkeen. Ensimmäinen maininta siitä on vuodelta 1555. Koska 
spitaalia sairastavien määrä lisääntyi Suomessa 1600-luvun alussa, mää- 
räsi Kustaa II Aadolf, että maahan oli perustettava lisää hospitaaleja. 
Ensimmäisenä, 1620-luvulla, rakennettiin hospitaali Nauvon pitäjään 
kuuluvalle Seilin saarelle, myöhemmin myös Pohjanmaalle, Ahvenan- 
maalle ja Kainuuseen. Muutaman vuosikymmenen jälkeen spitaali- 
tartunnat alkoivat vähentyä ja hospitaaleja lakkautettiin tai yhdistettiin. 
1750-luvulla hospitaalien rinnalle alettiin rakentaa yleissairaaloita eli 
lasaretteja, jolloin tuli tarpeelliseksi määrittää niiden ja hospitaalien 
välinen työnjako. Hospitaaleihin sai edelleen ottaa vain sellaisia parantu- 
mattomasti sairaita, joiden oleskelu muiden keskuudessa oli vaarallista. 
Seilin hospitaalista tuli 1700-luvun lopulla lähinnä parantumattomien 
mielisairaiden hoitopaikka." 

1500- ja 1600-luvulla sairauksien, katovuosien, nälän ja muiden 
kuolettavien vitsausten uskottiin olevan joko tuonpuoleista asuttavien 
yliluonnollisten olentojen ja voimien aiheuttamia tai Jumalan lähettä- 
miä rangaistuksia ihmisten pahojen ajatusten, tekojen ja muiden syn- 
tien tähden. Kausaalisuhde synnin ja sairauden välillä johti siihen, että 
hoitotyö keskittyi etupäässä sieluun, ei niinkään ruumiiseen. Synnin 


5 Heikkinen 2000, 20; Vuori 1979, 189—191. 
6 Forsius 1992. 

ja sairauden liittyminen toisiinsa näkyi myös siinä, että sairaiden hoito 
oli lähes kokonaan papiston, seurakuntien ja muiden ihmisten kristilli- 
syyteen perustuvan hyväntekeväisyyden varassa. Kristinuskon etiikkaan 
kuuluu olennaisesti kärsivien auttaminen, ja parantamistapahtumaan 
sisältyi miltei aina uskonnollinen ulottuvuus. Lääkäreiden ja muiden 
parantajien ajateltiin toimivan viime kädessä Jumalan parantavan voi- 
man välittäjinä, ja paraneminen toteutui, jos Jumala niin tahtoi. Sama 
kausaalisuhde synnin ja sairauden välillä ilmenee myös suullisessa 
perinteessä, mm. vanhimmissa parannusloitsuissamme, joissa taudin 
lähettäjäksi personoituu jokin jumalallinen tai yliluonnollinen voima tai 
olento. Lääketieteellisessä mielessä kyse ei ollut sairaiden hoitamisesta, 
vaan pikemminkin kipujen lievittämisestä, niiden ennalta ehkäisemi- 
sestä sekä niistä kärsivän rauhoittamisesta. Koska tautien todellista 
aiheuttajaa ei tunnettu eikä niiden tartuntapoja ymmärretty, olivat mo- 
net ennaltaehkäiseviksi tarkoitetut määräykset ja toimenpiteet turhia. 
Tilanne jatkui samankaltaisena aina 1800-luvulle saakka.7 

1500-, 1600- ja vielä r700-luvulla lääketiede perustui pelkistäen antii- 
kin kreikkalaisten luomaan humoraalioppiin, jota arabialaiset ja persia- 
laiset lääkärit ja tutkijat olivat kehittäneet eteenpäin. Fysiologian perus- 
taksi omaksuttiin humoraalipatologia, jossa terveyden ajateltiin olevan 
sidoksissa ihmisen neljän ruumiinnesteen (veri, lima sekä keltainen 
ja musta sappi) tasapainoon. Nesteiden epätasapainon katsottiin johta- 
van sairauteen, ja lääkärin tai parantajan tavoitteena oli tasapainotilan 
palauttaminen. Vaikka teoria ei vastaakaan fysikaalista todellisuutta, 
koululääketiede onnistui rakentamaan sen pohjalta toimivan lääkintä- 
järjestelmän, joka säilyi koko keskiajan ja pitkälle uutta aikaa sekä itäi- 
sen että läntisen koululääketieteen perustana.® 

Humoraalipatologiaa täydennettiin miasmateorialla, joka oli vallit- 
seva näkemys tautien leviämisestä ennen mikrobiteorian kehittymistä 
1800-luvulla. Miasmateorian mukaan tauteja ja sairauksia aiheutti ym- 
päristön orgaanisista jätteistä mätänemisen seurauksena nouseva pi- 
laantunut huuru, miasma. Teorian mukaan taudit olivat siis syntyneet 


7 Forsius 1982, 32, 34; Joutsivuo 1998, 59-81. 
8 Hämeen-Anttila 2006, 195-200. 

saastuneen veden, ilman tai muiden pilaantuneiden ympäristötekijöi- 
den tuotoksista leviävästä ilmasta. Miasman tunnisti pahasta hajusta.9 

Humoraalipatologian ja miasmateorian lisäksi lääketiede hyödynsi 
myös astrologien käsityksiä taivaankappaleiden vaikutuksesta ihmisen 
elimistöön. Kaikki nämä käsitykset periytyivät lääkäreiden ja sivistyneis- 
tön keskuudessa aina 1800-luvulle asti, ja ne elävät monissa kansan- 
lääkinnän ja vaihtoehtolääkinnän tautikäsityksissä edelleen. 

Potilaan kunto ja sairaus määriteltiin lähinnä potilaan kertomuksen 
ja pintapuolisen ulkoisen tarkastelun perusteella sekä erilaisia vaihto- 
ehtoja pohdiskelemalla. Tutkiminen tarkoitti valtimon tunnustelua, 
hengityksen kuuntelua ja joskus virtsan silmämääräistä tarkastelua. 
Yleisimmät hoitokeinot olivat ruokavalion muuttaminen, suoneniskut 
ja peräruiskeet. Näitä hoitoja antoivat välskärit, haavurit, kupparit, kyl- 
vettäjät ja kirurgit eli parturiammattikuntaan kuuluvat sairaanhoitoon 
erikoistuneet käsityöläiset. 

1500-luvulla ilmestyneet lääkintätaitoa käsittelevät tekstit kertovat 
kiinnostavasti aikakauden lääkäreiden käsityksistä terveydestä, sairau- 
desta ja parantamisesta. Ensimmäiset lääkintätaitoa suomeksi käsitte- 
levät tekstit ilmestyivät Suomen kirjakielen perustajan, Turun koulun 
rehtorin ja Turun piispan Mikael Agricolan (n. 1510-1557) vuonna 1544 
painetussa teoksessa Rucouskiria. 1500-luvulla rukouskirjojen ja virsi- 
kirjojen alkuun oli tapana liittää ns. ikuinen kalenteri, jossa tehtiin 
selkoa kuukausittain tähtien vaikutuksesta ihmisen terveydentilaan. 
Agricolan aikaan terveydenhoidossa ja koko elämänhallinnassa astro- 
logia oli arvostettua tiedettä. Ensimmäiset painetut kalenterit olivat 
ensisijaisesti suoneniskutaulukoita. Erityisen tärkeää oli kuun vaihei- 
den seuraaminen, koska oli tiedettävä, milloin oli otollinen aika iskeä 
suonta mistäkin kohdasta kehoa. Rucouskirian kalenteriosassa on jokai- 
sen kuukauden kohdalla muiden tietojen lisäksi ajankohtaan soveltuvia 
terveydenhoito-ohjeita. Terveydenhoidollisina toimenpiteinä Agricola 
mainitsee suonen iskemisen, kuppaamisen ja kylpemisen. Lisäksi 


9 Vuori 1979, 265-266. 
10 Forsius 1982, 33; Vuorinen 2002, 24. 

hän varoittaa liiallisesta nukkumisesta, herkuttelemisesta ja lemmen- 
leikeistä. Kalenteriosassa on neuvoja myös siitä, mitä ruokaa, juomaa tai 
mausteita saattoi kulloinkin nauttia ja mitä piti välttää. Agricola opastaa 
myös yrttien ja maustekasvien käytössä, sillä niillä oli hänen mukaansa 
sairauksi ehkäiseviä vaikutuksia." Agricola käytti teoksessaan ensim- 
mäisenä suomenkielisiä sanoja terveys ja sairaus sekä särkeä, kivistää, 
kipu ja kipeä. Hänen pyrkimyksenään oli tuoda aikansa yleistä tietämystä 
maanmiestensä ulottuville, mutta lukijakunnan muodosti vain pieni osa 
sivistyneistöstä.'? 

Olaus Magnus Gothuksen (1490-1559) teos Pohjoisten kansojen histo- 
ria (Historia de Gentibus septentirionalibus) ilmestyi vuonna 1555. Olaus 
Magnus oli ensimmäinen tutkija, joka laati pohjoisen Euroopan alueelta 
seikkaperäisen kulttuurihistoriallisen kuvauksen alueen maantieteestä, 
luonnonolosuhteista sekä väestön kansatieteellisistä ominais- ja erityis- 
piirteistä ja tavoista. Pohjolan luontoa ja kulttuuria hän kuvaa pakkasen, 
sodanjumalan ja henkiolentojen kotipaikkana. Hän perusti tutkimuk- 
sensa Aristoteleen oppeihin, joiden mukaan kylmien seutujen asukkaat 
ja eläimet ovat voimakkaampia ja urhoollisempia kuin eteläisemmät 
rotunsa edustajat. Kirjassa on myös muutamia terveydenhoitoon liittyviä 
lukuja, joista paljastuu keskiajan ihmistä piinanneita vaivoja ja sairauk- 
sia Pohjolassa: 


Pohjolalle luonteenomaisia sairauksia ovat seuraavat: yskä, rakko- 
kivi, silmä- ja hammassärky, suolenkiertyminen, kuume, nuha, 
kuppa ja lastentaudit sekä vielä rutot, joita tosin on harvoin, mutta 
sitä armottomimmin se surmaa ihmistä, etenkin juopottelun hei- 
kentämiä. Myöskin sotatautia, joka ahdistaa sekä piirittäjää että 
piiritettyä ja ilmenee siten, että jäsenet turpoavat lihasten surkas- 
tuessa ja ihon alle muodostuessa märkää, niin että ne myötäävät 
sormella painettaessa kuin sula vaha. Hampaat heltiävät niin että 
ovat pudota suusta, ihonväri tulee sinertävän kelmeäksi, syntyy 


11 Häkkinen 2007, 25. 
12 Forsius 1982, 32; Karonen 1999, 78-79; Vuorinen 2002, 21, 207; Häkkinen 2007, 30-53. 

raukeutta ja kuvotusta lääkkeiden ottamista kohtaan. Tautia 
nimitetään maan kielellä keripukiksi (schoebuch), kreikaksi se on 
kakheksia ”huono vointi tai ryhti? ehkä ihonalaisen mädän pehmyy- 
den vuoksi. 


Humoraalipatologian ja miasmateorian periaatteiden mukaisesti Olaus 
Magnus arvelee keripukin johtuneen suolaisen ja vaikeasti sulavan ruuan 
syömisestä sekä muurien hohkaamasta kosteudesta. Tautia voi parantaa 
ja ehkäistä juomalla ”jatkuvasti” koiruohouutetta.'4 Lisäksi Olaus Magnus 
kirjoittaa kylvyistä, kuppaamisesta ja suoneniskemisestä ja varoittaa nii- 
den haitallisuudesta, jos niitä ei käytetä kohtuudella ja oikein. 

1500- ja 1600-luvun lääketieteelliset näkemykset kiteytyvät selkeästi 
myös Benedictus Olain vuonna 1578 kirjoittamassa kirjassa Een Nyttigh 
Läkere Book, jota pidetään maamme ensimmäisenä varsinaisena lääkäri- 
kirjana. Kirjoittaja käytti nimestään latinankielistä muotoa Benedictus 
Olaui Suecus, Medicinae Doctor. Hän oli ensimmäinen ja aikansa ainoa 
ruotsalainen, joka oli väitellyt lääketieteen tohtoriksi. Vuosina 1523-1560 
hallinnut Kustaa Vaasa oli puolestaan ensimmäinen Ruotsin kuninkais- 
ta, joka ymmärsi lääketieteen ja koulutettujen lääkäreiden hyödyn maan 
kehittymisen kannalta. Hänen tavoitteenaan oli, että maan ainoaan yli- 
opistoon Uppsalaan perustettaisiin lääketieteellinen tiedekunta, mutta 
tavoitteeseen päästiin vasta vuonna 1613. Asiaa edistääkseen kuningas 
myönsi kuudelle nuorelle miehelle apurahan lääketieteen opiskeluun 
ulkomailla. Yksi heistä oli Benedictus Olai, joka opiskeli useassa yli- 
opistossa Saksassa ja Italiassa peräti 18 vuotta. Olai aloitti lääkärintoi- 
mensa Tukholmassa vuonna 1561. Pian hänestä tuli Eerik XIV:n perhe- 
lääkäri, joka seurasi kuningasta matkoilla ja lopulta vankilaankin Turun 
linnaan. On arveltu, että hän suunnitteli lääkärikirjaansa vankeutensa 
aikana. Muutamien vuosien jälkeen Benedictus Olai kuitenkin vapau- 
tettiin ja hän pääsi vallan velipuoleltaan kaapanneen Juhana III:n suo- 
sioon, sai nimityksen Uppsalan yliopiston kollegiumin jäseneksi ja 
vuonna 1574 hovilääkäriksi.” 


13 Olaus Magnus Gothus 1977, 131. 
14 Olaus Magnus Gothus mp. 
15 Härö 2008, 12—13. 

Kirjan Fen Nyttigh Läkere Book sisällöstä kertoo jo sen koko nimi Hyö- 
dyllinen lääkärikirja, jossa on löydettävissä neuvo, apu ja lääkitys kaikenlai- 
siin ihmisten sairauksiin, sekä sisäisiin että ulkonaisiin. Erityisesti myös ope- 
tus ja ojennus, miten heikot ja sairaalloiset naiset voivat kaikissa esiintyvissä 
taudeissa auttaa itseään. Samoin niihin sairauksiin, joita pienille lapsille 
helposti voi tulla. Samoin opetus ja johdatus kirurgiaan. Kirjan noin 200 
sivulla käsitellään erilaisia tauteja ja sairauksia kirjaimellisesti päästä 
kantapäähän. Jokaisen vaivan alussa on suppea esitys sen kliinisistä oi- 
reista, minkä jälkeen käsitellään säiden ja elintapojen vaikutuksia sai- 
rauksiin. Yleisimpänä sairauden syynä kirjassa pidetään humoraaliopin 
mukaisesti nesteiden epätasapainoa. Hoito-ohjeeksi miltei kaikkiin vai- 
voihin suositellaan lepoa, ruokavaliota, hajusteita, runsaasti mausteita 
sekä kasveista ja joistakin kemikaaleista valmistettuja lääkeseoksia sekä 
suoliston puhdistamista. Oikeastaan ainoa diagnostinen apuneuvo oli 
virtsan tutkiminen. Sen väristä, sameudesta, kerrostumista ja koostu- 
muksesta tehtiin päätelmiä siitä, mistä vaivasta oli kyse. 

Benedictus Olain teoksessa on mainittu lähes 700 eri lääkekasvia. 
Hoito-ohjeet ja reseptit on ilmeisesti poimittu ja käännetty lähdettä 
mainitsematta lukuisista saksan- ja latinankielisistä sekä tanskalaisista 
lääkärikirjoista. On selvää, että kirjan lukijakunta on ollut varsin suppea: 
väestö oli lukutaidotonta, eikä maassa ollut juurikaan vieraita kieliä ja 
lääketieteellistä käsitteistöä tuntevia henkilöitä lukuun ottamatta joitakin 
pappeja sekä ulkomaalaisia haavureita ja partureita.'* 

Benedictus Olai pyrki löytämään sairauksien syyt huonoista elin- 
tavoista, väärästä ruokavaliosta ja rasituksesta. Humoraaliopin mukai- 
sesti hän katsoi, että elimistöä ohjaavat aivoista, sydämestä, maksasta ja 
pernasta lähtöisin olevat voimat, jotka vähenivät, jos niiden ja nesteiden 
suhde ei ollut oikea. Oikeat elintavat ja järkevä ruokavalio sekä hyvä 
ympäristö pitävät yllä tasapainoa, joka on terveyden edellytys. Aikalai- 
siinsa kuten Mikael Agricolaan verrattuna Benedictus korosti varsin 
vähän astrologiaa sairauksien hoidossa. 

Suomessa oli ollut jo muutaman vuosisadan ajan ammattimaisia lää- 
kitsijöitä, joiden pätevyys oli enimmäkseen maallikkotasoista. Heidän 


16 Härö 2008, 15-17. 

oppinsa perustui edeltäjiltä opittuun taitoon, omatoimisesti hankittuun 
tietoon ja harjoituksella hankittuun kokemukseen. Näihin lääkitsijöihin 
kuului partureita ja välskäreitä, jotka olivat omineet 1200-luvulla kirur- 
gian ja ulkonaisten vammojen hoidon sen jälkeen, kun ne oli jätetty aka- 
teemisen opetuksen ja kirkollisen sairaanhoidon ulkopuolelle. Vanhin 
tunnettu linnanparturi toimi Turun linnassa 1300-luvulla.” 

Kansanomaisissa käsityksissä ja kansanparannuksessa sairauksien 
ajateltiin tulevan tuonpuoleisesta tai olevan pahantahtoisten ihmisten ja 
yliluonnollisten olentojen ja voimien aiheuttamia. Suomalainen talon- 
poika ja muu rahvas kerjäläiset mukaan lukien paransivat sairauksiaan 
pääosin kokemusperäiseen tietoon perustuvilla kotikonsteilla. Jos per- 
heen ja lähipiirin omat parannuskeinot eivät riittäneet, hakeuduttiin 
mahdollisuuksien mukaan tunnettujen parantajien ja tietäjien hoitoon. 
Lääkäreitä oli harvassa eikä kansa turvautunut muutenkaan ulkopuoli- 
seen apuun kuin vakavimmissa tapauksissa. Kansanparantajat osasivat 
hoitaa monia arkisessa työssä syntyneitä ulkoisia ja sisäisiä vaivoja ja 
sairauksia: ruhjeita, luunmurtumia, haavoja, sijoiltaan menneitä nive- 
liä, reumaattisia kipuja, vatsakipuja, palovammoja, paleltumia, rokkoja, 
kuumetta, ihottumia ja synnytyksiä. Apu löytyi myös mielenterveydel- 
lisiin ongelmiin sekä muun muassa lemmettömyyteen, naimattomaksi 
jääneiden nuorten naisten seksuaalisen houkuttelevuuden herättämi- 
seen. Parantamisessa käytettiin apuna yrttejä, kasvien lehtiä, pihkaa, 
tervaa, viinaa, vettä ja tuhkaa.’ 

1600-luku oli valtionrakennuksen ja reformaation aikakautta, jolloin 
Ruotsista muodostui Euroopan keskusvaltoja kiinnostava valtio. Aatteel- 
lisista vaikutteista voimakkain oli luterilaisuus, joka oli karua, Raamatun 
oppeihin keskittyvää teologiaa. Uskonpuhdistuksen myötä myös kirkko 
joutui valtion valvontaan, samoin kirkolle määrätyt sairaanhoitolaitokset, 
hospitaalit ja vaivaistuvat, joita oli kuitenkin vain muutamia. Näissä lai- 
toksissa keskityttiin lähinnä vaivaishoitoon, ei sairaiden hoitamiseen.'9 
Valtakunnan ensimmäinen yleinen vaivaishoidon ohjelma sisältyi 


17 Reinilä 1983, 130. 
18 Piela 1990, 214—223; Piela 2006, 291-292. 
19 Forsius 1982, 52; Karonen 1999, 47—48; Ylikangas 2007, 29—38. 

kirkkojärjestykseen vuodelta 1571. Siinä määrättiin, että jokaiseen pitä- 
jään rakennetaan sairastupa, sillä hospitaaleissa ei ollut sijaa läheskään 
kaikille apua tarvitseville. Vaivaishoidossa kerjäläisten auttaminen kat- 
sottiin tärkeimmäksi tehtäväksi, sillä kasvavat kerjäläisjoukot kuljeksivat 
nälkäisinä päämäärättä kaikkialla maassa kulkutauteja levittäen. Suoma- 
laiset kokivat kadon seurauksena nälänhätää ja kulkutauteja 1500-luvulla 
sekä seuraavien kolmensadan vuoden aikana.?* 

1600-luvulla Ruotsi nousi suurvallaksi pitkällisten sotien ansiosta. 
Kustaa II Aadolfin hallituskaudella (1611-1632) voimavarat suunnattiin 
keskushallinnon järjestämiseen ja sotalaitoksen uudistamiseen. Suur- 
valta-aikana vuosina 1617—1721 väestönkasvu oli miltei olematonta, sillä 
ankarat katovuodet, kulkutaudit ja sodat aiheuttivat suurta kuolleisuutta. 
Heti 1600-luvun alussa halla ja kato tuhosivat suurimman osan viljasta. 
Tuhansia ihmisiä kuoli nälkään ja sen jäljessä kiertäviin tauteihin. Myös 
vuosi 1650 oli vaikea katovuosi, mutta erityisen ankaraksi olot kävivät 
1690-luvulla. Vuosina 1695-1697 nälkä ja taudit veivät hautaan runsaan 
neljänneksen suomalaisista." 

Kansalaisten terveydenhoito ei ollut valtakunnassa tärkeimpien 
asioiden listalla. Vielä 1600-luvun puolivälissäkään ei ollut minkään- 
laisia lääkintätoimen yleisiä säännöksiä tai terveysvalvonnan määräyk- 
siä. Järjestetty sairaanhoito oli olematonta: hoitolaitoksia oli vähän ja 
hoitomenetelmät tehottomia. Köyhät ja sairaat olivat edelleen kirkon ja 
muiden ihmisten armeliaisuuden ja hyväntekeväisyyden varassa. Sairai- 
den, hätää kärsivien ja turvattomien auttamista pidettiin velvollisuutena, 
jonka Jumala oli säätänyt.” 

Vuonna 1686 säädetystä kirkkolaista muodostui vaivaishoidon perus- 
ohje lähes kahdensadan vuoden ajaksi. Lain taustalla vaikutti kristinusko 
moraalioppeineen köyhien ja sairaiden huolehtimisesta. Sairauden- 
hoito ja vaivaishoito määrättiin laissa kunnille. Näin papeille lankesi 
yhä enemmän kunnanhallintoon ja erityisesti terveydenhuollon hallin- 
toon liittyviä tehtäviä. Keskeistä laissa oli rajoittaa sairaiden liikkuvuutta. 


20 Forsius 1982, 23, 28-29, 32, 34, 52. 
21 Forsius 1982, 43, 44; Lappalainen 2012, 11, 20. 
22 Pesonen 1980, 10; Forsius 1982, 23, 28-29. 

Sairaat piti hoitaa omilla asuinseuduillaan hospitaaleissa ja sairastuvis- 
sa, joiden toiminta oli ylimmän hallinnollisen ja kirkollisen virkamies- 
kunnan sekä aateliston vastuulla. Hospitaalien valvonta kuului vastaavan 
läänin maaherralle, hiippakunnan piispalle, seurakunnan kirkkoherralle 
ja kaupungeissa myös pormestarille. Pappien rinnalla sairaiden hoitaji- 
na toimivat lukkarit, joilta vaadittiin myös suoneniskentätaitoja.? 

Uppsalan yliopistoon perustettiin lääketieteen professorin virka vuon- 
na 1613, mutta pitkään vielä sen jälkeenkin ruotsalaiset lääkärit suorit- 
tivat opintonsa Keski-Euroopassa. Lääketiede sisältyi Turun Akatemian 
opetus- ja tutkimusohjelmaan sen perustamisesta eli vuodesta 1640 
alkaen. Alku oli kuitenkin verkkaista ja hankalaa, ja kestikin sata vuotta, 
ennen kuin Suomeen oli saatu järjestetyksi lääkäreiden akateeminen 
koulutus. Ennen sitä kaikki lääketieteen opiskelijat suorittivat ainakin 
osan opinnoistaan ulkomailla, pääasiassa Keski-Euroopassa. Lääkäreitä 
ei siis juuri ollut, mutta hallitsijoilla ja hovissa heidän lähipiiriinsä kuu- 
luvilla oli mahdollisuus päästä edes jollakin tavalla sen ajan oppilääke- 
tiedettä tuntevien hoitoon.” 

Sairaanhoito oli maassamme 1500- ja 1600-luvulla sekä hallinnolli- 
sesti että käytännön hoitotyön kannalta huonolla tolalla. Joitakin paran- 
nuksia tehtiin, mutta niillä ei ollut merkittävää vaikuttavuutta. Lääkintä- 
taitoa harjoitti ja lääkkeet valmisti miltei kuka tahansa. Lakkautetuista 
katolilaisista luostareista häädetyt munkit ja nunnat tai ulkomailta saakka 
maahan tulleet parantajat myivät sekalaisia lääkkeitään sairastavalle 
kansalle. Muutamat papit pitivät parannustointa seurakunnissaan jopa 
yksinoikeutenaan. Ilman pappien harjoittamaa sairaiden hoitoa tilanne 
olisi kuitenkin ollut vielä katastrofaalisempi. Hospitaalit olivat täyttyneet 
1600-luvun lopussa vakavia kulkutauteja sairastavista, vaivaisista, spitaa- 
lin tartuttamista ja mielisairaista, eikä uusia hospitaaleja ollut perus- 
tettu. 1600-luvun lopulla Ruotsissa oli yhdeksän piirilääkäriä, mutta 
Suomessa ei ainuttakaan. Apteekkilaitos oli alkutekijöissään: 1500- 
luvun lopulla Turussa ja Viipurissa oli jo apteekkareita, jotka myivät roh- 
doksiksi tarkoitettuja yrttejä ja muita lääkitseviksi tarkoitettuja aineksia. 


23 Forsius 1982, 41, 46—47, 48, 51-52, 54. 
24 Forsius 1982, 34-35. 

Ensimmäiset apteekit perustettiin Suomeen juuri Turkuun ja Viipuriin 
vasta vuonna 1689, seuraavat vasta 1730-luvulla Haminaan ja Helsin- 
kiin. Apteekeista oli ostettavissa ulkomailta tuotettuja lääkkeitä, mutta 
suurimmaksi osaksi lääkevarasto koostui lähiluonnosta poimituista juu- 
rista, yrteistä, kukista ja siemenistä, joista apteekkarit valmistivat erilai- 
siin vaivoihin tarkoitettuja sekoituksia. 1600- ja 1700-luvun vaihteessa 
Suomen julkinen terveydenhuolto oli kaikilta osiltaan vaatimatonta.” 


1700-luku: julkisen terveydenhuollon synty 


Ruotsin suurvaltakausi päättyi 1700-luvun koittaessa. Kuningas Kaarle 
XII:n johdolla käyty Suuri Pohjan sota päättyi vuonna 1721 Ruotsin 
tappioon Venäjän voimia vastaan. Vaikka vuosisata olikin poliittisesti 
levoton, oli se silti edistyksen kautta: se oli hyödyn, valistuksen, tietei- 
den, taiteiden ja talouden nousukautta. Uudistuksista kauaskantoisin 
oli 1750-luvulta alkaen toteutettu isojako. Toistuvat sodat olivat aiheut- 
taneet suuria väestömenetyksiä, mutta nyt väkiluku alkoi voimakkaasti 
kasvaa. Myös uskonnon, kirkon ja papiston arvostettu asema horjui, 
kun käsitystä kollektiivisesta Jumalan vihasta ja rangaistuksista alettiin 
kyseenalaistaa.?* 

Lääketiede kehittyi kuitenkin hitaasti: sen teoriat olivat edelleen kir- 
jaimellisesti antiikinaikaisia ja hallitsivat parantamista pitkälle 1800- 
luvulle saakka. Lääketieteen uudet haparoivat askeleet otettiin Keski- ja 
Länsi-Euroopan maiden perässä, josta ne viiveellä tulivat Ruotsiin ja 
Suomeen. Aikakauden lääkäreiden sairauskäsitykset pohjautuivat edel- 
leen enemmän teoriakeskeiseen pohdintaan ja päättelyyn kuin empii- 
risiin kokeisiin ja havaintoihin. Fi ole liioiteltua sanoa, että parantumi- 
nen oli sattuman kauppaa. Vasta 1800-luvun lääketieteelliset läpimurrot 
sysäsivät vanhat teoriat marginaaleihin.? 

Lääketiede perustui edelleen teorioihin humoraalipatologiasta ja 
miasmasta. Molemmat tarjosivat selityksiä sairauden ja elinolosuhteiden 


25 Forsius 1982, 54-56; Naakka-Korhonen 1983, 114-116; Vuorinen 2006, 11. 


26 Karonen 1999, 320-321, 324-325, 334-335, 404—413. 
27 Kontturi 2014, 1-2, 90-96. 


”KONSTI ELÄÄ KAUWWAN” 95 


välisiin yhteyksiin, mutta käytännössä ne eivät auttaneet kehittämään 
menetelmiä, jotka olisivat ehkäisseet tai parantaneet tarttuvia tauteja.”® 
Uusia näkemyksiä oli kuitenkin oraalla: kasvitieteilijänä tunnettu Carl 
von Linné luennoi Uppsalan yliopistossa 1740-luvulta alkaen hygieniasta 
ja ennaltaehkäisevästä terveydenhoidosta. Lisäksi hän käsitteli luennois- 
saan eri ikäkausien asettamia vaatimuksista yksilölliselle terveydenhoi- 
dolle.?9 

Vaasalainen Johannes Fkelund (1712-1746) oli ensimmäinen lääkäri, 
joka suoritti kaikki opintonsa Suomessa. Vuonna 1741 hän puolusti 
lisensiaatin tutkintoonsa kuulunutta väitöskirjaansa, joka käsitteli Kupit- 
taan terveyslähteen veden laatua sekä sen käyttöä sairauksien hoidossa. 
Seuraavana vuonna hän tähtäsi tohtorin arvoon pohdinnoillaan rapor- 
tissaan Viime vuosien epideemisestä katarrikuumeesta. Siihen on kirjattu 
vuosina 1741-1742 influenssaepidemiaan sairastuneiden oireet ja poh- 
dittu taudin kehittymistä, kulkua ja hoitoa.3* Kirjoituksessaan Kupittaan 
terveyslähteestä Fkelund ylistää veden ”spiritusta”, terveyttä edistävää ja 
sairauksia parantavaa ”veden perusainetta”. Kerrottuaan seikkaperäisesti 
”spirituksen” parantavista vaikutuksista Ekelund kirjoittaa, että ”tästä 
perusaineesta voidaan miltei ainutkertaisella tavalla johtaa lähteen 
jumallinen sairauksia ehkäisevä voima”. Hänen kirjoituksessaan lääke- 
tieteen ja kristillisen uskonnon ideologiat limittyivät siis vielä saumat- 
tomasti toisiinsa. 

Johan Hartmanin vuonna 1759 ilmestynyt teos Tydelig underrättelse, 
om de mäst gängbara sjukdomars kännande och botende oli tarkoitettu maa- 
seudun sivistyneistölle. Kirja saikin hyvän vastaanoton ja levisi maaseu- 
tupitäjissä pappien ja lukkarien toimesta. Vuonna 1786 ilmestyi Vaasassa 
anonyymi kirjoitus Konsti elää kauwan eli Tarpeellisia ja hyödyllisiä neuvo- 
ja ja Oijennus-nuoria Terveyden varjelemisexi ja saada elää isohon ikähän, 
joka on ilmeisesti käännös jostakin eurooppalaisesta tekstistä. Christ- 
fried Gananderin teos Maan-miehen Huone- ja Koti-Aptheeki ilmestyi 


28 Kontturi 2014, 7-8; Vuorinen 2002, 27—28, 123. 

29 Mikkeli 1998, 112. 

30 Väitöskirjat on julkaistu suomeksi vuonna 2007. Ekelund 2007, 5-104; Kouvalainen et al. 2007, 1-2. 
31 Ekelund 2007, 79, 84. 

vuonna 1788. Se oli maaseudun asukkaille tarkoitettu lääkintäopas, mutta 
monimutkaisine lääkkeiden sekoitusohjeineen se on sopinut paremmin 
asiaan vihkiytyneille parantajille kuin tavalliselle kansalaiselle. 3? 

Koska ammattitaitoista lääkärikuntaa ei käytännössä ollut, lääkin- 
nän harjoittajien kirjo oli laaja ja jotkin menetelmät saattoivat aiheut- 
taa suuria kärsimyksiä sairaille. Epäkohtien poistamiseksi vuonna 1663 
Tukholmaan oli perustettu Collegium Medicum, josta kehittyi myö- 
hemmin valtakunnan terveydenhuollon keskusvirasto. Parturit ja väls- 
kärit määrättiin vuodesta 1685 keskusjohtoisen virkatutkinnon alaisiksi, 
mutta heidän työskentelynsä jatkui vapaamuotoisena vielä 1700-luvulla 
lääkintälaitoksen ja yksityisten lääkäreiden kritiikistä huolimatta. 33 

Vaikka lääketiede ei juuri kehittynyt 1700-luvulla, terveydenhuolto- 
järjestelmä kohentui huomattavasti. Collegium Medicumissa vuonna 
1688 annetulla lääkintämääräyksellä oli pitkäaikaisia ja suotuisia vai- 
kutuksia valtakunnan lääkinnällisiin oloihin 1700- ja 1800-luvulla. 
Määräyksessä täsmennettiin kollegion toimintaa, vaadittiin alueellisten 
lääkärivirkojen perustamista, määriteltiin lääkäreiden, apteekkarien, 
parturien, kätilöiden ja kirurgien toimenkuvat, ohjeistettiin apteekkien 
toimintaa sekä päätettiin ulkomaisten lääkärien oikeuksista harjoittaa 
toimintaa siten, etteivät he haittaisi kotimaisia lääkäreitä. 

Vuonna 1763 annetussa ohjesäännössä kollegion velvollisuuksiin 
kuuluivat muun muassa rokotusten järjestäminen, sukupuolitautien tor- 
junta, sairaaloissa esiintyvien sairauksien seuranta sekä armeijan ja lai- 
vaston avustaminen. Vuonna 1774 ohjesääntöön lisättiin muun muassa 
velvollisuus huolehtia koko väestön kattavasta hoidosta ja jakaa ilmaisia 
lääkkeitä erityisesti kulkutautien ja sukupuolitautien hoitoon. Vuonna 
1797 kaikki lääkinnän alalla toimivat henkilöt, professorit, armeijan 
ja laivaston lääkärit, kaupunginlääkärit, kirurgit ja välskärit siirtyivät 
Collegium Medicumin valvontaan. Sairaiden hoito oli virallisella tasolla 
pitkään kahtiajakautunutta: yliopistokoulutuksen saaneet piirilääkärit 
hoitivat sisätauteja ja kulkutauteja, mutta kirurgia kuului edelleen partu- 
reille. Kaikki lääkintää harjoittavat tahot olivat velvoitettuja raportoimaan 


32 Mikkeli 1998, 122; Konsti elää kauwwan 1786. 
33 Reinilä 1983, 130. 

toiminnastaan kollegiolle. Maahan luotiin myös läänijakoinen piiri- 
lääkäri- ja lasarettilaitos.34 

Virallisesta lääkintähuollosta Suomessa vastasivat käytännössä edel- 
leen suurimmaksi osaksi papit ja lukkarit. Lukkareiden tuli hankkia 
muun muassa suoneniskentätaito, ja pappien tehtäväksi oli sälytetty 
kulkutautien tarkkailu ja ilmoitusvelvollisuus. Papisto oli edelleen mer- 
kittävässä asemassa kaikenlaisessa kansanvalistuksessa, sillä keskus- 
vallan tärkeäksi katsomat asiat kuulutettiin rahvaan tietoon saarnas- 
tuolista. Pappien odotettiin paneutuvan erityisesti terveyskasvattajan 
tehtäviin, sillä omien parannuskeinojensa ohessa kansa uskoi sairauk- 
sien ja tautien hoidossa parhaiten pappeja. 1700-luvulta lähtien pappi- 
loissa oli saatavissa myös tavallisimpia lääkeaineita. 

Tiivistäen voi todeta, että 1700-luvulla terveyshallinto oli virallista 
lääkintätaitoa askeleen edellä: jos lääketiede olisi kehittynyt yhtä tehok- 
kaasti kuin terveydenhoitohallinto, olisivat suomalaiset ehkä kärsineet 
vähemmän 1700- ja 1800-luvun monista tuhoisista kulkutaudeista, 
kuten rutosta, pahoista kuumetaudeista ja kupasta. Koska parantavia 
hoitomenetelmiä ei ollut, keskityttiin estämään tautien leviämistä. Kun 
esimerkiksi Suuren Pohjan sodan aikana vuosina 1710-1711 rutto tuli 
pakolaisten mukana Baltiasta (Tallinnasta) Helsinkiin, määrättiin kau- 
punkilaiset rangaistuksen uhalla noudattamaan ankaria sääntöjä, joi- 
den uskottiin pysäyttävän ruton etenemisen. Kaupunkiin eivät saaneet 
tulla kuin todistetusti terveet, talojen edustat oli pidettävä puhtaina, 
kerjäläiset oli häädettävä, katajanhavuja oli poltettava nuotiossa ilman 
puhdistamiseksi sekä talot, joissa oli ruttoa, oli merkittävä mustalla ris- 
tillä ja niiden ikkunat ja ovet oli naulattava kiinni. Tautiin kuolleet oli 
haudattava kaupungin ulkopuolelle 12 tunnin kuluessa ilman hautajais- 
seremonioita. Lisäksi jokaiseen kortteliin nimettiin tilannetta valvomaan 
sairaanvartijoita, jotka raportoivat päivittäin papeille ja välskäreille tapah- 
tumista. Kun taudin leviäminen oli pysähtynyt, piti taloissa suorittaa 
täydellinen puhdistus. Kaikki huoneet, huonekalut ja esineet piti pestä 
ja huoneet tuulettaa pakkasessa useamman päivän ajan. Pito- ja peti- 


34 Pesonen 1980, 11-17; Forsius 1982, 73, 78-80. 
35 Naakka-Korhonen 1997, 107. 

vaatteet piti polttaa, ja kaikki se mitä ei voinut polttaa, tuulettaa tai pestä, 
piti savuttaa nuotion lähellä. Nämä ohjeet osoittavat, että ruton kuten 
monen muunkin kulkutaudin oletettiin syntyvän miasmasta, joka oli 
aistittavissa pahana hajuna ja nähtävissä höyryinä ja usvina. Ohjeet 
osoittavat myös kansanuskomusten vaikutukset lääketieteeseen: usko- 
musten mukaan tuli ja savu puhdistavat ja karkottavat pahoja henkiä, ja 
savustaminen sekä tulella puhdistaminen käsitettiin keinoksi ehkäistä 
myös tautien syntyä ja leviämistä 3* 


Piirilääkärit ja kansanparantajat vastakkain 


Suomessa terveyden- ja sairaanhoidon järjestäminen oli maan maan- 
tieteellisen laajuuden ja harvan asutuksen vuoksi vaikeaa. Lääkintöasetus 
oli jo vuonna 1688 edellyttänyt piirilääkärien virkojen perustamista jokai- 
seen lääniin, mutta Suomen puolella ensimmäinen piirilääkärin virka 
saatiin vasta 1749 Pohjanmaalle. Vuoden 1756 valtiopäivillä vihdoin pää- 
tettiin, että valtakunnan jokaiseen lääniin on perustettava piirilääkärin 
virka. Sen myötä maahan saatiin ensimmäiset yliopistokoulutetut alueel- 
liset lääkärit. Piirilääkärilaitos oli yksi niistä Ruotsin valtakunnan valtio- 
johtoisista toimenpiteistä, joilla pyrittiin parantamaan sotien ja kulku- 
tautien seurauksena vähentyneen väestön terveydentilaa. Piirien alueet 
olivat varsinkin maan itä- ja pohjoisosissa hyvin laajat. Piirilääkäripiirejä 
oli korkeimmillaan 53 ja niitä perustettiin vuoteen 1883 asti, minkä jäl- 
keen maahan luotiin kunnanlääkärilaitos.37 

Piirilääkäreitä koskevan johtosäännön mukaan heidän päätehtävä- 
nään oli terveydenhoito, mikä käytännössä tarkoitti toimenpiteitä sai- 
rauksien ennalta ehkäisemiseksi. Sairaita piirilääkärit saivat hoitaa vain, 
jos aikaa riitti. Heidän ensisijaisena tehtävänään oli selvittää, miksi tie- 
tyt seudut, vuodenajat ja ammatit olivat terveydelle haitallisempia kuin 
muut. Sen sijaan havaittujen epäkohtien poistamiseksi ei määräyksissä 
ollut ohjeita. Piirilääkäreiden tehtäviin kuuluivat myös ruumiinavaukset 


36 Forsius 1982, 58-60; Vuorinen 2002, 117—118. 

sekä isorokkorokotusten valvonta. Yksityispraktiikkaa harjoitettiin mah- 
dollisuuksien mukaan, ja se toi piirilääkäreille kaivattuja lisätienestejä. 
Lääkärikunnan vähitellen vakiinnuttaessa asemaansa kansan keskuu- 
dessa lääkäreiden kysyntä sairauksien hoidossa kasvoi, ja koska maaseu- 
dulla ei käytännöllisesti katsottuna ollut muita lääkäreitä, joutuivat he 
yhä enemmän huolehtimaan sairaista. Kokonaisuudessa sairaiden 
hoito maaseutukunnissa oli kuitenkin ratkaisematta. Etenkin 1860- 
luvun nälkävuodet toivat sen räikeästi esiin. 3? 

Piirilääkäreiden lääketiede oli ns. virallista parantamisoppia ja perus- 
tui sen ajan koululääketieteen näkemyksiin. 1700- ja 1800-luvun tait- 
teessa piirilääkärijärjestelmä asetti lääkärit ja epävirallisten kansanpa- 
rantajien kirjavan joukon näkyvästi vastakkain. Virallinen lääketiede 
halusi kaikin keinoin irtisanoutua haitalliseksi ja luvattomaksi katso- 
tusta kansanparannuksesta ja puoskareista. Kansanparantajiin suhtau- 
duttiin erityisen kielteisesti siinä tapauksessa, jos he ylittivät Collegium 
Medicumin asettamat rajat sille, kuka sai lääkitä mitäkin vaivaa. Käy- 
tännössä kaikki sairaudet oli määrätty lääkäreiden hoidettavaksi, joten 
muut parantajat joutuivat rikkomaan sääntöjä alituisesti. Kyse oli rahas- 
ta, sillä esimerkiksi piirilääkäreiden palkat olivat niin pienet, etteivät ne 
riittäneet elämiseen. Lisätienestejä he hankkivat harjoittamalla lääkärin- 
tointa viran ulkopuolellakin, jos vain aikaa riitti. Sairas kansa käytti 
kuitenkin hyväkseen kaikkia saatavilla olevia hoitomahdollisuuksia ja 
hoidon lopputuloksesta riippuen vuoroin parjasi tai kiitti saamaansa 
apua. Puoskarointiin liitettiin stereotyyppisiä käsityksiä ja ennakkoluu- 
loja, joilla voitiin leimata ja tahrata tietyn parantajan mainetta. Musta- 
maalaus toimi myös toisin päin: puoskarisyytöksiä saaneet parantajat 
syyttivät lääkäreitä ja koko virallista lääkintäjärjestelmää puolueellisuu- 
desta, oman edun tavoittelusta ja ahneudesta.3 

Piirilääkäreiden sairauskäsitykset ja hoitomenetelmät pohjautuivat 
humoraalipatologiaan, mutta sitä täydentämässä oli rationaalisen päätte- 
lyn muovaamia teorioita. Rationaalisessa päättelyssä sairauksien syitä et- 
sittiin muun muassa ihmisen luontaisesta alttiudesta sairastua johonkin 


38 Pesonen 1980, 160-163, 261; Linnanmäki 2005, 183-187; 

tautiin sekä säästä ja erilaisista tartunta-aineista. Piirilääkäreiden anta- 
man hoidon lääkinnällistä tehoa ei vielä myöskään pystytty toteamaan 
kliinisesti.4° Siksi heidän tarjoamansa apu ei ollut nykymittapuun mu- 
kaista lääketiedettä vaan yksi parantamiseen tähtäävä uskomuksiin, 
empiirisiin havaintoihin ja kokemuksiin perustuva hoitojärjestelmä 
muiden joukossa. Piirilääkärit kuitenkin onnistuivat usein hoidoissaan: 
se käy ilmi heidän vuosiraporteistaan alueensa väestön terveydentilasta 
ja potilaiden parantumisista. Koska hoito oli lääketieteelliseltä kannalta 
vaatimatonta, hoidon parantava vaikutus perustui todennäköisesti lää- 
kärin auktoriteettiin sekä hänen sosiaaliseen ja psykologiseen vaikutta- 
vuuteensa. 


Kansa parantaa loitsuin ja riitein 


Virallisen lääketieteen hoitomuodot olivat vielä 1700- ja 1800-luvulla 
useissa sairauksissa tehottomia elleivät suorastaan hengenvaarallisia. 
Lääkäreitä oli vähän ja maantieteellisesti harvassa, ja kansa tunsi heitä ja 
heidän taitojaan kohtaan suurta epäluuloa. Näistä syistä tavallinen kansa 
niin kaupungeissa kuin syrjäkylilläkin paransi vaivojaan mieluummin 
omin konstein, tai jos ne eivät riittäneet, kääntymällä tunnettujen paran- 
tajien ja tietäjien puoleen. 

Kansanlääkinnän tutkimuksessa on erotettu taudin diagnosointiin 
ja parantamiseen liittyvien toimintojen kannalta kaksi sektoria, joissa 
kummassakin ihmistä ympäröivällä luonnolla on suuri merkitys: koti- 
eli perheparannus sekä erilaisten parantajien harjoittama hoito. Koti- eli 
perheparannus on sairauksien itsehoitoa, jokamiehen terveydenhoitoa, 
joka ulottuu oman perheen jäsenistä muihin sukulaisiin ja läheisiin, 
ystäviin ja naapureihin. Useimmissa perheissä tai suvuissa on ehkä 
aina ollut joku muita enemmän terveydenhoitoon liittyvistä kysymyk- 
sistä kiinnostunut henkilö, joka on omaksunut tauti- ja hoito-oppinsa 
suullisesti välittyneestä perinteestä sekä parannustapahtumia paikan 

päällä seuraamalla. Näille henkilöille on myös kertynyt enemmän tietoa 
ja taitoa tulkita sekä havaitun että kuvitellun todellisuuden vaikutuk- 
sia terveydentilaan. Kotiparannuksessa käytetyt aineet, joilla on pyritty 
lievittämään kipuja ja sairauden ensioireita, ovat löytyneet etupäässä 
kotipiirin luonnosta." 

Kotikonstit sekä sairaan ihmisen jäsenten manipuloiminen, hiero- 
minen, voiteleminen ja kylvettäminen tai luonnon yrttien nauttiminen 
lääkkeeksi eivät kuitenkaan aina riittäneet. Silloin oli järjestettävä paran- 
nusriitti, jossa hyväksi tunnustettu parantaja esitti loitsu- ja riittiperintee- 
seen perustuvan tulkintansa sairauden alkuperästä, sen aiheuttamista 
kivuista, niistä toimista, joita hän riitissä suoritti sekä niistä parantaviksi 
ymmärretyistä aineksista, joita hän luonnosta haki. Parannusriitteihin, 
loitsuihin ja taikoihin turvautuminen oli Suomessa maaseudun väestön 
keskuudessa 1800-luvulla tavanmukaista ja yleistä. Vielä 1900-luvun 
alkuvuosikymmeniltäkin on runsaasti tietoja parannusriittien yleisyy- 
destä rintamailla.1? 

Pohjois-Karjalassa Tohmajärvellä Onkamon kylässä vuonna 1806 
syntynyt seppä Juhana Riikonen saneli vuonna 1891 runonkerääjälle 
48 parannusloitsua. Hänellä oli auktoriteettia, tietoa ja taitoa parannus- 
riitin järjestämiseksi: hän tiesi loitsut raajojen loukkaantumisiin ja 
nyrjähtämisiin, eläinten puremiin, paleltumiin ja palovammoihin, 
hammas- ja korvasärkyyn sekä kuvun, maahisen, mielenvian, pistoksen, 
riisitaudin, ähkyn ja hävyn vihojen loitsut. Kaikki loitsut ja parannus- 
menetelmät hän oli oppinut saman pitäjän ja lähiseudun miehiltä. 

Riikonen oli loitsunsa runonkerääjälle sanellessaan jo 86-vuotias. 
Hänen elämänsä aikana 1800-luvulla oli Pohjois-Karjalassa toteutettu 
jo joitakin julkisen terveydenhoidon uudistuksia, mutta syrjäkylillä ele- 
levien ihmisten terveys- ja sairauskäsityksiin tai parannustapoihin ne 
eivät vielä olleet ehtineet jättää jälkiään. Oppilääketieteeseen perustu- 
van ajattelun mukaan Riikosen parannusloitsuja käytettiin parannet- 
taessa enimmäkseen tapaturmista, puutteellisesta hygieniasta, infektio- 

taudeista, ruokavaliosta ja psyykkisistä ongelmista syntyneitä vaivoja, 
mutta Riikosen kansanlääkintään ja riittiparantamiseen perustuvan tie- 
don mukaan sairauksien syyt ja synnyt paikallistuivat aivan toisin. Ne 
olivat peräisin — hänen omia ilmauksiaan käyttäen — pahoilta noidilta, 
Hiitolan väen pakkaseen tappaman hevosen raadon höyrystä, myyttisen 
akan luutaan tarttuneesta madosta, akan synnyttämien poikien ampu- 
mista nuolista, myyttisen neidon maahan pudonneesta sormuksesta tai 
kyynelistä, herhiläisen myrkyttämästä raudasta, luonnosta sekä pahan- 
tahtoisten ihmisten puheista.1t 

Näin alkunsa saaneiden vaivojen parantamisessa eivät voiteet, hau- 
teet, yrtit tai muut lähiluonnosta haetut ainekset yksin riittäneet, vaan 
apuun tarvittiin jokin jumaluus: Riikosen loitsuissa esimerkiksi Jumala, 
Neitsyt Maria voidesarvineen tai taivaasta maahan ulottuvine parantavine 
lankoineen, Väinämöisen väki tai myyttinen meren mies. Parantajana 
Riikonen nostatti loitsuissaan myös omaa tietäjän luontoaan ottamalla 
haltuunsa ukkosen väkeä maasta tai kalman väkeä hautausmaan mul- 
lasta, manaamalla kivut pois ihmisestä Pohjolaan, Kipukivelle, nurmelle 
nimettömälle tai Rutjan koskeen. 

Riikosen sairauskäsitys perustui — kuten muidenkin kansanlääkin- 
nällisen riittiperinteen vaikutuksessa 1800-luvulla eläneiden ihmisten 
— käsitykseen, jonka mukaan sairauden aiheuttavat joko myyttiset olen- 
not, yliluonnollisten olentojen hallitsema luonto tai maagisia taitoja 
omaavat pahantahtoiset, vieraat henkilöt. Parannusriittien kontekstissa 
ihmisen ymmärrettiin olevan alati — terveenä ja sairaana — myyttisten, 
yliluonnollisten tai pahantahtoisten olentojen tai ihmisten kontrolloi- 
ma ja uhan alainen. Parantaja, joka tulkitsi loitsussaan parannettavan 
kokemuksia, näki sairauksia aiheuttavien tahojen pahat teot symbolisina 
tunkeutumisina potilaan ruumiiseen ja hänen sosiaaliseen elinpiiriinsä. 
Kipuja, särkyjä ja kolotuksia pidettiin tunkeutumisesta johtuvina ruu- 
miillisina oireina. 


44 SKVR VII, 111, SKVR VII, 208, SKVR VII, 1940, 2878, SKVR VII, 283, SKVR VII, 2748, SKVR VII, 439, 
SKVR VI, 1610, 2190, 2191, 2459, SKVR VIL, 2302. 

45 SKVR VII, 2302, SKVR VII, 1821, 2572, SKVR VII, 6, SKVR VII, 2382, SKVR VII, 41, SKVR VII, 54, SKVR 
VII, 1847, SKVR VII, 2098, 2099, 2878. 

Riikosen omaksuman loitsuperinteen mukaan myös terveys oli yli- 
luonnollisten olentojen kuten jumalien, jumalien kaltaisten hyvien 
myyttisten olentojen, luonnon haltijoiden ja tuonpuoleiseen kuuluvien 
suvun hyvien vainajien käsissä. Parannusriitissä parantajan tehtävänä 
oli saada heidät suosiollisiksi sairasta kohtaan: saada heidän avullaan 
tauti diagnosoitua, manattua pois ja terveys palautettua. 

Parannusriitti oli tapahtuma, johon saattoi osallistua parannettavan 
ja parantajan lisäksi myös muita yhteisön jäseniä. Tavallisin parannus- 
paikka oli sauna, metsässä oleva lähde, joen tai järven ranta, puu tai joku 
muu luonnossa oleva kohde, jossa ymmärrettiin olevan parantavaa voi- 
maa. Tärkeintä oli, että paikka oli rauhallinen, turvassa pahoilta katseilta 
ja voimilta. Parantaja asettui loitsuineen ja taikoineen vaivojaan potevan 
ihmisen ja hänen elämänpiirinsä suojelijaksi ja kutsui apuun jumalal- 
lisia ja muita yliluonnollisia olentoja, jotka kollektiivisten käsitysten 
mukaan pystyivät häntä kyseisessä vaivassa auttamaan. Parantaja pyrki 
ottamaan hallintaansa sekä sairauden aiheuttaneet että niiden paranta- 
misessa auttaneet olennot, vaikuttamaan heihin kuten he ihmiseen.1* 

Parannusriitti oli myös kokonaisvaltainen psyko-fyysinen tapahtuma, 
jossa parantajan kosketuksella oli suuri merkitys. Hän saattoi tunnus- 
tella, hieroa ja kylvettää sairasta sekä voidella ja lääkitä häntä esimer- 
kiksi yrteistä valmistamillaan parantaviksi ymmärretyillä rohdoilla ja 
seoksilla. Tämä ei kuitenkaan vielä riittänyt. Hänen oli esitettävä alueen 
loitsuperinteeseen perustuva kollektiivisesti hyväksytty tulkinta sai- 
rauden alkuperästä, sen aiheuttamista kivuista, luonnosta löydetyistä 
parantavista aineksista sekä niistä toiminnoista, joita hän riitin aikana 
teki. Riitti huipentui taudin symboliseen karkottamiseen: parantajan 
oli näytettävä kykynsä vaikuttaa sairauksia aiheuttaviin yliluonnollisiin 
olentoihin. Riitissä maaginen todellisuuskäsitys yhdistyi saumattomasti 
kansanomaiseen uskonnollisuuteen.” 

Itä-Suomessa sukuyhteisöjen alueella elämä on ollut kaikilla alueil- 
laan läpinäkyvää. Etnografiset aineistot — juorut, pilkkalaulut, henkilö- 
kaskut ja tarinat — kuvaavat monin tavoin, kuinka ihmiset valvoivat 

toisiaan. Kollektiivisen kontrollin voi nähdä heijastuvan myös parannus- 
loitsujen sisältöihin sekä kansanomaiseen terveyskäyttäytymiseen ja 
parantamiseen. Keskus- ja paikallishallinnon taholta kansan terveys- 
käyttäytymistä valvoivat 1700-luvulta lähtien erityisesti hengenmiehet, 
papit ja lukkarit.49 


Sivistyneistö paheksuu 


Piirilääkäreiden lisäksi muukin sivistyneistö, papisto ja tiedemiehet, 
suhtautuivat tuomitsevasti kansanomaiseen parantamiseen sekä siihen 
liittyvään taikauskoon, maagisiin menettelyihin ja parannusriitteihin. 
Tämä käy ilmi muun muassa 1700-luvulla Suomessa ilmestyneistä tai- 
kuutta käsittelevistä väitöskirjoista. Elettiin valistuksen aikaa, jolloin 
maailmankuvaa pyrittiin rakentamaan enemmän järjen ja tieteellisen 
tiedon kuin taikauskon ja mystiikan varaan. Keskeinen aikalaiskirjoitta- 
ja, Henrik Gabriel Porthan, oli selväpiirteinen valistusajan edustaja, jolla 
oli merkittävä vaikutus 1700-luvun lopun henkiseen elämään. Porthan 
oli ottanut tehtäväkseen taistelun ennakkoluuloja ja henkistä pimeyttä 
vastaan. Monissa hänen kirjoituksissaan tulee esille ”yvakaumus taika- 
uskon, fanatismin, yleensä kaiken järjenvastaisen väistymisestä tiedon 
valon tieltä”.5* Porthan aloittaa moniosaisena vuodesta 1766 alkaen il- 
mestyneen teoksensa Dissertatio de Poési Fennican (Suomalaisesta runou- 
desta) Loitsurunot-nimisen luvun määrittelemällä oman suhtautumi- 
sensa loitsuihin ja ihmisiin, jotka niihin turvautuivat: 


Ainoakaan kansanrunojemme laji ei ole ollut kuuluisampi, tai 
huonomaineisempi, kuin n.s. loitsurunot tai taikauskoiset runot, 
joissa typerät ja vanhojen akkojen lorujen sokaisemat ihmiset 
uskoivat itse, ja uskottelivat toisille, piilevän ihmeellistä voimaa." 


48 Piela 2003, 312. 

Lisäksi Porthan toteaa, että myös monet papit myöntävät taikuuden 
tehon yrittäessään hävittää taikauskoa ja näin vain usein vahvistavat kan- 
san käsityksiä: 


Koska monet pappimme, pyrkien kiitettävästi kokonaan hävittä- 
mään taikauskon, samalla tavoin liian auliisti myöntävät näiden 
petkutusten tehon ja uskovat niiden johtuvan Paholaisen vallasta, 
eivät he mielestäni menettele täysin harkitusti. Sillä juuri tämä 
usko niiden tehoon on pahan alku ja juuri, kietoen typerät ihmiset 
näihin mielettömyyksiin. Siten yrityksissään hävittää taivasusko 
he varomattomina usein vahvistavat sitä. Taikauskoa ei mikään 
kukista tehokkaammin kuin se, että vakuuttavasti selvitetään koko 
taidon tyhjyys ja turhuus, että selkeästi todistellaan sen sisältävän 
pelkästään typeriä joutavuuksia ja jumalattomia mielihoureita, että 
tarkoin paljastetaan heittiöiden herkkäuskoisiin tehoavat temput, 
että heidän ammattinsa saatetaan naurunalaiseksi ja että neuvoja 
vahvistetaan rohkean, näitä joutavuuksia halveksivan ja inhoavan 
henkilön esimerkillä. Näin ihmiset oppivat luottamaan siihen, ettei 
taikausko voi heitä auttaa eikä vahingoittaa? 


Porthanin mielestä taikausko olisikin pitänyt osoittaa selkeästi vain tur- 
hiksi tempuiksi ja joutavuudeksi, jolla ei ole todellista tehoa sen sijaan, 
että ihmisten taikauskoa vahvistetaan saarnaamalla sen saavan voimansa 
Paholaiselta ja samalla myöntämällä, että taikuus sittenkin tehoaa. 
Porthanin valistukselliset pyrkimykset selittävät hänen paheksuvan 
tapansa kirjoittaa taikauskosta. 

Porthanin oppilas Christian Lencgvist julkaisi vuonna 1782 väitös- 
kirjan De superstitione veterum Fennorum theoretica et practica eli Vanho- 
jen suomalaisten teoreettisesta ja käytännöllisestä taikauskosta. Porthanilla 
oli suuri vaikutus väitöskirjaan, ja todennäköisesti siinä julkaistut 
kansanrunositaatit ovat peräisin hänen kokoelmistaan. Joka tapauk- 

sessa Lencgvistin nimissä olevassa väitöskirjassa suomalainen tiedemies 
esittelee ensimmäistä kertaa laajasti suomalaisten pakanallista luonnon 
palvontaa ja haltijauskoa sekä taikauskoa eri tilanteissa. 1700-luvun 
tiedemiesten tapaan kirjassa pidetään pakanallista uskoa ja taikatapoja 
”mielettömänä, naurettavana, lapsellisena ja typeränä houreena ja hul- 
lutuksena”.54 Siinä tuomitaan jyrkästi ihmiset, jotka hakivat vaivoihinsa 
apua lääketieteeseen perehtyneiden henkilöiden sijasta loitsuihin ja tai- 
koihin turvautuvista tietäjistä: 


Kristinuskon häpeäksi Jumalan sanan päivänvalossakin on niin 
mielettömiä ihmisiä, että hyljeksien Jumalaa ja hänen sanaansa ja 
järjestystään turvautuvat ihmisiin, joista he eivät tiedä, ovatko he 
mustia vai valkeita ja onko heillä apunaan Jumala vai Paholainen. 
Jos joku auttaa näitä houkkia tavanomaisin ja luonnollisin apu- 
keinoin, hän saa siitä harvoin kiitosta. Mutta jos joku on sattumalta 
— sillä heidän taitonsa eivät ole muuta kuin petosta — tuntenut 
saaneensa noidilta apua, näitä tietämättömyyden veljiä ylistetään 
taivaisiin, ja heitä pidetään kaikkia lääketieteeseen perehtyneitä 
parempina.’ 


Porthan ja Lencgvist yhdistävät kirjoituksissaan ”taikauskoiset runot”, 
”noidat” ja ”tietämättömyyden veljet” muun muassa pakanakansoihin, 
oppimattomiin, mielettömiin, houkkiin ja vanhoihin akkoihin. Taika- 
uskoisuus liitettiin siis rahvaaseen, alempiin yhteiskuntaluokkiin, vaikka 
se ei ollut vierasta sivistyneistönkään piirissä. Porthan kertookin kirjas- 
saan Suomalaisesta runoudesta tästä ongelmasta seuraavasti: 


Se seikka, että monet kirjallisesti sivistyneet säätyläisetkin uskovat 
näitä joutavuuksia ja usein kovin pelkäävät näiden veijareiden 
mahtia, voisi tuntua ihmeelliseltä ja sitä voitaisiin pitää merkittä- 
vänä näytteenä ja todisteena tästä taidosta, ellei ennakkoluulojen 

tavaton valta olisi hyvin tunnettua ja elleivät monet esimerkit kaik- 
kialla osoittaisi, miten vaikeata ihmismielen on pysytyllä kaikesta 
taikauskon tartunnasta vapaana." 


Vaikka usko suoranaiseen taikuuteen ja noituuteen vähentyikin 1700- 
luvulla sivistyneistön edustajien piirissä, he turvautuivat tautien paran- 
tamisessa humoraalipatologisen selittämisen lisäksi muun muassa ani- 
maaliseen magnetismiin, spiritualismiin ja ennustamiseen. Niissä ei 
ajan käsityksen mukaan ollut kuitenkaan kyse taikauskosta, vaan viral- 
lisen lääketieteen hoitomuodoista, joiden avulla sivistyneistö saattoi 
erottautua rahvaasta. Porthanin ja hänen aikalaistensa latinankielisten 
kirjoitusten kohteena ei ollutkaan lukutaidoton rahvas, vaan sivistyneis- 
tö, jota haluttiin etäännyttää kaikenlaisesta taikauskosta. Valistuksen 
ajateltiin vähitellen leviävän sivistyneistöstä myös rahvaan keskuuteen 
ja sen parannustapoihin. 


Lönnrot terveysvalistajana 


Lääkärit osallistuivat pappien rinnalla 1800-luvulla aktiivisesti kansan 
sivistämiseen. Näin teki myös Elias Lönnrot, joka julkaisi useita kirjoi- 
tuksia terveydenhoidon alalta kansanvalistuksellisessa tarkoituksessa. 
Hänen kiinnostuksensa lääketieteeseen ja kansanlääkintään heräsi jo 
nuorena, kun hän Hämeenlinnassa asuessaan ja apteekkarin ammat- 
tia opetellessaan tutustui Hämeenlinnan piirilääkäriin. Innostus kas- 
voi Laukossa, jossa hän asui lääketieteen professori J. A. Törngrenin 
perheessä. Lääketieteellisen väitöskirjansa aiheen Lönnrot löysi har- 
rastuksestaan, kansanomaisista parannustavoista. Ruotsiksi vuonna 
1832 kirjoitettu Afhandling om finnarnes magiska medicin (Suomalaisten 
maagisista parannuskeinoista) on vain 16-sivuinen vihko, jonka hän 
julkaisi vuonna 1842 täydennettynä. Tämän käsikirjoitus on kuitenkin 
kadonnut. 

Lönnrot esittelee väitöskirjassaan tallentamiensa loitsujen ja taikojen 
pohjalta suomalaisten tautikäsityksiä, tietäjien toimia ja parannustapoja. 
Väitöskirjan merkitys onkin siinä, että Lönnrot tarkasteli ensimmäisenä 
Suomessa parannusloitsuja ja -taikoja nimenomaan kansanlääkinnän ja 
kansanomaisten sairauskäsitysten kannalta, kun aikalaistutkijat olivat 
keskittyneet loitsujen ja taikojen mytologisiin, historiallisiin ja uskon- 
nollisiin piirteisiin. Kansanlääkinnän ja sairauskäsitysten tutkiminen 
Suomessa sai siis alkunsa Lönnrotin väitöskirjasta. 

Lönnrotin ajatukset terveydestä, sairaudesta ja parantamisesta tule- 
vat kootusti esiin teoksessa Suomalaisen Talonpojan Koti-Lääkäri (1839). 
Lääkintöviranomaisten pyynnöstä hän laati myös oppaita pikkulasten 
kasvattamisesta ja ruokkimisesta sekä jäkälän käyttämisestä hätäravin- 
noksi katovuosina. Laatiessaan ensimmäistä suomalaista kasviota Flora 
Fennicaa (1860) Lönnrot lisäsi kasviopillisten muotoseikkojen oheen 
tiedot siitä, mihin vaivoihin ja miten kasvia voi käyttää. Tietoja rohdos- 
kasvien käytöstä hän oli saanut apteekeista sekä niiltä kansanlääkintää 
käyttäviltä perinteentaitajilta, joita hän oli runonkeruumatkoillaan tavan- 
nut. 

Lönnrot asettui puheissaan ja toimissaan usein talonpoikaisen kansan 
ja sivistyneistön välimieheksi, ja pyrki sovittamaan yhteen talonpoikaisen 
kansan perinteisen viisauden ja sivistyneistön useimmiten eurooppa- 
laista alkuperää olevat opit. Lääkärinä ja protestanttisen moraalin julista- 
jana hän vaati kansaa tekemään parannuksen, jotta aineellinen kurjuus, 
nälkä, sairaudet, juoppous ja apatia saataisiin kuriin ja jotta elämän- 
olosuhteet kohenisivat. Hän ei heränneiden tavoin saarnannut kansan- 
ihmisille, vaan kirjoitti lukuisia sivistyneistön luettavaksi tarkoitettuja 
tekstejä Oulun Wiikko-Sanomissa, Helsingfors Morgonbladissa ja Mehi- 
läisessä. Näiden ja Lönnrotin myöhempienkin kirjoitusten punaisena 
lankana oli kansanvalistuksen ja kansalaiskasvatuksen ajatus, jonka 
ytimen Pertti Karkama on kiteyttänyt seuraavasti: ”Tavoitteena oli kas- 
vattaa työteliäitä kansalaisia, jotka kykenisivät ottamaan vastuun työnsä 
ja toimintansa kansallisesta, etenkin taloudellisesta merkityksestä ”59 

Kansanomaisissa terveyskäsityksissä työn tekeminen on liitetty Suo- 
messa terveeseen ihmiseen aina 1600-luvulta lähtien, mutta terveyden 
vaalimisen ja työn tekemisen ymmärtäminen kollektiivista kansakuntaa 
hyödyntävänä taloudellisena toimena jäi tavalliselle kansalle epäselväksi 
vielä pitkäksi aikaa.°° 

Lönnrotin kiinnostus kansanuskon käsityksiä ja kansanomaista pa- 
rannustaitoa kohtaan säilyi läpi elämän. Hän kuvailee kirjoituksissaan 
kansanuskon käsityksiä yleensä suhteellisen neutraalisti, mutta välillä 
moralisti hänessä nostaa päätään. Tästä esimerkkinä olkoon hänen 
vuonna 1869 sekä ruotsiksi että suomeksi kirjoittamansa opaskirja 
kupan hoitamiseksi. 

Vuosina 1788-1790 Ruotsin ja Venäjän välillä käydyn Kustaa III:n 
sodan jälkeen Suomeen levisi nopeasti kuppa; sitä oli ollut maassa jo 
1400-1500-lukujen vaihteessa.* 1850-luvulla itämaisen sodan ja suur- 
ten nälkävuosien (1867-1868) aikana kuppatauti kaksinkertaistui vuosi- 
sadan alkuun verrattuna. Kuppatautisten hoito lisäsi valtion menoja, ja 
siksi lääkintöhallitus pyysi Lönnrotia eläkevuosinaan laatimaan opas- 
kirjasen taudin hoidosta. Lönnrot kirjoitti oppaaseen yksityiskohtaisesti 
kupan eli pahan taudin (kansanomaisia nimityksiä ovat myös fransuusi 
ja pitalis) leviämisestä, tuntomerkeistä ja leviämisen estämisestä. Hänen 
mukaansa ”vuonna 1868 pahatautisia päälle 6 000 hengen oli maan 
yleisissä sairashuoneissa hoidettavana ja kruununkulutukset niistä 
lähes 300 000 markkaa. Tämä suuri pahatautisten luku osoittaa häpeäk- 
semme, että niitä Suomessa väkiluvun suhteen löytyy enemmin kuin 
ehkä missään muussa Euroopan maassa.”*? Lönnrot antaa oppaassaan 
yksityiskohtaisia neuvoja, kuinka kuppataudilta voi välttyä, mutta jos 
sen oli kuitenkin saanut, se voitiin parantaa ”sopivalla lääkityksellä ja 
muulla asianomaisella menetyksellä” varsinkin taudin varhaisvaiheessa. 
Hän kehottaa kuppaa sairastavia hakeutumaan mahdollisimman pian 
lääkärin hoitoon ja kieltää suorasanaisesti heitä jättämästä pahan taudin 
parantamista 

velhojen, tietäjien ja muitten puoskarien käsiin, jotka, yhtä taita- 
mattomat kuin rohkeat, pitävät ainoana tarkoitus-peränänsä hou- 
kutella rahaa yksinkertaisilta, luvaten pikaista ja halpaa parannus- 
ta, mutta joka kuitenkin aina tuottaa onnettomimpia seurauksia 
siten, että vaikka tauti näyttäisikin parantuneeksi, sen myrkky kui- 
tenkin kytee ruumiissa ja aikaa saaden ulospuhkee niin suurella 
voimalla, että nenä syöpyy ja luitten mädäntymisestä pahanhajui- 
sia haavoja syntyy, jolloin usein taitavinkaan lääkäri ei enään voi 
apua antaa.% 


Lönnrotin ohje lääkärin pakeille menemisestä oli aiheellinen, sillä 
kansanlääkinnässä ei tunnettu kuppaa parantavaa hoitokeinoa. Huo- 
miota kuitenkin herättää hänen paheksuva ja negatiivinen käsityksensä 
ylipäänsä kansanomaista lääkintää tarjoavista parantajista, jotka hän 
näkee taitamattomina ja ahneina. Huomiota se herättää etenkin siksi, 
koska Lönnrot oli elämänsä aikana tavannut runsaasti taitavia kansan- 
parantajia, joiden hoitokeinoissa ei hänelläkään ollut valittamista. Tul- 
kinta on todennäköisesti tarkoitettu pelotteluksi: jos et mene lääkäriin 
hoidattamaan kuppaasi, sinun käy huonosti, samoin niiden, joiden 
kanssa olet sukupuoliyhteydessä. Vaikka tämä olikin totta, Lönnrotin 
luonnehdinnat kuvastavat ja toistavat koko lääkärikunnan negatiivista 
suhdetta kansanlääkintään ja kansanparantajiin 1800-luvun lopun Suo- 
messa. 


1800-luku: kansalaisten terveys viranomaisten kontrollissa 


Suomen liittäminen vuonna 1809 autonomisena suuriruhtinaskuntana 
Venäjään oli suuri valtiollinen muutos, mutta tavallisen kansan elämään 
se ei juuri vaikuttanut. Laki ja paikallinen hallinto säilyivät jokseenkin 
ennallaan. Vapaamielisen alun jälkeen taantumukselliset näkemykset 
politiikassa alkoivat voimistua. Venäläistämispyrkimysten vastapainoksi 

kansalliset aatteet voimistuivat. 1850-luvulta alkaen suomen kielen 
asema vahvistui, samoin ajatukset kansakoululaitoksen perustamisesta. 
Näillä oli ratkaiseva merkitys kansan terveysvalistusta ajatellen.$4 

1800-luvun puolivälissä Länsi-Euroopan teollisuuskeskuksissa syn- 
tyneiden ensimmäisten kansanterveysliikkeiden tavoitteena oli tervey- 
dellisten olojen parantaminen etenkin ympäristöhygieenisin toimen- 
pitein. Niiden pyrkimyksenä oli osoittaa, että yhteiskunnan järjestelmiin 
ja ympäristöihin sisältyvät, terveyttä edistävät tai vahingoittavat piirteet 
ovat ihmisen oman toiminnan seurausta. Näissä liikkeissä sairaus näh- 
tiin yhteiskunnallisena ja sosiaalisena kysymyksenä, ja samalla koros- 
tettiin ihmisen omaa vastuuta ja moraalia.°> Näkemykset kotiutuivat 
Suomeenkin, jossa kansan terveyskasvatuksen ehtoina nähtiin suomen 
kielen aseman vakiinnuttaminen ja kansakoululaitoksen perustaminen. 
Fennomania ja fennomaanisen liikkeen organisoima kansanvalistus 
pyrki aktiivisesti vahvistamaan myös kansalaisten omaa vastuuta ter- 
veydentilastaan. Samalla vaadittiin terveydenhuollon kehittämistä ja 
lääkäreiden määrän lisäämistä maaseudulla.** 

1850-luvulla vanhat säätyrakenteet alkoivat murentua: yhteiskunta 
oli muuttumassa luokkayhteiskunnaksi ja kehittymässä kansalaisyhteis- 
kunnaksi. Tällöin valtiosta erillinen järjestö- ja kansalaistoiminta voi- 
mistuivat, mikä näkyi etenkin terveydenhoitoon ja sosiaaliseen hoitoon 
liittyvässä toiminnassa. Terveydenhoidollinen kansalaistoiminta sai 
innoituksensa uudesta lääketieteellisestä ajattelutavasta, hygieniasta, 
ja sen vaikutuksesta syntyneestä hygienialiikkeestä, jossa kiinnitettiin 
huomiota sairastavuuden ja kuolleisuuden epätasaiseen jakautumiseen 
yhteiskunnassa. Ihmisen asuinpaikan, taloudellisen tilanteen, yhteis- 
kunnallisen aseman sekä sivistyksellisten tekijöiden havaittiin vaikutta- 
van ihmisen terveydentilaan. Kurjuudesta tuli käsite, joka tarkoitti eri- 
tyisesti köyhälistön likaisuutta, sivistymättömyyttä ja moraalittomuutta. 
Niihin kiinnitettiin huomiota kansakunnan terveyttä uhkaavina ongel- 
mina. Aktiivisen terveysvalistuksen ansiosta kansalaiset kiinnostuivat 

vähitellen itsekin oman terveydentilansa ja elämäntapansa välisestä 
yhteydestä uusilla tavoilla.” 

Vuotta 1865 on pidetty suomalaisen terveydenhuollon kehityksessä 
merkittävänä, koska silloin toteutetussa kunnallisuudistuksessa kun- 
nan maallinen hallinto erotettiin seurakunnasta. Laki velvoitti kunnat 
huolehtimaan monista sellaisista terveydenhuoltoon liittyvistä asioista, 
jotka aiemmin olivat kuuluneet seurakuntien, lähinnä pappien velvolli- 
suuksiin. Kuntakokouksella oli terveydenhuollon ylin päätäntävalta, ja 
sen tehtäviin kuului terveydenhoito, rokotusten järjestäminen, kätilöi- 
den palkkaaminen sekä mielisairaista ja vammaisista huolehtiminen. 
Kunnallislautakunnan tehtäviin kuului kulkutautien torjunta, niiden 
ilmoittaminen piirilääkäreille tai nimismiehelle sekä hoidon järjestä- 
minen sairastuneille. Sairaanhoidossa kunnat olivat piirilääkäreiden 
alaisia. Vuonna 1869 annetulla keisarillisella kuulutuksella vahvistettiin 
kuntien itsemääräämisoikeutta sairaanhoidon järjestämisessä, mutta se 
tarkoitti samalla, että kunnat joutuivat itse maksamaan kulkutaudeista 
koituvat kustannukset.® 

Terveydenhoitoasetuksessa vuonna 1879 määrättiin terveydenhoito- 
lautakunnat kaupunkeihin ja kunnallislautakunnat muualle maahan 
huolehtimaan kuntalaisten terveydenhuollon valvonnasta ja kehittä- 
mään paikallista sairaanhoitoa. Lautakuntien tuli antaa kerran vuodessa 
selvitys kuntalaisten terveydentilasta piirilääkäreille, jotka tekivät edel- 
leen selvityksen lääkintöhallitukselle. Määräykset olivat kuitenkin yleis- 
luonteisia, eikä paikallista terveydenhuoltoa saatu toimimaan. Suuret 
nälkävuodet 1867-1868 paljastivat karulla tavalla paikallisen terveyden- 
hoidon heikkouden, minkä vuoksi vaatimukset lääkäriverkon tihentämi- 
seksi ja terveydenhoidon tehostamiseksi kasvoivat. 

Terveydenhuollon kehityksessä alkoi merkittävä ajanjakso 1880- ja 
1890-luvulla. Muutamassa vuosikymmenessä perustettiin lääkintö- 
hallitus, kunnanlääkärilaitos, lisättiin sairaaloiden ja sairastupien mää- 
rää, tehostettiin kätilötoimintaa, aloitettiin sairaanhoitajien ammatilli- 
nen koulutus, kehitettiin mielisairaaloita, parannettiin sukupuolitautien 


67 Lehtonen 1998, 205-191. 
68 Linnanmäki 2005, 187; Piela 2006, 287. 


”KONSTI ELÄÄ KAUWWAN” 113 


torjuntaa ja hoitoa sekä perustettiin tuberkuloosiparantoloita. Lääkärit 
tukivat valtiota terveyspalveluiden kehittämisessä ja yrittivät monilla 
valistavilla kirjoituksillaan saada kansalaiset terveyttä edistäville hank- 
keille myötämielisiksi.*9 

Kansallisen herätyksen vaikutukset näkyivät maaseudullakin kiinnos- 
tuksena äidinkieliseen kirjatietoon, myös lääkintäkirjallisuuteen jota oli 
nyt saatavilla myös suomen kielellä. Maaseudulle ilmestyi myös uusia 
vaikuttajahenkilöitä, kansakoulunopettajia, jotka ottivat asiakseen puhua 
myös hyvän terveydenhoidon puolesta. Koulujen ja lisääntyneiden 
lainakirjastojen kautta terveysoppat levisivät myös koteihin. Tärkeimpiä 
oppaita olivat ruotsalaisen Carl Nordbladin opaskirja Sundhets-Lärobok 
för Meninge Man (1827), joka ilmestyi J. H. Keckmanin suomentamana 
vuonna 1837 nimellä Terveyden Opetus-Kirja yhteiselle kansalle. Kaksi 
vuotta myöhemmin ilmestyi Elias Lönnrotin teos Suomalaisen Talon- 
pojan Koti-Lääkäri, joka on myös käännös Nordbladin teoksesta. Lönn- 
rotin käännöstyö on kuitenkin lääketieteellisesti asiantuntevampi kuin 
Keckmanin. Lönnrot on myös lisännyt teokseen omia lääketieteelli- 
siä havaintojaan. Kirjassa on kotihoito-ohjeita kaikkiin tavallisimpiin 
sairauksiin ja vaivoihin, ja hän tähtää selkeästi sairauksien ennalta- 
ehkäisyyn. Teos kuului ainakin sivistyneistön ja valistuneimpien talon- 
poikien talouteen 7" 

Autonomian ajalla Suomessa ilmestyi kaikkiaan 30 erilaista terveyden- 
huoltoalan lehteä.? Lääkärit ja terveysvalistajat jakoivat tietoja kansalai- 
sille aktiivisesti muun muassa suomenkielisessä almanakassa, Kansan- 
valistusseuran kalenterissa (1881-1956), vuodesta 1893 alkaen ilmesty- 
neessä Työväen kalenterissa sekä ensimmäisessä suomalaisessa tervey- 
denhoitoa käsittelevässä aikakauslehdessä, vuodesta 1889 alkaen ilmes- 
tyneessä Suomalaisen Lääkäriseuran Duodecimin perustamassa Suomen 
Terveydenhoitolehdessä, jonka nimeksi tuli vuonna 1896 Terveyden- 

hoitolehti. Nimi säilyi vuoteen 1976 asti, jolloin se muuttui Kotilääkäriksi. 
Duodecim-seura luopui lehden julkaisemisesta lopullisesti vuonna 
1977. 

1800-luvun lopulla yhteiskunnallisen auktoriteettiaseman saavutta- 
neiden lääkäreiden tehtävänä oli vahvistaa Suomen köyhä kansa tor- 
jumaan ja kestämään niin taudit kuin modernisoituvan elämäntavan 
aiheuttamat muutokset. Henkilökohtaisesta terveydestä huolehtiminen 
määriteltiin modernin ihmisen kansalaisvelvollisuudeksi. Terveysvalis- 
tuksen tavoitteena oli kansalaismoraalin vahvistaminen, koska ajateltiin, 
että hankitut ominaisuudet kuten moraaliton elämäntapa ja sen aiheut- 
tamat häpeälliset sairaudet periytyvät.” 

Hygienian opetusta oli annettu Helsingin yliopistossa vuodesta 1859 
lähtien ja seuraavilla vuosikymmenillä hygienia nostettiin ihmisen 
sosiaalisen arvostuksen välineeksi. Anssi Halmesvirran mukaan por- 
varillisen yhteiskuntapolitiikan tavoitteisiin kuului 1870-luvulta lähtien 
hyvinvoinnin, sivistyksen, järjestyksen ja terveyden ohella myös moraa- 
lin kontrollointi. Suomenmieliset modernin hygienian edustajat näki- 
vät keskiluokan elämäntavan normaaliutena, johon tuli pyrkiä. Siihen 
kuului säästäväisyys, työteliäisyys, velvollisuuksista huolehtiminen sekä 
intohimoista pidättyminen. Alemmat yhteiskuntaluokat he leimasivat 
laiskoiksi ja ylemmät kohtuuttomiksi. 1870-luvulta lähtien suomen- 
mieliset liikuntakulttuurin puolestapuhujat yhtyivät lääkärien pyrin- 
töön nostaa nuoriso fyysisen ja moraalisen rappion tilasta moderniin 
kansalaiskuntoisuuteen. Degeneraation torjuntaan ryhdyttiin voimalli- 
sesti monilta tahoilta. Korostettiin sosiaalilääketiedettä, jossa keskityttiin 
sairastavuuden, kuolleisuuden ja elinolojen tutkimukseen ja hygieniaan. 
Kansalaisille opetettiin, että henkilökohtainen ruumiinhoito ja -kuri 
sekä hyvä moraali olivat yhteiskunnallisen järjestyksen perusta. 

Kuva 1. Otto Jääskeläinen venyttää hoidettavan lyhemmän puolen pitemmän 
mittaiseksi (1927). Kuva: Museovirasto. 


Omavarainen kotihoito 


Samaan aikaan kun lääketiede tarjosi hygieniaa ja elämäntapojen 
muutosta taistelussa bakteereita ja tauteja vastaan ja sopeuduttaessa 
modernin yhteiskunnan vaatimuksiin, joutui etenkin maaseudun väki 
parantamaan sairauksiaan omin konstein kotosalla (ks. kuva 1). Enää ei 
kuitenkaan turvauduttu kuin poikkeustapauksissa parannusriitteihin ja 
-loitsuihin. Apua ja opastusta kotona tapahtuvaan hoitoon sai helposti 
runsaslukuisista ja laajoista lääkärikirjoista, joita ilmestyi vuosisadan 
alussa useita. Näitä olivat mm. lukuisina painoksina ilmestyneet Kodin 
Lääkärikirja, Kotilieden lääkärikirja sekä 1950- ja 1960-luvulla ilmestynyt 
yli tuhatsivuinen Suuri Lääkärikirja. 

Vuonna 1920 syntynyt Aino Laatikainen (nimi muutettu) Kiteen 
Puhoksesta osallistui vuonna 1974 Karjalan tutkimuslaitoksen ja 
Sanomalehti Karjalaisen järjestämään kansanlääkintäkilpailuun. Pitkässä 

vastauksessaan hän kirjoitti 38 erilaisesta vaivasta ja niiden parantamis- 
tavasta. Oheiseen listaan on merkitty vaiva sillä nimellä, minkä Laati- 


kainen on sille tekstissään antanut, sekä vaivaan käytetty hoitotapa tai 
muu kommentti.?* 


Tauti ja hoito: 


II. 


12. 


13. 


14. 


Hartioiden särky: potilas mahalleen, ”myö puoskat käveltiin 
selässä”. 

Hartioiden tai jalkojen särky: kuppaaminen, ”jotta pahat pinta- 
veret lähtivät pois tai jos veret olivat särkyneet”, jalkojen ”kassaa- 
minen”. 

Mahakipu: uhri selälleen, otettiin nahkaa sormien väliin ja vään- 
nettiin (”väännettiin napa”). 

Mahatauti: otettiin uunin hormista nokea ja karstaa, jota syötiin, 
myös mustikkasoppa hyvää. 

Mahan kipristely: syötiin sikuria tai tehtiin akanaisista kaura- 
jauhoista kakkaroita: suolet puhdistui ”kipriisistä”. 

Huimaus: suonen iskentä, ”meillä päin oli suonen iskijä”. 
Peräpukamat: peräsuoleen työnnettiin suolatonta sianläskiä 
3—4 cm pituinen puikko, toimenpide uusittiin jos entinen katosi. 
Kesakot: kun näkee ensimmäisen pääskysen keväällä pitää mennä 
kastelemaan kasvot aamukasteella. 

Kurkkukipu: juotiin kuumaa sipulimaitoa, käytetty sukka laitet- 
tiin yöksi kaulan ympärille. 


. Sikotauti: leukaperiä paineltiin sian leukaluulla. 


Korvasärky: puhallettiin korvaan tupakansavua, pumpuli kor- 
vaan, huivi päähän, sänkyyn lepäämään. 

Hampaanpakotus: reikään laitettiin suolaa, sinappia, piippu- 
tupakkaa tai piipun hikeä pumpulissa. 

Ripuli: perunajauhoja liotettiin kylmään veteen ja juotiin. 
Käsnät: kasteaamuisin hangattiin niitä aitapuuhun, josta usein 


76 Kansanlääkintä 1974, nro 157. Laatikaisen terveysopista ks. myös Piela 2003, 313-318. 

15. 


16. 


17 


18. 


19. 
20. 


21. 


22. 


23. 
24. 


25. 


26. 


27. 


28. 
29. 


30. 


31. 


32. 


33- 


34- 


35- 


on menty yli tai voideltiin aamulla ikkunan hiellä tai jatkuvasti 
omalla syljellä. Tai punainen lanka pantiin solmuun käsnän ym- 
päri, vietiin kukkaruukkuun ja kun lanka oli lahonnut, oli käs- 
näkin pois. 

Yökastelu: lämpöisellä uuniluudalla läpsyteltiin lasta takapuolelle. 
Kovettumat jaloissa: voideltiin valopetroolilla. 

Paiseet: saippuasta ja sokerista tehtiin kakkara, joka laitettiin 
paiseen päälle, peitettiin kankaalla, annettiin hautua pari päivää. 
Täit: päähän valopetroolia, hattu päähän, tukka pestiin vuoro- 
kauden kuluttua. 

Kaulakupu eli struuma: parannettiin jodilla. 

Ampiaisen pistos: pikiöljyä sipaistiin ja painettiin villaisella. 
Riisitauti: riienmarjoja kerättiin. 

Väärät sääret lapsella: istutettiin saunassa suolavedessä ja sivel- 
tiin jalkoja kyynärvarrella alaspäin, oiottiin niitä. 

Viholaisen eli nokkosen polttamat: voideltiin omalla syljellä. 
Pienet haavat: huuhdottiin vedellä, paineltiin haavan reunoja vas- 
takkain, rasvapaperi tai raudanlehti haavan päälle, kääre ympärille. 
Rautanaula jalassa: piti saada veri tulemaan ensin, sitten pesu ja 
hoito kuten pienissä haavoissa. 

Kalanruoto kurkussa: pureskeltiin kuivia leipiä ja nieleskeltiin. 
Keltatauti: keitettiin ja syötiin keltasirkku tai syötiin rukiin oraita. 
Päänsärky tai mahakipu: kylmä kääre ja sänkyyn. 
Matkapahoinvointi: lähtiessä pantiin vyö tiukalle (”tepsii vielä- 
kin”). 

Hönttö olo, jos rotkotti tai oli odotuspahoinvointia: punaiset ruu- 
suntipat, kamfferitipat sokerin päälle tiputettuna tai sillin pyrs- 
tön imeminen. 

Kolotukseen yleensä: pikiöljy, tärpätti ja linjamentti. 

Vyöruusu: parannettiin ”ruusunneuvoilla”. ”Se olikin taito, jota ei 
koskaan saanut neuvoa vanhemmalle, vaan aina nuoremmalle, 
ettei taika katoa.” (Fi kerro.) 

Kynnen vihat: tuli jos raapi finnejä tai näppylöitä. 

Palovammat: ruisjauhoja ripoteltiin päälle, räsy ympärille. 

Jos sormi jäi oven väliin tai löi vasaralla: sormi kylmään veteen. 

36. Paha silmä: ”Meillä päin puhuttiin kuiskaten pahalla silmällä 
katsomisesta tai sanottiin että kukahan taas on noitunna tai 
kironna, kun kävi näin.” 

37. Kulkutauti: kamfferia pienessä kangaspussissa narusta rinnan 
päälle roikkumaan, pyöriteltiin myös pieniä tervapallosia ruis- 
jauhoissa ja syötiin. 

38. Yskä: ”pärekoritippoja” kaupungista. 


Useimmat kirjoittajan parannuskuvaukset ovat menneessä aikamuo- 
dossa: ”kotona tehtiin ennen näin.” Ne viittaavat kirjoittajan lapsuuteen 
ja nuoruuteen 1920- ja 1930-luvulla, mutta joitakin parannuskeinoja 
hän on tekstistä päätellen käyttänyt 1970-luvullakin. Kuvaukset ovat 
passiivissa: parannettavia tai parantajia ei yleensä mainita, mutta teksti- 
yhteyksistä huomaa niitä käytetyn perheenjäsenten tai sukulaisten sai- 
rastuessa. Parantaminen on tapahtunut kotona tai kotikylässä, jossa 
hoitokeinot myös opittiin, etupäässä omilta vanhemmilta, sukulaisilta 
tai naapureilta.” 

Laatikaisen tuntemien vaivojen voi lääketieteellisen diagnosoinnin 
mukaan päätellä aiheutuneen mm. työnteon rasituksista, pienistä ta- 
paturmista, yksipuolisesta ruokavaliosta, aineenvaihduntahäiriöistä, 
puutteellisesta hygieniasta, infektiotaudeista ja raskaudesta. Parannus- 
keinoista osa on manipulatiivisia, kosketukseen perustuvia hoitoja, joissa 
esimerkiksi kipeää selkää tai vatsaa parannetaan hieromalla ja paina- 
malla (esim. 1, 3). Hoitotapa kielii käsityksestä, että monet sairaudet, 
myös sisäelinten sairaudet, johtuvat selkä- ja niskanikamien virheelli- 
sistä asennoista. Hieromalla nikamien puristuksiin joutuneet verisuonet 
saadaan vapautumaan ja kipu hellittää. 

Suurin osa Laatikaisen luettelemista vaivoista on arkisessa elämässä 
sattuneita haavereita ja loukkaantumisia, joiden syitä ei pohdita. Useita 
niistä on hoidettu joillakin kotipiiristä löydetyillä, lääkitseviksi käsite- 
tyillä kasveilla, yrteillä tai eläinkunnasta saatavilla aineilla. Laatikaisen 
tuntemia lääkeaineita olivat mm. sipuli, mustikka, näsiän- eli riiden- 
marjat, rukiin oraat, ruisjauhot, kaurajauhot, perunajauhot, sokeri, 

suola, sinappi, sianläski ja silli, joita käytettiin joko sisäisesti tai ulkoisesti 
(ks. luetteloa esim. 5, 6, 7, 9, 12, 13, 17, 21, 34). Uunin hormista löytyneen 
noen ja karstan syöminen (4) vatsakipuun perustunee vanhaan käsi- 
tykseen koivun tuhkasta tehdyn veden eli lipeän parantavasta vaikutuk- 
sesta kyseiseen vaivaan. Kirjoittajan kotoa löytyi myös muita lääkkeiksi 
miellettyjä mutta ruokatalouteen kuulumattomia aineita: pikiöljyä, 
lamppuöljyä ja tärpättiä (esim. 16, 18, 20, 31). Niiden ohella käytettiin 
apteekeista saatavia ostolääkkeitä kuten jodia, linimenttiä ja kamferia 
(esim. 19, 30, 31, 37, 38). 

Osa parannuskeinoista perustuu maagisiin uskomuksiin. Keltasirkun 
syöminen keltataudissa (27) juontaa juurensa yhdestä kansanlääkinnän 
keskeisestä periaatteesta: mistä tauti, siitä parannus. Käsitys perustuu 
ajatukseen, että parantava aine on jollakin tavalla yhdenmukainen vai- 
van ulkonäön tai sen aiheuttamien oireiden kanssa. Periaate toteutuu 
myös ”käsnien” (14) eli syylien tai käsissä olevien paiseiden parannuk- 
sessa, jossa voi toisaalta kuitenkin nähdä jo merkkejä terveysvalistuk- 
sesta bakteereista tautien aiheuttajina. ”Käsnien” on ymmärretty saa- 
neen alkunsa joko omien tai toisten ihmisten eritteiden likaamista 
esineistä. Parannus saadaan siitä mistä tauti on tullutkin: joko oman 
ruumiin eritteistä kuten syljestä tai kotipiiristä löytyvistä ”eritteistä” 
kuten aitapuuhun kerääntyneestä kasteesta, johon tauti on ohikulkijoi- 
den kosketuksesta tarttunut. 

Tautien ehkäisemisestä, ostolääkkeistä ja terveenä pysymisestä Laati- 
kainen kirjoittaa näin: 


Tautien ehkäisyyn pantiin kuivaa kamfferia paloloina pieneen 
kangaspussiin narusta rinnan päälle roikkumaan (ettei kulkutauvit 
tartu). Myös pyöriteltiin pieniä tervapallosia ruisjauhoissa ja syö- 
tiin. Yleensä oltiin aina lääkityksen suhteen omavaraisia. Joskus 
myöhemmin ruvettiin yskään ostamaan kaupungissa käydessä 
pärekoritippoja. Yleensä sanottiin, että ihminen ei tarvitse kuin 
työtä, ruokaa ja unta niin terveenä pysyy. Tai sanottiin myös: ”Nuor 
terve syötyy, vanha yön levättyy”.?$ 


78 Kansanlääkintä 1974, nro 157. 

Perheparannuksessa kodista löytyneitä lääkkeitä ja ostolääkkeitä käytet- 
tiin rinnakkain, vaikka omavaraisia enimmäkseen oltiinkin — jopa niin, 
että pillereitä ei ostettu apteekista, vaan ne pyöritettiin kotona tervasta 
ja ruisjauhoista. Tämä on oiva osoitus lääkintäjärjestelmien välisestä 
hybridisaatiosta. 

Laatikaisen teksteissä sairaus on saanut alkunsa joko ruumiinnestei- 
den epätasapainosta, elinten ja jäsenten virheellisistä asennoista, per- 
heessä tai kodin piirissä sattuneista maagisiksi tulkituista tapahtumista 
tai ihmisen omasta arkisesta toiminnasta. Hänen ”terveysopissaan” on 
kolme hoitojärjestelmän tasoa: kokemusperäinen perheparannus, seu- 
dulla tunnettuun kansanparantajaan (kuppariin ja suoneniskijään) tur- 
vautuminen sekä lääketieteen hyödyntäminen.?? Hänen teksteistään tul- 
kittavat sairaus- ja terveyskäsitykset eivät perustu enää, kuten Riikosen 
tapauksessa, yliluonnollisen maailman uhalle. Päinvastoin: kuvauksissa 
korostuu ihmisen oma ja hänen perhepiirinsä toiminta sekä sairauden 
lähteenä että parantajana. Tavallinen kotiparannuksella hoidettu tauti ei 
aiheuttanut erityistä kriisiä, jonka hoitamisessa olisi tarvittu myyttistä 
tulkintaa ja siihen liittyvää parannusriittiä, vaan vaivat ja taudit paran- 
nettiin enimmäkseen lääkkeiksi mielletyillä ja kotona valmistettavilla 
aineilla. Lääkäriä ei teksteissä vielä näy, apteekkien ja terveysvalistuk- 
sen hienoiset vaikutukset kylläkin, mutta omaan tietoon ja kotihoitoon 
sovellettuna. 

Laatikaisen lapsuudessa ja nuoruudessa omavarainen perheparan- 
nus oli Pohjois-Karjalassa käytännössä miltei ainoa varteenotettava 
vaihtoehto. Lääkäreitä oli harvassa ja heidän senaikaiset lääketieteelli- 
set toimenpiteensä olivat osin jopa hengenvaarallisia, vaikka vaarallisia 
saattoivat tosin olla myös kotiparannukseen liittyvät epahygieenisyydet.*° 
Monet Kansanlääkintä-kilpailuun osallistuneet kuvaavatkin lääkäreitä 
kohtaan tunnettua epäluottamusta ja korostavat perheparannuksen ja 
itsehoidon paremmuutta. Tätä ehkä selittänee osaltaan se, että kaksi 
vuotta ennen kilpailun järjestämistä, vuonna 1972, laadittiin kansan- 
terveyslaki, jonka myötä jokaisen kunnan piti perustaa terveyskeskus- 

järjestelmä perusterveydenhuollon turvaamiseksi. Uudistuksesta ja 
kansalaisten terveydenhuollosta ylipäänsä käytiin vilkasta keskustelua, 
järjestelmää puolustettiin ja epäiltiin, se herätti hämmennystä ja epä- 
luottamusta. Tässä kontekstissa syntyneet, voittopuolisesti positiiviset 
kuvaukset omavaraisesta perheparannuksesta voi nähdä myös reaktiona 
virallisen terveydenhuollon ja biolääketieteellisten hoitomuotojen valta- 
asemaa kohtaan. 


1900-luku: terveydentila julkisen vallan kohteena 


1900-luvun alussa terveyden- ja sairaanhoidon organisaatio muodos- 
tui lääkintöhallituksesta, piirilääkäreistä, kunnan-, kaupungin- ja alue- 
lääkäreistä, terveydenhoitolautakunnista ja kunnallislautakunnista. 
Lääkintöhallituksen tehtävänä oli valvoa väliportaan hallinnosta vastaa- 
vien piirilääkäreiden ja maaherrojen toimintaa. Sen tehtävänä oli myös 
valvoa, että kansalaisten terveydelliset olosuhteet parantuisivat. 

Heti itsenäistymisen jälkeen säädettiin lukuisia uusia terveyden- 
huoltoa koskevia lakeja ja tehostettiin terveyspalvelujärjestelmää, muun 
muassa lasten- ja äitiyshuoltoa. Uusi terveydenhoitolaki säädettiin vuon- 
na 1927. Laissa yleinen terveydenhoito määriteltiin valtioneuvoston val- 
vonnan alaiseksi ja lääkintöhallituksen johdettavaksi. Jokaisessa kunnas- 
sa tuli olla myös terveydenhoitolautakunta.® 

1930-luvulla lamakauden väistyttyä ja poliittisten olojen rauhoi- 
tuttua lääkintälaitoksen ja terveydenhuollon kehittäminen nähtiin 
olennaiseksi osaksi modernin Suomen rakentamista. Kansanterveys- 
työn organisaatio lakeineen valmisteltiin jo sodan aikana. Sen jälkeen 
terveyspolitiikassa keskityttiin kansanterveystyön järjestelmän kehittä- 
miseen: sairaalaverkon laajentamiseen, ammattitaitoisen henkilökun- 
nan koulutukseen ja yksityiseen sairaanhoitoon. Vuonna 1965 valmistui 
kansanterveystyökomitean mietintö, jossa edellistä kansanterveyslakia 


81 Piela 2003, 318. 
82 Forsius 2002; Linnanmäki 2005, 183. 
83 Vauhkonen 1992, 255—257. 

arvioitiin sodanjälkeisessä Suomessa tapahtuneitten yhteiskunnallisten 
muutosten kannalta. Mietintö pohjusti vuonna 1972 vahvistettua uutta 
kansanterveyslakia. Laki on terveyspalveluiden peruspalveluksia koskeva 
normisto, jonka ylin valvonta kuuluu lääkintöhallitukselle, läänitasolla 
lääninhallitukselle, ja jonka käytännön toteuttajia ovat kunnat. Laki 
määritteli kunnille paljon uusia tehtäviä: jokaiseen kuntaan tuli terveys- 
keskus, ja muun muassa sairaankuljetus, hammashoito ja koulu- 
terveydenhoito oli järjestettävä kunnallisesti.84 

Vuosien 1865 ja 1972 välisenä aikana säädetyissä terveydenhoito- 
asetuksissa ja -laeissa oli kysymys kansalaisten terveydenhuollon paran- 
tamisesta viranomaisten vahvassa kontrollissa. Runsaan sadan vuoden 
aikana vakiintuivat siis kaikki ne valtiojohtoisesti paikallisella tasolla 
toteutetut terveydenhuoltoa koskevat toimenpiteet, joilla osaltaan raken- 
nettiin niin sanottua hyvinvointi-Suomea. Ihmisen terveydentilasta tuli 
autonomian ajan sääty-yhteiskunnassa julkisen vallan kohde. Kansalais- 
yhteiskuntaa rakennettaessa siitä tehtiin lääketieteellisin, lainsäädännöl- 
lisin, taloudellisin ja poliittisin toimenpitein kontrolloitavaa. Modernin 
yhteiskunnan tunnusmerkkinä on pidetty myös lääkärin ammatin 
nopeaa arvostuksen nousua. Samaan aikaan lääketieteellisten näkemys- 
ten painoarvo kasvoi modernia kansalaista koskevassa yhteiskunnalli- 
sessa ja terveyspoliittisessa keskustelussa. 


Muuttuvat käsitykset terveydestä, sairaudesta 
ja parantamisesta 


Yhteiskuntana 2000-luvun Suomi, sen terveydenhoitomahdollisuudet ja 
terveydenhuoltojärjestelmät ovat täysin erilaiset kuin varhaismodernilla 
ajalla. Voisi sanoa, että kaikki on toisin ja sen myötä myös ihmisten 
käsitykset terveydestä, sairaudesta ja parantamisesta. Sairauksia ei 
enää — ainakaan yleisesti — katsota synnin seurauksiksi, yliluonnollisten 


84 Vauhkonen 1992, 275-286. 
85 Esim. Helen ja Jauho 2003, 13-16; Kuusi 2003, 44—48, 55-57; Tuomaala 2003, 87-109; Vauhkonen 1992, 
222-286; Konttinen 1991, 149, 237, 240. 

olentojen tai pahantahtoisten vieraiden aiheuttamiksi. Modernin terveys- 
kasvatuksen ja lääketieteellisen tiedon piirissä kasvanut nykysuomalainen 
potee tuki- ja liikuntaelinsairauksia, mielenterveysongelmia, syöpätau- 
teja, tartuntatauteja, keuhkosairauksia, allergioita, diabetesta ja demen- 
tiaa sekä tapaturmissa ja onnettomuuksissa tapahtuneita vammoja 
ja parantaa ne pääosin tieteeseen perustuvalla lääkinnällä ja hoidolla. 
Sekularisoituneessa yhteiskunnassa näiden sairauksien syyt projisoi- 
daan usein yhteiskuntaan tai laajempaan maailmaan. Nykyihminen 
tunnistaa myös medikalisaation vaaran: 


—— jopa lääketieteen kehittyminen tekee ihmisistä aiempaa sai- 
raampia. Terveyspalveluiden hyvä saatavuus ja tehokas diagno- 
sointi vaikuttavat siten, että lähes jokaisesta ihmisestä kyetään löy- 
tämään jotain vikaa. Ihminen voi tuntea itsensä täysin terveeksi, 
vaikka kantaisi sairautta tietämättään. Sairaudesta kuuleminen saa 
ihmisen tuntemaan itsensä sairaaksi.3* 


Nykysuomalaisen käsitykset parantamisesta perustuvat enimmäkseen 
lääketieteeseen, mutta kotioloissa itsehoitoa täydennetään edelleenkin 
kokemusperäiseen kansanparannukseen kuuluvilla tiedoilla ja taidoilla 
sekä erilaisilla vaihtoehtohoidoilla. Kansanlääkintään kulttuurisena 
tietona sisältyy lääketiede siinä muodossa, jossa ihmiset sitä tulkitsevat 
ja käyttävät itsehoidossa. Suomalaisten käsityksiin terveydenhoidosta 
vaikuttavat suullisen perinteen ja omasta lähipiiristä opittujen parannus- 
taitojen lisäksi enenevässä määrin lehtien lääkäripalstat, verkkosivustot, 
radion ja television studiolääkärit, terveys-, lifestyle- ja muut valistus- 
ohjelmat sekä lukuisiin vaihtoehtoisiin hoitomuotoihin ja luontais- 
tuotteisiin keskittyvä kaupallinen informaatio. Kansanparannus näyt- 
täytyykin 2010-luvun Suomessa eräänlaisena terveydenhoitoon liittyvien 
käsitysten ja kulttuuristen mieltymysten kollaasina, jossa on vaikutteita 
monenlaisista terveyttä ja sairautta määrittelevistä ajattelu- ja toiminta- 
tavoista. Kansanparannus heijastaakin aina kunkin yhteisön kulttuurin 

arvoperustaa, niitä käyttäjiensä jakamia arvoja, jotka liitetään terveyteen, 
sairauteen ja parantamiseen. Näin ollen käy entistä selvemmäksi, että 
kansanlääkintä ei ole yhtenäinen lääkintäjärjestelmä, jonka sisällöstä 
vallitsisi yksimielisyys. Kyse on pikemminkin heterogeenisesta ja jat- 
kuvasti kollektiivisen arvioinnin kohteeksi joutuvasta terveyteen, sai- 
rauteen ja parantamiseen kohdistuvasta kulttuurisesta tiedosta, joka 
muuttaa terveys- ja sairauskäsityksiä ja konkretisoituu sekä yksittäisinä 
tekoina että yhteisöllisenä toimintana. 

Arkkiatri Risto Pelkonen on oivaltavasti kiteyttänyt vuosituhantiset 
käsitykset sairauksien aiheuttajista, lääketieteen kehityksestä ja tulevai- 
suudesta: 


Ensin olivat tähdet ja demonit, vihat ja nenät, miasmat ja magne- 
tismi. Nyt sairaudet syntyvät ympäristön ja perimän yhteisvaiku- 
tuksesta. Sitten ovat ihmisten tekemät omat valinnat ja kaiken 
takana alinomaa kurkkiva odottamaton ja yllättävä ilkikurinen 
sattuma. Kunhan nykyistä paremmin opitaan tuntemaan geenien 
ja ympäristön, sielun ja sooman tai hengen ja ruumiin keskinäi- 
nen vuorovaikutus, saatan kuvitella, että tautinimistö kirjoitetaan 
uudella tavalla. Ehkäpä silloin selviää myös tunteiden ja psyko- 
sosiaalisten tekijöiden merkitys sairauksien synnyssä. Siis ne kes- 
keiset asiat, ( — — ) joista Lönnrot kirjoitti Suomalaisen Talonpojan 
Kotilääkärissä tähän tapaan: 


”Mielenliikunnot koskevat ruumiseenki, sillä niin ovat henki ja 
ruumis välillänsä yhdistetyt, ettei kumpikaan mitään yksinänsä 
kärsi. Lepo, toivo, tyytyväisyys ja kohtuullinen ilo pitävät ihmisen 
terveenä ja vielä toisinaan parantavat sairaankin. Mutta vahingolli- 
nen on yleinen ilo ja riemu, jos liiallinen suru, murhe ja alamieli- 
syyskin.”*9 


87 Vaskilampi 1983, 61-68. 
88 Piela 2010, 16-17. 
89 Pelkonen 2002, 167-168. 


"KONSTI ELAA KAUWWAN” 125 


Lähteet 


ARKISTOLÄHTEET 


PEKKA LAAKSOSEN ARKISTO (HELSI NKI): 
Kansanlääkintä 1974: Karjalan tutkimuslaitoksen ja Sanomalehti Karjalaisen vuonna 1974 
järjestämä kansanlääkintäaiheinen kilpailu. Lähteenä käytetty tekstiä nro 157. 


SUOMALAISEN KIRJALLISUUDEN SEURAN KANSANRUNOUSARKISTON 

KOKELMAT (HELSINKI): 

Kansanlääkintä 2002: Suomalaisen Kirjallisuuden Seuran ja Sanomalehti Karjalaisen 
vuonna 2002 järjestämä kirjoituskilpailu Kansa sairastaa — lukijat kertovat. Lähteinä 
käytetty tekstejä nro 78, 90 sekä 246. 


PAINETUT LÄHTEET 


Benedictus Olai, Suecus 2008 (1578): Een nyttigh läkare book. Benedictus Olain lääkärikirja 
vuodelta 1578. Ruotsista suomentanut Sakari Härö. Suomen Lääkäriliitto, Helsinki. 

Ekelund, Johannes 2007 (1741 ja 1742): Johannes Ekelundin ensimmäisen Suomessa koko- 
naan koulutetun lääkärin väitöskirjat Kupittaan lähteestä (1741) ja Epideemisestä katarri- 
kuumeesta (1742). Turun lääketieteen historian yhdistys ja Suomen Lääkäriliitto, Helsinki. 

Gothus, Olaus Magnus 1977 (1555): Pohjoisten kansojen historia: Suomea koskevat kuvaukset. 
Latinankielestä suomentanut Kaarle Hirvonen, esipuheen ja selitykset laatinut Kustaa 
Vilkuna. Otava: Helsinki. 

Konsti elää kauwwan eli Tarpeellisia ja hyödyllisiä neuvoja ja Ojennus-nuoria Terveyden varjele- 
misexi ja saada elää isohon ikähän 1786. G.W. Londicer, Vaasa. <http://s1.doria.fi/helmi/ 
bk/rv/fem20000002/> [viitattu 18.1.2017]. 

Lencgvist, Christian 1982 (1782): Vanhojen suomalaisten teoreettisesta ja käytännöllisestä 
taikauskosta. Teoksessa Henrik Gabriel Porthan. Valitut teokset. (Suomentanut, esi- 
puheen ja johdannot kirjoittanut liro Kajanto). SKS, Helsinki, 44—115. 

Lönnrot, Elias 1992 (1869): Neuwoja ja waroituksia Pahasta taudista. Teoksessa Raija 
Majamaa (toim.), Elias Lönnrot. Valitut teokset 4. Ohjeita ja runoelmia. SKS, Helsinki, 
205—210. 

Porthan, Henrik Gabriel 1983: Suomalaisesta runoudesta. (Suomentanut ja johdannon kir- 
joittanut liro Kajanto). SKS, Helsinki. 

SKVR VII = Suomen Kansan Vanhat Runot, osa VII, 1931: Raja- ja Pohjois-Karjalan runot 3. 
SKS, Helsinki. 

SKVR VII = Suomen Kansan Vanhat Runot, osa VII, 1933: Raja- ja Pohjois-Karjalan runot 4. 
SKS, Helsinki. 


126 ULLA PIELA 


TUTKIMUSKIRJALLISUUS 


Alasuutari, Pertti 1992: Terveyskasvatus kulttuuri-ilmiönä. Teoksessa Terveyssosiologia. Toi- 
mittaneet Antti Karisto, Eero Lahelma & Esko Rahikainen. WSOY: Helsinki, 107—120. 

Anttila, Aarne 1985 (1931): Elias Lönnrot. Elämä ja toiminta. SKS, Helsinki. 

Forsius, Arno 1982: Sosiaali- ja terveydenhuollon kehitys Hollolassa ja Lahdessa vuoteen 1865. 
Lahden kaupunki, Lahti. 

— 1992: Suomen hospitaalit. — Suomen Lääkärilehti 35, 3393. Tarkistettu ja lisätty elokuussa 
1999. <http://www.saunalahti.fi /arnoldus/suomhosp.html> [viitattu 22.6.2016]. 

Halmesvirta, Anssi 1998: Vaivojensa vangit. Kansa kysyi, lääkärit vastasivat — historiallinen 
vuoropuhelu 1889-1916. Atena Kustannus Oy, Jyväskylä. 

Hautala, Jouko 1954: Suomalainen kansanrunoudentutkimus. SKS, Helsinki. 

Heikkinen, Reijo 2000: Sairaalalaitoksen vaiheita Kainuussa. Kajaanin leprasairaalasta Kai- 
nuun sairaanhoito- ja erityishuoltopiirin kuntayhtymään. Kajaanin kaupunki, Kajaani. 

— 1995: Lääkärinä Kainuussa. Kainuun lääkäritoimen vaiheita vuosisatojen saatossa. Kainuun 
Lääkäriyhdistyksen 50-vuotisjulkaisu. Kainuun Lääkäriyhdistys ry., Kajaani. 

Helen, Ilpo & Jauho, Mikko 2003: Terveyskansalaisuus ja elämän politiikka. Teoksessa Kan- 
salaisuus ja kansanterveys. Toimittaneet Ilpo Helen & Mikko Jauho.Gaudeamus, Helsinki, 
13-32. 

Hernesniemi, Antti 1992: Jäsenet paikalleen, paha veri pois. Johdatus kansanlääkintään osana 
terveydenhoidon kenttää. Jokivarsi Oy, Kaustinen. 

Honko, Lauri 1988: Kansanlääkintä perinteentutkijan näkökulmasta. — Pohakka 2, 5-11. 

— 1983: Terveyskäyttäytymisen kokonaisuus. Teoksessa Kansa parantaa. Toimittaneet Pekka 
Laaksonen & Ulla Piela. SKS, Helsinki, 25-51. 

— 1977: Kansanlääkintä kehityksen näkökulmasta. — Sananjalka 19, 90-108. 

Häkkinen, Kaisa 2007: Agricolan yrtit. Mikael Agricolan Rucouskirian terveyttä tuovat kasvit, 
niiden esiintyminen ja käyttö 1500-luvulla. Kirja-Aurora, Turku. 

Hämeen-Anttila, Jaakko 2006: Mare nostrum. Länsimaisen kulttuurin juurilla. Otava, Helsinki. 

Härö, Sakari 2008: Kääntäjän esipuhe. Teoksessa Benedictus Olai, Suecus. Fen nyttigh 
läkarebook. Benedictus Olain lääkärikirja vuodelta 1578. Ruotsista suomentanut Sakari 
Härö. Suomen lääkäriliitto, Helsinki, 12—17. 

Ignatius, Jaakko 2012: Suomalainen Lääkäriseura Duodecim 1881—2006 II. Kustannus Oy 
Duodecim, Helsinki. 

Joutsivuo, Timo 1998: Ruumiin vai sielun hoitoa? Kristinusko, sairaus ja lääketiede. Teok- 
sessa Terveyden lähteillä. Länsimaisten terveyskäsitysten kulttuurihistoriaa. Toimittaneet 
Timo Joutsivuo & Heikki Mikkeli. Suomen Historiallinen Seura, Helsinki, 59-81. 

Kajanto, liro 1982a: H. G. Porthan. Teoksessa Henrik Gabriel Porthan. Valitut teokset. Suo- 
mentanut ja johdannon kirjoittanut liro Kajanto. SKS, Helsinki, 9—33. 

— 1982b: Johdanto. Teoksessa Henrik Gabriel Porthan. Valitut teokset. Suomentanut ja joh- 
dannon kirjoittanut liro Kajanto. SKS, Helsinki, 37—43. 

Kangas, Ilka & Karvonen, Sakari 2000: Terveyssosiologian haasteet. Teoksessa 
Terveyssosiologian suuntauksia. Toimittaneet Ilka Kangas, Sakari Karvonen & Annika 
Lillrank. Gaudeamus, Helsinki, 206—210. 


”KONSTI ELÄÄ KAUWWAN” 127 


Kantola, Pirkko & Lehtimäki, Raija & Talsi, Margetta 1994: Kansan terveys. Sairaanhoitajien 
koulutussäätiö, Helsinki. 

Karkama, Pertti 2002: Oppinut mies kansan asialla. Elias Lönnrot ja aatteet. Teoksessa 
Lönnrotin hengessä. Toimittaneet Pekka Laaksonen & Ulla Piela. SKS, Helsinki, 15-38. 

Karonen, Petri 1999: Pohjoinen suurvalta. Ruotsi ja Suomi 1521-1809. WSOY, Helsinki. 

Kaukonen, Väinö 1984: Suuri elämäntyö. Teoksessa Lönnrotin aika. Toimittanut Pekka 
Laaksonen. SKS, Helsinki, 12—30. 

Konttinen, Esa 1991: Perinteisesti moderniin. Professioiden yhteiskunnallinen synty Suomessa. 
Vastapaino, Tampere. 

Kontturi, Saara-Maija 2014: Parantajat ja tieteentekijät. Piirilääkärit Ruotsin valtakunnassa 
1700-luvun lopulta 1800-luvun alkuun. Pro gradu -tutkielma. Historian ja etnologian 
laitos, Suomen historia, Jyväskylän yliopisto. 

Kouvalainen, Kauko, Matti Dahl, Eila lisalo, Jaana Heinonen, Marit Henriksson 2007: Joh- 
danto. Teoksessa Johannes Ekelundin ensimmäisen Suomessa kokonaan koulutetun lääkä- 
rin väitöskirjat Kupittaan lähteestä (1741) ja Epideemisestä katarrikuumeesta (1742). Turun 
lääketieteen historian yhdistys. Suomen Lääkäriliitto, Helsinki, 1-4. 

Kouvalainen, Kauko 2002: Elias Lönnrotin lääketieteelllinen perintö. Teoksessa Lönnrotin 
hengessä 2002. Toimittaneet Pekka Laaksonen & Ulla Piela. SKS, Helsinki, 1843—196. 

Kuusi, Hanna 2003: Tuberkuloosin torjunta ja moderni kansalainen. Teoksessa Kansalaisuus 
ja kansanterveys. Toimittaneet Ilpo Helen & Mikko Jauho. Gaudeamus, Helsinki, 33-57. 

Lappalainen, Mirkka 2012: Jumalan vihan ruoska. Suuri nälänhätä Suomessa 1695-1697. 
Siltala, Helsinki. 

Lehtonen, Turo-Kimmo 1998: Bakteerien ja henkisten ruttotautien siemenet. Puhdas elämä 
suomalaisessa terveysvalistuksessa 1890-luvulla. Teoksessa Terveyden lähteillä. Länsi- 
maisten terveyskäsitysten kulttuurihistoriaa. Toimittaneet Timo Joutsivuo & Heikki 
Mikkeli. SKS, Helsinki, 205-249. 

Linnanmäki, Eila 2005: Espanjantauti Suomessa. Influenssaepidemia 1918—1920. SKS, Helsinki. 

Lähteenmäki, Maria 2000: Taudin merkitsemä pohjoinen perhe. Teoksessa Keulakuvia ja 
peränpitäjiä. Vanhan ja uuden yhteiskunnan rajalla. Toimittaneet Riitta Oittinen & 
Marjatta Rahikainen. Suomen Historiallinen Seura, Helsinki, 147-162. 

Meriläinen, Pirkko & Vaskilampi, Tuula 1983: Kansanomaisten hoitomuotojen käyttö Suo- 
messa. Teoksessa Kansa parantaa. Toimittaneet Pekka Laaksonen & Ulla Piela. SKS, 
Helsinki, 76-84. 

Mikkeli, Heikki 1998: Hygieia, Asklepioksen tytär terveyden linnassa. Dietetiikka ja terveys- 
oppaat uuden ajan alussa. Teoksessa Terveyden lähteillä. Länsimaisten terveyskäsitysten 
kulttuurihistoriaa. Toimittaneet Timo Joutsivuo & Heikki Mikkeli. Suomen Historiallinen 
Seura, Helsinki, 85—119. 

Naakka-Korhonen, Mervi 1997: Vaivasta taudiksi. Lapamatoon liittyvä kansanparannus erityi- 
sesti pohjoiskarjalaisen aineiston valossa. SKS, Helsinki. 

— 1983: Lääkekasvien keruusta ja viljelystä maassamme. Teoksessa Kansa parantaa. 
Toimittaneet Pekka Laaksonen & Ulla Piela. SKS, Helsinki, 114-129. 

Pelkonen, Risto 2002: Lääketieteen juurilla. Teoksessa Lönnrotin hengessä. Toimittaneet 
Pekka Laaksonen & Ulla Piela. SKS, Helsinki, 157—169. 


128 ULLA PIELA 


Pesonen, Niilo 1980: Terveyden puolesta — sairautta vastaan. Terveyden- ja sairaanhoito Suo- 
messa 1800- ja 1900-luvuilla. WSOY, Helsinki. 

Piela, Ulla 2010: Kansanparannuksen kerrotut merkitykset Pohjois-Karjalassa 1800- ja 1900- 
luvuilla. Publications in Education, Humanities, and Theology No 8. Dissertations in 
Education, Humanities, and Theology. University of Eastern Finland, Joensuu. 

— 2006: Luonto ja muuttuvat maailmat kansanlääkinnässä. Teoksessa Modernisaatio ja 
kansan kokemus Suomessa 1860-1960. Toimittaneet Hilkka Helsti, Laura Stark & Saara 
Tuomaala. SKS, Helsinki, 277—331. 

— 2005: Parantajan rituaalinen kosketus. Teoksessa Tahdon sanoa. Kirjoituksia kielen ja 
kansanperinteen voimasta. Toimittaneet Sirpa Huttunen & Pirkko 

Nuolijärvi. SKS, Helsinki, 11—31. 

— 2003: Kansanomaiset terveyskäsitykset ja yhteisöllisyys. Teoksessa Tutkijat kentällä. 
Toimittaneet Pekka Laaksonen, Seppo Knuuttila & Ulla Piela. SKS, Helsinki, 304-327. 

— 1990: Lemmenostoloitsujen nainen. Teoksessa Louhen sanat. Kirjoituksia kansanperin- 
teen naisista. Toimittaneet Aili Nenola & Senni Timonen. SKS, Helsinki, 214-223. 

Rajaniemi, Anneli 1988: Suomen terveydenhuoltoalan lehdistö ja Terveydenhoitolehti — Koti- 
lääkäri 1889—1989. Sata vuotta suomalaista terveysvalistusta. Suomen historian pro 
gradu-tutkielma. Filosofinen tiedekunta, Helsingin yliopisto 

Reinilä, Anna-Mari 1983: Lääkintä- ja terveyskirjallisuus maallikoiden käsissä. Teoksessa 
Kansa parantaa. Toimittaneet Pekka Laaksonen & Ulla Piela. SKS, Helsinki, 130—144. 

Rytkölä, Heikki 1995: Kainuun ja Karjalan parantaja. Elias Lönnrotin Kajaanin-aika. Joensuun 
yliopiston humanistinen tiedekunta, Historian laitos, Joensuu. 

Tuomaala, Saara 2003: Punaiset posket ja suorat polvet. Kansakoulun terveydenhoidon 
ihanteita ja käytäntöjä 1920- ja 1930-luvulla. Teoksessa Kansalaisuus ja kansanterveys. 
Toimittaneet Ilpo Helen & Mikko Jauho. Gaudeamus, Helsinki, 87-109. 

Vaskilampi, Tuula 1983: Kansanlääkinnän kulttuuriperusta. Teoksessa Kansa parantaa. 
Toimittaneet Pekka Laaksonen & Ulla Piela. SKS, Helsinki, 61-68. 

Vauhkonen, Onni 1992: Yleiskatsaus Suomen lääkintälaitoksen ja terveydenhuollon kehitys- 
vaiheisiin 1600-luvulta 1970-luvulle. Teoksessa Onni Vauhkonen & Inger Toudal, Tervey- 
denhuollon historia. Sairaanhoitajien koulutussäätiö, Jyväskylä, 189—292. 

Vesterinen, Eero 2002: Suomalaisen Talonpojan Koti-Lääkäri. Teoksessa Lönnrotin hengessä. 
Toimittaneet Pekka Laaksonen & Ulla Piela. SKS, Helsinki, 206—216. 

Vuori, Hannu 1979: Lääketieteen historia. Sosiaalihistoriallinen näkökulma. Jyväskylä, Gum- 
merus. 

Vuorinen, Heikki S. 2006: Tautinen Suomi 1857-1865. Tampere University Press, Tampere. 

— 2002: Tautinen historia. Vastapaino, Tampere. 

Ylikangas, Heikki 2007: Suomen historian solmukohdat. WSOY, Helsinki. 


”KONSTI ELÄÄ KAUWWAN” 129 


Puoskarointia vai puhdasta auttamisen halua? 


Luonnonparantaja Maalin Bergström ja laittoman 
lääkärintoimen harjoitus 1900-luvun alun Suomessa 


Suvi Rytty 


1 


Kuhnimistaito on kotoisin Saksanmaalta ja toi sen tänne Suomeen 
rouva Bergström. Hän alkoi kylvää kyyhätellä hiljakseen uutta op- 
piansa täällä kaunihissa Karjalassa. [...] Vaan sitten kävi yhtäkkiä 
humaus yli koko Karjalanmaan niin kuin suuri tuulispää olisi tul- 
lut. Ja tuulispään vauhdillapa läksikin nyt uusi oppi leviämään. Vi- 
lauksessa valloitti se kylät ja kaupungit. Kuhnijoita nousi kaikkial- 
la kuin sieniä virkistävän syyssateen jälkeen ja pian paisui niiden 
luku niin suureksi kuin taivaan tähdet ja santa meren rannalla. 
Tähän asti oli lääketiede torkkunut välinpitämättömänä halveksien 
koko hommaa, vaan nyt se heristi vikkelästi oppineet korvansa. Se 
huomasi asemansa uhatuksi ja näki pian joutuvansa romukoppaan 
viskatuksi apteekkeineen päivineen. Silloin nousivat sen harjakset 
pystyyn ja se päätti epätoivon vimmalla ja tuhatvuotisen auktori- 
teettinsa koko mahdilla nousta taisteluun kuhnimiskerettiläisyyttä 
vastaan." 


Simuna: Kuhnijain päivä! Karjala 25.5.1910, 4. 

Näin hahmotti Sanomalehti Karjalan pakinoitsija Simuna niitä tapah- 
tumia, jotka olivat johtaneet vuonna 1910 Suomessa tapahtuneeseen 
huomiota herättäneeseen oikeudenkäyntiin, jossa laittomasta lääkärin- 
toimen harjoittamisesta syytettiin Maalin Bergströmiä (1870-1936), yhtä 
Suomen tunnetuimmista luonnonparantajista. Maanlaajuista huomiota 
oikeudenkäynti herätti sen takia, että julkisuudessa se ymmärrettiin suo- 
malaisen lääkärikunnan ensimmäiseksi suoraksi hyökkäykseksi 1900- 
luvun alussa muotiin tullutta ”kuhnimista”, eli saksalaisen Louis Kuh- 
nen (1835—1901) luonnonparannusmenetelmää vastaan, johon Maalin 
Bergströminkin parannustoiminta perustui.? Kuhne-parannus oli osa 
laajempaa luonnonparannustapaa (Naturheilkunde), joka oli saksalaisessa 
kulttuuripiirissä maallikoiden keskuudessa 1800-luvun puolivälissä 
kehittynyt uusi lääkintäjärjestelmä. Sen mukaisesti sairaudet aiheutui- 
vat vääristä elämäntavoista eikä niitä voinut parantaa lääkkeillä, vaan 
pelkästään luonnon omilla keinoilla, kuten veden, auringonvalon, rait- 
tiin ilman ja ruokavalion avulla. Luonnonparannustavan avulla sairai- 
ta parantavia henkilöitä puolestaan kutsuttiin luonnonparantajiksi tai 
luonnonlääkäreiksi.1 

Edellä kuvattu vastakkainasettelu luonnonparantajien ja lääkäreiden 
välillä heijastaa jo 1800-luvulla länsimaissa kärjistynyttä laajempaa 
konfliktia koululääketieteen ja siitä poikkeavien lääkintäjärjestelmien 
välillä. Ilmiö liittyi nykyisen, luonnontieteeseen perustuvan biolääke- 
tieteen läpimurtoon ja lääkärikunnan aseman vahvistumiseen länsi- 
maisissa yhteiskunnissa. Vielä 1800-luvun alussa mitään yhtenäistä 
lääketiedettä ei oikeastaan ollut olemassa, vaan oppineiden lääkäreiden 
leiri oli hajanainen ja erilaiset lääketieteelliset oppijärjestelmät ja koulu- 
kunnat kilpailivat keskenään.’ Vasta 1800-luvun puolivälissä luonnontie- 
teisiin perustuva lääketieteellinen suuntaus alkoi voittaa kilpailijoitaan 


2 Karjala 25.5.1910, 4; Helsingin Sanomat 26.5.1910, 6-7; Karjala 27.5.1910, 5-6; Viipurin Sanomat 
27.5.1910, 3; Karjala 28.5.1910, 5; Hufvudstadsbladet 29.5.1910, 12; Turun Sanomat 29.5.1910, 3; Räsänen 
1941, 143-151. 

3 Jiitte 1996, 29-32; Hau 2003, 18-22. 

4 X: lainopillinen neuvo, Terveys lokakuu 1911, 73; N. J. A: Lääkärit ja muut parantajat, Helsingin Sanomat 
5.11.1911, 4; Konrad ReijoWaara: Ihmetohtori-menettelyn salaisuuksia, Terveydenhoitolehti lokakuu 1912, 
155—156; Tietosanakirja V 1913, 1243. 

5 Vuori 1979, 148-149; Jütte 1996, 21-23. 

saavuttamansa edistyksen, kuten bakteriologisten keksintöjen avulla. Ne 
lääkintäjärjestelmät ja lääketieteelliset koulukunnat, jotka eivät hyväksy- 
neet uutta luonnontieteellistä paradigmaa, määriteltiin harhaoppisiksi ja 
marginalisoitiin ”oikeaoppisen” lääketieteen ulkopuolelle, mitä nykyään 
nimitetään vaihtoehtolääkinnäksi.* 

Oikeaoppisuus vaatii kuitenkin jatkuvaa oman maailmankuvan legi- 
timointia suhteessa lääketieteen ulkopuolisiin lääkintäjärjestelmiin ja 
parantajiin. Sosiologi Eva Palmblad puhuukin lääketieteen monopoli- 
sointiprosessista, jota lääkärit ovat toteuttaneet pääasiassa kahdella 
tavalla: terveysvalistukseen sisältyvällä mielipiteenmuokkauksella sekä 
oikeudenkäyntiprosessien avulla.? Suomessa lainsäädäntö on taannut jo 
vuodesta 1688 lähtien yliopistoissa koulutetuille lääkäreille etuoikeuden 
sairaiden parantamiseen.’ Siitä huolimatta, että lääkärintoimen harjoit- 
tamisoikeutta rajaavalla lainsäädännöllä on Suomessa pitkät perinteet 
ja sitä tiedetään käytetyn esimerkiksi maineikkaiden kansanparantajien 
tapauksissa, suomalaista historiantutkimusta aiheesta ei ole tehty juuri 
lainkaan.’ 

Tämä artikkeli pyrkii osaltaan korjaamaan tätä puutetta keskittymäl- 
lä suomalaisten lääkäreiden kamppailuun lääketieteen ulkopuolisia 
luonnonparantajia vastaan lainsäädännöllisin keinoin. Aihetta tarkas- 
tellaan Maalin Bergströmin oikeudenkäyntien kautta, sillä Bergström oli 
1900-luvun alun Suomessa luonnonparannuksen keulakuva, jota syytet- 
tiin peräti neljä kertaa” laittoman lääkärintoimen harjoittamisesta vuo- 
sina 1910-1912 eli useaan kertaan hyvin lyhyen ajan sisällä. Muut tun- 


Vaskilampi 1992, 15-16; Jiitte 1996, 27—29; Gelfand 2001, 1131-1133, 1136—1137. 

Palmblad 1997, 10; Nicholls 2001, 163—164. 

Pesonen 1980, 365; Eklöf 2001, 105—106. 

Tämä näkökulma jää hyvin vähälle huomiolle esimerkiksi kuuluisista suomalaisista kansanparantajista 
Amanda Jokisesta (1853-1922) ja Haapakummun Anna-Marista (1859-1927) kertovissa tapaustutki- 
muksissa. Katso esim. Nummi 1979; Rinne 1988; Eriksson ja Nivalainen 1994. Sen sijaan esimerkiksi 
Ruotsissa aiheesta ovat tehneet kattavia tutkimuksia mm. Sofia Ling (2004) ja Eva Palmblad (2007). 
10 Bergströmin viimeisessä oikeudenkäynnissä Kirvun talvikäräjillä 27.2.1912 jutun käsittely siirrettiin 
tarpeellisten todistajien kuulemiseksi syyskäräjille 2.9.1912, minkä takia lähdeluettelossa esiintyy viisi 
oikeudenkäyntikertaa, vaikka Bergström varsinaisesti haastettiin oikeuteen vain neljästi. Välipäätös, 
Kirvun talvikäräjät 27.2.1912, Cllla: 57 Kirvun käräjäkunnan varsinaisasiain pöytäkirjat 1912-1912, JTA, 
MMA. 

Kirvu ja Parikkala 


netut luonnonparantajat eivät ilmeisesti päätyneet yhtä usein oikeuteen 
puoskaroinnista syytettyinä." Oikeudenkäynneistä kolme tapahtui pai- 
kallisen kunnan- tai piirilääkärin ilmiannosta Bergströmin kotipaikka- 
kunnalla Kirvussa ja yksi naapurikunnassa Parikkalassa." 

Artikkelissa lähdetään liikkeelle siitä kysymyksestä, millaisin perus- 
tein lääkärit oikeuttivat tarpeen haastaa Bergström oikeuteen, ja kuinka 
oikeudenkäynneissä lopulta määriteltiin, mikä oli laitonta ja mikä lail- 


11 O. J.: Luonnonparannusliike Karjalassa, Kiertolainen huhtikuu 1910, 4-7; Oskari Jalkio: Toimintani 
uonnonparantajana, Suuntaviivoja 1930, 16—17; L. S: Muutamia piirteitä pastori Uodin elämästä 
ja hänen perustamastaan luonnonparannusjärjestelmästä, Suuntaviivoja 1930, 20-21; Sampsa 
Luonnonmaa: Paimion luonnonparantola, Suuntaviivoja 1930, 27-28; Räsänen 1941, 143-146, 156- 
162, 168-176, 182, 190-191. Muista luonnonparantajista sen sijaan ainakin Sampsa Luonnonmaata 
tiedetään sakotetun useaan otteeseen yllyttämisestä rokotuspakkolakia vastaan. Pitkänen 1990, 134. 

12 Kirvun välikäräjät 25.5.1910, Cl-Vc: 12 Jääsken tuomiokunnan välikäräjien pöytäkirjat 1910-1910, 
TA, MMA; Parikkalan syyskäräjät 13.12.1910, Cllla: 58 Parikkalan käräjäkunnan varsinaisasiain 
pöytäkirjat 1910-1910, KTA, MMA; Kirvun välikäräjät 27.-28.6.1911, CI-Vc: 13 Jääsken tuomiokunnan 
välikäräjien pöytäkirjat 1911-1911, JTA, MMA; Kirvun talvikäräjät 27.2.1912, Cllla: 57 Kirvun käräjäkunnan 
varsinaisasiain pöytäkirjat 1912-1912, JTA, MMA; Kirvun syyskäräjät 2.9.1912, Cllla:58 Kirvun 
äräjäkunnan varsinaisasiain pöytäkirjat 1912-1912, JTA, MMA. 


PUOSKAROINTIA VAI PUHDASTA AUTTAMISEN HALUA? 133 


lista parantamista. Artikkelissa kysytään myös, miten kansa ja luonnon- 
parantajat itse suhtautuivat parannustointa rajaavaan lakiin, ja kuinka 
tehokas ase lainsäädäntö lopulta oli Bergströmin parannustoiminnan ja 
laajemminkin 1900-luvun alun luonnonparannustavan kitkemisessä. 
Lähteinä käytetään Maalin Bergströmiä koskevia kihlakunnanoikeuk- 
sien oikeudenkäyntipöytäkirjoja, lääkintöhallituksen asiakirjoja sekä 
lääkärilehdistä etenkin kansanvalistuksellisen Terveydenhoitolehden kir- 
joituksia. Luonnonparantajien toimintaa ja asenteita jäljitetään lähinnä 
suomalaisen luonnonparannusliikkeen piirissä julkaistujen Terveys ja 
Luonnonparantaja (myöhemmin Parantaja) -lehtien kautta. 


Suomalaisten innostuminen luonnonparannustavasta 
ja ensimmäiset luonnonparantajat 


1800-luvun puolivälissä saksalaisella kulttuurialueella kehittynyt luon- 
nonparannustapa (Naturheilkunde) oli jatkumoa Euroopassa ja Pohjois- 
Amerikassa 1800-luvun alkupuolella syntyneille uusille lääkintäjärjestel- 
mille, kuten homeopatialle, mesmerismille, herbalismille ja vesihoidol- 
le. Ne voidaan pitkälti nähdä vastareaktiona aikakauden heroistiselle 
lääketieteelle, jolle tyypillistä olivat epämiellyttävät ja jopa hengenvaa- 
ralliset hoidot, kuten suoneniskentä, massiivinen oksetus- ja ulostus- 
lääkkeiden sekä elohopean ja arsenikin kaltaisten myrkkyjen käyttö.3 
Näistä uusista lääkintäjärjestelmistä sleesialaisen talonpojan Vincenz 
Priessnitzin (1799-1851) tunnetuksi tekemä vesihoito (Wasserheilkunde) 
eli hydropatia kylpyineen, suihkuineen, kääreineen ja veden juontei- 
neen oli perustana myöhemmälle luonnonparannustavalle. Luonnon- 
parannustapaa kehittelivät useat eri ”luonnonlääkärit” luomalla veteen 
perustuvien hoitojen rinnalle myös muihin luonnonelementteihin, 


13 Vuori 1979, 40-42; Cooter 1988, xiii-xiv; Jutte 1996, 29-30, 115-164; Porter 1999, 389-396; Heyll 2006, 
13-43. 

14 ”Luonnonlääkärit” tai luonnonparantajat olivat yleensä lääketieteellisesti oppimattomia maallikkoja, 
kuten omalla vesihoitomenetelmällään kuuluisuuteen noussut pastori Sebastian Kneipp (1821—1897), 
ravintoterapian uranuurtajana pidetty Johannes Schroth (1798-1856), vegetarismin esitaistelijat 
Theodor Hahn (1824—1883) ja Gustav Struve (1805—1870), aurinko- ja ilmakylvyistään tunnettu Arnold 
Rikli (1823-1906) tai savihoidon tunnetuksi tehnyt Adolf Just (1859-1936). Jätte 1996, 115-164. 

kuten auringonvaloon, raittiiseen ilmaan, tai maaperästä saatavaan sa- 
veen perustuvia omia parannusmenetelmiään. Saksalaisessa kulttuuri- 
piirissä luonnonparannus-termi korvasi vähitellen vesihoito-nimityksen 
1800-luvun puolivälissä.” 

Luonnonparannusta ei kuitenkaan voi supistaa pelkästään vaihtoehto- 
lääkinnäksi, sillä sekä Saksassa että Suomessa se kehittyi yhteiskunnal- 
liseksi uudistusliikkeeksi, joka näki teollistumisen ja kaupungistumi- 
sen synnyttämän modernin elämäntavan syyksi aikakauden sosiaalisiin 
ongelmiin, kuten juoppouteen, rikollisuuteen, köyhyyteen ja sairaalloi- 
suuteen. Pelastukseksi nähtiin elämäntapojen muutos, missä moraali 
sekä ylellisyydestä ja nautinnoista — erityisesti nautintoaineista — kiel- 
täytyminen korostui. Saksassa luonnonparannus luettiin mukaan niin 
sanottuun elämänuudistusliikkeeseen (Lebensreformbewegung), jossa 
pyrittiin palaamaan modernisaatiota edeltäneeseen luonnonmukaiseen 
elämäntapaan niin alastomuuskulttuurin, vegetarismin kuin puutarha- 
kaupunkiliikkeenkin avulla.'* Suomessa luonnonparannusliikkeellä oli 
kontakteja ja ideologisia yhtymäkohtia erityisesti raittiusliikkeen kaltai- 
siin moraalireformistisiin sekä uskonnollisiin liikkeisiin. Vegetarismilla 
oli aatteessa aivan keskeinen merkitys, sillä se ymmärrettiin synonyy- 
miksi koko luonnonmukaiselle elämäntavalle.? 

Suomeen luonnonparannustapa oli rantautunut vesihoidon muodossa 
ainakin 1860-lukuun mennessä. Vielä tuolloin se jäi lähinnä ruotsin- 
kielisen yläluokan harrastukseksi, koska siitä innostuivat maallikkojen 
lisäksi myös lääkärit harjoittaen sitä johtamissaan hintavissa vesipa- 
rannuslaitoksissa ja kylpylöissä. Suomenkielisen kansanosan keskuu- 


15 Jütte 1996, 29—31, 116; Heyll 2006, 13-17. 

16 Harrison 1987, 198—212; Barlösius 1997, 7-21; Hau 2003, 1; Marland and Adams 2009, 500, 503. 

17 Katso esim. Elämisen taito, Kiertolainen helmikuu 1910, 4-7; E. W. Lybeck: Uskontunnustukseni, Terveys 
näytenumero 1910, 1—3; V. Suni: Luonnollisuuden iloon!, Terveys heinäkuu 1911, 49-50; Lahja Leppänen: 
Takaisin luontoon!, Luonnonparantaja tammikuu 1912, 7-9; Tohtorinna Alli Trygg-Helenius 60 vuotias, 
Terveys elo-syyskuu 1912, 57; Hanhikangas ja Harmainen 15.1.2010: Luonnonmaa, Sampsa (1865-1948), 
http://www.kansallisbiografia.fi/kb/artikkeli/9322/, viitattu 4.5.2015; Räsänen 1941, 63, 71-73, 113-114, 
116; Achté, Rantanen, Tamminen 1994, 147-148; Melkas 1999, 68, 72-74. 

18 Fagerström & Achté 1986, 82-85; Pesonen 1990, 104-111. Vesihoito ei kuitenkaan ollut sama asia kuin 
kylpylöissä perinteisesti harjoitettu balneologia, jossa oli kyse yleensä terveyslähteiden mineraalivesiin 
perustuvista juoma- ja kylpykuureista. Vesihoitoa puolestaan voitiin harjoittaa myös terveyslähteiden ja 
kylpylöiden ulkopuolella pesujen, suihkujen ja kosteiden kääreiden muodossa. Jiitte 1996, 115; Marland 

teen luonnonparannustapa levisi pääasiassa 1900-luvun ensimmäisel- 
lä kymmenyksellä, jolloin kyseessä oli selkeästi maallikkovaltainen ja 
lääketieteenvastainen vaihtoehtoliike. Suomalaiset lääkärit havahtuivat 
vuoden 1908 tienoilla siihen, että eri puolilla Suomea, jopa Oulussa ja 
Tornion seudulla asti, kansa oli innostunut hoitamaan sairauksiaan ja 
vaivojaan saksalaisen Louis Kuhnen kehittämällä parannusmenetel- 
mällä." Erityisesti Karjalassa kuhniminen muodostui suoranaiseksi 
kansanliikkeeksi, jonka synnyttäjänä pidettiin Kirvussa ja sen ympäris- 
tössä luonnonparannustapaa harjoittavaa Maalin Bergstromia.*° Vuo- 
teen 1914 mennessä Kuhnen opit muodossa tai toisessa olivat levinneet 
miltei puoleen 53:sta piirilääkäripiiristä.? Lääkärit nimittivät aluksi Kuh- 
nen parannustavasta innostuneita suomalaisia pilkkanimellä ”kuhnijat”, 
mutta pian ”kuhniminen” vakiintui yleiseen käytäntöön Kuhne-hoidosta 
puhuttaessa.?? 

Louis Kuhne oli yksi monista ”luonnonlääkäreistä”, joka luonnon- 
parannustavan pohjalta oli kehittänyt kasvisruokavalioon sekä höyry- ja 
kylmiin istumakylpyihin perustuvan parannusmenetelmänsä, jonka hän 
väitti parantavan kaikki sairaudet aina kaljupäisyydestä keuhkotautiin. 
Kuhne julkaisi 1890-luvulla useita terveysoppaita, joista kuuluisin oli 
Uusi lääketiede eli oppi tautien yhtenäisyydestä ja niiden siihen perustuvasta 
parantamisesta ilman lääkkeitä ja leikkauksia, joka käännettiin 24 eri 


and Adams 2009, 500-528. Puhtaan luonnonparannustavan kannattajat myös kritisoivat yläluokan 
huvitteluun keskittynyttä kylpyläkulttuuria ja erityisesti alkoholin tarjoilua kylpylöissä. Katso esim. 
E. W. Lybeck: Muut parantajat ja lääkärit, Terveys tammikuu 1912, 2. Herrasväen terveydenhoidosta ja 
kylpyläkulttuurista 1700—1800-luvuilla katso esim. Heikkinen 1991. 

19 Eba 63, Tornion piirilääkärin vuosikertomus 1908, LHA, KA; Konrad ReijoWaara: Louis Kuhnen 
”Uusi lääketiede” ja kuhnijat, Terveydenhoitolehti syyskuu 1908, 143; Eba 64, Antrean piirilääkärin 
vuosikertomus 1909, LHA, KA. 

20 Eba 64, P:n Antrean piirilääkärin vuosikertomus 1909, LHA, KA; O. J.: Luonnonparannusliike 

Karjalassa, Kiertolainen huhtikuu 1910, 4-7; Kirvun Luonnonparantola, Suuntaviivoja 1930, 3; Oskari 

Jalkio: Toimintani luonnonparantajana, Suuntaviivoja 1930, 17; 

Eba63-Eba69, Tornion, Antrean, lisalmen, Salmin, Uudenkaupungin, Salon, Joensuun ja Lappeenran- 

nan piirilääkärien vuosikertomukset 1908-1914, LHA, KA; Ee21-Ee23, Kurkijoen, Tyrvään, Savonlinnan, 

Kajaanin, Oulun, Jämsän, Vaasan, Joroisten, Hämeenlinnan, Haminan, Viipurin, Porin, Pudasjärven, 

Loviisan, Tohmajärven, Käkisalmen ja Kuopion piirilääkärien rokotuskertomukset 1910-1914, LHA, KA. 

22 Katso esim. Konrad ReijoWaara: Louis Kuhnen ”Uusi lääketiede” ja kuhnijat, Terveydenhoitolehti syys- 
kuu 1908, 142-148; Simuna: Kuhnijain päivä!, Karjala 25.5.1910, 4; E. W. Lybeck: Sananen ”kuhnimises- 
ta”, Terveys tammi-helmikuu 1911, 7-8; Kuhnimisesta, Terveys syyskuu 1911, 66. 

Kuva 2. Maalin Bergström 1919. Kuva: Kirvu-Säätiö. 


kielelle ja suomennettiin vuonna 1906. Teoksen suosio perustui toden- 
näköisesti siihen, että se antoi suuria lupauksia ja esitti yksinkertais- 
tetun version luonnonparannustavasta, johon perinteisesti kuului 
hengästyttävä määrä erilaisia kylmävesihoitoja, höyrykylpyjä, kääreitä 
ja ruokavalio-ohjeita.?? Ensimmäisenä suomenkielisenä luonnonparan- 
nusoppaana teos oli myyntimenestys myös Suomessa, mihin pääasiassa 
perustui Kuhnen oppien nopea leviäminen ympäri maata.” 


23 Kuhne1906; Hau 2003, 18—19. 

24 Kalle Kaukoranta: Luonnonmukaisia elämän- ja parannustapoja käsittelevää kirjallisuutta, Terveys 
tammi-helmikuu 1911, 9; Kirvun Luonnonparantola, Suuntaviivoja 1930, 3; Oskari Jalkio: Toimintani 
luonnonparantajana, Suuntaviivoja 1930, 17; Niemi 2000, 22. 

Perimmäinen syy Kuhne-hoidon ja laajemmin luonnonparannus- 
tavan saamaan suosioon piili kuitenkin niin sanotussa lääketieteen krii- 
sissä eli siinä, että 1900-luvun alussa oli edelleen olemassa iso joukko 
tauteja ja vaivoja, joihin lääketiede ei pystynyt tarjoamaan parannusta, 
koska sen hoitomuodot olivat jääneet jälkeen lääketieteellisestä tutki- 
muksesta. Tehokkaita lääkkeitä oli vähän, samoin rokotteita (lähinnä 
isorokkorokote), ja esimerkiksi penisilliini saatiin Suomessa käyttöön 
vasta toisen maailmansodan jälkeen.?* Niinpä vielä 1900-luvun alussa 
suomalaiset kärsivät erityisesti infektiotaudeista ja suurimpia uhkia ter- 
veydelle olivat äkilliset kulkutaudit sekä tuberkuloosin yleisin muoto 
keuhkotauti, joka tuolloin oli yleisin yksittäinen kuolinsyy Suomessa. 
Potilaiden näkökulmasta katsottuna luonnonparannustapa näyttäy- 
tyi usein ”viimeisenä oljenkortena” sairaille, jotka aluksi turhaan oli- 
vat etsineet apua lääketieteestä. Oma kokemus terveeksi tulemisesta 
koettiin riittäväksi todisteeksi luonnonparannustavan tehokkuudesta, 
jota lääkäreiden vastustus ei voinut järkyttää, kuten tästä parantumis- 
kertomuksesta käy ilmi: 


Etsittyäni turhaan apua useilta lääkäreiltä ja monenlaisista lääk- 
keistä vakavaan, useita vuosia kestäneeseen reumatismiin ja vatsa- 
katarriin, sairastuin vielä lääkärien vakuutuksen mukaan entisten 
tautieni lisäksi nelistävään keuhkotuberkuloosiin. Tilani huononi 
pelottavalla nopeudella. (--) Lääkärin kehoituksesta rupesin 
lihottamaan itseäni syömällä ja juomalla vastoin tahtoanikin sekä 


25 Esimerkiksi kipulääkkeenä käytetyn morfiinin lisäksi lähinnä vain elohopea, kiniini, salisyylivalmisteet, 
jodi ja digitalis, sekä 1910-luvulla kupan hoitoon kehitetty arseeniyhdiste Salvarsan. Porter 1999, 452- 
453; Johannisson 1990, 38. 

26 Johannisson 1990, 38—40; Palmblad 1997, 17-18; Ignatius 2000, 584; Gelfand 2001, 1138-1139. 

27 Harjula 2007, 20-23. Kulkutaudit olivat vielä 1800-1900-luvun vaihteen Suomessa todellinen 
terveysuhka. Venäjältä leviävän koleran vaara oli koko ajan olemassa, lavantautiin sairastui 1890-luvun 
lopulle asti vuosittain 200-300 ihmistä ja vielä 1900-luvun alkuvuosikymmeninä esiintyi rajuja 
paikkakuntakohtaisia lavantautiepidemioita. Lääketiede oli voimaton tuhka- ja tulirokon edessä: 
vuosina 1910—1914 Helsingissä raivonneeseen tulirokkoepidemiaan kuoli 20—30 prosenttia kaikista 
alle 10-vuotiaista sairastuneista. Hietala 1992, 117-129; Harjula 2007, 19-22. 

28 Kuhne 1910, liite B, 105-115; Kuhnen kylvyistä eli ”kuhnimisesta” vieläkin, Terveys elokuu 1911, 64; 
Parantuneita, Luonnonparantaja huhti-toukokuu 1912, 78; Kansanmiesten havaintoja ja mietelmiä 
kuhnehoidosta, Terveys touko-kesäkuu 1913, 43-45. 

nauttimalla Creusotolia y. m. Mutta kaikesta hoidosta huolimatta 
huononin aina vaan. (--) Kaikki pitivät minua ehdottomasti kuo- 
lemaan tuomittuna ja jälellä oleva elinaikani laskettiin ainoastaan 
päivissä. Siinä makasin vuoteellani — nuori, ennen niin elämän- 
haluinen, toivehikas nuorukainen — keuhkotaudin murtamana, 
kuolemaan tuomittuna, lääketieteen hylkäämänä. Niin — missä nyt 
olisinkaan, ilman tuota ylenkatsottua ja pilkattua Louis Kuhnea! 
Niin missä muualla kuin haudassa, ellei hänen siunattu kirjansa 
”Uusi lääketiede” olisi osunut käsiini. Hukkuvan tavoin tartuin tä- 
hän kirjaan. Salainen elonkipinä syttyi rinnassani lukiessani sen 
lukuisia ja ihmeellisiä parannustodistuksia.?9 


Vaikka Kuhne-hoitoinnostus laantuikin huomattavasti suuren yleisön 
keskuudessa ensimmäisen maailmansodan syttyessä, se oli silti ehtinyt 
tehdä joukosta suomalaisia vankkumattomia luonnonparannustavan ja 
vegetarismin kannattajia, jotka 1910-luvun alussa alkoivat organisoitua 
löyhäksi luonnonparannusliikkeeksi julkaisemalla aatettaan propagoivia 
lehtiä, perustamalla luonnonparannusta sekä vegetarismia kannattavia 
yhdistyksiä sekä avaamalla luonnonparantoloita ja vegetaarisia lepo- 
koteja.3° Olennainen osa luonnonparannusliikettä olivat myös ensim- 
mäiset suomalaiset luonnonparantajat, jotka olivat keskeisiä luonnon- 
parannusaatteen levittäjiä ja eräänlaisia liikkeen johtohahmoja. Maalin 
Bergströmin lisäksi muita tunnettuja luonnonparantajia olivat lääkäri 
Edward Wilhelm Lybeck (1864-1919), skuttnabbilaisen herätysliikkeen 
maallikkosaarnaaja ja Mustalaislähetyksen sihteeri Oskari Johnsson 
(vuodesta 1922 Jalkio; 1882—1952), opettajana, toimittajana, raittius- 


29 V.E.F-th: Miten paranin keuhkotaudista, vatsakatarrista ja reumatismista, Kuhne 1910, liite B, 105. 

30 Eba 63-69, Piirilääkärien vuosikertomukset 1908-1914, LHA, KA; Sampsa luonnonmaa: Reumatismin 
poistaminen saunan ja vartalokylpyjen avulla, Parantaja huhti-kesäkuu 1915, 58-59; Rytty 2007, 20-35. 
Tarkkoja luonnonparannusliikkeen kannattajamääriä ei ole tiedossa, mutta esimerkiksi aateystävien 
tärkeimmäksi yhdyssiteeksi muodostuneen Terveys. Luonnonparannustavan ystävien ja vegetariaanien 
äänenkannattaja -lehden (1910—1932) levikki vuonna 1911 oli noin 8000. Luonnonparannusliikkeen 
piirissä vuonna 1913 perustetussa Suomen Vegetaarisessa Yhdistyksessä (SVY) puolestaan oli jäseniä 
vuonna 1915 hieman yli 300 ja vuonna 1924 jo noin 700. Ks. esim. Lukijalle, Terveys helmikuu 1912, 
15; Muistelmia ja vaikutelmia Salon vegetaarisilta päiviltä, Terveys syyskuu 1913, 65; Toinen S.VY:n 
vuosikokous, Terveys lokakuu 1915, 145-149; Arv. yhdistyksemme jäsen, Terveys tammikuu 1924, 8. 

miehenä ja Suomen rauhanliiton asiamiehenä tunnettu Sampsa Luon- 
nonmaa (vuoteen 1914 asti Aaku Mäki; 1865—1948) sekä pastori Juho 
Uoti (1862—1920).3" 

Lybeckiä lukuun ottamatta he kaikki olivat lääketieteellisesti oppi- 
mattomia maallikoita, mutta kuuluivat kuitenkin aiempien ammattien- 
sa perusteella lähinnä koulutettuun keskiluokkaan tai sivistyneistöön. 
Myös Amalia Bergström, kutsumanimeltään Maalin ja omaa sukuaan 
Buchert, oli saksalaissukuisen urkumestarin tytär ja seurusteli kotipitä- 
jänsä Kirvun paremman väen kanssa. Ennen kuin Bergström löysi luon- 
nonparannustavan, hän työskenteli jonkin aikaa postineitinä. Luonnon- 
parantajaksi ryhtyminen ei siis ollut näille ihmisille välttämättä mikään 
taloudellisen pakon sanelema ratkaisu. Sen sijaan yhteistä suomalaisille 
luonnonparantajille oli kokemus ajautumisesta luonnonparannustavan 
piiriin oman sairauden tai kansan keskuudessa nähdyn hädän ja kur- 
juuden kautta.?? 

Maalin Bergström tutustui Kuhne-hoitoon vuonna 1907 tilanteessa, 
jossa hän oli omien sanojensa mukaan ollut kolmen vuoden ajan työ- 
hön kykenemätön hermosairas kärsien samalla vaikeasta vatsakatarrista 
ja kohtutulehduksesta. Pitkään jatkunut lääketieteellinen hoito ei ollut 
häntä auttanut ja Bergström oli niin toivoton, että harkitsi jo oman 
elämänsä päättämistä. Viimeisenä toivonaan hän luki Kuhnen Uuden 
lääketieteen, joka avautui hänelle ”selvänä ja yksinkertaisena kuin Juma- 
lan evankeliumi”? ja sen neuvojen avulla hän koki ihmeekseen parane- 
vansa. Kun hän Kuhne-hoidolla onnistui vielä parantamaan tyttärensä 


31 Oskari Jalkio: Toimintani luonnonparantajana, Suuntaviivoja 1930, 16-17; L. S.: Muutamia piirteitä 
pastori Uodin elämästä ja hänen perustamastaan luonnonparannusjärjestelmästä, Suuntaviivoja 1930, 
20-21; Sampsa Luonnonmaa: Paimion luonnonparantola, Suuntaviivoja 1930, 27-28; Sakari Lam- 
minen: Hiukan hydroterapian historiaa, Terveys helmikuu 1926, 26—28; Tervonen 25.6.2010: Jalkio, 
Oskari (1882—1952), http://www.kansallisbiografia.fi/kb/artikkeli/9271/, viitattu 5.5.2015; Hanhikangas 
ja Harmainen 15.1.2010: Luonnonmaa, Sampsa (1865-1948), http://www.kansallisbiografia.fi/kb/artik- 
keli/9322/, viitattu 5.5.2015. 

32 Liite C, Kirvun välikäräjät 25.5.1910, CI-Vc: 12 Jääsken tuomiokunnan välikäräjien pöytäkirjat 1910— 
1910, JTA, MMA; A. K: Sampsa Luonnonmaa (haastattelu), Terveys touko-kesäkuu 1929, 65-70; 
Kirvun Luonnonparantola, Suuntaviivoja 1930, 2-3; Oskari Jalkio: Toimintani luonnonparantajana, 
Suuntaviivoja 1930, 16—17; L. S: Muutamia piirteitä pastori Uodin elämästä ja hänen perustamastaan 
luonnonparannusjärjestelmästä, Suuntaviivoja 1930, 20-21; Räsänen 1941, 1-120, 123-134; Kalske 2006, 
13; Achté, Rantanen, Tamminen 1994, 127, 145, 155. 

33 Bergström 1936, 5. 

kurkkumädänkin, alkoivat aluksi naapurit ja tuttavat kysellä häneltä 
luonnonparannusneuvoja, mutta sanan kiiriessä neuvonkysyjiä alkoi 
virrata yhä kauempaa. Bergströmin mainetta kasvattivat erityisesti ker- 
tomukset hänen hoidossaan tapahtuneista ihmeparantumisista, kuten 
verenmyrkytyksen, keuhkotaudin, lepran ja sokeuden paranemises- 
ta. Lopullisesti Kuhne-hoidon parhaimman asiantuntijan Suomessa 
Bergströmistä teki opintomatka Louis Kuhnen alkuperäiseen paranto- 
laan Leipzigiin vuonna 1909.34 


Vaarallisia oppeja ja ”puoskarointia” 


Täytyykin vaatia, [...] että valtio, ne joilla mahti on, järkähtämättö- 
mällä ankaruudella vaatii edesvastuuseen kaikki ne oppimattomat, 
kykenemättömät henkilöt, jotka esiintyvät ”tohtoreina” tai luon- 
nonlääkäreinä. Puoskarit pantakoon vankiloihin, intoilijat hou- 
ruhuoneisiin, sillä molemmat ovat suuressa määrin yhteiskunnalle 
vaarallisia ihmisiä. % 


Tämä katkelma suomalaisen lääkäriseura Duodecimin julkaisemasta 
Terveydenhoitolehdestä heijastaa hyvin 1900-luvun alun lääkäreiden asen- 
noitumista lääketieteen ulkopuolisia parantajia kohtaan, joista luonnon- 
parantajat eivät toki olleet ainoita. Heidän lisäkseen 1800-1900-luvun 
vaihteen suomalaisille terveysmarkkinoille oli ilmestynyt perinteisten 
kansanparantajien rinnalle myös esimerkiksi ulkomaisten ihmelääkkei- 
den kaupustelijoita tai muutamia uusien lääkintäjärjestelmien, kuten 
homeopatian edustajia. Lääketieteen ulkopuolisina toimijoina he kaikki 


34 Kuhne 1910, liite B, 111-112; Liite C, Kirvun välikäräjät 25.5.1910, Cl-Vc: 12 Jääsken tuomiokunnan väli- 
äräjien pöytäkirjat 1910-1910, JTA, MMA; liite 6, Parikkalan syyskäräjät 13.12.1910, Cllla: 58 Parikkalan 
äräjäkunnan varsinaisasiain pöytäkirjat 1910-1910, KTA, MMA; Bergström 1936, 5; Räsänen 1941, 
123-150. 

35 Karl V. Hallberg: Niin kutsutuista ”luonnonparannuskeinoista” ja niiden käyttämisestä |, Terveyden- 
hoitolehti helmikuu 1903, 28. ”Intoilijoiksi” kutsuttiin esimerkiksi luonnonparannustavan innokkaita 
annattajia, jotka omatoimisesti harjoittivat luonnonparannustapaa mm. terveysopaskirjallisuuden 
avulla sekä levittivät propagandaa luonnonparannustavan puolesta. Katso esim. Konrad Reijo Waara: 
äsitteiden selvittämiseksi, Terveydenhoitolehti marraskuu 1911, 165-170. 

olivat lääkäreihin verrattuna ”vääriä parantajia”, joista kansa pyrittiin 
lääketieteellisellä terveysvalistuksella vierottamaan. Näyttäisi kuitenkin 
siltä, että ”puoskareiksi” lääkärit nimittivät lähinnä parannustoiminnalla 
pääasiallisen elantonsa ansaitsevia maallikoita tai sellaisia parantajia, 
joiden toiminta aiheutti todellista vaaraa ihmisten terveydelle. Terveyden- 
hoitolehdessä nimenomaan tällaisten parantajien toiminnan kitkemiseksi 
nähtiin tarpeelliseksi turvautua lainsäädännön suomiin keinoihin 

Suomessa ei ole tehty tutkimusta siitä, kuinka suuri osa tällaisista 
”puoskareista” joutui oikeuden eteen, mutta todennäköisesti oikeuden- 
käynteihin ryhtyminen riippui lopulta paljon lääkäreiden aktiivisuu- 
desta. Yleensä juuri parantajan paikkakunnalla asuva kunnan- tai piiri- 
lääkäri käynnisti oikeusprosessin toimimalla ilmiantajana, minkä jäl- 
keen yleinen syyttäjä nosti kanteen kihlakunnanoikeudessa. Kirvun 
pitäjä, jossa Maalin Bergström pääasiassa vaikutti, kuului Antrean pii- 
rilääkäripiiriin. Sen piirilääkäreinä tutkimusaikana toimineet Alarik 
Fabritius ja vt. piirilääkäri Väinö Inberg valittivat Bergströmin toimin- 
nasta vuosittaisissa raporteissaan lääkintöhallitukselle sekä yhdessä 
kunnanlääkäri Artur Molanderin kanssa toimivat Bergströmin oikeus- 
prosessien käynnistäjinä. 7 

Ensimmäinen syy, mikä lääkäreiden silmissä teki Bergströmin pa- 
rannustoiminnan oikeustoimia vaativaksi, oli sen perustuminen Louis 
Kuhnen oppeihin, jotka olivat räikeässä ristiriidassa lääketieteellisen sai- 
rauskäsityksen kanssa ja suomalaisten lääkäreiden mielestä sen takia 


36 N. J. Arppe: Vähän hierojista ja hieromisesta, Terveydenhoitolehti maaliskuu 1901, 33-35; O-n: 
Lääkärikö vai puoskari, Terveydenhoitolehti toukokuu 1901, 71-74; Karl V. Hallberg: Niin kutsutuista 
”luonnonparannuskeinoista” ja niiden käyttämisestä |, Terveydenhoitolehti helmikuu 1903, 26-29; 
Konrad Relander: Homöopatia ja homöopaattiset lääkkeet, Terveydenhoitolehti joulukuu 1904, 179-182; 
Konrad ReijoWaara: Louis Kuhnen ”Uusi lääketiede” ja kuhnijat, Terveydenhoitolehti syyskuu 1908, 
142-147; Yrjö Kajava: Hieman puoskaroimisesta, Terveydenhoitolehti tammikuu 1915, 9—11; Oittinen 
1995, 169-200; Halmesvirta 1998, 57-60; Mustajoki 2013, 309-318. 

37 Eba 64-66, Antrean piirilääkärin vuosikertomukset 1919-1911, LHA, KA; Kirvun välikäräjät 25.5.1910, 
CI-Vc: 12 Jääsken tuomiokunnan välikäräjien pöytäkirjat 1910-1910, JTA, MMA; Parikkalan syyskäräjät 
13.12.1910, Cllla: 58 Parikkalan käräjäkunnan varsinaisasiain pöytäkirjat 1910-1910, KTA, MMA; Kirvun 
välikäräjät 27.-28.6.1911, CI-Vc: 13 Jääsken tuomiokunnan välikäräjien pöytäkirjat 1911-1911, JTA, MMA; 
N. J. A: Lääkärit ja muut parantajat, Helsingin Sanomat 5.11.1911, 4-5; Kirvun talvikäräjät 27.2.1912, Cllla: 
57 Kirvun käräjäkunnan varsinaisasiain pöytäkirjat 1912-1912, JTA, MMA; Kirvun syyskäräjät 2.9.1912, 
Cllla: 58 Kirvun käräjäkunnan varsinaisasiain pöytäkirjat 1912-1912, JTA, MMA; Rinne 1988, 19—21. 

mitä suurinta huijausta ja humpuukia. Kuhne opetti, että kaikki taudit 
aiheutuivat vääränlaisen ravinnon ja huonontuneen ruuansulatuksen 
takia ruumiiseen joutuneista ”vieraista aineista”, jotka kerrostuivat eri 
elimiin estäen niiden normaalia toimintaa. Bakteerit ja muut mikro- 
bit eivät Kuhnen mukaan aiheuttaneet tauteja, vaan olivat ainoastaan 
seuraus käymistilaan joutuneista vieraista aineista. Tästä seurasi, että 
kaikki taudit — myös ne, joihin lääketiede ei tuntenut parannuskeinoa 
— oli mahdollista parantaa Kuhne-hoidolla, joka erityselinten toimintaa 
kiihdyttämällä poisti vieraat aineet ruumiista.39 

Itse asiassa Kuhnen sairauskäsitys ei ollut täysin hänen mielikuvituk- 
sensa tulosta, vaan ammensi perusteensa pääasiassa vanhoista lääke- 
tieteellisistä teorioista.1*? Esimerkiksi Kuhnen näkemys bakteereista 
noudatti vuoteen 1864 asti vallinnutta alkusyntyteoriaa, jonka mukaan 
mikrobit eivät tulleet ihmisruumiiseen ulkoapäin, vaan syntyivät käyvästä 
tai mätänevästä materiaalista.“ Uusi luonnontieteellinen paradigma teki 
kuitenkin aikoinaan oikeaoppisina pidetyistä lääketieteellisistä teorioista 
”hassutusta”. Kun 1900-luvun alun lääketieteessä tunnettiin mikrobien 
vaikutus tautien syntyyn, ja jokaisella taudilla ymmärrettiin olevan oma 
kuvansa, kulkunsa, syynsä ja hoitonsa, + oli naurettavaa kuhnelaisten 
tavoin väittää, että kuppa, syöpä, keuhkotauti tai kaljuus olisi ollut vain 
yhtä ja samaa tautia, joka olisi voitu hoitaa yhdellä ja samalla ”tusina- 
hoidolla”. Erityisen vaarallisena lääkärit pitivät Kuhnen oppeja tautien 
tarttumattomuudesta ja pelkäsivät niiden kansan keskuuteen levitessään 


38 Eba 64-66, Antrean piirilääkärin vuosikertomukset 1909—1911; V.K-i: Luonnonparantola Viipuriin, 
Karjala 1.12.1909, 5; Liite 4, Parikkalan syyskäräjät 13.12.1910, Cllla: 58 Parikkalan käräjäkunnan 
varsinaisasiain pöytäkirjat 1910-1910, KTA, MMA; N. J. A: Lääkärit ja muut parantajat, Helsingin 
Sanomat 5.11.1911, 5; Liitteet C ja D, Kirvun talvikäräjät 27.2.1912, Cllla: 57 Kirvun käräjäkunnan 
varsinaisasiain pöytäkirjat 1912-1912, JTA, MMA. 

39 Kuhne 1906, 25—38, 62, 67-68, 96-138. 

40 Kuhnen sairauskäsitys noudatteli pitkälti antiikista 1800-luvun alkuun asti länsimaisessa lääketieteessä 
vaikuttanutta humoraalipatologiaa, jossa keskeistä oli ajatus terveydestä ruumiin nesteiden välisenä 
tasapainotilana, johon vaikutti muun muassa elimistöön otetun ravinnon ja elimistöstä poistuvien 
eritteiden välinen suhde — mikä oli keskeistä Kuhne-parannuksessakin. Ajan myötä humoraalipatologia 
kehittyi myös unitaariseen suuntaan eli sillä oli vain yksi sairauksien syntyä ja olemusta koskeva 
periaate, kuten Kuhnellakin. Kuhne 1906; Vuori 1979, 164-165, 244-250; Joutsivuo 1995, 39; Rytty 
2007, 49-50. 

41 Vuori 1977, 267-268. 

42 Vuori 1979, 113; Berliner 1984, 30—33;Porter 1996, 173-176; Gelfand 2001, 1132, 1138-1139. 

romuttavan kulkutautien ehkäisemiseksi saavutetut edistysaskeleet. # 
Piirilääkäreillä oli jo ennestään vaikeuksia saada erityisesti maaseudun 
rahvas noudattamaan kulkutautiepidemioiden torjumiseksi annettuja 
sairaiden eristysmääräyksiä, sillä kansa uskoi sairastumisen olevan kiinni 
Jumalan sallimuksesta.44 

Antrean piirin piirilääkäri syytti Maalin Bergströmiä myös rokotus- 
vastaisuuden lietsomisesta vedoten tilastoihin rokottamattomien lasten 
määrän rajusta kasvusta Kirvussa. Isorokko oli pitkään ollut yksi pelä- 
tyimmistä kulkutaudeista, ja vaikka se ei enää 1800-luvun lopulta läh- 
tien ollutkaan Suomessa demografisesti merkittävä sairaus, muutamia 
epidemioita esiintyi yhä vuosina 1880-1882, 1890-luvun alussa sekä 
sisällissodan aikana vuonna 1918. Isorokon kuriin saamiseksi Suomessa 
oli tullut voimaan vuonna 1883 rokotuspakkolaki, jonka mukaan kaikki 
lapset oli sakon uhalla rokotettava ennen toista ikävuottaan.4* Vuosien 
1910-1914 välillä Suomen 53:sta piirilääkäristä 48 raportoi rokotuksen 
vastaisesta liikehdinnästä alueellaan, joista 17 suoraan syytti rokotus- 
vastaisuuden lisääntymisestä Kuhnen oppeja tai luonnonparantajien 
vaikutusta. Luonnonparantajista erityisesti Sampsa Luonnonmaa sekä 
tohtori Lybeck olivatkin kiivaita rokotuksenvastustajia ja levittivät roko- 
tusvastaista propagandaa kirjoituksin sekä esitelmämatkoillaan.48 

Kansan terveydelle vaarallisten oppien levittämisen lisäksi lääkärit 
katsoivat myös Maalin Bergströmin neuvoman luonnonparannustavan 


43 Konrad Reijo Waara: Louis Kuhnen ”Uusi lääketiede” ja kuhnijat, Terveydenhoitolehti syyskuu 1908, 143; 
Eba 64, Antrean piirilääkärin vuosikertomus 1909, LHA, KA; V.K-i: Luonnonparantola Viipuriin, Karjala 
1.12.1909, 5; Liite 4, Parikkalan syyskäräjät 13.12.1910, Cllla: 58 Parikkalan käräjäkunnan varsinaisasiain 
pöytäkirjat 1910-1910, KTA, MMA; N. J. A: Lääkärit ja muut parantajat, Helsingin Sanomat 5.11.1911, 5. 

44 Eba 61, Oulun ja Pudasjärven piirilääkärien vuosikertomukset 1905; Eba 61, Porin, Ikaalisten 
ja Savonlinnan piirilääkärien vuosikertomukset 1906; Eba 62, Salon ja Antrean piirilääkärien 
vuosikertomukset 1907; Eba 63, Tyrvään, lisalmen, Lappeenrannan ja Kuopion piirilääkärien 
vuosikertomukset 1908, LHA, KA. 

45 Ee 21, Antrean piirilääkärin rokotuskertomus 1910, LHA, KA; Liite C, Kirvun talvikäräjät 27.2.1912, Cllla: 
57 Kirvun käräjäkunnan varsinaisasiain pöytäkirjat 1912-1912, JTA, MMA. 

46 Pitkänen, Mielke and Jordes 1989, 96-97, 99; Pitkänen 1990, 123-136. 

47 Ee 21-23, Piirilääkärien rokotuskertomukset 1910-1914, LHA, KA. 

48 E. W. Lybeck: Uskontunnustukseni, Terveys näytenumero 1910, 3; Liite F, Kirvun talvikäräjät 27.2.1912, 
Cllla: 57 Kirvun käräjäkunnan varsinaisasiain pöytäkirjat 1912-1912, JTA, MMA; M-i: Mistä syystä kansa 
rokotusta vastustaa? Luonnonparantaja helmikuu 1912, 27-28; Luonnonmaa 1926; Pitkänen 1990, 
128—134. 

olevan sairaille haitallista. Antrean piirin piirilääkäri pani jopa Antrean 
ja Kirvun kuntien kohonneen keuhkotautikuolleisuuden Bergströmin 
syyksi, koska tämä määräsi keuhkotautisille lääketieteen näkökulmasta 
aivan vääränlaista hoitoa, kylmiä istumakylpyjä ja kasvisruokavaliota, 
joita noudattamalla keuhkotautisella ei piirilääkärin mielestä ollut mon- 
takaan viikkoa elinaikaa jäljellä. 

Periaatteessa lääkäreidenkään näkökulmasta haitallisia eivät kuiten- 
kaan olleet itse luonnonparannuskeinot, sillä niitä käytettiin myös 
1900-luvun alun lääketieteessä muun lääketieteellisen hoidon rinnalla 
esimerkiksi sydän- ja verisuonitautien, reumatismin, vatsa- ja keuhko- 
katarrien, monien sisäelintautien sekä keuhkotaudin hoidossa? Lisäksi 
luonnonparannuskeinoilla oli keskeinen rooli erityisesti sairauksien 
ennaltaehkäisyyn keskittyneessä lääketieteen haarassa, hygieniassa, 
jossa niitä käytettiin lähinnä karaisemaan ruumista ja näin lisäämään 
vastustuskykyä. Nimenomaan Terveydenhoitolehti oli hygieniavalistuksen 
pääväylä 1800—1900-luvun vaihteen Suomessa.” 

Voimakas kiinnostus luonnonparannustapaa kohtaan oli herännyt 
eurooppalaisissa lääkäripiireissä jo 1800-luvun alkupuolella Vincenz 
Priessnitzin kylmävesihoidon noustessa kuuluisuuteen. 1860-luvulla 
siitä muokattiin lääketieteellinen variantti, hydroterapia. Sekä vesihoito 
että myöhempi luonnonparannustapa sulautettiin lääketieteessä luon- 
nontieteelliseen paradigmaan sopivaksi, mikä tarkoitti muun muassa 
alun perin yksinkertaisten hoitomuotojen teknistymistä. Vesi-, valo-, 
tai liikuntahoitoja varten kehitettiin mekaanisia laitteita, joiden avulla 
hoitoa voitiin annostella tarkasti ja mitattavasti tarpeelliseksi katsottu 
määrä.” Luonnonparannusopin lääketieteellistä suuntausta nimitettiin 
fysikaalis-dieettiseksi parannustavaksi, joka sai jopa oman oppituolinsa 
Berliinin yliopistossa vuonna 1920.3 


49 Eba 65-66, Antrean piirilääkärin vuosikertomukset 1910-1911, LHA, KA; Liite D, Kirvun talvikäräjät 
27.2.1912, Cllla: 57 Kirvun käräjäkunnan varsinaisasiain pöytäkirjat 1912-1912, JTA, MMA. 

50 Tietosanakirja V 1913, 1243-1245; Halmesvirta 1998, 91-117. 

51 Ks. esim. Karl V. Hallberg: Niin kutsutuista ”luonnonparannuskeinoista” ja niiden käyttämisestä, osat 
|-111: Terveydenhoitolehti helmikuu 1903, 26-29; maaliskuu 1903, 44-48; huhtikuu 1903, 59-61; touko- 
kesäkuu 1903, 75-82; Halmesvirta 1998, 7-8, 13-26. 

52 Heyll 2006, 33, 109-116. 

53 Tietosanakirja V 1913, 1243-1245; Sharma 2011, 334, 339, 347. 

Lääketieteen fysikaalis-dieettiseen parannustapaan verrattuna maalli- 
koiden luonnonparannustavasta teki ”vääräoppisen” sen käyttäminen 
yksinomaisena hoitokeinona kaikissa, myös vesikauhun, kurkkumädän 
tai umpisuolentulehduksen kaltaisissa vakavissa, leikkausta tai seerumi- 
hoitoa vaativissa taudeissa. Lääkärit myös pelkäsivät vakavasti sairaiden, 
esimerkiksi syöpäpotilaiden, hukkaavan kallista aikaa luonnonparannus- 
tapaan, jolloin tauti pääsisi kehittymään niin pitkälle, ettei leikkaus- 
kaan enää auttaisi. Lääketieteen näkökulmasta oli siis ratkaisevaa kuka 
luonnonparannuskeinoja käytti. Lääkäreiden näkökulmasta maallikoilla 
ei ollut lääketieteellisen koulutuksen tuomaa oikeaa tietoa ihmisruumiin 
rakenteesta, toiminnoista ja eri sairauksista niin, että he olisivat osan- 
neet tunnistaa tauteja ja määrätä niihin sopivia luonnonparannus- 
keinoja.* 

Maalin Bergström oli kuuluisuuteen nousseiden luonnonparantajien 
joukossa ainoa nainen, mutta hänen tapauksessaan on kuitenkin vaikea 
sanoa, madalsiko nimenomaan naiseus lääkäreiden kynnystä haastaa 
hänet oikeuteen. Todennäköisemmin ratkaisevaa oli ennemminkin 
Bergströmin muita luonnonparantajia huomattavasti laajempi toiminta 
sekä suuri kansansuosio — pidettiinhän häntä luonnonparannusliikkees- 
sä suorastaan suomalaisten Kuhne-hoitoinnostuksen alullepanijana.55 
Bergströmin kansansuosion taustalla puolestaan vaikutti pitkälti hänen 
henkilökohtainen karismansa. Bergströmiä kuvailtiin hyvyyttä ja lämpöä 
säteileväksi henkilöksi, joka halusi auttaa köyhiä ja kärsiviä sekä uskoi 
lujasti Jumalan parantavan voiman välittyvän kauttaan sairaisiin, mikä 


54 Konrad Reijo Waara: Louis Kuhnen ”Uusi lääketiede” ja kuhnijat, Terveydenhoitolehti syyskuu 1908, 
145-147; Jutun käsittely, Kirvun välikäräjät 25.5.1910, Cl-Vc: 12 Jääsken tuomiokunnan välikäräjien 
pöytäkirjat 1910-1910, JTA, MMA; A. J. P: Kuhnimisesta, Terveydenhoitolehti marraskuu 1910, 176—178; 
Liite 4, Parikkalan syyskäräjät 13.12.1910, Cllla: 58 Parikkalan käräjäkunnan varsinaisasiain pöytäkirjat 
1910-1910, KTA, MMA; Konrad Reijo Waara: Käsitteiden selvittämiseksi, Terveydenhoitolehti marraskuu 
1911, 166, 168-169; Tietosanakirja V 1913, 1243-1245. 

55 Eba 64, Antrean piirilääkärin vuosikertomus 1909, LHA, KA; Liitteet 4, 5, poliisitutkintopöytäkirja, 
jutun käsittely, Parikkalan syyskäräjät 13.12.1910, Cllla: 58 Parikkalan käräjäkunnan varsinaisasiain 
pöytäkirjat 1910-1910, KTA, MMA; O. J:. Luonnonparannusliike Karjalassa, Kiertolainen huhtikuu 1910, 
4-7; Simuna: Kuhnijain päivä! Karjala 25.5.1910, 4; Liite A, Kirvun talvikäräjät 27.2.1912, Cllla: 57 Kirvun 
käräjäkunnan varsinaisasiain pöytäkirjat 1912-1912, JTA, MMA; Kirvun luonnonparantola, Suuntaviivoja 
1930, 3; Sampsa Luonnonmaa: Toimintani luonnonparantajana, Suuntaviivoja 1930, 17—18; 

vaikutti ilmeisen suggeroivasti potilaisiin ja sai aikaan ”ihmeparantumi- 
sia”, jotka ruokkivat Bergströmin mainetta. 5* 

Bergströmin mukaan hänen luonaan Kirvussa kävi vuodesta 1908 
lähtien noin 30-80 henkeä päivässä, aikalaisten muistelun mukaan 
viikonloppuisin jopa 100-200 henkeä, jolloin kaikkia ei ehditty edes 
ottaa yksityisesti vastaan, vaan turvauduttiin joukkoneuvontaan. Vas- 
taanottonsa lisäksi Bergströmille tulvi neuvonkysyntäkirjeitä eri puolilta 
Suomea, joihin kaikkiin hän aina vastasi. Apunaan hänellä oli kaksi 
palkattua apulaista terveydenhoitoneuvoja antamassa ja kaksi kirjeisiin 
vastaamassa, mikä teki hänen toiminnastaan ammattimaista, jopa liike- 
yritysmäistä. Bergström kävi myös esitelmöimässä luonnonparannus- 
tavasta naapuripaikkakunnilla, ja erityisesti tehdaspaikkakunnilla kuulija- 
joukot saattoivat nousta useisiin satoihin. 

Vuonna 1910 Kirvussa ryhdyttiin Maalin Bergströmin kansansuosion 
innoittamana puuhaamaan luonnonparantolan perustamista, jonka joh- 
tajattareksi Bergströmiä kaavailtiin. Kuhne-hoidon institutionalisoiva 
parantola oli ilmeisesti alueen lääkäreille viimeinen pisara, sillä samana 
vuonna Bergström ensimmäisen kerran haastettiin oikeuteen. Lääkärit 
eivät kuitenkaan toiveistaan huolimatta onnistuneet estämään paran- 
tolan avaamista, sillä se toimi lääketieteellisessä ohjauksessa: ylilääkä- 
riksi oli saatu Suomen ainoa luonnonparannusaatetta tukeva lääkäri, 
E. W. Lybeck, ja niinpä parantola avattiin vuonna 1911. Parantola ei ollut 
Bergströmin oma projekti, vaan osakeyhtiö, mikä mahdollisti suuren 
ja aikakauden mittapuun mukaan modernin parantolan rakentamisen. 
Vuonna 1912 siellä kävi yli 1500 ja vuonna 1929 yli 1800 vierailijaa. 


56 Ester Malinen: Käynti Kirvun luonnonparantolassa, Terveys joulukuu 1911, 100; Sakari Lamminen: 
Hiukan hydroterapian historiaa, Terveys helmikuu 1926, 28; Adolf Wolgenburg [sic.]: Lisäys 

uonnonparannustavan historiikkiin yleensä ja erittäinkin vesiparannustapaan Suomessa, Terveys 

huhtikuu 1926, 55; Räsänen 1941, 147—150; 185-188, 213-215, 381—384. 

57 Jutun käsittely, Kirvun välikäräjät 27.—28.6.1911, CI-Vc:13 Jääsken tuomiokunnan välikäräjien pöytäkirjat 

1911-1911, JTA, MMA; Kirvun luonnonparantola, Suuntaviivoja 1930, 6; Räsänen 1941, 147-148; 463- 

481. 

58 Liite C, Kirvun välikäräjät 25.5.1910, CI-Vc:12 Jääsken tuomiokunnan välikäräjien pöytäkirjat 1910— 

1910, JTA, MMA; Liite 4, liite 6, Parikkalan syyskäräjät 13.12.1910, Cllla: 58 Parikkalan käräjäkunnan 

varsinaisasiain pöytäkirjat 1910-1910, KTA, MMA; Oskari Jalkio: Toimintani luonnonparantajana, 

Suuntaviivoja 1930, 17. 

59 Liite 4, Parikkalan syyskäräjät 13.12.1910, Cllla: 58 Parikkalan käräjäkunnan varsinaisasiain pöytäkirjat 
1910-1910, KTA, MMA; Räsänen 1941, 177—179, 188-191. 

Kuva 3. Kuhne-kylpy Kirvussa 1930-luvulla. Kuva: Kirvu-säätiö. 


Bergström toimi parantolan johtajattarena vuosina 1911-1916 ja 1919- 
1922. 

Antrean piirin piirilääkärin mukaan parantola oli kauhistus, “puoska- 
reiden” pesäpaikka, koska siellä hänen tietojensa mukaisesti käytettiin 
yksinomaan luonnonparannuskeinoja kaikkiin tauteihin, otettiin hoi- 
toon tarttuvia tauteja sairastavia potilaita, kustannettiin ”lääketiedettä 
alentavaa” luonnonparannuskirjallisuutta, levitettiin rokotusvastaista 
propagandaa sekä koulutettiin parantolan hoitajista uusia ”puoskarei- 
ta”.“ Bergströmin toiminta herätti lopulta huolta jopa lääkintöhallituk- 
sessa saakka, jonka tuolloinen pääjohtaja Taavetti Laitinen vaati Viipu- 
rin kuvernööriä määräämään neljännen oikeudenkäynnin Bergströmiä 
vastaan tämän harjoittaman jatkuvan ja vahingollisen ”puoskaroinnin” 
tehokkaammaksi ehkäisemiseksi. 


60 Kirvun luonnonparantola, Suuntaviivoja 1930, 6; Räsänen 1941, 151-155, 179, 241, 269—273, 281. 

61 Eba 66, Antrean piirilääkärin vuosikertomus 1911, LHA, KA 

62 Liite B, Kirvun talvikäräjät 27.2.1912, Cllla: 57 Kirvun käräjäkunnan varsinaisasiain pöytäkirjat 1912—1912, 
JTA, MMA. 

Luvattoman lääkärintoimen harjoittaminen 


Bergströmin tapauksessa lääkärit siis samaistivat lääketieteellisesti 
vahingollisen parannustoimen laittoman parannustoimen kanssa, mikä 
on ollut tyypillistä yleisemminkin lääkäreiden taistelussa lääketieteen 
ulkopuolisia parantajia vastaan. Toisaalta näyttää myös siltä, että lää- 
kärit automaattisesti pitivät Bergströmin harjoittamaa lääketieteen ulko- 
puolista parantamista vahingollisena, koska se ei ollut lääketiedettä. 
Hyvä esimerkki tästä oli Antrean piirin piirilääkärin pyrkimys syyttää 
Bergströmin määräämää kasvisruokavaliota ja kylmiä kylpyjä Kirvun ko- 
honneesta keuhkotautikuolleisuudesta, vaikka samankaltainen hygieenis- 
dieettinen hoito muodosti tuolloin myös lääketieteen pääasiallisen 
parannuskeinon alati leviävän keuhkotaudin hoidossa. 

Lääkärit myös syyttivät Bergströmiä esimerkiksi rokotusvastaisuuden 
lietsomisesta paitsi kuulopuheiden, myös ilmeisesti sen perusteella, että 
rokotusvastaisuus oli olennainen osa luonnonparannusaatetta ja Kuhnen 
oppeja. Oikeudenkäynneissä kuitenkin Kirvun kuntakokouksen, vai- 
vaishoitohallituksen ja kunnallis- sekä terveydenhoitolautakunnan esi- 
miehet tohtori Lybeckin lisäksi todistivat, että Bergström ei koskaan ollut 
yllyttänyt ketään rokotusvastaisuuteen eikä hänen luonnonparannus- 
neuvoistaan ollut koskaan ollut kenellekään haittaa, vaan päinvastoin 
hyötyä. Kirvussa ja sen lähistöllä toimivat lääkärit olivat joko kuulleet 
huhuja tai väittivät itse nähneensä Bergströmin neuvoista potilaille ai- 
heutuneita haittoja, mutta oikeudenkäynneissä yksikään edes syyttäjän 
todistajista ei väittänyt Bergströmin neuvomia hoitoja haitallisiksi.*$ 
Bergström itse ihmetteli, miksi lääkärit jatkuvasti vainosivat häntä, vaikkei 


63 Palmblad 1997, 207. 

64 Eba 65—66, Antrean piirilääkärin vuosikertomukset 1910—1911, LHA, KA; Liite D, Kirvun talvikäräjät 
27.2.1912, Cllla: 57 Kirvun käräjäkunnan varsinaisasiain pöytäkirjat 1912-1912, JTA, MMA; Jauho 2007, 
68-70, 223-253. 

65 Ee 21, Antrean piirilääkärin rokotuskertomus 1910, LHA, KA; Liite C, Kirvun talvikäräjät 27.2.1912, Cllla: 
57 Kirvun käräjäkunnan varsinaisasiain pöytäkirjat 1912-1912, JTA, MMA. 

66 Eba 64-66, Antrean piirilääkärin vuosikertomus 1909-1911, LHA, KA; Todistajien kuuleminen, 
Kirvun välikäräjät 25.5.1910, Cl-Vc: 12 Jääsken tuomiokunnan välikäräjien pöytäkirjat 1910-1910, 
JTA, MMA; Jutun käsittely, liite 4, Parikkalan syyskäräjät 13.12.1910, Cllla: 58 Parikkalan käräjäkunnan 
varsinaisasiain pöytäkirjat 1910-1910, KTA, MMA. 

hänen hoitonsa ollut koskaan todistettavasti aiheuttanut kenellekään 
haittaa, mutta antoivat vaarallisia lääkkeitä käyttävien kansanparantajien 
— jotka Bergströmin mielestä olivat todellisia puoskareita — vapaasti har- 
joittaa parannustoimintaansa.” 

Vaikka kysymys Bergströmin hoidon vahingollisuudesta periaatteessa 
vaikuttikin oikeudenkäyntien taustalla, käytännössä kuitenkaan 1900- 
luvun alussa voimassa ollut lainsäädäntö ei antanut mahdollisuutta 
tuomita ketään rangaistukseen lääketieteen näkökulmasta haitallisen 
lääkintäjärjestelmän harjoittamisesta. Lääketieteen ulkopuolisia paran- 
tajia voitiin syyttää ainoastaan luvattomasta lääkärintoimen harjoitta- 
misesta perustuen 18.2.1890 annettuun keisarillisen asetukseen. Sen 
mukaan lääkärintoimen harjoittamiseen Suomessa olivat oikeutettuja 
vain yliopistossa lääketieteen kandidaatin- ja lääketieteen lisensiaatin 
tutkinnon hyväksytysti suorittaneet ja lääkärinvalan antaneet henkilöt. 
Mikäli joku, olematta siihen asetuksen mukaan oikeutettu, maksua vas- 
taan hoiti tautia, ruumiinvammaa tai muuta vikaa, voitiin häntä rangais- 
ta vankeudella tai sakoilla aina 400 markkaan asti. Sen sijaan mikäli 
toiminta oli aiheuttanut todistettavaa vahinkoa elämälle tai terveydelle, 
voitiin parantajaa syyttää yleisen rikoslain mukaan.% 

Kuten Motzi Fklöf on todennut, muun lainsäädännön tavoin myös- 
kään parantamistoimintaa käsittelevät lait eivät muodosta mitään tarkas- 
ti muotoiltua ja yksiselitteistä sääntöjoukkoa, joka käsittelisi todellisia 
tapauksia, ja joita oikeusistuimet voisivat suoraan soveltaa. Sen sijaan 
ne ovat yleensä sääntöjä, jotka lakia sovellettaessa joudutaan alistamaan 
neuvottelulle ja tulkinnoille.59 Myös Suomen vuoden 1890 keisarillinen 
asetus jätti tulkinnanvaraa erityisesti sen suhteen, mitä ”luvattomalla” 
ja ”lääkärintoimella” tarkalleen ottaen tarkoitettiin. 

Ensinnäkin Maalin Bergström pyrki kumoamaan häntä vastaan esite- 
tyn syytteen parannustoimen harjoittamisesta ilman asianomaista lupaa. 


67 Liite 6, Parikkalan syyskäräjät 13.12.1910, Cllla: 58 Parikkalan käräjäkunnan varsinaisasiain pöytäkirjat 
1910-1910, KTA, MMA. 

68 Kirvun välikäräjät 25.5.1910, Cl-Vc: 12 Jääsken tuomiokunnan välikäräjien pöytäkirjat 1910-1910, JTA, 
MMA; Parikkalan syyskäräjät 13.12.1910, Cllla: 58 Parikkalan käräjäkunnan varsinaisasiain pöytäkirjat 
1910-1910, KTA, MMA; Kirvun välikäräjät 27.-28.6.1911, Cl-Vc: 13 Jääsken tuomiokunnan välikäräjien 
pöytäkirjat 1911-1911, JTA, MMA; Pesonen 1980, 366-369. 

69 Eklöf 2001, 104. 

Vuoden 1890 asetuksessa lääkärintoimen harjoittamisesta oli pykälä, 
jonka mukaan senaatti saattoi lääkintöhallituksen esityksestä myöntää 
myös lääketieteellistä koulutusta vailla oleville henkilöille luvan lääkä- 
reinä hoitaa tiettyjä tauteja.?? Bergströmin mukaan hänellä periaatteessa 
olikin lupa luonnonparannusneuvojen jakamiseen, sillä hän oli jäsen 
Viipurin Luonnonparannus- ja terveydenhoitoyhdistyksessä, jonka yksi 
tehtävistä oli auttaa sairaita neuvomalla heille luonnonparannuskeinoja, 
sekä osakas Viipurin Luonnonparantola Osakeyhtiössä, jonka tarkoitus 
oli perustaa luonnonparantoloita. Näistä edellisen säännöt oli Viipurin 
läänin kuvernööri vahvistanut vuonna 1908, ja toisen vastaavat puoles- 
taan keisarillinen Suomen senaatti vuonna 1910.7 Ainakaan Parikkalan 
syyttäjän mukaan näiden lupien ei kuitenkaan katsottu oikeuttavan 
Bergströmiä toimimaan tehtävissä, jotka kuuluvat tutkinnon suoritta- 
neelle lääkärille, eivätkä ne näyttäneet vaikuttavan myöskään muiden 
kihlakunnanoikeuksien päätöksiin.?” 

Toiseksi, Bergström kielsi koskaan harjoittaneensa lääkärin ammat- 
tia, sillä se perustui lääketieteeseen, joka oli aivan toisenlainen lääkintä- 
järjestelmä kuin Bergströmin harjoittama luonnonparannustapa. Luon- 
nonparannusaatteen mukaisesti lääketieteen harjoittamisen tunnus- 
piirteitä olivat vaarallisten ja myrkyllisten lääkkeiden määrääminen, 
kirurgiset toimenpiteet sekä seerumien ja rokotuksen käyttö, jotka 
luonnonparannusaatteen näkökulmasta aiheuttivat jopa enemmän tu- 
hoa kuin tavalliset taudit. Luonnonparantajat puolestaan harjoittivat 
omasta mielestään vaarattomiin vesi-, ilma-, valo- ja ruokavaliohoitoihin 
perustuvaa luonnonparannusta, jolla ei ollut mitään tekemistä lääke- 
tieteen kanssa. Bergström kielsi koskaan määränneensä kenellekään 
lääkkeitä eikä näin ollen ollut koskaan harjoittanut lääkärin ammattia. 


70 Pesonen 1980, 368-369. 

71 Liite C, liite D, liite E, liite F, Kirvun välikäräjät 25.5.1910, Cl-Vc: 12 Jääsken tuomiokunnan välikäräjien 
pöytäkirjat 1910-1910, JTA, MMA; Jutun käsittely, Parikkalan syyskäräjät 13.12.1910, Cllla: 58 Parikkalan 
käräjäkunnan varsinaisasiain pöytäkirjat 1910-1910, KTA, MMA. 

72 Päätös, Kirvun välikäräjät 25.5.1910, Cl-Vc: 12 Jääsken tuomiokunnan välikäräjien pöytäkirjat 1910-1910, 
JTA, MMA; Jutun käsittely, päätös, Parikkalan syyskäräjät 13.12.1910, Cllla: 58 Parikkalan käräjäkunnan 
varsinaisasiain pöytäkirjat 1910-1910, KTA, MMA; Päätös, Kirvun välikäräjät 27.-28.6.1911, Cl-Vc: 13 
Jääsken tuomiokunnan välikäräjien pöytäkirjat 1911-1911, JTA, MMA. 

Sen sijaan hän kyllä tunnusti antaneensa terveydenhoidollisia neuvoja, 
joiden avulla ihmiset sitten itse olivat hoitaneet itseään.? 

Ihmisten neuvominen luonnonparannuskeinojen käytössä muo- 
dostuikin luonnonparantajien pääasialliseksi tehtäväksi, eivätkä he siis 
yleensä itse antaneet esimerkiksi kylpyjen kaltaista konkreettista hoi- 
toa. Luonnonparannusaatteen mukaisesti jokaisen kansalaisen tuli olla 
”oma lääkärinsä” eli oppia elämään luonnonmukaisesti ja hoitamaan 
itse omia sairauksiaan luonnonmukaisin keinoin, jolloin saavutettai- 
siin uusi ja uljas yhteiskunta, jossa ei enää olisi lainkaan sairautta eikä 
siis tarvetta myöskään lääkäreille — tai luonnonparantajille. Lääkärit 
kuitenkin katsoivat myös terveydenhoidollisten neuvojen antamisen 
lääkärintoimen harjoittamiseksi, mikäli niiden antamista edelsi sairau- 
den diagnosoiminen ja sen perusteella hoidon määrääminen, koska täl- 
löin luonnonparantaja toimi kuin lääkäri.” Lääkärit näkivät asian niin, 
että heillä tuli olla monopoli kaiken maassa harjoitetun parantamisen 
— myös luonnonparannuskeinoilla tapahtuvan — suhteen, koska vain 
heillä oli siihen pitkän koulutuksen kautta saavutettu tarpeellinen am- 
mattitaito. Yksinoikeuttaan parannustoimen harjoittamiseen lääkärit 
perustelivat ensisijaisesti pyrkimyksellä suojella kansalaisia ja heidän 
terveyttään ”joutumasta oppimattomien puoskareiden ja sydämettömien 
keinottelijoiden hoitoon”.”° 


73 Liite C, jutun käsittelyosa, Kirvun välikäräjät 25.5.1910, Cl-Vc: 12 Jääsken tuomiokunnan välikäräjien 
pöytäkirjat 1910—1910, JTA, MMA; Liite 1, liite 6, Parikkalan syyskäräjät 13.12.1910, Cllla: 58 Parikkalan 
käräjäkunnan varsinaisasiain pöytäkirjat 1910-1910, KTA, MMA; toinen käsittelypäivä 28.6.1911, Kirvun 
välikäräjät 27.-28.6.1911, Cl-Vc: 13 Jääsken tuomiokunnan välikäräjien pöytäkirjat 1911-1911, JTA, 
MMA. Lääkärinammatin määrittelystä luonnonparannusliikkeessä katso esim. Varokaa ensimmäistä 
myrkkyannosta. Sen tuhot ovat ruumiissa usein korjaamattomat, Luonnonparantaja heinä-elokuu 1914, 
57; Juho Uoti: Sananen puoskareista, Parantaja tammikuu 1915, 10-11. 

74 Liite C, Kirvun välikäräjät 25.5.1910, Cl-Vc: 12 Jääsken tuomiokunnan välikäräjien pöytäkirjat 1910-1910, 

TA, MMA; Elämisen taito, Kiertolainen helmikuu 1910, 4-7; E. W. Lybeck: Uskontunnustukseni, Terveys 

näytenumero joulukuu 1910, 1; Maalin Bergström: Sananen luonnonparannusaatteesta, Kiertolaisen 

joulu 1910, 15; E. W. Lybeck: Muut parantajat ja lääkärit, Terveys helmikuu 1912, 11; Räsänen 1941, 202. 

75 Jutun kasittelyosa, Kirvun välikäräjät 25.5.1910, Cl-Vc: 12 Jääsken tuomiokunnan välikäräjien pöytäkirjat 

1910-1910, JTA, MMA, liite 4, Parikkalan syyskäräjät 13.12.1910, Cllla: 58 Parikkalan käräjäkunnan 

varsinaisasiain pöytäkirjat 1910-1910, KTA, MMA; Eba 66, Antrean piirilääkärin vuosikertomus 1911, 

LHA, KA; N. J. A: Lääkärit ja muut parantajat, Helsingin Sanomat 5.11.1911, 4. 

76 N. J. A: Lääkärit ja muut parantajat, Helsingin Sanomat 5.11.1911, 4. Katso myös esim. Konrad 

ReijoWaara: Mitä vaatii nykyaika lääkäreiltä, lääkintähallitukselta, papeilta ja suurelta yleisöltäkin? 

Terveydenhoitolehti helmikuu 1908, 19; Konrad ReijoWaara: Louis Kuhnen ”Uusi lääketiede” ja 

uhnijat, Terveydenhoitolehti syyskuu 1908, 147; Konrad ReijoWaara: Käsitteiden selvittämiseksi, 

Terveydenhoitolehti marraskuu 1911, 166-168. 


152 SUVI RYTTY 


Näistä tulkintaeroista huolimatta kihlakunnanoikeudet kuitenkin 
lopulta lain kirjaimen mukaisesti katsoivat lääkärintoimen harjoittami- 
seksi vain sellaisen parantamisen, jota harjoitettiin ammattimaisesti eli 
maksua vastaan.” Bergström ei koskaan kieltänyt ottaneensa maksua, 
mutta korosti sen pienuutta ja välttämättömyyttä esimerkiksi apulaisten 
palkkojen maksamista varten. Hän oli ottanut yleensä vain 50 penniä tai 
toisinaan korkeintaan 1 markan henkilöltä, ja sillä sai tulla hakemaan 
neuvoja niin monta kertaa kuin halusi. Köyhille hän oli aina antanut 
neuvoja ilmaiseksi.?$ Vertailun vuoksi mainittakoon, että erään tiedon 
mukaan lääkäri otti 2 mk tutkimuksesta ja reseptin kirjoittamisesta, 
mutta yleisen lääkäritaksan puuttuessa palkkiot vaihtelivat kunnittain, ja 
maaseudulla osa saatettiin antaa erilaisina luontoissuorituksina.?9 Kysyt- 
täessä Bergström ilmoitti yksityisellä parannustoimellaan ansainneensa 
vähintään 10 markkaa päivässä. Siirryttyään Kirvun luonnonparantolan 
palvelukseen hän sai palkkaa 2000 markkaa vuodessa, ilmaisen asun- 
non ja sähkön sekä lisäksi 25 penniä provisiota jokaisesta laitoksessa 
hoidetusta sairaasta ja ohjeenkysyjästä.5* Bergströmin tulot olivat kui- 
tenkin huomattavasti pienemmät kuin esimerkiksi kunnanlääkärien, 
joiden kokonaistuloiksi 1910-luvulla on arvioitu 6000-8000 markkaa. 
Palkan lisäksi lääkärit saivat lisätuloja praktiikastaan.$" 

Maksun ottaminen luonnonparannusneuvoista ilman lääkärin 
pätevyyttä oli siis lopulta se virallinen peruste, jonka nojalla Maalin 
Bergströmin parannustoiminta kihlakunnanoikeuksissa tuomittiin lain- 
vastaiseksi. Bergströmin ensimmäisessä oikeudenkäynnissä syyttäjällä 


77 Päätös, Kirvun välikäräjät 25.5.1910, Cl-Vc: 12 Jääsken tuomiokunnan välikäräjien pöytäkirjat 1910-1910, 
JTA, MMA; Päätös, Parikkalan syyskäräjät 13.12.1910, Cllla: 58 Parikkalan käräjäkunnan varsinaisasiain 
pöytäkirjat 1910-1910, KTA, MMA; Kihlakunnanoikeuden puheenjohtajan äänestämä päätös, Kirvun 
välikäräjät 27.-28.6.1911, Cl-Vc: 13 Jääsken tuomiokunnan välikäräjien pöytäkirjat 1911-1911, JTA, MMA. 

78 Vastaajan kuuleminen, liite A, Kirvun välikäräjät 25.5.1910, CI-Vc: 12 Jääsken tuomiokunnan välikäräjien 
pöytäkirjat 1910-1910, JTA, MMA; Liite 1, Parikkalan syyskäräjät 13.12.1910, Cllla: 58 Parikkalan 
käräjäkunnan varsinaisasiain pöytäkirjat 1910-1910, KTA, MMA; toinen käsittelypäivä 28.6.1911, Kirvun 
välikäräjät 27.-28.6.1911, CI-Vc: 13 Jääsken tuomiokunnan välikäräjien pöytäkirjat 1911-1911, JTA, MMA. 

79 Rinne 1988, 61; Levä 2010, 245-246. 

80 Vastaajan kuuleminen, toinen käsittelypäivä 28.6.1911, Kirvun välikäräjät 27.—28.6.1911, CI-Vc: 13 
Jääsken tuomiokunnan välikäräjien pöytäkirjat 1911-1911, JTA, MMA; vastaajan kuuleminen, Kirvun 
syyskäräjät 2.9.1912, Cllla: 58 Kirvun käräjäkunnan varsinaisasiain pöytäkirjat 1912—1912, JTA, MMA. 

81 Levä 2010, 245-246. 

oli pitkä liuta todistajia, joiden avulla ainoastaan pyrittiin todistamaan 
Bergströmin ottaneen neuvoistaan maksun. Itse asiassa koko oikeus- 
prosessi Bergströmiä vastaan käynnistettiin vasta sen jälkeen, kun hän 
oli syksyllä 1909 alkanut ottaa maksua luonnonparannusneuvoistaan, 
vaikka neuvonkysyjien virta hänen luokseen Kirvuun oli alkanut jo 
vuonna 1908. Myös Bergströmin apulaisena toiminut Wilhelmiina 
Timak vapautettiin syytteestä Kirvun välikäräjillä 27.-28.6.1911 sillä pe- 
rusteella, että apulaisena hän ei ollut itse ottanut neuvoista maksua eikä 
näin ollen harjoittanut mitään lääkärinammattia.’ Ensimmäisessä oi- 
keudenkäynnissä Bergström tuomittiin maksamaan sakkoa 30 markkaa, 
seuraavassa 100 markkaa ja viimeisessä jo 400 markkaa, koska hänet oli 
jo aiemmin tuomittu samasta rikkomuksesta. Viimeisistä sakoistaan 
hän vapautui Romanovien hallitsijasuvun 300-vuotisjuhlan kunniaksi 
annetun yleisen armahduksen ansiosta. 


Kansansuosio lain kyseenalaistajana 


Se mikä oli lain mukaan oikein, ei kuitenkaan kansan silmissä ollut vält- 
tämättä moraalisesti oikein. Tästä hyvä esimerkki oli Maalin Bergströmin 
kolmas oikeudenkäynti Kirvun välikäräjillä kesäkuussa 1911, jolloin 
paikalliset lautamiehet yksimielisesti äänestivät kihlakunnan oikeuden 
puheenjohtajaa vastaan ja hylkäsivät Maalin Bergströmiä vastaan nos- 
tetun syytteen laittomasta lääkärintoimen harjoittamisesta. Virallisina 
perusteluina esitettiin, että Bergströmin ei voitu katsoa harjoittaneen 
lääkärinammattia, koska hän ei ollut määrännyt neuvottavilleen min- 
käänlaisia lääkkeitä. Todennäköisesti todellinen syy oli kuitenkin se, että 
kotipitäjässään Kirvussa Bergströmin parannustoimintaa arvostettiin 


82 Todistajien kuuleminen, vastaajan kuuleminen, Kirvun välikäräjät 25.5.1910, Cl-Vc: 12 Jääsken 
tuomiokunnan välikäräjien pöytäkirjat 1910-1910, JTA, MMA, liite D, Kirvun välikäräjät 27.-28.6.1911, 
Cl-Vc: 13 Jääsken tuomiokunnan välikäräjien pöytäkirjat 1911-1911, JTA, MMA; Räsänen 132-133. 

83 Päätös, Kirvun välikäräjät 25.5.1910, CI-Vc: 12 Jääsken tuomiokunnan välikäräjien pöytäkirjat 1910-1910, 
JTA, MMA; Päätös, Parikkalan syyskäräjät 13.12.1910, Cllla: 58 Parikkalan käräjäkunnan varsinaisasiain 
pöytäkirjat 1910-1910, KTA, MMA; Päätös, Kirvun syyskäräjät 2.9.1912, Cllla: 58 Kirvun käräjäkunnan 
varsinaisasiain pöytäkirjat 1912-1912, JTA, MMA. 

84 Räsänen 1941, 191. 

ja hänen parannusneuvojensa koettiin saaneen paljon hyvää aikaan. 
Myös hänen sairailta kantamaansa maksua pidettiin hyvin vähäisenä, 
mikä puhui sen puolesta, että hän ei pyrkinyt taloudellisesti hyötymään 
sairaiden kustannuksella, vaan harjoitti luonnonparannusta puhtaasta 
auttamisenhalusta.$5 

Edellä mainittu oikeudenkäynti oli siinäkin mielessä erikoinen, että 
jopa Kirvun piirin kruununnimismies Axel Brander oli ollut haluton nos- 
tamaan jälleen uutta oikeusjuttua Bergströmiä vastaan Kirvun kunnan- 
lääkärin ja Antrean piirin piirilääkärin pyynnöistä huolimatta. Nämä 
valittivat asiasta Viipurin läänin kuvernöörille, jonka määräyksestä kanne 
lopulta nostettiin. 36 Tämä tietysti houkuttaa tulkitsemaan asiaa niin, 
että kenties kruununnimismieskään ei halunnut nousta vastustamaan 
paikkakunnalla yleisesti vallitsevaa hyväksyntää Maalin Bergströmin pa- 
rannustoimintaa kohtaan. Toisaalta, kuten lääketieteen monopolisointi- 
prosessia Ruotsissa tutkinut Eva Palmblad huomauttaa, pyrkimys tais- 
tella ”puoskarointia” vastaan on aina ollut ensisijaisesti lääkärikunnan 
huoli ja tarve, kun taas poliittisten tahojen asennoituminen siihen on 
ollut suhdanneherkempää, mihin on vaikuttanut esimerkiksi yleinen 
mielipide. Myös Kirvun kunnallis- ja terveydenhoitolautakunnan, 
vaivaishoitohallituksen ja kuntakokouksen esimiehet hyväksyivät Berg- 
strömin toiminnan ja jopa todistivat hänen puolestaan oikeudessa. 

Vaikka Bergströmin parannustoiminta oikeudenkäynneissä yhtä 
lukuun ottamatta tuomittiin laittomaksi eli toisin sanoen rikolliseksi, 
kansa hakeutui edelleen hänen hoidettavakseen ja ainakin ensimmäistä 
oikeudenkäyntiä seurannut julkisuus toimi jopa mainoksena, joka toi 
Bergströmille vain lisää potilaita. Kansalle ei siis näyttänyt olevan väliä 
sillä, pitivätkö lääkärit ja lääkintöhallitus luonnonparantajien toimintaa 


85 Päätös, Kirvun välikäräjät 27.-28.6.1911, CI-Vc: 13 Jääsken tuomiokunnan välikäräjien pöytäkirjat 
1911—1911, JTA, MMA; Ester Malinen: Käynti Kirvun luonnonparantolassa, Terveys joulukuu 1911, 100; 
Räsänen 1941, 149-151. 

86 Liite C, liite A, Kirvun välikäräjät 27.—28.6.1911, CI-Vc: 13 Jääsken tuomiokunnan välikäräjien pöytäkirjat 
1911-1911, JTA, MMA. 

87 Palmblad 1997, 203-204. 

88 Liitteet G, H ja I; Kirvun talvikäräjät 27.2.1912, Cllla: 57 Kirvun käräjäkunnan varsinaisasiain pöytäkirjat 
1912—1912, JTA, MMA. 

89 Räsänen 1941, 176. 

vääräoppisena tai laittomana, vaan tärkeintä oli se, nähtiinkö sen autta- 
van ihmisten vaivoihin ja sairauksiin, joiden parantumisesta millään 
hoidolla, edes lääketieteellisellä, ei vielä tuona aikana ollut takeita.°° 
Välttämättä sairaan ei tarvinnut edes kokonaan parantua, jotta hoitoa 
olisi pidetty hyvänä. Esimerkiksi Bergströmin ensimmäisessä oikeuden- 
käynnissä Kirvun välikäräjillä 25.5.1910 syyttäjän todistajina oli paris- 
kunta, jonka 17-vuotias tytär oli Maalinin määräämästä hoidosta huo- 
limatta kuollut. Silti todistajat eivät kertaakaan syyttäneet Bergströmiä 
kuoleman aiheuttamisesta, vaan pitivät hoitoa hyvänä, koska tytär oli 
kokenut saaneensa siitä helpotusta kipuihinsa.”" 

Luonnonparantajien näkökulmasta laki lääkärikunnan yksinoikeu- 
desta harjoittaa parannustoimintaa näyttäytyi absurdina, kun kansassa 
vielä tuolloin oli niin paljon sairautta ja kärsimystä, jonka lievittämiseen 
määrältään vähäisen lääkärikunnan resurssit eivät yksin riittäneet, kuten 
Sampsa Luonnonmaa asian muotoili: 


Minun on mahdoton käsittää maan lakia ja lain käyttöä sellaiseksi, 
että minua sakotetaan ja linnaan pannaan sentähden, että minä 
auttelen sairaita, joita kyllin on ilman mitään hoitoa eli toisin sa- 
noen, että minä 50,000 tuhannesta [sic] sairaasta yritän auttaa vuo- 
sittain ehkä 200, kun lääkäreille jää vielä lähes 50,000 joista he 
nykyään voivat parantoloihinsa sijoittaa korkeintaan noin 5,000. Fi 
ole hitustakaan järkeä laissa, joka kieltää tekemästä hyvää.” 


Suurin osa pioneeriluonnonparantajista olikin intomielisiä reformisteja, 
jotka näkivät luonnonparannusaatteen ratkaisuksi yhteiskunnalliseen 


go Kuhne 1910, liite B, 108-109; Kuhnen kylvyistä eli ”kuhnimisesta” vieläkin, Terveys elokuu 1911, 64; N. J. 
A.: Lääkärit ja muut parantajat, Helsingin Sanomat 5.11.1911, 4-5; Parantuneita, Luonnonparantaja huhti- 
toukokuu 1912, 78; Kansanmiesten havaintoja ja mietelmiä kuhnehoidosta, Terveys touko-kesäkuu 1913, 
43-45. 

91 Todistajat 1 ja 2, Kirvun välikäräjät 25.5.1910, CI-Vc: 12 Jääsken tuomiokunnan välikäräjien pöytäkirjat 
1910-1910, JTA, MMA. 

92 A. K.: Sampsa Luonnonmaa (haastattelu), Terveys touko-kesäkuu 1929, 69-70. Aikalaiskeskustelusta 
lääkärikunnan vähäisyyden aiheuttamista ongelmista katso esim. O-n: Lääkärikö vai puoskari?, 
Terveydenhoitolehti toukokuu 1901, 71-74; Konrad ReijoWaara: Mitä vaatii nykyaika lääkäreiltä, 
lääkintähallitukselta, papeilta ja suurelta yleisöltäkin?, Terveydenhoitolehti helmikuu 1908, 17—19. 

ongelmaan, jonka sairaalloiseksi ja moraaliltaan rappeutuneeksi koettu 
kansa heille muodosti.” Luonnonparantajien pyrkimys terveysvalistuk- 
sen kautta muokata terveitä kansalaisia ja sitä kautta rakentaa uutta ja 
parempaa yhteiskuntaa liittyi aatteellisesti 1800—1900-luvun vaihteen 
lääketieteelliseen terveysvalistuskampanjaan sekä sen taustalla vaikut- 
tavaan, 1800-luvulla alkaneeseen sivistyneistön organisoimaan kansa- 
kunnan rakennusprojektiin.9 

Luonnonparantajien toimintaa oli lakikeinoin vaikea kitkeä, koska 
monelle heistä luonnonparantajana toimiminen oli aatteen ja oman- 
tunnon kysymys, mikä voitti lakipykälät. Esimerkiksi Maalin Bergström 
koki saaneensa parantamisen lahjan itse Jumalalta ja olevansa vain 
Jumalan välikappale tämän parannustyéss4.% ”Tuntuu mitä inhoittavim- 
malta seistä nk. oikeuksien tutkittavana, mutta jos minun on käytävä se 
läpi, on se silloin hyväkseni, ja eiväthän he itse asiassa voi minua hitus- 
takaan vahingoittaa, sillä Korkein on puolellani,”* kirjoitti Bergström 
ystävälleen. Usko oman asian oikeutukseen johti myös oikeuteen haas- 
tettujen luonnonparantajien juhlimiseen luonnonparannusliikkeen san- 
kareina ja marttyyreina.%” 

Itse asiassa jo 1900-luvun alun lääkäreissä oli niitä, jotka olivat tulleet 
siihen tulokseen, että vaikka olikin piirilääkäreiden ja lääkintöhallituksen 
velvollisuus valvoa lääkärintoimen harjoittamista koskevan lain nou- 
dattamista, lakiteitse tapahtuva kamppailu puoskareita vastaan ei juuri 
tuottanut tulosta. Koska olemassa olevalla lailla oli mahdollista puuttua 


93 E. W. Lybeck: Muut parantajat ja lääkärit, Terveys helmikuu 1912, 11; Elämisen taito, Kiertolainen 
helmikuu 1912, 5-7; Maalin Bergström: Sananen luonnonparannusaatteesta, Kiertolaisen joulu 1910, 
15-16; Sampsa Luonnonmaa: Työhön ja uhrauksiin kansamme hyväksi, Parantaja huhti-kesäkuu 1915, 
86-92; Ihanteellisten liikkeiden yhteenkuuluvaisuus, Parantaja tammikuu 1916, 18; Räsänen 1941, 202. 

94 Lääketieteellisestä terveysvalistuskampanjasta ja kansakunnan rakennusprojektista katso esim. 
Halmesvirta 1998; Helen & Jauho 2003. 

95 Liite A, Kirvun välikäräjät 27.—28.6.1911, CI-Vc: 13 Jääsken tuomiokunnan välikäräjien pöytäkirjat 1911— 
1911, JTA, MMA; E. W. Lybeck: Muut parantajat ja lääkärit, Terveys helmikuu 1912, 11; A. K.: Sampsa 
Luonnonmaa (haastattelu), Terveys touko-kesäkuu 1929, 67-68; Muutamia piirteitä pastori Uodin 
elämästä ja hänen perustamastaan luonnonparannusjärjestelmästä, Suuntaviivoja 1930, 21; Räsänen 
1941, 133- 

96 Räsänen 1941, 182. 

97 Simuna: Kuhnijain päivä! Karjala 25.5.1910, 4; X: Lainopillinen neuvo, Terveys lokakuu 1911, 73; N. J. A: 
Lääkärit ja muuta parantajat, Helsingin Sanomat 5.11.1911, 4; Räsänen 1941, 133. 

98 N.J.A: Lääkärit ja muuta parantajat, Helsingin Sanomat 5.11.1911, 4-5. 

ainoastaan maksua vastaan tapahtuneeseen parantamiseen, näyttäytyi 
laki yleisön silmissä helposti vain välineenä, jonka avulla lääkärikunta 
ammattikateudesta pyrki raivaamaan kilpailevat parantajat tieltään tur- 
vatakseen taloudelliset etunsa.9? 

Vaikka lääkärit julkisuudessa esittivätkin lain tarkoituksen olevan 
kansalaisten terveyden suojeleminen, ja varmasti sitä siihen tarkoituk- 
seen myös pyrittiin käyttämään, tosiasia tietysti oli, että laki oli alun 
perin säädetty takaamaan lääkärikunnan yksinoikeus parannustoimen 
harjoittamiseen Suomessa myös siinä tarkoituksessa, että se suojeli 
suomalaisia lääkäreitä kilpailevia ammatinharjoittajia, kuten maallikko- 
parantajia tai ulkomaalaisia lääkäreitä, vastaan.'** Tässä mielessä lääkä- 
reiden pyrkimys kitkeä luonnonparantajien toimintaa lakiteitse oli osa 
luonnontieteellisen lääketieteen piirissä 1800-luvulla alkanutta lääkäri- 
kunnan professionalisoitumisprosessia. Sen tavoitteena oli lääkäri- 
kunnan oppi- ja ammattimonopolin saavuttaminen parannustoimen 
alalla, ja sen tyypillisenä piirteenä on toisinaan ollut myös lääkäri- 
kunnan edun ajaminen yhteisen hyvän varjolla." 

Lääkärit olivat sitä mieltä, että suurin syy luonnonparantajien kal- 
taisten lääketieteen ulkopuolisten parantajien menestykseen piili kan- 
san tietämättömyydessä. Työssään lääkärit näkivät, kuinka varsinkin 
köyhempi, kouluja käymätön kansanosa oli täysin pimennossa tervey- 
denhoitoon liittyvistä asioista, mutta myös kouluja käyneellä sivisty- 
neistöllä oli vaillinaiset tiedot niin ihmisruumiin rakenteesta kuin sen 
toiminnoistakin, koska niitä ei tuolloin opetettu oppikouluissa. Oikean 
tiedon puutteessa kansa uskoi kertomukset luonnonparannustavalla 
tapahtuneista ihmeparannuksista. Tehokkaimmaksi aseeksi luonnon- 
parantajien toiminnan kitkemiseen nähtiin vetoaminen luonnon- 
parantajien elinehtoon eli kansaan valistamalla sitä oikeista ja vääristä 


99 C.J. Bergström: Lappeen kihlakunnan oikeudelle, Terveys heinäkuu 1911, 54; Kuhnimisesta, Terveys 
syyskuu 1911, 66; N. J. A: Lääkärit ja muut parantajat, Helsingin Sanomat 5.11.1911, 4-5; S. L:maa: 
Lääkärinammatti keinotteluna ja lääkäri-ihanne, Luonnonparantaja heinä-elokuu 1914, 58; Juho Uoti: 
Sananen puoskareista, Parantaja tammikuu 1915, 10-11. 

100 Pesonen 1980, 365-367 

101 Saks 1995, 11-99; Palmblad 1997, 62-68, 208. 

sairauskäsityksistä, parannustavoista ja parantajista, mitä esimerkiksi 
Terveydenhoitolehti jatkuvasti tekikin.'*? 

Maalin Bergströmin suhteen ei enää vuoden 1912 jälkeen löydy tieto- 
ja uusista oikeudenkäynneistä, joten hän sai ilmeisesti rauhassa harjoit- 
taa parannustointa kuolemaansa eli vuoteen 1936 asti.' Mahdollisesti 
oikeudenkäynneistä luovuttiin, koska ne ainakin Bergströmin tapauk- 
sessa olivat osoittautuneet tehottomiksi ja sakkorangaistuksista huoli- 
matta Bergström edelleen jatkoi toimintaansa valittaen tuomioistaan 
joka kerta aina senaattiin asti.'%4 Asiaan saattoi vaikuttaa myös se, että 
kun kansan ”kuhnimisinnostus? ensimmäisen maailmansodan puh- 
jettua laantui huomattavasti, se ei aiheuttanut enää niin suurta uhkaa 
lääketieteelle. 


Lopuksi 


Maalin Bergströmin tapaus osoittaa omalta osaltaan, kuinka lääkärin- 
toimen harjoittamista rajaava lainsäädäntö ei enää 1900-luvun alussa 
kyennyt vastaamaan laajentuvien terveysmarkkinoiden lääketieteelle 
asettamiin uusiin haasteisiin. Luvatonta lääkärintoimen harjoittamis- 
ta koskeva keisarillinen asetus vuodelta 1890 sopi ehkä syrjäkylillä it- 
senäisesti sairauksia parantelevien kansanparantajien palauttamiseen 
ruotuunsa, mutta luonnonparantajat olivat kansan terveyden vartijoiksi 
itsensä asettaneelle suomalaiselle lääkärikunnalle uudenlainen ongel- 
ma. Heidän luonnonparannusneuvontansa perustui yhteiseen kansain- 


102 Eba 61 Ikaalisten, Oulun, Heinolan, Viipurin ja Salmin piirilääkärien vuosikertomukset 1906, LHA, KA; 
Konrad ReijoWaara: Louis Kuhnen ”Uusi lääketiede” ja kuhnijat, Terveydenhoitolehti syyskuu 1908, 143; 
E. L: Muutama sana suomenkielisestä lääketieteellisestä kirjallisuudesta, Terveydenhoitolehti elo-syys- 
uu 1911, 141-142; N. J. A: Lääkärit ja muut parantajat, Helsingin Sanomat 5.11.1911, 4-5; Konrad 
ReijoWaara: Käsitteiden selvittämiseksi, Terveydenhoitolehti marraskuu 1911, 170. Konrad ReijoWaara: 
hmetohtori-menettelyn salaisuuksia, Terveydenhoitolehti lokakuu 1912, 155-156. 
103 Räsänen 1941, 435—443. 

104 Päätös, Kirvun välikäräjät 25.5.1910, CI-Vc: 12 Jääsken tuomiokunnan välikäräjien pöytäkirjat 1910- 
1910, JTA, MMA; Päätös, Parikkalan syyskäräjät 13.12.1910, Cllla: 58 Parikkalan käräjäkunnan varsi- 
naisasiain pöytäkirjat 1910-1910, KTA, MMA; Päätös Kirvun syyskäräjät 2.9.1912, Cllla: 58 Kirvun 
äräjäkunnan varsinaisasiain pöytäkirjat 1912-1912, JTA, MMA. 

väliseen aatteeseen, ja usko toimimisesta koko yhteiskunnan parhaaksi 
antoi heille tunteen oman asian oikeutuksesta, mitä sakkorangaistukset- 
kaan eivät kyenneet murentamaan. 

Vaikka suomalaiset lääkärit länsimaisen lääketieteen monopolisointi- 
prosessin hengessä pitivätkin kaikkea lääketieteen ulkopuolista paranta- 
mista vahingollisena ja pyrkivät sen tukahduttamiseen, lain mukaan ri- 
kollista oli vain ammattimainen parantajana toimiminen ilman lääkärin 
pätevyyttä, ei esimerkiksi luonnonparannusaatteen mukainen itsehoito. 
Myös yleisön käsitys taitavina pidettyjen maallikkoparantajien oikeudesta 
harjoittaa parannustointaan saattoi olla täysin toinen kuin lääkärikun- 
nan, ja oikeudenkäynnit saattoivat jopa kasvattaa parantajien mainetta. 
Oikeudenkäyntejä paremmaksi aseeksi 1900-luvun alun lääkäreiden 
taistelussa lääketieteen ulkopuolisia lääkintäjärjestelmiä vastaan näh- 
tiinkin kansanvalistus. 

Tässä artikkelissa on tietysti ollut mahdollista keskittyä vain yhteen 
tapaukseen lääkäreiden taistelussa lääketieteen ulkopuolisia parantajia 
vastaan. Tulevan tutkimuksen tehtäväksi jääkin laajemman vaihtoehto- 
lääkinnän kentän kattavan tutkimuksen tekeminen siitä, missä määrin 
ja millaisissa tapauksissa lääkärit yleensä ottaen ovat turvautuneet lain- 
säädännön suomiin keinoihin ”puoskaroinnin” kitkemiseksi ja millaisin 
tuloksin. 

Koloniaalisen lääkintäkulttuurin kasvitiede 


Sukupuoli, auktoriteetti ja luonnonhistoria 
Espanjan ja Portugalin imperiumeissa! 


Hugh Cagle 


1500-luvun lopussa, lähestyessään elämänsä ehtoopuolta, portugalilai- 
nen lääkäri Cristoväo da Costa kirjoitti pitkän ja pohdiskelevan esseen 
”naisten arvostamisesta”. Costa luetteli joukon ominaisuuksia, joita hän 
piti naisissa tärkeimpinä ja valitsi niistä viisi — siveys, rehellisyys, päät- 
täväisyys, hiljaisuus ja reiluus — jotka hän sijoitti esseen otsikkoon, josta 
lukijat varmasti huomaisivat ne.? Costan mukaan nainen oli parhaim- 
millaan näiden piirteiden ruumiillistumana. Asia ei kuitenkaan ollut 
niin yksinkertainen. Naisten ”yleisluonne” — neljän humoraalinesteen 
muodostama naisen keho — johti tunnusomaiseen feminiiniseen 
psykologiaan, joka teki naiset alttiiksi epärehellisyydelle ja irstailulle. 
Costan sanoin se myös teki naisista ”juoruiluun taipuvaisia”. Toisin 
sanoen naiset levittivät väärää tietoa. Naisten taipumus tähän paheeseen 


1 Suomentanut Kalle Kananoja. Artikkelin englanninkielinen alkuperäisversio ”The Botany of Colonial 
Medicine: Gender, Authority, and Natural History in the Empires of Spain and Portugal” on julkaistu 
teoksessa Women of the Iberian Atlantic, toimittaneet Sarah E. Owens ja Jane E. Mangan. Baton Rouge: 
Louisiana State University Press. 2012. Julkaistaan Louisiana State University Pressin luvalla. 

2 Teos julkaistiin postuumisti espanjaksi Venetsiassa. Costa [Acosta] 1592. Huomaa Costan nimen 
espanjalainen kieliasu. Tässä tekstissä käytän nimen portugalinkielistä muotoa, jolla teos on luetteloi- 
tu Portugalin kansalliskirjaston luetteloon. 


KOLONIAALISEN LÄÄKINTÄKULTTUURIN KASVITIEDE 165 


oli niin voimakas, että Costan mielestä oli kunnioitettavaa, jos he kyke- 
nivät vähääkään olemaan hiljaa. Hän ehdotti, että naisten tulisi pyrkiä 
pitämään ”suunsa lukittuna kuin ovi”3 

Costan esseessä näkyy idealisoidun tiedollisen järjestelmän suku- 
puolitettu arkkitehtuuri paljaimmillaan. Fi ole yllättävää, että juuri 
Costa kirjoitti sitä puolustavan puheenvuoron. Cristoväo da Costa ei 
ollut mikään sovinistinen keskinkertaisuus* vaan iberialaisen lääke- 
tieteellisen eliitin merkittävä jäsen. Costa oli kiihkeän kiinnostunut 
merentakaisten maailmojen lääkekasveista. Hän oli matkustellut laa- 
jalti ja julkaissut paljon. Nuorena lääkärinä hän oli matkannut halki 
Portugalin imperiumin. Palattuaan matkoiltaan Costa julkaisi suositun 
espanjankielisen käännöksen portugalinkielisestä, aasialaista materia 
medicaa käsittelevästä kirjasta kastilialaisessa Burgosin kaupungissa. 
Hänen teoksensa levisi ympäri varhaismodernia Eurooppaa lääkärien 
ja apteekkarien käsiin.* Costa oli huomattavan kokenut ja maineikas 
mies, joka uskoi, että tiedon lisääminen lääkintää koskevista asioista, 
kuten lääkekasvien parantavista vaikutuksista, vaati pitkää ja kurin- 
alaista tutkimusta. Luontoa koskevien totuuksien lausuminen vaati 
tinkimättömyyttä ja keskittymistä. Naisten kontrolloimaton halu ja tai- 
pumus valehteluun teki heistä sopimattomia tähän tehtävään. Costalle 
ja hänen aikalaisilleen sukupuoli määritteli sitä, kuka voi tutkia luon- 
toa ja kenellä oli lupa puhua siitä. Siitä huolimatta, kuten Costa hyvin 
tiesi — ja mikä kenties sai iäkkään lääkärin alun perinkin kirjoittamaan 
esseen naisista — merten taakse muuttaneiden iberialaisten merimies- 
ten, siirtolaisten ja tutkimusmatkailijoiden oli mahdotonta ylläpitää tätä 
tiedollista järjestystä. 


3 Costa 1592, 110-110v. 

Costan naisia koskevat näkemykset ovat täysin linjassa koloniaalisessa latinalaisessa Amerikassa val- 
linneiden näkemysten kanssa. Socolow 2000, 5-15. 

Costa 1578. 

6 Puig 1899. 

Naiset ja parantaminen Atlantilla 


Afrikkalaiset ja Amerikan intiaaninaiset olivat iberialaisten ensisijaisia 
parantajia ympäri atlanttista maailmaa.? Kultarannikolla Säo Jorge da 
Minan linnoituksessa — josta kehkeytyi Atlantin yli kulkeneen orja- 
kaupan tärkeä lähtösatama — portugalilaiset upseerit alkoivat luottaa 
afrikkalaisten naisten parannustaitoon jo 1480-luvulla. Tähän taitoon 
kuului eri puolilla Guinean rannikkoa kasvaneiden lääkekasvien valin- 
ta, viljely, markkinointi, valmistus ja lääkkeiden jakelu. Heidän farma- 
kopeaansa kuului valikoima alueen 150 vihreästä, lehtevästä ja syötä- 
västä kasvista — mukaan lukien hibiskus ja apinanleipäpuu, jotka olivat 
aiemmin tuntemattomia suurimmalle osalle iberialaisista matkaajista. 
Vuonna 1493 portugalilainen Säo Tomén saaren kuvernööri Alvaro de 
Caminha raportoi portugalilaisen siirtokunnan eloonjäämisen olevan 
orjuutettujen afrikkalaisten naisten maanviljelyyn, ruoanlaittoon ja lää- 
kintään liittyvän tiedon varassa.$ Naisten työn seurauksena hedelmiä, 
vihanneksia ja lääkekasveja oli helposti saatavilla atlanttisen Afrikan to- 
reilla. Kauppiaat — usein afrikkalaiset naiset — tavoittelivat voittoja myy- 
mällä tuotteita portugalilaisille siirtolaisille sekä Länsi-Afrikan rannikolla 
vieraileville laivoille, joiden lukumäärä oli jatkuvasti kasvussa. Orjalai- 
vojen purjehtiessa Atlantilla Senegambian alueella orjuutetut naiset 
valmistivat tamarindiä, jonka avulla lämmin, seissyt juomavesi saatiin 
maittavaksi ja jolla uskottiin olevan parantava vaikutus. Sitä joivat sekä 
merimiehet että orjat.? Afrikkalaisista naisista ja heidän jälkeläisistään 
tuli merkittäviä parantajia Brasilian rannikon sokeriplantaaseilla pohjoi- 
sen Recifestä etelän Rio de Janeiroon.'* Pohjois-Brasiliassa Gräo-Parän 
ja Maranhäon seuduilla, jossa afrikkalaiset korvasivat intiaanityövoiman 
paljon hitaammin, Amerikan alkuperäisasukasnaisilla oli merkittävä — ja 
ajoittain kenties dominoiva — rooli koloniaalisessa lääkintäkulttuurissa. 


7 Alla esitettyjen esimerkkien lisäksi ks. Bleichmar, Vos, Huffine & Sheehan (toim.) 2008. Sama koskee 
muitakin eurooppalaisia siirtolaisia. Ks. esim. Kupperman 2000, erit. 133-135; Schiebinger 2004b; 
Parrish 2006, 259-306; Cook 2007, 203-205. 

8 Elbl 1996, 72, 75; Sweet 2009. 

9 Carney & Rosomoff 2009, 59-60, 69-70, 72-79, 177-178. 

10 Karasch 1987; Sweet 2004, 154-160; Carney & Rosomoff 2009, 182; Walker 2012. 

Eräs tunnettu parantajanainen asui Acaräjoen varrella Gräo-Parän taka- 
mailla. Sabinasta, intiaaninaisesta, jonka alkuperää ei tiedetä, oli tullut 
niin tunnettu alueen 1700-luvun pientilallisten keskuudessa, että maa- 
kunnan kuvernööri ja upseerit hakeutuivat hänen luokseen paranta- 
maan sairauksiaan. Sabina käytti hoidoissaan muun muassa tupakkaa ja 
paprikakasveja sekä paikallisten lintujen, kalojen ja liskojen jäänteitä." 

Sama kuvio toistui ympäri iberialaista Atlanttia. Espanjan amerik- 
kalaisissa siirtokunnissa miehet luottivat siihen, että heidän intiaani- 
vaimonsa, orjansa ja palvelusväkensä viljelisivät ja keräisivät lääkekasveja 
ja valmistaisivat niistä lääkkeitä, jotka pitivät miehet, heidän perheensä 
ja jopa heidän taloutensa terveinä. Hispaniolassa ensimmäiset espan- 
jalaiset uudisasukkaat osoittivat suurta mielenkiintoa taino-naisten käyt- 
tämiä lääkekasveja kohtaan sairastuessaan toistuvasti kuntoa heikentä- 
viin kuumetauteihin. Encomendero [paikallisia alkuasukkaita hallitseva 
konkistadori] Antonio Villasante oppi vaimoltaan, katoliseksi käänty- 
neeltä naispäälliköltä Catalina de Ayahibexilta (joka oli kotoisin taino- 
yhteisöstä Santo Domingon läheltä) erään puun lääkinnällisistä omi- 
naisuuksista. Villasante kutsui puuta balsamiksi vanhan maailman tun- 
netun lääkkeen mukaan eikä tuhlannut aikaa mainostaessaan puuta 
toivoen hyötyvänsä rahallisesti vaimonsa luonnontuntemuksesta.% 
Samoihin aikoihin Amerikan mannermaalle asettuneiden konkistadorien 
ensimmäinen sukupolvi oppi vuorovaikutuksen, orjuutuksen ja seka- 
avioliittojen avulla keskiamerikkalaisilta naisilta kaakao- ja tupakka- 
kasvien sosiaalisesta, taloudellisesta ja lääkinnällisestä arvosta. Kuten 
Nuria Salazar Simarro ja Sarah E. Owens ovat osoittaneet, koloniaali- 
sen espanjalaisen Amerikan nunnaluostareissa hyödynnettiin intiaani- 
naisten tietämystä uuden maailman lääkekasvien kerääjinä.5 Tätä moni- 
mutkaista ja -kerroksista luonnontuntemusta Atlantilla kuvaa hyvin se, 
että kuuluisa espanjalainen kronikoitsija ja luonnontutkija Gonzalo 
Fernändez de Oviedo oppi kaakaon lääkinnällisen arvon orjuutetulta 


11 Souza 2003, 104-106. 

12 Earle 2010. 

13 Barrera-Osorio 2002, 166—167. 
14 Norton 2008, 44—140. 

15 Simarro & Owens 2012. 


168 HUGH CAGLE 


afrikkalaisnaiselta Keski-Amerikan rannikolla, joka puolestaan oli oppi- 
nut kaakaon käytön intiaaniparantajilta matkustaessaan Oviedon seu- 
rueessa.'* 

Afrikkalaiset ja Amerikan intiaaninaiset kontrolloivat Saharan etelä- 
puolisen ja Uuden maailman luontoa koskevaa tietoa. Ei-eurooppalaisten 
ja usein ei-kristittyjen naisten merkittävä rooli luonnonhistorian har- 
joittamisessa mahdollisti uuden tiedon kirjaamisen iberialaisella Atlan- 
tilla. Tämä oli koloniaalisen luonnonhistorian suuri ero Euroopassa 
harjoitettuun luonnontutkimukseen. Naisten tietämys ei kirjautunut 
ainoastaan Caminhan, Villasanten ja Oviedon kaltaisten miesten raport- 
teihin, kirjeisiin ja julkaistuihin töihin, vaan siitä tuli kokonaisen iberia- 
laisen kirjoittajasukupolven (kuten portugalilaisen kronikoitsijan Duarte 
Pacheco Pereiran sekä espanjalaisten lääkäreiden Francisco Hernän- 
dezin ja Nicolas Monardesin) luonnonhistorioiden perusta.” 1500-luvun 
ensimmäisellä puoliskolla luonnonhistorioiden kirjoittaminen ympäri 
Eurooppaa ja iberialaista Atlanttia mullistui, kun uusia sisältörikkaita 
kasvi- ja eläinkunnan luetteloita kiersi lukijakunnan käsissä. Aikaisem- 
mat luontoa koskevat teokset olivat lähinnä antiikin kirjoittajien kuten 
Pliniuksen ja Dioskorideksen kirjoitusten kommentaareja, mutta 
1500-luvun alku- ja keskivaiheilla luonnonhistoriat alkoivat perustua 
yhä enemmän raportteihin ja kirjeenvaihtoon, joka kasvoi laajentunei- 
den ystävyys-, sponsori- ja kauppaverkostojen myötä. Luonnon tutkimi- 
nen ei enää ollut yliopistoissa koulutettujen lääkäreiden yksinoikeus. 
Lakimiehet, kauppiaat, käsityöläiset ja apteekkarit kuten Costa laskivat 
itsensä vakaviksi luonnontutkijoiksi. Monet näistä luonnontutkijoista 
sekä heidän ystäviensä ja kollegoidensa kirjoittamat kuvaukset kasveista 
ja eläimistä perustuivat auktoriteettiin, joka päihitti antiikin ajattelijoi- 
den kokemusperäisen tiedon. Luonnon tutkimiselle omistautuneiden 
joukon monimuotoistuessa ja auktoriteetin määritelmien muuttuessa 
ajatustyön sukupuolittunut työnjako kuitenkin kasvoi merkittävästi. 


16 Norton 2008, 59-60. 
17 Pereira 1905. Vastaavista espanjalaisista kirjoittajista, ks. Norton 2008, 122-129; Bleichmar 2005. 
18 Ogilvie 2006; Barrera-Osorio 2006; Domingues 2007. 

Sukupuoli ja varhaismoderni tiede 


Luonnonhistorioiden kulttuurit vaihtelivat eri puolilla varhaismoder- 
nia Eurooppaa." Sukupuoli kuitenkin vaikutti kaikkialla tutkimukseen 
perustavanlaatuisesti. Euroopassa matkustaneiden luonnontutkijoiden, 
jotka pääasiassa havainnoivat Euroopan kasvistoa ja eläimistöä, kes- 
kuudessa naiset hyväksyttiin vain harvoin uskottaviksi luonnon asian- 
tuntijoiksi ja heidän töihinsä suhtauduttiin epäillen.?* Lääketieteen 
ammatillistuminen rajoitti naisten parantavaa työtä ja heikensi heidän 
synnytyksiin, terveyteen ja parantamiseen liittyvää auktoriteettiaan. 
Costan halventava näkemys naisista oli muutakin kuin reaktio meren- 
takaisissa siirtokunnissa käynnissä olleisiin prosesseihin. Vaikka hänen 
mielipiteensä palveli ensisijaisesti hänen omaa auktoriteettiaan ja koke- 
muksensa osoittamista, se heijasti kokonaisen lääkäri-, apteekkari- ja 
kirurgisukupolven asenteita. Nämä käyttivät koulutuksen, tutkintojen 
ja lupien keskittämistä turvaamaan sen, että he olivat ensisijaisia lää- 
kinnällisen avun antajia muiden hoitajien kustannuksella. Lääkinnän 
harjoittamisen institutionalisointi loi ammatillisia hierarkioita, jotka 
alistivat spesialistit. kuten kätilöt, Costan kaltaisille muodollisen pätevyy- 
den hankkineille lääkäreille.” Timothy Walker on tutkinut tätä yksityis- 
kohtaisesti Portugalissa ja Brasiliassa, missä inkvisitio vainosi koulutta- 
mattomia ja luvatta toimineita, kansanomaisia hoitomuotoja käyttäviä 
parantajia yliopistoissa koulutettujen lääkärien avulla ja otti siten suuren 
roolin lääkintäkulttuurin uudelleenmuotoutumisessa.?? 
Sukupuoli-ideologiat vaikuttivat eri puolilla varhaismodernia Euroop- 
paa laajasti ja perusteellisesti. Luontoa koskevan tiedon tuotannossa, 
leviämisessä ja harjoittamisessa ideologioiden vaikutukset ulottuivat 


19 Jardine, Secord & Spary (toim.) 1996. 

20 Lontoon osalta tämän on osoittanut Harkness 2007; Harkness 1997. Sama koskee Pohjois-Eurooppaa, 
kuten Ogilvie 2006, 55, osoittaa, vaikka naispuolisten luonnontutkijoiden poissaolo on kaiken kaik- 
kiaan ilmeistä. On myös poikkeuksia, erityisesti seuraavalla vuosisadalla. Schiebinger 1989 on tutkinut 
naisten pyrkimyksiä ja vaikutusvaltaa sekä miesten määrittelemien rajojen muuttumista. Tunnettu 
esimerkki on Maria Sibylla Merian, ks. Davis 1995, 140-202; Schiebinger 1989, 68-78; Schiebinger 
2004b, 107-113. 

21 Historiografia käydään läpi artikkelissa Fissell 2008. Ks. myös Strocchia 2011, 627-647. 

22 Walker 2005. 

ammatillista tunnustusta ja kliinistä ensisijaisuutta koskevia kiistoja laa- 
jemmalle. Auktoriteettia ja objektiivisuutta koskeneet sukupuolittuneet 
käsitykset vaikuttivat osaltaan kielen kehitykseen, käsitteellisiin meka- 
nismeihin ja ikonografiaan, joka erotteli naiset tutkimuskohteeksi. Ne 
yhdistivät naiseuden passiivisuuteen, mekaaniseen manipulaatioon ja 
kokeiluun. Tiedon tuottajien ollessa miehiä ja tiedon tavoittelun ollessa 
miehekäs pyrkimys tutkimuksen kohteet — asiat, joihin tutkimus ja ko- 
keet kohdistettiin — käsitettiin naisellisiksi.3 Sukupuoli muokkasi luon- 
nosta tiedettyä ja tuon tiedon leviämistä. Seksuaalista soveliaisuutta 
koskeva pysyvä huolenaihe auttoi ensisijaistamaan seksuaaliset erot 
kasvi- ja eläinluokittelun perusteeksi.” Vastaavat jännitteet muovasivat 
eurooppalaisten kaupunkien ja merentakaisten siirtokuntien lääkintä- 
markkinoiden kehittymistä. Kauppiaat olivat haluttomia kauppaamaan 
eksoottisia lääkeaineita kuten abortti- ja lemmenlääkkeitä, koska he pel- 
käsivät, että niiden avulla naiset voisivat hallita omaa hedelmällisyyttään 
ja miesten intohimoja. Tämänkaltaiset aivotyön ja tutkimuskäytäntöjen 
sukupuolittuneet muodot tukivat naisten rajaamista ammatillistuneen 
lääkinnän ja luonnontutkimuksen ulkopuolelle vielä pitkään senkin 
jälkeen, kun Espanjan ja Portugalin siirtomaaimperiumit alkoivat mu- 
rentua.?* Lyhyesti voidaan sanoa, että varhaismodernissa Euroopassa 
miehet tuottivat arvovaltaisia luonnon kuvauksia; naiset eivät, vaikka 
olivatkin usein tutkimusten kohteena. 

Euroopan ulkopuolella lääketieteen ja luonnonhistorian toisiinsa kie- 
toutuneet tutkimuspyrkimykset sekoittuivat kolonialismin väistämät- 
tömään ristiriitaan: niiden menestys riippui koloniaalisen hallinnon 
kohteena olleiden etnisten ja sukupuolihierarkioiden rikkomisesta ja 
ylittämisestä. Lopputuloksena oli liuta kiistoja eri puolilla Atlanttia, joi- 
hin sotkeutui niin iberialaisia päättäjiä ja luonnontutkijoita kuin myös 
siirtomaiden asukkaita. Säo Tomén piispa kritisoi saaren kuvernööri 


23 Merchant 1980; Keller 1985. 

24 Schiebinger 2004a, 11-114. 

25 Schiebinger 2004b, 226-241. Tätä ajatusta portugalilaisen Goan osalta kehitellään työssä Cagle 2011, 
132—140. 

26 Sweet 2009 kuvaa, kuinka ratkaisevassa roolissa sukupuoli oli lääkinnällisen auktoriteetin määrittele- 
misessä portugalilaisella Atlantilla. 


KOLONIAALISEN LÄÄKINTÄKULTTUURIN KASVITIEDE 171 


Caminhaa siitä, että hän salli portugalilaisten kristittyjen seurustella 
aivan liian vapaasti ei-kristittyjen afrikkalaisten naisten kanssa, joista he 
olivat riippuvaisia. Brasiliassa lääkintäspesialistit kuten Sabina, olivatpa 
he sitten syntyperältään afrikkalaisia tai intiaaneja, joutuivat yliopistossa 
koulutettujen lääkärien ja inkvisition hyökkäysten kohteeksi. Villasanten 
mainostaessa Santo Domingolta käsin amerikkalaisen balsamin lääkin- 
nällistä arvoa hän joutui molemmin puolin Atlanttia selittelemään, 
että hänen vaimonsa ja yhteistyökumppaninsa oli kristitty nainen. Tällä 
muistutuksella haluttiin alleviivata naisen luotettavuutta ja Villasanten 
auktoriteettia sekä vähentää epäilyksiä, että lääkettä koskeva tieto oli 
peräisin pakanallisista rituaaleista.” 

Nämä jännitteet ja ristiriidat muokkasivat naiskuvauksia luontoa kos- 
kevissa selonteoissa ja julkaisuissa. Kirjoittajat, jotka pystyivät parhaiten 
kuvaamaan lukemattomien naisten tiedollista työtä eri puolilla Atlanttia 
tekivät sitä vähiten, koska he olivat alttiimpia heihin kohdistuville epäi- 
lyksille ja syytöksille. Portugalilaiset ja espanjalaiset kirjoittajat pienen- 
sivät tai väheksyivät naisten roolia tiettyjen väitteiden todentamisessa, 
kritisoivat näitä vaikeasti lähestyttävinä tai peittivät näiden osuuden 
kokonaan. Duarte Pacheco Pereiran kirjoittaessa kuvauksensa Länsi- 
Afrikan rannikosta hän ei koskaan eritellyt, mitä naiset olivat opettaneet 
hänelle paikallisista lääkeaineista. Aikalaiset ainoastaan kommentoivat 
paikallisten naisten aktiviteetteja ja antoivat ymmärtää, että eurooppa- 
laiset matkaajat kuten Pereira söivät, joivat ja toipuivat sairauksistaan 
naisten seurassa. Villasanten vakuutellessa iberialaisille kirjeenvaihto- 
kumppaneilleen balsamia koskevien väitteidensä todenmukaisuutta hän 
painotti, ettei hän ollut luottanut pelkästään vaimoonsa, vaan oli varmen- 
tanut tämän väitteet omien kokeidensa avulla.** Monardes, joka kirjoitti 
Sevillasta käsin matkustamatta koskaan Espanjan siirtokuntiin, saattoi 
kirjata epämääräisiä tunnustuksia Keski-Amerikan kaukaisten nais- 
ten huikeista taidoista, mutta hänen toisella puolella Atlanttia asuneet 
kirjeenvaihtokumppaninsa eivät voineet tätä tehdä. Heidän kirjeensä 
olivat usein vailla mahdollisesti syyllisyyteen viittaavia yksityiskohtia: 


27 Elbl 1996, 75; Sweet 2004, 144—152, 154-160; Souza 2003, 106; Barrera-Osorio 2002, 167-168. 
28 Elbl 1996, 66-67; Barrera-Osorio 2002, 167—169. 

jotta he eivät olisi joutuneet epäilysten ja syytösten kohteeksi, he kir- 
jasivat alkuperäisasukkaiden tiedon ylös terävän kritiikin kautta.?? Var- 
maa on, että sama taipumus kritiikkiin tai kirjaamatta jättämiseen sä- 
vytti iberialaisten kirjoituksia koskien alkuperäiskansojen lääkinnällisiä 
spesialisteja laajemminkin — olivat nämä sitten miehiä tai naisia — eikä 
kyse ollut ainoastaan sukupuolesta vaan myös etnisyydestä. Esimerkiksi 
Hernändez oli yleisesti kriittinen Keski-Amerikan kansoja kohtaan, kos- 
ka nämä eivät hänen mukaansa olleet halukkaita jakamaan tietämys- 
tään. Kuitenkin lukemattomat ohimenevät viittaukset paikallistietämyk- 
seen osoittavat, että naiset olivat usein iberialaisten matkaajien luontoa 
koskevan tiedon lähteitä. 

Lukemattomien naisten tiedollinen panos luontoa koskevan tiedon 
kasvavaan kokoelmaan on jäljitettävissä ainoastaan hajanaisten kirjei- 
den, päiväkirjamerkintöjen, inkvisition pöytäkirjojen ja muutamien 
julkaistujen teosten avulla. Naisten vaikutus koloniaalisen lääkintä- 
kulttuurin harjoittamiseen ja luontoa koskevan tiedon tuottamiseen 
pysyy — aivan kuten iberialaiset kirjoittajat halusivat — epämääräisenä. 
Iberialaisten yleinen luottamus sekä lukemattomat esimerkit yksityis- 
kohtaista maanviljelyä ja parantamista koskevien käsitysten kirjaami- 
sesta vihjaavat siihen, että naiset olivat tärkeämpiä koloniaalisissa 
lääkintäkulttuureissa ja tieteellisissä käytännöissä kuin olemassa olevat 
lähteet eri puolilta Atlanttia antavat ymmärtää. Ne nostavat esiin sen 
mahdollisuuden, että ainakin osa näistä naisista oli keskeisessä roolissa 
paitsi tietoa välittävinä yksilöinä, myös erikoistaitoja omaavina tunnus- 
tettuina spesialisteina — naisina, joiden ilmeinen tietämys mahdollisti 
heidän osallistumisensa luonnollista maailmaa ja tiettyjä kasveja koske- 
vien totuuksien varmentamisessa. 

Tämän luvun loppuosan tavoite on osoittaa, että asia oli juuri näin ja 
hahmotella, miten se tapahtui eräässä Portugalin tärkeimmistä trooppi- 
sista siirtomaista. Yksityiskohtaisin naisia, lääkintää ja luonnonhistoriaa 
yhdistävä lähde ei nimittäin tullut Atlantin vaan Intian valtameren piiris- 
tä, joka oli toinen merkittävä iberialaisen, ja erityisesti portugalilaisen, 


29 Bleichmar 2005, 92-99, erit. 95-96. 

toiminnan näyttämö. Portugalilaisten päättäjien, kauppiaiden, meri- 
miesten, siirtolaisten ja lähetyssaarnaajien kannalta Atlantin oleellisin 
merkitys oli toimia reittinä Intian valtamerelle ja Aasiaan 1400-luvun 
puolivälistä 1600-luvun alkupuolelle. Portugalin imperiumi Aasiassa 
keskittyi ennemmin meritse käytävään kauppaan kuin alueellisiin valloi- 
tuksiin (kuten espanjalaisessa Amerikassa) tai plantaasimaatalouteen 
(kuten São Tomella ja Brasiliassa).3° Tämän merenkulkuimperiumin po- 
liittinen ja hallinnollinen keskus oli Goa, pieni satamakaupunki Intian 
lounaisrannikolla. Tästä koloniaalisesta saarekkeesta muodostui nopeasti 
portugalilaisten siirtolaisten suosikkikohde, katolisten lähetyssaarnaa- 
jien pääasiallinen portti Aasiaan ja — uniikkina tapauksena Portugalin 
imperiumissa — inkvisitiotuomioistuimen päämaja. 1500-luvun Goa 
oli monin tavoin Portugalin varhaisin ja keskitetyin pyrkimys täyteen 
koloniaaliseen hallintaan. Tätä tarkoitusta palveli myös kolmen vuosi- 
sadan ajan ainoa Portugalin siirtomaissa sallittu painokone. Suurin osa 
sen painamista kirjoista oli uskonnollisia tekstejä, joiden tarkoitus oli 
tukea jesuiittojen ja muiden katolisten lähetyssaarnaajien työtä Aasiassa. 
Keväällä 1563 siellä painettiin Salamancan ja Alcalä de Henaresin yli- 
opistoista valmistuneen lääkärin Garcia de Ortan teos Cologuios dos 
simples, e drogas e cousas medicinais da India. 

Tämän nimenomaisen aasialaisia lääkeaineita koskevan portugalin- 
kielisen kirjan Cristoväo da Costa käänsi espanjaksi ja julkaisi Burgo- 
sissa. Costa ei kuitenkaan ollut kirjan ainoa kääntäjä, sillä kääntäjiä oli 
useita ja Cologuios levisi monessa asussa — jopa siinä määrin, että vaikka 
Ortan Cologuios ei ollut Atlantin piirissä tuotettu teksti, sillä oli suuri 
vaikutus eri puolilla atlanttista maailmaa. Cologuios-teoksessaan Orta 


30 Näistä eroista, ks. Subrahmanyam 2007; Adas & Cagle 2012. 

31 Pearson 1987, 116—130. 

32 Käytän tässä painosta Orta 1895. Alkuperäinen julkaisu on Garcia d'Orta 1563: Cologuios dos simples, 
e drogas e cousas medicinais da India, e assi dalguas frutas achadas nella onde se tratam alguas cousas 
tocantes amedicina, pratica, e outras cousas boas, pera saber cöpostos pello Doutor garcia dorta: fisico del 
Rey nosso senhor, vistos pello muyto Reverendo senhor, ho ligenciado Alexo diaz falcam desenbargador da 
casa da supricaccä inquisidor nestas partes. Joannes de Endem, Goa. Ortan nimi on kirjoitettu useilla 
eri tavoilla. Tekstissä noudatan Portugalin kansalliskirjaston tällä hetkellä käyttämää tapaa: ”Garcia de 
Orta”. 

33 Costa 1578. 

pyrki selventämään niin varmasti kuin mahdollista lukuisien aasialais- 
ten kasvien identiteetin sekä selvittämään niiden alkuperän, lääkinnäl- 
liset vaikutukset ja kaupallisen arvon. Kirja oli tarkoitettu sekä Goassa 
että Lissabonissa asuville portugalilaisille lukijoille. Ortan aikalaisten 
korkea arvostus kirjaa ja sen tavoitteita kohtaan voidaan nähdä siinä, 
että tämä oli ensimmäinen portugalilaisten Goassa painama maallinen 
teksti. Mitä tarkemmin portugalilaiset pystyivät tunnistamaan vaikutta- 
via lääkekasveja ja arvokkaita raaka-aineita, sitä valmistautuneempia he 
olivat torjumaan tauteja ja ylläpitämään kaupankäyntiä. Cologuiosin vai- 
kutus ulottui paljon Goaa laajemmalle. Kirja saapui Lissaboniin keväällä 
1564 ja löysi pian tiensä kuuluisan flaamilaisen kasvi- ja eläintieteilijä 
Carolus Clusiuksen käsiin, joka oli parhaillaan vierailulla Portugalin 
pääkaupungissa. Clusius käänsi Ortan kirjan latinaksi ennen Costan 
espanjankielistä käännöstä ja teki siihen käännösprosessin aikana mer- 
kittäviä muutoksia. Cologuiosin latinankielinen käännös tuli myyntiin 
Frankfurtin kirjamessuilla 1567. Se toi laajaa mainetta Clusiukselle ja 
teki Ortasta yhden 1500-luvun Euroopan suurimmista aasialaisen kasvi- 
tieteen auktoriteeteista. Ortan kirja vaikutti luonnontutkimukseen eri 
puolilla eurooppalaisten koloniaalista maailmaa. 

Atlanttinen maailma oli kaikille eurooppalaisille imperiumien raken- 
tajille osa laajempaa toimintakenttää. Portugalilaisten, espanjalaisten, 
hollantilaisten, englantilaisten ja ranskalaisten ponnisteluiden ristey- 
tys Atlantilla kanavoi inhimillistä, materiaalista ja tiedollista pääomaa 
atlanttisten toimien keskipisteisiin. Ortan kirjan leviämisen ja Atlantin 
keskinäisten yhteyksien seurauksena Cologuios-teoksen osat vaikuttivat 


luonnontieteilijöiden ja lääkärien työhön Venetsiasta Buenos Airesiin 3* 


34 Ogilvie 2006, 244-245; Cook 2007, 96-99, 191-225. 

35 Atlanttinen viitekehys on aiheuttanut paljon keskustelua ja väittelyitä, joista suuri osa on edustettuna 
teoksessa Greene & Morgan (toim.) 2009. 

36 Clusiuksen käännöksen ja siihen perustuvien julkaisujen kautta Ortan kirjasta tuli osa mertentakaisten 
siirtomaiden luonnon arkistoa sekä Itä- että Länsi-Intiassa. Tämä oli juuri se tapa, jolla Clusius Ortan 
työn käsitti. Clusiuksen Antwerpissa 1567 painettu alkuperäinen käännös painettiin monta kertaa uu- 
delleen — vuosina 1573, 1574, 1579 ja 1582. Yksi näistä versioista painettiin uudelleen Viduus ja Joannis 
Moretuksen toimesta 1593. Clusius 1605, seitsemäs osa, sisältää yhden version Coloquios teoksesta. 
Ortan kirjasta ja sen leviämisestä yksityiskohtaisesti, ks. Lemos, 1887—1888, 2:90-92; Carvalho 1934, 
130-133. 

Tieto kaupallisten aasialaisten kasvien kuten kanelin ja inkiväärin käy- 
töstä mahdollisti niiden siirron ja viljelyn Brasiliassa. Tämä siirto oli 
niin nopea ja tuottelias, että Brasiliassa kasvatettujen tuotteiden pelättiin 
valtaavan Euroopan markkinat, ja Portugalin kruunu sääsi lakeja sen 
estämiseksi 1500-luvulla. Hollantilaisten vallatessa Brasilian pohjois- 
osat luonnontieteilijät Willem Piso ja Georg Marcgraf hakivat vaikutteita 
Cologuios-teoksesta tutkiessaan Amazonin sademetsän kasvillisuutta. 
FElvyttääkseen koloniaalista taloutta hollantilaisten valloituksen ja sitä 
seuranneen sokeriviljelyn tuhon jälkeen jesuiitta Antonio Vieira puhui 
1680-luvulla kanelin viljelyn ja viennin puolesta — ehdotus perustui 
siihen, että kaneli oli portugalilaisille tuttu Ortan työn ansiosta Etelä- 
Aasiassa vuosisataa aiemmin. Intian valtamerellä tapahtuneet varhaiset 
kohtaamiset vaikuttivat monin tavoin myöhempiin atlanttisiin pyrki- 
myksiin.? 


Intia-talo 


Goassa Garcia de Orta teki suurimman osan lääkärin- ja tutkimus- 
työstään kotoaan käsin. Tämä oli osittain käytännön — Goan biodiver- 
siteetin ja lääkinnällisen erikoistumisen — sanelema ratkaisu. Ortan 
saapuminen Intiaan vuonna 1534, hänen matkansa alueella sekä lopul- 
linen asettuminen Goaan vuonna 1538 saattoivat hänet tekemisiin Etelä- 
Aasian lääkeaineiden laajan kirjon sekä eri puolilla tointaan harjoittanei- 
den spesialistien kanssa. Gujaratissa, kaukana Goan pohjoispuolella, ja 
Bijapurissa, Goan itäpuolella sijainneessa kuningaskunnassa, Orta tapasi 
muslimilääkäreitä, hakimeja, jotka harjoittivat humoraalilääketieteen 
islamilaista muotoa. Goassa ja sen ympäristössä Orta seurusteli vaidyojen 
kanssa, joiden erikoisalaa oli intialainen ayurveda. Näiden käyttämä 
farmakopea sisälsi eri puolilta maailmaa peräisin olevia aineita: suo- 
laa Lähi-idästä, oopiumia Keski-Aasiasta, raparperia Kiinasta, kanelia 
Ceylonilta ja neemiä, joka paikallisena lääkkeenä oli länsimaisille lääkä- 


37 Russell-Wood 1992, 152-156; Cook 2007, 191—225; Bleichmar 2008. 

reille tuntematon aine. Lääkekasvien valtava kirjo, niiden laaja alkuperä 
ja erilaiset käyttötavat eri lääkinnällisissä traditioissa työskentelevien 
spesialistien käytössä tarkoittivat, että yritykset kirjoittaa kaiken kattava 
teos Etelä-Aasian kasvistosta ja sen käyttötavoista ei voinut olla riippu- 
vainen yksittäisestä kontaktista tai yhden ainoan yhteisön tiedosta. Sen 
sijaan teoksen kirjoittaminen riippui kauppiaiden ja lääkintää eri puo- 
lilla niemimaata ja sen ulkopuolella harjoittavien spesialistien kanssa 
luoduista ja ylläpidetyistä yhteyksistä. 

Ortan koti — kuten Goa itsessään — oli näiden laajalle levittäytyvien 
taloudellisten ja tiedollisten verkostojen keskuspaikka. Orta tunnisti 
lääkekasveja ja niiden vaikutuksia tuomalla kotiinsa ihmisiä ja asioi- 
ta. Sinne hän keräsi lääkinnällisesti vaikuttavia aineita sekä niitä kos- 
kevan kirjeenvaihdon, joita hän vertasi omiin ja lukuisten vieraidensa 
kokemuksiin. Näin hän ratkaisi pulmia, kuten olivatko musta- ja valko- 
pippuri peräisin samasta kasvista, tai miten erottaa Ceylonilta tuleva 
aito kaneli muualla kasvatetusta. Hänen kotinsa kantoi kaikkia yksityi- 
sen ja jopa luostarimaisen tieteellisen työpajan tunnusmerkkejä. Ortan 
kirjastoon kuului peruskasvistojen lisäksi muutamia Pohjois-Euroopan 
uusimpia kasvitieteellisiä tekstejä. Hänellä oli lipasto, joka sisälsi meri- 
pihka-, muskotti- ja besoaarinäytteitä. Ainakin yksi lipaston laatikoista 
oli lukittu, ja siinä Orta säilytti arvokkaimpia lääkinnällisiä aineita, kuten 
rubiineja ja timantteja. Talon julkisivu peitti sen takana olevan puu- 
tarhan. Korkeiden muurien ympäröimällä, ulkomaailmalta piilotetulla 
tontilla kasvoi valikoima Goan yleisimpiä lääkekasveja. 

Ortan koti Rua dos Namoradosilla, kaksi korttelia Goan pääkadulta 
Rua Direitalta, oli usein vieraiden rupattelun täyttämä. Kotinsa suoja- 


38 Orta 1895, 2:203. Orta piti nämä ja muut harvinaiset jalokivet käden ulottuvilla arvioidakseen niihin 
yleisesti liitettyjä väitteitä lääkinnällisestä vaikutuksesta. Esimerkiksi espanjalainen lääkäri Andres 
Laguna väitti, että timanttien humoraaliset ominaisuudet vetivät niitä luonnollisesti mahalaukun ja 
suoliston seinämiin, jossa niiden kovuus auttoi niitä murtautumaan näiden ja muiden sisäelinten 
läpi. Orta hylkäsi tämänkaltaiset väitteet viittaamalla omiin näköhavaintoihinsa ihmisistä, jotka oli- 
vat nielleet timantteja ulostaen ne myöhemmin tuskattomasti. Hän lisäsi joidenkin eteläaasialaisten 
lääkintäspesialistien käyttävän timantteja munuaiskivien hajottamiseen, vaikkei hän osannut tarkasti 
sanoa, miten tämä oli mahdollista. Ortalle jalokivien kyseenalainen lääkinnällinen käyttö merkitsi sitä, 
että ne olivat arvokkaita ensisijaisesti niiden Goan markkinoilla tuoman rahallisen hyödyn vuoksi. Orta 
1895, 2:195—197. 

39 Carvalho 1934, 31. 

tussa tilassa Orta väitteli vaidya Malupan kanssa turbitkyyhkyn alku- 
perästä ja sen käyttömahdollisuuksista inkivääriin sekoitettuna.t* Mila- 
nolainen jalokivihioja André vieraili lyhyesti näiden samojen seinien 
suojassa järjestelläkseen joidenkin Ortan smaragdien myyntiä ja kertoi 
keskustelun lomassa, mitä norsunmetsästykseen ja norsunluuhun liit- 
tyvää oli nähnyt Peguun hiljattain suuntautuneella matkallaan. Orta oli 
erityisen kiinnostunut norsunluusta huolimatta sen kyseenalaisesta lää- 
kinnällisestä arvosta, koska se oli taloudellisesti merkittävä materiaali. 
Kotona Orta myös kuunteli nuoremman kollegansa ja maanmiehensä 
Dimas Bosguen kertomusta sinoperikivestä, joka matkaajien mukaan 
oli tehokkaampi myrkyn vastalääke kuin besoaarikivet.4? 

Ortan orjien ja palvelijoiden kokoelma oli vielä monimuotoisempi. 
Näyttääkin siltä, että luonnon lisäksi Orta oli taipuvainen keräämään 
ihmisiä — ja erityisesti naisia — talouteensa. He tulivat Goasta, Deccanin 
ylängöltä sisämaasta ja Jaavalta Malakansalmen takaa. Patriarkka- 
Ortan ja hänen lääkinnällisten kuriositeettiensa, lukuisten vieraidensa 
ja palveluskunnan välissä seisoi Antonia-niminen palvelija. Antonia tinki 
Goan apteekkarien kanssa parhaista paikallisesti saatavilla olevista 
lääkeaineista. Hän järjesti ja nouti niitä Ortan lipastosta. Hän huolehti 
puutarhassa kasvavista lääkekasveista. Antonia nouti ja valmisti Ortan 
määräämät lääkkeet. Tämän lisäksi hän otti päivittäiset vieraat - mukaan 
lukien potilaat — vastaan ja saattoi heidät talon suojattuihin sisäosiin. 
Antonia myös opasti hiljattain värvätyt naiset talon tavoille. Hän valvoi 
heidän työtään ja hoiti heitä, kun he sairastuivat. Toisin sanoen Antonia 
toimi välittäjänä Ortan ja Goan arvaamattoman mekkalan ja sen laajan 
farmakopean välillä taaten samalla, että talo pysyi järjestettynä, hyvin 
varusteltuna ja luostarimaisena älyllisen työn areenana. Tämän mahdol- 
listivat Antonian laajat verkostot ympäri Goaa. 

Jos Ortan puutarhassa kasvaneet ja hänen lipastoonsa päätyneet kas- 
vit ja luonnonmateriaalit ovat muistutuksia koloniaalisen materiaalisen 


40 Orta 1895, 2: 332. 

41 Orta 1895, 2:311—313. 

42 Orta 1895, 2:382—384. Bosguesta ks. Walter 1963. 
43 Orta 1895, 2:139, 331-332. 

kulttuurin, lääkinnän harjoittamisen ja luonnontutkimisen synkretisti- 
sestä luonteesta, Antonian suhde Ortaan ja hänen työnsä näiden esinei- 
den parissa on muistutus etnisestä ja sukupuolittuneesta väkivallasta. 
Tämä muodosti varhaisen pohjan eurooppalaiselle kolonialismille jopa 
niinkin tiukasti rajatussa iberialaisessa saarekkeessa kuin portugali- 
lainen Goa 1500-luvun puolivälissä oli. Kuten Atlantilla, myös Etelä- 
Aasiassa seka-avioliitot ja yhteisasuminen olivat portugalilaisen asutuk- 
sen yleinen piirre alusta alkaen.1t Portugalilaisten muuttoa seurannei- 
den jesuiittojen saapumisen (1542) ja inkvisition perustamisen (1560) 
myötä Goan konkania puhuvat hinduyhteisöt karkotettiin tai pakkokään- 
nytettiin. Jos he selvisivät hengissä karkotuksesta, konkani-kyläläiset 
muuttivat portugalilaisen asutuksen lähistölle, rakensivat temppelinsä 
uudelleen ja jatkoivat uskontonsa harjoittamista kuten ennenkin. Karko- 
tukseen liittyivät tuhansien konkani-lasten kidnappaukset. Heidät eris- 
tettiin lähetyskouluihin ja pakotettiin opettelemaan portugalin kieli, 
katolinen uskonto ja noudattamaan emämaa Portugalissa vallinnutta 
pukeutumistyyliä. Osa kääntyi katolisiksi, muut lähtivät pois. Monet 
karanneista lapsista löysivät suojan Goan ympärille perustetuista uusista 
temppeleistä. Riippumatta siitä, kääntyivätkö he vai eivät, monet orvoksi 
jääneet konkani-lapset — ja erityisesti naiset — löysivät työtä intiimeim- 
mistä koloniaalisista tiloista: portugalilaisten koloniaalisten kotitalouk- 
sien odotushuoneista, käytäviltä, keittiöistä ja makuuhuoneista.* Anto- 
nia oli lähes varmasti yksi näistä naisista. Hänen kristitty nimensä viittaa 
siihen, että hän kasvoi ja hänet kastettiin yhdessä Goan lähetyskouluista. 

Kuten iberialaisella Atlantilla, naiset, jotka eivät usein olleet edes 
muodollisesti kristittyjä, olivat ensisijaisia parantajia. Jaavalta tulleita 
musliminaisia pidettiin Goassa erityisen arvostettuina kätilöinä. Nämä 
daiat löysivät työtä instituutioissa, jotka eivät olleet yhtään vähemmän 
katolisia tai vähemmän keskeisiä Portugalin kolonialismin muotoutumi- 
selle kuin Goan luostarit.4° Konkania puhuvat kyläläiset, jaavalaiset daiat, 


44 Valtion kotitalouksiin kohdistamasta huolesta, ks. Coates 2001; Pearson 1987, 100-102. 

45 Pearson 1987, 117-119; Axelrod ja Fuerch 1996 rekonstruoivat tämän historian arkistolähteiden ja 
muistitietoaineiston avulla. 

46 Luostareiden keskeisyydestä iberialaisessa koloniaalisessa vallassa, vrt. Coates 2001, 120—177 ja Burns 
1999. 

hindu-vaidyat ja muslimi-hakimit hallitsivat Goan terveysmarkkinoita.*” 
Goan naiset olivat kuitenkin lukumääräisesti paljon suurempi lääkintä- 
spesialistien ryhmä kuin muodollisen koulutuksen saaneet miespuoliset 
hakimit ja vaidyat. Hindu- ja muslimimiehet, naiset ja lapset liikkuivat 
arkielämässään edestakaisin portugalilaisen siirtokunnan kotia koske- 
vien, maantieteellisten ja uskonnollisten rajojen yli. 

Lähdettyään Lissabonista etsimään arvokkaita lääkekasveja Cristoväo 
da Costa päätyi Goaan. Costan murehtiessa naisten turmiollista vaiku- 
tusta luontoa koskevan tiedon tuotannossa ja liikkuvuudessa hänen mie- 
lessään oli Goa ja Antonian kaltaiset naiset. Costa ei ollut yksin ajatus- 
tensa kanssa siirtokunnassa eikä emämaa Portugalissa. Naisia koskevat 
pelot olivat Goassa yleisiä. Kolonialistinen ideologia ei pystynyt häivyt- 
tämään portugalilaisten riippuvuutta paikallisista naisista, joka tuotti 
ahdistusta ja loi häijyjä huhuja goalaisista naisista. Eräs tarina kertoi 
miehestä, jonka pitkään jatkunut punatauti ajoi hänen epätoivoisen vai- 
monsa murhaamaan hänet. Koska nainen piti miehensä sairautta kerta- 
kaikkisen kammottavana, hän päätti myrkyttää tämän hankkimalla salaa 
pienen määrän hienoksi murskattuja timantteja. Hänen toiveensa oli, 
että sekoittamalla niitä ruokaan niiden myrkylliset ominaisuudet veisivät 
hiljalleen miehen hengen ja päättäisi heidän jaetun kärsimyksensä.$ 
Toinen tarina kertoi naimattomaan mutta varakkaaseen Paula de Andra- 
deen kohdistuneesta varkaudesta. Häntä vastaan hyökkäsi Andraden 
taloudessa palvellut nuori naispalvelija, joka juoni rakastajansa kanssa 
myrkyttävänsä Andraden hulluruoholla — Goan kaduilla yleisesti saata- 
villa olleella päihdekasvilla — ryöstääkseen niin paljon jalokiviä kuin 
nämä kaksi pystyisivät karatessaan kantamaan.4? Tämänkaltaiset myrk- 
kyä koskevat huhut olivat yleisiä Goassa, liittyivät ne sitten korkeaan 
diplomatiaan, alatason politiikkaan tai kodeissa tapahtuvaan juonitte- 
luun. Orta sisällytti nämä tarinat kirjaansa varoittavina esimerkkeinä 
siitä, miten Goan naisten asiantuntemus uhkasi murskata koloniaalisen 
yhteiskuntajärjestyksen. 


47 Figueiredo 1964. 
48 Orta 1895, 2:197. Timantit eivät toimineet, ja kärsivä mies kuoli vasta pitkän ajan kuluttua. 
49 Orta 1895, 1:295—296. 

Koloniaalinen lääkintäkulttuuri 


Goan lääkinnällistä tietoa koskeva hierarkia oli kuitenkin toinen asia. 
Antonian esimerkki osoittaa, kuinka kolonialismiin ja koloniaaliseen 
tieteeseen sisältyvä väkivalta ja kompromissit yhdistyivät antaen yksit- 
täisille naisille roolin tieteellisessä muutosprosessissa iberialaisissa 
siirtokunnissa. Antoniaa on kiittäminen joistakin tarkoista ja melko 
yksityiskohtaisista eteläaasialaisia kasvinosia ja niiden lääkinnällisiä 
vaikutuksia koskevista tiedoista sekä siitä, miten näistä kasveista val- 
mistettuja lääkkeitä annettiin potilaille tai valmistettiin ja säilöttiin tule- 
vaa käyttöä varten. Cologuiosin kahdeksannessa luvussa ”Kannabiksesta” 
Antonia selitti kasvin ja sen osien käyttöä ja antoi tiivistä tietoa siitä, 
miten eurooppalaisten lääkärien oli meneteltävä, jos he halusivat ostaa 
sitä apteekkareilta Goassa: ”...tämä on yksi pienistä puista, ja tässä näette 
sen tuottamat siemenet, jonka lisäksi näette apteekkarien myymän val- 
misteen.”5° Myöhemmin kirjassa Antonia selosti Goassa saatavilla ollei- 
den sahramilajien (acafram da terra) — tuoreen (verde) ja säilötyn sekä 
kasvin juuren — eroja. Sahrami kasvoi runsaana Malabarin rannikolla ja 
oli korvaamaton lääke koleran hoidossa.” 

Nämä tiedonvaihdot kuvaavat Antoniaa eksplisiittisesti joidenkin 
alueen lääkeaineiden auktoriteettina, mutta useissa tapauksissa hänen 
vaikutuksensa on luettavissa rivien välistä. Luvussa 36 Orta selostaa, 
että vesimelonit ”ovat erittäin hyviä... kaikenlaisiin koleerisiin kuumei- 
siin, polttaen maksaa ja munuaisia... [vaikka] ne aiheuttavat paljon virt- 
saa, ja ne [paikalliset asukkaat] jotka ovat terveitä syövät niitä tavallisesti 
[noin] neljä tuntia lounaan jälkeen, vuorokauden kuumimpana aikana.” 
Siemenistä Orta lisäsi, että ne ”aiheuttavat uneliaisuuden tunteen”? 
Antonia ei ollut läsnä keskustelun aikana, mutta Ortan kutsuessa hänet 
tuomaan vesimelonilohkon vieraan maistettavaksi Antonia muistuttaa 
Ortaa, että vesimelonit ”eivät ole ainoastaan syötäväksi”. Mikäli Orta ja 
hänen vieraansa halusivat maistaa hedelmää, Antonia kertoi sitä olevan 


50 Orta 1895, 1:95. 
51 Orta 1895, 1:280. 
52 Orta 1895, 2:133-134. 

saatavilla kahta eri laatua: yksi Chaulista ja toinen, joka Antonian 
mukaan oli maukkaampi, Dabulista (molemmat olivat pieniä satama- 
kaupunkeja Goan pohjoispuolella). Näin ollen Antonialla oli auktori- 
teettia osallistua lääkärin keskusteluihin ja hän kykeni laajentamaan 
keskustelua alueille, joita hän piti sopivina: Antonia tiesi kyseisen hedel- 
män eri kasvualueet ja hän muistutti keskustelukumppaneitaan sen 
monista käyttötarkoituksista. 

Ortan mungoa (mungpapuja) ja tamarindiä koskeva tietämys perus- 
tui myös hänen suhteeseensa Antoniaan. Orta selitti vihreiden mung- 
papujen olevan tehokkaita lääkkeitä useisiin kuumetauteihin eri puolilla 
niemimaata Gujaratista Dekkaniin. Ne oli kuitenkin nautittava tietyllä 
tavalla, yleensä 10-12 päivän paastoamisen jälkeen. Keittona nautittuna 
mungo oli erityisen tehokas. Fi ole selvää, kuinka paljon Orta oppi tästä 
Antonialta, mutta Antonia tiesi, että mungpapujen teho saatiin aikaan 
poistamalla niiden kova kuori ja hän, ei Orta, tiesi miten Ortan lukijoil- 
leen suosittelemaa keittoa valmistettiin. Tamarindiä koskevassa luvussa 
on vastaava tilanne. Ortan mukaan tamarindi oli voimakas lääke, jota 
käytettiin Goassa ja sen ympäristössä laajalti. Alkuperäisväestö sekoitti 
sitä kookosöljyyn ja käytti sitä Ortan mukaan ulostus- ja ruoansulatus- 
lääkkeenä. Tamarindi oli myös yleinen lääkesiirappien ja hammas- 
tahnojen raaka-aine. Vaikka Orta huomasi tamarindin olevan tehokas 
koleerisia kuumeita hoitava lääke, se ei säilynyt pitkään. Antonialla oli 
tähän ratkaisu: hän säilöi sitä suolaan. Juuri tällä tavalla Antonia esitteli 
sen Ortalle. Lisäksi Ortan kertoessa, että hän oli ”ottanut tamarindiä 
tislattuna”, voidaan päätellä Antonian ja hänen valvomiensa naispalveli- 
joiden todennäköisesti valmistaneen tämän. 


53 Orta 1895, 2:134. 
54 Orta 1895, 2:139-140, 142-143. 
55 Orta 1895, 2:321. 

Lopuksi 


Orta saattoi hyvinkin ylenkatsoa Antoniaa ja kaikkia muita eteläaasia- 
laisia yhteistyöskumppaneitaan, koska näiltä puuttui yliopistollinen 
lääketieteellinen koulutus tai koska hän piti näitä taipuvaisina huijaa- 
maan tai molempia: näin ollen he olivat huonosti varustautuneita ja 
riittämättömän kurinalaisia tuottamaan uskottavia kuvauksia luonnosta, 
sen sisällöstä ja ominaisuuksista. Hän saattoi olla erityisen taipuvainen 
— kuten hänen emämaassa asuneet aikalaisensa olivat — erottamaan 
oman yliopistokoulutuksensa Etelä-Aasiassa kohtaamiensa Antonian 
kaltaisten naisten kulinaaris-parantavasta tietämyksestä. Siitä huoli- 
matta Goassa asuneet portugalilaiset luottivat näihin naisiin, eikä hei- 
dän asiantuntemustaan koskaan todella asetettu kyseenalaiseksi. Orta 
otti Antonian ja muiden keskustelukumppaniensa kertomukset todesta. 
Heillä oli vähintään yhtä paljon auktoriteettia kuin kaikilla muillakin 
yksilöillä, jotka osallistuivat Ortan kirjaan päätyneen tiedon tuottami- 
seen. 

Iberialaiset uudisasukkaat eivät koskaan voineet jättää Antonian 
kaltaisia naisia ja muita yhteistyökumppaneitaan pelkän avustajan tai 
”tietolähteen” pikkurooliin koloniaalisessa maailmassa. Tähän aikaan 
jopa Euroopassa yliopistolääketiede joutui kilvoittelemaan kannattajista 
vaihtoehtoisten sairautta, terveyttä ja parantamista koskevien lääkintä- 
järjestelmien kanssa. Sillä ei ollut auktoriteetti- tai asiantuntemusmono- 
polia. Nämä olosuhteet kärjistyivät iberialaisissa siirtokunnissa. Länsi- 
mainen lääkinnällinen ja tiedollinen ensisijaisuus oli mahdottomuus. 
Yksityiskohtainen katsaus Ortan vuorovaikutukseen Antonian kanssa 
osoittaa selvästi, kuinka ohuita kolonisoimispyrkimykset olivat ja kuinka 
tärkeitä ei-kristityt ja ei-eurooppalaiset olivat tieteellisessä muutoksessa. 
Se paljastaa myös koloniaalisen tieteen syvällekäyvän luonteen luovina 
kompromisseina ennemmin kuin eurooppalaisten merentakaisten 
menetelmien ongelmattomana heijastumana. Goa — kuten Säo Tom6, 
Bahia, Gräo Parä, Santo Domingo tai Mexico City — ei ollut Lontoo, 
Leiden, Lissabon tai Sevilla. Antonian esimerkki osoittaa, kuinka tärkeää 

varhaismodernin kolonialismin ja tieteen tutkijoille on kiinnittää huo- 
miota niihin prosesseihin, joissa ammatilliset ja tiedolliset erot muotou- 
tuivat. Ne olivat osa kulttuurisia ja tiedollisia hegemoniapyrkimyksiä; 
ne auttoivat kolonialismin muovautumisessa. Inkvisitio saapui Goaan 
kolme vuotta ennen Cologuiosin painattamista. Kirkon virkailijat alkoivat 
enenevässä määrin vainota niitä portugalilaisen yhteisön jäseniä, joi- 
den katsottiin olevan liian läheisissä tekemisissä Goan hindulääkärien ja 
-apteekkarien kanssa. Myöhemmin Goan kaupunginvaltuusto sääti lake- 
ja, joilla vaidyojen ja intialaisten apteekkarien liikkuvuutta rajoitettiin.5* 
Cologuios on ikkuna lääkinnälliseen maailmaan, jossa ammatilliset ja 
tiedolliset hierarkiat eivät vielä vastanneet iberialaisten kolonialistien 
visioimaa idealisoitua järjestystä, jota he pian pyrkivät rakentamaan. 

Perinne murroksessa 
Perinteinen tiibetiläinen lääketiede ja globalisaatio 


Jaakko Takkinen 


Tiibetiläinen lääketiede kuuluu klassisiin tiibetiläisiin ”tieteisiin” tai 
oppineisuuden aloihin (tiib. rig gnas), jotka koostuvat viidestä päätieteestä 
ja viidestä alatieteestä (rig gnas che ba ja rig gnas chung ba). Tämä luo- 
kittelu, kuten niin moni muukin buddhalaisuuden ympärille rakentuva 
tiibetiläisen kulttuurin ominaispiirre, perustuu Intiasta omaksuttuun 
järjestelmään. Intialainen kymmenosainen tieteiden järjestelmä kodi- 
floitiin tiibetiläisittäin viimeistään 1200-luvulla kuuluisan oppineen ja 
hallitsijan Sakya Panditan (1182-1251) toimesta — tiibetiläisen jaottelun 
mukaisesti päätieteisiin kuuluu 'sisäinen tiede’ (ts. buddhalaisuus, nang 
rig pa), epistemologia ja logiikka (gtan tshigs rig pa), kielioppi (sgra rig 
pa), lääketiede (gso ba rig pa) sekä taiteet ja kädentaidot (bzo rig pa).' 
Rikkaaseen tekstuaaliseen traditioon perustuva perinteinen tiibetiläinen 
lääketiede, sowa rigpa, kehittyi ja kukoisti Tiibetin buddhalaisluostareissa 
kuten muutkin traditionaalisen oppineisuuden haarat.? Vaikutusvaltaiset 


1 Intialainen tiedon tai ”tieteen” alojen klassinen jaottelu (sanskritiksi vidyästhäna) oli jossain muodossa 
käytössä Tiibetissä jo buddhalaisuuden nk. varhaisen leviämisen (nga dar) aikaan (Songtsen Gampon 
hallintokaudesta 600-luvulla n. vuoteen 838), jolloin eri oppineisuuden alojen sanskritin kielisiä teks- 
tejä alettiin kääntää tiibetiksi ja lääketiede määriteltiin muista tieteenaloista erilliseksi kategoriaksi, 
joskaan ei kuitenkaan uskonnollisista perusoletuksista irralliseksi (Garrett 2008, 53). 

2 Lääketieteellinen tietotaito ja sen kodifiointi olivat myös olennainen osa varhaisten buddhalaisten 
instituutioiden toimintaa Intiassa — buddhalaisten perusoletusten mukaan hedelmällisen henkisen 
harjoituksen edellytyksenä on terve keho, ja lääketieteellinen osaaminen vahvisti osaltaan myös 
munkkikunnan yhteiskunnallista asemaa (Zysk 1991). Buddhalaisuuden ja lääketieteen symbioottiseen 
globaaliin historiaan liittyen ks. Salguero 2015. 

ja hyvin organisoidut luostarit tarjosivat alan edistyksellisintä koulutus- 
ta, joka oli pitkälle kehittynyttä ja systematisoitua 1600-luvun loppuun 
mennessä. Tiibetin buddhalaisuus sekä uskonnolliset ja poliittiset val- 
tasuhteet muovaavat sowa rigpan lukuisia ilmenemismuotoja edelleen, 
ja perinteinen tiibetiläinen lääketiede on nykyisellään voimakkaan mur- 
roksen tilassa. 

Vaikka tiibetiläistä lääketiedettä opetettiin luostareissa buddhalaisuu- 
desta erillisenä maallisena tieteenalana, on sowa rigpa kehittynyt tiiviissä 
yhteydessä buddhalaisiin teorioihin ja käytäntöihin, mikä heijastuu 
muun muassa tiibetiläisen lääketieteen epistemologisessa ja eettisessä 
viitekehyksessä. Vaikka sowa rigpa suurelta osin keskittyykin kehon ter- 
veyden ylläpitoon, viime kädessä tiibetiläisen lääketieteen teorian mu- 
kaan kaiken inhimillisen kärsimyksen perimmäisenä syynä on tietämät- 
tömyys (ma rig pa), josta kumpuaa kolme mielen myrkkyä (dug gsum): 
intohimo ('dod chags), viha (zhe sdang) ja hämmennys (gti mug). Sen 
lisäksi että Tiibetin buddhalaisuuden mukaan nämä kolme kärsimystä 
aiheuttavaa mielentilaa sitovat niihin takertuvan henkilön jälleensynty- 
mien kiertokulkuun ('khor ba; sanskritin samsara), aiheuttavat ne tiibeti- 
läisen lääketieteen näkökulmasta myös vastaaviin kehon hienovaraisiin 
ominaisuuksiin liittyvät sairaudet — negatiivisten mielentilojen seurauk- 
sena kehossa ilmenevät ”kolme ruumiinnestetta’ tai ”kolme vajavaista 
virtausta’ (nyes pa gsum) ovat ’tuuli’ (rlung), ’sappi’ (mkhris pa) ja ‘lima’ 
(bad kan).4 Nämä kehon virtaukset rakentuvat viidestä peruselementistä 
(byung ba Inga), joihin kuuluu maa (sa), vesi (chu), tuli (me), ilma tai 
tuuli (rlung) ja avaruus (nam mkha’).5 


Janes 1995, 12. 

4 Antiikin kreikkalaisen lääketieteen humoraaliteoriakäsitteistöä seuraten myös rlungia, mkhris pata ja 
bad kania kutsutaan usein ruumiinnesteiksi. Koska kreikan khymos kuitenkin viittaa konkreettisiin, 
nestemäisiin ainesosiin, tiibetiläisen lääketieteen (samoin kuin intialaisen ayurvedan) yhteydessä 
ruumiinnesteistä puhuminen antaa teoriasta jokseenkin väärän kuvan — nyes pa gsum käsittää osin 
myös immateriaalisia virtauksia, ja siten myös käännökset ’tuuli’, ’sappi’ ja ‘lima’ ovat merkitykseltään 
liian suppeita käsitteitä kuvatakseen tiibetiläisiä termejä täsmällisesti. Tästä syystä tuoreemmassa 
tiibetiläistä lääketiedettä käsittelevässä kirjallisuudessa puhutaankin ruumiinnesteiden sijaan usein 
”vajavaisista virtauksista”, täsmällisemmän käsitteistön puutteessa. Nämä ihmiskehon terveydentilaan 
vaikuttavat virtaukset ovat sowa rigpan näkökulmasta vajavaisia tai puutteellisia, koska ne kumpuavat 
intohimoon, vihaan ja hämmennykseen liittyvästä perustavanlaatuisesta tietämättömyydestä. 

5 Donden 1986. 

Buddhalaisten sävyjen lisäksi sowa rigpan teoria perustuu ymmär- 
rykseen vastaavuuksista luonnon, ihmiskehon ja yliluonnollisia ele- 
menttejä sisältävän kosmologian välillä, minkä vuoksi tiibetiläisen 
lääketieteen näkemys lääketieteestä ja terveydestä on huomattavasti 
länsimaista lääketiedettä laajempi ja kokonaisvaltaisempi. Kehon saira- 
uksien ehkäisyä ja parantamista tavoitellaan ensisijaisesti säätelemällä 
ruokavaliota ja noudattamalla vuodenaikaan sopivaa käytöstä, pyrkimällä 
tasapainottamaan kehon sisäisiä virtauksia ja huomioimalla moraali- 
sen toiminnan, demonien, jumaluuksien sekä syyn ja seurauksen opin 
(karma*) yhteyden terveyteen. Tämän lisäksi sowa rigpan etiologisissa 
käsityksissä korostuu paikallisten olosuhteiden sekä yksilön henkilö- 
kohtaisen tilanteen ja toiminnan huomioiminen? — ympäristötekijöiden 
kuten ilmasto- ja vuodenaikavaihtelujen katsotaan vaikuttavan tervey- 
teen, ja tietyt sairaudet saatetaan yhdistää tiettyyn paikkaan tai paikallis- 
jumaluuksiin $ Tiibetiläiseen lääketieteeseen onkin vasta modernisaa- 
tion ja länsimaalaisen lääketieteen vaikutuksen myötä omaksuttu ajatus 
bakteereista ja muista mikrobeista patogeeneinä.? Siitä huolimatta, että 
tiibetiläisen lääketieteen teoriassa keho ja mieli nähdään olennaisilta 
osin integroituneina, pidetään mieltä ensisijaisena tekijänä niin tervey- 
den ylläpidon kuin sairastumisenkin kannalta. Tämä tiibetiläisen lääke- 
tieteen perusolettamus, jossa keho on käsitteellisesti alisteinen mielelle, 


6 Sanskritinkielinen termi karma (tiib. las) tarkoittaa buddhalaisuuteenkin kuuluvaa tietoisen toiminnan 
ja sen seurauksien vääjäämätöntä yhteyttä kuvaavaa oppia. 

7 Kuten länsimaalaisessakin lääketieteessä, myös tiibetiläisen lääketieteen mukaan elämäntapavalin- 
noilla on huomattava vaikutus terveyteen: esimerkiksi aistielimiä haittaavien toimien (kuten alkoholin 
nauttimisen) kanssa on syytä olla maltillinen; liiallinen kehon rasitus, mielen liikehdintä sekä ylen- 
palttinen puheliaisuus on terveydelle haitallista; säännöllinen peseytyminen on olennaisen tärkeää 
terveyden ylläpitämiseksi, ihon hyvinvoinnille ja ihotautien välttämiseksi jne. (Rechung Rinpoche 1973, 
54-55). 

8 Tiibetiläisten pakolaisten keskuudessa tavattavat sairaudet konstruoidaan usein pakolaisuuden fyy- 
sisestä, sosiaalisesta ja moraalisesta ahdingosta johtuviksi, ja siten erityisen paikkasidonnaisiksi sai- 
rauksiksi. (Prost 2007). 

9 Bakteerien ja muiden länsimaalaisen lääketieteen käsitteiden sisällyttäminen tiibetiläiseen lääke- 
tieteeseen on käsitteiden yhteismitattomuuden vuoksi usein ongelmallista, mutta myös melko yleinen 
ilmiö pyrittäessä modernisoimaan ja universalisoimaan perinnettä (Millard 2008, 203). Esimerkiksi 
tiibetiläisen lääketieteen käsite srin ’bu tai 'bu voi tarkoittaa eri yhteyksissä mitä tahansa patogeenistä 
pientä ”pöpöä”, matoa tai pieneliötä, ja siten se kattaa sekä bakteerit että virukset; tunnettu tiibetiläi- 
nen lääkäri Lobsang Dolma Khangkar kääntää srin ’bun bakteeriksi (Khangkar 1986, 66). Ero bakteerien 
ja virusten välillä on tullut merkittäväksi vasta nuoremman polven tiibetiläisille lääkäreille, jotka ovat 
saaneet myös länsimaalaisen lääketieteen koulutusta (Adams & Li 2008, 114). 

on jokseenkin vastakohtainen länsimaisen lääketieteen konstruoimalle 
ihmiskuvalle, jonka mukaan mieli on sisäistetty fysikaaliseen kehoon tai 
on ainakin jossain määrin sille alisteinen.’° 

Perinteinen tiibetiläinen lääketiede ei siis sovi saumattomasti lääke- 
tieteen muottiin länsimaisittain ymmärrettynä. On syytä huomioida, 
että länsimaisen kulttuuripiirin ulkopuolisia lääketieteellisiä traditioita 
tarkasteltaessa muun muassa terveyden, sairauden ja parantamisen 
käsitteet voivat eri kulttuurikonteksteissa vaihdella sisällöltään huomat- 
tavasti tai puuttua kokonaan. Käsitteet voivat olla siinä määrin yhteis- 
mitattomia, että on syytä kyseenalaistaa tapa, jolla ei-länsimaalaisista 
lääketieteellisistä perinteistä keskustellaan ”tavanomaisen” lääketieteen 
viitekehyksessä." Vaikka ehkä olisikin aiheellista harkita jokseenkin 
epämääräisen lääketieteen idean horjuttamista, tämän luvun puitteissa 
ei keskitytä kyseenalaistamaan ja problematisoimaan tiibetiläisen lääke- 
tieteen ideaa tai mitään muutakaan lääketieteen kategoriaa, vaan tarkas- 
tellaan tiibetiläisen lääketieteen asemaa globaalien paineiden yhä tiu- 
kemmassa puristuksessa. Huolimatta siitä, että niin länsimaisen kuin 
tiibetiläisenkin lääketieteen perustavoite on sairauksien parantaminen, 
länsimaisen lääketieteen logiikka (tai yleisemmin modernin tieteen 
falsifiointiperiaate) ei sellaisenaan ole käyttökelpoinen tiibetiläisessä 
lääketieteessä.” Tiibetiläisessä lääketieteessä, kuten niin monessa 
muussakin aasialaisessa parantamisperinteessä, lääketieteeseen suo- 
raan kytköksissä olevat tekijät ulottuvat kauas ihmiskehon hyvinvoinnin 
ulkopuolelle — kasvioppi, kosmologia, uskonto ja filosofia ovat erotta- 
mattomasti kietoutuneet moniin, jos ei jollain tasolla kaikkiin, lääke- 
tieteellisiin perinteisiin.” Tämä laajempi viitekehys on olennaisen tärkeä 


10 Harrington 2009; Porter 1999. 

11 Tiibetiläisen lääketieteen tavoin myös länsimainen lääketiede on laaja ja epätäsmällinen käsite, jota 
äytän hyvin yleisessä mielessä viittaamaan moderniin kliiniseen lääketieteeseen, vaikka käytännössä 
änsimainenkin lääketiede käsittää eri maantieteellisissä ja kansallisissa yhteyksissä hyvin heterogee- 
nisiä (ja hybridisoituja) lääketieteen muotoja. 

12 Länsimaisen tieteen ja buddhalaisuuden välisestä suhteesta käytävä vilkas akateeminen keskustelu 
iittyy osaltaan myös tiibetiläiseen lääketieteeseen: José Cabezón painottaa, että jos metafora buddha- 
aisuudesta ”sisäisenä tieteenä” ymmärretään liian konkreettisesti, se ehkäisee materian luonteeseen 
liittyvän dialogin buddhalaisuuden ja tieteen välillä. Samalla mielekäs vuorovaikutus länsimaalaisen 
ja tiibetiläisen lääketieteen välillä hankaloituu, vaikka molemmilla perinteillä on yhtä lailla sanottavaa 
sairauksien fysikaalisista syistä, vaikkakin jokseenkin erilaisista näkökulmista. (Cabezón 2003, 58). 

13 Ks. esimerkiksi Garrett 2008; Needham 2000; Zysk 1991. 

tarkasteltaessa tiibetiläisen lääketieteen asemaa, kehitystä ja globalisoi- 
tumista, joka rakentuu huomattavasti monimutkaisempien tekijöiden 
varaan kuin yksiviivaiseen perinteen ja modernin synteesiin tai niiden 
rakenteelliseen vastakkainasetteluun. 

Käsittelen tässä luvussa sowa rigpan asemaa tiibetiläisen diasporan 
jälkeisessä ja yhä enenevissä määrin globalisoituvassa kontekstissa. 
Vaikka tiibetiläisellä lääketieteellä onkin aidosti ”globaali” alkuperä ja 
historia sen kehityttyä vilkkaan kosmopoliittisen vuorovaikutuksen 
myötä,“ ulkopuolisten vaikutteiden kirjo ja intensiteetti on kuitenkin 
kasvanut merkittävästi vuodesta 1959 lähtien, jolloin tiibetiläiset nou- 
sivat vastarintaan Kiinan miehitysjoukkoja vastaan ja Tiibetin johtaja, 
14. Dalai Lama pakeni Intiaan. Nykyisellään tiibetiläistä lääketiedettä 
voi pitää aidosti globaalina ilmiönä, vaikka nykyinen Tiibetin hallitus 
toimii maanpaossa Dharamsalassa, Himachal Pradeshin osavaltiossa, 
Pohjois-Intiassa. Sowa rigpaa harjoitetaan Tiibetin autonomisen alueen 
ja Intian pohjoisen Himachal Pradeshin lisäksi monin paikoin muualla- 
kin Intian Himalajalla (esimerkiksi Ladakhissa, Himachal Pradeshissa, 
Länsi-Bengalissa ja Sikkimissä), Intian suurissa kaupungeissa ja tiibe- 
tiläiskeskuksissa Etelä-Intiassa, sekä Nepalissa ja Bhutanissa. Lisäksi 
perinteinen tiibetiläinen lääketiede on historiallisesti hyvin tunnettua 
ja arvostettua Mongoliassa ja mm. Itä-Siperian Burjatiassa, kuin myös 
Gansun, Oinghain, Sichuanin ja Yunnanin maakunnissa Kiinassa.5 
Kasvava kiinnostus tiibetiläistä kulttuuria ja erityisesti Tiibetin budd- 
halaisuutta kohtaan on tuonut perinteisen tiibetiläisen lääketieteen 
myös länteen, jonka myötä tiibetiläisestä lääketieteestä on muodostunut 
aidosti globaali ilmiö. 


14 Voimakkaista buddhalaissävyistään huolimatta sowa rigpa on alkujaan hyvin synkretistinen perinne, 
joka on jo tiibetiläishallitsija Songtsen Gampon hallintokaudelta (605-649) lähtien ammentanut pää- 
osin intialaisen, kiinalaisen sekä länsimaisen (galenoslaisen ja persialais-arabialaisen) lääketieteen 
traditioista (Janes 1995, 10; ks. myös Beckwith 1979). 

15 Useimmat ei-tiibetiläiset sowa rigpan harjoittajat (länsimaalaisia lukuunottamatta) tietoisesti erottavat 
harjoittamansa tradition tiibetiläisestä lääketieteestä — tämä johtuu useimmiten lääkinnälliseen ja 
sosiaaliseen identiteettiin liittyvistä syistä: amchi-lääketiede on yleisesti sowa rigpasta käytetty nimitys 
Intian Himalajalla, ”himalajalainen lääketiede’ Nepalissa, ’perinteinen lääketiede’ Bhutanissa, 'perin- 
teinen mongolialainen lääketiede" Mongoliassa, jne. Sowa rigpan harjoittajilla on yhtä lailla lukuisia 
nimiä kuten amchi (am chi, em chi), menpa (sman pa) tai Iha je (Iha rje). (Hua 2008; Pordié 2008, 4.) 

Tiibetiläisen lääketieteen ydinalueet Aasiassa. 


Verrattaessa vuosisatojen takaista ja mittaista aasialaisten kulttuurien 
ja lääketieteellisten perinteiden välistä vuorovaikutusta nykyisenkaltai- 
seen globalisaatioon ja transnationalismiin, olennaisin ero on vuoro- 
vaikutuksen intensiteetissä ja laajuudessa, kuten myös sen kaksisuun- 
taisuudessa tai kehämäisyydessä.'* Voidaankin perustellusti sanoa, että 
perinteiseen tiibetiläiseen lääketieteeseen kohdistuvat poliittiset, sosi- 
aaliset ja identiteettipaineet ovat nykyään voimakkaampia kuin koskaan 
aikaisemmin, ja ne aiheuttavat muutospaineita niin tiibetiläisen lääke- 
tieteen epistemologiassa kuin sen harjoittamisessa. Vaikuttaa myös siltä, 
että modernin globalisaation yhteydessä tiibetiläisessä lääketieteessä on 
aiempaa enemmän läsnä kriittinen tietoisuus, tietynlainen refleksiivi- 
syys vuorovaikutusprosessista itsessään. Tämä dialogisuus on havaitta- 
vissa uudenlaisina joustavina tulkintoina ja luovina synteeseinä, kuten 
myös aitona huolestuneisuutena koskien sowa rigpan autenttisuutta, 
sisäistä koherenssia ja legitimiteettiä. 


16 Alter 2005, 14. 

Tarkasteltaessa tiibetiläistä lääketiedettä globaalista näkökulmasta ja 
eriteltäessä globalisaation vaikutusta tiibetiläiseen lääketieteeseen on 
tärkeää huomioida, että tiibetiläinen lääketiede ei ole ollut historiallisesti 
yhdenmukainen ja homogeeninen traditio ennen sen tulemista moder- 
nisaation vaikutuspiirin, pikemminkin päinvastoin. Tiibetiläinen lääke- 
tiede on alusta pitäen suosinut monipuolista integraatiota ja sisällyttänyt 
perinteeseen elementtejä lukuisista parantamistraditioista. Lääkinnälli- 
nen pluralismi ei siten ole uutta sowa rigpan piirissä. Huomionarvoista 
on myös se, että laajaan vaikutusvaltaiseen tekstikorpukseen perustuvan 
institutionalisoidun sowa rigpan” lisäksi tiibetiläisen lääketieteen piiriin 
on pitkään kuulunut niin Tiibetissä, Himalajalla kuin Keski-Aasiassakin 
kirjava joukko parantamisperinteitä, joiden ylläpitämiseen ovat osallis- 
tuneet paikallistasolla niin buddhalaiset munkkiritualistit ja -ennustajat, 
buddhalaisen tantran harjoittajat, bön-uskonnon shamaanit, erikoistu- 
neet kansanparantajat sekä kiertävät oppineet lääkärit. Lisäksi tiibeti- 
läisen lääketieteen heterogeeniseen ja pohjimmiltaan hybridimäiseen 
luonteeseen vaikuttaa se, että pelkästään Himalajalla sitä harjoitetaan 
tiibetiläiskansojen parissa maantieteellisesti hyvin laajalla ja monin pai- 
koin myös erittäin vaikeakulkuisella alueella niin Ladakhissa, Zanska- 
rissa, Nepalissa, Sikkimissä kuin Bhutanissakin, jossa lääketieteellisen 
tiedon välittyminen on tapahtunut ensisijaisesti perheyhteisössä ilman 
minkäänlaista muodollista institutionaalista koulutusta." Mainittakoon 
myös, että tiibetiläisen lääketieteen altistuminen länsimaiselle lääke- 


17 Vakiintuneen määritelmän mukaisesti sowa rigpa perustuu olennaisilta osin yhteen ydintekstiin (Rgyud 
bzhi, "Neljä tantraa’ tai 'Neljä tutkielmaa’), jonka ansiosta myös pakolaisina elävien tiibetiläisten on 
ollut mahdollista konstruoida perinteen mukainen, autenttinen lääketieteellinen järjestelmä (Kloos 
2010, 16). Todennäköisimmin 1200—1300-luvulla koottu Rgyud bzhi vakiinnutti autoritatiivisen ase- 
mansa tiibetiläisen lääketieteen perustekstinä 1600-luvun paikkeilla, ja ilmaisultaan hyvin tiiviin teks- 
tin kommentaarit ovat yhä säilyttäneet asemansa sowa rigpan kirjallisen perustan ytimessä. Hieman 
yksinkertaistaen voidaan sanoa, että perinteisen tiibetiläisen lääketieteen epistemologinen viitekehys, 
lääketieteellinen teoria, keskeisin terminologia, diagnostiikka ja hoitomenetelmät perustuvat Rgyud 
bzhin 156 lukuun ja niiden lukemattomiin kommentaareihin. 

18 Kiinan hallituksen institutionalisoimispyrkimysten myötä tämä pluralistinen parantamisperinne on 
käytännössä romahtanut kokonaan Tiibetin autonomisella alueella (Janes 1995, 12). 

19 Isältä pojalle oppipoikamenetelmällä välittynyt lääketieteellinen osaaminen on ollut hyvin yleistä 
Himalajan amchien parissa, ja niin myös Tiibetissä. Amchi-perheet nauttivat usein korkeasta sosiaali- 
sesta statuksesta, joka perustuu suoraan oppiyhteyteen vaikutusvaltaisimpiin tiibetiläisen lääketieteen 
historiallisiin tai myyttisiin hahmoihin (Pordié 2003). 

tieteelle ei suinkaan alkanut kiinalaisen sosialismin myötä, vaan jo 
1900-luvun taitteessa, brittien Tiibetiin perustamien asemien myötä. 

Monipuolista integraatiota suosivan perintönsä mukaisesti nyky- 
aikainen tiibetiläinen lääketiede sijoittuu luovaan teorian ja käytän- 
nön raja-alueeseen, jossa perinteiset ja länsimaiset diagnoosi- ja hoito- 
menetelmät sekoittuvat monin tavoin, ja jota muovaavat niin sisäiset kuin 
ulkoisetkin muutospaineet. Tästä syystä nykyisessä globalisaation kyllästä- 
mässä toimintaympäristössä olisikin ehkä täsmällisempää puhua tiibeti- 
läisistä lääketieteistä tiibetiläisen lääketieteen sijaan, jotta vältettäisiin luo- 
masta kuvaa yhtenäisestä perinteestä.” Tämän luvun puitteissa pitäydyn 
tavanomaisessa käytännössä viitata sowa rigpaan tiibetiläisen lääketieteen 
kirjallisiin lähteisiin perustuvana traditionaalisena tieteenalana. Tiedostan 
kuitenkin tämän antavan osin harhaanjohtavan kuvan perinteen homo- 
geenisuudesta — käytännössä traditio on syvästi heterogeeninen. 

Tiibetin hankalista poliittisista oloista huolimatta sowa rigpaa harjoi- 
tetaan edelleen Tiibetin autonomisella alueella ja perinne muovautuu 
olosuhteiden vaatimalla tavalla. Toisenlaista sopeutumista on puolestaan 
edellyttänyt pakolaiskonteksti, jossa samaan tapaan kuin Tiibetissäkin, 
edullisille terveydenhuollon ratkaisuille on ollut ja on edelleen hyvin 
konkreettinen tarve. Merkillepantavaa tarkasteltaessa tiibetiläistä lääke- 
tiedettä uudenlaisessa globaalissa ympäristössä on kuitenkin se, kuinka 
Tiibetin autonomisella alueella on sopeuduttu kiinalaistyyliseen moder- 
nisaatioon, ja toisaalta miten Tiibetin pakolaishallitus on integroinut 
lääketieteen olennaiseksi osaksi politiikantekoa. Tämä monikeskuksinen 
tilanne aiheuttaa huomattavia haasteita tiibetiläisen lääketieteen harjoit- 
tajille ja herättää runsaasti kysymyksiä tradition luonteesta. Miten perin- 
teinen tiibetiläinen lääketiede määritellään ja kenen toimesta? Mikä 
tekee tiibetiläisestä lääketieteestä autenttista? Millä keinoin tiibetiläistä 
lääketiedettä pyritään legitimisoimaan? Millä tavoin globalisaatio ja trans- 
nationalismi vaikuttavat niillä alueilla, jossa tiibetiläistä lääketiedettä 
harjoitetaan? Entä miten Kiinan vaikutusvalta, pakolaishallituksen 
poliittiset agendat tai länsimaalaisten uteliaisuus muovaavat nykyaikaista 
tiibetiläistä lääketiedettä? 


20 McKay 2007. 
21 Ks. esimerkiksi Pordié 2008. 

Tarkoituksenani on tämän luvun puitteissa käsitellä globalisaation, 
(de)politisoinnin, sekularisaation, tieteellistämisen ja uustraditionalis- 
min teemoja tiibetiläisen lääketieteen yhteydessä niin Tiibetin auto- 
nomisella alueella kuin diasporayhteisön parissa Intian Himalajalla 
keskittyen lähinnä Lhasan ja Dharamsalan urbaaneihin keskuksiin. 
Kulttuurinen hybridisaatio näyttäytyy yhtenä globalisaation tärkeimpä- 
nä tunnusmerkkinä transnationaalisia vuorovaikutussuhteita tarkastel- 
lessa,” ja sama pätee myös sowa rigpan yhteydessä. Globalisaation 
voidaankin sanoa olevan pohjimmiltaan rakenteellista uusien sekoittu- 
neiden sosiaalisen toiminnan ja kulttuurisen hybridisaation esiinnousua 
tai translokaalien melange-kulttuurien kehittymistä. Tästä syystä hybri- 
disaation käsite on käyttökelpoinen työkalu yksinkertaistavan essentialis- 
min ja idealisoivien stereotypioiden sijaan tarkasteltaessa globalisoitu- 
van ja globalisoivan tiibetiläisen lääketieteen muutoksia. Hybridisaatio 
— monissa ilmenemismuodoissaan — haastaa raja-aitoja, olivat ne sitten 
paikallisia tai kulttuurisia, konkreettisia tai kuviteltuja, ja nykyaikainen 
tiibetiläinen lääketiede on erinomainen esimerkki globalisaation myötä 
kehittyneestä ja kehittyvästä hybridisaatiosta. Hybridisaation avulla on 
luontevaa tarkastella tiibetiläisen lääketieteen sisäisiä prosesseja, jotka 
ovat tiivisti kietoutuneita niin tieteeseen, politiikkaan, uskontoon, kult- 
tuuriin kuin kaupallistumiseenkin. 


Tiibetiläinen lääketiede Tiibetin autonomisella alueella 


Tiibetiläisen yhteiskunnan lääketieteellinen osaaminen on historialli- 
sesti ja monitasoisesti jakautunut. Intialaisten, kiinalaisten, läntisten 
ja kotoperäisten vaikutteiden myötä kehittynyt vankkaan kirjalliseen 
traditioon perustuva institutionalisoitu lääketieteellisen oppineisuuden 
traditio, sowa rigpa, kattoi vain osan tiibetiläisistä parantamisperinteistä 
— paikalliset Samanistiset ja kansanbuddhalaiset rituaaliparantajat olivat 
yhtä lailla tärkeä osa heterogeenistä lääketieteen harjoittamisen kenttää, 
ja siten parantaminen on ollut tiiviissä yhteydessä niin tiibetiläiseen 


22 Kraidy 2005. 
23 Nederveen Pieterse 2015, 17. 

kansanuskoon kuin buddhalaisuuteenkin. Kiinan miehitettyä Tiibetin 
1950-luvun alussa tiibetiläinen lääketiede alkoi kuitenkin yksipuolistua 
kiinalaisen vaikutusvallan ja sosialismin voimakkaasta vaikutuksesta. 
Tämän seurauksena tiibetiläinen lääketiede tuli myös aiempaa läheisem- 
min tekemisiin kiinalaisittain tuotetun länsimaisen lääketieteen sekä 
pienimuotoisempien kansainvälisten kehitysyhteistyöprojektien kanssa. 

Kiinan kansantasavallan hallinnon suhtautuminen tiibetiläistä lääke- 
tieteen perinnettä kohtaan on ollut jokseenkin kaksijakoinen, ja tiibe- 
tiläisen lääketieteen institutionaalisessa legitimiteetissä onkin tapah- 
tunut huomattavia heilahteluita. Toisinaan tiibetiläinen lääketiede on 
odotetusti torjuttu virallisessa vallankumouksellisessa retoriikassa 
silkkana taikauskona, jota korruptoitunut feodaalieliitti hyödyntää riis- 
täessään maanviljelijöitä ja nomadeja, kun taas toisinaan sitä on suitsu- 
tettu arvokkaana kiinalaisen lääketieteen perheeseen kuuluvana kansan- 
terveyttä edistävänä voimavarana. Kiinan hallinnon ambivalentti asenne 
tiibetiläistä lääketiedettä kohtaan vastaa paljolti suhtautumista perintei- 
seen kiinalaiseen lääketieteeseen: molempia traditioita pidetään poten- 
tiaalisesti arvokkaina resursseina ja kiinteänä osana niitä kiinalaisen 
sivilisaation elementtejä, jotka maolaisessa ajattelussa sulautuvat kiina- 
laisen sosialismin modernisaatioprojektiin. Tästä huolimatta vuosien 
1951 ja 1962 välillä perinteinen tiibetiläinen lääketiede oli Tiibetissä laa- 
jalti hyväksyttyä ja sai osakseen vähän huomiota, kunnes vuonna 1962 
tiibetiläinen lääketiede hyväksyttiin osaksi virallista terveydenhuolto- 
järjestelmää klinikoiden ja koulutusohjelmien julkisen rahoituksen 
myötä. Vuonna 1966 tiibetiläinen lääketiede kuitenkin delegitimisoitiin, 
ja vuoteen 1978 mennessä koko perinne oli vaarassa hävitä kokonaan. 
Kiinan hallitus kuitenkin salli tiibetiläisen lääketieteen uuden tulemisen 
vuoden 1985 tienoilla käytännön terveydenhuoltotarpeiden paineessa. 
Lhasan Mentsikhangin* saavutettua riittävän vahvan poliittisen aseman 


24 Mentsikhang (Sman rtsis khang) viittaa 13. Dalai Laman vuonna 1916 Lhasaan perustamaan 
Lääketieteen ja astronomian instituuttiin (kirjaimellisesti 'Lääke- ja astronomiatalo’) ja edelleen 
Lhasassa toimivaan samannimiseen laitokseen. Men-Tsee-Khang (ks. alla) kirjoitusasu sen sijaan viit- 
taa 14. Dalai Laman Intian Dharamsalaan (Himachal Pradesh) vuonna 1961 perustamaan Lhasan 
Mentsikhangin perinteeseen nojaavaan tiibetiläisen lääketieteen tärkeimpään instituutioon (Tibetan 
Medical and Astro Institute), jolla on Dharamsalan päätoimipisteen lisäksi 48 sivuklinikkaa 15:ssä 
Intian osavaltiossa sekä laajat kansainväliset verkostot (ks. Men-Tsee-Khang). 

ammattimaisen tiibetiläisen lääketieteen tärkeimpänä keskuksena Kii- 
nan hallitus nosti sen maakuntatasolta kansallisen tason itsenäiseksi 
toimijaksi. Sowa rigpa on sittemmin säilyttänyt suhteellisen tärkeän 
asemansa perusterveydenhuollon palveluiden tarjoajana Tiibetin auto- 
nomisella alueella ja nauttinut huomattavaa taloudellista tukea Kiinan 
hallitukselta.? 

Mentsikhangin rinnalle on noussut myös muita kiinalaisrahoitteisia 
tiibetiläisen lääketieteen instituutioita. Laajoille kiinalaisille ja kansain- 
välisille markkinoille tähyävä Arura Tibetan Medical Group on Kiinan 
suurin sowa rigpa -organisaatio maakuntatasolla, ja siihen kuuluu useita 
instituutioita jotka osallistuvat laajasti tiibetiläisen lääketieteen harjoit- 
tamiseen, lääkkeiden valmistamisesta kehitystyöhön.?* Aruran mark- 
kinointimateriaaleissa korostetaan vuosituhantisen tiibetiläisen lääke- 
tieteen perinteen kumpuavan Tiibetin puhtaasta ja turmelemattomasta 
luonnosta, mutta olevan samalla myös tieteellistä — länsimaisten lääk- 
keiden tavoin paketoiduista lääkevalmisteista välittyy teollinen toiminta- 
malli.? Arura on nimellisesti voittoa tavoittelematon, mutta nykyisellään 
sillä on yli 200 lääkevalmistemyymälää (Arura Tibetan Medicine Gallery, 
Jin he zang yao guan) mm. Oinghain, Xinjiangin, Sisä-Mongolian, 
Jilingin, Chengdun ja Chonggingin maakunnissa. Suunnitelmissa on 
kasvattaa myymälöiden määrää 500:aan seuraavan kolmen vuoden 
aikana ja 800-1000 myymälään seuraavan viiden vuoden aikana keskit- 
tyen erityisesti Kiinan suurimpiin kaupunkeihin. 

Vaikka tiibetiläinen lääketiede onkin nykyisellään hyväksytty ja tun- 
nustettu julkisen terveydenhuollon komponentti Tiibetin autonomisella 
alueella ja tekemässä kaupallista läpimurtoa Kiinassa, perinteinen tiibe- 


25 Janes 1995, 7, 22. 

26 Aruran päämaja on Silingissä, Amdon maakunnassa (Xining, Oinghai). Organisaation toiminnot 
on jaettu viiteen yksikköön: Oinghai Arura Pharmaceutical Company (lääketuotantolaitos), Oinghai 
Provincial Tibetan Medical Research Institute (tutkimuslaitos), Oinghai Provincial Tibetan Medical 
Hospital (sairaala), Oinghai University Tibetan Medical College (yliopiston laitos), Tibetan Medicine 
and Culture Museums (kulttuurimuseo). Lisäksi Aruralla on yhteistyökumppaneita Yhdysvalloissa, 
kuten Virginian yliopisto ja Shang Shung Institute (ks. Arura Medicine of Tibet). Vuoden 2006 tietojen 
mukaan pelkästään Aruran lääketuotantolaitoksen arvo ylitti 500 miljoonaa Kiinan yuania (noin 50 
miljoonaa euroa) (Craig 2012, 50), ja tuottavuuden voi odottaa sittemmin vain kasvaneen. 

27 Arura Tibetan Medicine 2016. 

Kuva 4. Tiibetiläinen lääkevalmiste 'kallisarvoinen pilleri? (rin chen 
ril bu), jonka uskotaan olevan erityisen monipuolinen ja tehokas 
terapeuttisilta vaikutuksiltaan. Lääke on rituaalisesti siunattu ja 
peruslääkevalmisteita vaikeampi saada käsiin. Kuva: Jaakko Tak- 
kinen. 


tiläinen lääketiede kuitenkin assosioidaan edelleen myös separatistisena 
pidettyyn etnisyyden ilmaisemiseen. Hallituksen osoittama suvaitsevai- 
suus ja tuki vähemmistöjen omille instituutioille voidaankin nähdä osa- 
na laajempaa pyrkimystä vaikuttaa vaikutusvaltaisten vähemmistökanso- 
jen edustajien hallintaan ja siten vähemmistökulttuurien muovaamiseen 
Beijingin toivomaan suuntaan. Kiinan hallitus on myös yleisesti 
huomattavasti suvaitsevaisempi buddhalaisuuden harjoittajia kohtaan 
verrattuna esimerkiksi muslimeihin, ja tämä pätee ainakin jossain mää- 
rin myös Tiibetin buddhalaisuuteen. Verrattuna uhkaavana koettuun 
islamiin etenkin Xinjiangin maakunnan uiguurialueilla, Kiinan halli- 
tus näkee buddhalaisuuden suhteellisen haitattomana, koska budd- 
halaiset munkit ja maallikot pääsääntöisesti myöntyvät hallinnollisiin 


28 Janes 1995, 23. 

määräyksiin.?? Hallituksen näkökulmasta tiibetiläisellä lääketieteellä on 
vähintäänkin tuntuvaa propaganda-arvoa, ja matalakustanteisen tervey- 
denhuollon tarjoaminen kalliiden länsimaalaisten terveydenhuoltopal- 
veluiden ja -välineiden sijaan on pragmaattinen strategia kustannuste- 
hokkaiden terveyspalveluiden tuottamiseksi maantieteellisesti laajalla 
alueella. 

Huolimatta pintapuolisen sallivaisesta ja suhteellisen myönteisestä 
asennoitumisesta buddhalaista uskonnonharjoitusta kohtaan, Kiinan 
hallituksen huolenaiheet koskien Tiibetin autonomista aluetta liittyvät 
usein juuri uskontoon — poliittisen vastarinnan nähdään olevan tiiviisti 
kytköksissä uskonnollisiin paikkoihin ja henkilöihin, osin sisäpoliittisista 
syistä, osin Tiibetin pakolaishallinnosta johtuen. Kiinan hallituksen 
etnisiin vähemmistöihin nihkeästi suhtautuva uskonnonvastainen poli- 
tiikka onkin johtanut tiibetiläisen lääketieteen korostettuun depoliti- 
sointiin ja perinteen voimakkaaseen sekularisoitumiseen aikaisempaa 
”tieteellisemmän” kielenkäytön suosimisen myötä. 3? Tämä sowa rigpan 
buddhalaisten elementtien sterilisointi pakottaa tiibetiläistä lääketiedettä 
harjoittavat lääkärit niin Lhasan Mentsikhangissa kuin muillakin Tiibe- 
tin autonomisen alueen urbaaneissa keskuksissa korostamaan työssään 
sitä, että tiibetiläinen lääketiede ei ole käsitteellisesti tai käytännön tasol- 
la kytköksissä uskontoon. Näin tiibetiläiset lääkärit tietoisesti depoliti- 
soivat sowa rigpaa Tiibetin autonomisella alueella etäännyttämällä lääke- 
tieteen harjoittamisen poliittisesti arkaluontoisista elementeistä kuten 
uskonnosta. 

Länsimaisen lääketieteen suosima tieteellinen diskurssi onkin osoit- 
tautunut tärkeäksi välineeksi tiibetiläisen lääketieteen neutralisoinnissa. 
Koska länsimaista lääketiedettä pidetään poliittisesti harmittomana sen 
vuoksi että se on ”tieteellistä”, pyrkivät myös tiibetiläisen lääketieteen 


29 Yang 2013. 

30 Perinteisen tiibetiläisen lääketieteen palveluiden tuottaminen on kustannustehokasta, koska diagnos- 
tiikka- ja hoitomenetelmät eivät pääsääntöisesti vaadi nykyaikaista laitteistoa ja tiibetiläisten lääkärien 
määräämät lääkeaineet ovat lähinnä edullisia yrtti- ja mineraalivalmisteita. 

31 Adams 2007, 32. 

32 Länsimaisen lääketieteen tieteellisten standardien omaksumiseen ja tiibetiläisen lääketieteen uskon- 
nollisiin elementteihin liittyen ks. Adams, Schrempf ja Craig 2011. 

harjoittajat omaksumaan tieteellisyyden kriteerit täyttäviä käytäntöjä 
omassa työssään. Ainakin vuodesta 1962 lähtien Mentsikhangin hal- 
linto on tietoisesti ohjannut instituuttia kohti sekulaarimpaa keskitietä, 
joka muodollisesti ja julkisesti tunnustaa sosialistista ideologiaa, pyrkien 
kuitenkin säilyttämään samalla osan perinteisistä juuristaan. Mentsik- 
hangin toimintaa onkin muokattu vastaamaan niin symbolisesti kuin 
hallinnollisesti Lhasan länsimaisen lääketieteen instituutioita ja toisaalta 
häivyttämään niitä tiibetiläisen lääketieteen elementtejä, jotka ovat hal- 
lituksen kannalta paheksuttavia, toisin sanoen uskonnon tai etnisyyden 
korostamiseen liittyviä piirteitä. 

Tästä johtuen sowa rigpaa on pyritty sekularisoimaan ”tieteellisen” 
kielenkäytön kautta, ja tiibetiläisen lääketieteen harjoittajat Tiibetin 
autonomisella alueella ovat taipuvaisia antamaan mielikuvan maallis- 
tuneesta ja tieteellisten käytäntöjen kanssa yhteensopivasta perinteestä. 
Omaksumalla ainakin pintapuolisesti länsimaisen lääketieteen meka- 
nistisen ruumiskäsityksen perinteisen tiibetiläisen lääketieteen koko- 
naisvaltainen teoreettinen viitekehys painuu taka-alalle. Tämä näkyy esi- 
merkiksi siinä, kuinka sairaudet kuten epilepsia, tuberkuloosi tai syöpä 
tulkitaan länsimaalaisen lääketieteen paradigman mukaisesti, sen sijaan 
että nämä sairaudet nähtäisiin sowa rigpan perinteisten tekstilähteiden 
(kuten Rgyud bzhi) valossa olevan demonien tai henkiolentojen aiheut- 
tamia sairauksia. Lisäksi hyvin tiiviisti tiibetiläiseen lääketieteeseen 
liittynyt oppi karmasta ja sen vaikutuksen huomioimisesta terveyteen ja 
sairauksien syntyyn on käytännössä hyllytetty kokonaan, ainakin viralli- 
sesti.34 Näin ollen Lhasan nykyinen Mentsikhang, hyvin samaan tapaan 
kuin perinteisen lääketieteen instituutiot Mongoliassa, on sosialistisen 
moderniteetin tuotos, jonka on omaksuttava integroivia ja sisäisesti risti- 
riitaisiakin selviytymisstrategioita pysyäkseen jollain tavoin relevanttina. 


33 Näistä ponnisteluista huolimatta institutionaalinen tiibetiläinen lääketiede oli lähestulkoon hävinnyt 
Tiibetin autonomisella alueella vuoteen 1973 mennessä. Mentsikhang jatkoi toimintaansa kulttuurival- 
lankumouksen aikana, mutta jäljelle jäänyt henkilökunta oli vain pinnallisesti pätevöityneitä tehtävis- 
sään — monet vanhemmista lääkäreistä ja tiibetiläisen lääketieteen oppineista oli lähetetty työleireille 
ja maaseudulle, jossa he eivät saaneet harjoittaa elinkeinoaan (Janes 1995, 18-19). 

34 Adams 2007, 34. 

Erityisesti Deng Xiaopingin valtakaudella (1978-1992) sowa rigpan 
rationalisointi ja ”tieteellistäminen” ajoi tiibetiläisen lääketieteen perin- 
teen aiempaa tiiviimpään vuorovaikutukseen kiinalaistyylisen länsimai- 
sen lääketieteen kanssa. Tässä uudenlaisessa sowa rigpan ja modernin 
länsimaisen lääketieteen vuorovaikutuksessa valtasuhteet ja poliittiset 
sävyt näyttäytyvät erityisen selvästi. Tiibetiläisten länsimaisesta lääke- 
tieteestä käyttämä terminologia paljastaa mielenkiintoisella tavalla hal- 
linnon suosiman kliinisen lääketieteen dominoivan aseman — tiibetiläi- 
set kutsuvat länsimaista lääketiedettä ’kiinalaiseksi laaketieteeksi’ (rgya 
sman) tai ”ulkopuolisen lääketieteen perinteeksi? (phyi lugs sman).° Vas- 
taavasti Intian Himalajan tiibetiläiskansat käyttävät länsimaisesta lääke- 
tieteestä usein nimitystä rgya gar sman, ’intialainen lääketiede”. Kielen- 
käytössä havaittavien arvotusten lisäksi on nähtävissä selkeitä viitteitä 
myös siitä, että Kiinan hallituksen ajamat rationalisointipyrkimykset ovat 
johtaneet perinteisen tiibetiläisen lääketieteen suosimien käytäntöjen 
marginalisoitumiseen. Modernien tai länsimaalaisten menetelmien 
integroiminen lääketieteen harjoittamiseen ei ole vapaavalintaista, vaan 
käytännössä useimpien tiibetiläisten lääkärien on omaksuttava ainakin 
pintapuolisesti joitain länsimaisen lääketieteen käytäntöjä (esimerkiksi 
stetoskoopin käyttö, laboratoriokokeet, röntgenkuvat).* Tiibetin autono- 
misella alueella tapahtuva laaja-alainen sowa rigpan integroiminen tai 
”biomedikalisaatio” näyttäisikin pääosin suosivan perinteisten menetel- 
mien korvaamista länsimaisen lääketieteen tarjoamilla vaihtoehdoilla. 39 

Tiibetiläisen lääketieteen depolitisoiva sekularisaatio on tiiviisti kyt- 
köksissä Tiibetin autonomisella alueella vallitseviin poliittisiin realiteet- 
teihin, ja epäisänmaallisuuden syytöksiltä välttyäkseen lääketieteen har- 
joittajilta edellytetään tietynlaista valppautta. Mentsikhangin lääkärien 
1960- ja 1970-luvuilla oli sopeutettava työnsä hallituksen poliittisten 


35 Janes & Hilliard 2008, 53. 

36 Kolmas tiibetiläisten länsimaisesta lääketieteestä käyttämä termi tang sman, eli ’Kommunistisen puo- 
lueen lääketiede" paljastaa ehkäpä selkeimmin poliittiset realiteetit ja länsimaisen lääketieteen imagon 
Tiibetin autonomisella alueella (Schrempf 2007, 4). 

37 Samuel 2001, 249. 

38 Sowa rigpan perinteisiin diagnostiikkamenetelmiin kuuluu potilaan pulssin tunnustelu ja palpaatio, 
silmämääräinen tarkastelu, virtsan tutkiminen sekä potilaan haastattelu. 

39 Adams & Li 2008, 128. 

tavoitteiden mukaiseksi. He osallistuivat massoille (erityisesti maaseutu- 
proletariaatille) suunnattuihin kansanterveyttä edistäviin kampanjoihin. 
Samalla he omaksuivat retoriikan, jonka mukaan perinteinen lääketiede 
on sopusoinnussa maoistisen agendan kanssa. Näin he muovasivat 
uudelleen nykyaikaisen tiibetiläisen lääketieteen teoreettisia lähtökoh- 
tia.4° Sittemmin tiibetiläisen lääketieteen harjoittajat ja opiskelijat ovat 
alkaneet muotoilla keskustelunsa välttäen selkeästi uskonnollisia mielle- 
yhtymiä ja artikuloiden poliittisesti arkaluontoiset tiibetiläisen lääke- 
tieteen piirteet ”tieteellisin? termein. Vallitseva taipumus perinteen 
sekularisointiin, depolitisointiin ja ”tieteellistämiseen” avaa uusia kysy- 
myksiä tieteen ja uskonnon merkityksestä perinteisessä tiibetiläisessä 
lääketieteessä, mutta aiheuttaa myös konkreettisia, ehkä kauaskantoisia- 
kin muutoksia siinä tavassa, jolla tiibetiläistä lääketiedettä teorisoidaan 
ja harjoitetaan sen vaikutusvaltaisimmissa Kiinan hallituksen tunnusta- 
missa urbaaneissa instituutioissa, kuten Mentsikhangissa. 

On perusteltua olettaa, että nämä kiinalaisen modernisaation ja glo- 
balisaation paineet marginalisoivat tiibetiläistä lääketieteellistä tieto- 
taitoa ja osaamista. Perinteinen tiibetiläinen lääketiede näyttäytyy yhä 
enenevissä määrin abstraktina ja hallitsemattomana verrattuna länsi- 
maisen lääketieteen täsmällisempiin käsitteisiin, käytäntöihin ja tutki- 
musmenetelmiin, jotka nykyään hyväksytään yhä valmiimmin hyvän 
lääketieteen mallina Tiibetin autonomisella alueella. Esimerkiksi sowa 
rigpa suosii pitkälle yksilöityjä diagnosointi- ja hoitomenetelmiä täsmäl- 
listen potilastietojen arkistoimisen tai standardisoitujen hoitokeinojen 
ja patentoitujen lääkevalmisteiden sijaan, mikä on hankalaa Kiinan hal- 
linnolle, joka on korostuneen kiinnostunut kansan terveyttä koskevien 
kvantitatiivisten tilastotietojen keräämisestä.4 Jyrkkänä vastakohtana 
perinteisen tiibetiläisen lääketieteen filosofialle kiinalainen sosialismi 
ajaa massojen hallitsemiseen keskittyvää biopolitiikkaa, joka ei ole ensi- 
sijaisesti kiinnostunut yksilön terveyteen liittyvistä kysymyksistä, vaan 
kokonaisten populaatioiden mitattavasta terveydestä. 


40 Adams 2007, 32. 

41 Adams 2001a. 

42 Adams 2007, 36-37. 

43 Foucault 1978; Greenhalgh & Winckler 2005. 

Tiibetiläinen lääketiede pakolaisuudessa Intian Himalajalla 


Perinteisen tiibetiläisen lääketieteen muotoutuminen pakolaiskonteks- 
tissa poikkeaa huomattavasti kiinalaisen modernisaation muovaaman 
sowa rigpan harjoittamisesta Tiibetin autonomisella alueella. Kiinan 
hallinnon tiukassa valvonnassa tiibetiläinen lääketiede on muotoutu- 
nut näennäisen sekulaariksi, ainakin osittain länsimaisen lääketieteen 
standardeja seuraavaksi terveydenhuoltojärjestelmän osaksi sekä myös 
laajaksi ja tuottoisaksi liiketoiminnaksi. Pohjois-Intiassa pakolaisuu- 
dessa elävät tiibetiläiset lääkärit sen sijaan suhtautuvat huomattavasti 
varauksellisemmin sowa rigpan sekularisointiin, vaikka hekin ovat usein 
avoimia tiibetiläisen lääketieteen tarjoamille kaupallistamismahdolli- 
suuksille.% Tätä perinteisiä Tiibetin buddhalaisia arvoja vaalivaa, mutta 
nykyaikaan ja kansainvälisyyteen avoimesti suhtautuvaa lähestymistapaa 
voidaan perustellusti kutsua uustraditionalismiksi.4* Uustraditionalismin 
idea on hyödyllinen niin kuvailevan analyysin välineenä kuin tiibetiläi- 
sen lääketieteen globaaliin kehitykseen vaikuttavana sosiopoliittisena 
ilmiönä, johon kytkeytyy taloudellinen kasvu, tradition legitimisointi- 
pyrkimykset, ainutlaatuisen kulttuurin säilyttämisen retoriikka ja vallan 
suhteellinen lokalisointi. Tämä sowa rigpaan liittyvä uustraditionalismi pe- 
rustuu ensisijaisesti Tiibetin pakolaishallituksen? Men-Tsee-Khangille* 
osoittamaan tehtävään, johon kuuluu pyrkimys suojella perinteistä 
tiibetiläistä lääketiedettä yhtenä Tiibetin buddhalaisten instituutioi- 
den yhteydessä kehittyneistä klassisista tiibetiläisen oppineisuuden 
aloista. Tiibetiläisen lääketieteen määrätietoinen traditionalisointi on 
pakolaishallinnon vastaus Tiibetin autonomisella alueella vallitseviin 


44 Sowa rigpa -lääkevalmisteiden teolliseen valmistukseen ja kauppaan liittyen ks. Saxer 2013. 

45 Samuel 2001; Prost 2007. 

46 Pordié 2008. 

47 14. Dalai Lama perusti Tiibetin pakolaishallituksen vuonna 1959 Dharamsalassa (Himachal Pradesh, 
Intia) pian Tiibetistä pakenemisensa jälkeen. 

48 Vrt. Mentsikhang, alaviite 24. Men-Tsee-Khang toimii läheisesti Dharamsalan keskushallinnon 
Department of Health -ministeriön kanssa, joka aktiivisesti ylläpitää dialogia tiibetiläisen ja länsi- 
maisen lääketieteen välillä ja korostaa sowa rigpan potentiaalia tulevaisuuden globaalin terveydenhuol- 
lon yhtenä komponenttina. Pakolaishallinnon terveysministeriön toimintasuunnitelmaan kuuluukin 
mm. sowa rigpan ja länsimaisen lääketieteen integraation edistäminen globaalien terveysongelmien 
ratkaisemiseksi (Central Tibetan Administration Department of Health). 

lääketieteen sekularisointi- ja tieteellistämistaipumuksiin, ja tätä 
uustraditionalismia voidaan pitää osana Dharamsalan laajempaa tiibeti- 
läisyyden ja tiibetiläisen identiteetin muovauspolitiikkaa. Tiibetiläistä 
kulttuuriperintöä korostetaan toisaalta siksi, että Tiibet tulisi tunnetum- 
maksi kansainväliselle yleisölle ja toisaalta siksi, että tiibetiläinen pako- 
laisyhteisö elää irrotettuna kulttuurisesta ympäristöstään. Sowa rigpa on 
buddhalaisuuden rinnalla erittäin tärkeässä asemassa tiibetiläisyyden 
globaalin imagon rakentajana. 

Dalai Laman henkilääkärinä toiminut ja Dharamsalan Men-Tsee- 
Khangin perustamiseen osallistunut Yeshi Donden (s. 1929) korostaa 
tiibetiläisen lääketieteen tradition ja sen hoitomuotojen tehokkuuden 
perustuvan ensisijaisesti Buddhan opetuksiin eikä tiibetiläisten lääkä- 
rien tutkimustyön perusteella saamiin oivalluksiin.1? Men-Tsee-Khang 
on ollut perustamisestaan lähtien kaikkein vaikutusvaltaisin tiibetiläisen 
lääketieteen auktoriteetti Tiibetin autonomisen alueen ulkopuolella, ja 
pakolaisuuteen liittyvät vaikeudet ovat tavallaan vaikuttaneet myönteisesti 
Men-Tsee-Khangin kansainväliseen tunnettuuteen ja erityislaatuiseen 
asemaan. Perinteen näkökulmasta sowa rigpa ja tiibetiläinen terveys- 
käsitys perustuvat siis olennaisilta osin buddhalaisiin perusoletuksiin, 
ja pakolaiskontekstissa tämä yhteys on valjastettu tiibetiläisen kulttuu- 
rin osin nationalistiseen suojelemiseen samastamalla kulttuurinen sel- 
viytyminen ja sowa rigpa buddhalaisten periaatteiden kanssa.5* Erään 
Dharamsalan Men-Tsee-Khangissa työskentelevän kokeneen tiibeti- 
läisen lääkärin mukaan tärkein yksittäinen syy Men-Tsee-Khangin pe- 
rustamiselle Tiibetistä pakenemisen jälkeen oli tiibetiläisen kulttuurin 
säilyttäminen, mutta lisäksi tarkoituksena oli palvella tiibetiläisten yh- 
teisöjen ohella myös muita Himalajan kansoja, ja nyt Men-Tsee-Khang 
voi olla hyödyksi myös muille ihmisille.” Tämä altruistinen mentaliteetti 
on saanut jatkuvasti yhä enemmän sijaa sekä Tiibetin pakolaishallinnon 
että Men-Tsee-Khangin retoriikassa. Men-Tsee-Khang onkin monessa 
suhteessa menestynein ja merkittävin pakolaishallinnon instituutio 


49 Donden 2000, 140; ks. myös Men-Tsee-Khang 2001 ja Khangkar 1986. 
50 Prost 2007, 60-61. 
51 Kloos 2011, 2. 

— sillä on keskeinen sija tiibetiläispakolaisten elämässä ja terveydenhuol- 
lossa, ja samalla se myös ruokkii länsimaalaisten mielikuvia aidosta ja 
autenttisesta tiibetiläisyydestä.? 

Toinen Men-Tsee-Khangin tiibetiläislääkäri näkee sowa rigpan tule- 
vaisuuden valoisana ja rahallisesti tuottoisana, koska hän uskoo suurien 
monikansallisten lääkeyritysten sijoittavan tulevaisuudessa miljoonia 
tiibetiläiseen lääketieteeseen. Men-Tsee-Khangin perustehtävä onkin 
laajentumassa tiibetiläisen kulttuurin suojelemis- ja säilyttämispyrki- 
myksistä osaksi globaalin terveydenhuollon kenttää, jossa kaupalliset 
intressit ovat yhä keskeisemmässä asemassa. Tämänsuuntaisessa kehi- 
tyskulussa on panoksena paljon muutakin kuin tiibetiläisen lääketieteen 
perinteen jatkuvuuden varmistaminen tai perusterveydenhuoltopalve- 
luiden tarjoaminen. Men-Tsee-Khang osallistuu aktiivisesti oman iden- 
titeettinsä uudelleenmäärittelyyn ja ”aidon” tiibetiläisyyden projisointiin 
ja vaikuttaa samalla siihen, miten tiibetiläisyys ja perinteinen tiibeti- 
läinen kulttuuri nykymaailmassa hahmotetaan. Ainakin osa Men-Tsee- 
Khangin vaikutusvaltaisista lääkäreistä näkee huomattavaa potentiaalia 
ulkomaisissa investoinneissa mahäyäna-buddhalaisuuden altruistiseen 
retoriikkaan tukeutuvan tiibetiläisen lääketieteen globaalin kasvupoten- 
tiaalin kehittämiseksi. 

Men-Tsee-Khangin toiminta heijastelee laajempaa tiibetiläistä pako- 
laisdiskurssia,4 jonka mukaan tiibetiläisen kulttuurin suojeleminen 
on tärkeää Tiibetin buddhalaisuuden säilymisen kannalta — Tiibetin 
buddhalaisuuden suojelemisesta puolestaan perustellaan olevan uni- 
versaalia hyötyä koko maailmalle. Tämän huomion tarkoituksena ei ole 
vähätellä niitä uhkia, joita Tiibetin kiinalaismiehitys ja siitä seurannut 
pakolaisuus aiheuttaa tiibetiläiselle kulttuurille ja sowa rigpalle, joka on 


52 Ks. esimerkiksi Kloos 2011 ja Men-Tsee-Khang Exports. 

53 Kloos 2011, 3. 

54 Suuri osa Tiibetiä koskevasta tiedosta kulkeutuu länteen Tiibetin pakolaishallituksen viestintäminis- 
teriön välittämänä (ks. Central Tibetan Administration Department of Information and International 
Relations), jonka vaikutus on huomattava modernin tiibetiläisidentiteetin muotoutumisessa. 

55 Ks. esimerkiksi Dalai Lama 1999. Ajatus ”aidon” tiibetiläisen kulttuurin suojelemisesta sen yleismaail- 
mallisen arvon vuoksi näkyy myös monen muun globaalisti toimivan tiibetiläisen lääketieteen orga- 
nisaation viestintätavassa, ks. esimerkiksi International Academy for Traditional Tibetan Medicine, 
American Tibetan Medical Association ja Shang Shung Institute. 

länsimaisen lääketieteen arvojen omaksumisen myötä marginalisoi- 
tumassa Tiibetin autonomisella alueella.s* Varmistaakseen sowa rigpa 
-perinteen jatkuvuuden pakolaisuudessa Dharamsalan pakolaishallitus 
vaikuttaakin tehneen 1980-luvun puolivälissä strategisen päätöksen kyt- 
keä tiibetiläinen lääketiede orientalistisiin mielikuviin Tiibetistä idylli- 
senä Shangri-Lana, uhanalaisena muinaisen henkisen tiedon lähteenä.” 
Kulttuurin eloonjäämiseen liittyvä huoli ja tiibetiläisen kulttuurin esit- 
täminen yleismaailmallisesti arvokkaan tiedon aarrearkkuna ammen- 
taa laajemmasta globaalista modernistisesta narratiivista, jonka mukaan 
”perinteistä” tietoa on suojeltava, koska se on sukupuuttoon kuolemi- 
seen verrattavan vaarallisen heikkouden tilassa.%* 

Hiljattain Dharamsalaan saapuneille tiibetiläispakolaisille opetetaan 
tiibetiläisyyttä;? buddhalaisen modernismin ja kansainvälisen budd- 
halaisuuden retorisin keinoin korostaen käsitystä buddhalaisuudesta 
rationaalisena ja universaalina filosofiana historiallisesti hallitsevan 
rituaalisen ja metafyysisen buddhalaisuuden tulkinnan sijaan.°° Tiibe- 
tiläisen lääketieteen yhteydessä buddhalainen modernismi näyttäytyy 
esimerkiksi tavassa luoda kuvaa sowa rigpasta tieteellisiin kriteereihin 
taipuvana perinteenä tai tärkeänä osapuolena globaalin kansanterveyden 
parantamisessa. Kulttuurisiin merkityksiin liittyvien uudenlaisten pai- 
notusten kautta buddhalaisuuteen samastettu tiibetiläinen kulttuuri ja 
siihen kuuluva lääketiede näyttäytyy kansainvälisen tuen ja suojelun ar- 
voisena, universaalisti arvokkaana kulttuuriperintönä. Tämä luo samalla 


56 Adams & Li 2008. 

57 Tiibetiin liittyviin mielikuviin ja representaatioihin liittyen ks. esimerkiksi Lopez 1998, Dodin & Räther 
2001 ja Brauen 2004. 

58 Adams 2001b, 222; Kloos 2015, 123. 

59 Suurista kielellisistä eroista ja uskonnollisista erimielisyyksistä huolimatta paahdetun ohrajauhon 
(tsampa, rtsam pa) nauttiminen pääasiallisena ravintona toimi pitkään kielellisesti ja uskonnollisesti 
toisistaan poikkeavien tiibetiläisalueiden kansojen yhdistävänä tekijänä. Diasporakontekstissa Tiibetin 
buddhalaisuus on kuitenkin noussut tsampan ohi nykyaikaisen tiibetiläisidentiteetin tärkeimmäksi 
tunnusmerkiksi. Essentialistinen käsitys tiibetiläisistä rauhanomaisena ja ympäristötietoisena kansana 
on verrattain tuore ilmiö, ja pakolaishallituksen edustaman tiibetiläisidentiteetin omaksuminen saat- 
taa edelleen tuntua vieraalta tiibetiläisen kulttuurialueen reuna-alueilta (esimerkiksi Kham ja Amdo) 
tuleville pakolaisille, joiden paikallisidentiteetti on usein kansallisidentiteettiä vahvempi. 

60 Kansainväliset buddhalaisen modernismin liikkeet painottavat Tiibetin buddhalaisuuden olevan ainut- 
laatuinen ja suojelemisen arvoinen perinne, josta voi olla ihmiskunnalle universaalia hyötyä (Ström 
1995). Buddhalaiseen modernismiin liittyen ks. esimerkiksi McMahan 2008 ja Prebish & Baumann 
2002. 

tiibetiläisille paineita sopeutua tähän projisoituun yhtenäisen tiibetiläi- 
syyden muottiin. Pakolaishallinnon ja Men-Tsee-Khangin buddhalaiseen 
eettisyyteen ja altruismiin perustuva modernin tiibetiläisyyden ja tiibeti- 
läisen lääketieteen retoriikka näyttää perustuvan ainakin osin poliittisiin 
ja taloudellisiin tavoitteisiin, mutta myös siihen, kuinka ulkopuoliset 
tuottavat ja vahvistavat mielikuvia tietynlaisesta tiibetilaisyydesta.” 
Tiibetiläisen lääketieteen mielikuvamarkkinointi kertookin paljon 
tiibetiläisen lääketieteen selviytymiskeinoista globalisoituvassa maail- 
massa, niin Tiibetin autonomisella alueella kuin pakolaisuudessa. Sowa 
rigpan harjoittajat korostavat ympäristön, ruokavalion, kausivaihteluiden 
ja olosuhteisiin sopivan käyttäytymisen merkitystä sairauksien synnyn 
selittämisessä ja sopivan hoidon määrittämisessä, ja Dharamsalan pako- 
laishallitus osoittaakin yhä enenevissä määrin mielenkiintoa myös ym- 
päristön pilaantumiseen liittyviin kysymyksiin kytkemällä perinteisen 
tiibetiläisen lääketieteen moderniin ympäristönsuojelun diskurssiin.*? 
Ainakin osin tästä syystä Himalajan buddhalaisten uskonto nähdäänkin 
usein stereotyyppisesti luonnonsuojelun kanssa saumattomasti yhteen- 
sopivana, ja kaikki tiibetiläiset siten luonnostaan ympäristönsuojelu- 
agendaa ajavina.® Globaalin luonnonsuojelun diskurssin omaksuminen 
ja erityisesti puhtaan ja turmelemattoman luonnon estetiikan kääntämi- 
nen lääketieteen kielelle on buddhalaisen modernismin vaikutuksesta 
muotoutunut tärkeäksi tiibetiläisen lääketieteen uustraditionalismin 
piirteeksi.$4 Ympäristön pilaantumisen uhat ovat toki hyvinkin konkreet- 
tisia etenkin Tiibetin autonomisella alueella, jossa perinteisiin mene- 
telmiin luottavat tiibetiläiset lääkärit kokevat uusien teollisten tuotanto- 
menetelmien ja tiibetiläisten lääkevalmisteiden massamarkkinoinnin 
Kiinaan heikentävän lääkevalmisteiden laatua: tehokkaita raaka-aineita 
ei ole enää entiseen tapaan saatavilla ympäristön saastumisen takia 
ja lääkeaineiden laatua heikentävät lääkeaineiden homogenisointi ja 


61 Huber 2001, 357. 

62 Tiibetiläisen kulttuurin sisäsyntyiseen ympäristöystävällisyyteen liittyen ks. esimerkiksi Norberg-Hodge 
2001 ja Huber 1997. 

63 Modernin ympäristöliikkeen lisäksi tiibetiläinen kulttuuri liitetään usein myös ”maailmanparantami- 
seen” (Schrempf 1997). 

64 Pordié 2008, 13. 

standardisointi sekä epätraditionaaliset raaka-aineiden jalostustavat 
kuten kuumentaminen ja keittäminen. 

Uustraditionalistisista painotuksista huolimatta sowa rigpa kohtaa 
sisäisiä konflikteja poikivia modernisaatiopaineita myös pakolaisuu- 
dessa. Vaikka tiibetiläisen lääketieteen harjoittajat pyrkivät pääosin 
pitämään kiinni tradition holistisesta terveyskäsityksestä ja ottamaan 
huomioon niin ulkoisten tekijöiden kuin sisäisten ”biomoraalisten” 
elementtien vaikutukset (kuten kehon hienovaraisten virtausten ja kar- 
man), Men-Tsee-Khangin lääkärit ovat myös usein hanakoita puolusta- 
maan tiibetiläisen lääketieteen tehokkuutta tieteellisessä, empiirisesti 
mitattavassa mielessä.** Tämä johtaa väistämättä tietynlaiseen ristirii- 
taan, jonka paineessa Men-Tsee-Khangin lääkärit luovivat yrittäen yh- 
täältä mukautua globaalisti hyväksyttyihin länsimaalaisen lääketieteen 
sekularisoiviin standardeihin, ja toisaalta pyrkien pitämään kiinni budd- 
halaisiin periaatteisiin perustuvista etiologisista perusoletuksista, jotka 
tietyillä globaaleilla vaihtoehtohoitomarkkinoilla (kuten Yhdysvalloissa) 
osaltaan lisäävät tiibetiläisen lääketieteen kiinnostavuutta ja markkina- 
arvoa. 

Globaaleilla markkinoilla menestyäkseen perinteisen tiibetiläi- 
sen lääketieteen on siis yhtäaikaisesti näyttäydyttävä niin länsimaisen 
lääketieteen standardeihin sopeutuvana rationaalisena ja tieteellisenä 
järjestelmänä, kuin syvästi henkisenä ikiaikaisena traditiona, joka vastaa 
länsimaisten kuluttajien orientalistisiin ja henkisiin kaipuisiin ja samalla 
muovaa kuvaa ”aidosta” tiibetiläisyydestä. Kaksijakoinen pyrkimys kohti 
sekä kansallista selviytymistä että universaalia altruismia muovaa tiibe- 
tiläistä subjektiviteettia vuorovaikutuksessa muuhun maailmaan.% 
Tämä prosessi näkyy erityisesti pakolaiskontekstissa, jossa tiibetiläiset 
ovat valtavan haasteen edessä yrittäessään rekonstruoida ymmärrystään 
tiibetiläisestä identiteetistä ja jossa lääketieteen harjoittamisen sosiaali- 
set ja poliittiset ulottuvuudet voimakkaasti muovaavat autenttisuuteen 
ja identiteettiin liittyviä kysymyksiä. 


65 Adams 2007, 39. 

66 Prost 2007, 52. Länsimaissa puolestaan on tutkittu esimerkiksi buddhalaisten harjoitusten vaikutusta 
syöpätautien hoidossa (Chaoul 2011). 

67 Kloos 2011, 18. 

Globalisaatio, hybridisaatio ja tiibetiläinen lääketiede 


Perinteisyyden leimastaan huolimatta tiibetiläinen lääketiede on olen- 
naisella tavalla mukana (post)modernin globalisaation ajassa, jossa 
niin pluralismi, innovaatiot, konservatismi kuin kilpailuhenkisyys ovat 
tärkeitä taustavaikuttajia. Voidaankin kysyä, missä määrin sowa rigpa 
todellisuudessa on perinteistä ja tiibetiläistä? Sekä maantieteellisesti että 
kulttuurisesti nykyaikainen tiibetiläinen lääketiede on aina enemmän tai 
vähemmän kansainvälistä ja transnationaalista, ja esimerkiksi Intiassa 
suuri enemmistö Men-Tsee-Khangin lääkärien hoitamista potilaista on 
intialaisia. Koska sowa rigpan toiminta-alue ulottuu kauas tiibetiläisen 
kulttuurialueen ja idiomien ulkopuolelle, ei sitä enää voi pitää vain pai- 
kallisena perinteenä eikä ehkä edes erityisen traditionaalisena, vaikka 
nimenomaan perinteisestä tiibetiläisestä lääketieteestä onkin usein ta- 
pana puhua. Vaikuttaakin siltä, että tiibetiläinen lääketiede globalisoituu 
voimakkaiden ulkoisten vaikutteiden myötä etenkin Tiibetin autonomi- 
sella alueella, ja toisaalta sowa rigpaa pyritään myös aktiivisesti globa- 
lisoimaan ja tuotteistamaan pakolaishallinnon mandaatin mukaisesti. 
Hybridisaation*9 käsite tarjoaa hyödyllisen teoreettisen viitekehyk- 
sen pyrittäessä ymmärtämään monimutkaista ja osin ristiriitaistakin 
kulttuurisen globalisaation ja vaikutteiden kaksisuuntaisen vuoro- 
vaikutuksen dynamiikkaa ja on siten toimiva käsitteellinen työväline 
myös tiibetiläisen lääketieteen monitasoisten muutosten tarkastelemi- 
seen. Hybriditeorian arvo näyttäytyy etenkin siinä, miten se mahdol- 
listaa käsitteellisten rajojen ja raja-alueiden problematisoinnin mie- 
lekkäällä tavalla. Kuten johdannosta käy ilmi, sowa rigpan historian 
tärkeimpiin ominaispiirteisiin kuuluu muista lääketieteellisistä pe- 
rinteistä lainaaminen, mutta moderni globalisaatio asettaa kuitenkin 
hyvin uudenlaisia haasteita tiibetiläiselle lääketieteelle, jonka myötä 
perinteestä muotoutuu uudenlaisia risteytymiä. Hybridisaation kautta 
voidaankin hedelmällisesti tarkastella useita nykyaikaisessa tiibetiläi- 
sessä lääketieteessä havaittavia kehityssuuntia, kuten 1) turvautumista 


68 Samuel 2001. 
69 Ks. esimerkiksi Kraidy 2005, Burke 2009, Tweed 2011 ja Nederveen Pieterse 2015. 

ulkoisiin tahoihin legitimiteetin takaajana (esimerkiksi ”tieteellisyys” 
ja länsimainen lääketiede) perinteisten vaihtoehtojen sijaan (kanoniset 
tekstit, paikalliset ja uskonnolliset auktoriteetit); 2) poliittista perinteen 
uudelleenmäärittelyä, joka perustuu esimerkiksi historiallisiin tai ekolo- 
gisiin argumentteihin; 3) tiibetiläisen lääketieteen harjoittajien toimen- 
kuvan laajenemista, etenkin niiden jotka ovat mukana kansainvälisissä 
kehitysyhteistyöprojekteissa; 4) perinteisten lääkevalmisteiden teollistu- 
vaa tuotantoa, kaupallistumista ja markkinointia; 5) tiibetiläisen lääke- 
tieteen transnationaalista hajaantumista sekä sowa rigpan harjoittajien 
ja heidän käytäntöjensä deterritorialisaatiota.7" 

Kuten tämän teoksen luvut osoittavat, hybrideihin lääketieteen muo- 
toihin johtava länsimaisen lääketieteen ja perinteisten hoitomuotojen 
sekoittuminen on maailmanlaajuinen ilmiö, eikä tiibetiläinen lääke- 
tiede muodosta tässä suhteessa poikkeusta. Niin Tiibetin autonomisella 
alueella kuin Intian Himalajallakin sowa rigpan on yhä enenevissä mää- 
rin sopeuduttava globaaleihin odotuksiin ja länsimaisen lääketieteen 
asettamiin standardeihin. Tämän moniulotteisen sopeutumisprosessin 
myötä kehittyy uudenlaisia tiibetiläisen lääketieteen risteymiä, joissa 
joko korostuvat tai häivyttyvät esimerkiksi sowa rigpan uskonnolliset ja 
eettiset ulottuvuudet. Tiibetiläisen lääketieteen perinteen ja länsimai- 
sen lääketieteen integraatio ei kuitenkaan ole aivan mutkaton prosessi, 
johtuen muun muassa hyvin erilaisista epistemologisista ja fysiologi- 
sista perusoletuksista.” Tiibetiläinen lääketiede voikin näyttäytyä mel- 
ko abstraktina kliinisen lääketieteen näkökulmasta, koska esimerkiksi 
anatomiaan liittyvät teoreettiset käsitykset edellyttävät käsitteellisiä harp- 
pauksia elinten, ”ruumiinnesteiden” ja peruselementtien välillä. Koska 
tiibetiläisen lääketieteen omaksuma buddhalainen ihmiskuva ja kosmo- 
logia eroavat voimakkaasti länsimaisista käsityksistä, antaa se helposti 


70 Pordié 2008, 6. Tiibetiläisen lääketieteen harjoittajat olivat toki Tiibetissäkin hajaantuneet hyvin laa- 
jalle maantieteelliselle alueelle, mutta nykytilanteessa he toimivat usein uudenlaisessa kulttuurisessa 
ympäristössä. 

71 Buddhalaiseen filosofiaan perustuvan ja synteettiseen ajatteluun taipuvaisen sowa rigpan ja korostetun 
sekulaariin analyyttisyyteen perustuvan länsimaisen lääketieteen voidaan äärimmillään katsoa edusta- 
van niin vastakkaisia tietoteorioita, että ne ovat käytännössä yhteismitattomia (Millard 2008, 211). 

72 Gyatso 2015. 

vaikutelman kliinisesti ja teoreettisesti epäjohdonmukaisesta ja epä- 
luotettavasta järjestelmästä, joka ei käsitteellisen yhteismitattomuutensa 
vuoksi ole yhteensopiva lääketieteellisen tehokkuuden tai tieteellisten 
periaatteiden kanssa.? Vaikka tiibetiläisen lääketieteen integroimisessa 
ja kääntämisessä länsimaisen tieteen kielelle onkin omat haasteensa, 
on sowa rigpan epistemologiassa ja harjoittamisessa tapahtunut havait- 
tavia muutoksia kohti standardisoidumpaa ja korostetun materialistista 
ruumiskäsitystä, sairauksien ja potilaan objektivointia (ja siten myös 
desosialisointia ja dekontekstualisointia) aiempaa asymmetrisemmissa 
hoitoon liittyvissä sosiaalisissa suhteissa." Potilaan yksilöllistä tilannetta 
ja suhdetta paikallisyhteisöön ei siis välttämättä enää huomioida yhtä 
kokonaisvaltaisesti kuin aikaisemmin sairauksia diagnosoidessa tai hoi- 
toa suunnitellessa. 

Nämä modernisaation ja kasvavan hybridisaation oireet ovat tiiviisti 
kytköksissä kaupallistumiseen. Tiibetin autonomisella alueella kaupal- 
listumisen voidaan katsoa olevan seurausta 1980-luvulla alkaneista libe- 
raaleista markkinareformeista, joiden myötä tiibetiläisen lääketieteen 
taloudellista voittoa tuottavat piirteet ovat nousseet korostettuun ase- 
maan. Toisinaan tämä kaupallistuva kehityssuuntaus on ristiriidassa 
hybridisaatioon usein liitetyn maallistumisen kanssa — tiibetiläisten 
lääkevalmisteiden tuottajat ovat havainneet, että osa heidän valmistamis- 
taan lääkkeistä myy paremmin kiinalaisten kuluttajien uskoessa niillä 
olevan erityisiä parantamisvoimia koska ne ovat kuuluisien tiibetiläisten 
lamojen” siunaamia tai rituaalisesti voimaannutettuja buddhalaisissa 
sman grub -seremonioissa.?* Voidaankin olettaa, että Kiinan hallituk- 
sen haluttomuus rajoittaa tiibetiläisen lääketieteen harjoittamista yhtä 
määrätietoisesti kuin Tiibetin buddhalaisuutta johtuu ainakin osittain 
siinä nähdystä kasvavasta markkinapotentiaalista. Jo vuonna 2001 


73 Sowa rigpan sopeutumista ja sopeuttamista länsimaisen lääketieteen standardeihin perustuvaan glo- 
baaliin ympäristöön ja globaaleihin markkinoihin onkin kutsuttu ”abstraktion integroimiseksi” (Adams 
2007). 

74 Janes 1995, 24-25. 

75 Lama on muotoutunut Tiibetin buddhalaisen munkin tai opettajan yleisnimitykseksi (vrt. sanskritin 
guru). Historiallisesti lama-arvonimellä viitattiin vain kaikkein arvostetuimpiin buddhalaisiin opettajiin 
tai luostareiden johtajiin. 

76 Adams 2007, 38. 

People's Daily raportoi kiinalaisten paikallishallitusten pyrkimyksistä hou- 
kutella ulkomaisten investoijien sijoituksia ”kehittääkseen tiibetiläistä 
lääketiedettä kokonaisvaltaisesti”, ja uutistoimisto Xinhuan mukaan 
lupaavilla tiibetiläisen lääketieteen yrttilääkemarkkinoilla voidaan tahkota 
tuntuvia voittoja.” Hyvien markkinanäkymien lisäksi Kiinan hallituk- 
sen suopeus tiibetiläistä lääketeollisuutta kohtaan johtunee osin myös 
tarpeesta sopeutua Maailman kauppajärjestön (WTO) sääntöihin, jotka 
rajoittavat ulkomaalaisten patentoitujen lääkkeiden luvatonta tuotantoa 
ja siten monimutkaistavat terveydenhuoltopalvelujen tuottamista Kiinan 
valtavalle väestölle. Rekisteröidäkseen lääkevalmisteet Kiinan hallituk- 
sen edellyttämällä tavalla ja tehdäkseen lääkekaupalla voittoa Lhasan 
Mentsikhangin täytyy muokata perinteistä lähestymistapaansa ja muo- 
vata suhtautumista potilaisiin kiinalaisittain ymmärretyn länsimaisen 
lääketieteen mallien mukaiseksi.?? 

Tiibetiläisen lääketieteen harjoittajat integroitiin osaksi maakunta- 
tason perusterveydenhoitoa Tiibetin autonomisella alueella 1990-luvun 
puoliväliin mennessä, äärimmäisten tiibetiläisen kulttuurin tukahdut- 
tamispyrkimysten jokseenkin lievennyttyä. Fdeltävien reilun kahden 
vuosikymmenen taloudellisen ja sosiaalisen vapautumisen myötä tiibe- 
tiläinen lääketiede on avautunut uudella tavalla kansainvälisille markki- 
noille, ulkomaalaisille vaikutteille, globaaleille terveydenhuollon reformi- 
liikkeille sekä uteliaan länsimaisen mielikuvituksen potentiaalisesti 
mullistaville vaikutuksille.?9 Nämä suhteellisen uudet ja pohjimmiltaan 
globaalit paineet — joissa sekoittuvat kysymykset etnisestä identiteetistä, 
globaaleista markkinoista sekä kansallisista ja kansainvälisistä terveys- 
agendoista — muodostavat todellisen haasteen tiibetiläiselle lääketieteelle 
perusterveydenhuollon tarjoajana ja uhkaavat sen kykyä tarjota tervey- 
denhuoltopalveluita urbaanien asutuskeskusten ulkopuolella asuville 
köyhimmille tiibetiläisille. Sen lisäksi, että taidokkaasti tuotteistetut tiibe- 
tiläiset lääkevalmisteet tekevät hyvin kauppansa Kiinassa, tiibetiläisestä 
lääketieteestä on tullut haluttua kauppatavaraa myös globaaleilla lääke- 


77 Janes & Hilliard 2008, 54. 
78 Adams 2007, 42. 
79 Janes & Hilliard 2008, 35. 

markkinoilla. Tullakseen otetuksi vakavasti globaaleilla markkinoilla, 
sowa rigpa onkin yhä enenevissä määrin alkanut omaksua länsimaisesta 
lääketieteestä malleja lääkevalmisteiden tehokkuuden osoittamiseen, 
kliiniseen tutkimukseen ja kaupallistamiseen. Vaikka tämä hybridisaa- 
tio lisääkin tiibetiläisen lääketieteen globaalia tunnettuutta ja parantaa 
sen taloudellista kannattavuutta, viime kädessä globalisaation vaikutus 
näyttäisi kuitenkin marginalisoivan perinteistä tiibetiläistä lääketiedettä. 

Huolimatta nykyaikaisen sowa rigpan taipumuksista mukautua länsi- 
maisen lääketieteen asettamiin kriteereihin, kansainväliseksi hyödyk- 
keeksi globalisoituvan ja globalisoivan tiibetiläisen lääketieteen kasvava 
suosio perustuu yhä vahvasti sen kotoperäisiin hyveisiin. Tiibetiläinen 
lääketiede ilmentää buddhalaisia moraaliarvoja ja tiibetiläistä maailman- 
katsomusta tavalla, jolla on huomattavaa vetovoimaa etenkin yhdys- 
valtalaisten vaihtoehtohoitoja etsivien kuluttajien silmissä, mutta jossain 
määrin myös kasvavan kosmopoliitin kiinalaisen eliitin parissa. Poliittis- 
ten, ja toisaalta tietoisen epäpoliittisten, strategioiden sekä perinteen 
osittaisen modernisoinnin hyödyntäminen osoittaa, kuinka erilaisia 
muotoja ja merkityksiä tiibetiläinen lääketiede aktiivisesti omaksuu niin 
paikallisesti kuin globaalistikin vedoten yhtäältä länsimaiseen mielikuvi- 
tukseen ja orientalistisiin fantasioihin ja toisaalta Kiinan hallituksen 
investointi- ja kehitysstrategioihin. Vaikka länsimaalaisten usein abst- 
rakteihin mielikuviin perustuva kiinnostus ja intohimo vaihtoehtoisia 
hoitomuotoja kohtaan vaikuttavat harmittomalta idealisoinnilta, globaa- 
liin pääomaan yhdistettynä länsimaalaisten uteliaisuus on jo johtanut 
tiibetiläisen lääketieteen hyväksikäyttöön ja siitä seuraavaan perinteen 
muuntumiseen. 

Globaali kapitalismi on vaikuttanut voimakkaasti muihinkin traditio- 
naalisiin lääketieteen perinteisiin, mutta tiibetiläistä lääketiedettä 
voidaan kuitenkin siinä suhteessa pitää erikoistapauksena, että se on 
globalisoitumisen lisäksi kietoutunut tiiviisti Tiibet-kysymystä ympä- 
röivään monimutkaiseen poliittiseen ja eettiseen keskusteluun. Tässä 
mielessä tiibetiläinen lääketiede on osa useaa erillistä monikansallista 
diskurssia — sowa rigpa voidaan esimerkiksi mieltää uhanalaisen tiibeti- 


80 Janes & Hilliard 2008, 56. 

läisen kulttuurin osaksi, joka on vaarassa kadota modernisoitumispro- 
sessien tai kiinalaisten poliittisten ambitioiden seurauksena. Tiibetiläi- 
nen lääketiede, kuten monin tavoin Tiibetkin, konstruoidaan lännessä 
usein kiinalaisten tuhoavan sorron ja uudelleenorganisoinnin uhrina, 
minkä koetaan vaikuttavan negatiivisella tavalla tiibetiläisen lääketieteen 
perinteen autenttisuuteen.% Tiibetin pakolaishallitus onkin omaksunut 
tämän narratiivin markkinoidakseen perinteistä tiibetiläistä lääketiedettä 
uhattuna lääketieteellisenä perinteenä, joka on ainutlaatuinen fyysisen 
ja henkisen terveyden lähde. Tiettyjen länsimaisen lääketieteen asetta- 
mien standardien hyväksymisen lisäksi käsitys buddhalaisen henkisyy- 
den kyllästämästä tiibetiläisen lääketieteen perinteestä toimii globaalilla 
näyttämöllä pääsääntöisesti tiibetiläisen lääketieteen eduksi. 
Länsimaisen lääketieteen standardit ja globaalin markkinatalouden 
intressit vaikuttavat siis merkittävällä tavalla nykyaikaisen tiibetiläisen 
lääketieteen tuottamiseen. Etenkin Tiibetin autonomisella alueella, jossa 
sowa rigpa kilpailee valtion tukemaa länsimaalaistyylistä lääketiedettä 
vastaan, tiibetiläinen lääketiede on omaksunut tietoisen depolitisoivan 
strategian riisumalla tiibetiläisen lääketieteen perinteen sen uskonnolli- 
sista piirteistä. Tämän sekularisoinnin myötä on yhä harvinaisempaa, 
että lääkekasvien kerääjät ja lääkevalmisteiden tekijät resitoisivat perin- 
teiseen tapaan buddhalaisia mantroja tai visualisoisivat buddhalaisia 
jumaluuksia työssään, puhumattakaan poliittisesti arkaluontoisten ja 
epätieteellisten lääkkeiden siunaamisrituaalien järjestämisestä. Tästä 
huolimatta tiibetiläinen lääketiede nähdään etenkin lännessä jokseenkin 
idealistisesti yhtenäisenä kulttuurisena traditiona, joka on muinainen 
ja muuttumaton ja siksi aito ja autenttinen. Nämä erilaiset, mutta yhtä 
lailla mielikuviin nojaavat prosessit muovaavat tiibetiläistä lääketiedettä 
moninaisilla tavoilla. Länsimaissa, Kiinassa, Tiibetin autonomisella 
alueella, ja tiibetiläisen pakolaisyhteisön parissa mielikuviin perustuva 
tietoinen tai tiedostamaton tuotteistamisstrategia suosii kaupankäyntiä 
asiakkaiden kanssa, jotka haluavat ostaa lääkkeidensä ohessa myös 


81 On toki näyttöä myös siitä, että tiibetiläiset lääkärit mukautuvat hyvinkin valmiisti Kiinan hallituksen 
asettamien lakien edellyttämiin standardisoimisvaatimuksiin saadakseen tuotteensa laajemmille mark- 
kinoille (Adams 2997, 42). 

palan Tiibetiä ja tiibetiläisyyttä. Näin kokonainen elämäntapa ja kult- 
tuuri muuttuu kulutushyödykkeeksi.? 

Nykyaikaisen tiibetiläisen lääketieteen harjoittaminen on kiistatta 
aina jollain tavoin kytköksissä valtaan ja sen käyttämiseen, oli kyse 
sitten länsimaisten lääketieteellisten periaatteiden tietoisesta suosimi- 
sesta tai harkitusta uskonnollisten elementtien korostamisesta. Vaikka 
perinteinen tiibetiläinen lääketiede on toki historiallisestikin ollut tii- 
viisti kytköksissä vallankayttajiin® ja valtasuhteisiin, Tiibetin pakolais- 
hallituksen taipumus pyrkiä muotoilemaan tiibetiläisen lääketieteen 
perinne yhteensopivaksi globaalien ongelmien ratkaisemisen kanssa 
nykyaikaista mediaa ja informaatioteknologiaa hyödyntämällä näyttäy- 
tyy uudenlaisena auktoriteetin ja legitimiteetin suhteena tiibetiläisessä 
lääketieteessä.34 Tämä muutosvoimainen valta on sellaisten ryhmien 
käytössä, joilla on omia intressejä tiibetiläisen lääketieteen organisointi- 
tai kehityskysymyksiin liittyen. Valta näyttäisi kumpuavan ensisijaisesti 
poliittis-taloudellisista tekijöistä, ja se on siten tiiviisti kytköksissä pyr- 
kimyksiin rakentaa kansallista identiteettiä ja yrttilääkevalmisteiden glo- 
baaliin kauppaan. 

Sowa rigpan kehittymiseen ja kehittämiseen liittyvä uustraditiona- 
lismi kumpuaa pakolaiseliitistä, joka on syntynyt uudenlaisen sosio- 
poliittisen ja taloudellisen ympäristön myötä. Nämä tiibetiläisen lääke- 
tieteen harjoittajat toimivat pääsääntöisesti urbaaneissa instituutioissa, 
sosiaalisen ja poliittisen elämän ytimessä esimerkiksi järjestöissä, ter- 
veyskeskuksissa ja hallinnollisissa elimissä. Tämä marginaalinen eliitti 
on verrattain hyvin koulutettu ja englanninkielentaitoinen niin Tiibetin 
autonomisella alueella kuin pakolaisuudessakin ja näiden uustraditio- 
nalistien poliittinen valta on hyvin merkittävä. Vaikuttaa siltä, että tii- 


82 Pordié 2008, 15. 

83 Ehkäpä maineikkain tiibetiläisen lääketieteen historian merkkihenkilöistä on Desi Sangye Gyatso (1653- 
1705), 5. Dalai Laman (1617-1682) valtionhoitaja. Sangye Gyatso kirjoitti kattavan ja hyvin arvoste- 
tun tiibetiläisen lääketieteen historiaa käsittelevän tekstin, Gso rig sman gyi khog 'bugs (Tiibetiläisen 
lääketieteen historia), samoin kuin tärkeimmän yksittäisen Rgyud bzhin kommentaarin, Vaidärya 
sngon po (Sininen lapislatsuli). Lisäksi hän perusti ensimmäisen tiibetiläisen lääketieteen instituution, 
Chagporin (Lcags po ri), Lhasaan vuonna 1696. Ks. Desi Sangyé Gyatso 2010. 

84 Pordié 2008, 19. 

85 Pordi6 2008, 13. 

betiläisen lääketieteen uustraditionalistit konstruoivat ja rekonstruoivat 
tiibetiläisen lääketieteen perinnettä, eivät ehkä niinkään kehittääkseen 
tai muuttaakseen traditiota uusien tai tehokkaampien hoitomuotojen 
kehittämisen toivossa, vaan saavuttaakseen poliittisia, taloudellisia, yksi- 
löllisiä ja yhteisöllisiä tavoitteita. Tämä perinteisen tiibetiläisen lääke- 
tieteen uustraditionalistinen suuntaus on leimallisesti kansainvälistä ja 
hybridisoitunutta. 


Lopuksi 


Globalisaation myötä tiibetiläisen lääketieteen perinne on osittain saanut 
takaisin vanhan asemansa hegemonisena tiedon alana. Sowa rigpasta 
on kehkeytynyt huomattava kansainvälinen teollisuudenala, ja samalla 
se myös edustaa Tiibetin intellektuellista ja kulttuurista voimaa niin 
Aasiassa kuin muuallakin maailmassa. Sowa rigpa -perinteen sosiaali- 
nen rakenne ja kulttuurinen sisältö kuitenkin muuttuu ja modernisoi- 
tuu kiihtyvällä vauhdilla etenkin Tiibetin autonomisella alueella. Kun 
perinteinen lääketiede konstruoidaan osaksi teknistyvän osaamisen ja 
asiantuntijuuden varaan rakennettua keskitettyä terveydenhuoltojärjes- 
telmää, traditio väistämättä erkaantuu paikallisista konteksteista ja käy- 
tännöistä. Tämän lisäksi tiibetiläisen lääketieteen oletetaan mukautuvan 
rationaalisen tieteen ja länsimaisen lääketieteen hallitseviin ja vaikutus- 
valtaisiin kulttuurisiin standardeihin. Toisaalta tiibetiläisen diaspora- 
yhteisön keskuudessa Pohjois-Intiassa uskonnollisia elementtejä saate- 
taan tietoisesti integroida lääketieteen harjoittamiseen poliittisista syistä, 
ja globalisoituva tiibetiläinen lääketiede assosioidaan buddhalaisuuteen 
ainakin osin Tiibetin pakolaishallituksen ehdoilla. Men-Tsee-Khangin 
edustama tiibetiläinen lääketiede rakentuu altruismiin ja myötätuntoon 
perustuvan etiikan varaan muodostaen olennaisen osan Tiibetin pako- 
laishallinnon globaalista poliittisesta kampanjoinnista. Samalla kun 
tiibetiläisen lääketieteen perinne rapautuu Tiibetissä etenkin urbaanien 
alueiden ulkopuolella, missä traditio on elänyt vahvana vuosisatojen 
ajan, sowa rigpa on noussut jokseenkin paradoksaalisesti ennennäke- 
mättömään asemaan kansainvälisellä ja globaalilla areenalla. Vaikutus- 

valtaisimmat tiibetiläisen lääketieteen harjoittajat matkustavat ympäri 
maailmaa luennoimassa, ja tiibetiläisen lääketieteen klinikoita on perus- 
tettu useisiin Euroopan maihin ja Yhdysvaltoihin, ja yhä suurempi osa 
sowa rigpan harjoittajista ja potilaista ei ole tiibetiläisiä. 

Uudenlaisessa globaalissa tilanteessa Men-Tsee-Khangin viestintä ra- 
kentuu tietynlaisen maailmanparantamisen retoriikan varaan. Yhtäältä 
maailmanparannusagendan eksplisiittisenä tarkoituksena on saada kan- 
sainvälistä huomiota ja tukea Tiibetin kysymykselle suhteessa Kiinaan 
korostaen kulttuurisen selviytymisen merkitystä, toisaalta tiibetiläisen 
pakolaisyhteisön keskuudessa Men-Tsee-Khangin ilmainen lääkehoi- 
to vahvistaa sen hallitsevaa asemaa diasporaterveydenhuoltosektorissa 
kohentaen sen vaikutusvaltaa ja heikentäen muiden tiibetiläisen lääke- 
tieteen alalla toimivien asemaa, joilla ei ole varaa jakaa ilmaisia lääkkeitä 
tai lähettää lääkäreitä edustustehtäviin ympäri maailman.’ Levittämällä 
määrätietoisesti käsitystä tietynlaisesta tiibetiläistä kulttuuria edustavasta 
arvomaailmasta, Men-Tsee-Khang on merkittävänä osallisena niin tuot- 
teistamis- ja identiteettipolitiikassa, kuin myös modernin tiibetiläisen 
subjektiviteetin ja uudenlaisen tiibetiläisen lääketieteen hybridiversion 
luomisessa. Tiibetin autonomisella alueella puolestaan tiibetiläisen 
lääketieteen kehitystä ohjaa ensisijaisesti kasvava kiinnostus kliinistä 
tutkimustyötä ja farmakologiaa kohtaan, lääketuotannon teollistuminen 
ja lääkevalmisteiden massatuotanto, urbaanien sairaaloiden moderni- 
sointi ja ennen kaikkea määrätietoisen vientipolitiikan toimeenpano. 

Nykyaika ja globalisaatio tuovat mukanaan kulttuurisia ja sosioekono- 
misia seurauksia, jotka muovaavat paikallisia lääketieteen perinteitä mu- 
kauttaen niitä monisuuntaisten poliittisten, taloudellisten ja kulttuuris- 
ten paineiden edellyttämällä tavalla. Tämä on selvästi havaittavissa siinä 
valikoivuudessa, jolla tiettyjä tiibetiläiseen lääketieteeseen liittyviä piir- 
teitä korostetaan tai väheksytään, esimerkiksi uudelleenorganisoimalla 
lääketieteen harjoittaminen osaksi länsimaisen tieteen kanssa yhteen- 
sopivaa uskonnollista perinnettä tai toisaalta häivyttämällä sowa rigpan 
buddhalaisia elementtejä niiden poliittisen arkaluontoisuuden vuoksi. 
Nämä paljolti mielikuviin perustuvat käsitykset tiibetiläisestä lääke- 

tieteestä paketoitavana tuotteena muodostavat sekä perusteet että kei- 
not tuottaa tiibetiläisiä lääkevalmisteita kansainvälisille markkinoille, ja 
uudenlainen vuorovaikutus poliittisten intressien ja globaalin pääoman 
välillä muodostaa voimakkaasti hybridisoituja versioita perinteisestä tii- 
betiläisestä lääketieteestä. Muuntautumiskykyinen sowa rigpa -perinne 
on ennennäkemättömässä murroksessa, jossa niin Tiibetin buddhalaista 
traditiota kuin modernin lääketieteen diskurssiakin voidaan käyttää 
lääketieteellisen legitimiteetin perustana ja identiteetin vahvistajana, 
kunkin paikalliskontekstin asettamien reunaehtojen edellyttämällä 
tavalla. 

Muuttuva afrikkalainen parantaminen 
ja siirtomaavalta 


Kohtaamiset, vuorovaikutukset ja kamppailut 
eteläisessä Afrikassa 


Markku Hokkanen 


Tässä luvussa käsitellään afrikkalaisen parantamisen ja siirtomaavallan 
suhteita eteläisessä Afrikassa osana laajempaa parantamisen ja kolo- 
nialismin historiaa. Teemoina ovat kamppailut vallasta, määrittelyistä 
ja käytänteistä, afrikkalaisen parannuskulttuurin monimuotoisuus, 
joustavuus ja hybridisaatio kolonialistisissa konteksteissa sekä lääkin- 
nän, uskonnon ja magian ongelmallinen rajanveto oikeudessa, kirkoissa 
ja kolonialistisessa tiedontuotannossa. Maantieteellisesti luku keskittyy 
erityisesti Britti-imperiumiin kuuluneille alueille (Etelä-Afrikasta Sam- 
biaan ja Malawiin). Portugalin imperiumiin kuuluneet Mosambik ja 
Angola jäävät käsittelyssä vähemmälle. Todettakoon kuitenkin, että var- 
haisimmat kohtaamiset afrikkalaisten ja eurooppalaisten välillä, samoin 
kuin ensimmäiset parannukselliset vuorovaikutustilanteet eteläisessä 
Afrikassa, tapahtuivat juuri Angolan ja Mosambikin rannikoilla, jonne 
portugalilaiset perustivat pieniä tukikohtia 1500-luvulta alkaen. Monet 
portugalilaiset hakeutuivat näiden tukikohtien ympäristössä afrikkalais- 
ten parantajien hoidettaviksi." 


1 Birmingham 1999, 20; Kananoja 2010 ja 2015. 

Pluralistinen parantamiskulttuuri Kapmaassa 


Etelä-Afrikan eteläkärjessä Hollannin Kapin siirtokunnasta muodostui 
1600 ja 1700-luvuilla laajeneva kolonialistinen alue, jossa eurooppa- 
laiset ja afrikkalaiset kohtasivat, kamppailivat ja muodostivat uuden, 
brutaaliin orjatalouteen perustuvan siirtomaayhteiskunnan ja sen raja- 
vyöhykkeen. Lähinnä hollantilaisperäisen siirtolaisväestön parissa kehit- 
tyi oma afrikaaneri-identiteetti, jossa korostui kalvinismi, uudisraivaaja- 
henki ja ylemmyydentuntoinen vastakkainasettelu afrikkalaisia kohtaan. 
Kapmaa oli varsin eristynyt Euroopasta ja siellä oli hyvin vähän koulutet- 
tuja lääkäreitä.? Eurooppalaiset merenkävijät ja siirtolaiset konsultoivat 
paikallisia khoi-parantajia 1600- ja 1700-luvulla. Khoit puolestaan pitivät 
omia parannuskeinojaan yleisesti eurooppalaisia parempina. Khoiden 
lääkintäkulttuurissa ei tunnettu kuitenkaan hoitoa isorokkoon, joka 
tuhosi valtaosan khoi-kansasta r700-luvulla.+ 

Kapin siirtolaisten lääkintäkulttuuri kehittyi omaleimaisena sekoi- 
tuksena vanhoja eurooppalaisia elementtejä ja vaikutteita khoiväestöltä, 
orjaväestöltä ja myöhemmin myös bantukielisiltä afrikkalaisilta. Paran- 
tamisen suhteen Kapmaan ankara orjayhteiskunta ei ollut jyrkästi 
rotueroteltu. Jotkut valkoiset potilaat konsultoivat mustia parantajia ja 
päinvastoin. Kapin orjista monet olivat muslimeita ja 1800-luvun alun 
orjavapautuksen jälkeen muslimiparantajat pysyivät osana siirtokunnan 
parantamiskulttuuria. Muslimioppineita pidettiin yleisesti parantajina, 
ja parantamisen etsiminen motivoi osaltaan myös kääntymistä islamiin. 
Kapin lääkintämarkkinat olivat huomattavan pluralistiset: kentällä toi- 
mi myös lähetyssaarnaajia ja vaihtoehtoisia eurooppalaisia parantajia 
(muun muassa Hallen patenttilääkkeet olivat suosittuja) sekä kätilöitä. 
Eri parantajilla oli omat vahvuutensa: valkoisilla lääkäreillä kirurgia ja 


2 1780-luvulla Kapmaassa vierailleen ruotsalaisen lääkärin ja luonnontieteilijän Anders Sparrmanin mu- 
kaan Kapin lääkäreiden lääkekasvien tuntemus oli sangen heikkoa. Sparrman 1785, 47—49; Deacon 
2004b, 58. Vuonna 1807 Kapmaassa oli noin 45 luvallista lääkärintoimen harjoittajaa (noin 30 000 
eurooppalaista siirtolaista kohden), vuonna 1904 lääkäreitä oli noin 629 (siirtolaisia oli tuolloin 
n. 580 000). Deacon 2004a, 25. 

Viljoen 2014, 41-60. 

4 Oliver & Atmore 2001, 225. 

5 Deacon 2004a, 25-28, 3; Digby 2006; Mason 2003, 202. 

silmäsairauksien hoito, muslimiparantajilla myrkytykset ja henkien ma- 
naukset ja afrikkalaisilla parantajilla scrofulan* hoito. Khoi- ja muslimi- 
naisten lääkintätietämys yhdistettiin siirtolaisten kuvauksissa sekä syn- 
nytyksiin että abortteihin ja heitä sekä arvostettiin että demonisoitiin. 
Synnytyksen käynnistämisessä tai aborteissa käytettiin apuna tiettyjä 
yrttejä: esimerkiksi pelargonium anceps-kasvia käytettiin molempiin tar- 
koituksiin khoisanien, muslimien ja afrikaanerien keskuudessa.? Myös 
eläinperäisiä lääkkeitä käytettiin: Anders Sparrman kuvasi 1780-luvulla 
tietystä kissaeläimestä saatavan rasvan olevan suosittu ja kallis lääke 
muun muassa nivelsärkyihin — lääkkeen korkean hinnan vuoksi Sparr- 
man tyytyi tutkimaan kuolleen eläimen nahkaa.’ 

Kapin alkuperäisasukkaiden lääkkeet kiinnostivat siirtolaisia, jotka 
omaksuivat joitakin lääkekasveja omaan käyttöönsä (erityisesti ruuta- 
kasveihin kuuluvan buchun, jota khoit käyttivät mm. päänsärkylääkkeenä 
ja aaloen mehun, jota käytettiin mm. vatsalääkkeenä). Orjaväestön 
lääkintäideoista suosittuja olivat käärmekivet, joita käytettiin myrkkyjen 
imemiseen puremakohdista. Eurooppalaiset olivat jatkossakin erityi- 
sen kiinnostuneita myrkytysten hoitamisesta. Läntisen Kapmaan kas- 
villisuusvyöhykkeellä monet lajit ovat alueelle uniikkeja. Siirtolaisten 
levittäytyessä uusille alueille ja kasvillisuusvyöhykkeille tarve lääkintä- 
tietouden laajentamiseen kasvoi.? Siirtolaiset oppivat lääkintätietoutta 
khoi-palvelijoilta, ja erityisesti khoi-naiset olivat tärkeitä lääkintätiedon 
välittäjiä.'* Monet afrikkalaiset parantajat eivät kuitenkaan jakaneet tie- 
tämystään helposti ja khoisan-parantajia pidettiin huomattavan sala- 
myhkäisinä. Kiinnostus myrkkyihin kumpusi myös kolonialistisista 
konflikteista: eurooppalaiset pelkäsivät sekä khoiden myrkkynuolia että 
orjien myrkkyjä." 


6 Eurooppalaisessa lääketieteessä scrofula oli vanha tautinimi, jota on myöhemmin epäilty tuberkuloosin 

muodoksi. Sille tyypillinen oire oli rauhasten turpoaminen. 

Deacon 2004b, 48, 73-74. 

8 Sparrman 1785, 150-151. 

9 Deacon 2004b, 45—46; 57, 65; Viljoen 2014, 51-53. Buchua käyttivät 1780-luvulla sekä khoit että siirto- 
laiset. Sparrman 1785, 145. Aaloeta vietiin Englantiin esim. v. 1863 yli 6 600 punnan arvosta. Laidler & 
Gelfand 1971, 348-351. Kiinnostuksesta myrkytysten hoitoon 1890-luvulla ks. Lalu 1998. 

10 Viljoen 2014, 50-51. Ks. myös Hugh Caglen luku tässä teoksessa. 

11 Deacon 2004b, 65-67. 

Britit tulivat eteläiseen Afrikkaan pysyväksi siirtomaavallaksi liitet- 
tyään Kapmaan imperiumiinsa 1800-luvun alussa osana eurooppalaista 
suurvaltapolitiikkaa. Myös brittikaudella lääketiede Kapmaassa oli pit- 
kään jäljessä kehitystä muualla: ensimmäinen lääketieteellinen tiede- 
kunta perustettiin 1900-luvun alussa, paljon myöhemmin kuin vaikka- 
pa Intiassa tai Australiassa. 1820-luvulta alkaen brittilääkärit nousivat 
hollantilaisten ja saksalaisten ohi suurimmaksi länsimaiseksi lääkäri- 
ryhmäksi. Kapin lääkärikunta professionalisoitui ja sen sosioekonomi- 
nen ja poliittinen asema vahvistui asteittain 1800-luvun kuluessa, mutta 
heidän asemansa ei ollut hallitseva lääkintämarkkinoilla, joissa valtaosa 
ei-valkoisesta väestöstä (kuten myös monet valkoiset) konsultoivat muita 
parantajia. Harriet Deaconin mukaan tässä kilpailutilanteessa lääkärit 
suhtautuivat torjuvasti muihin parantajiin ennen kaikkea siksi, että 
he kokivat asemansa uhatuksi ja halusivat yhä enemmän ”tieteeseen” 
nojaavaa legitimaatiota. Vaikuttaa kuitenkin siltä, että suurin kilpailija 
Kapin lääkäreille olivat valkoiset lääkekauppiaat, eivät afrikkalaiset 
parantajat.'* Lääkekauppiaat veivät Kapista emämaan markkinoille inno- 
vatiivisesti myös paikallisen jyrsijän kalliotamaanin (dassie tai rock hyrax) 
ulosteesta tehtyjä lääkkeitä.3 

Brittivaltaa, orjavapautusta ja evankelikaalista lähetysliikettä vastusta- 
neet afrikaanerit lähtivät sisämaahan (ns. suuri vaellus, Groot Trek) ja val- 
tasivat uusia alueita afrikkalaisilta vuosisadan alkuvuosikymmeninä. Idäs- 
sä, Intian valtameren rannikolla, buuritrekkerit perustivat lyhytaikaisen 
tasavallan alueelle, jonka britit liittivät imperiumiinsa 1843 Natalin 
siirtokuntana. 1800-luvun puolessavälissä nykyisen Etelä-Afrikan 
alueella oli kaksi brittiläistä siirtokuntaa (Kapmaa ja Natal), kaksi afri- 
kaaneritasavaltaa (Oranjen vapaavaltio ja Transvaal) ja useita afrikkalai- 
sia valtoja (tärkeimpinä xhosat, zulu-imperiumi, Basutomaa nykyisen 
Lesothon alueella, tswanat ja vendat) kamppailemassa maasta, karjasta, 
työvoimasta ja luonnonvaroista." Eteläisen Afrikan 1800-luvun histo- 
rialle tyypillistä oli ihmisryhmien suuri liikkuvuus ja yhteentörmäykset: 


12 Deacon 2004a, 23, 35-36;Deacon 2004b, 56. 
13 Gelfand ja Laidler 1971, 348—349. 
14 Thompson 2000; Davenport & Saunders 2000; Omer-Cooper 1994. 

uudisraivaus, sotaretket ja pakolaisuus leimasivat levotonta aikakautta. 
Eurooppalaisten ekspansion lisäksi afrikkalaisten valtojen, ennen kaik- 
kea zulu-imperiumin, sotaisa levittäytyminen (ns. mfecane 1820-luvulta 
alkaen) sysäsi liikkeelle afrikkalaista muuttoliikettä, jonka vaikutukset 
ulottuivat pohjoisessa nykyisen Malawin, Sambian ja Tansanian alueille 
asti. Soturiryhmittymät kuten matabelet Zimbabawessa ja ngonit 
Malawissa ja Sambiassa levittäytyivät uusille alueille, alistivat paikallisia 
maanviljelijäkansoja, liittivät näitä itseensä ja perustivat uusia valtioita.” 

Levottomissa mutta liikkuvissa oloissa afrikkalaiset yhteisöt olivat 
avoimia ja altistuivat yhä enemmän erilaisille uskonnollisille, teknisille, 
ja kulttuurisille vaikutteille, mikä ilmeni erityisen hyvin parantamisen 
alalla. Jo varhaiset khoit olivat omaksuneet eurooppalaisten tuoman tu- 
pakan lääkevalikoimaansa. Kurumanissa, Kapmaan ja Betsuanamaan 
rajaseudulla, bantukieliset tswanat ja san-metsästäjä-keräilijät omak- 
suivat toisiltaan parantamisideoita ja -tekniikoita. Malawissa ngoni- 
valloittajat olivat erityisen aktiivisia omaksumaan lääkkeitä ja parantajia 
valloittamiltaan kansoilta. Myös vaeltavat afrikaanerit, joiden yhteisöihin 
kuului euroafrikkalaisia (”värillisiä”) ja afrikkalaisia orjia ja palvelijoita, 
olivat avoimia laajentamaan lääkintätietouttaan. Länsimaiset lääkkeet ja 
lääkärit olivat harvinaisuuksia sisämaassa ja tieto erilaisista luonnon- 
lääkkeistä oli arvostettua. Oma lääkintäkulttuuri, jossa Euroopasta tuo- 
dut patenttilääkkeet olivat tärkeällä sijalla, korosti myös afrikaanerien 
riippumattomuutta briteistä.'* Kapmaassa, jossa lääkäreitä oli eniten, 
monet maalaislääkärit harjoittivat liikkuvaa elämää, lääkekauppaa ja 
useita ammatteja." Vuosisadan lopulle saakka vaikutusvaltaiset humo- 
raaliset opit yhdistivät siirtolaislääkäreitä ja valkoisia kansanparantajia, 
mutta tilanne alkoi muuttua, kun opit tautien syistä länsimaissa mullis- 
tuivat 1880-luvulta alkaen. Modernit vaikutteet tulivat eteläiseen Afrik- 
kaan kuitenkin viiveellä ja vaihtelevasti." 

1800-luvun alkupuolen eteläisessä Afrikassa eurooppalaisilla ei 
ollut varaa julistaa afrikkalaisten parantamiskulttuuria mitättömäksi. 


15 Thompson 2000; McCracken 2012; Omer-Cooper 1994. 

16 Deacon 2004b, 45-49; Digby 2006, 55; ngoneista Hokkanen 2007a, 59-61. 
17 Deacon 2004a, 28. 

18 Deacon 2004b, 50. 

Eurooppalaisten oma sairastavuus ja kuolleisuus etenkin trooppisilla 
vyöhykkeillä oli hyvin suurta, ja ”länsimainen” lääketiede ja lääkintä- 
taito oli tuloksiltaan ja voimavaroiltaan hyvin vaatimatonta." Kuten eri 
puolilla maailmaa, eurooppalaiset olivat myös Afrikassa kiinnostunei- 
ta paikallisista lääkkeistä, erityisesti lääkekasveista. Esimerkiksi 1800- 
luvun alun Kapkapungissa toiminut skotlantilainen lääkäri ja tiedemies 
Andrew Smith oli kiinnostunut Kapmaan lääkekasveista. Smithin, kuten 
muidenkin varhaisten eurooppalaisten botanistien ja tutkijoiden, tie- 
dot afrikkalaisista kasveista perustuivat todennäköisesti tärkeiltä osin 
afrikkalaisten informanttien antamiin tietoihin.?° Kuitenkin vain kaksi 
Kapin ainutlaatuisista kasveista, buchu ja aaloe, hyväksyttiin brittiläi- 
seen farmakopeaan ja vietiin Eurooppaan laajemmin. Vaikuttaa siltä, 
että Kapmaan lääkärikunta pääosin väheksyi afrikkalaisia lääkkeitä 
1800-luvun lopulle saakka, jolloin kiinnostus virisi uudelleen. Tähän 
vaikutti nouseva farmakologinen tiede ja ideat tieteellisestä analyysistä 
ja uuttamisesta. Tällöin eksoottiset kasvit nähtiin yhä enemmän raaka- 
aineena, joka olisi laboratoriossa muutettavissa tieteellisiksi länsimai- 
siksi lääkkeiksi. Lääkekasvien säilöminen ja kuljettaminen oli vaikeaa, 
koska niiden keittäminen tuhosi usein vaikuttavat aineet. Kapin euroop- 
palaisten lääkärien tietämys afrikkalaisista kasveista oli vähäistä ja he 
suosivat usein Euroopasta tuotuja lääkekasveja. Kapissa viljeltiin myös 
eurooppalaisperäisiä kasveja, kuten kamomillaa.? 1890-luvun Etelä- 
Afrikan lääkärien kirjoituksissa afrikkalaiset parantajat kuvattiin tyy- 
pillisesti ahneina huijareina samanaikaisesti kuin heidän lääkkeistään 
oltiin kiinnostuneita. Parantajilta haluttiin tietoa lääkekasveista, mutta 
mikäli lääke liitettiin länsimaiseen valikoimaan, se esitettiin tyypillisesti 
valkoisten lääkärien ”keksintönä”.? Myös Etelä-Afrikan varhaisemmissa 
lääketieteen historioissa afrikkalaisten osuutta lääkintätietoudessa vähä- 
teltiin. Esimerkiksi Edmund Burrowsin A History of Medicine in South 
Africa (1958) esitti, että buchu oli buuritrekkerien ”löytämä” lääkekasvi.” 


19 Portugalilaisen lääketieteen ”heikkoudesta” ja kiinnostuksesta hybridisaatioon ks. Bastos 2007; 
Kananoja 2015. Kuolleisuudesta ks. Curtin 1989; Headrick 1981. 

20 Deacon 2004 b, 57; Musselman 2003. Myös Sparrman korosti eräiden tehokkaimpien lääkkeiden, 
kuten ”perulaisen kaarnan” ( cinchonan) olevan peräisin alkuperäiskansoilta. Sparrman 1785, 145. 

21 Deacon 2004b, 46, 58-59. 

22 Lalu 1998, 138-143. 

23 Viljoen 2014, 51. 

Konfliktit afrikkalaisten parantajien ja eurooppalaisen siirtomaavallan 
välillä 1800-luvun eteläisessä Afrikassa eivät kummunneet niinkään 
länsimaisen lääketieteen ekspansiosta kuin siitä, että tietyt afrikkalai- 
sen parantamisen muodot, erityisesti noituus- ja henkiuskomuksiin 
liittyvät ilmiöt, nähtiin vaarallisina tai vastustettavina toisaalta kristil- 
lisen lähetysliikkeen, toisaalta siirtomaa-oikeuslaitoksen ja valtiovallan 
tahoilta. Vähitellen laajeneva länsimainen lääketiede ja lääkärikunta 
tarjosivat kuitenkin lisäperustan ja aktiivisen toimijakunnan hyökkäyk- 
sessä parantajia vastaan. Lääketiede keskittyi voimakkaasti kaupunkei- 
hin ja siirtomaakeskuksiin: Etelä-Afrikan Unionissa lääkäreistä 87 % oli 
kaupungeissa vuonna 1911, ja 1970-luvun puolivälissäkin noin kolme 
neljästä lääkäristä toimi kaupungeissa. Maaseudulla, jossa valtaosa afrik- 
kalaisista asui urbanisaatiosta huolimatta, oli hyvin vähän lääkäreitä. 
Siirtomaayhteiskuntien rotuasenteet ja institutionalisoitu rasismi rajoit- 
tivat puolestaan afrikkalaisten mahdollisuuksia opiskella lääketiedettä.?* 
Näissä oloissa parantajien toimintakenttä maaseudulla säilyi siinä mie- 
lessä, että länsimaisia kilpailijoita oli harvassa, lähinnä lähetysasemilla. 


Uskonto ja parantaminen 


Parantaminen ja terveyskäsitykset liittyvät universaalisti usein uskonnol- 
lisiin tai kosmologisiin käsityksiin maailmasta, luonnosta ja moraalista. 
Afrikkalaisissa parantamisperinteissä on usein eroteltu perusjaottelu 
jumalan sairauksiin ja ihmisten sairauksiin, joista ensimmäiset ovat ver- 
rattavissa ”luonnolliseen” taudin aiheutumiseen, jälkimmäiset ymmär- 
retään puolestaan ihmisten toiminnan tuloksiksi, usein moraalisten rik- 
komusten seurauksiksi (esimerkiksi henkien rangaistuksen tai noitien 
toiminnan aiheuttamina). Kristinusko ja islam toivat osaltaan uusia 
ideoita afrikkalaiseen uskonnolliseen ja parannukselliseen ajatteluun. 
Raamatullisia ja Koraanin tekstejä pidettiin pyhinä ja myös sairauksilta 
tai pahoilta hengiltä suojaavina, ja rukouksella parantaminen sekä ideat 


24 Digby 2006, 190—199; Flint 2008, 112—113. 
25 Ranger 1981; Ranger 1982; Waite 1992. 

Eteläinen Afrikka, tekstissä esiintyvät paikat. 


Saatanasta tai demoneista sairauksien aiheuttajina levisivät synkretis- 
tisessä parantamiskulttuurissa.?* Kristillinen lähetystyö toi myös länsi- 
maisen lääketieteen laajemmin afrikkalaisten ulottuville.” Kristilliset 
vaikutteet afrikkalaiseen parantamiskulttuuriin olivat komplekseja ja 
moniulotteisia. Erityisesti protestanttinen lähetyskristillisyys korosti 
yksilöllistä ja ruumiillista käsitystä maailmasta ja terveydestä perinteis- 
ten, yhteisöllistä ja sosiaalista korostavien afrikkalaisten parantamiskäsi- 
tysten sijaan. Fräs seuraus kristillisistä vaikutteista olikin parantamisen 
yksilöllistyminen.?* 

Eteläiseen Afrikkaan suuntautui 1800-luvulla kymmenittäin lähe- 
tyshankkeita, joiden parannukselliset voimavarat olivat eklektisiä. Esi- 


26 Ks. esim. Comaroff ja Comaroff 1997; Feierman 1985; Hokkanen 2007a. 
27 Ks. esim. Digby 2006; Etherington 2005; Hokkanen 2007. 
28 Flint 2008, 110-111; Vaughan 1991, 55-77; Feierman 1985; Landau 1996. 

merkiksi saksankieliset määriläislähetit Kapmaassa turvautuivat koulu- 
lääketieteen lisäksi patenttilääkkeisiin, homeopatiaan, erilaisiin koti- 
konsteihin ja yrttilääkkeisiin.?? Lähettien suhtautuminen afrikkalaiseen 
parantamiskulttuuriin vaihteli huomattavasti demonisoinnista kiinnos- 
tukseen ja suvaitsevaan suhtautumiseen myös yksittäisten lähetyshank- 
keiden sisällä. David Livingstonen verraten suvaitseva suhtautuminen 
parantajiin, kuten tswana-sadelääkäriin on hyvin tunnettu tapaus%*, 
mutta 1800-luvun puolivälin eteläisen Afrikan rajaseuduilla suhtau- 
tuminen afrikkalaiseen lääkintään oli yleisesti avoimempaa ja suvait- 
sevampaa kuin vuosisadan lopulla. Esimerkiksi lääkärilähetti Henry 
Callaway oli positiivisesti kiinnostunut Natalin alueen parantajista, ja 
myös tunnettu tohtori Fitzgerald omaksui afrikkalaisen parantamis- 
kulttuurin elementtejä praktiikkaansa. Syinä tälle rajaseudun pluralis- 
mille olivat siirtomaavallan heikkous, harvalukuisten eurooppalaisten 
hauras asema ja myös se, että yllä mainitut brittilääkärit olivat opiskel- 
leet aikana ennen lääkärikunnan monopoliaseman vahvistumista emä- 
maassa." 

Lääkärien lisäksi eurooppalaiset sairaanhoitajat ja vuosisadan lopulla 
myös afrikkalaiset sairaanhoitajat, assistentit ja apulaiset vahvistivat huo- 
mattavasti lääkärilähetyksen mahdollisuuksia. Tämä henkilökunta mah- 
dollisti pysyvien lähetyssairaaloiden perustamisen, ja sairaaloista kuten 
Lovedale (itäinen Kapmaa), McCordin sairaala (Durban), ja Blantyre (Ma- 
lawi) tuli lääkärilähetyksen tärkeitä keskuksia. Eräs varhaisimpia afrik- 
kalaisia lääkäreitä Etelä-Afrikassa oli William Soga, joka oli presbyteerilä- 
hetyksen kasvatti ja opiskeli Glasgow'ssa 1880-luvulla. Transkein alueen 
lääkekasveihin perehtynyt Soga suosi länsimaisia lääkkeitä praktiikas- 
saan, joka ei ilmeisesti ollut erityisen hybridistä.? Kristinusko levittäytyi 
eteläisessä Afrikassa hitaasti ja epätasaisesti 1800-luvun alkupuolella, 
mutta vuosisadan lopulla sen suosio kasvoi yhä nopeammin. Kristin- 
uskon leviämistä edesauttoivat tuhoisat kuivuudet, karjasairaudet, epide- 


29 Digby 2006, 339-340. 

30 Digby 2006, 92-95; Livingstone 1857, 114, 164. Ks. myös Comaroff 1993. 

31 Etherington 1987, 77-91; Gordon 2001, 165-184; Hokkanen 2004; Comaroff ja Comaroff 1997, 328. 
32 Sairaaloista ja sairaanhoitajista ks. esim. Digyby 2006; Marks 1994; Hokkanen 2013. 

33 Digby 2006, 217-218. 

miat ja valkoisen vallan laajeneminen. Nämä tekijät heikensivät perin- 
teisiä yhteiskuntia ja saivat ihmiset etsimään vastauksia ongelmiinsa 
ja voimavaroja parempaan elämään uudesta uskonnosta.* 

1800-luvun lopussa ja 1900-luvun alussa afrikkalaisen kristillisyyden 
kenttä monimuotoistui valtavasti, kun lähetyskirkoista irtautui itsenäisiä 
afrikkalaisia kirkkoja ja maanosaan rantautui lukuisia uusia uskonnolli- 
sia liikkeitä, kuten helluntailaisuus, adventismi ja Vartiotorni-liike. Mo- 
net näistä tulivat Yhdysvalloista ja afroamerikkalaisesta uskonnollisesta 
kulttuurista. Etenkin Etelä-Afrikan ja Yhdysvaltojen välille muodostui 
kiinteitä uskonnollisia yhteyksiä ja verkostoja, joissa ihmiset, ideat, 
julkaisut ja materiaalit liikkuivat. Suurimmalla osalla näistä uusista 
liikkeistä ei ollut vahvaa lääketieteellistä siipeä, sen sijaan hengellä ja 
rukouksella parantaminen oli hyvin yleistä. Osa uusista liikkeistä suh- 
tautui vihamielisesti sekä afrikkalaiseen parantamiseen että eurooppa- 
laiseen lääketieteeseen. 3* 

Vanhoissa lähetyskirkoissa, joissa afrikkalaiset kristityt saivat vähi- 
tellen tärkeämmän aseman, väiteltiin ja neuvoteltiin suhtautumisesta 
perinteiseen parantamiseen. Keskeinen kysymys oli uskonnollinen: 
olivatko parannustavat osa taikauskoa tai pakanuutta vai uskonnolli- 
sesti neutraalia parantamista? Kasvipohjaiset lääkkeet, jotka nautittiin 
sisäisesti, olivat helpompia hyväksyä kuin ulkoisesti kannetut taikakalut 
tai henkipossessio-parantaminen, mutta tilaa erilaisille kompromis- 
seille oli. Esimerkiksi Pohjois-Malawin presbyteerisessä kirkossa 1910- 
luvulla afrikkalaiset kirkonmiehet saivat neuvoteltua useita paikallisia 
parannustapoja kristityille hyväksyttäviksi. Yleisimmät kirkosta erotta- 
misiin johtaneet parantamistapaukset liittyivät henkipossessioon. Tätä 
parannuksen muotoa oli vaikeampi salata kuin lääkkeiden ottamista, 
sillä hoitoon kuuluivat tyypillisesti pitkät rituaalit, rummutusta ja tans- 
seja, joihin osallistui useita ihmisiä. 7 


34 Flint 2008, 111; Hastings 1994; Landau 1995; Peires 1981; Thompson 2000. 

35 Ks. esim. Sundkler 1976; Cabrita 2014. 

36 Esimerkkeinä mainittakoon Etelä-Afrikassa afrikkalaisten ja afrikaanerien parissa suositun kansain- 
välisen saarnaaja-parantaja John Dowien Zionism-liike sekä Eliot Kamwanan Malawissa 1937 perusta- 
ma Watchman Healing Mission Society, joka salli vain rukouksella parantamisen. Cabrita 2014, 75-76; 
Hokkanen 2007a. 

37 Hokkanen 2007b. 

Hybridin parantamiskulttuurin elinvoimaisuutta osoittivat osaltaan 
1920-ja 30-luvuilla Malawissa, Sambiassa ja Mosambikissa nopeasti 
levinneet noituuspuhdistusliikkeet, joista tunnetuin oli mchape 1930- 
luvun alussa. Näille tyypillistä oli puhdistavan lääkkeen kollektiivinen 
juominen. Vaeltavat mchape-spesialistit kokosivat ihmisiä joukkopuhdis- 
tautumisrituaaleihin, joissa otettiin mchape-lääkettä, tunnustettiin noi- 
tuuden harjoittaminen ja luovutettiin noituusvälineitä tuhottaviksi. 
Noitia ei vahingoitettu: heidän ottamansa lääkkeen uskottiin tappavan 
heidät, mikäli he palaisivat pahoihin tapoihinsa. Mchape oli valtavan 
suosittu liike, ja monet afrikkalaiset kristityt pastoreista alkaen ottivat 
lääkettä. Liike voidaan nähdä modernina jatkumona esikolonialistisille 
noituuden torjuntatavoille, erityisesti myrkkykokeille, jotka siirtomaa- 
valta ja kirkot olivat kieltäneet. 


Noitatohtoriuden konstruktointi 


Englanniksi kirjoittaneet eurooppalaiset eivät 1800-luvun alkupuolella 
ja puolessavälissäkään puhuneet yleisesti noitatohtoreista (witch doctors). 
Afrikkalaiset parantajat ja erilaiset rituaalispesialistit, jotka huolehtivat 
yksilöllisesti ja kollektiivisesti parantamisesta, terveydestä ja hyvinvoin- 
nista, olivat yleensä alkuasukaslääkäreitä (native doctors), afrikkalaisia 
lääkäreitä (African doctors), tai sadelääkäreitä (rain doctors). 39 Tämä ei 
tarkoittanut, että varhaisemmat eurooppalaiset matkailijat, lähetit tai 
kolonialistit olisivat pitäneet afrikkalaisia parantajia samanarvoisina 
eurooppalaisten lääkärien kanssa, mutta ero vuosisadan loppuun on 
silti merkittävä. 

Afrikkalaisten parantajien demonisointi, pilkkaaminen ja margina- 
lisoiminen saivat vuosisadan lopulla paljon aikaisempaa voimakkaam- 
pia sävyjä, ja noitatohtori-nimitys yleistyi, usein hyvin negatiivisessa 


38 Ranger 1973; Fields 1985; Hokkanen 2007b. 

39 Ks.esim. Livingstone 1857. Witch doctor -termi tuli englannin kieleen ilmeisesti 1700-luvulla. Malawissa 
parantajia yleisesti kritisoineet lähetyslääkärit Robert Laws ja Walter Elmslie kutsuivat heitä vielä 
1880-luvulla nimellä native doctors. Hokkanen 2004. 

merkityksessä. 1800-luvun lopulla noitatohtorista oli tullut vakiintunut 
stereotyyppi kolonialistisessa Afrikka-kuvassa: afrikkalaisen kehitty- 
mättömyyden, taikauskon ja tietämättömyyden symboli, joka esiintyi 
yleisesti lähetyskirjallisuudessa, matkakirjallisuudessa, kolonialistisissa 
hallintokirjoituksissa ja populaarikulttuurissa. Noitatohtorin hahmon 
avulla afrikkalainen parantaminen esitettiin eksoottisena ja primitiivi- 
senä vastakuvana eurooppalaisten omakuville. Sen avulla voitiin legiti- 
moida kolonialismia, lähetystyötä ja lääketieteen harjoittamista, ja 
myös löytää yksinkertainen syyllinen kolonialistien vastoinkäymisille.4* 
Eksoottisuudesta kiinnostuneet eurooppalaiset näkivät parantamisen 
myös kulttuurisena performanssina, ja parantajia saatettiin kutsua esiin- 
tymään eurooppalaisille teekutsujen ohjelmanumerona tai kolonialisti- 
sissa näyttelyissä." 

Eteläisen Afrikan kulttuureissa noituus eli inhimillisellä toiminnalla 
usein materiaalisten elementtien avulla aiheutettu yksilöllinen tai kol- 
lektiivinen sairaus tai epäonni kuului olennaisesti parantamisen alaan. 
Yhteisöissä oli spesialisteja, joiden tehtävä oli ennaltaehkäistä, hoitaa tai 
neutralisoida tällaista toimintaa, ja etsiä sairauksia aiheuttavat yksilöt, 
noidat. Kaikki parantajat eivät suinkaan hoitaneet noituustapauksia, ja 
jotkut noituusspesialistit eivät hoitaneet muunlaisia ongelmia: useissa 
yhteisöissä oli parantajia, jotka erikoistuivat sairauksien syiden selvittä- 
miseen. Tällainen näkijä (engl. diviner) selvitti, oliko sairaus lähtöisin ns. 
luonnollisista syistä (ns. jumalan tauti), hengistä tai ihmisistä (noituus). 
Sama sairaus saattoi saada eri diagnooseja (myös yhtäaikaisia diagnoo- 
seja) edetessään, ja potilas ja hänen läheisensä (ns. terapian hallinta- 
ryhmä) saattoivat konsultoida yhtäaikaisesti useita parantajia. Näkijöiden 
diagnoosi oli tyypillisesti sosiaalinen — siinä otettiin mukaan potilaan 
suku ja yhteisö.1? Eurooppalaisten kuvauksissa noitatohtori viittasi usein 
juuri näkijöiden toimintaan, mutta termiä käytettiin tyypillisesti kaik- 
kien afrikkalaisten parantajien yleisnimityksenä. Eteläisessä Afrikassa 


40 Digby 2006, 302-303; Flint 2008, 126; Hokkanen 2004. 

41 Flint 2008, 120-126. 

42 Digby 2006, 282—284; Hokkanen 2007a, 47—54; Morris 1985; Ranger 1982. Ks. myös tämän teoksen 
johdanto. 

noitatohtori-termi alkoi esiintyä Christopher Lowen mukaan 1850-luvulla 
ja siitä tuli hyvin yleinen vuoden 1880 jälkeen, jolloin termi esiintyi 
virallisissa komissioraporteissa, etnografisissa teksteissä, sanakirjoissa 
ja lähettien muistelmissa. 

Monet eurooppalaiset keskittyivät noituuteen kuvauksissaan afrikka- 
laisesta parantamisesta. Läheteillä tämä fokus kumpusi tärkeiltä osin 
tarpeesta ymmärtää, analysoida ja muuttaa afrikkalaista uskonnollista 
ajattelua, maailmankuvaa ja kosmologiaa.*+ Maallisilla antropologeilla 
motiiviperusta oli osin sama, mutta he pyrkivät ensisijaisesti selittämi- 
seen muuttamisen sijasta. Samanaikaisesti eurooppalaisten kiinnostus 
afrikkalaisiin lääkekasveihin kuitenkin säilyi, ja ajatus afrikkalaisista 
parantajista ”herbalisteina” mahdollisti heidän uudelleenkategorisoimi- 
sensa siten, että osa parantajista tuli suvaituimmiksi. Esimerkiksi lääkäri- 
lähetti Walter Elmslie tuomitsi vuosisadan vaihteessa ngonien näkijät 
”noitia etsivinä huijareina”, jotka manipuloivat taikauskoista väkeä, mutta 
totesi sivumennen, että osa parantajista harjoitti ongelmattomampaa, 
vanhemmilta perittyä lääkintätaitoa. Mutta kuten useat kuvaukset osoit- 
tivat, siisti kategorisoiminen oli usein hankalaa, koska monet parantajat 
harjoittivat sekä näkemistä että pääosin kasveihin perustuvaa lääkintää. 
Näiden lääkkeiden kategoria oli hyvin laaja sisältäen kasvi-, eläin- ja kivi- 
kuntien aineksia. Antropologi-lähetti T. C. Young painotti 1930-luvulla, 
että parantajien ja parannettavien täytyi jakaa tiettyjä perususkomuksia 
— parantaja ei tässä katsannossa ollut kyyninen manipulaattori. Oman 
lisänsä eurooppalaisten analyyseihin toi 1900-luvun alussa voimistuva 
afrikkalaisen parannuskulttuurin psykologisoiminen, joka mahdollisti 
toisaalta parantajien ja potilaiden patologisoimisen mielisairaina, toi- 
saalta noituususkomusten ja noitatohtoreiden toiminnan selittämisen 
plasebo- ja nosebo-vaikutusten viitekehyksessä. 


43 Lowe 2005. Varhaisin Lowen löytämä viite on vuosilta 1852-1853 Henry Francis Fynnin todistuslausun- 
nosta Natalin afrikkalaisten oloista. 

44 Ks. esim. Vaughan 1991; Flint 2008, 112; Comaroff & Comaroff 1997. 

45 Elmslie 1901; Young 1931; Hokkanen 2004; Digby 1999,309—310. Plasebo tarkoittaa lume- tai näennäis- 
vaikutusta. Modernissa lääketieteessä lumelääkkeitä, joissa ei ole farmakologisesti vaikuttavia aineita, 
käytetään tyypillisesti kaksoissokkokokeissa rinnakkain kokeiltavan lääkeaineen kanssa. Nosebolla viita- 
taan käänteiseen ilmiöön, jossa henkilö uskoo saaneensa vahingollista ainetta, myrkkyä tms., ja kokee 
sairastuneensa sen vuoksi. 

Oikeus, valtiovalta ja parantaminen 


Kysymykset noituudesta ja joidenkin parantajien roolit oikeudenkäytössä 
ja politiikassa olivat suurin syy yhteentörmäykseen siirtomaavallan ja 
afrikkalaisten parantamiskulttuurien välillä. Jos afrikkalainen lääkintä 
olisi ollut eurooppalaisten silmissä vain herbalismia, useimmat kolo- 
nialistiset hallinnot olisivat mitä luultavimmin sallineet sen harjoittami- 
sen.4* Eurooppalaisten ja afrikkalaisten erilaiset käsitykset noituudesta, 
kiistat oikeudenkäytöstä ja poliittisesta vallasta johtivat kuitenkin yhteen- 
sovittamattomaan törmäykseen. 

Kapmaa oli lainsäädännöllisesti tiukin alue 1800-luvun eteläisessä 
Afrikassa suhtautumisessaan afrikkalaiseen parantamiseen: vain luvan 
saaneet lääkärit saivat laillisesti nostaa palkkioita toiminnastaan vuodesta 
1807 alkaen. Tämä merkitsi periaatteessa kaikkien luvattomien paran- 
tajien ammattimaisen toiminnan kriminalisoimista (ihonväristä riippu- 
matta), mutta käytännössä vaihtoehtoiset parantajat joutuivat harvoin 
käräjille. Kapmaan lääketiedettä sääntelevä lainsäädäntö oli 1800-luvulla 
poikkeuksellisen tiukkaa (ja useita vuosikymmeniä edellä emämaa 
Britanniaa), mikä kumpusi osaltaan lääkärikunnan läheisistä poliittisista 
kytköksistä siirtokunnan johtoon. 

Lähetyssaarnaajat puolestaan hyökkäsivät yleisesti noituuskäsitystä 
ja ideaa hengistä sairauksien aiheuttajana vastaan sekä uskonnollisista 
että tieteellisistä syistä.$ Siirtomaaviranomaisten huoli noituudesta oli 
kuitenkin ensisijaisesti oikeudellinen ja järjestyksenpidollinen: noituus- 
syytösten uskottiin johtavan epäiltyjen pahoinpitelyyn, karkottamiseen 
tai surmaamiseen (mitä usein tapahtuikin), vaarantavan yhteiskunta- 
rauhan ja edelleen siirtomaajärjestelmän toimimisen. Lisäksi vaikutus- 
valtaisia noitatohtoreita pidettiin potentiaalisina turvallisuusriskeinä ja 
kapinan aiheuttajina. Näin ollen brittiläisillä alueilla Afrikassa päädyttiin 


46 Esimerkiksi Zulumaassa eräiden parantajien perinteinen rooli oikeudenkäyttäjinä teki heistä kilpaile- 
via toimijoita brittiläiselle siirtomaa-oikeusjärjestelmälle. Flint 2008, 109. Parantajista, politiikasta ja 
oikeudesta ks. esim. Bugandan kuningaskuntaa käsittelevä Neil Kodeshin tutkimus Beyond the Royal 
Gaze. Kodesh 2010. 

47 Deacon 2004b, 48; Digby 2006, 144-145. 

48 Ks. esim. Digby 2006; Comaroff ja Comaroff 1997; Hokkanen 2007a; Flint 2008, 110-113. 

noituuden, tarkkaan ottaen noituussyytösten, kriminalisoimiseen 
1910-luvulle tultaessa. Lopputulos oli paikallisyhteisöjen näkökulmasta 
nurinkurinen: siirtomaaviranomaiset kriminalisoivat yhteisön hyvin- 
voinnista ja turvallisuudesta huolehtivien parantajien ja näkijöiden toi- 
minnan, ja näyttivät näin ollen suojelevan noitia. 

1800-luvun jälkipuoliskolla britit alkoivat pitää afrikkalaisia paran- 
tajia yhä enemmän poliittisena turvallisuusuhkana, joiden toimintaa 
pitäisi rajoittaa lailla. Tähän kehityskulkuun vaikuttivat erityisesti xhosa- 
profeettojen ja noituusspesialistien merkittävä rooli sodissa ja kapinoissa 
Kapmaan siirtokunnan brittejä vastaan 1850-luvulla. Noituussyytök- 
set nähtiin myös olennaisena osana afrikkalaisten päälliköiden valtaa, 
jota voitaisiin heikentää kriminalisoinnin avulla. Natalissa afrikkalais- 
ten parantajien toimintaa alettiin rajoittaa huomattavasti 1860-luvulla. 
1880-luvulla brittivallan levittäytyessä Zulumaahan valtakunta siirtyi 
muodollisesti siirtomaalakien alaisuuteen, mutta käytännössä paranta- 
jien toiminta noituustapauksissa jatkui yleisesti.°° 

Brittien siirtomaissa kolonialistinen oikeusjärjestelmä kehittyi kaksi- 
tahoiseksi: englantilaispohjaisen siirtomaalain rinnalle ryhdyttiin muo- 
toilemaan alkuasukaslakeja (native laws) joiden piti perustua paikalliseen 
oikeusperinteeseen. Natalin siirtokunnassa näiden lakien keskeisenä 
laatijana vuosisadan puolivälissä oli virkamies Theophilus Shepstone. 
Kuten Karen Flint on todennut, Shepstonen järjestelmää, joka nojasi 
sekä afrikkalaisiin päälliköihin että brittivirkamiehiin, voidaan pitää 
myöhemmän epäsuoran hallinnon (indirect rule) edeltäjänä Britannian 
Afrikan-imperiumissa. Natalin afrikkalaisia tuli hallita ensisijaisesti 
”afrikkalaisen perinteisen lain” (jonka määrittelivät britit ja afrikkalainen 
eliitti tapauskohtaisesti vuoteen 1875 asti, jolloin Natalin afrikkalainen 
”perinteinen laki” laadittiin kirjallisesti) mukaisesti. 

Tärkeän poikkeuksen tästä säännöstä muodosti noituus, jonka suh- 
teen brittivirkamiehet käänsivät vallitsevan oikeuskulttuurin ylösalaisin. 
Siinä missä noituudesta syytetyllä oli aiemmassa zulujen oikeusperin- 
teessä ollut tietyt mahdollisuudet puolustautua, brittihallinto tarjosi 


49 Chanock 1985; Flint 2008; Vaughan 1991; Vaughan 1983. 
50 Flint 2008, 106—109. 

tuomituille mahdollisuuden puhdistaa nimensä ja hankkia takaisin taka- 
varikoitu omaisuutensa. Noitia etsineitä parantajia (isangoma) alettiin 
puolestaan tuomita sakkorangaistuksiin, ja noitia surmanneita uhkasi 
kuolemantuomio. Radikaali muutos oikeuskäytännöissä johti moniin 
sekaannuksiin ja kiivaisiin kiistoihin. Vuonna 1851 Shepstone ohjeisti 
brittituomareita noudattamaan suurta varovaisuutta ja harkintaa 
noituustapauksia käsiteltäessä: noituussyytökset oli pidettävä kurissa, 
mutta oli myös tunnustettava, että noituususkomukset olivat afrikka- 
laisille todellisia. Kiinnostavaa on, että Shepstone painotti, että usko 
noituuteen saattoi aiheuttaa sairastumisen tai kuoleman, riippumatta 
myrkyttämisistä, jotka olivat myös briteille kiistattoman tosia.” Tässä 
noituususkomusten psykologisoimisessa hän vaikuttaa olleen aikaansa 
edellä. 

Niin sanotut alkuasukaslait olivat erikoinen hybridi, lopputuloksena 
koloniaalisesta perinteen keksimisestä”? ja paikallisten vaikuttajien (ta- 
vallisesti vanhempien miesten, jotka olivat brittien kanssa hyvissä väleis- 
sä) poliittisesta toiminnasta. Ne saattoivat pohjata osin esikolonialistisiin 
elementteihin, mutta ne olivat ennen kaikkea uusia luomuksia, joiden 
avulla tietyt afrikkalaiset eliitit saattoivat edistää asiaansa. Kolonialisti- 
nen oikeusjärjestelmä perustui tärkein osin euro-afrikkalaiseen yhteis- 
työhön: ilman afrikkalaisia tulkkeja, kirjureita, poliiseja ja paikallispääl- 
liköitä harvalukuiset brittiläiset tuomarit tai paikallisvirkamiehet eivät 
olisi voineet toimia. Myös oikeustapaukset olivat neuvottelutilanteita, 
joissa suurin valta oli brittiläisellä tuomarilla, mutta joissa afrikkalaiset 
toimijat saattoivat vaikuttaa lopputulokseen. Noituuden osalta esimer- 
kiksi Malawissa ja Sambiassa afrikkalaiset havaitsivat pian, että vaikka 
brittihallinto ei tuntunut uskovan noituuteen ja tuomitsi noituus- 
syytösten esittämisen, sama hallinto selvästi tuomitsi myrkyttämisen, 
jonka olemassaoloon britit uskoivat. Myrkyttämisellä ja noituudella ei ete- 
läisen Afrikan parantamiskulttuureissa ollut suurta käsitteellistä eroa 
— molemmat voitiin aiheuttaa ”pahoilla lääkkeillä”, joita saatettiin laittaa 
esimerkiksi uhrin ruokaan tai juomaan. Näin ollen afrikkalaiset, jotka 


51 Flint 2008, 102-104 
52 Perinteiden keksimisestä klassikkoantologia on Hobsbawm & Ranger (toim.) 1983. 

epäilivät kuolemantapaukseen tai sairastumiseen liittyvän rikoksen, 
saattoivat esittää asian myrkytyksenä, jolloin siirtomaaviranomaisten 
oli pakko ottaa asia tutkittavaksi, eikä asian esittäjiä uhannut tuomio 
noituuslakien nojalla. Varhaiset afrikkalaiset kristityt olivat tärkeitä 
välittäjähahmoja näissä oikeudellisissa vuorovaikutustilanteissa: siirto- 
maahallinnon kirjurit ja tulkit olivat lähetyskoulujen kasvatteja. Myr- 
kyttämisen ja noituuden huokoinen rajapinta tarjosi myös briteille 
mahdollisuuden käsitellä tietoisesti noituususkomuksia. Natalin britti- 
hallinto hirtti 1850-luvun alussa miehen perheensä myrkyttämisestä, 
mutta kiertokirjettä kuolemantuomiosta käytettiin tietoisesti noitien 
(zuluksi umthakathi) pelottelemiseksi.4 

Kapmaassa, joka vähitellen liitti itseensä useita afrikkalaisia alueita, 
noituuden vastainen toiminta kiellettiin asteittain prosessissa, jossa 
vuoden 1886 African Territories Penal Code ja vuoden 1895 noituus- 
laki (Witchcraft Suppression Act) olivat tärkeitä rajapyykkejä. Noituus- 
lainsäädäntö levisi siirtomaavallan mukana Rhodesiaan (Zimbabwe) 
1895, Njassamaahaan (Malawi) 1911, Betsuanamaahan (Botswana) 
1927 ja Lounais-Afrikkaan (Namibia) 1933.5 Rhodesiassa vuoden 1895 
noituusasetukset korvattiin ankarammalla noituuslailla 1899, koska 
noitatohtoreiden uskottiin aiheuttaneen useita ongelmia erityisesti 
Mashonamaassa. Vuoden 1899 laissa noitatohtorit voitiin tuomita 
pitempiin vankeustuomioihin (maksimissaan kolme vuotta), ruoskit- 
tavaksi tai sadan punnan sakkoihin. Tämä laki korvattiin 1963 uudella, 
saman sisältöisellä lailla.s* Noituuslait säilyivät brittisiirtomaissa impe- 
riumin loppuun saakka, ja ainakin Rhodesiassa niiden nojalla tuomit- 
tiin ihmisiä säännöllisesti 1960-luvun alussa. Esimerkiksi Njassamaan 
oikeuslaitos käsitteli 1935-1938 yhteensä 72 noituuslakien rikkomus- 
ta,” ja Michael Gelfandin Rhodesian poliisitilastoista vuosina 1959-1963 
tekemän koosteen mukaan kolmen ja puolen vuoden aikana Rhodesian 
viranomaiset käsittelivät 90 noituustapausta.* 


53 Chanock 1985; Vaughan 1991; Vaughan 1983; Hokkanen 2007b; Marwick 1970 
54 Flint 2008, 104-105. 

55 Digby 2006, 319-320; Chanock 2000, 250-256. 

56 Gelfand 1967, 4-5. 

57 Annual Judicial Report of the Nyasaland Protectorate 1938, 3. 

58 Gelfand 1967, 81-85. 

Lääkäriprofession merkitys parantajien toiminnan rajoittamisessa 
korostui maailmansotien välisenä aikana. Etelä-Afrikan Unionin valkoi- 
nen lääkärikunta muodosti 1926 yhteisen kattojärjestön, joka propagoi 
sekä mustien lääkäreiden että afrikkalaisten parantajien toiminnan 
rajoittamisen puolesta. Vuoden 1928 Medical Dental and Pharmacy-laki 
kielsikin afrikkalaisten parantajien toiminnan koko Unionissa, merkit- 
tävänä poikkeuksena Natal.59 Natalissa ja Zulumaassa valtiovalta pyrki 
poikkeuksellisesti afrikkalaisten parantajien kontrolloimiseen rekiste- 
röinnin ja laillistamisen kautta. Kuten yllä todettiin, Natalin parantajat 
oli periaatteessa kriminalisoitu 1860-luvun alussa, mutta käytännössä 
he harjoittivat laajasti toimintaansa. Niin sanottujen herbalistien (zul. 
inyanga) toiminta laillistettiin 1891 ja tämä ulottui myös Zulumaahan 
1895. Tässä siirtomaavalta teki merkittävän erottelun herbalistien ja 
muiden parantajien välillä. Laillistamisen motiiveina oli pyrkimys sallia 
afrikkalaisille parantamisen eurooppalaisittain ongelmattomin muoto, 
joka muistutti eniten biolääketiedettä olosuhteissa, joissa länsimaista 
hoitoa ei ollut tarjolla afrikkalaisille. Flintin mukaan tällä oli monia seu- 
rauksia parantamiskulttuurissa: muun muassa erilaisten parantajien 
yhteistyö vaikeutui, ja osa kielletyistä näkijöistä (isangoma, isanuse) pyrki 
saamaan laillisen statuksen inyanga-herbalisteina. Monet afrikkalaiset 
valittivat, että noituusongelmia ei pystytty hoitamaan uudessa järjestel- 
mässä. Vuosisadan vaihteen Natalissa parantajia, joiden praktiikka oli 
yksityisempää ja vähemmän poliittista kuin aikaisemmin, ei enää pidetty 
merkittävänä turvallisuusuhkana. Laillistamisen myötä viranomaisten 
huomio keskittyi enemmän inyanga-herbalisteihin, ei isangoma- tai 
isanuse- näkijöihin, jotka olivat olleet 1800-luvun keskeisiä huolen- 
aiheita.°° 

Näin syntyi Etelä-Afrikassa poikkeuksellinen laillistettujen, lähinnä 
zulu-herbalistien ryhmä, jonka eliitti muodosti vuonna 1931 Natal Native 
Medical Association-yhdistyksen (NNMA) ajamaan yhteisiä etujaan. 
Omanarvontuntoiset herbalistit haastoivat 1930-luvun alussa valkoiset 
lääkärit ”kilpahoitamaan” afrikkalaisia potilaita, jotka kärsivät ”Etelä- 


59 Flint 2008, 147. 
60 Flint 2008, 93-94, 128-131; Digby 2006, 298. 

Afrikan alkuasukkaiden sairauksista” — haasteeseen ei tosin vastattu.” 
Laillistaminen toi parantajat avoimeen kilpailuun länsimaisten lääkärien 
ja apteekkarien kanssa. Nämä vastasivat poliittisella kampanjoinnilla, jos- 
sa peloteltiin parantajien ”degeneroivalla” vaikutuksella valkoiseen väes- 
töön. Parantajien vastaus oli professionalisoituminen ja tunnustuksen 
hakeminen valtiovallalta. NNMA edusti parantajien eliittiä, jolla oli hy- 
vät suhteet sekä zulupäälliköihin että koulutettuun kristittyyn väestöön. 
Sen jäsenet perustivat kaupungeissa lääkekauppoja, mainostivat lehdissä 
ja myivät lääkkeitä myös postitse. He korostivat olevansa koulutettuja 
inyanga-herbalisteja, ja pyrkivät erottautumaan isangoma-parantajista, joi- 
ta he kuvasivat ”noitatohtoreiksi”, ottaen näin kolonialistisen retoriikan 
omaan käyttöönsä. Vaikka NNMA ei saanutkaan virallista statusta, sen 
aktiivinen kampanjointi lisäsi parantajien kannatusta ja järjestön oikeu- 
teen joutuneet jäsenet saivat vain vähäisiä sakkorangaistuksia.*? 

Natalin ja Zulumaan ulkopuolella parantajien avoin organisoitumi- 
nen koki voimakkaampia takaiskuja. Johannesburgissa 1937 perustettu 
parantajien yhdistys (jonka jäseninä oli näkijöitä, herbalisteja ja afrikka- 
laisia kätilöitä) jäi lyhytikäiseksi: kolme vuotta myöhemmin sen perus- 
taja, S. P. D. Madiehe, tuomittiin lääkärintodistusten myymisestä kuu- 
deksi vuodeksi pakkotyöhön. Parantajien lukumääriä on hyvin vaikea 
arvioida. Etelä-Afrikan valkoiset lääkärit arvioivat 1931, että maassa olisi 
kaikkiaan kolme tuhatta afrikkalaista parantajaa — tämä arvio oli hyvin 
todennäköisesti alakanttiin. 


Parantamiskulttuuri, kolonialismi ja modernisaatio 


Eteläisen Afrikan painoarvo maailmanpolitiikassa ja -taloudessa alkoi 
nousta voimakkaasti 1870-luvulta alkaen timantti- ja kultalöytöjen myötä. 
Mineraalirikkaudet siivittivät Etelä-Afrikan teollistumista, kaupungistu- 
mista ja modernisaatiota, kiihdyttivät brittien, afrikaanerien ja afrikka- 

laisten yhteenottoja ja ruokkivat eteläisen Afrikan siirtomaavalloitusta 
kiihtyvällä vauhdilla vuosisadan lopulla. Afrikkalaiset menettivät asteit- 
tain maansa ja itsenäisyytensä muutamia poikkeuksia lukuun ottamatta, 
ja britit kukistivat afrikaaneritasavallat 1899-1902.°4 Limpopo-joen poh- 
joispuolella britit liittivät imperiumiinsa valtavia alueita Cecil Rhodesin 
British South Africa Companyn Rhodesian valtauksen ja Botswanan sekä 
Malawin alueille perustettujen protektoraattien myötä. Afrikkalais- 
väestön terveysolot heikkenivät yleisesti sotien, uusien ja vanhojen 
ihmis- ja karjasairauksien leviämisen ja ravitsemusolojen heikkenemisen 
myötä 1800-luvun lopulla ja 1900-luvun alussa.** Vuosisadan lopulla 
laajoille alueille itäisessä ja eteläisessä Afrikassa levinnyt karjarutto oli 
erityisen tuhoisa niille yhteisöille, joille karja oli ollut keskeinen vaurau- 
den ja ravinnon lähde, kuten xhosille, zuluille, matabeleille ja ngoneille. 
Näissä yhteisöissä myös arvostetuille parantajille oli maksettu toisinaan 
karjassa.” 

Vanha parantamiskulttuuri joutui useilla alueilla kriisiin, kun paran- 
tajia tai parantamiskultteja vastaan hyökättiin, ekologiset ja yhteis- 
kunnalliset olot muuttuivat ja tuhoisat epidemiat, kuten isorokko ja 
influenssa, järkyttivät yhteisöjä. Parantamiskulttuuri muuttui ja uusiu- 
tui murrosaikana, mutta säilytti myös vanhoja elementtejä. Kriisiaikana 
noituuden pelot vaikuttavat yleistyneen monin paikoin. Vuosien 1918- 
1919 influenssapandemia järkytti myös länsimaiseen lääketieteeseen, 
kristinuskoon tai islamiin turvautuvia afrikkalaisia ja herätti erilaisia 
uusia profeetallisia liikkeitä.*$ Eräs merkittävä muutos tapahtui paran- 
tajien sukupuolijakaumassa: naisten osuus parantajista kasvoi selvästi 
1800-luvun lopulla ja 1900-luvun alussa, ja monilla alueilla parantami- 
sesta tuli naisvaltainen ala. Tätä selittää osaltaan miesten lähtö siirto- 
työläisiksi ja se, että laittomuudestaan huolimatta parantaminen tarjosi 
naisille pääsyn rahatalouteen.*9 


64 Thompson 2000. 

65 Thompson 2000; Omer-Cooper 1994. 

68 Flint 2008, 111-114; Pandemioista Ranger 1992; Phillips 1990. 

69 Flint 2008, 116—117. Pohjois- Malawissa vimbuza-henkipossessioparantamisen muutosta naisvaltaisem- 
maksi on selitetty osin reaktiona miesten lähdölle siirtotyöläisiksi ja naisten aseman kriisiytymisellä. 

Kolonialistinen talousjärjestelmä, joka rakentui ennen muuta 
Kimberleyn ja Randin valtavien kaivoskompleksien ympärille, tarvitsi 
kasvavissa määrin afrikkalaista työvoimaa. Siirtotyöläisiä haalittiin yhä 
kauempaa ja vuosisadan vaihteessa Etelä-Afrikkaan virtasi työläisiä 
Namibiasta, Botswanasta, Malawista ja Mosambikista saakka. Laajalle 
ulottuvat siirtotyöläisverkot yhdistivät modernin eteläisen Afrikan alueet 
ja lukuisat afrikkalaiset kansat.7° Randin kaivoksissa ja Johannesburgin 
nopeasti kasvavassa suurkaupungissa kohtasivat tswanat, shonat, 
zulut, vendat samoin kuin monet malawilaiset ja mosambikilaiset ryh- 
mät. Siirtotyöläiset olivat enimmäkseen nuoria miehiä, joita houkutteli- 
vat kaivosten verraten korkeat palkat, olosuhteiden pakko ja seikkailun- 
halu. Heidän elinolonsa olivat ankarat ja sairastavuus ja kuolleisuus, 
varsinkin tuberkuloosiin, olivat korkeita. Sukupuolitaudit ja halpa alko- 
holi lisäsivät terveysongelmia kaikkien väestöryhmien parissa. Paran- 
nukselle oli kysyntää uusissa talouskeskuksissa, joita syntyi myös 
Rhodesiaan, Njassamaahan ja Mosambikiin. Osalla siirtotyöläisistä oli 
myös varaa maksaa parannuksesta rahalla tai tuontitavaroilla. Kaikki 
nämä tekijät vaikuttivat eteläisen Afrikan pluralistisen lääkintäkulttuurin 
modernisaatioon.” 

Suuremmissa kaivoksissa monet siirtotyöläiset joutuivat ensi ker- 
taa tekemisiin länsimaisen lääketieteen kanssa terveystarkastusten ja 
rokotusten myötä. 1910-luvulla etenkin malawilaisten ja mosambiki- 
laisten työläisten sairastavuus ja kuolleisuus (erityisesti tuberkuloosiin) 
oli niin suurta, että ”trooppisten” työläisten rekrytointi Randille kiel- 
lettiin 1930-luvulle saakka. Laittomia siirtolaisia virtasi kuitenkin yhä 
kaivoksiin, ja rekrytoinnin uudelleen aloittaminen Malawissa sallittiin 
virallisesti, kun kaivokset pystyivät vakuuttamaan viranomaiset siitä, 
että siirtotyöläisten terveydestä huolehdittaisiin riittävästi? Monet siir- 
tolaiset olivat kuitenkin turvautuneet afrikkalaisiin parantajiin jo ennen 
lähtöään. Mosambikissa, Malawissa ja muualla siirtotyöläiseksi lähte- 
minen oli tärkeä siirtymäriitti, jota varten parantajat antoivat lähtijöille 

erityisiä lääkkeitä. Näiden tarkoitus oli vahvistaa siirtotyöläisiä, suojella 
heitä matkalla usein vaarallisten alueiden halki ja turvata hyvä työpaikka 
perillä. Toisinaan parantajat tarjosivat lääkkeitä, joiden piti auttaa kan- 
didaatteja läpäisemään kaivosyhtiöiden lääkärintarkastukset. Ainakin 
Betsuanamaassa afrikkalaisia yrttejä sekoitettiin eurooppalaisperäisiin 
patenttilääkkeisiin: uusia lääkkeitä käytettiin erityisesti siirtotyöläisten 
kaivoksissa kohtaamien uusien vaarallisten ”valkoisten miesten tautien” 
hoitamiseen.” 

Eteläisen Afrikan parantamiskulttuureissa matkoilla suojelevat lääk- 
keet ja muiden muassa metsästäjiä suojelevat lääkkeet olivat tunnet- 
tuja jo varhain. Massiivisesti kasvanut siirtotyöläisyys ja uudenlainen 
elämä kaivoksissa, kaupungeissa ja matkoilla loi kuitenkin uudenlaisia 
tarpeita, joihin parantajat vastasivat. Siirtotyöläiset etsivät parannusta 
sairauksiin (erityisesti sukupuolitauteihin sekä tuberkuloosiin ja muihin 
keuhkosairauksiin), voimistavia lääkkeitä (sekä työhön että tappeluihin, 
jotka olivat maskuliinisessa ja etnisesti erotellussa kaivoskulttuurissa 
yleisiä) ja erilaisia onnenlääkkeitä (luck medicines). Onnenlääkkeet suoje- 
livat pedoilta ja ryöstäjiltä matkalla, auttoivat laittomia siirtolaisia välttä- 
mään viranomaisia ja löytämään hyviä työpaikkoja (kuten palvelusväkenä 
vauraissa kotitalouksissa). Anne Digby on kuvannut Randin aluetta 
erilaisten parannustapojen sulatusuuniksi. Kauempaa tulleilla paran- 
tajilla oli markkinoilla mahdollista kilpailuetua johtuen laajalle levin- 
neestä ajattelumallista, jonka mukaan voimakkaimmat parantajat löy- 
tyivät kaukaisempien ihmisryhmien parista. Siirtotyöläiset turvautuivat 
sekä länsimaisiin että afrikkalaisiin lääkkeisiin, ja myös kaupan kautta 
intialaisiin ja aasialaisiin lääkkeisiin. Esimerkiksi sukupuolitauteja hoi- 
dettiin sekä länsimaisin että afrikkalaisin lääkkein. Länsimaisista lääk- 
keistä rokotuksia ja ruiskeita pidettiin tehokkaina, joskin niitä myös vas- 
tustettiin niiden tuskallisuuden vuoksi. Pakollisia lääkärintarkastuksia, 
joihin kuului tyypillisesti punnitseminen, pidettiin usein nöyryyttävinä 
ja vastenmielisinä.” 

Afrikkalainen parantaminen oli kaivoskomplekseissa usein salaista. 
Esimerkiksi Dickson Sakala, joka oli malawilaisena siirtotyöläisenä 
Randilla 1950-luvulla, piti kotiseudultaan tuomansa lääkkeet salassa ja 
harjoitti parantajan toimintaa salaisesti.?* Kaivoslääkärien suhtautumi- 
nen afrikkalaiseen parantamiseen kuitenkin vaihteli, ja eräät lääkärit 
saattoivat avoimesti suositella potilaille afrikkalaisia parantajia ainakin 
1960-70-lukujen vaihteessa. Michael Vane, joka työskenteli kaivos- 
lääkärinä Randilla 1936-1949, oli kiinnostunut afrikkalaisesta lääkintä- 
kulttuurista kaivoksissa. Vane uskoi, että useimmat hänen potilaistaan 
olivat konsultoineet ensin noitatohtoreita — tämä näkyi ihoon leikatuista 
haavoista, joihin oli hierottu lääkettä (muti). Yleisesti parantamisen yksi- 
tyiskohdista oltiin kuitenkin vaitonaisia.”® 

Digby on esittänyt, että siirtotyöläisyys vaikutti osaltaan afrikkalaisen 
parantamisen kaupallistumiseen.”? Siirtotyöläisillä oli mahdollisuus 
maksaa parannuksesta rahana ja etukäteen kolonialististen keskusten 
parannusmarkkinoilla, siinä missä maaseudulla ja perinteisessä paran- 
tamiskulttuurissa, ainakin Malawissa, oli tyypillistä, että parantamisesta 
maksettiin jälkikäteen tulosten mukaan ja maksutavat olivat melko 
vaatimattomia, kuten kanoja. Laajalti eteläisessä Afrikassa tunnettu 
malawilainen parantaja Chikanga (1934-1993) ei veloittanut sairauksien 
parantamisesta, mutta laskutti siirtotyöläisiä ja muita onnenlääkkeistä, 
joita tilattiin Etelä-Afrikasta ja Botswanasta asti 1950- ja 1960-luvuilla.% 

Kaupallistumisteesi on uskottava, mutta sen tarkempaa kehitystä on 
vaikea tutkia ilman laajaa suullisen perimätiedon monipuolista kartoit- 
tamista ja analyysiä. Myös esikolonialistissa yhteisöissä on ollut arvostet- 
tuja parantajia, joille vauraat päälliköt maksoivat hyvin (erityisesti niissä 
yhteisöissä, joissa voitiin maksaa karjassa). Suurin osa parantajista on 
kuitenkin luultavasti ollut osa-aikaisia spesialisteja, joiden puoleen on 
käännytty satunnaisesti.8? On huomionarvoista, että myös maineikkailla 

moderneilla parantajilla, kuten Chikangalla, oli muita tulonlähteitä 
(Chikangalla oli tupakkafarmi ja vuokrattava pakettiauto). Monet 
modernit maaseudun parantajat, kuten eteläafrikkalainen Kas Maine 
(1894-1985) tai malawilainen Dickson Sakala vaikuttavat monialaisilta 
toimijoilta, joille parantaminen oli yksi toimi monen joukossa ja joille 
maanviljelys oli keskeistä. Kas Maine oli sharecropper-vuokraviljelija, 
jonka elämästä jäi hyvin vähän mainintoja arkistolähteisiin, mutta his- 
torioitsija Charles van Onselenin tekemät Mainen ja hänen perheensä 
haastattetelut, sekä erinomainen The Seed is Mine-elämäkerta tarjoavat 
poikkeuksellisen monipuolisen näkymän Etelä-Afrikan pienviljelijöiden 
muuttuvaan maailmaan 1900-luvulla.$4 

Kokoaikaisimmat ja kaupallisimmat parantajat olivat luultavasti eteläi- 
sen Afrikan urbaaneissa keskuksissa, jossa muthi- eli lääkekaupat yleis- 
tyivät nopeasti vuosisadan alussa. Durbanissa näiden liikkeiden luku- 
määrä kasvoi voimakkaasti 1940-luvulla, kunnes apartheid-hallinnon 
Group Areas Act -lain nojalla afrikkalaisia alettiin karkottaa kaupungeista 
”bantustaneihin” 1950-luvulla. Modernissa Etelä-Afrikassa traditionaa- 
linen alkoi vähitellen tarkoittaa mustia parantajia, kansanparantaminen 
(folk) köyhiä valkoisia ja vaihtoehtoinen vauraampia asiakkaita hoitavia 
parantajia. Näin rotu ja yhteiskuntaluokka näkyivät lääkintäkulttuu- 
rissa.*° 

Kuuluisimpien parantajien maine ja asiakaskunta ylitti kuitenkin 
rotu-, luokka- ja kansallisuusrajat. Eräs tunnetuimpia tällaisia parantajia 
oli Khotso Sethuntsa (1898-1972), Lesothon maaseudulla syntynyt mies, 
joka muutti nuorena Etelä-Afrikan unioniin ja joka oli jo alle 30-vuotiaana 
kansallinen kuuluisuus. Khotson lääkevalikoima kattoi varsinaisen 
parantamisen lisäksi muun muassa potenssilääkkeet, sään hallinnan 
ja vaurastumisen. Apartheidin kauden alussa hän väitti saaneensa yh- 
teyden afrikaanerien kansallissankari Paul Krugerin henkeen. Khotso 
ylläpiti hyviä suhteita sekä valkoisiin kansallisiin poliitikkoihin että mus- 

tiin paikallispoliitikkoihin Transkein bantustanissa, esiintyi miljonääri- 
nä ja hallinnoi etevästi julkisuuskuvaansa, mutta kuolemansa jälkeen 
hänen vaurautensa paljastui pitkälti näennäiseksi. Apartheid-hallinto 
käytti Khotson menestystä puolestaan esimerkkinä siitä, että ”erillinen 
kehitys” bantustaneissa olisi mahdollista. 


Parantajien strategiat 


Kolonialistisissa historioissa ja populaariesityksissä noitatohtorit esitet- 
tiin usein yksioikoisesti vihamielisinä länsimaista lääketiedettä ja kehi- 
tystä kohtaan. Esimerkiksi Laidler ja Gelfand väittivät, että noitatohtorit 
estivät monia afrikkalaisia hakeutumasta tohtori Fitzgeraldin sairaalaan 
Transkeissa 1860- ja 1870-luvulla. Voimakkaisiin parantajiin liitettiin 
1900-luvun alun Zimbabwessa massahypnoosin kyky.9 Vihamielisyys 
ja suora vastarinta kolonialismia, kristinuskoa ja lääketiedettä vastaan 
oli yksi parantajien strategioista, etenkin varhaisella siirtomaakaudella. 
Natalissa 1800-luvun jälkipuoliskolla lähetit valittivat, että parantajat 
saivat afrikkalaisia kristittyjä kääntymään takaisin pakanuuteen ja pake- 
nemaan lähetysasemilta kuoleman uhalla.” Parantajat pystyivät epäile- 
mättä väheksymään tai demonisoimaan eurooppalaista lääketiedettä. 
Länsimaisten sairaaloiden kirurgia ja veren käsittely ruokkivat osaltaan 
pelkoja sairaaloista tai lääkäreistä kannibaaleina, vampyyreina tai noi- 
tina.” Eräs mahdollinen taktiikka länsimaisten lääkäreiden maineen 
vahingoittamiseksi oli lähettää parantumattomina pidetyt potilaat hei- 
dän hoitoonsa. Näin uskoi 1920-luvulla Malawissa siirtomaalääkärinä 
toiminut Walter Gopsill, joka kirjoitti muistelmissaan myös, että noi- 
tatohtorit olivat nopeita tarttumaan eurooppalaislääkärien virheisiin. 
Parantajilla oli kuitenkin muitakin vaihtoehtoja. Mikäli johtavat pa- 
rantajat olisivat olleet todella niin voimakkaita paikallisyhteisössä kuin 

millaisina heidät usein esitettiin, ja mikäli he olisivat olleet täysin viha- 
mielisiä eurooppalaisia kohtaan, esimerkiksi monia varhaisia lähetys- 
asemia ei olisi lainkaan suvaittu. Pohjois-Malawin Ngonimaan suullisen 
tradition mukaan eräät johtavat näkijät olivat ennustaneet eurooppalais- 
ten tulon ja neuvoneet päälliköitä välttämään taistelua tulijoiden kanssa. 
Useissa tapauksissa parantajat osoittivat suoraa kiinnostusta euroop- 
palaisten tietämystä ja lääkkeitä kohtaan esimerkiksi lähettämällä osan 
lapsistaan lähetyskouluun ja hyväksymällä heidän ryhtymisensä lähetys- 
lääkärien assistenteiksi.9 

Kun Betsuanamaassa (Botswana) päällikkö Sekgoman kuningas- 
kunnassa maallikkolähetit nousivat maineeseen parantajina ja Sekgoman 
uusina neuvonantajina 1860-luvulla, tswana-parantajat pyrkivät hyväk- 
symään lähetit uudenlaisina parantajapappeina (ngaka). Kristillisen 
rukoilemisen yleistyessä ngakat korostivat, että hekin rukoilivat Jumalaa 
keräämiensä lääkeyrttien kautta siinä missä valkoiset rukoilivat kirjo- 
jensa avulla.? Sekgoman pojan Khaman johtaman kristillisen vallan- 
kumouksen jälkeen tswana-parantajat menettivät osan yhteiskunnal- 
lisesta statuksestaan muun muassa yhteisöllisten sateen turvaamisen 
rituaalien johtajina. Useimmista tuli vaatimatonta yksityispraktiikkaa 
harjoittavia herbalisteja, joita myös monet kristityt konsultoivat. Monet 
uudet tswana-evankelistat tulivat kuitenkin parantajasuvuista, ja osa 
heistä harjoitti rukousparantamista 1900-luvun alkupuolella. Rukoile- 
minen sateen tai parantumisen puolesta tarjosi toimintatavan, merkitys- 
kentän ja kielen, joka yhdisti kristillistä ja ei-kristillistä parantamis- 
kulttuuria. 

Väistäminen tai kätkeytyminen eurooppalaisilta lienee ollut yleisin 
afrikkalaisten parantajien strategia. Tämä oli helppoa maaseudulla, 
mutta myös kasvavat kaupungit tarjosivat tilaa harjoittaa parannusta 
kolonialistisen katseen katveessa. Oli verraten helppo väistää euroop- 
palaisia tai peittää parannustoiminta heiltä. Samoin parannuskeinojen 
ja lääkkeiden salaaminen oli tyypillistä. Toiminnan salaaminen oli ollut 

jo khoi-parantajille tyypillistä 1700-luvulla, eivätkä myöhemmätkään 
parantajat yleisesti jakaneet tietojaan mielellään.9* Afrikkalaisen paran- 
tamisen elinvoimaisuus kaivoskomplekseissa, jotka olivat periaatteessa 
poikkeuksellisen kontrolloituja kolonialistisia tiloja, osoittaa väistämisen 
ja salaamisen tehokkuuden. Tietyt parantamisen muodot, kuten noi- 
tuuteen, kollektiiviseen terveyteen ja henkipossessioon liittyvät toimet, 
olivat kuitenkin vaikeampia salata, ja tällaiset yhteisöllisemmät ja julki- 
semmat parannustoimet saattoivat tulla kolonialistien tietoon helpom- 
min myös afrikkalaisten informanttien toimesta. 

Parantajat saattoivat puolustautua myös avoimesti, määrittelemällä 
retorisin keinoin toimintansa uudelleen. Esimerkiksi 1880-luvun 
Natalissa esitettiin, että isangomat eivät enää ”haistaneet” noitia vaan 
ainoastaan sairauksia — tällä pyrittiin legitimoimaan näkijöiden toimin- 
ta. Kun Malawissa 1918-1919 siirtomaavirkamiehet ja lähetit yhdisti- 
vät voimansa vaatiessaan noitatohtoreita luopumaan noitien etsinnästä, 
eräs arvostettu ”noitatohtori” rekisteröityi lähetti Donald Fraserille, van- 
noi luopuneensa noitien etsimisestä, mutta samalla ilmoitti olevansa 
ammattimainen lääkäri, jonka erityisalaa oli ihmisten ja karjan hedel- 
mällisyyden parantaminen. Fraser totesi ”vanhan huijarin” vain vaih- 
taneen ”petostensa linjoja” mutta joutui tunnustamaan, ettei tämän 
toiminta ollut laitonta. 

Länsimaisten elementtien valikoitu ja luova omaksuminen oli osa 
parantajien strategioita muuttuvassa ja modernisoituvassa kulttuuris- 
sa. Uudempi tutkimus on kääntänyt päälaelleen 1960-luvulla esitetyn 
teesin afrikkalaisista ajattelumalleista suljettuina järjestelminä ja län- 
simaisesta tieteellisestä ajattelusta avoimena painottaen afrikkalaisten 
parantajien avoimuutta kohtaamisissa lääkärien kanssa.’ Parantajat 
saattoivat tunnustaa länsimaisen lääketieteen voiman tiettyjen sairauk- 
sien hoitamisessa ja samalla esittää, että afrikkalaisia vaivasivat myös 

sairaudet, joita eurooppalaiset eivät ymmärtäneet ja joille he eivät voi- 
neet mitään.'* Näin parantajat saattoivat määrittää erikoistumisalueita 
ja kulttuurisia sairauksia, joissa eurooppalaiset eivät voineet juurikaan 
haastaa heitä. Tällaisia kulttuurisidonnaisia sairauksia olivat muun 
muassa henkipossessioilmiöt, kuten indiki Zulumaassa,'™ tai vimbuza 
pohjois-Malawissa.' Länsimaisten lääkeaineiden, erityisesti helpom- 
min saatavilla olevien patenttilääkkeiden omaksuminen ja myös yhdis- 
täminen afrikkalaisiin kasvipohjaisiin lääkkeisiin oli myös mahdollista. 
Eurooppalaisten lääkkeiden katsottiin tehoavan uusiin, eurooppalaisina 
pidettyihin sairauksiin (kuten tuberkuloosiin) jotka yleistyivät laajene- 
van siirtotyöläisyyden kontekstissa. Esimerkiksi Kas Maine käytti hollan- 
tilaisia ja muita patenttilääkkeitä afrikkalaisten yrttien ohella." 

Myös lisääntyvä parantajien, potilaiden, lääkkeiden ja tekniikoiden 
liikkuvuus loi parantajille uusia mahdollisuuksia 1900-luvulla: tswana- 
parantaja saattoi opiskella Namibiassa, xhosa Zimbabwessa'% ja malawi- 
laisen parantajan potilaskunta saattoi tulla kaukaakin naapurimaista.'% 
Laillistaminen lisäsi Natalin herbalistien liikkuvuutta. Natalissa ja Zulu- 
maassa (nykyinen KwaZulu-Natalin osavaltio) afrikkalaiset ja intialaiset 
parantamiskulttuurit vaikuttivat toisiinsa erityisesti Durbanissa. Urbaa- 
neissa oloissa pääosin intialaisten omistamissa muthi-lääkekaupoissa 
hybridisoitunut afro-intialainen lääkintäkulttuuri kehittyi siirtomaa- 
vallan katveessa.'°° 

Professionalisoituminen parantajien strategiana polveutuu ainakin 
1930-luvulle Etelä-Afrikan osalta. Malawissa herbalistien yhdistyksiä 
perustettiin 1960-luvulta alkaen. Moderneilla parantajilla on usein kir- 
jallisia todistuksia professiostaan. Nämä paperit auttavat liikkuvia pa- 
rantajia myös rajanylityksissä.'*$ On huomionarvoista, että parantajien 

yhdistykset käyttävät yleisesti englanninkielistä termiä herbalist, vaikka 
jäsenkunnassa on tyypillisesti monenlaisia parantajia, myös näkijöitä 
ja henkipossessio- ja noituusspesialisteja. Tämä osoittaa, kuinka paran- 
tajat ovat ottaneet neutraalin tai positiivisen herbalisti-termin omaan 
laaja-alaiseen käyttöönsä, samalla pyrkien maksimaaliseen legitimaa- 
tioon myös länsimaisessa katsannossa. Noitatohtoreiden yhdistys olisi 
kolonialistisen painolastin seurauksena epäuskottava, epäilyttävä tai 
koominen. 


Kolonialistinen tiedontuotanto, sen rajoitukset ja perinnöt 


Kolonialismin kaudella afrikkalaista parantamiskulttuuria arvioitiin, 
määriteltiin ja arvotettiin kirkoissa, oikeuslaitoksessa ja antropologis- 
etnografisessa tiedontuotannossa. Prosessin tuloksena syntyi uusia 
kategorioita kuten ”noitatohtori” ja ”herbalisti”. Antropologiassa ja 
etnografiassa tietyt parannustavat korostuivat toisten jäädessä vähem- 
mälle. Useissa tapauksissa eurooppalaisille kirjoittajille ominaista oli 
fiksaatio noituuteen ja siihen liittyviin sairauksiin, noituuden ehkäisyyn 
ja neutralisointiin.'*9? Etelä-Afrikan, Botswanan ja Namibian khoisan- 
kansojen parannuskulttuurin tutkimus keskittyi puolestaan voimakkaasti 
sanien parantavaan transsitanssiin. Kuten Chris Low on todennut, tässä 
tutkijat jättivät vähemmälle huomiolle khoisanien tärkeän parannus- 
tavan, hieronnan. Poikkeuksena olivat 1900-luvun alun enimmäkseen 
saksankieliset etnografit Namibiassa, joiden kiinnostus hierontaan saat- 
toi kummuta Pohjois-Euroopassa yleisestä luonnonparannusliikkeestä 
(hieronta, voimistelu, luonnonhoidot)."° 

Etelä-Afrikassa länsimainen lääketiede, kristillinen lähetysliike ja val- 
koinen valtiovalta yhdistivät asteittain voimansa afrikkalaisia perinteisiä 
parantajia vastaan 1800-luvulla ja 1900-luvun alkupuolella. Monet paran- 
tajat harjoittivat toimintaansa salaisesti välttääkseen sosiaalisen stigma- 
tisoinnin ja oikeuslaitoksen. Parantajien konsultointi oli kuitenkin 

yleistä myös koulutetun afrikkalaisen väestön parissa." On syytä muis- 
taa, että riippumatta kolonialistisista määrittelyistä ja vallankäytöstä, 
afrikkalainen parantamiskulttuuri säilytti elinvoimaisuutensa, muuttui 
ja mukautui siirtomaavallan, uskonnollisten muutosten ja modernisaa- 
tion prosessien mukana. 

Positiivisempi suhtautuminen ja kiinnostus parantajia kohtaan säilyi 
kolonialismin aikana ennen kaikkea antropologian alalla. Positiivisem- 
mat arviot afrikkalaisesta parantamiskulttuurista olivat yleensä maallik- 
kojen, eivät lääkärien, esittämiä, mutta myös eräät eteläafrikkalaiset psy- 
kiatrit ja erityisesti psykoanalyytikot osoittivat positiivista kiinnostusta 
parantajien toimintaan 1930-luvulla."? Toisen maailmansodan jälkeen 
kiinnostus parantamiseen lisääntyi vähitellen. Zimbabwessa pitkän uran 
lääkärinä, professorina, itseoppineena historioitsijana ja antropologina 
tehneen Michael Gelfandin tuotanto ilmentää tätä kehityskaarta. 

Gelfand kirjoitti usein parantajista ”noitatohtoreina” ja varsinkin his- 
toriallisissa esityksissään teki selväksi käsityksensä länsimaisen lääke- 
tieteen ylivertaisuudesta." Shona-parantajista ja potilaista tekemissään 
tutkimuksissa Gelfandin etnografinen lähestymistapa oli kuitenkin 
avoin, analyyttinen ja kiinnostunut. Esimerkiksi teoksessaan Medicine 
and Custom in Africa (1964) Gelfand purkaa noitatohtorin kategoriaa 
kriittisesti, puhuen parantajista termillä medicine men, joita voi jakaa 
karkeasti herbalisteihin ja näkijöihin (diviner, nganga), mutta Gelfandin 
mukaan monet shona-parantajat harjoittivat kumpaakin parantajan 
osa-aluetta. Parantajien lääkkeet saattoivat olla hyviä tai pahoja, ja raja 
parantajan ja noidan välillä saattoi olla häilyvä. Vaikka Gelfand pitikin 
noitatohtori-nimitystä osittain osuvana, koska noituuden hoitaminen 
oli niin tärkeä osa shona-parantajien työkenttää, hän myös totesi, että 
parantajat itse vastustivat tätä termiä, koska se yhdisti heidät noitiin. 
Tässä teoksessa hän pyrki välttämään sitä ”kunnioituksesta heidän 
tunteitaan kohtaan”."4 Witch Doctor-teoksen esipuheessa Rhodesian 

pääministeri Roy Welensky ylisti Gelfandia ”Hollywoodin noitatohtori- 
version” tuhoamisesta tekemällä ymmärrettäväksi parantajien yhteisöl- 
lisen aseman, herbalistiset taidot ja roolin sairauksien ennaltaehkäisys- 
sa." (Tästä huolimatta myös esim. Gelfandin myöhemmässä, otteeltaan 
antropologisessa noituususkomuksia käsittelevässä teoksessa The 
African Witch on nähtävissä populaaria ja eksotisoivaa kuvastoa: teoksen 
kansikuva esittää paljasrintaista noitanaista hyeenan selässä.”*) 
1900-luvun jälkipuolelta tunnetaan myös valkoisia eteläafrikkalaisia 
parantajia, joista osa oli ja on taustaltaan antropologeja."” Gelfandin ja 
ammattilaisantropologien kuten Margaret Readin ja Max Gluckmanin 
tutkimukset vaikuttivat myös joihinkin länsimaisiin lääketieteellisiin 
asiantuntijoihin. Teoksensa Aspects of Medical Investigation in Africa 
(1962) lopussa Lontoon Bureau of Hygiene and Tropical Diseases -viraston 
johtaja Charles Wilcocks korosti afrikkalaisten parantamiskäsitysten 
rationaalisuutta omassa kontekstissaan ja varoitti länsimaisia ylimieli- 
syydestä terveysvalistuksessa. Wilcocksin mukaan länsimaisen lääke- 
tieteen tuomisessa Afrikkaan tarvitaan kärsivällisyyttä, pitkiä keskus- 
teluja, kommunikaatiota ja erilaisten käsitteiden selvittämistä. Lopulta 
länsimaisen lääketieteen menestyksen tai epäonnistumisen ratkaisee 
sen tehokkuus ja toimivuus paikallisten ihmisten kokemina.™ 
Etelä-Afrikassa afrikkalaisten parantajien laillinen asema parani 
apartheidin kauden loppupuolella. Vuoden 1974 vaihtoehtoisia hoito- 
muotoja koskeva asetus (Homeopaths, Naturopaths, Osteopaths and 
Herbalists Act) loi puitteet afrikkalaisten parantajien tunnustamiseen 
herbalisteina,"9 ja parantajat laillistettiin kansallisesti 1985. Aidsin aika- 
kaudella parantajat on nähty sekä ongelmana että voimavarana HIV/ 
aidsin vastaisessa kamppailussa. Olosuhteissa, joissa biomedikaalista 
hoitoa ja henkilökuntaa on riittämättömästi väestöön nähden, paran- 
tajissa on nähty myös potentiaalia, jota pitäisi hyödyntää enemmän." 

117 Digby 2006, 287—294; Wreford 2007. 

118 Wilcocks 1962, 93-117. Dialogista länsimaisten tutkijoiden ja afrikkalaisten parantajien välillä ks. esim. 
Harjula 1981. 

119 Phatlane 2014, 37. 

120 Digby 2006; Phatlane 2014. 

Vuonna 2009 Etelä-Afrikassa oli Phatlanen mukaan 185 500 paranta- 
jaa ja 68 000 kokopäivätoimista herbalistia siinä missä yliopistokoulu- 
tettuja lääkäreitä oli vain 34000 ja apteekkareja 11000.™ Parantajien 
määrästä on esitetty korkeampiakin arvioita, Etelä-Afrikan osalta aina 
kolmeensataantuhanteen asti. WHO:n arvion mukaan (2003) noin 80% 
afrikkalaisista turvautuu perinteiseen parantamiseen jossain määrin; 
Etelä-Afrikan osalta arviot ovat vaihdelleet 60 ja 95 prosentin välillä. 
Nykyisessä Etelä-Afrikassa on noin 250 parantajien yhdistystä, jotka ovat 
saaneet valtiovallan tunnustusta ja tukea toimintansa laillistamiseen ja 
valvontaan.” 

Myös Malawissa, jossa modernin lääketieteen resurssit ovat Etelä- 
Afrikkaa huomattavasti vähäisemmät, perinteiset parantajat osallistuvat 
HIV/aidsin vastaiseen työhön. Esimerkiksi Pohjois-Malawissa, Mzuzun 
kaupungissa toimi vuosina 2009-2010 suosittu nuori parantaja, jonka 
luokse tuli potilaita myös naapurimaista. Hän oli myös HIV/aids- 
valistusaktivisti, joka parantajana hoiti monenlaisia sairauksia noituu- 
desta käärmeenpuremiin, mutta korosti lähettävänsä aids-tapaukset 
suoraan sairaaloihin.'?* Toinen suosittu malawilainen parantaja totesi 
haastattelussa, että HIV/aids oli ainoa sairaus, jota hän ei yrittänyt hoi- 
taa. HIV/aids oli hänen mukaansa parantamaton, koska siinä kyse oli 
useista sairauksista potilaan ruumiissa, ja HIV:n saaneen potilaan veri 
oli jo ”kontaminoitunut”.”5 

Näiden parantajien toiminta ja argumentaatio osoittavat osaltaan 
afrikkalaisen parantamisen dynaamista, pluralistista ja hybridiä luon- 
netta, jossa vaikutteet ja rinnakkaiselo länsimaisen lääketieteen ja sen 
sairauskäsitysten välillä ovat jatkuneet jo vuosisatoja. Tässä kulttuurissa 
myös omien rajoitusten ja parantamattomien sairauksien tunnustami- 
nen ja tunnistaminen ovat tärkeitä piirteitä. Kommunikaatio, yhteistyö 
ja työnjako modernin lääketieteen ja perinteisen parantamisen välillä 
on mahdollista, mutta usein vaikeaa, eikä helppoja ratkaisuja perus- 


121 Phatlane 2014, 33. 

122 Digby 2006, 300. 

123 Flint 2008, 156-157. 

124 Haastattelu, M. M., Dunduzu, Mzuzu, 10.7.2009. 
125 Haastattelu, M. J., Mzuzu, 22.6.2010. 

tavanlaatuisten käsityserojen ylittämiseen ole. Kolonialismin kauden 
perintöjä eteläisen Afrikan lääkintäkulttuurille ovat toisaalta valta- 
kamppailut, vallankäyttö ja kahtiajaot ”afrikkalaisen” ja ”länsimaisen” 
tai ”perinteisen” ja ”modernin” välillä, toisaalta pyrkimys hyödyllisten 
asioiden omaksumiseen ja ymmärtämiseen kulttuuri- ja kielirajojen yli. 
Ymmärtäminen on näistä perinnöistä luultavasti vaikein, myös histo- 
rioitsijoille.?* 

Sorrettujen vastaisku 


Afrobrasilialaisen lääkintäkulttuurin muuttuvat 
merkitykset 1700—1940' 


Kalle Kananoja 


Historiallisen sosiologian klassikkoteoksessa Casa-Grande & Senzala 
(1933) brasilialainen Gilberto Freyre kiinnitti huomiota koloniaalisen 
(1500-1815) ja keisarillisen (1822-1889) Brasilian lääkintäkulttuuriin.? 
Käsitellessään korkeaa lapsikuolleisuutta maansa menneisyydessä Freyre 
osoitti afrikkalaisten orjien olleen tärkeässä roolissa Brasilian plura- 
listisen lääkintäkulttuurin muotoutumisessa. Afrikkalaiset toimivat 
paitsi suoneniskijöinä ja hampaanvetäjinä, myös kätilöinä, imettäjinä 
ja parantajina. Freyren mukaan portugalilainen, pitkälti luonnon- 
lääkkeiden käyttöön perustunut parantaminen ei merkittävästi eron- 
nut afrikkalaisten tai intiaaniparantajien käyttämistä keinoista. Kuten 


1 Kiitän Lauri Tähtistä tätä lukua koskevasta kritiikistä sekä Eduardo Franca Paivaa tuesta ja ohjauksesta. 

2  Koloniaalinen Brasilia oli Portugalin siirtomaavalta vuodesta 1500 alkaen. Portugalin hovi siirtyi Brasi- 
liaan vain muutamia päiviä ennen kuin Napoleonin joukot valloittivat Portugalin vuonna 1807. Vuosina 
1815-1822 Brasilia muodosti yhtenäisen kuningaskunnan Portugalin ja Algarven kanssa, kunnes se 
itsenäistyi 7.9.1822. Tämän jälkeen Brasilia muodosti keisarikunnan vuoteen 1889 asti. Valtonen 2001, 
147-162, 613-620. Vaikka Valtonen keisarikunnan sijaan viittaa ”kuningasvallan” aikaan, on keisari- 
kunta nähdäkseni oikeampi käännös portugalin ”Imperio”-termille. Muodollisesti hallitsijoista Dom 
Pedro | (1822-1831) ja Dom Pedro II (1831-1889) käytettiin titteliä "Imperador,” joka sekin kääntyy 
ennemmin keisariksi kuin kuninkaaksi. 

3 Freyre 1998, 362—364. Freyren merkityksestä yhteiskuntateoreetikkona, ks. Burke 2005. 

tämän teoksen johdannossa ja Hugh Caglen artikkelissa on esitetty, Por- 
tugalin imperiumissa lääkinnällinen hybriditeetti oli normi, ei poikkeus. 

Freyre jatkoi aiheen käsittelyä Casa-Granden jatko-osassa Sobrados 
e Mucambos (1936). Hänen mukaansa Euroopassa koulutuksensa saa- 
neet lääkärit kävivät keisarillisessa Brasiliassa katkeraa kamppailua 
afrikkalaisia sekä alkuperäiskansojen tietämyksestä ammentavia paran- 
tajia vastaan. Nämä parantajat tunsivat kokemusperäisesti paikallisten 
trooppisten lääkekasvien käyttömahdollisuudet. Frityisesti maaseudulla, 
jonne koulutettujen lääkärien valta ei ulottunut, ihmiset jatkoivat yrttien 
käyttöä parantaessaan sairauksia ja vastustivat ranskalaiseksi ja englan- 
tilaiseksi leimattujen uusien lääkkeiden ja hoitomenetelmien käyttöön- 
ottoa. Freyren mukaan osa brasilialaisista — yhteiskunnalliseen luokkaan 
tai ihonväriin katsomatta — halusi selvästi säilyttää perinteisen lääkintä- 
järjestelmän ennemmin kuin korvata sen tai muuttaa sitä. Vasta- 
hakoisuus kulttuurista muutosta kohtaan yhdisti orjanomistajat orjiin 
ja entisiin orjiin sekä näiden jälkeläisiin. Euroopasta tuotua uusinta 
lääketieteellistä ajattelua vastustettiin — sen tehokkuutta sairauksien 
parantamisessa epäiltiin laajalti.4 

Brasilian moniarvoisen lääkintäkulttuurin muotoutumisesta on kes- 
kusteltu laajasti. Sen historiallinen kaari on yhtenäinen muualla maail- 
massa ja monissa latinalaisen Amerikan maissa nähdyn kehityksen kans- 
sa.) Brasilian erikoispiirteenä voi kuitenkin pitää afrikkalaisperäisten, 
synkretististen lääkintäjärjestelmien, kuten candomblen ja umbandan, 
vahvaa asemaa. Niiden säilyminen nykypäivään asti ei kuitenkaan ole ollut 
mikään itsestäänselvyys, sillä modernisaatiokehityksen myötä niiden 
toimintaedellytyksiä koetettiin aktiivisesti murentaa erityisesti 1800- ja 
1900-lukujen taitteessa. Samaan aikaan ne ovat kuitenkin nauttineet 
laajaa kannatusta kansan parissa. Nämä suvaitsevaisuuden ja suvaitse- 
mattomuuden väliset vastakkaiset vetovoimat ovat voimakkaasti värittä- 
neet suhtautumista afrobrasilialaiseen parantamisperinteeseen. 


4 Freyre 1996, 508. Freyren ansiot ja vaikutus myöhemmälle yhteiskuntatieteelliselle tutkimukselle ovat 
kiistattomat, mutta hänen johtopäätöksiään on myös laajalti kritisoitu ja niistä keskustellaan edelleen. 
Hyvä johdanto näihin väittelyihin löytyy teoksesta Burke & Pallares-Burke 2008. 

5 Cueto ja Palmer 2015, 16—34, 51-57; Sowell 2001; Palmer 2003. 

Tässä luvussa käsitellään afrobrasilialaisen lääkintäkulttuurin muut- 
tuvia ja ristiriitaisia merkityksiä laajemmassa yhteiskunnallisessa kon- 
tekstissa. En aio käsitellä parantamisen rituaalisia sisältöjä ja muotoja 
yksityiskohtaisesti, vaan keskityn enemmän parantamiseen kohdistunei- 
siin asenteisiin eri aikoina.* Puhun afrobrasilialaisesta lääkintäkulttuu- 
rista uskonnon sijaan. Candombleta ja muita afrikkalaisperäisiä uskon- 
toja käsitellään usein uskontotieteen näkökulmasta,” mutta kuten useat 
tämän kirjan artikkelit osoittavat, uskonnon ja parantamisen erottami- 
nen toisistaan on vaikeaa ellei mahdotonta. Nykyaikainen, sekulaarissa 
Euroopassa vallitseva jaottelu tieteellisen ja uskonnollisen tai hengelli- 
sen parantamisen välillä ei toimi kuvattaessa eri aikoina ja eri puolilla 
maailmaa vallinneita lääkintäjärjestelmiä.$ 

Koloniaalisella kaudella afrikkalaiset parantajat olivat usein merkit- 
tävässä asemassa paikallisyhteisöissä, sillä vaihtoehdot olivat etenkin 
kaupunkien ulkopuolella vähissä. Terveyspalveluiden tarjoajina paran- 
tajat kilpailivat lääkärien, apteekkarien ja pappien kanssa pluralistisessa 
lääkintäkulttuurissa, jossa sairaat saattoivat etsiä tietä terveyteen vuo- 
rollaan kultakin näistä spesialisteista. Orjanomistajat turvautuivat myös 
afrikkalaisiin parantajiin — jos eivät oman perheensä terveyden suhteen, 
niin ainakin orjiensa sairauksien parantamisessa. Suhtautuminen afrik- 
kalaisiin parantajiin oli kuitenkin ristiriitaista: laajasta kysynnästä ja 
kannatuksesta huolimatta parantajien toiminta saattoi helposti päätyä 
kirkon ja inkvisition tutkittavaksi, joskaan tämä ei automaattisesti joh- 
tanut tuomioon. 

1800-luvun keisarillisessa Brasiliassa afrikkalaisia parantajia ja afro- 
brasilialaisia kulttuurisia käytäntöjä pyrittiin enenevässä määrin tukah- 
duttamaan. Sama jatkui vielä 1900-luvun alkuvuosikymmeninä. 
1930-luvulla kuitenkin alkoi käänteentekevä kehitys kohti synkretis- 
tisten parantamiskulttien yhteiskunnallista hyväksymistä, joka oli osa 


6 Afrobrasilialaisten parantamisrituaalien muodosta ja sisällöstä on runsaasti kirjallisuutta. Hyviä 
perusteoksia ovat esim. Bastide 1978; Parés 2013. 

7 Suomenkielistä kirjallisuutta afrikkalaisperäisistä uskonnoista on hyvin vähän. Aihetta sivutaan artik- 
kelissa Karjalainen ja Vuola 2014; sekä opinnäytetöissä Hamara 2007; Paavola 2008. 

8 Uskonnosta ja lääkinnästä, ks. esim. Hinnells & Porter (toim.) 1999. 

Brasilia, tekstissä esiintyvät paikat. 


laajempaa keskustelua afrikkalaisen kulttuurin merkityksestä Brasilian 
sosiaalisessa muotoutumisessa. Tämän kehityksen tuloksena afro- 
brasilialainen lääkintäkulttuuri tuli vähitellen osaksi Brasilian kan- 
sallista kulttuuri-identiteettiä ja levisi maastamuuton ja muualla maail- 
massa heränneen kiinnostuksen myötä myös maan ulkopuolelle. 

Afrikkalaiset parantajat koloniaalisessa Brasiliassa 


Koloniaalisen Brasilian rikkaudet rakentuivat afrikkalaisen työvoiman 
käytölle. 1500-luvun puolivälistä 1800-luvun puoliväliin kestäneen orja- 
kaupan aikana Brasiliaan tuotiin nykyisten arvioiden mukaan 4864000 
orjaa, kun taas portugalilaisia siirtolaisia saapui maahan siirtomaa-ajalla 
enintään 700 000 henkeä, näistä valtaosa 1700-luvun aikana. Brasiliassa 
oli myös merkittävän suuri intiaaniväestö, joka kuitenkin vetäytyi uudis- 
asutuksen tieltä ja jonka läsnäolo lähteissä on monesti näkymätöntä.” 
Tämä demografinen kehitys vaikutti voimakkaasti maan kulttuuriseen 
muotoutumiseen. Eteläisellä Atlantilla vallitsi kahdenvälinen kauppa, 
jossa orjia ostettiin viemällä Brasiliasta Afrikkaan tupakkaa, alkoholia ja 
intialaisia tekstiilejä. Läntinen Keski-Afrikka ja Benininlahti olivat mer- 
kittävimpiä orjien lähtöalueita Brasiliaan (Taulukko 1),'* ja näistä osista 
Afrikkaa tuli Brasiliaan myös parantajia. Orjien mukana Atlantin ylitse 
siirtyi afrikkalaisia käsityksiä terveydestä, sairaudesta ja parantamisesta. 
Koloniaalisessa Brasiliassa afrikkalaista parantamista kutsuttiin ylei- 
sellä termillä calundu ja parantajia siitä johdetulla termillä calunduzeiro/a 
tai calundureiro/a. Termi oli johdettu läntisessä Keski-Afrikassa puhutun 
kimbundun kielen sanasta kilundu, ja se juurtui Brasiliaan Angolasta 
tuotujen orjien mukana 1650-luvun puoliväliin mennessä. Kimbundun 
kielessä kilundu merkitsi esivanhempien henkiä, jotka ottivat ihmisen 
valtaansa — toisin sanoen henkipossessiota, joka oli keskeisessä roolis- 
sa läntisen Keski-Afrikan parantamisrituaaleissa. Brasiliassa calundu 
merkitsi henkien lisäksi parantamisrituaaleja, joissa parantajat menivät 
transsiin rummuilla soitetun musiikin ja tanssin avulla. Possession kes- 
keinen tarkoitus oli sairauden syyn selvittäminen, minkä jälkeen paran- 
taja hoiti sairautta lääkekasvien tai niiden sekoitusten avulla." 
Parantajista käytettiin Brasiliassa muitakin termejä, joista yleisin 
lienee ollut portugalin kielen noitaa merkitsevä sana feiticeiro/a. Tähän 
liittyvät myös termit feitico (taikakalu) ja feiticaria (noituus), jotka esiin- 


9 Langfur (toim.) 2014. 
10 Kananoja 2011. 
11 Souza 1986; Sweet 2003; Kananoja 2012 ja 2016. 

Taulukko 1. Arvio Afrikasta Brasiliaan tuoduista orjista alueittain, 1561-1856. 


Senegambia | Kulta- Beninin- | Biafran- | Läntinen Kaakkois- | Yhteensä 
rannikko | lahti lahti Keski-Afrikka | Afrikka 

1561-1600 o o o 500 28800 o 29300 
1601-1650 7500 600 4000 5200 303100 o| 320400 
1651-1700 2000 9600| 49300 9 500 385000 7800| 464100 
1701-1750 9600| 49600] 320900| 27100 477700 1200| 891900 
1751-1800 50200 900| 274100] 9100 757 200 5700 | 1097200 
1801-1850 39 900 3800| 227200] 71400 1441700] 262500 | 2054700 
1851-1856 o o 1500 o 3400 2000 6 900 
Yht. 109100| 64500| 877000| 122600 3969900| 279200 | 4864400 


Lähde: <http://slavevoyages.org/tast/assessment/estimates.faces> [viitattu 16.1.2017] — Huom: kaikki luvut pyö- 
ristetty lähimpään sataan. Taulukosta on jätetty pois nykyisten Sierra Leonen ja Liberian alueilta tuodut orjat, 
yhteensä 15 000, jotka on kuitenkin sisällytetty kokonaismäärään. 


tyivät keskiaikaisessa lainsäädännössä. Näin ollen varhaismodernissa 
Portugalissa feitico ei merkinnyt erityisesti afrikkalaista vaan universaa- 
lia ilmiötä, josta tuli osa eurooppalaisten ja afrikkalaisten kulttuurista 
vuorovaikutusta. Sen sijaan parantajaa merkitsevä sana curandeiro/a 
esiintyy lähdeaineistossa harvemmin. Osittain tämä kertoo siitä, että 
afrikkalaiset parantamisrituaalit nähtiin noituutena, joka oli paholaisen 
aikaansaannosta. Se kertoo myös vallan rakentumisesta ja siitä, että noi- 
tuus oli ennemmin ulkopuolisen esittämä syytös kuin parantajan oma 
määritelmä työstään. 

Koloniaalisesta Brasiliasta tunnetaan useita yksittäisiä parantajia ja 
parantamisyhteisöjä, joista on kirjoitettu sekä suppeampia että laajem- 
pia tapaustutkimuksia. Käsittelen tässä erityisesti kahta parantajaa, 
Domingos Alvaresia ja Pai Caetano Angolaa, joiden toiminnassa voidaan 
nähdä useita yhtäläisyyksiä, vaikka he olivat lähtöisin eri maantieteelli- 


12 Vasta myöhemmät protestanttiset Afrikan matkaajat 1600- ja 1700-luvuilla johtivat feitico-termistä 
sanan fetissi (engl. fetich, ranskan fétiche) ja sitä alettiin pitää osoituksena afrikkalaisten erilaisuudesta 
suhteessa eurooppalaisiin. Ks. Sansi 2011, 19-23. 

13 Alaviitteissä 5 ja 9 mainittujen töiden lisäksi ks. Reis 1988; Mott 1988, 1993 ja 1994; Nogueira 2005; 
Kananoja 2013. 

siltä alueilta Afrikasta ja toimivat Brasiliassa eri paikoissa eri aikoina. 
Molempien parantamistoiminta joutui inkvisition tarkkailun alle, joten 
kaikki heistä saatavilla oleva tieto perustuu kuulustelupöytäkirjoihin ja 
todistajanlausuntoihin. 

Länsi-Afrikasta nykyisen Beninin alueelta lähtöisin ollut Domingos 
Alvares orjuutettiin Dahomeyn armeijan käymissä sodissa vuosien 
1728 ja 1732 välillä. Kuten taulukosta 1 ilmenee, Domingos orjuutet- 
tiin aikana, jolloin orjien vienti Benininlahden alueelta Brasiliaan oli 
huipussaan. Kotimaassaan hän oli Sakpata-jumaluudelle omistautu- 
nut parantaja, joka oli erikoistunut isorokon hoitoon. Domingos päätyi 
plantaasiorjaksi Pernambucoon, jossa hän sai katolisen kasteen. Monien 
muiden afrikkalaisten orjien tavoin Domingosin maailmankuva oli 
joustava ja integroiva, ja hän näytti hyväksyvän kasteen ennemmin mie- 
lenkiinnolla kuin vastenmielisyydellä. Sokerinviljely Koillis-Brasiliassa 
ajautui kriisiin Domingosin saapumisen aikoihin ja hänet lähetettiin 
Recifen urbaaniin ja kosmopoliittiseen ympäristöön, jossa hän alkoi jäl- 
leen harjoittaa parantajan tointa. Domingos tarjosi palveluksiaan aluksi 
muille orjille, mutta maineen levitessä hän tuli yleisesti tunnetuksi 
parantajana, jonka luona kävivät ”kaikenlaiset ihmiset. Tämä tapahtui 
orjanomistajien luvalla, sillä Domingosin isäntä Jacinto de Freitas myös 
vuokrasi Domingosta kaupunkia ympäröiville sokeriviljelmille ja -myl- 
lyille, joilla työskenteli suuri joukko terveydenhoitoa tarvitsevia mustia. 
Afrikkalaisperäisellä parantamisella oli näin ollen yhteiskunnan valkois- 
ten eliittien hiljainen hyväksyntä.'4 

Tällä hyväksynnällä oli kuitenkin rajansa. Domingos alkoi ajan mit- 
taan kulkea omalla luvallaan etsimässä asiakkaita, mikä herätti sokeri- 
myllynomistajien epäilykset. Freitas yritti turhaan rajoittaa Domingosin 
liikkeitä. Kun isäntä alkoi epäillä orjaansa karjan, hevosten ja jopa mui- 
den orjien tappamisesta, sai Domingos vahingollisen maineen noitana.” 
Lopulta hänet myytiin Rio de Janeiroon, missä hän jatkoi parantamis- 


14 Sweet 2011, 20-26, 55-65. 

15 Parantajien pitäminen yhtä aikaa hyödyllisinä ja haitallisina on yleinen piirre maagisessa 
maailmankuvassa, sillä jos joku pystyy parantamaan taudin, hänen ajatellaan myös pystyvän 
aiheuttamaan sen. Ks. Vuori 1979, 35. 


268 KALLE KANANOJA 


toimintaansa tarjoten asiakaskunnalleen vaihtoehtoisen hoitomuodon, 
joka kilpaili Euroopassa koulutuksen saaneiden lääkäreiden ja kirurgien 
sekä apteekkarien ja suoneniskijöiden kanssa. Puolen vuoden kuluessa 
Domingos oli jälleen pulassa omistajansa kanssa, mutta hänet myytiin 
miehelle nimeltä Jose Cardoso de Almeida, joka osti hänet saadakseen 
orjiensa korkean kuolleisuuden aisoihin. Kun Domingos onnistui 
menestyksekkäästi parantamaan joukon Almeidan orjia, hänen sallittiin 
parantaa vapaasti ja ansaita rahaa, jonka turvin hän osti itsensä vuoden 
sisällä vapaaksi." 

Vapaus vain kasvatti Domingosin suosiota, ja pian hän pyöritti 
parantamistoimintaa omassa asunnossaan, joka kuitenkin joutui alku- 
vuodesta 1740 erään papin ratsaamaksi. Tämä ei kuitenkaan hidasta- 
nut miehen vauhtia: pian tämän tapauksen jälkeen hän pyöritti peräti 
kolmea parantamiskeskusta eri puolilla Rio de Janeiroa. Domingosin 
parantamistoiminta perustui Länsi-Afrikasta polveutuviin vodun- 
rituaaleihin ja brasilialaisten lääkekasvien käyttöön. Lisäksi siinä oli 
sijansa myös katolisilla pyhimyksillä, joita parantaja käytti rituaaleissaan. 
Domingos keräsi ympärilleen seuraajia, jotka muodostivat eräänlaisen 
parantamisyhteisön. Yhteisöön liittyi Domingosin parantamia entisiä 
orjia, joista osa oli lähtöisin Afrikasta ja osa syntynyt Brasiliassa. Kaikki 
eivät kuitenkaan nähneet parantamistoimintaa ja sen laajuutta positii- 
visessa valossa, minkä johdosta inkvisitio pidätti Domingosin vuonna 
1742. Hänet lähetettiin Lissaboniin tuomittavaksi. Tässä vaiheessa hän 
oli harjoittanut parantamista Brasiliassa jo vuosikymmenen ajan, eikä 
tarina vielä lopu tähän. Portugalissa Lissabonin inkvisitio karkotti hänet 
Castro Marimin kylään Algarveen, jonka ympäristössä Domingos elätti 
itsensä jatkamalla parantamistoimintaansa sekä myymällä palveluksiaan 
selvännäköisenä aarteenetsijänä. Evoran inkvisitiotuomioistuin vangitsi 


16 Sweet 2011., 68-71, 99-101. Uuden maailman orjayhteiskunnista Brasilia alkoi 1700-luvun alkupuolelta 
lähtien erottua muista alueista vapautettujen orjien suuren määrän vuoksi. Orjien tuonnin Afrikasta 
päättyessä vuonna 1856 vapaiden värillisten osuus koko väestöstä oli jo suurempi kuin orjien määrä. 
Brasiliassa orjilla oli kolme tietä vapauteen: omistajan vapaaehtoisesti myöntämä vapaus ilman ehtoja 
tai ehtojen kanssa (esim. vapautetun orjan piti olla isännän käytettävissä tietyn ajan tai tiettyihin 
tehtäviin) sekä orjalle annettu mahdollisuus ostaa itsensä vapaaksi (coartagäo), jossa orja sitoutui 
maksamaan isännälle osamaksuna tietyn summan rahaa tiettynä aikana, joka saattoi vaihdella 
kuukausista useisiin vuosiin. Ks. Klein ja Luna 2010, 250—259. 

hänet uudelleen ja määräsi hänet karkotettavaksi Pohjois-Portugaliin, 
jossa Domingosin jäljet katoavat lopullisesti." 

1750-luvulla Brasilian sisämaassa Minas Geraisin kapteenikunnassa 
pidätettiin afrikkalainen parantaja Caetano Angola, joka nimensä 
mukaisesti oli lähtöisin läntisestä Keski-Afrikasta. Caetanon synnyin- 
seutua on mahdotonta määritellä tarkemmin, sillä orjakaupan aikaan 
Angola merkitsi yleisesti koko läntisen Keski-Afrikan rannikkoa Loan- 
gosta Kunenejoelle. Termillä oli myös kaksi tarkempaa määritelmää, 
jotka olivat portugalilaisten nimellisesti hallitsema Angolan siirtokunta 
(Reino de Angola) sekä Angolan kaupunki (Cidade de Angola), jolla 
kutsuttiin alueen tärkeintä orjasatamaa Luandaa. Brasiliassa Angola- 
sukunimen saivat siirtokunnan alueelta tai sisämaasta sen ulkopuolelta 
lähtöisin olevat orjat, jotka lastattiin orjalaivoihin Luandassa. Vastaavasti 
etelämpänä Benguelassa myytyjä orjia kutsuttiin nimellä Benguela. 

Caetanon parannustoiminta tuli kirkollisten viranomaisten tietoon 
lokakuussa 1758. Ilmianto tehtiin Marianan kaupungissa, joka toimi 
piispanistuimena Minas Geraisin alueella. Ilmiannon mukaan orjan- 
omistaja Joäo da Costa Baptista oli palkannut Caetanon parantamaan 
maatilallaan työskenteleviä orjia. Toiminta olikin ollut menestykse- 
kästä, sillä Caetano oli parantanut yhden Brasiliassa syntyneen nais- 
orjan. Todistajanlausunnon mukaan Caetano oli karannut orja, ja Costa 
Baptistan väitettiin olevan tietoinen tästä. Käytännössä orjanomistaja 
siis suojeli afrikkalaista karkuria, koska tämän parannustaito oli hänen 
käytössään. Kuulustelussa Costa Baptista otti käytännönläheisen näkö- 
kulman Caetanon parannuskeinoihin — hänen mukaansa Caetanon 
konstit toimivat, koska tämä käytti tehokkaita yrttejä, eikä sen takia, että 
tämä olisi turvautunut Paholaisen apuun, mikä oli tyypillinen katolisen 
kirkon ja inkvisition tulkinta kansanparantajien toiminnasta." 

Caetanon maine levisi Marianan ympäristössä, sillä seuraavan vuo- 
den elokuussa hänet ilmiannettiin jälleen. Tällä kertaa hänet ilmiannet- 
tiin toiselle inkvisition komissaarille, Manoel Cardoso Frasäo Castelo 


17 Sweet 2011, 103-118, 147—155. 
18 Caderno do Promotor 121, ff. 213r-214v, Arquivo Nacional da Torre do Tombo, Tribunal do Santo Ofício, 
Inguisicäo de Lisboa [tästä lähtien ANTT, TSO/IL]. 

Brancolle, joka ei ollut tietoinen, että Caetanosta oli jo lähetetty yksi ilmi- 
anto Lissaboniin — tätä ensimmäistä ilmiantoa inkvisiittorit eivät kos- 
kaan käsitelleet. Castelo Brancon kuulemat todistajat väittivät Caetano 
Angolan parantavan noituuden Paholaisen väliintulon avulla sekä pai- 
kantavan fetissejä selvännäkemisen avulla. Caetanon väitettiin kehuskel- 
leen, että ”hän tietää kaikki asiat”. Hänen kerrottiin kulkevan paikasta 
toiseen paljastaen ihmisille sairauksia aiheuttavia noitia. Castelo Branco 
näki Caetanon yliluonnollisten taitojen olevan lähtöisin itse Paholaises- 
ta, joten hän määräsi Caetanon pidätettäväksi.'9 

Kuten Domingos Alvares, myös Caetano oli käyttänyt parantamis- 
taitoaan vapautensa saavuttamiseen. Caetanolla oli hyvä maine eri- 
tyisesti orjanomistajien keskuudessa. Luutnantti Martinho de Freitas 
Guimaräes oli palkannut Caetanon selvittämään, miksi hänen orjansa 
kuolivat joukoittain. Freitasin luona Caetano oli selvittänyt, kuka oli 
vastuussa kuolettavista fetisseistä, joiden ajateltiin aiheuttavan orjien 
sairastumisen. Kun Caetano ilmiannettiin toisen kerran, hänen kerrot- 
tiin päässeen vapauteen valkoisen lakimiehen Manoel da Guerra Lealin 
avustuksella. Todistajien mukaan Leal oli sairastunut vakavasti erään 
orjan myrkytettyä hänet, jolloin Caetano oli pelastanut hänet varmalta 
kuolemalta. Tämän jälkeen Leal oli ostanut Caetanon tämän alkuperäi- 
seltä omistajalta ja antoi tämän työskennellä vapaasti parantajana sekä 
ansaita rahaa ostaakseen itsensä vapaaksi.?? 

Lissabonissa inkvisiittorit tutustuivat Caetanon tapaukseen, mutta 
eivät katsoneet tarpeelliseksi ryhtyä jatkotoimenpiteisiin. Toisin kuin 
Domingos Alvares, Caetano ei joutunut Lissaboniin kuultavaksi. Hän 
pääsi vapauteen lokakuussa 1763 oltuaan 4 vuotta pidätettynä Ouro 
Preton vankilassa. Vapautusta edelsi virallinen, inkvisition komissaarin 
antama nuhtelu, jossa Caetanoa moitittiin pahansuopuudesta ja varoi- 
tettiin vakavista seuraamuksista, mikäli hän jatkaisi toimintaansa paran- 
tajana ja selvännäkijänä. Käsi Raamatulla vannoen Caetano myönsi 
rikkeensä ja lupasi muuttaa tapansa. Mielenkiintoiseksi tilaisuuden 


19 Caderno do Promotor 125, f. 275r, ANTT, TSO/IL. 
20 Caderno do Promotor 125, ff. 277v-280r, ANTT, TSO/IL. 

tekee se, että Caetano allekirjoitti omakätisesti nuhtelupöytäkirjan,? joka 
nostaa esiin kysymyksen Caetanon luku- ja kirjoitustaidosta. Mustien 
afrikkalaisten allekirjoitukset tämäntyyppisissä asiakirjoissa 1700-luvulla 
ovat todella harvinaisia — yleensä lukutaidottomien ihmisten alle- 
kirjoituksena oli ristin erilaiset variaatiot. Koska Caetanoa ei missään 
vaiheessa kuulusteltu, tämän taidon alkuperästä ei ole mitään tietoa. Fi 
ole täysin mahdotonta, että se olisi peräisin Angolasta, jossa kirjoitus- 
taito levisi 1600- ja 1700-luvuilla.?? 

Sekä Domingos Alvares että Caetano Angola voidaan nähdä osana 
moniarvoista uskonnon sävyttämää lääkintäkulttuuria, joka vallitsi kolo- 
niaalisessa Brasiliassa. Näiden molempien afrikkalaisten parantajien 
hoitokeinot olivat sekoitus afrikkalaisia ja eurooppalaisia uskonnollisia 
rituaaleja, mutta yhtä olennaista siinä oli saatavilla olevien lääkekasvien 
tuntemus. Lisäksi heidän asiakaskuntaansa kuului sekä orjia että orjan- 
omistajia. Vaikka molemmat lopulta ilmiannettiin inkvisitiolle, heillä 
oli runsaasti myös tukijoita ja monet antoivat näille parantajille ainakin 
hiljaisen hyväksyntänsä — erään luonnehdinnan mukaan tavalliset brasi- 
lialaiset elivät kappelin ja calundun eli katolisen kirkon ja afrikkalaisen 
uskonnollisuuden välissä. Stuart Schwarz on osoittanut uskonnollisen 
suvaitsevaisuuden olleen iberialaisissa yhteiskunnissa vähintään yhtä 
merkittävä voimavara kuin suvaitsemattomuuden ja ”harhaoppien” 
tukahduttaminen, joka kulminoitui Espanjan ja Portugalin moninaisiin 
inkvisitioihin. Schwartzin mukaan Brasilian orjayhteiskunnassa val- 
linnut synkretismi ja kaksijakoisuus sekä afrikkalaisten parantamis- 
yhteisöjen suosio johtui siitä, että magiaan liittyvät uskomukset olivat 
yhtä yleisiä Portugalissa kuin Brasiliassa ja Afrikassa. Vaikka inkvisiit- 
torit näkivät parantamisen taikauskona ja Paholaisen aiheuttamana 
pahansuopuutena, tavalliset ihmiset olivat vakuuttuneita hoitokeinojen 
tehosta ja epäilivät, oliko kyse todella pahuudesta ja vadrinteoista.*4 

Käytännössä koloniaalisen Brasilian lääkinnällinen pluralismi voi- 
daan nähdä tunnustuksessa, jonka nuori nainen nimeltä Joaguina Maria 


21 Caderno do Promotor 125, 274v, ANTT, TSO/IL. 

22 Kirjoitustaidon leviämisestä Angolassa, ks. Santos ja Tavares, toim. 2002 ja 2010. 

23 Mott 1997. 

24 Schwartz 2008. Magiasta ja taikauskosta varhaismodernissa Portugalissa, ks. Paiva 1997. 

da Conceição antoi inkvisition virkailijoille Marianassa vuonna 1790. 
Joaguina kertoi, kuinka hän vaikeasta sairaudesta kärsiessään oli ensin 
hakenut virallisen luvan varassa toimineiden lääkäreiden apua. Näiden 
antamat lääkkeet eivät kuitenkaan olleet vaikuttaneet, ja lääkärit olivat 
todenneet, että taikakalut (feiticos) aiheuttivat hänen sairautensa. Tämän 
jälkeen Joaguina kuuli kahdelta valkoiselta mieheltä afrikkalaisista 
parantajista, jotka voisivat auttaa häntä. Molemmat parantajat diagnosoi- 
vat hänen sairautensa johtuvan noituudesta ja he yrittivät parantaa hänet 
rituaalin avulla, jossa he tekivät ristinmerkin ja lausuivat loitsuja vieraalla 
kielellä. Toiselta parantajalta Joaguina sai lääkkeitä, jotka eivät kuiten- 
kaan auttaneet vaivaan. Tämän jälkeen Joaguina kävi kahden valkoisen 
kansanparantajan luona, joista ensimmäinen käytti fransiskaanimunkin 
siunaamia yrttejä valmistaakseen potilaalleen yrttikylvyn ja joista toinen 
suoritti possessiorituaalin, jossa hän ”meni taivaaseen” etsimään vas- 
tauksia Joaguinan sairauden parantamiseksi. Joaguina kertoi tämän 
jälkeen käyneensä vielä kahdesti afrikkalaisten naisten järjestämissä 
calundu-rituaaleissa.? 

Joaguinan tunnustus on osuva osoitus 1700-luvun lopulla Minas 
Geraisissa vallinneesta lääkintäkulttuurin pluralismista. Siinä voi- 
daan nähdä, kuinka oppineet lääkärit olivat tietoisia kansanomaisista 
sairauskäsityksistä ja noituususkomuksista ja joutuivat tunnustamaan 
voimattomuutensa näiden käsitysten edessä. Se kertoo myös siitä, että 
valkoisten ja mustien parantajien käyttämät lääkintäjärjestelmät eivät 
rituaalisesti eronneet toisistaan. Joaguinan potilaskertomus on osoitus 
siitä, että kansanparantaminen limittyi brasilialaiseen kansankatolisuu- 
teen — papin siunaamat yrtit olivat osa parantajan lääkevarastoa. 


Candomblé 1800-luvun Brasiliassa 


1800-luku ja 1900-luvun ensimmäinen kolmannes, erityisesti vuodet 
1870-1930, olivat Brasiliaan suuntautuneen eurooppalaisen siirtolai- 


25 Processo 6680, ff. 5-5v, ANTT, TSO/IL. 

Taulukko 2. Arvio Benininlahdelta ja läntisestä Keski-Afrikasta Bahiaan ja 
Kaakkois-Brasiliaan tuoduista orjista, 1808-1856. 


Bahia Kaakkois-Brasilia 
Benininlahti 159 700 17800 
Lantinen Keski-Afrikka 142200 930 800 
Lahde: <http://slavevoyages.org/tast/assessment/estimates.faces> [viitattu 16.1.2017]. 


suuden kulta-aikaa. Portugalilaisten lisäksi maahan suuntasi suuri mää- 
rä siirtolaisia Espanjasta, Italiasta, Saksasta ja Lähi-idästä. ?* Orjien tuonti 
Afrikasta Brasiliaan kuitenkin jatkui vuoteen 1856 asti. Vuonna 1808 
alkaneen imperiaalisen kauden aikana ja sen jälkeen Brasiliaan tuo- 
tiin vielä 1832600 orjaa. Orjien tuonnissa oli jonkin verran alueellisia 
eroja ja yhteydet Afrikkaan olivat erilaiset Koillis- ja Kaakkois-Brasilian 
välillä. Siinä missä Kaakkois-Brasilian, pääasiassa siis Rio de Janeiron, 
orjakauppa oli suuntautunut Angolaan, Bahia toi enemmistön orjistaan 
Benininlahdelta (ks. taulukko 2). Tämä selittää osittain myös sen, miksi 
Bahiassa kehittyneet parantamiskultit pohjautuivat Länsi-Afrikan vodun/ 
orixa -jumaluuksien palvomiseen. Suuri osa 1800-luvun alussa tuoduista 
orjista oli nykyisen Nigerian ja Beninin alueelta lähtöisin olleita joruboita, 
joita Brasiliassa kutsuttiin termillä nagö. Toinen suuri ryhmittymä oli 
nykyisen Ghanan, Togon ja Beninin alueelta saapuneet gbe-kielten (eri- 
tyisesti ewe ja fon) puhujat, jotka Bahiassa ryhmitettiin jeje-kansaksi. 
Jeje-nagö-jaottelu jätti jälkensä myös parantamiskultteihin, vaikka itse 
asiassa eri alkuperään jäljitettävät rituaalit ovat erittäin lähellä toisiaan 
vuosikymmenten saatossa tapahtuneen piirteiden yhdentymisen myötä. 
Jotkut tutkijat puhuvatkin mieluummin jeje-nagö-rituaalikompleksista 
kuin erottavat näitä toisistaan.? 

Termi candomble esiintyi kirjallisissa lähteissä ensimmäisen kerran 
vuonna 1807. 1800-luvun puolivälissä sitä käytettiin Bahiassa yleisenä 
afrikkalaisperäisiä uskontoja merkitsevänä terminä? Sillä viitattiin paitsi 


26 Levy 1974; Lesser 2013. 

27 Matory 2005, 21-25. 

28 Hyviä yleiskatsauksia candomblen varhaisvaiheisiin Bahiassa ovat Parés 2013; Castillo ja Parés 2010; 
Reis 1989. 

moninaisiin uskonnollisiin käytäntöihin, myös hierarkkisesti organi- 
soituihin yhteisöihin ja temppeleihin, joista nykyään käytetään nimi- 
tystä terreiro. Bahiassa candomblé identifioitui 1800-luvulla gbe-kieltä 
puhuviin jeje- ja jorubaa puhuviin nagö-kansoihin, mutta sen pitäminen 
orjien uskontona on ongelmallista, koska candomblen seuraajat saattoi- 
vat olla yhtä lailla valkoisia katolisia tai modernismin nimeen vannovia 
intellektuelleja, jotka näkivät konventionaalisen katolisen opin tai lääke- 
tieteelliset hoitokeinot liian rajoittavina. Historioitsija Jodo José Reisin 
mukaan brasilialaiset saattoivat samanaikaisesti vannoa hyvin erilaisten 
ja keskenään ristiriitaisten kulttuuristen koodien nimeen, koska näistä 
kulttuurisista koodeista saattoi hyvinkin löytyä elementtejä, joiden avulla 
ihmiset yrittivät ratkaista kaikenlaisia vaikeuksia elämässään, oli kyse 
sitten sairauksista, rakkaus- ja rahahuolista tai poliittisista kiistoista.?9 
Koloniaalisella kaudella alkanut tapa antaa afrikkalaisille parantajille 
hiljainen hyväksyntä jatkui 1800-luvulla. Miespuoliset, valkoiset ja kato- 
liset orjanomistajat etsivät terveyttä afrikkalaisten parantajien luota, 
mikäli muut keinot epäonnistuivat. Kuten Reis on huomauttanut, 
candomblén käsitteleminen vastarintana onkin tästä näkökulmasta 
katsottuna ongelmallista. Vain muutamassa tapauksessa candomblen 
harjoittamisella voidaan katsoa olleen suora yhteys orjien avoimeen 
kapinointiin. Sen sijaan oli yleistä, että candomblé-terreirot toimivat 
eräänlaisena orjien pakopaikkana. Rituaaleihin vihkiytyminen ja initiaa- 
tio candomble-yhteisöön saattoi hyvinkin kestää useita kuukausia, mikä 
ei orjanomistajien näkökulmasta ollut hyväksyttävää. Avoimen vasta- 
rinnan sijaan candomblen katsottiin antavan orjille keinoja psykologiseen 
ja farmakologiseen sodankäyntiin — rituaalien ja huumaavien lääke- 
kasvien avulla ajateltiin voitavan kesyttää omistaja (amansar senhor) tai 
pehmentää omistajan tahdonvoima (abrandar o ânimo do senhor) 3° 
Viranomaisten mukaan Salvadorin kaupunki Bahiassa oli täynnä 
afrikkalaisia parantamisen ja magian spesialisteja, joiden toimintaan 
viitattiin useilla termeillä: batuque, tabaque ja samba merkitsivät yhtei- 
söjä, jotka kokoontuivat yhteen rummuttamaan ja tanssimaan mutta 


29 Reis 2011. 
30 Reis 2011. 

joiden toimintaan ei välttämättä kuulunut uskonnollis-lääkinnällisiä 
piirteitä. Calundu ja candomble puolestaan viittasivat afrikkalaisperäisiin 
kulttuurisiin tapoihin, joilla oli uskonnollinen ulottuvuus. Viranomaiset 
tekivät usein ratsioita terreiroihin ja pidättivät rituaalien järjestäjiä. Sano- 
malehdet puolestaan raportoivat säännöllisesti afrikkalaisperäiseen 
parantamiseen ja uskontoihin kohdistuvasta vainosta. Afrikkalaisen 
parantamisen tunnusmerkkejä olivat rumpujen käyttö ja tanssiminen 
rumpujen ja muiden lyömäsoitinten tahtiin; jumaluuksia esittävät pat- 
saat tai niitä symboloivat esineet, vaatteet ja korut; yrtit, juuret ja luut 
sekä näistä valmistetut lääkeseokset sekä fyysinen, eristetty tila, jossa 
parantamisrituaali suoritettiin, joko vaikeapääsyisessä metsämaastossa 
tai talojen sisällä 3" 

1800-luvun kuluessa candomblé muuttui vähitellen puhtaasti afrik- 
kalaisesta lääkinnällis-uskonnollisesta toiminnasta kohti sen nykyistä, 
afrobrasilialaista muotoa. Hardingin mukaan 1800-luvun Bahiassa 
candomblé-rituaaleihin osallistuneet olivat pääasiassa mustia Afrikassa 
syntyneitä naisia, kun taas rituaalien johtajina toimivat useimmiten mie- 
het. 1800-luvun jälkimmäisellä puoliskolla rituaaleihin alkoi kuitenkin 
osallistua yhä enemmän Brasiliassa syntyneitä mustia, ja naiset toimivat 
enenevässä määrin poliisille ilmiannettujen yhteisöjen johtajina. Afrik- 
kalaisten parantajien rooli oli erityisen suuri urbaanien keskusten ulko- 
puolella, jossa koulutettuja lääkäreitä oli vähemmän. Paikoin curandeirot 
saattoivat hyvinkin olla alueensa pääasiallisia terveyspalveluiden tarjoa- 
jia, kuten kävi Bahiassa Recöncavon alueella Salvadorin ulkopuolella.?? 

Bahian kaupunkien järjestyssäännöissä afrikkalaisperäisten paranta- 
miskulttien harjoittaminen kiellettiin, vaikkei candombleta mainittu 
nimeltä. Fpäilevää suhtautumista kaikkeen afrikkalaisperäiseen Bahiassa 
1800-luvulla selittää osaltaan vahva orjien vastarinnan perinne, joka kul- 
minoitui epäonnistuneeseen orjien kapinaan vuonna 1835.3 Intellektu- 
ellien sanomalehtikirjoituksissa candomblé pääsääntöisesti tuomittiin 
uhkana yleiselle järjestykselle ja sen harjoittajat leimattiin tietämättö- 


31 Harding 2000, 76-85. 
32 Harding 2000, 54-56, 71-74. 
33 Reis 1993; Schwartz 1992. 

miksi ja taikauskoisiksi.3* Julkisen sanan negatiivisesta suhtautumisesta 
ja viranomaisten harjoittamasta aktiivisesta ajojahdista huolimatta 
candomblén seuraajien lukumäärä kasvoi. Poliisien tulosta varoittava 
suullinen viidakkorumpu auttoi pitämään parantamisrituaalit piilotettui- 
na, mutta siitä huolimatta monet kulttien jäsenet joutuivat pidätetyiksi 
ja kidutetuiksi. Suhtautuminen candomblen harjoittajiin oli kuitenkin 
ristiriitaista virkavallan keskuudessa: vaikka ylin poliisijohto antoi jatku- 
vasti määräyksiä hajottaa säännöllisesti kokoontuvat candomble-yhteisöt, 
määräyksiä ei aina toteltu alemman virkakunnan keskuudessa. 

Brutaalista tukahduttamisesta huolimatta afrobrasilialaiset uskon- 
not pysyivät hengissä, sillä ne tarjosivat alemmille yhteiskuntaluokille 
mahdollisuuden liittyä hyvin organisoituun yhteisöön, jonka kautta 
aukeni tilaisuuksia sosiaaliseen verkostoitumiseen. Monille juurettomil- 
le entisille orjille parantamisyhteisö toimi fiktiivisenä sukulaisverkostona 
-rituaaliset spesialistit toimivat ”pyhimysten äiteinä ja isinä” (mai-de-santo 
ja pai-de-santo), kun taas yhteisöön initioidut yksilöt olivat ”pyhimysten 
tyttäriä ja poikia” (filha-de-santo ja filho-de-santo). Terveyden edistämi- 
nen oli myös tärkeässä roolissa, sillä rituaaliset spesialistit olivat harvoja 
terveyspalveluiden tarjoajia, joihin köyhillä oli varaa. Bahian alueella 
esiintyi 1800-luvun jälkimmäisellä puoliskolla useita epidemioita 
— kolera (1855), keltakuume ja punatauti (1881) sekä isorokko (1883 ja 
1891) — joihin etsittiin apua candomble-terreiroista 3* 

Eräs Bahian kulkutautien hoidossa hyvin tunnettu parantaja oli 
Anacleto Urbano da Natividade, joka oli Omolu-jumaluudelle omistau- 
tunut Jorubamaalta lähtöisin ollut entinen orja. Omolu oli sairauksien 
jumala, jolle initioidut henkilöt saivat usein parantamisen lahjan. Vuo- 
den 1855 koleraepidemian aikana Anacleto hoiti ihmisiä näiden kodeissa 
ja paransi myös omistajansa, eversti Umbelino da Silva Tostan perheen- 
jäseniä. Kiitollisuudenvelkaan jäänyt orjanomistaja salli Anacleton pe- 
rustaa candomblé-terreiron. Tostan perheen myöntämästä luvasta huoli- 


34 Graden 1998. Gradenin mukaan sanomalehtikirjoitukset bahialaisessa O Alabama -lehdessä kertovat 
enemmän kirjoittajien ennakkoluuloista kuin candomblen harjoittamisen todellisuudesta. 

35 Reis 2008, 27—47. 

36 Wimberly 1998, 78-79. 

matta Anacleto pyrki pitämään parantamisrituaalinsa salassa, sillä ne 
olivat kaikesta huolimatta edelleen lainvastaisia. Orjanomistajien myön- 
nytykset afrikkalaisperäisten uskontojen harjoittamiselle voidaan nähdä 
strategiana, jonka avulla omistajat pyrkivät pitämään orjapopulaation 
tyytyväisenä — toisin sanoen takaamaan sen, että työvoima tuotti mah- 
dollisimman paljon 7 

Parantajat eivät toki olleet ainoita epidemioiden taltuttajia, vaan osa 
orjanomistajista perusti plantaaseilleen sairaaloita, joiden yhteydessä 
orjille annettiin farmaseuttisia lääkkeitä. Brasiliassa myös lääketie- 
teellinen tutkimus erityisesti trooppisen lääketieteen saralla kehittyi 
voimakkaasti 1800-luvun jälkimmäisellä puoliskolla. Latinalaisen Ame- 
rikan lääketieteen historian tutkimuksessa on viimeisen parin vuosi- 
kymmenen aikana alettu kiinnittää aiempaa enemmän huomiota alueen 
kotoperäiseen ja dynaamiseen lääketieteelliseen tutkimukseen, joka voi- 
mistui erityisesti 1900-luvun alussa.? Kuitenkin jo ennen trooppisen 
lääketieteen institutionalisoitumista Euroopan siirtomaavalloissa Brasi- 
liassa toimi lääkäreitä, jotka yrittivät ymmärtää ja kehittää trooppisten 
tautien tutkimusta omassa yhteiskunnassaan. Julyan Peard on tarkas- 
tellut Bahiassa toimineiden lääkärien koulukuntaa (Escola Tropicalista 
Bahiana), joka uudisti lääketieteen koulutusta ja ennen kaikkea troop- 
pisten sairauksien tutkimista kotikaupungissaan Salvadorissa. Vaikka 
näiden noin 30 lääkärin muodostama verkosto kokeili uusia, yhdys- 
valtalaisissa ja ranskalaisissa lääketieteen aikakauskirjoissa esiteltyjä 
leikkausmenetelmiä ja hoitomuotoja, he myös testasivat paikallisilta 
parantajilta saamiaan lääkekasveja. Tropicalista-lääkärien työtä ohjaava 
periaate oli keskittyminen Brasiliassa ilmeneviin epideemisiin sairauk- 
siin — toisin sanoen ei pitänyt odottaa, että vastaukset tulisivat Euroopas- 
ta, vaan parannuskeinoja tuli etsiä itse.*° 

Orjuus kiellettiin Brasiliassa lailla vasta 1888, joten myös Bahian 
tropicalistat toimivat yhteiskunnassa, jossa orjuus oli edelleen sallittua. 


37 Wimberly 1998, 82-84. 

38 Mariosa 2006, 77-84, 91-110. 
39 Cueto ja Palmer 2015, 58-105. 
40 Peard 1997, 4-11. 

Bahialaisista lääkäreistä erityisesti Manuel Victorino Pereira nousi lääke- 
tieteellisissä kirjoituksissaan vastustamaan orjuutta, sillä hän näki sen 
oleellisimpana syynä loistautien yleisyyteen. Loisten aiheuttama ane- 
mia oli Pereiran mukaan seuraus sosiaalisista oloista, joissa orjat elivät: 
”anemia on köyhien, orjien ja kurjien sairaus”. Bahialaisia lääkäreitä voi- 
daan pitää paitsi trooppisten tautien tutkimuksen uranuurtajina, myös 
sosiaalilääketieteen edustajina. Tässä mielessä heidän työtään leimasi 
jännite uuden ja kehittyvän biomedikaalisen lääketieteellisen tutkimuk- 
sen ja vanhemman näkemyksen — jossa elinympäristö oli sairauden pää- 
asiallinen selittäjä — välillä. 

Rio de Janeirossa 1800-luvun ensimmäisellä puoliskolla toimineet 
afrobrasilialaiset parantajat tunnetaan huomattavasti heikommin kuin 
Bahian alueen afrobrasilialainen lääkintäkulttuuri. Karaschin mukaan 
lähteissä viitataan usein vain afrikkalaisten ”outoihin” tapoihin ja paran- 
tajiin huijareina, joskin heidän mainittiin usein myös olevan menes- 
tyksekkäämpiä sairauksien parantamisessa kuin koulutettujen lääkärei- 
den. Afrikkalainen parantaminen Riossa näyttää olleen huomattavasti 
järjestäytymättömämpää kuin Bahiassa, jossa terreirot toimivat niihin 
kohdistuneesta tukahduttamisesta huolimatta. Candomblé levisi Bahiasta 
Rio de Janeiroon 1880-luvulla orjuuden tullessa laittomaksi Brasilias- 
sa. Orjuuden lakkauttaminen vuonna 1888 käynnisti valtavan muutto- 
liikkeen maaseuduilta kohti kaupunkikeskuksia — erityisesti Rioon, jossa 
syntyi laajaa kysyntää afrobrasilialaisten uskontojen harjoittamiselle. 
Kiihtyvä kaupungistuminen sai myös aikaan suuremman tarpeen sää- 
dellä julkista tilaa ja yleistä järjestystä, minkä myötä afrobrasilialainen 
lääkintäkulttuuri joutui valtion tarkempaan tarkasteluun. 

Afrobrasilialainen lääkintäkulttuuri herätti kiinnostusta Brasiliaan 
matkanneiden ulkomaalaisten silmissä. Vuosina 1845-1846 Brasiliassa 
vieraillut Thomas Ewbank kertoi mustien ”noitien” hoitavan niitä, joi- 
hin mikään muu parannuskeino ei ollut tepsinyt. Hänen mukaansa iki- 
aikaiset hoitomenetelmät kuten öljyssä paistetuista madoista valmistettu 


41 Peard 1997, 19-20. 
42 Karasch 1987, 262-264. 
43 Rocha 1995. 

haude ja padassa kuivatetusta kameleontista valmistettu hammaslääke 
olivat Riossa suosittuja. Ewbank kertoi mustilla olevan vastaavia, Afri- 
kasta tuotuja reseptejä.14 

Brasilian terveysoloista kirjoitti myös suomalainen kasvitieteilijä 
Edvard Wainio, joka matkusti Brasiliaan vuonna 1885, ja jonka matka- 
kertomus julkaistiin kolme vuotta myöhemmin. Keltakuume-epidemia 
oli riehunut Rio de Janeirossa Wainion matkaa edeltäneellä vuosikym- 
menellä, jolloin kuolleisuus kaupungissa oli ollut huomattavan paljon 
suurempaa kuin syntyvyys. Siitä huolimatta Rion väestö kasvoi kaupun- 
kiin muuton seurauksena. Wainio luonnehti sitä kosmopoliittiseksi 
kaupungiksi, ”jossa muukalaisuudella on suuri sija.” Wainio matkusti 
myös sisämaahan Minas Geraisin osavaltioon. Junamatkan varrella 
Wainion huomion kiinnittivät sairaat, puolialastomat mustat 


joiden koko ruumis monasti oli melkein yhtä ainoaa haavaa, ja 
muita mitä inhoittavimmassa tilassa olevia sairaita näki nimittäin 
usein asemilla kerjäämässä, todistuksena terveydentilasta paikka- 
kunnalla. Sairaudenhoito on vielä hyvin kehittymättömällä kannalla 
sisämaassa ja sairashuoneiden puutteessa saavat köyhät hoitaa it- 
seään niinkuin voivat.*° 


1800-luvun lääketieteellisillä teksteillä ja julkista hygieniaa koskevilla 
keskusteluilla oli suuri merkitys vuosisadan jälkipuolen sosiaalisissa 
uudistuksissa. Näissä kirjoituksissa orjien sosiaaliset, biologiset, hen- 
gelliset ja moraaliset puutteet nousivat kansalliseksi huolenaiheeksi: 
mustista tehtiin leimallisesti uuden porvarillisen Brasilian vihollisia. 
Kirjoittajat sekoittivat sulavasti biologisia ja sosiaalisia käsityksiä orjien 
vajavaisuudesta korostaen omia käsityksiään heidän tyhmyydestään, kar- 
keudestaan ja moraalisesta korruptoituneisuudestaan sekä sairauksille 
alttiista ruumiistaan. Orjuuden lakkauttamisen jälkeen julkisesta tervey- 
destä tuli valtava yhteiskunnallisen huolenaihe, koska afrobrasilialaiset 


44 Ewbank 1856, 247—248. 
45 Wainio 1888, 26; Tautien historiasta 1800-luvun Rio de Janeirossa, ks. myös Karasch 1987, 146-184. 
46 Wainio 1888, 45. 

pääsivät vapaasti jakamaan fyysisen tilan valkoisten ja mulattien kans- 
sa.47 

Brasilia julistautui tasavallaksi vuonna 1889. Ensimmäisessä tasa- 
valtalaisessa perustuslaissa tehtiin selkeä ero kirkon ja valtion välillä. 
Kuten aikaisemmin Ranskassa ja Yhdysvalloissa, uskonnosta tuli Brasi- 
liassa periaatteessa yksityisasia, mutta tämä ei koskenut afrobrasilialai- 
sia uskontoja ja parantamista. Käsitys vapautettujen orjien vaarallisuu- 
desta ja ”ulkomaalaisuudesta” eli afrikkalaisuudesta — siitä huolimatta, 
että valtaosa vuonna 1888 vapautetuista orjista oli syntynyt Brasiliassa 
— eli vahvana republikaanisen eliitin mielessä. Lainsäädännön tasolla 
tämä käsitys johti kaksijakoisiin toimiin. Ensinnäkin lainsäädännön 
avulla pyrittiin tukemaan ainoastaan eurooppalaisten maahanmuuttoa. 
Toiseksi afrobrasilialainen uskonnonharjoittaminen luokiteltiin julkisen 
terveydenhuollon piiriin kuuluvaksi ilmiöksi, ei uskonnoksi.# 

Vuoden 1890 rikoslain artiklat 156, 157 ja 158 sisälsivät kolme tär- 
keää lisäystä lainsäädännön piiriin. Artikla 156 teki sairaan- ja hammas- 
hoidosta luvanvaraista; artikla 157 kielsi spiritismin, magian ja noituu- 
den harjoittamisen sekä talismaanien käytön ja korteista ennustamisen 
sairauksien parantamisessa; artikla 158 teki kaikenlaisten sekä sisäi- 
sesti että ulkoisesti käytettävien luonnonlääkkeiden valmistamisesta ja 
antamisesta toiselle henkilölle laitonta, eli toisin sanoen curandeirona 
toimiminen kiellettiin. Tämä loi Brasilian lakiin perustavanlaatuisen 
paradoksin: uskonnonvapauden takaamisesta huolimatta afrobrasilia- 
laiset uskonnot leimattiin kansalliselle edistykselle vaaralliseksi. Yvonne 
Maggien analyysin mukaan laki mahdollisti vapauteen päässeiden orjien 
kontrolloimisen uudella tavalla. Lupaus vapaudesta jäi uskonnonharjoit- 
tamisen osalta tayttymatta.+9 


47 Costa 1989. 
48 Johnson 2002, 81-82. 
49 Maggie 1992, 42—43. 

Murros suhtautumisessa 1900-luvulla 


Lainsäädäntö ei kuitenkaan tukahduttanut tai lopettanut afrobrasilia- 
laisten parantajien toimintaa. Ensimmäinen afrobrasilialaisten uskon- 
tojen systemaattinen tutkija oli Salvadorissa asunut lääkäri ja psykiatri 
Raimundo Nina Rodrigues, joka 1890-luvulla aloitti candomblen antro- 
pologisen tutkimisen. Vuosina 1896-1897 hän julkaisi lehdessä Revista 
Brasileira sarjan artikkeleita, jotka koottiin myöhemmin yhteen kirjaksi 
O animismo fetichista dos negros bahianos (1935, Bahialaisten mustien 
fetisistinen animismi), jossa Rodrigues perehtyi afrikkalaisten uskonto- 
jen todellisuuteen Bahiassa. Rodriguesin työtä leimasi taipumus nähdä 
mustat ja värilliset degeneroituneina. Hän piti Brasilian afrikkalaista 
perintöä ja sekoittumista — puhuttiinpa sitten rodusta, kulttuurista tai 
uskonnoista — syynä maan takapajuisuuteen ja omisti suuren osan 
energiastaan väitteidensä todistamiseen. Rodriguesin kirjoitukset pal- 
jastavat lääkärin näkökulman tieteellisen ja ”animistisen” maailman- 
kuvan kohtaamisesta 1800-luvun lopun Bahiassa. Kuten koloniaalisella 
ajalla, mustien ja värillisten keskuudessa sairauksia pidettiin noitien 
valmistamien fetissien aiheuttamina.5* Rodrigues otti kirjoituksissaan 
kantaa puoskarisyytöksiin, joita candomble-parantajia kohtaan esitettiin. 
Rodriguesin mukaan oli kyllä totta, että candomblé-terreiroissa esiintyvä 
parantamien oli laitonta lääkinnän harjoittamista, mutta toisaalta paran- 
tajat ja näiden asiakkaat jakoivat yhteisen maailmankuvan ja käsityksen 
sairauksien syistä. Pohjimmiltaan kyse ei siis ollut Rodriguesin mukaan 
puoskaroinnista tai potilaiden tietoisesta huijaamisesta.” Rodriguesin 
rasistista ajattelua ja näkemyksiä pidettiin 1900-luvun alun tiedemaail- 
massa edistyksellisinä. Paradoksaalisesti hän kuitenkin antoi alku- 
sysäyksen tutkijakoulukunnalle, joka puolusti afrobrasilialaisten kult- 
tuurista autonomiaa yhteiskunnassa.’ 

1900-luvun alussa julkinen suhtautuminen candombleta kohtaan 
oli edelleen erittäin negatiivista. Bahian sanomalehdistössä julkaistuja 


50 Rodrigues 1935, 93-97. 
51 Rodrigues 2010 [1933], 277. 
52 Nina Rodriguesin työstä ja sen perinnöstä brasilialaisessa antropologiassa, ks. Corréa 1998. 

kirjoituksia analysoineen Edmar Ferreira Santosin mukaan kaikki af- 
robrasilialaisen kulttuurin ilmentymät, kuten tanssit ja laulut, saivat 
lehdistössä tiukan tuomion. Afrobrasilialaista parantamista kuvattiin 
muun muassa ”sosiaaliseksi syöväksi” ja candomblén seuraajia ”peruste- 
lemattomien uskomusten” kantajiksi, ”petollisiksi? sekä ”vetelyksiksi”. 
Parantajia ja uskonnollisia johtajia syytettiin ”perheen, yhteiskunnan ja 
rodun degeneraatiosta”. Mustiin ja värillisiin liitettiin määreitä kuten 
”barbaarikansa”, joka uskoi ”noituuteen” ja ”velhoihin” ja osallistui ”or- 
gioihin”. Kaiken kaikkiaan kyse oli siitä, että terveyttä etsivät ihmiset 
leimattiin lehdistössä ”vanhojen, jälkeenjääneiden ja afrikkalaisten” pa- 
rannuskeinojen kannattajiksi, jotka edustivat ”henkistä pysähdystä”, jota 
”afrikkalainen perintö” kriitikoiden mukaan pohjimmiltaan oli. 

Lehdistön ensisijainen tavoite oli candomblen kriminalisointi. Vuo- 
sina 1914-1923 sanomalehti A Ordem (Järjestys) kohdisti erityisen 
intensiivisen kampanjan candomble-terreiroja ja niiden johtajia vastaan. 
Lääkintäkulttuuri oli mustamaalauskampanjassa tärkeässä osassa, sillä 
yhtenä argumenttina candomblén kriminalisoinnin puolesta oli laiton 
parantamisen ja lääkinnän harjoittaminen. 1920-luvulla keskusteluun 
liitettiin myös käsitykset hygieniasta ja yleisestä siisteydestä. Lehdistössä 
parantajiin suhtauduttiin vihamielisesti näiden käyttämien parantamis- 
keinojen vuoksi. Santosin mukaan Bahian oppinut eliitti pyrki tuhoa- 
maan candomblén kohdistamalla siihen fetisismiä, uskonnollisuutta, 
rikollisuutta ja noituutta korostavaa retoriikkaa. 

Murros suhtautumisessa candombléen tuli 1930-luvulla brasilialaisten 
intellektuellien suunnalta, jotka halusivat tarkastella afrikkalaisten kult- 
tuurien vaikutusta modernin Brasilian kehityksessä uudesta näkökul- 
masta. Siinä missä afrobrasilialaista uskontoa oli aiemmin tarkasteltu 
sosiaalidarwinististen rotua, terveyttä ja puhtautta koskevien linssien 
läpi, afrikkalainen Brasilia nostettiinkin yhtäkkiä osaksi maan kansal- 
lista identiteettiä, josta voitiin olla ylpeitä. Rotujen sekoittumisesta, 
uskonnollisesta synkretismistä ja kulttuurisesta monimuotoisuudesta 
tuli Brasiliaa määrittäviä piirteitä. Candomblé alkoi saada laajempaa 


53 Santos 2009, 30. 
54 Santos 2009, 31—32. 

julkista hyväksyntää, afrobrasilialaiset jalkapalloilijat nousivat maan vasta- 
perustetun ammattilaissarjan tähdiksi ja sambaryhmät sallittiin Rion ja 
Salvadorin kaduilla karnevaaliaikaan. Aiemmin marginalisoitu candomble 
alkoi herättää laajempaa kiinnostusta niiden tutkijoiden parissa, jotka 
halusivat päästä selville sen salaisuuksista. 

Tämän paradigmanmuutoksen aikaansaaneen ryhmän ydinjoukon 
muodostivat tämän artikkelin johdannossa mainitun Gilberto Freyren 
lisäksi Caio Prado Junior, Luis da Cämara Cascudo, Nelson Werneck 
Sodré, Sergio Buargue de Holanda ja erityisesti Arthur Ramos, jonka 
teos O Negro Brasileiro (1934) oli ensimmäinen systemaattiseen kenttä- 
työhön perustuva etnografinen tutkimus afrobrasilialaisista uskonnois- 
ta.5* Brasilian ensimmäistä mustaa historioitsijaa Manoel Ouerinoa voi- 
daan kuitenkin pitää edelläkävijänä, joka kirjoituksillaan A raca africana 
e os seus costumes na Bahia ("Afrikkalainen rotu ja sen tavat Bahiassa”, 
1916) sekä O colono preto como factor da civilização brasileira (Musta 
uudisasukas brasilialaisen sivilisaation tekijänä”, 1918) käänsi päälael- 
leen aiemmat ajatukset mustien negatiivisesta ja marginaalisesta vaiku- 
tuksesta Brasilian sosiokulttuurisessa kehityksessä.” 

Teoksen O Negro Brasileiro ensimmäisessä osassa Ramos kirjoitti laa- 
jasti ja yksityiskohtaisesti afrobrasilialaisten uskonnollisesta elämästä, 
jumaluuksista ja henkipossessiosta. Hän otti kantaa myös noituuteen, 
taikuuteen ja parantamiseen 1900-luvun alun Brasiliassa. Ramos erotti 
parantamisen (curandeirismo) puoskaroinnista (charlatanismo) kirjoit- 
taen, että siinä missä puoskarit tietoisesti huijaavat potilasta, paranta- 
jat uskovat lääkintäjärjestelmänsä yliluonnolliseen voimaan. Ramosin 
mukaan curandeirismo ei häviäisi Brasiliasta virkavallan aktiivisten toi- 
mien seurauksena vaan ainoastaan hitaan kulttuurisen muutoksen myö- 
tä. Ramosin kirjoitus perustui paitsi hänen omiin havaintoihinsa, myös 
sanomalehtikirjoituksiin, jotka todistavat afrobrasilialaisen parantami- 
sen olleen voimissaan Rio de Janeirossa 1930-luvulla. Ramosin mukaan 


55 Johnson 2002, 91-92. 

56 Afrobrasilialaisuuden aatehistoriasta 1900-luvun alkupuolella ks. Sterling 2012, 36—41. 

57 Ouerinon uraauurtava työ koottiin yhteen ja julkaistiin postuumisti teoksessa Ouerino 1938. Teoksen 
esipuheen on kirjoittanut Arthur Ramos. 

curandeirismon ja muun afrikkalaisperäisen taikuuden pohjalla ollut 
maailmankuva oli kuitenkin fragmentoitunut ja menettänyt alkuperäisen 
merkityksensä synkretismin ja kulttuurinmuutoksen seurauksena ja siitä 
oli tullut osa kansaperinnettä, folklorea. Koska taikuuden ja parantami- 
sen alkuperä ja merkitys oli unohtunut, siitä oli Ramosin mukaan tullut 
1930-luvun puoliväliin mennessä osa kollektiivista tiedostamatonta.* 

Arvonnousu, jonka afrobrasilialaiset uskonnot kokivat akateemis- 
ten tutkijoiden kuten Gilberto Freyren ja Arthur Ramosin käsittelyssä, 
heijastui suoraan myös lääkintäkulttuuriin mielenkiintoisilla tavoilla. 
Daniel Stonen Recifen kaupunkiin keskittyvä tutkimus on yksityiskoh- 
tainen kuvaus paikallisen ”Mentaalihygieenisen palvelun” (Servico de 
Higiene Mental eli SHM) toiminnasta 1930-luvulla. Tämän instituu- 
tion perustaja, Ulysses Pernambucano, oli Gilberto Freyren serkku 
ja läheinen uskottu. Pernambucano vastasi Recifen mielisairaalan ja 
mielenterveyspalveluiden uudelleenorganisoinnista vuoden 1930 vallan- 
kumouksen jälkeen. Hän uskoi tiettyjen psykiatristen sairauksien ole- 
van suoraa seurausta osallistumisesta uskonnollisiin rituaaleihin, joissa 
käytettiin henkipossessiota. Toisin sanoen henkipossessio oli sekä merkki 
mahdollisesta mielisairaudesta että sen syy. Vaikka tämä oli yleisesti 
jaettu näkemys Brasilian lääketieteellisten vaikuttajien keskuudessa, 
Recifessä idea sai täysin omanlaisensa tulkinnan, jonka mukaan henki- 
possessio-ilmiöitä voitiin luokitella ja säännellä. SHM:n tutkijat pereh- 
tyivät yksityiskohtaisesti afrobrasilialaisiin uskontoihin, joista Recifessä 
käytettiin nimitystä xangö. Vaikka henkipossessio oli keskeisessä roo- 
lissa xang6-rituaaleissa, SHM ei tuominnut xangöa mielisairauksien ai- 
heuttajaksi ja xangö-temppeleille myönnettiin toimintalupia. Sen sijaan 
spiritistiset rituaalit tuomittiin ja spiritismin harjoittamista yritettiin 
Recifessä kitkeä pois.59 

Siitä huolimatta, että Freyre, Ramos ja muut oppineet pohtivat afrik- 
kalaisten ja Brasilian alkuperäisasukkaiden kulttuurista vaikutusta koti- 
maansa yhteiskuntahistoriassa ja tekivät afrobrasilialaista kulttuuria 
1930-luvun kirjoituksissaan tutuksi myös maailmalla, oli valtion virallinen 

suhtautuminen afrobrasilialaiseen kulttuuriin varautunutta Vargasin 
diktatuurin (1930-1945) aikana. Erityisesti silloin, kun Brasiliaa esitel- 
tiin ulkomailla, haluttiin afrobrasilialaisuutta ja sen esittämistä piilotel- 
la, sillä ulkomaailmaan tahdottiin antaa kuva valkoisesta ja ”sivistynees- 
tä” Brasiliasta. Tästä huolimatta taidemaalarit kuten Cändido Portinari 
alkoivat murtautua akateemisen kuvataiteen perinteistä kohti moder- 
nismia, joka teki köyhyydestä ja mustasta ihonväristä modernistisen 
brasilialaisen taiteen oikeutetun kohteen. Siinä missä konservatiivit 
halusivat kulttuuriviennin keinoin edistää kuvaa valkoisesta ja kesytetystä 
Brasiliasta, taiteilijat alkoivat akateemisten kirjoittajien tavoin kääntää 
brasilialaisen kulttuurin kyljelleen tuomalla päivänvaloon Brasilian kult- 
tuurisen identiteetin ratkaisemattomat kysymykset." 

Vargasin Brasiliassa suhtautuminen candomble-terreiroihin oli vuo- 
rotellen suopeaa ja nihkeää. Brasilialaisessa mielenmaisemassa sitä 
voitiin käyttää sekä kansallisen propagandan vihollisena että sen liitto- 
laisena riippuen siitä, kumpi asenne palveli kulloinkin paremmin jul- 
kisen järjestyksen ylläpitoa. 1930-luvulla terreiroja kohdeltiin edelleen 
uhkana kansalliselle edistykselle, mutta enenevässä määrin ne otettiin 
osaksi kansallismielistä ideologiaa. Candomblen ohella umbanda tuotiin 
mukaan kansalliseen keskusteluun esimerkkinä Brasilian uniikista, ei- 
eurooppalaisesta erityisluonteesta. Muodollisella tasolla kaikki terreirot 
joutuivat rekisteröitymään, jolloin ne tulivat selvästi viranomaisvalvon- 
nan piiriin. Vargas myös hyväksyi lain, jossa perinteisten candomblé- 
yhteisöjen olemassaolo tunnustettiin ja niiden sallittiin harjoittaa uskon- 
toa ja parantamista vapaasti. Näin afrobrasilialaiset uskonnot saivat 
oman tunnustetun paikkansa maan kulttuuriperinteessä.** 


Lopuksi 


Orjakaupan myötä afrikkalainen parantamisperinne siirtyi Brasiliaan 
ja muovautui siellä vuosisatojen kuluessa afrobrasilialaiseksi lääkintä- 

järjestelmäksi ja synkretistisiksi uskonnoiksi. Afrikkalaisten orjien har- 
joittama parantaminen selviytyi Amerikoissa, koska se oli yksi vaihto- 
ehto muiden joukossa. Orjanomistajilla ei usein ollut muuta vaihtoehtoa 
kuin turvautua afrikkalaisiin parantajiin, mikäli he halusivat pitää työ- 
voimansa terveenä — virallisen lääketieteellisen koulutuksen saaneet 
spesialistit olivat harvassa ja heidän palveluksensa olivat kalliita. Vaikka 
tässä luvussa on keskitytty ainoastaan Brasiliaan, sen menneisyydessä 
vallinnut lääkintäkulttuuri ei juurikaan poikkea muista Amerikan orja- 
yhteiskunnista. Kuten tämän kirjan johdannossa on esitetty, afrikka- 
laiset parantajat, tietäjät, jäsenkorjaajat ja kätilöt olivat tärkeitä — joskin 
kiisteltyjä — terveyspalveluiden tarjoajia Uudessa maailmassa. 

Afrobrasilialainen lääkintäkulttuuri selvisi vuosisatojen ajan kulttuuri- 
sesta sorrosta ja yhteiskunnallisesta marginalisoinnista. Koloniaalisessa 
Brasiliassa yksittäiset parantajat onnistuivat saavuttamaan mainetta ja 
keräämään ympärilleen parantamisyhteisöjä, vaikka heidän toimintansa 
oli kirkollisen ja maallisen vallan jatkuvan tarkkailun alaisena. 1800- 
luvulla parantamisyhteisöistä tuli organisoituneempia, joskin myös 
tukahduttamispyrkimykset jatkuivat ja kiihtyivät. Katoamisen sijaan 
afrobrasilialainen lääkintäkulttuuri onnistui kuitenkin legitimoimaan 
asemansa 1900-luvun kuluessa ja leviämään Brasilian rajojen ulkopuo- 
lelle ylirajaiseksi kansainväliseksi ilmiöksi. Tätä voi kaikella syyllä kutsua 
orjien jälkeläisten vastaiskuksi. 

Obeah ja toiseuden politiikka 


Parantaminen, body politic ja etnisyyden tuottaminen 
Trinidadissa 


Maarit Forde 


Parantamiseen ja kärsimyksen syihin liittyvät keskustelut olivat yleisiä 
siirtomaa-ajan Karibialla, missä hierarkkinen yhteiskuntajärjestys ja 
plantaasiyhteiskuntien rakenteellinen väkivalta muodostivat kehyksen 
fyysisille ja psyykkisille kivuille ja sairauksille mutta myös sosiaaliselle 
kärsimykselle. Tässä luvussa tarkastelen julkisuudessa, erityisesti oikeu- 
denkäynneissä ja tiedotusvälineissä, sekä historiankirjoituksessa ja 
antropologiassa tuotettuja käsityksiä parantamisesta Ison-Britannian 
siirtomaissa Karibialla, erityisesti Trinidadissa. 

Trinidadin etnisesti, kulttuurisesti ja uskonnollisesti moninainen yh- 
teiskunta heijastaa siirtomaa-ajan plantaasitalouden työnjakoa: vuoteen 
1838 saakka sokerintuotanto perustui länsiafrikkalaiseen orjatyövoimaan, 
ja orjuuden lakkauttamisen jälkeen saarelle tuotiin lähes 150 000 intia- 
laista siirtotyöläistä. Afrikkalaisten ja intialaisten lisäksi Trinidadiin 
muutti 1800-luvulla ja 1900-luvun alussa muun muassa kiinalaisia, 
portugalilaisia, syyrialaisia ja venezuelalaisia maatyöläisiä ja kauppiaita. 
Ranskalaisten ja englantilaisten siirtomaaisäntien jälkeläiset ovat kautta 
aikojen hallinneet taloudellista eliittiä, jossa nyky-Trinidadissa myös 
syyrialaisilla on merkittävä asema. Öljyntuotannon vetämä teollistu- 
minen 1900-luvun alkuvuosikymmeninä, 1930-luvun työväenliike ja 

hyvinvointivaltion rakentaminen itsenäistymisen jälkeen ovat osaltaan 
mahdollistaneet sosiaalista liikkuvuutta, ja suurin osa trinidadilaista 
keskiluokkaa on nykyisin afrikkalaista ja intialaista syntyperää. Vaikka 
keskiluokka ja taloudellinen eliitti ovatkin nykyään etnisesti paljon 
moninaisempia kuin sata vuotta sitten, työväestö ja urbaani alaluokka 
näyttävät edelleen samoilta kuin aikoinaan sokeriplantaaseilla: yhteis- 
kunnan alin kerros koostuu pelkästään afrikkalaisten ja intialaisten jäl- 
keläisistä.' 

Diasporien konkreettiset maantieteelliset alkuperät ovat ajan myötä 
tehneet tilaa identiteettipoliittisille linjauksille kulttuurin juurista ja 
jatkumoista. Silloin tällöin esiin nousseista puolivillaisista endogamia- 
ihanteista huolimatta väestö on monella tapaa sekoittunut, ja lukuisat 
uskonnolliset yhteisöt hämärtävät etnisten ryhmien eroja entisestään. 
Postkoloniaalinen retoriikka kreolisoituneesta kansakunnasta, jossa 
alkuperien sijaan korostui kulttuurisesti yhtenäinen trinidadilaisuus, ei 
ole kuitenkaan koskaan heijastunut reaalipolitiikassa. Puoluekentässä 
etnisyys on koko itsenäisyyden ajan ollut kollektiivisen toiminnan perus- 
ta, ja poliittiselle keskustelulle tärkeä ajatus selkeärajaisista etnisistä 
äänestäjäkunnista kaikuu usein myös muussa julkisessa keskustelus- 
sa. Tässä luvussa pohdin, kuinka parantamista koskeva puhe ja siitä 
esitetty tieto ovat osaltaan tukeneet etnisten kategorioiden ja ryhmien 
vakiintumista ja yhteiskunnan epätasa-arvoisuutta. Kysyn myös, kuinka 
julkisuudessa ja tieteellisessä diskurssissa uusinnettu ajatus kulttuuri- 
sesti erillisistä ja eriarvoisista parantamisen traditioista heijastaa tämän- 
hetkistä poliittista tarvetta ymmärtää menneisyys autonomisten etnis- 
ten ryhmien samanaikaisena muttei kuitenkaan jaettuna historiana. 
Keskityn sosiaaliseen kärsimykseen 1900-luvun alkuvuosikymmenten 
Trinidadissa paneutuen pääasiassa intialaisperäisten parantajien työhön 
ja sen biopoliittiseen hallintoon. 

Luvun pohjana oleva aineisto koostuu Port of Spain Gazette -lehdessä 
julkaistuista raporteista, joissa kuvaillaan parantamiseen liittyviä pidä- 


1 Orjuus lakkautettiin Englannin siirtomaissa vuonna 1838. Ensimmäiset intialaiset siirtotyöläiset saa- 
puivat Trinidadiin vuonna 1845, ja järjestelyä jatkettiin vuoteen 1917 saakka. Tobago liitettiin Trinidadiin 
1888. Kuten monet muutkin siirtomaat, Trinidad ja Tobago itsenäistyi 60-luvulla, vuonna 1962. 

tyksiä ja oikeudenkäyntejä Trinidadissa vuosina 1890—+1939.? Tieto 
parantajista ja parantamisesta on siis usein selkeän vihamielisessä 
kontekstissa tuotettua ja kertoo usein enemmän hallitsevan luokan käsi- 
tyksistä ja diskursseista kuin parantamisesta itsestään. Vaikka luvun tar- 
koitus on selvittää, kuinka siirtomaahallinnon suhde parantamiseen on 
edistänyt ajattelumallia body politicista? kulttuurisesti erillisten ryhmien 
kokonaisuutena, kertoo analyysi kuitenkin myös parantajista ja heidän 
työstään, sosiaalisen kärsimyksen diagnooseista ja poliittis-taloudelli- 
sesta kehyksesta.4 

1900-luvun alkuvuosikymmeninä Karibian siirtomaissa pidätettiin 
ja vangittiin kymmeniä intialaisperäisiä parantajia syytettynä yliluon- 
nollisten voimien käyttämisestä. Rikos perustui käsitteelle obeah, jonka 
Länsi-Afrikkaan johtavasta etymologiasta on pitkään keskusteltu, mutta 
joka Karibian siirtomaissa päätyi viittaamaan laajaan kirjoon erilai- 
sia, muun muassa parantamiseen liittyviä rituaalisia käytäntöjä, joissa 
pyrittiin vaikuttamaan aineelliseen todellisuuteen. Obeah luokiteltiin 
rikokseksi ensimmäistä kertaa Jamaikalla vuonna 1760, minkä jälkeen 
obeah-lakeja kirjoitettiin 1800-luvulla kaikissa Ison-Britannian siirto- 
maissa Karibialla.* Sen luonnetta ja suhdetta perinteeseen, tieteeseen 
ja biolääketieteeseen pyrittiin toistuvasti selvittämään oikeussaleissa ja 
sanomalehtien palstoilla. Hallitsevan luokan diskurssissa obeah mää- 
riteltiin poikkeuksetta afrikkalaiseksi, primitiiviseksi perinteeksi, jolla 


2 Luku on osa laajempaa tutkimusprojektia, Colonial Power and Spiritual Rule: Obeah, the State, and 

Caribbean Culture, 2007-2009, jonka rahoitti Leverhulme Foundation. Päätutkijana projektissa oli 

Diana Paton. Tutkimusaineisto kattaa Port of Spain Gazettessa, Jamaica Gleanerissa ja muissa sanoma- 

ehdissä julkaistujen obeahiin liittyvien raporttien, kolumnien ja kirjeiden lisäksi muun muassa 

son-Britannian siirtomaahallinnon pöytäkirjoja ja kirjeenvaihtoa, historioitsijoiden ja antropologien 
muistiinpanoja, siirtomaiden lakikokoelmia ja poliisien muistelmateoksia. Projektin tärkeimmät jul- 

aisut ovat Paton 2015; ja Paton & Forde (toim.) 2012. 

3 Käsitteellä body politic viittaan kansakuntaan yhtenäisenä hallinnon ja tässä yhteydessä nimenomaan 

biopoliittisen hallinnon kohteena. 

4 Käytän sosiaalisen kärsimyksen käsitettä viitatessani sellaiseen kärsimykseen, ”kipuun” tai ”sairau- 
teen”, jotka aiheutuvat poliittisista, taloudellisista ja sosiaalisista rakenteista ja suhteista (esim. Klein- 
man, Das & Lock, 1997). Karibialla sosiaalisen kärsimyksen taustalla ovat olleet esimerkiksi orjuus, 
siirtotyöläisyys, plantaasitalous ja sen nykyhetkeen jatkuva perintö sekä epätasa-arvoinen yhteiskunta- 
rakenne. 

5 Paton 2015, luku 1, esittää yksityiskohtaisen katsauksen obeah-sanan alkuperästä käydystä keskuste- 
lusta historiassa, antropologiassa ja kielitieteessä. 

6 Bilby ja Handler 2012; Paton 2009. 

ei ollut sijaa modernissa yhteiskunnassa. Afrikkalaisen perinteen esit- 
täminen paitsi modernille (eurooppalaiselle) yhteiskunnalle vieraana, 
myös muusta seudun työväestöstä irrallisena, edisti siirtomaavallan 
hajota ja hallitse -politiikkaa, johon palaan myöhemmin tässä luvussa. 
Vaikka työväestön kulttuuristen erojen korostaminen onkin ollut tär- 
keää julkisessa keskustelussa, arkistomateriaali kertoo parantamisesta 
jaettujen merkitysten, kosmologisten mallien ja rituaalisten käytäntöjen 
kenttänä. Tätä korostaakseni tarkastelen obeahin hallintoa nyt lähinnä 
intiantrinidadilaisten siirtotyöläisten ja heidän jälkeläistensä näkö- 
kulmasta — ja osaksi myös siitä syystä, että valtaosa aihetta käsittelevästä 
kirjallisuudesta esittää obeahin nimenomaan afrikkalaiskaribialaisten 
perinteenä. 

Obeah-oikeudenkäynneistä ja pidätyksistä käyty keskustelu osoittaa 
kuinka karibialaiset parantajat lievensivät siirtomaavallan ja riiston 
tuottamaa kärsimystä juuri imperialistisen maailmanjärjestyksen kult- 
tuurisin voimavaroin. Kapitalistisessa Trinidadissa ja hitaamminkin 
teollistuvissa siirtomaissa, kuten Jamaikalla ja Guyanassa, parantajien 
luokse hakeuduttiin paitsi fyysisiin sairauksiin, myös esimerkiksi palkka- 
työhön, työn saantiin ja elinkeinoihin liittyvien ongelmien vuoksi. 
Parantajat ammensivat niin Chicagossa julkaistusta esoteerisesta kirjal- 
lisuudesta, hindulaisuuden perinteistä, afrikkalaisperäisten uskontojen 
rituaaleista ja maailmankäsityksistä kuin katolisen ja protestanttisten 
kirkkojen symboliikasta ja kosmologiasta. Eklektisen kosmopoliittinen 
keinovalikoima heijasti plantaasitalouden työvoiman moninaisia alku- 
periä, mutta myös 1900-luvun siirtolaisuuden, lähetystyön, sotien ja 
kaupankäynnin tuottamia verkostoja Karibian ja muun maailman 
välillä. 


Jaoteltu body politic ja parantaminen 

Orjuuden lakkauttamisen jälkeen Karibian siirtomaiden sokeriplan- 
taaseille tuotiin yli puoli miljoonaa intialaista siirtotyöläistä, joista suu- 
rin osa päätyi Trinidadiin ja Guyanaan. Myös Ranskan siirtomaihin, 


Surinamiin sekä Jamaikalle muutti tuhansia intialaisia 1840-luvulta 

alkaen vuoteen 1917 saakka. Ison-Britannian siirtomaissa, kuten 
Guyanassa ja Trinidadissa, intialaiset siirtotyöläiset olivat viisi vuotta 
plantaasilla työskenneltyään oikeutettuja osittain tuettuun paluulippuun 
Intiaan. Suurin osa kuitenkin jäi asumaan pysyvästi Karibialle? Vuo- 
den 2010 väestönlaskennan mukaan intialaisperäisten trinidadilaisten 
määrä on ensimmäistä kertaa ylittänyt toisen suuren etnisen ryhmän, 
afrikantrinidadilaisten väkiluvun: tällä hetkellä noin 35 % Trinidad ja 
Tobagon väestöstä on intialaista ja 34 % afrikkalaista sukujuurta.’ 
Yhteiskuntajärjestyksen säilyttäminen tilanteessa, jossa intialaiset 
siirtotyöläiset ja vapautetut orjat muodostivat huomattavan enemmis- 
tön siirtomaan väestöstä, vaati hallitsevalta luokalta - maanomistajilta 
ja virkamiehiltä — tiukkaa kurinpitoa ja lainsäädännöllisiä uudistuksia. 
Vaikka intialaiset työskentelivät plantaaseilla periaatteessa vapaaehtoi- 
sesti, he eivät saaneet poistua plantaasin alueelta ilman kirjallista lupaa. 


7 Vertovec 1995, 57—63. 
8 CSO 2010. 

Siirtotyöläiset asuivat orjuutetuilta afrikkalaisilta vapaiksi jääneissä para- 
keissa, ja orjuuden aikaiset kuritustavat, kuten ruoskinta, olivat plantaa- 
seilla yleisiä. Ala-arvoisesta hygieniasta ja puutteellisesta ruokavaliosta 
johtuen erilaiset sairaudet ja puutostilat vaivasivat intialaista työvoimaa, 
ja kuolleisuus plantaaseilla oli orjuuden jälkeenkin korkea. Toisaalta 
siirtotyöläisten — toisin kuin orjuutettujen — ahdinko sokeriviljelmillä 
oli ainakin periaatteessa määräaikaista.’ 

Työväestön strateginen vastakkainasettelu 1800-luvun Trinidadissa 
rajoitti vastarintaa ja työväenaatteen muodostumista melko tehokkaasti 
aina 1930-luvulle saakka. Intialaisten sopimustyöläisten maahanmuutto 
teki tyhjäksi afrikantrinidadilaisten toiveet kohtuullisesti palkatusta 
työstä plantaaseilla. Sokerituotannon vahvistuessa ja sokeriviljelmien 
laajentuessa afrikkalaiset joutuivat jättämään plantaasien lähistölle pe- 
rustamansa pientilat.'* Toisaalta maanomistusta koskeva lainsäädäntö 
esti pienten maa-alojen myynnin ja talonpoikaisen tuotantomuodon 
kehittymisen. Orjuudesta vapautettujen afrikkalaisten mahdollisuudet 
turvata elantonsa olivat heikot, mikä johti epätasaiseen kilpailuasetel- 
maan uusia tulokkaita vastaan." 

Paitsi maanomistukseen, myös tilan käyttöön liittyvä lainsäädäntö ja 
käytännöt edistivät ajatusmallia etnisten kategorioiden erillisyydestä ja 
kulttuurisesti erilaisten ryhmien vastakkainasettelusta emansipaation 
jälkeisessä Trinidadissa 1800-luvun puolivälistä alkaen. Suuri osa afrik- 
kalaisperäisestä, maattomasta väestöstä päätyi asumaan pääkaupungin, 
Port of Spainin, liepeille, ja itäiset kaupunginosat vakiintuivat työväen- 
luokan ja urbaanin alaluokan alueiksi." Siirtotyövelvoitteistaan vapau- 
tuneet intialaiset puolestaan jäivät pääasiassa keskiseen ja eteläiseen 
Trinidadiin, missä suurin osa sokeriviljelmistäkin sijaitsi. Tällainen 
yksinkertaistava jako afrikkalaisvaltaisen urbaanin pohjoisen ja intialais- 
valtaisen maaseuduksi mielletyn etelän välillä hallitsee trinidadilaista 
poliittista ja populaaria maantiedettä vielä nykyään, vaikka intialaisia 


9 Brereton 1979; Khan 2004; de Verteuil 2011, 15-17; Vertovec 1995. 
10 McNeal 2011, 67. 

11 Brereton 1979. 

12 Brereton 1979; Ramcharitar 2007. 

on asunut pääkaupunkiseudulla ja afrikkalaisia etelän maaseudulla ja 
pikkukaupungeissa 1800-luvulta alkaen.” 

Väestön maantieteellisen jakamisen lisäksi siirtomaahallinto kontrol- 
loi työväestön tilankäyttöä toimeenpanemalla irtolaisuutta koskevia lake- 
ja, joiden perusteella rangaistiin paitsi plantaaseilta poistuneita intia- 
laisia siirtotyöläisiä, myös yleisemmin köyhää aikuisväestöä, jolla ei ollut 
vakituista osoitetta. Julkisilla paikoilla nukkuvia irtolaisia (joiden lailli- 
nen määritelmä oli vagabond) pidätettiin ja tuomittiin vankeusrangais- 
tuksiin. Spitaaliparantolasta poistuneita potilaita lähetettiin niin ikään 
vankilaan ja alaikäiset irtolaiset, kodittomat lapset, joutuivat aikuisten 
tapaan oikeusistuimen eteen ja lastenkotiin. Kaikenlainen asiaton oles- 
kelu (loitering) pyrittiin poliisivoimin kitkemään siirtomaan kaduilta ja 
muutenkin rajallisesta julkisesta tilasta, joka jo arkkitehtonisesti rajoitti 
suurten joukkojen muodostumista. Tilankäytön tarkka kontrollointi pe- 
rustui uhkaan työväestön nousemisesta vastarintaan, joka varjosti hal- 
litsevan luokan asemaa siirtomaiden pyramidinkaltaisessa yhteiskunta- 
hierarkiassa. Rodullistamisen ja luokkahierarkian juurruttaminen ja 
luonnollistaminen julkisen tilan käyttöön liittyvällä lainsäädännöllä kär- 
jistyi oikeudenkäynneissä, joissa siirtomaahallinto syytti naisia ja mie- 
hiä ”väärän” etnisyyden tai sukupuolen esittämisestä. Esimerkiksi käy 
helmikuussa 1906 pidätetty Jessie Green, jonka poliisi oli tavoittanut 
kadulla kiinalaiseen asuun pukeutuneena ja jonka pukeutuminen - kii- 
nalaiset housut, takki ja tossut - hämmensi tuomaria niin, että tämän 
piti kuulustella Greeniä vahvistaakseen, oliko syytetty kiinalainen ja 
mahdollisesti miespuolinen. Hyväksytyn etnisyyden (ilmeisesti afrikan- 
trinidadilaisuuden) ja sukupuolen naamiointi johti Greenin kohdalla 
sakkorangaistukseen.” 

Siirtomaa-ajan hallinnon ja lainsäädännön osaltaan tuottamat etni- 
set ryhmät ja työväestön kahtiajako intialaiseen ja afrikkalaiseen kate- 
goriaan on vaikuttanut Trinidad ja Tobagon poliittisen kentän kehit- 


13 Crosson 2014. 

14 Port of Spain Gazette raportoi 1800-luvun lopulla ja 1900-luvun alussa toistuvasti plantaaseilta karkaa- 
miseen, irtolaisuuteen ja asiattomaan oleskeluun liittyvistä oikeudenkäynneistä ja vankeusrangaistuk- 
sista. Katso myös Trotman 1986. 

15 Port of Spain Gazette 18.2.1906, 3. 

tymiseen vuonna 1946 saavutetun yleisen äänioikeuden jälkeen. 
Demokratiaa on ohjannut etnisesti jakautunut kaksipuoluejärjestelmä, 
jossa People's National Movement (PNM)-puolueen äänestäjät ovat 
pääsääntöisesti afrikantrinidadilaisia, kun taas intialaistrinidadilaista 
väestöä edustaa United National Congress (UNC). Huolimatta siitä, 
että nykyisessä Trinidadissa etnisesti ”sekoittuneiden”'* määrä kohoaa 
jatkuvasti ja kulttuuriset yhteneväisyydet eri etnisten ryhmien välillä 
ovat perustavanlaatuisia, poliittisessa keskustelussa kytee pinnan alla 
selkeä jako ”meihin” ja ”heihin”, kuvitteellisiin heimoihin, joiden sisäi- 
seen solidaarisuuteen ja keskinäisiin eroihin vedotaan parlamentissa ja 
erityisesti vaalien aikaan usein karkeastikin yleistäen. Trinidadilainen 
versio Westminster-järjestelmästä kaksine puolueineen uusintaa siis 
siirtomaa-ajalla vakiinnutettuja etnisiä kategorioita ja työväestön sekä 
keskiluokan pirstaloimista. Heimopolitiikaksikin kutsuttu järjestelmä 
estää tehokkaasti yhteiskunnallisten ongelmien ja epätasa-arvoisuuden 
korjaamiseen tähtäävien ei-etnisten puolueiden ja poliittisen keskus- 
telun vahvistumista. Vauraassa öljyntuottajamaassa poliittinen valta 
kietoutuu erottamattomasti taloudellisiin etuihin, ja klientelistiset suh- 
teet taloudellisen eliitin, poliitikkojen ja äänestäjien välillä tekevät ku- 
vitteellisellekin etnisyydelle perustuvasta järjestelmästä taloudellisesti 
palkitsevan. Kulttuuristen erojen korostaminen on keskeinen osa tätä 
poliittis-taloudellista rakennelmaa, ja parantamisen hallinto ja diskursii- 
vinen luokittelu ovat ylläpitäneet fiktiota etnisten ryhmien erillisyydestä 
ja rodullistettujen ruumiiden eroista. 


Kulttuuri erottelun aseena 


Siirtomaa-ajalla hallitseva luokka tuotti rodullistettujen ryhmien eroa 
uusintamalla stereotypioita, jotka ovat sittemmin juurtuneet tiukasti 
trinidadilaiseen ja yleisemminkin karibialaiseen diskurssiin. Afrikkalais- 


16 Väestölaskennan kategoria mixed (Population Census 2010, Central Statistical Office, Port of Spain). 

karibialaiset kuvattiin julkisessa keskustelussa ja kirjallisuudessa lais- 
koiksi, yksinkertaisiksi, alkukantaisiksi ja itsehallintoon kykenemättö- 
miksi, ja intialaista alkuperää olevat taas orientalisoitiin alistuviksi ja 
toisaalta arvaamattoman väkivaltaisiksi. Intialaisten representaatioihin 
vaikuttivat vastakkaiset käsitykset muinaisesta sivistyksestä ja korkea- 
kulttuurista ja toisaalta rappeutuneesta tai primitiivisestä kulttuurista, 
johon siirtotyöläiset, coolies, oli Karibialla helppo sijoittaa.” James Anthony 
Froude, englantilainen historioitsija, kirjoitti vuonna 1888 ilmestyneessä 
teoksessaan The English in the West Indies trinidadilaisten olevan niin 
kaukana sivistyneen, modernin yhteiskunnan standardeista, ettei heillä 
ollut edellytyksiä itsehallinnolle. Harvainvaltainen, plantaasinomistajista 
ja muusta hallitsevasta luokasta koostuva neuvosto, joka käytti valtaa 
emämaan alaisuudessa, oli siis ainoa mahdollinen hallintomuoto Kari- 
bian siirtomaissa." 

Ajatus afrikkalaisista oman, alkukantaisen kulttuurinsa menettäneinä 
ja sen vuoksi uusille vaikutuksille alttiina kreolikulttuurin tuottajina 
ja toisaalta intialaisista vuosituhantisten traditioiden ja sinänsä arvos- 
tetun hindulaisuuden uusintajina (muttei uuden kulttuurin luojina) 
esiintyy vielä nykyään julkisessa keskustelussa, kulttuuripolitiikassa ja 
kulttuurintutkimuksessa. Vaikka karkein rasismi pyritään nykykeskus- 
telussa verhoamaan, on käsitys erillisistä etnisistä ryhmistä entisestään 
vahvistunut maan hallitusten viime vuosikymmeninä omaksuman 
monikulttuurisuuden mallin myötä. Monikulttuurisessa Trinidad ja 
Tobagossa keskenään samanarvoisten mutta kulttuurisesti erilaisten ja 
autonomisten etnisten ryhmien tulisi tämän ohjenuoran mukaan naut- 
tia yhtäläisistä oikeuksista, edustuksesta ja resursseista." Tasa-arvon 
tavoittelun sijaan monikulttuurisuus on kuitenkin jatkanut toiseuden 
ja erilaisuuden havainnollistamista uudenlaisin sanastoin ja käytännöin. 

Stereotypioiden hyväksikäyttö poliittisen ja taloudellisen vallankäytön 
aseena on Amanda Kearneyn käsitettä lainaten kulttuurista haavoitta- 


17 Aisha Khan käsittelee ansiokkaasti Karibian alueen intialaisia siirtotyöläisiä orientalisoivaa kirjallisuutta 
teoksessaan Callaloo Nation (2004). 

18 Froude 1888; Smith 2002. 

19 Crosson 2014. 

mista, jossa yksilöitä ja ryhmiä loukataan hyökkäämällä heidän kulttuu- 
riaan vastaan. Perimmäisenä tavoitteena kulttuurisessa haavoittamisessa 
on vahingoittaa tai tuhota kyseisen ryhmän kokemus kulttuurisesta yh- 
teenkuulumisesta ja identiteetistä.?” Kearney pohtii, kuinka kulttuuri- 
nen haavoittaminen vaikuttaa kokemuksiin etnisestä identiteetistä ja 
ryhmään kuulumisesta välttäen kuitenkin etnisyyden ja kulttuurin käsit- 
teellistämistä muuttumattomiksi tai rajatuiksi kokonaisuuksiksi. Kult- 
tuurisen haavoittamisen käsite Kearneyn työssä ei palaudu ajatukseen 
kulttuurin menettämisestä tai korvaamisesta toisella kulttuurilla vaan 
mahdollistaa etnisyyden ja kulttuurin tarkastelun prosesseina, John 
I. Comaroffia (1987) mukaillen analyysin kohteena tai selitysmallina, 
joka tekee henkilökohtaisista ja jaetuista kokemuksista mielekkäitä ja 
merkityksellisiä. Karibian siirtomaissa tällainen kulttuurinen haavoit- 
taminen oli järjestelmällistä tieteellisessä ja populaarissa diskurssissa, 
mutta myös lainsäädännössä ja hallinnossa. Jyrkästi kerrostuneissa 
yhteiskunnissa, joissa on ollut tärkeää kontrolloida rodullistetun työ- 
väenluokan mahdollisuuksia saavuttaa poliittista ja taloudellista valtaa, 
on toiseuden ja alempiarvoisuuden tuottamista edistänyt uskontoon ja 
parantamiseen liittyvien rituaalien ja kosmologisen tiedon vähättely, 
parodiointi ja kriminalisointi. Nämä kulttuurisen haavoittamisen strate- 
giat ovat osittain ristiriitaisia. Toisaalta siirtomaa-ajan tiedotusvälineet 
ja historioitsijat, kuten Froude, esittivät valtaväestön uskomukset ja 
rituaalit pakanallisina, alkukantaisina, ei-moderneina tai barbaarisina 
ja siten naurettavina; toisaalta taas parantamiseen liittyvät rituaaliset 
käytännöt koettiin niin suureksi uhaksi yhteiskuntajärjestykselle ja hal- 
litsevan luokan kulttuurille, että satoja rituaaliasiantuntijoita tuomittiin 
ruoskittavaksi tai vankilaan (ja joissakin tapauksissa jopa kuolemaan) 
Länsi-Intian siirtomaissa.” 

Ison-Britannian alaisessa Trinidadissa säädettiin vuonna 1868 ase- 
tus, jossa yliluonnollisten voimien haltuunotto, obeah, määriteltiin 
ruoskinnalla ja korkeintaan kuuden kuukauden mittaisella vankeudella 


20 Kearney 2014. 
21 Paton 2015. 

rangaistavaksi rikokseksi.” Parantamiseen, ihmissuhteisiin, oikeuden- 
käynteihin sekä talouteen liittyviä rituaaleja puitiin sittemmin säännölli- 
sesti siirtomaa-ajan oikeussaleissa, sanomalehdissä ja muussa julkisessa 
keskustelussa.» Obeah kiellettiin lailla esimerkiksi Jamaikalla jo orjuu- 
den aikana, mutta monet siirtomaat jatkoivat rituaalien kriminalisointia 
myös emansipaation jälkeen lisäten uusia asetuksia lakikirjoihinsa.*4 
Afrikkalais- ja intialaisperäisen työväestön maailmankuvan ja uskon- 
nollisten rituaalien hallinnointi tuki omalta osaltaan emansipaation jäl- 
keisellä kaudella vahvistunutta sivistyshanketta, jonka tarkoituksena oli 
kouluttaa ja ”sivistää” vapautettujen orjien jälkeläisistä ja intialaisista 
siirtotyöläisistä koostuva enemmistö, jottei se uhkaisi plantaasitalouden 
hierarkkista yhteiskuntajärjestystä. Protestanttisella lähetystyöllä oli kes- 
keinen merkitys tässä sivistyshankkeessa, joka tarjosi imperialismille ja 
plantaasitaloudelle moraalisen perustan ja oikeutuksen.” Hanke tuotti 
mallin edistyksellisestä (proto)nationalismista, jonka kulttuurisena 
perustana oli kunniallisuuden arvokompleksi.?* 

Kunniallisuus, respectability, on keskeinen käsite karibialaisessa 
antropologiassa.” Se viittaa muun muassa eurooppalaisiin arvoihin, 
byrokratiaan ja järjestykseen sekä kristinuskoon, jota harjoitetaan euroop- 
palaisperäisissä kirkoissa, keskiluokkaiseen makuun ja elämäntapaan, 
patriarkaaliseen ydinperheeseen ja kristillistä arvomaailmaa heijastavaan 
seksuaalimoraaliin. Obeah oli monella tapaa kunniallisuuden vasta- 
kohta, ja siirtomaa-ajan diskurssissa se palveli symbolina, jota vasten 
hallitsevan luokan kunniallisuutta tuotettiin. Michel-Rolph Trouillot'n 
mukaan Karibia oli eurooppalaisen modernin vaatima Toinen ja Toisaal- 
la, modernin subjektin käänteinen peilikuva, jonka avulla menneisyy- 
destä irrallinen nykyhetki ja esimodernista poikkeava minäkuva muo- 
dostettiin.?5 Karibian sisäisissä keskusteluissa niin Haitilla, Kuubassa, 


22 Summary Convictions Ordinance, 1868, Trinidad. 
23 Forde 2012; Paton 2015. 

24 Paton 2009. 

25 Hall 2002. 

26 Ks. esim. Thomas 2004. 

27 Besson 1993; Freeman 2014; Wilson 1973. 

28 Trouillot 2002. 

Puerto Ricossa kuin Englannin siirtomaissa afrikkalaisperäiset uskon- 
not toimivat tällaisena käänteisenä peilinä hyväksyttävälle ja tavoitelta- 
valle, modernille nykyhetkelle ja nykyihmiselle.?9 

Parantamisen biopolitiikka 1800- ja 1900-lukujen Trinidadissa rajasi 
työväestön uskonnolliset käsitykset modernin ja tämänhetkisen yhteis- 
kunnan ulkopuolelle. Tuomarit ja toimittajat mutta myös eurooppalaiset 
historioitsijat ja siirtomaahallinnon virkamiehet kuvasivat parantami- 
seen liittyviä rituaaleja ja uskomuksia barbaarisiksi, raakalaismaisiksi ja 
alkukantaisiksi ja yhdistivät ne afrikkalaiseen menneisyyteen." ”Nyt ei 
olla missään Afrikan viidakossa” torui tuomari iäkästä Polina Samuelia, 
jonka epäiltiin järjestäneen rummutusta ja tanssia sisältäneen rituaa- 
lin." ”Afrikka on obeahin kehto”, tiesi syyttäjä toisessa oikeusistunnossa, 
jossa pohdittiin, voisiko hypnoosilla parantamisen luokitella obeahiksi.3? 
Obeahin afrikkalaisuus lujittui tieteellisessä keskustelussa 1900-luvulla, 
kun Melville ja Frances Herskovits oppilaineen etsivät afrikkalaisten 
kulttuurien jäänteitä karibialaisista kosmologioista ja käytännöistä 3 
Afrikkalaisen kulttuuriperinnön käsite hallitsi Karibian uskontoantro- 
pologiaa 1970-luvulle saakka, kunnes Sidney Mintzin ja Richard Pricen 
essee kulttuurin kreolisaatiosta Uuden Maailman olosuhteiden sanele- 
missa rajoissa innosti Karibian-tutkijoita keskittymään kulttuurin uusin- 
tamisen poliittis-historialliseen kontekstiin kulttuuristen alkuperien 
sijaan 34 

Obeahin historia Karibialla on humanistisissa ja yhteiskuntatieteissä 
esitetty pitkälti juuri afrikkalaiskaribialaisena perinteenä, jossa on koros- 
tettu erityisesti orjuutettujen vastarintaa ja toisaalta hyvää tarkoittavia, 
parantamiseen liittyviä funktioita. Tässä kirjallisuudessa on selvitetty 
obeahin afrikkalaista alkuperää ja pyritty analysoimaan afrikankaribia- 
laisten parantamisrituaaleja mahdollisimman myönteisessä valossa, 


29 Johnson 2014; Palmié 2002. 

30 Forde & Paton 2012, 27. 

31 Port of Spain Gazette 10.7.1919. 

32 Port of Spain Gazette 18.8.1919. 

33 Herskovits 1937 ja 1947; ks. myös Rocklin 2012; Yelvington 2006. 

34 Mintz & Price 1992; Forde & Paton 2012. 

35 Ks. esim. Bilby & Handler 2004; Moore & Johnson 2011; Stewart 2005. 

mikä heijastaa kirjoittajien omaa poliittista arvomaailmaa ja tarvetta 
vastata siirtomaa-aikana tuotettuun rasistiseen ja vihamieliseen diskurs- 
siin. Eurooppalaiset, amerikkalaiset tai intialaiset vaikutukset obeahin 
muotoutumisessa Karibialla ovat jääneet vähemmälle huomiolle.*° Toi- 
saalta intialaiskaribialaisten uskontojen ja parantamisen antropologiassa 
ja historiankirjoituksessa on toistunut samankaltainen ajatus autono- 
misesta perinteestä, jossa erityisesti hindulaisuuden piiriin kuuluvia 
rituaalisia käytäntöjä ja uskomuksia uusinnetaan ikään kuin irrallaan 
muusta samassa yhteiskunnassa harjoitetusta parantamisesta. Esi- 
merkiksi Kumar Mahabirin lukuisat etnografiset tutkimukset esittävät 
intiantrinidadilaisen parantamisen biolääketieteestä erillisenä perintee- 
nä, jossa kätilöiden, kasvien tuntijoiden ja muiden parantajien tiedot ja 
taidot siirtyvät sukupolvelta toiselle.” Vaikka kreolisaation käsite on ollut 
avainasemassa Mintzin ja Pricen avauksen jälkeisessä antropologias- 
sa, karibialaisen parantamisen tutkimuksessa on vasta viime vuosina 
esitetty teoreettisesti innovatiivisia vaihtoehtoja alkuperiin keskittyvälle 
suurelle kertomukselle. Uudessa, lähinnä yhdysvaltalaisessa kirjallisuu- 
dessa intiankaribialaisuutta on tutkittu osana laajempaa yhteiskuntaa, 
ja ajatusta kulttuurin tai perinteen puhtaudesta on lähestytty tutkimus- 
kohteena, ei tutkimusta ohjaavana periaatteena. 


Parantaminen ja jaettu body politic 


Obeah rakentui edellä kuvatuissa keskusteluissa yksiselitteisen afrikka- 
laiseksi, esimoderniksi uskomusjärjestelmäksi, ja poliisin sekä oikeus- 
laitoksen silmissä juuri afrikantrinidadilaisten parantaminen ja muut 
rituaaliset käytännöt määriteltiin muita herkemmin obeahiksi. Monet 
obeah-lakien perusteella pidätetyt ja syytetyt jamaikalaiset, guyanalaiset 


36 Ks. kuitenkin Paton 2015; Paton & Forde 2012; Putnam 2012. 

37 Mahabir 2012 ja 2008. Tällainen taipumus esittää intialaisuus ”puhtaana”, muihin kulttuureihin 
sekoittumattomana perinteenä heijastaa etnonationalistista diskurssia eteläisellä Karibialla, missä 
puhdasoppista hindulaisuutta edistävät järjestöt ovat aktiivisesti osallistuneet yhteiskunnalliseen kes- 
kusteluun ja intiankaribialaisen kulttuurin ja etnisyyden rajojen määrittelyyn. Ks. esim. McNeal 2011. 

38 Crosson 2014; Khan 2004; McNeal 2011. 

ja trinidadilaiset olivat kuitenkin intialaista syntyperää: vuosien 1890- 
1939 välillä Trinidadissa obeahista syytetyistä kuusitoista prosenttia oli 
sanomalehtien mukaan intiantrinidadilaisia (coolies tai East Indians). 
Muiden rituaaliasiantuntijoiden tapaan nämä intiantrinidadilaiset paran- 
tajat toimivat useimmiten urbaanissa ympäristössä, ja useimmat pidä- 
tykset tehtiin Port of Spainissa tai Etelä-Trinidadin pikkukaupungeissa. 
Parantaminen ja obeah liitettiin tästä huolimatta kuitenkin stereo- 
tyyppiseen mielikuvaan syrjäkylässä asustavasta ”vanhasta afrikkalais- 
miehestä”: käräjäoikeuden tuomarit viittasivat toistuvasti vaikeiden 
yhteyksien päässä maaseudulla lymyäviin afrikkalaisiin obeah-miehiin 
ja -naisiin, kertomakirjallisuudessa afrikkalaisten vanhusten harjoitta- 
mat rituaalit sijoittuivat syrjäseuduille ja antropologit, kuten Melville ja 
Frances Herskovits, etsivät obeahia ja muita afrikkalaisperäisiä uskon- 
nollisia järjestelmiä mahdollisimman kaukaa urbaaneista keskuksista./° 

Sopiva esimerkki tällaisen stereotypian ongelmallisuudesta on 
Mahadeo, intialaiseksi kuvailtu mies, joka pidätettiin San Fernandossa 
eteläisessä Trinidadissa elokuussa 1920. Port of Spain Gazette kertoi 
miehen pelästyttäneen häntä seuranneen väkijoukon manaamalla esiin 
jumbien, anonyymin kuolleen hengen, San Fernandon satamakadulla.** 
Tapauksen jälkeen Mahadeon maine rituaaliasiantuntijana ja parantajana 
San Fernandossa kasvoi, ja mies ansaitsi lehden mukaan elantonsa ri- 
tuaalisella työllä. Pidätystilanteessa Mahadeo ja nuori intiantrinidadi- 
lainen nainen nimeltä Alice John keskustelivat mahdollisuudesta 
nostattaa Alicen isävainajan henki, Munghasingh, ja saada se pahoinpite- 
lemään Alicen aviomies niin, että tämä halvaantuisi. Mahadeoa syytettiin 
obeahin harjoittamisesta San Fernandon käräjäoikeudessa. 

Sosiaalisiin suhteisiin — perheenjäsenten ja naapureiden kiistoihin, 
kolmiodraamoihin ja muihin parisuhdekysymyksiin — liittyvät ongel- 
mat olivat varsin yleisiä obeahista pidätettyjen rituaaliasiantuntijoiden 
repertuaarissa. Alice Johnin pyyntö aviomiehen vahingoittamisesta hen- 
gen avulla oli kuitenkin jokseenkin poikkeuksellinen, sillä useimmiten 


39 Paton 2015, luku 5. 
40 Forde & Paton 2012; Paton 2015, luku 6; Rocklin 2012. 
41 Port of Spain Gazette 15.8.1920. 

oikeuden eteen päätyneet rituaaliasiantuntijat ja parantajat pyrkivät 
asiakkaidensa pyynnöstä parantamaan sosiaalisia suhteita, erityisesti 
parisuhteita, tai saamaan ihastuksen kohteen vastaamaan asiakkaan 
tunteisiin. Parantajan taitojen ja kuolleiden henkien valjastaminen väki- 
valtaisiin tarkoituksiin kertoo rakenteellisesta väkivallasta 1900-luvun 
alun Trinidadissa, missä intialaisperäisiä naisia oli huomattavasti vä- 
hemmän kuin miehiä. Suuri osa naispuolisista intialaisista siirtotyöläi- 
sistä oli itsenäisiä, uusia elämänmahdollisuuksia etsiviä, ehkä leskeksi 
jääneitä naisia, jotka pystyivät valitsemaan ja vaihtamaan kumppaneita 
miesvaltaisessa plantaasiyhteiskunnassa. Intialaistrinidadilaiset miehet, 
jotka itse olivat monella tapaa alistettuja ja riistettyjä siirtotyöjärjestel- 
mässä, kohtelivat naisia usein väkivaltaisesti yrittäen ehkäpä turvata 
itselleen hallitsevan aseman edes perheen ja parisuhteen piirissä. Alice 
Johnin motiiveja arvailtaessa on hyvä pitää mielessä tämä taustalla oleva 
sukupuolitettu, tuotantomuotoon pohjautuva väkivalta. 
Intiantrinidadilaisten parantajien työ 1900-luvun alussa heijasti 
paitsi siirtotyöläisyyden erityispiirteitä, myös plantaasitaloudesta 
öljyntuotantoon siirtyvän, kosmopoliittisen yhteiskunnan rakenteita. 
Intialais- ja afrikkalaisperäiset parantajat jakoivat yhteisen poliittis- 
taloudellisen kontekstin, ja heidän asiakaskuntiensa huolet ja kärsi- 
myksen syyt olivat samanlaisia. Varsin yleinen obeah-oikeuden- 
käynneissä esiin noussut teema oli palkkatyö: parantajia pyydettiin 
hankkimaan asiakkaalle uusi työpaikka tai turvaamaan jo olemassa 
oleva työ. Markkinatalous siirtomaassa, jossa ammattiyhdistysliike 
oli vielä alkutekijöissään ja jossa pääoman edut jyräsivät työväestön 
oikeudet, johti sosiaaliseen kärsimykseen ja ongelmiin, joita paikalli- 
set parantajat etnisestä taustasta riippumatta yrittivät ratkaista. Eräs 
palkkatyöhön liittyvästä parantamisesta oikeuden eteen joutunut 
rituaaliasiantuntija oli vuonna 1924 pidätetty intialaistaustainen 
Biroo, joka määritteli itsensä hinduksi sekä auringon palvojaksi. Biroon 
talosta takavarikoitiin todistusaineistona lehmän ja koiran pääkallot, 
hiuksia, vanhoja mitaleja, rautakettinkiä, jousi ja nuoli, luita, kaksi 

haarukkaa, ”useita mitä iljettävämpiä kuvia” sekä pidätyksen tehneen 
poliisin nimikirjaimilla merkitty viiden dollarin seteli.% Setelin päälle 
oli aseteltu kaksi veistä ja lotah, hindulaisuuden rituaaleissa käytetty 
pronssinen astia.t* Biroo oli luvannut auttaa naapuriaan Baratsinghia 
saamaan työpaikkansa kaivoksella takaisin, mutta vaikka Baratsingh oli 
alun perin omaehtoisesti hakeutunut Biroon asiakkaaksi, hän päätti ker- 
toa asiasta poliisille Biroon pyydettyä viittä dollaria uhrieläimen, vuohen, 
hankkimista varten. 

Kuten Baratsinghilta vaadittu hinta osoittaa, parantamisen rituaalit 
olivat hyödykkeitä, joista asiakkaat maksoivat rituaaliasiantuntijoille. 
Setelit ja kolikot saivat rituaaleissa symbolisia merkityksiä ja muuttui- 
vat parantajien, kuten Biroon, käytössä maksuvälineistä rituaaliesineik- 
si. Palkkatyöhön liittyvien rituaalien lisäksi raha kuului parantajien ja 
asiakkaiden kanssakäymiseen esimerkiksi aarteiden etsintään, omaisuu- 
den kasvattamiseen tai uhkapeleihin liittyvissä rituaaleissa. Ali Hosein, 
intialaiseksi kuvailtu rituaaliasiantuntija, pidätettiin helmikuussa 1920 
Maravalin alueella Port of Spainin pohjoisosassa. Hosein oli valmistanut 
asiakkaalleen tämän pyynnöstä hyvää onnea tuottavan sekoituksen, jonka 
tarkoituksena oli taata asiakkaan menestys uhkapeleissä. Sekoitus koos- 
tui merivedestä, lehdistä, limetistä, siemenistä, etikasta ja muista joka- 
päiväisistä ainesosista. Hosein pidätettiin, kun hän vastaanotti asiak- 
kaaltaan maksuksi kaksi shillinkiä ja tuomittiin kolmeksi kuukaudeksi 
vankeuteen ja pakkotyöhön.4* 

Biroon talosta löytynyt rituaaliesineistö on hyvä esimerkki siitä var- 
sin monitahoisesta ja eklektisestä uskonnollisten vaikutusten kentästä, 
johon obeah-oikeudenkäyntien todistusaineisto ja todistajien lausun- 
not viittasivat. Omaehtoiset transnationaaliset yhteydet karibialaisen 
työväestön ja muun maailman välillä vakiintuivat 1890-luvulta alkaen, 
kun siirtolaisuus Karibian siirtomaista Yhdysvaltoihin, Väli-Amerikan 


43 Poliisin nimikirjaimet todistusaineistona käytetyssä setelissä kertovat erittäin yleisestä menettelystä, 
jossa obeah-syytettyjen pidätys suoritettiin poliisin ilmiantajan avulla, tai pidätyksen teki asiakkaaksi 
naamioitunut poliisi. 

44 Port of Spain Gazette 29.5.1924. 

45 Forde 2012. 

46 Port of Spain Gazette 27.2.1920, 3. 


OBEAH JA TOISEUDEN POLITIIKKA 307 


suurille rakennusprojekteille (esimerkiksi Panaman kanavatyömaalle 
tai Costa Rican rautatieprojektiin) ja yhdysvaltalaisyritysten suurplantaa- 
seille yleistyi.4 Transnationaalisten yhteyksien myötä niin intian- kuin 
afrikankaribialaisten parantajien kosmologiat, rituaaliset symbolit ja esi- 
neistö laajenivat. Esimerkiksi chicagolaisen kustantajan De Laurencen 
toimittama esoteerinen kirjallisuus, jossa painottui intialaishenkinen 
mystiikka, oli suosittua karibialaisten parantajien keskuudessa, ja kir- 
joista opittua tietoa saattoivat täydentää katoliset rituaalit, vapaamuura- 
rien symbolit, tai Euroopassa suosittu spiritismi.48 

Siinä missä intiantrinidadilaiset rituaaliasiantuntijat omaksuivat 
keinovalikoimaansa hindulaisuudelle vieraita symboleita ja käytäntöjä, 
hindulaisuus oli myös merkittävä voimavara parantamisrituaaleissa jopa 
sellaisille parantajille, joiden sukujuuret eivät ulottuneet Intiaan. Yli- 
luonnollisten voimien haltuunottamisesta epäilty Baboo Khandas Sadoo 
pidätettiin Port of Spainin kaupungissa helmikuussa 1919. Siirtomaan 
suurilevikkisin päivälehti kuvaili koko aukeaman raportissaan syytettyä 
”itsevarmaksi neekeriksi” ja selvitti oikeusistunnon etenemisen vaihe 
vaiheelta paneutuen erityisen yksityiskohtaisesti syyttäjän sekä puo- 
lustuksen puheenvuoroihin. Baboo Khandas Sadoo määritteli itsensä 
”hindulaiseksi piispaksi” ja hänen asianajajansa, M.T. Pritzgar, kertoi 
syytetyn olevan ”syvällinen filosofi”, joka oli kääntynyt hindulaisuuteen 
jo kauan sitten. Kuten valtaosa muistakin yliluonnollisten voimien 
haltuunottamiseen liittyvistä syytteistä, Baboo Khandasin rikosepäily 
ja pidätys perustuivat valeasuisen poliisin lavastamaan tilanteeseen. 
Konstaapeli Lambert, joka erikoistui ”yliluonnollisiin” rikoksiin, hakeu- 
tui naisystävänsä Margaret Thomasin kanssa syytetyn taloon asiakkaaksi 
esittäytyen. Lambert selitti syytetylle seurustelevansa naimisissa olevan 
naisen, Thomasin esittämän hahmon kanssa ja valitteli aviomiehen 
suhtautumista asiaan. Hän kertoi myös suunnittelevansa liiketoimin- 
nan aloittamista ja pyysi syytettyä rauhoittamaan kolmiodraaman sekä 
varmistamaan liiketoiminnan tuottavuuden. Syytetty oli viitannut mitta- 
vaan kokemukseensa ja koko siirtomaan kattavaan asiakaskuntaansa ja 


47 Putnam 2012. 
48 Johnson 2014; Paton 2015, luku 6; Putnam 2012. 

todennut pystyvänsä auttamaan Lambertia. Rituaaliin valmistautuessaan 
hän pukeutui ”intialaisten vaatepartta muistuttavaan asuun” ja ”puhui 
hindustania”. 

Päivälehden skandaalinkäryinen reportaasi hindulaiseksi piispaksi 
esittäytyneestä ”neekeristä” tuo mieleen käräjänoikeuden tuomarin 
hämmennyksen edellä kuvatussa kiinalaiseksi ”naamioituneen” Jessie 
Greenin oikeudenkäynnissä. Etnisyyden esittämisen rajoja kontrolloi- 
tiin siirtomaa-ajan Karibialla tarkasti, ja uskonto ja parantaminen olivat 
keskeisiä osatekijöitä etnisten ryhmien määrittelyssä. Baboo Khandas 
Sadoon kaltaiset afrikkalaisperäiset uushindulaiset uhkasivat body 
politicin, erityisesti työväestön, etniseen pirstomiseen ja vastakkain- 
asetteluun perustuvaa yhteiskuntajärjestystä. 


Jakamaton ruumissubjekti ja jaettu body politic 


Trinidadilaisten parantajien rituaalit ja kosmologiat kyseenalaistivat 
monella tapaa body politicin jaottelun etnisiin ryhmiin ja niiden kulttuu- 
risen vastakkainasettelun. Eurooppalaisperäinen hallitseva luokka erotti 
itsensä siirtomaihin eri puolilta maailmaa tuodusta työväestöstä luomalla 
ja ylläpitämällä toiseuden ja erilaisuuden malleja, joiden avulla myös 
heikennettiin työväestön yhtenäisyyttä ja poliittista potentiaalia. Nämä 
toiseutta tuottavat mallit toistuivat oikeuslaitoksen, tiedotusvälineiden ja 
tieteellisen tutkimuksen diskursseissa, joissa parantaminen ja uskonnol- 
liset käytännöt haluttiin esittää etnisiä ryhmiä integroivina, joskin usein 
halventavina ja kulttuurisesti haavoittavina, historiallisina jatkumoi- 
na. Modernin, eurooppalaisen yksilön toinen, Trouillot'n alter-native,19 
koettiin ja esitettiin erilaisena osaksi sen vuoksi, että parantamisen onto- 
loginen perusta erosi Pohjois-Atlantin modernista ihmiskäsityksestä. 
Trinidadilaiset, kuten muutkaan karibialaiset parantajat, eivät kohdan- 
neet ruumissubjektia jakamattomana yksilönä, vaan erilaisille voimille 
ja hengille avonaisena ja sikäli jaettuna tai suhteellisena toimijana. 


49 Trouillot 2002, 224. 

Parantajien asiakkaiden kärsimys tulkittiin usein heidän ruumiiseensa 
kutsumatta tunkeutuneiden henkien aiheuttamaksi, joita saatettiin 
myös valjastaa parantajien avuksi kärsimystä lievittävissä rituaalisissa 
käytännöissä. Suhteellisen, huokoisen tai jaetun subjektin rajat eivät 
siis aukottomasti erottaneet sisäpuolta, itseä, ulkopuolesta tai toisesta, 
eivätkä elävien ja kuolleiden suhteet katkenneet selkeästi tämän- ja tuon- 
puoleisen rajalla. Tällainen subjektikäsitys, joka hallitsevan luokan näkö- 
kulmasta erotti alemmat yhteiskuntaluokat sivistyneistä ja moderneista 
kansalaisista, yhdisti alueen parantamisrituaaleja rituaaliasiantuntijoi- 
den tai asiakkaiden etnisestä taustasta riippumatta.°° 

Yllä mainittu Mahadeo, jonka raportoitiin nostattaneen kuolleen hen- 
gen, jumbien, San Fernandon satamakadulla ja joka oli asiakkaalleen lu- 
vannut valjastaa tämän kuolleen isän hengen, oli yksi monista henkien 
avulla työtään tekevistä parantajista. Elokuussa 1922 Port of Spainissa 
pidätetyn Anita Smithin oikeuskäsittely osoittaa, kuinka parantajat diag- 
nosoivat kuolleiden henget ongelmien syyksi ja kuinka ne myös mahdol- 
listivat parantamisen. Smith, nuori nainen, jonka etnisyyttä sanomalehti 
ei määrittele, neuvoi asiakastaan pidätystilanteessa silmät suljettuina ja 
puolustusasianajajan mukaan mesmeroituna ja kertoi, että hänen kaut- 
taan puhui kuolleen henki. Asiakkaan ongelmien aiheuttajaksi Smithin 
kautta puhunut henki arvioi pahan hengen, joka seurasi asiakasta tar- 
koituksenaan saada tämä menettämään rahansa ja työpaikkansa. Pahan 
hengen oli asiakkaan niskaan langettanut naishenkilö, jonka tavoitteena 
oli saada asiakkaan rahat itselleen. Asiakas paljastui rituaalin edetessä 
valeasuiseksi poliisiksi, ja Smithin kosmologisia näkemyksiä päädyttiin 
puimaan pääkaupungin oikeustalolla.s" Parantamisen rituaaleissa toistu- 
nut henkipossessio ja henkien, jumbies, rooli kärsimyksen aiheuttajina 
työväestön kosmologioissa uhkasi rajatun, autonomisen yksilön asemaa 


50 Esimerkiksi Johnson (2014) ja Murison (2015) ovat tarkastelleet modernin subjektin syntyä Afro- 
Atlantin uskonnollisessa kontekstissa ja osoittaneet, kuinka yksinkertaistava malli eheästä modernista 
subjektista ja lävistettävästä tai suhteellisesta (usein afrikkalaisesta) subjektista oikeastaan on. Siirto- 
maa-ajalla tuotettu tieto Toisten uskonnoista ja parantamisesta on ollut tärkeä osa eurooppalaisen 
modernin muodostumista. Esimerkiksi obeahista kertova kirjallisuus ja sen pohjalta käydyt keskustelut 
1700- ja 1800-luvun Euroopassa vaikuttivat eurooppalaisiin käsityksiin ruumiista ja siihen vaikuttavista, 
jopa sen mahdollisesti valtaavista voimista. 

51 Port of Spain Gazette 18. ja 26.8.1922. 

modernin yhteiskunnan yksikkönä. Tällainen vaihtoehtoinen subjektii- 
visuus oli hallitsevan luokan näkökulmasta ongelmallista siirtomaassa, 
jonka hallintomuoto 1900-luvun edetessä siirtyi kasvavan itsehallinnon 
myötä kohti yleistä äänioikeutta. Henkien vallattavissa tai vahingoitet- 
tavissa oleva, jaettu tai suhteellinen subjekti ei soveltunut moderniksi 
kansalaiseksi. 

Subjektin olemuksen ohella obeah-oikeudenkäynneissä korostui jos- 
kus myös huoli siitä, että eurooppalaisuuteen ja kunniallisuuteen yhdis- 
tettyjä diskursseja, tiedettä ja biolääketiedettä, sovellettiin intialaisten 
ja afrikkalaisten laittomissa parannusrituaaleissa. Parantajat saattoivat 
erikoistua esimerkiksi sähköhoitoihin tai hypnoosiin ja perehtyä eri 
tieteenalojen keskusteluihin tunkeutuen näin hallitsevan luokan dis- 
kursiiviselle yksityisalueelle. Tässäkin suhteessa parantaminen ja siihen 
liittyvä tieto ja valta uhkasivat eliitin valta-asemaa. 


Lopuksi 


Tässä luvussa olen selvittänyt, kuinka siirtomaahallinto Trinidadissa pyrki 
vakiinnuttamaan työväestön jakautumisen kulttuurisesti erillisiin ja vas- 
takkainaseteltuihin etnisiin ryhmiin, ja kuinka parantamisen hallinto 
ja tutkimus on osaltaan tukenut tätä hanketta. Parantajat eivät kuiten- 
kaan pysyneet hallinnolle keskeisten kategorioiden ja rodullistettujen 
ryhmien rajoissa, vaan ammensivat eri uskontojen ja maantieteellisten 
alueiden perinteestä niitä muokaten ja soveltaen. He esittivät myös fyy- 
sisesti etnisyyttä tavoin, jotka uhkasivat yhteiskuntajärjestyksen perus- 
ajatuksia toiseudesta, hierarkiasta ja työnjaosta. 

Obeahista ja parantamisesta kertova arkistomateriaali paljastaa 
merkittäviä yhtäläisyyksiä trinidadilaisten parantajien työssä ja heidän 
asiakkaidensa kärsimyksen ja ongelmien poliittis-taloudellisessa kon- 
tekstissa etnisyydestä riippumatta. Vaikka valtion biopolitiikka on pyr- 
kinyt silpomaan body politicin erillisiin osiin, ovat parantajat ylläpitäneet 
arkipäivän yhteyksiä väestöllisesti kirjavan ja eriarvoisen yhteiskunnan 
kosmologioiden ja rituaalisten perinteiden välillä. Tällaisen yhteisen 
kulttuurisen kerroksen tutkiminen ja sisällyttäminen julkiseen keskus- 


OBEAH JA TOISEUDEN POLITIIKKA 311 


teluun korostaisi tieteellisessä tutkimuksessa yhteiskuntaluokan merki- 
tystä etnisyyden sijaan ja voisi osaltaan haastaa poliittisen järjestelmän 
kaksijakoisuutta. 

Pyhällä tavalla olen saanut heidät kävelemään 
Parantamisen traditiot lakota-intiaanien keskuudessa 


Rani-Henrik Andersson ja David Posthumus 


Alkuperäiskansoja on nykyisin Yhdysvalloissa 566 ja Kanadassa 617. 
Kieliä puhutaan myös useita satoja." Sen paremmin nykyisin kuin men- 
neisyydessä ei ole ollut olemassa yhtä ”intiaanikulttuuria”, vaan kullakin 
kansalla on omat tapansa, uskomuksensa ja maailmankuvansa. Niinpä 
eri kansoilla on myös ollut hyvin erilaisia parantamiseen liittyviä tapo- 
ja, rituaaleja ja uskomuksia. Yleisellä tasolla kaikkia Pohjois-Amerikan 
alkuperäiskansoja yhdistää hyvin holistinen eli kokonaisvaltainen maail- 
mankuva, yhteisöllisyys ja samankaltainen historia suhteessa euroame- 
rikkalaisiin. Perinteiset parantamisen muodot ovat liittyneet yhtä lailla 
käsityksiin ihmisestä osana luomakuntaa kuin ihmisestä suhteessa 
yli-inhimillisiin olentoihin. Näin parantamisen muodot ovat erottamat- 
tomasti osa yhteisön identiteettiä muovaavia tekijöitä kuten kulttuuria, 
kieltä, uskomusjärjestelmiä ja rituaaleja. 

Tässä artikkelissa tarkastellaan erityisesti sioux-intiaanien läntisen 
haaran, lakotojen, parantamisen muotoja 1800-luvulta nykypäivään 
osana heidän kulttuuriaan ja maailmankuvaansa. Artikkelissa perehdy- 
tään erilaisten parantajien, noitien ja tietäjien välisiin suhteisiin, heidän 


1 US Department of the Interior; Aboriginal Affairs and Northern Development Canada. 

henkiolennoilta saamiinsa erilaisiin voimiin sekä heidän käyttämiinsä 
menetelmiin, kuten vedestä ennustamiseen ja sairauden pois imemi- 
seen. Pohdimme myös Yhdysvaltain harjoittaman assimilaatiopolitiikan 
vaikutuksia lakotojen yhteiskuntaan ja lopuksi perehdytään perinteiden 
elpymiseen 2000-luvulla. 


Lakotat — kotkan ja biisonin kansa 


Lakotojen oman mytologian mukaan kauan sitten, ennen kuin ihminen 
oli edes syntynyt, oli maailmassa erilaisia voimia ja olentoja, jotka taiste- 
livat maailman herruudesta hieman samaan tapaan kuin jumalat kreik- 
kalaisten mytologiassa. Monien kiistojen ja rakastumisten seurauksena 
syntyivät muun muassa aurinko, kuu ja äiti maa. Kun vielä syntyi neljä 
tuulta, joilla jokaisella oli oma tehtävänsä, oli maailman suunnat ja tär- 
keimmät voimat päätetty. Ennen pitkää nämä jumalankaltaiset olennot 
kyllästyivät toisiinsa ja lähettivät yllä kerrotun tarinan mukaan Iktömin 
(trickster, kujeilija) etsimään ihmisiä seurakseen. Tuolloin ihmiset ja 
biisonit elivät yhdessä maan alla, missä ne olivat eläneet eräänlaisessa 
kaaoksen tilassa. Siksi ihmisiä kutsuttiin myös nimellä Pte oydte, biisoni- 
kansa. 

Kun ihmiset ja biisonit tulivat ulos maaäidin sisältä, he eivät tulleet 
toimeen keskenään. Biisonit olivat kauhistuttavia olentoja, joita ihmiset 
pelkäsivät. Maailmassakin vallitsi vielä kaaos. Aluksi ihmisillä ei myös- 
kään ollut ruokaa, eikä biisoni suostunut heille ravinnoksi. Erään lako- 
tojen myytin mukaan noina alkuaikoina käytiin merkillinen kilpailu, 
jossa eläimet juoksivat kilpaa lakotojen pyhien Mustien kukkuloiden 
(Hesapa) ympäri ratkaistakseen, kuka oli kaikkein tärkein. Biisoni näytti 
voittavan kilvan helposti. Juuri kun maaliviiva häämötti, kävi ilmi, että 
pieni lintu oli istunut biisonin hartioilla ja lennähti nyt ensimmäisenä 
yli maaliviivan. Koska lintu ihmisen lailla kuului luomakunnan kaksi- 
jalkaisiin (hununpa), merkitsi tämä sitä, että myös ihminen sai kunnian 
tästä voitosta. Samalla ihminen sai oikeuden käyttää eläimiä ravinnok- 
seen ja siksi ihminen oli wakan akantula eli ”huipulla”. Näin lakotat 

sijoittivat niin ihmiset kuin eläimetkin osaksi luomakuntaa. Lakotojen 
käsityksissä maailma oli kokonaisuus, eikä ihminen eronnut millään 
tavoin muusta luomakunnasta, vaan oli osa sitä. 

Aina 1700-luvulle asti niin lakotat kuin muutkin niin sanotut sioux- 
laiset ryhmät asuivat nykyisten Minnesotan, Wisconsinin ja Dakotojen 
osavaltioiden välisellä alueella. Yhä lisääntyvä paine niiden kansojen 
taholta, jotka pakenivat länteen päin työntyviä valkoisia uudisasukkaita, 
pakotti 1700-luvun kuluessa osan siouxeista muuttamaan asteittain län- 

nemmäksi. Suurin piirtein 1700-luvun puolivälin tienoilla ensimmäiset 
siouxryhmät ylittivät Missourijoen ja asettuivat pysyvästi asumaan sen 
länsipuolisille tasangoille. Näin 1800-luvun alkuun tultaessa heistä oli 
muodostunut tyypillinen tasankojen metsästäjäkansa. 

Ensimmäiset valkoisten maininnat sioux-intiaaneista, joihin myös 
lakotat kuuluvat, ovat kuitenkin jo 1640-luvulta. Tuolloin ranskalaiset 
turkismetsästäjät ja tutkimusmatkaajat Jean Nicollet ja Paul LeJeune 
kohtasivat siouxien kansaan kuuluvia intiaaneja Missourijoen yläjuok- 
sulla. Lähes kaikki varhaiset matkalaiset kuvasivat heidät ylpeiksi, rehel- 
lisiksi ja ylväännäköisiksi ihmisiksi, joille sodankäynti oli kunnia-asia. 
Varhaiset lähetyssaarnaajat, lähinnä jesuiitat, vertasivat heitä irokeesei- 
hin, jotka puolestaan olivat idän intiaaneista vahvimpia ja sotaisimpia. 
Näiden sotaisten siouxien naapurikansat kutsuivat heitä kuvaavalla 
nimellä nadowessiwak — pienet käärmeet. Toisinaan sanan on uskottu 
myös tarkoittavan ”vihollista”. Joka tapauksessa tästä ojibwankielisestä 
sanasta ranskalaiset taivuttivat sanan sioux, millä yhteisnimellä nämä 
intiaanit yhä tunnetaan. 

Siouxit eivät kuitenkaan olleet tai ole yksi yhtenäinen kansa, vaan 
seitsemän eri kansan muodostama löyhä yhteenliittymä, joka tunne- 
taan nimellä Seitsemän tulisijaa, Ochethi Saköwin. Seitsemän tulisijaa 
oli eräänlainen mytologinen alkuperä kaikille siouxien kansoille. Vähi- 
tellen kansat erkaantuivat toisistaan, mutta yhteys säilyi niiden kaikkien 
välillä. Se ilmenee parhaiten siouxien kielessä, jossa on kolme toisistaan 
poikkeavaa murretta, dakhota, nakhöta ja lakhöta. Eri murteita puhuvat 
ihmiset kykenevät kuitenkin ymmärtämään toisiaan. Siouxien itäisen 
haaran muodostavat dakhötaa puhuvat santee-, yankton- ja yanktonai- 
kansat. Perinteisesti on oletettu, että yanktonit ja yanktonait puhuvat 
nakhotaa, mutta uusimmat kielitieteelliset ja antropologiset tutkimukset 
ovat osoittaneet, että nakhötaa puhuvia kansoja ovat pikemminkin 
siouxien kaukaiset sukulaiset, nykyisin pääasiassa Montanassa sekä 
Kanadan Albertan, Saskatchewanin ja Manitoban provinsseissa asuvat 
assiniboine-intiaanit. Lakhötaa sen sijaan puhuvat siouxien läntisen 
haaran edustajat, lakotat (lakhöta). Lakotat tunnetaan myös nimellä 
teton, joka tulee lakotan kielen sanasta thithunwan, ne, jotka asuvat 
tasangoilla. Lakotat taas jakaantuvat edelleen seitsemään eri heimoon 

(oydte), joita ovat oglala (ogldla), hunkpapa (hunkpaphaya), minneconjou 
(mnikhowozu), brulé (sichangu), two kettle (ohenupa), sans arc 
(itäzipcho), ja black feet (sihdsapa). 


Lakotojen uskonto ja maailmankuva 


Uskonto on yleinen keskustelun ja väittelyn aihe monien intiaanikanso- 
jen, myös lakotojen keskuudessa. Monet keskustelut alkavat aivan muulla 
aiheella mutta päättyvät uskontoon ja uskonnolliseen identiteettiin. 
Nykypäivän uskonnollisuus, yksilöllinen ja ryhmäidentiteetti nivoutu- 
vat toisiinsa, ja tätä voidaan kuvata käsitteillä uskonnollinen eetos ja 
maailmankuva. 

Lakotojen uskonnollinen ajattelutapa kiteytyy käsitykseen itsestä sekä 
yksilönä että osana ryhmää. Kuten monet kulttuuriset ja sosiaaliset raken- 
teet, uskonnollisuus ja identiteetti vaikuttavat usein reaktiivisilta ja/tai 
mukautuvilta. Ne saattavat kehittyä vastineena ihmisen sisäisiin, yhtei- 
söstä tuleviin tai ulkopuolisiin vaikutteisiin. Uskonnollisen identiteetin 
kehittymistä voi verrata kiven pudottamiseen veteen: kivi saa aikaan 
heijastusvaikutuksen, joka vähitellen muuttaa kokonaisuutta ennakoi- 
mattomalla ja usein alitajuisella tavalla. Näin lakotojen identiteetti ja 
”alkuperäisyys” voidaan käsittää dekolonisaatiostrategioina, joiden ta- 
voitteena on ylläpitää ja luoda lakotaidentiteettiä, perinnettä ja uskontoa 
sekä säilyttää selvä raja lakotojen ja ei-lakotojen välillä. 


2 Ks. Andersson 2009. 

3 Tässä artikkelissa esitetyt näkemykset lakotojen tämän päivän uskonnollisuudesta ja parantamisesta 
pohjautuvat etenkin David Posthumuksen lakotojen parissa vuosina 2008-2014 tehtyihin haastatte- 
uihin ja kenttätyöhön sekä Rani-Henrik Anderssonin aiempiin tutkimuksiin. 
4 Lakotojen kohdalla kolonisaation voidaan ajatella alkaneen vuonna 1868, jolloin solmittiin Fort 
Laramien sopimus. Siinä määriteltiin ensimmäinen lakota-reservaatti, joskin sen ulkopuolelle jäi vie 
valtava lakotojen hallinnassa ollut alue, Unceded Indian Territory. Viimeiset lakotat asettuivat rese 
vaattiin vuonna 1881, jonka jälkeen voidaan sanoa lakotojen olleen täysin riippuvaisia Yhdysvallois 
ja sen harjoittamasta intiaanipolitiikasta, kuten assimilaatiopolitiikasta. Nykyisin lakotojen keskuste 
identiteetistä ja dekolonisaatiosta liittyy voimakkaasti käsitykseen maasta (Black Hills) ja suhteesta 
perinteisesti lakotojen hallinnassa olleisiin alueisiin. Dekolonisaatio liittyy vahvasti myös käsityksiin 
ielesta ja omasta kulttuurista. Tänä päivänäkin monet lakotat erottavat itsensä muista ihmisistä, eli 
valkoisista, käyttäen näistä termiä ikcéwicasa, ”tavalliset ihmiset”. Tämä käyttö osoittaa selvästi jakoa 
”meihin” ja ”muihin”. DeMallie 1991, 4-9, Posthumus 2015, 56-63, Andersson & Kekki 2013. Dekolo- 
nisaatiosta ks. myös Miller & Riding In 2011. 

Osa lakotoista sanoo, että ”uskonto” on valkoinen käsite, jolla ei voi 
kuvata heidän hengellisyyttään. Monet hyväksyvät sanan ”hengellisyys” 
tai sanovat, että ”lakota-uskonto” on yksinkertaisesti ”lakotojen elämän- 
tapa”. Ennen euroamerikkalaisten tuloa uskontoa ei erotettu muusta 
elämästä erilliseksi lokeroksi. Näin ”hengellisyys” pitää sisällään vähem- 
män järjestäytymistä ja hierarkiaa kuin ”uskonto” ja viittaa yksinker- 
taisesti ihmisen tarpeeseen löytää maailmankaikkeudesta pyhyyttä ja 
yli-inhimillistä. Antropologit Raymond J. DeMallie ja Robert Lavenda 
ovat kirjoittaneet, että ”Wakhdn Thänka, ’maailmankaikkeuden voima 
(kaikki se, mikä on pyhää ja mitä ei voi käsittää) ei ollut erillään seku- 
laarista maailmasta. Pyhä-maallinen-dikotomia ei päde. Koska kaikilla 
asioilla oli sielu, kaikki asiat olivat wakhdy.” Wakhän yhdisti kaikkia 
asioita, joten sitä ei voinut irrottaa muusta elämästä. 

Antropologi Elizabeth Grobsmith teki kenttätyötä brule-lakotojen 
parissa Rosebudin reservaatissa 1970-luvun lopulla ja 1980-luvun alus- 
sa. Grobsmith toteaa, että ”uskonnon” eritteleminen muusta elämästä 
ärsytti monia: 


Koska vanhat uskonnolliset perinteet ovat oleellinen osa lakotojen 
kulttuuria, reservaatin asukkaat kiinnittyvät perinteisiin ja tarjoa- 
vat niitä usein selityksenä nykypäivän tapahtumille. Nekin, jotka 
eivät ole syvästi uskonnollisia, allekirjoittavat uskonnollisten seli- 
tysten järjestelmän, joka poikkeaa selvästi juutalaiskristillisestä 
näkemyksestä. Perinteinen uskonto on siten paljon enemmän 
kuin rituaalien tapa ja rakenne; se on näkemys tai maailmankuva, 
uskomusjärjestelmä, joka vaikuttaa kaikkeen toimintaan. Joillekin 
perinteinen ideologia tunkeutuu kaikkeen elämään. Toisille taas 
uskonnosta on tulossa erillinen osa elämää.* 


Monille lakotoille ’uskonto” oli ja on totaalinen sosiaalinen ilmiö, kaiken 
kattava kategoria, joka on yhtä aikaa uskonnollinen, mytologinen, shama- 
nistinen, sosiaalinen, muoto-opillinen, taloudellinen, lainopillinen, 


5 DeMallie ja Lavenda 1977, 157; Posthumus 2015, 29-30. Ks. myös Andersson 2009, 63-83. 
6 Grobsmith 1981, 62; Posthumus 2015, 29-30. 

moraalinen, esteettinen ja niin edelleen. Lakotojen uskonto totaalisena 
sosiaalisena ilmiönä määrittelee, keitä lakotat ovat kansana nykyään ja 
vahvistaa ja voimistaa sekä yksilöllistä että etnistä identiteettiä. Sukulai- 
suus on lakota-kulttuurin ja -yhteiskunnan perusta, joten on hyödyllistä 
pohtia lakotojen uskontoa ihmisten ja muiden-kuin-ihmisolentojen väli- 
sinä suhteina. Ihmiset saavat voimaa henkimaailmassa tapahtuvasta 
vuorovaikutuksesta muiden-kuin-ihmisolentojen kanssa.? Usein nämä 
muut-kuin-ihmisolennot ovat symboleita, jotka luovat perustan usko- 
muksille ja rituaaleille. Lakotoilla ihmisten välinen sukulaisuus perustui 
Wakháņ Thänkan, suuren mysteerin sukulaisuusjärjestelmään. Siinä 
16 voimakasta muuta-kuin-ihmisolentoa loi maan ja päätti sen tavoista 
ja siten myös ihmisten kulttuureista. Lakota-uskonto on henkien ja 
ihmisten sukulaisuusjärjestelmien jatke ja hybridi. Nämä kaksi järjes- 
telmää kytkeytyvät itseen, maailmankaikkeuden pyhään keskukseen. 


Rituaalit ja parantaminen 


Rituaalit kuuluvat yleismaailmallisesti kaikkiin ihmisyhteisöihin. Niitä 
säätelevät usein perinteet tai käsitykset menneisyydestä. Rituaaleja lei- 
maa formalismi, sillä niihin liittyy rajallinen ja tiukasti määritelty joukko 
ilmaisuja tai rajoitettu koodi. Rituaalin osanottajien on omaksuttava 
muodollinen puhetyyli, jossa tapa on usein tärkeämpi kuin sisältö.? 
Uskonto ja rituaalit ovat tärkeä tila, jossa myös lakota-identiteettiä 
rakennetaan, ilmaistaan ja vahvistetaan; jossa perinteitä artikuloidaan, 
ylläpidetään ja jatketaan. Tähän liittyy myös oma kieli." Uskonto ja 
rituaalit ovat myös dekolonisaatiostrategioita, jotka ylläpitävät lako- 
ta-identiteettiä ja perinteen erillisyyttä ei-lakotojen uskomuksiin ja tapoi- 
hin, uuskolonialismiin ja globalisaation yhtenäistävään vaikutukseen. 
Lakotat ovat nykyisin järjestäytyneet erillisiin rituaaliryhmiin (rituaali- 


7 Andersson 2009 50-64; Posthumus 2015, 31—35. 

8 DeMallie & Lavenda 1977; DeMallie 1987; Walker 1991, 70-81; Andersson 2009 65-69; Posthumus 
2015, 31-35. 

9 Bell 1997, 138-169. 

10 Kielen merkityksestä lakotoille ks. Andersson & Kekki 2013, 85-114. 

nen thiyöspaye), jotka yleensä on organisoitu ja nimetty ryhmän uskon- 
nollisen johtajan tai maantieteellisen asuinpaikan mukaan. Tämä vai- 
kuttaa aluksi poikkeavan merkittävästi historiallisista uskonnollisista ja 
rituaalisista ryhmistä. Tarkempi tarkastelu kuitenkin osoittaa, että lako- 
tojen rituaaleja leimaa myös traditionalismi. Rituaalit nojaavat perintei- 
siin ja ideaalitilanteessa toistavat ja luovat uudelleen historiallisia edel- 
täjiä tarkasti. Rituaaleja määrittää tietty muuttumattomuus, sillä niillä 
on huolellinen koreografia ja ne pyrkivät ajattomaan toistoon. Toisaalta 
lakotarituaalit heijastavat lakotojen uskomusmaailman dynaamisuut- 
ta, sillä vaikka ne nojaavat tietyssä määrin traditioihin, ne ovat samalla 
monimuotoisia, innovatiivisia ja mukautuvia." 

Pyhä symboliikka on tärkeä osa rituaaleja. Toiminta, jolla vedotaan 
muihin-kuin-ihmisolentoihin pyhien symbolien kautta, osoittaa uskoa 
yli-inhimilliseen maailmaan ja ihmisen transsendentteihin voimiin 
reagoimisen merkitykseen.” Tietyistä esineistä tulee pyhiä symboleita 
siunausprosessissa, jossa nämä esineet erotetaan tavallisesta, maallisesta 
maailmasta. Näin syntyy pyhä tai yli-inhimillinen maailma. Lopuksi 
rituaalit esitetään, jolloin rituaalisen toiminnan ympärille syntyy teatraa- 
linen tunnelma tai kehys, joka auttaa osanottajia järjestämään elämän 
kaaosta ja kiinnittämään siihen johdonmukaisia merkityskategorioita. 
Rituaali vahvistaa ja voimistaa siteitä korkeamman ylimaallisen voiman, 
yhteisön ja yksilön välillä. Se on yhteisön suora representaatio ja siten 
paljastaa tärkeitä asioita yhteisöstä.” 

Rituaali on erityinen elämän ja toiminnan osa-alue uskonnon tai hen- 
kisyyden sisällä, joka puolestaan on osa laajempaa kulttuurin kenttää. 
Monitulkintaiset pyhät symbolit, joita dramatisoidaan ja ruumiilliste- 
taan rituaalisissa esityksissä, syntetisoivat kulttuurin omaa eetosta ja 
maailmankuvaa sekä julkisesti vahvistavat, lujittavat ja (uudelleen)luovat 
yksilöllistä ja etnistä identiteettiä, keskeisiä kulttuurisia merkityksiä ja 
ryhmän arvoja. Uskonnon, rituaalin ja pyhien symbolien kautta yhteisö 
pystyy paremmin tulkitsemaan ja järjestämään universumiaan.'t 


11 Posthumus 2015, 11-13; Bell 1997, 144-145. Lakotojen perinteisen uskomusjärjestelmän dynaamisuu- 
desta ks. esim. DeMallie ja Lavenda 1977; Andersson 2009, 65—74. 

12 Morrison 1992, 202. 

13 Bell 1997, 156-157; ks. myös Hultkrantz 1992; Turner 1974; Turner 1979; Posthumus 2015, 40-41. 

14 Posthumus 2015, 44. 

Tietäjiä, parantajia ja noitia 


Pyhillä miehillä ja naisilla on erilaisia rooleja ja asemia riippuen siitä, 
miten ja mihin tarkoitukseen he ovat voimansa saaneet. Vahvimpia ovat 
varsinaiset tietäjät (wichdsa wakhdn), jotka ovat saaneet voimansa esi- 
merkiksi ukkoselta, karhulta tai biisonilta. Tietäjät jakaantuvat neljään 
pääryhmään ja useisiin alaryhmiin. Osa on varsinaisia parantajia tai 
lääkäreitä, phezúta wichdsa, jotka parantavat esimerkiksi yrttien avulla. 
Englanninkielisessä kirjallisuudessa kaikista tietäjistä käytetään yleensä 
nimitystä medicine man (lääkemies, noitatohtori, poppamies), vaikka 
näillä nimillä tulisi kutsua vain tätä yhtä alaryhmää.5 Parantajien ylä- 
puolella arvoasteikossa ovat todelliset tietäjät eli pyhät miehet (wichdsa 
wakhän). Hekin osaavat parantaa, mutta he tekevät sen voimansa/ 
rohtonsa avulla. Toki he tuntevat myös lääkkeet.'* He ovat korkea- 
arvoisempia, koska he ovat saaneet voimansa erityisen voimakkaissa 
näyissä erilaisilta hengiltä.” Lakotojen uskonnon keskuksena olivat näyt, 
joiden kautta ihminen sai päämäärän elämälleen. Lakotatietäjä Ringing 
Shield kertoo ihmisen ja henkien välisistä suhteista: 


Ihmiset tietävät vain sen, mitä on tapahtunut. Henget tietävät mitä 
on tapahtunut, mutta ne tietävät myös mitä tulee tapahtumaan. Ne 
osaavat kertoa tulevaisuuden. Ne voivat kertoa tämän jokaiselle. Jos 
mies haluaa puhua hengille, hänen täytyy puhdistaa ruumiinsa. 
Hän ei saa tehdä mitään, mitä henget eivät halua hänen tekevän. 
Hänen täytyy olla hyvä. Hänen täytyy puhdistautua hikoilumajassa. 
Siellä hänen täytyy laulaa laulunsa ja käyttää henkiä miellyttäviä 
rohtoja (...) Maailmassa on valtavasti henkiä, ne hallitsevat kaikkea 
ja ne tietävät kaiken. Ne saavat ihmisen tekemään mitä haluavat. Ne 
saavat eläimet, puut ja ruohon tekemään mitä haluavat. Ne voivat 


15 Andersson 2009, 69-73. Ks. myös Markku Hokkasen artikkeli tässä teoksessa. 

16 Lakotankielessä lääkettä/yrttejä tarkoittava sana on phezita. Tämä käännetään englanninkielessä 
yleensä termillä medicine/herb. 

17 Nykyisin näyt eivät ole ainoa tietäjän tehtävän määrittelevä tekijä. Ks. Posthumus 2015, 513-533. 

18 Näkyjen merkityksestä lakoyhteiskunnassa ks. Andersson 2010, 7—14. 

puhua eläinten kanssa ja saavat eläimet puhumaan ihmisille. Hen- 
get vaeltavat maailmassa koko ajan ja saavat kaikki tekemään niin 
kuin haluavat. 


Toiset henget haluavat tehdä asiat eri tavoin kuin toiset. Silloin 
vahvempi henki voittaa. Toiset henget voivat olla hyvin vahvoja, toi- 
set ovat heikompia. Kaikki henget ovat vahvempia kuin ihminen. 
Henki voi vihata ihmistä, jolloin se voi vahingoittaa häntä. Silloin 
ihminen voi hankkia avukseen vahvemman hengen ja kukistaa 
sellaisen hengen, joka haluaa vahingoittaa häntä. Jotkut henget 
yrittävät koko ajan vahingoittaa. Hyvät henget vartioivat niitä koko 
ajan, joten ne joutuvat tekemään pahuuksiaan salaa. 


Jos ihminen on hyvä, hän voi miellyttää hyviä henkiä niin, että ne 
suojelevat häntä pahoilta hengiltä. Hän voi miellyttää niitä niin, 
että ne ovat koko ajan hänen turvanaan ja auttavat häntä aina, kun 
hän pyytää. Jotkut henget ovat mahtavia ja valtavan voimakkaita. 
Ne tekevät mystisiä asioita. Suuret henget ovat sukua keskenään, 
eivätkä muut henget voi tehdä mitään, mitä ne eivät salli. Aurinko 
on suuri henki ja näkee kaiken ja tietää kaiken. Ilman henki [ener- 
gia] on suuri henki ja se saa ruohon ja puut kasvamaan ja vedet vir- 
taamaan. Maa on suuri henki ja se pitää kaikkea koossa. Ihmisten 
pitää olla varovaisia, eivätkä he saa loukata henkiä. Henget vihaavat 
pelkureita ja valehtelijoita. Ne ovat rohkean ja hyvän metsästäjän 
ystäviä. Henget pitävät miehestä, jolla on paljon lapsia, ne kuunte- 
levat häntä ja auttavat häntä metsästyksessä. Ne auttavat rohkeaa 
miestä saamaan monia vaimoja ja auttavat häntä sotaretkellä. Ne 
auttavat häntä saamaan monia hevosia (...) 

Jos mies on viisas ja hyvä, hänestä voi tulla tietäjä ja henkien ystä- 
vä. Hänen täytyy oppia laulut ja seremonial[t]. Tietäjät opettavat 
nämä hänelle. Jos hän on viisas tietäjä, henget opettavat hänet 
tekemään ihmeellisiä tekoja. Ne antavat hänelle ihmeellisiä voi- 
mia, jotka ovat muiden ihmisten yläpuolella. Henget rakastavat 
anteliasta miestä. Ne rakastavat ahkeraa naista ja auttavat häntä 

kaikissa hänen askareissaan. Tietäjän täytyy tuntea tietäjien sanalt]. 
Hän puhuu henkien kieltä.'9 


Yllä oleva lainaus kuvastaa hyvin sitä asemaa, joka uskonnolla oli lakota- 
yhteisössä. Ihminen toimi maailmassa, jossa yli-inhimilliset voimat 
säätelivät hänen kohtaloaan. Silti ihminen oli näiden asioiden kanssa 
tasapainossa. Tätä tasapainoa ylläpitämään lakotat tarvitsivat välittäjiä 
ihmisten maailman ja yli-inhimillisen, wakhdn-maailman välille. Link- 
kinä ihmisten ja wakhdn-maailman välillä toimivat pyhät miehet, toisi- 
naan myös myös pyhät naiset (winyan wakhdan).’° 

Rituaaleilla on myös suuri merkitys siinä, miten henkilöstä toisaalta 
tulee parantaja tai tietäjä ja toisaalta siinä, miten hänen erityistaitonsa 
ja tietonsa manifestoituvat. Perinteisesti Wakhdn wachipi (mysteeri- 
tai rohtotanssi) oli tietäjien initiaatiorituaali, jossa osallistujat oppivat 
pyhien miesten tavat, lakota-mytologian ja -historian sekä sen, kuinka 
toteuttaa ja johtaa tärkeimpiä seremonioita. Pyhä mies sai mysteeri- 
tanssissa myös wasiCunsa (seremonia-/rohtokäärön). Jo vakiintuneet 
pyhät miehet siunasivat aloittelevan pyhän miehen käärön pyhäksi 
mysteeritanssirituaalissa. Wasicun riippui omistajansa näystä, mutta 
sisälsi aina sičuņin, hengen ytimen (thin) ja voiman (wowäds'ake). 
Shamaanien pyhä kieli opetettiin vain niille, jotka osallistuivat mysteeri- 
tanssiin.? Näin mysteeritanssi valmisti pyhän miehen tehtäväänsä ja 
esitteli hänet julkisesti heimolleen uskonnollisen johtajan ja hengellisen 
parantajan uudessa roolissa. 

Mysteeritanssin ohella tietäjäksi haluava saattoi joutua vahvistamaan 
kykynsä muissa rituaaleissa. Esimerkiksi Old Man Walking Elk kuvaili 
hehäka kägapi -nimistä siirtymäriittiä, jossa vahvistettiin henkilön 
wakhdn-olemus. Hänen kuvaamassaan näkyjen sarjassa mies näki ensin 
miehen, sitten unphän (naarashirven), joka muuttui mieheksi ja kertoi 
näynetsijälle, mitä rohtoja käyttää. Kolmannessa näyssä hän näki taas 
miehen ja neljännessä unphän. Tässä tapauksessa ihmiset eivät suostu- 


19 Ringing Shield teoksessa Walker 1991, 113—114. 
20 Ks. Andersson 2009, 63-83. 
21 Walker 1991, 30, 117-118, 136-137. Rohtokääröstä ks. esim. Andersson et al. 2013, 118-119. 

neet uskomaan miestä ja hänen voimaansa huolimatta miehen näystä, 
sillä hän oli nähnyt naarashirven eikä uroshirveä, joka näyssä yleensä 
esiintyi. Tämän vuoksi mies päätti suorittaa hehäka kägapi -rituaalin. Jos 
hän onnistuisi, hän olisi jatkossa wakhdn, ja hänen kansansa pitäisi häntä 
pyhänä ja hänen rohtonsa/voimansa olisi vahva.?? Seremonian aikana 
toiset ”hirvennäkijät? ja hirviseuran jäsenet valitsivat ”pienen rohdon” 
(pienen kiven, sormen- tai varpaankynnen tms.), käärivät sen johonkin, 
pitelivät sitä kädessään ravistaen sitä ja heittivät sen pois. Sen jälkeen 
tuli testi: tietäjäksi haluavan oli oksennettava (hiyuk'iyinkte) samat roh- 
dot muiden katsoessa. Oksennettua rohtoa kutsutaan nimellä Amuinge. 
Jos hän onnistuisi, hän todistaisi olevansa wakhdn, wichdsa wakhän ja 
hänet tunnustettaisiin sellaiseksi. Jos hän epäonnistuisi, hän ei olisi 
wakhén.”® Hminge kuvaa kykyä hämmästyttää maagisilla teoilla, aiheuttaa 
wakhän-muutoksia, joita ei voi arkijärjellä selittää? 

Oglala-tietäjä Black Elk tarjoaa harvinaisen kurkistuksen lakota- 
tietäjän saamaan näkykokemukseen sekä siihen, miten hän parantaes- 
saan käytti näystä saamaansa voimaa. Black Elkin näkykokemus ta- 
pahtui hyvin nuorena, eikä hän aluksi ymmärtänyt sen merkitystä. 
Vasta muiden tietäjien avulla hän nuorena aikuisena ymmärsi näkynsä. 
Näyssä Black Elk vietiin maailman keskukseen, jossa hänelle kerrottiin 
maailmankaikkeuden ”salat”. Hänelle annettiin tieto parantamisesta 
sekä siitä, miten hänen tulisi auttaa lakotojen kansaa. Hän sai näkynsä 
suurimmilta mahdollisilta voimilta, ukkosen lähettiläiltä (wakinyan). 
Näin hän sai suurimman mahdollisen voiman. Aluksi Black Elk ei luot- 
tanut lainkaan parantajankykyihinsä. Eräänä iltana hänet kutsuttiin 


22 Buechel käsikirjoitus, 19. 

23 Buechel käsikirjoitus, 20. 

24 Posthumus 2015, 308-309. 

25 Black Elkin elämästä on tehty useita teoksia. Tunnetuin niistä on Neihardt 1932, joka ilmestyi suomeksi 
nimellä Musta Hirvi puhuu vuonna 2013. Teos perustuu Neihardtin 1930- ja 1940-luvuilla tekemiin 
Black Elkin haastatteluihin. Se on näiden pohjalta tehty kaunokirjallinen teos, mutta sisältää valtavan 
määrän tietoa lakotakulttuurista. Tätä teosta selittämään on professori Raymond J. DeMallie kirjoit- 
tanut Neihardtin alkuperäisten muistiinpanojen pohjalta teoksen The Sixth Grandfather. Black Elks's 
Teachings Given to John G. Neihardt. Se asettaa Black Elkin elämän ja kokemukset kulttuuriseen ja his- 
torialliseen kontekstiin. Se on siten ehdoton pyrittäessä ymmärtämään Black Elkin sanomaa. Kuvaus 
Black Elkin näystä on molemmissa teoksissa. Black Elkin elämästä ja opetuksista kertovat myös esim. 
Steltenkamp 1993; Neihardt & Utrecht (toim.) 2000. 

parantamaan sairastunutta poikaa. Seuraava on Black Elkin kertomus 
siitä, miten hän suoritti ensimmäisen tehtävänsä: 


Otin piipun, uhrasin sen neljälle ilmansuunnalle, Wakhan 
Thänkalle ja äiti maalle. Muistin saamaani näkyä ja anoin voimaa. 
Sitten sytytin piipun (...) Keksin itse, miten edetä. Kun Lännen [uk- 
kosen] voima tulee nelijalkaisiin, kuuluu jyrinää ja kun se väistyy, 
maailma on vihreä ja raikas. Tällöin jokainen kohottaa katseensa 
odotuksen vallassa ja lopulta kaikki ovat onnellisia. Näin siis käytin 
rumpua saadakseni aikaan jyrisevän äänen, joka kuvasti Lännen 
voimaa. 


En tietenkään ollut koskaan saanut minkäänlaisia ohjeita keneltä- 
kään, joten keksin itse tavan parantamiselleni. Me menimme tipi- 
hin, astellen vasemmalta oikealle ja istuuduimme lännen puolelle. 
Potilas oli koillispuolella. Poika oli noin 15-vuotias ja oli todella sai- 
ras (...) Koska tämä oli ensimmäinen parannukseni, minun täytyi 
lainata rumpu, kotkanluinen pilli, sekä puinen kuppi, johon pyysin 
laittamaan vettä. He asettivat kupin suoraan eteeni. Tästä eteen- 
päin minun täytyi hieman harkita, sillä minulla oli epäilys siitä 
osaisinko sittenkään tehdä tätä. Täytin piipun ja tipissä oli nuori 
tyttö, jolle annoin sen pidettäväksi juuri siten kuin olin näyssäni 
nähnyt. Niin kaikki oli valmista. Lähetin ylös äänen [rukouksen]. 
Käyttämäni voima oli piipussa, rummussa ja kupissa, mutta pää- 
voima oli eräässä yrtissä [jonka hän oli oli saanut näkynsä välityk- 
sellä]. Pilli kuvasti sitä, mitä kotka oli minulle näyssä kertonut. 


Kaikki oli nyt valmista, joten aloin rummuttaa ja kutsuin Wakhdn 
Thänkaa sanoen neljästi: ”Hey-a-hey!” Samalla kun tein näin, omi- 
tuinen tunne valtasi minut jaloista ylöspäin. Jatkoin rummutta- 
mista ja lähetin rukouksen: ”Isoisä Wakháņ Thänka sinä olet ainoa 
eikä kukaan voi rukoilla ketään muuta. He sanovat, että sinä olet 
tehnyt kaiken. Neljä toisiinsa risteävää suuntaa olet tehnyt ja olet 
laittanut voiman sinne, missä aurinko laskee. Maailman kaksi- 
jalkaiset kärsivät. Heidän puolestaan kutsun sinua. Tässä maail- 

massa eivät kaksijalkaiset tuhoudu. Sinä olet kertonut minulle 
näin. Heikot tulevat kävelemään. Siten sinä annat minulle voiman. 
Kaksijalkaiset täällä maan päällä nostavat päänsä ja kävelevät. Pie- 
nen sinisen miehen, jolta saan voimaa, olet sinä antanut minulle. 
Näyssäni sinä olet vienyt minut huipulle [Mustien kukkuloiden 
keskelle, Harney Peak] ja siellä näytit minulle voiman jolla pelastaa 
kansani. Kupissa olevan veden olet antanut minulle — sen voiman 
kautta me elämme. Antamasi yrtin avulla kaikki olennot voivat 
kävellä. Kaikille suunnille, äiti maalle uhraamani piipun kautta, 
kuulkaa minua (...) Sieltä, missä jättiläinen asuu [pohjoinen] tulee 
antamasi pyhä tuuli, ja siitä minä saan voimani. Kulkiessaan pyhä 
tuuli tuo heikoille voiman. Tämän tuulen kautta puhallan voiman 
heikkoihin, jotta he näkisivät onnellisemman päivän.” 


Sen jälkeen rukoilin kaikkien ilmansuuntien voimia niin kuin 
minua oli näyssäni opetettu. Yksi voima olisi saattanut riittää, mutta 
halusin niin kiihkeästi parantaa pojan, että käytin kaikkia näyssä 
saamiani voimia. Seisoin tietysti länteen päin ja sitten kävelin 
oikealle pysähtyen etelän kohdalla osoittaakseni, että kävelisin 
hyvää tietä kansani kanssa parantaen kävellessäni. Sitten lauloin 
pyhän laulun: ”Pyhällä tavalla olen saanut heidät kävelemään / 
Pyhä kansa lepää matalana / Pyhällä tavalla olen saanut heidät 
kävelemään / Pyhä kaksijalkainen, hän makaa matalana / Pyhällä 
tavalla olen saanut hänet kävelemään.” Kun lauloin, tunsin jotain 
outoa vartalossani ja halusin itkeä. Aluksi epäröin, mutta nyt olin 
tosissani. Kävelin edelleen kohti länttä, missä vesikuppi oli ja näin 
kuinka pieni sairas poika katsoi minuun ja hymyili. Silloin tiesin, 
että minussa oli voima ja parantaisin hänet. Sitten tein pienen uh- 
rauksen ja otin henkäyksen piipusta. Seuraavaksi join osan vedestä 
ja menin kohti sairasta poikaa ja tunsin jotain outoa liikettä rinnas- 
sani ja olin varma, että se oli se pieni sininen mies ja se sai aikaan 
erilaisen äänen kuin mikään muu. Sen jälkeen polkaisin maata 
neljä kertaa ja asetuin pojan eteen. Laitoin suuni pojan vatsalle 
ja vedin pohjoistuulen hänen lävitseen. Samanaikaisesti pieni si- 
ninen mies oli suussani, saatoin tuntea hänet siellä. Pistin palan 

valkoista kangasta suuhuni ja näin, että siinä oli verta. Se osoitti, 
että olin vetänyt jotain pois pojan ruumiista. Sitten pesin suuni 
kupissa olevalla vedellä. Ja nyt tiesin, että minulla oli voima. 


Tämä oli ensimmäinen kerta kuin paransin. Otin hieman yrttiä, 
jauhoin sen ja laitoin sen kupissa olevan lämpimän veden ylle. 
Sekoitin sen, laitoin vähän suuhuni ja puhalsin sen pojan ylitse 
kaikkiin neljään suuntaan ja annoin loput pojalle juotavaksi (...) 
Kesti jonkin aikaa ennen kuin poika parani, mutta hän parani ja 
kasvoi nuoreksi mieheksi, mutta kuoli ennen kuin täytti kolme- 
kymmentä. En ollut silloin siellä, mutta jos olisin ollut, olisin var- 
masti parantanut hänet jälleen.?* 


Black Elkin kertomus on täynnä symboliikkaa, mutta siitä saa käsityksen 
tietäjän toiminnasta. Hän sai kaiken voimansa näystään ja siten suoraan 
Wakhän Thänkalta. Jopa hänen käyttämänsä lääke, ”aamunkoiton yrtti”, 
oli kerrottu hänelle näyssä. 

Ilmansuunnat ilmensivät erilaisia henkiä ja voimia, joista länsi oli 
voimakkain. Ilmansuunnat symboloivat myös ihmisten elämää. Lännes- 
sä asui viisauden voima, sillä vanhetessaan — kulkiessaan kohti aurin- 
gonlaskuaan — ihminen viisastui. Parantaessaan Black Elk huomioi il- 
mansuunnat ja auringon aseman liikkeissään ja asennoissaan. Samalla 
hän kutsui wakhdn-voimat avukseen rukouksin ja rummuttamalla. 
Rummutus itsessään oli rukous, joka valmisti rummuttajan avaamaan 
mielensä wakhdn-asioille. Pieni sininen mies oli näyssä ilmestynyt Black 
Elkille puisessa kupissa. Näyssä hän oli juonut kupissa olevan veden ja 
niellyt pienen sinisen miehen, joka oli oikeastaan kala. Kala puolestaan 
symboloi veden voimaa, joten pieni sininen mies ilmestyi aina Black 
Elkin parantaessa sairaita. Black Elk oli siis parantaja mutta myös tietäjä, 
jolle oli annettu voima toimia linkkinä ihmisten maailman ja näkymät- 
tömän wakhdn-maailman välillä.?? 


26 Black Elk teoksessa DeMallie 1984, 235-244. Ks. myös Neihardt 2013. 
27 Ks. Andersson 2009, 69-73. 

Monet tietäjät käyttivät diagnooseissaan hydromantiaa, vedestä 
ennustamista. Vesi oli yleisesti voimakas terveyden, hedelmällisyyden 
ja (uudelleen)luomisen symboli. Vesi kuvasti voimaa puhdistaa, paran- 
taa ja virkistää. Se oli lääkkeellisten yrttien ja juurien parantamisvoiman 
lähde. Ennustaminen oli alustava keino selvittää sairauden laatu, sijainti 
ja vakavuus. Dakota Ella Deloria kuvaa ennustajia: 


Tärkeä väline oli vesiallas, toisin sanoen vesikulho, ja myöhempinä 
aikoina sen tilalla peili, joka oli kiinnitetty biisoninnahkaviittaan, jo- 
hon heidät [ennustajat] kieputettiin kuin muumiot niin, etteivät he 
mitenkään saaneet sitä itse auki. Peili kiinnitettiin otsan kohdalle 
niin, että mieli saattoi nähdä sen läpi tulevaisuudessa tapahtuvaan 
asiaan, tai saattoi nähdä kadonneen hevosen tai miehen seisomas- 
sa tai makaamassa siinä asennossa, mistä hänet löydettäisiin.?$ 
Antropologi Edward Curtisin mukaan ”[h]oitaessaan sairautta tietäjä 
etsii sairauden sijainnin sekoittamalla rohtoja kulhossa ja saa tarvitta- 
van inspiraation jostain sen [rohdon] saaman muodon yksityiskohdasta. 
Hän imee vahingoittunutta kohtaa ja sylkee sitten joko verta tai jotain 
tahmeaa ainetta, ilmeisesti mätää. Sitten hän katsoo kulhoon, minkä 
jälkeen hän ennustaa toipumisen seoksessa näkyvien elävien olentojen 
hahmoista.”?? Hydromantia saattoi määrittää myös jatkotoimenpiteet tai 
hoidon lopputuloksen. 

Tietäjät olivat usein yhteisönsä arvostetuimpia jäseniä. Esimerkiksi 
Istuva Härkä oli alun perin nimenomaan tietäjä, ei niinkään päällikkö, 
joskin hänessä yhdistyivät sekä tietäjän että johtajan ominaisuudet. Tie- 
täjät johtivat myös uskonnollisia seremonioita. Heitä verhosi aina sala- 
peräisyys, ja he puhuivat pyhää kieltä (hablöglaka/wakhän iyá), jota muut 
eivät ymmärtäneet. Puhumalla pyhällä tavalla ihminen kykeni vuoro- 
vaikuttamaan ja keskustelemaan — luomaan suhteen puhdistautumisen, 
rukouksen (chéya, ”itkeä jollekin/jotain”) ja uhrauksen kautta — toisessa 
maailmassa olevien henkien kanssa. Samalla hän sai suurta ymmärrys- 


28 Deloria nd, 42—43. 
29 Curtis 1908, 63-64. 

tä, viisautta ja tietoa myös tulevaisuuden tapahtumista, mikä oli erittäin 
tärkeä osa tietäjän ”roolia”. Ilmeisesti vain voimakkaimmilla ja pyhim- 
millä tietäjillä oli ennustamisen ja profetian kyky. Oli epätodennäköistä, 
että yrteillä parantaja olisi voinut nähdä tulevaisuuteen. Yleensä vain 
kokeneet pyhät miehet, jotka olivat vuosien näynetsinnän ja harjoittelun 
tuloksena saaneet monia henkivoimia ja oppineet tekniikat, saattoivat 
ennustaa tulevaisuuden, puhua mystisesti, löytää kadonneita tai varas- 
tettuja esineitä ja tunnistaa taikuutta/noituutta. Ilman kykyä ymmärtää 
pyhää kieltä viestiminen henkien kanssa oli mahdotonta. Wakhän iyá 
opetettiin ilmeisesti siirtymäriittinä niille, jotka osallistuivat mysteeri- 
tanssiin, ja siten kyky puhua pyhää kieltä viittasi korkeampaan asemaan 
lakotojen uskonnollisessa ja maagis-lääkinnällis-rituaalisessa hierarkias- 
sa. ”Mystisesti puhuminen” auttoi puhumaan hengille ja tulkitsemaan 
näiden sanoja ja toiveita ihmisille. Se avasi kirjaimellisesti uuden tiedon 
ja mahdollisuuksien maailman 3* 

Toisinaan sairauden syy käsitteellistettiin ihmisruumiiseen ammut- 
tuna tai muuten joutuneena esineenä, joka oli poistettava paranemis- 
prosessin toteutumiseksi. Tämä selittää myös Black Elkin kuvaaman 
sairauden puhaltamisen tai imemisen parannuskeinona. Ajatus siitä, 
että sairaus voitiin puhaltaa ihmiseen tai ihmisestä, liittynee myös 
näennäisen ristiriitaiseen käsitykseen, että sairaus saattoi sekä tulla että 
poistua tuulen tai äkillisten ilmakehän vaihteluiden mukana. Erityisesti 
pahojen vaikutteiden uskottiin kulkeutuvan ilmassa. Nykyisin jotkut 
lakotat uskovat, että tätä eli imemiseen perustuvaa menetelmää (yagöpa/ 
yaphä) käytettiin nimenomaan syövän parantamiseen. Imemistä pidet- 
tiin myös erittäin vahingollisena tietäjälle, joka sen suoritti. Potilaasta 
imetty tauti ikään kuin kertyi tietäjään vaikuttaen häneen sekä fyysisesti 
että henkisesti. 3? 

Pahat vaikutukset liitettiin usein myös ajatukseen magiasta tai noi- 
tuudesta. Lakotan kielessä magia, taikuus ja noituus käännetään yleensä 
sanoilla, jotka on johdettu sanasta Amungd ("aiheuttaa sairautta tai kuo- 


30 Andersson 2009, 73; Posthumus 2015, 301. 
31 Walker 1991, 123. 
32 Posthumus 2015, 301-330. 

lemaa, loihtia, myrkyttää, noitua, langettaa kirous, lumota, käyttää pahaa 
rohtoa”). Perinteinen erottelu taikuuden ja noituuden välillä ei tunnu pä- 
tevän lakotoihin, sillä he eivät tee selvää eroa käsitteiden välille. Molem- 
mat ovat wakháņ sikäli, että ne ylittävät ihmisen käsityskyvyn ja selittävät 
muuten käsittämättömiä tapahtumia. Molemmat voidaan kääntää käyt- 
täen jotain Amungdsta juontuvaa sanaa. Ilmeisesti taikuus ja noituus 
yhdistettiin tietynlaiseen voimaan, vaikutusvaltaan tai rohtoon nimeltä 
wihmungé (”noitarohto; loitsu”, kirjaimellisesti ”jotain mitä käytetään 
jonkun noitumiseen”). Brulé-lakota Standing Bear kuvailee hmungda 
keskustelussa lapsena tuntemansa wifyan wakhänn (pyhän naisen) kans- 
sa: ”Maagisella voimallaan hän saattoi satuttaa meitä jos halusi, emmekä 
me voineet puolustautua, sillä hänen voimansa oli näkymätön. Se oli 
nimeltään hmungd.” Hmungä otti todellisuudessa useita muotoja, ja 
sen tehtävänä oli hämmästyttää, lumota, painostaa, kontrolloida, hypno- 
tisoida, sairastuttaa tai tappaa. Vihollisen lumoaminen taistelussa oli 
esimerkki kulttuurisesti hyväksytystä noituudesta tai taikuudesta jota 
pidettiin hyväntahtoisena ja oikeudenmukaisena. 34 

Taikuus/noituus, joka siis nähtiin ammuksen tai vaikutuksen ampu- 
misena okkultistisin keinoin toisiin ihmisiin, oli yleinen selitys käsittä- 
mättömille, onnettomille ja ennakoimattomille tapahtumille, joita ihmi- 
nen ei voinut hallita tai ymmärtää. Tähän liittyen dakota Ella Deloria 
kirjoittaa: 


(...) kun ihminen on sairas ja kukaan ei tunnu tietävän syytä, joku 
sanoo: ”Ehkä joku on heittänyt myrkkyammuksen häneen.” Jos- 
kus sanotaan eläimen, yleensä myyrän, tehneen sen. Sitten taitava 
tietäjä tulee ja vetää haitallisen esineen, yleensä tupsun, jotain 
jota pidetään hyvin voimakkaana, pois potilaasta. Väitetään, että 
pelkkä tietäjän huulien kosketus ja nopea sisäänhengitys riittää 
imemään esineen pois. Tietäjän määräämät laulut säestävät tätä 
ja muita riittejä. Tämä kaikki perustuu tietäjän näkyyn. Isoisäni 
oli taitava tietäjä mutta myös ennustaja. Hänen menetelmänsä ja 


33 Standing Bear 2006, 141. 
34 Deloria nd. 65; Powers 1986, 181; Posthumus 2015, 301. 

seremoniansa olivat aivan erilaiset kuin kellään muulla. Ja niin 
se meni — siksi on mahdotonta löytää vain yhtä [parannus]tapaa. 
Laulut olivat välttämättömiä; lähes aina myös tulen käyttö, sanoi- 
sin. Sitten piti tarkistaa huolellisesti, ettei menstruoivia naisia ollut 
paikalla pilaamassa menettelyä. Mutta muuten tohtoroinnit eivät 
koskaan olleet samanlaisia.% 


Näin siis tietäjän tehtävä oli paitsi tehdä diagnoosi, myös parantaa ja 
sen perusteella määrätä mahdolliset ”lääkkeet”. Tämän kaiken hän teki 
omasta näystään saamallaan voimalla, joten yhtä oikeaa parantamisen 
tapaa tai muotoa ei ollut. 

Tässä suhteessa tärkeitä olivat erilaiset sosiaaliset ja uskonnolliset 
yhteisöt, kuten uniseurat, sillä ne yhtenäistivät käytäntöjä yhteisten rituaa- 
lien kautta. Kaikki parantajat ja tietäjät kuuluivat uniseuroihin (ihänblapi 
okhélakiciye) sen mukaan, mitä he olivat näyssään nähneet. Parantajat 
tosin saivat näyssä tietoja lähinnä käytettävistä yrteistä ja käytännön 
asioista, kun taas varsinaiset tietäjät saivat voimia henkiolennoilta. Esi- 
merkiksi tietäjä, joka näki näyssä biisonin, kuului sen jälkeen biisoni- 
seuraan, ja hänellä oli pyhä yhteys kyseisen eläimen henkeen. Uniseuroja 
oli lukuisia, joista ehkä voimakkaimmat olivat ukkos-, karhu- ja biisoni- 
seurat. Näyssä saatiin myös tieto parantamisen tavoista, lauluista ja 
muista parantamiseen liittyvistä rituaaleista. Erityisen voimakkaat tie- 
täjät, kuten Black Elk, olivat saaneet voimansa usealta henkiolennolta. 
Black Elkin näkykokemus oli erityisen vahva ja monipolvinen. Näyssään 
hän näki muun muassa ukkosen lähettiläät (Wakinyan), jotka antoivat 
hänelle ukkosen voimat. Tosin hän ei aluksi ymmärtänyt näkynsä mer- 
kitystä. Hän eli vuosia alituisessa ukkosen pelossa. Lopulta hän kertoi 
näystään muille ukkosesta voimansa saaneille tietäjille. He tulkitsivat 
näyn merkityksen, minkä jälkeen Black Elk oppi valjastamaan ukkosen 
voiman. Näin hän liittyi ukkosseuraan 3* 


35 Deloria nd, 65-66. 
36 Walker 1991, 74-75, 116-128, 157; Standing Bear 2006, 214-215. Black Elkin näystä ks. Demallie 1984, 
111-119. 

Kuva 5. Hikoilumajaseremonia Pine Ridgen reservaatissa. Kuva: 
Rani-Henrik Andersson. 


Perinteet ja 2000-luvun haasteet 


Myös nykyään uskonto ja rituaalit määrittelevät lakotojen identiteettiä ja 
traditionalismia enemmän kuin mikään muu yksittäinen tekijä. Lakota- 
reservaateissa uskonnon ja rituaalien keskeisyys on erittäin näkyvää 
ja konkreettista. Monena iltana viikossa voi reservaatissa nähdä pysty- 
tettävän hikoilumajoja ja kuulla rituaaliin kuuluvan rumpujen soiton, 
laulun ja rukousten kaikuvan yössä. Henkiä kutsutaan apuun, ihmisiä 
parannetaan ja lohdutetaan, samalla kun seurueet nauttivat perinteisiä 
ruokalajeja ja nauravat ja juttelevat myöhään yöhön. 

Lakotojen perinteisistä uskonnollisista rituaaleista ehkä tärkein on 
ollut aurinkotanssi. Muiden uskonnollisten seremonioiden tavoin se 
kiellettiin vuonna 1882 ja on vasta viimeisen 40 vuoden aikana elpynyt 
uudelleen. Perinteisten uskontojen kielto oli osa Yhdysvaltain assimi- 
laatiopolitiikkaa, jonka perimmäinen tavoite oli sulauttaa intiaanit täy- 
dellisesti osaksi amerikkalaista yhteiskuntaa. Hallitus vaati, että intiaa- 


37 Lakotojen perinteisistä seremonioista ks. esim. DeMallie 1984, 215-226, 232-235; Deloria 1988, 141- 
147; Densmore 1992, 77-82, 113-141; Andersson 2009, 73-83. 

nien oli ryhdyttävä elämään valkoisten tavoin, omaksuttava kristinusko, 
lähetettävä lapsensa kouluun ja luovuttava vanhoista elinkeinoistaan ja 
uskonnoistaan. Intiaanien oli myös tehtävä työtä tai ansaittava palkkansa 
kuten valkoiset, vaikka töitä ei välttämättä ollut tarjolla. Tilanne oli hyvin 
vaikea. Silti Yhdysvallat piti kiinni politiikasta, joka perustui ajatukseen 
valkoisen (amerikkalaisen) rodun ylemmyydestä — eikä se ole vieläkään 
kokonaan siitä luopunut. 

Vielä 1930-luvun alkaessa reservaatteja hallitsivat lähes yksinoikeu- 
della valkoiset intiaaniasiamiehet. Intiaaneilla ei ollut paljonkaan sanot- 
tavaa omiin asioihinsa. Franklin D. Rooseveltin tultua Yhdysvaltain pre- 
sidentiksi oli aika kypsä muutoksille myös reservaateissa. Rooseveltin 
johdolla käynnistettiin intiaaneja koskeva uudistusohjelma (Indian New 
Deal). Uuden ohjelman johtoon ja intiaaniasiainkomissaariksi Roose- 
velt nimesi John Collierin, joka oli erittäin kiinnostunut intiaanikult- 
tuureista, joskin hieman romanttisella tavalla. Tämän Indian New Deal 
-ohjelman keskeisin osa oli Collierin kehittämä Indian Reorganization 
Act (IRA) eli ”Intiaaniasioiden uudelleenjärjestelylaki”, joka astui voi- 
maan vuonna 1934. IRA:n tavoitteena oli siirtyä intiaanien kulttuurien 
hävittämisestä ja assimilaatiosta niiden suojelemiseen ja elvyttämiseen. 
Esimerkiksi vuonna 1882 kielletyt perinteiset seremoniat sallittiin jäl- 
leen. Samalla intiaaniasiamiehen valtaa kavennettiin ja hänen tittelinsä 
muuttui yli-intendentiksi. Intiaanien tuli valita vaaleilla joukostaan 
uudet johtajat, jotka muodostivat reservaattia hallinnoivan neuvoston. 
Tavoitteena oli, että intiaanit saisivat yhä suuremman itsemääräämis- 
oikeuden reservaateissaan. Toisaalta 1950- ja 1960-luvuilla Yhdysvaltain 
virallinen intiaanipolitiikka pyrki lakkauttamaan kaikki intiaanireser- 
vaatit (terminaatiopolitiikka) ja siirtämään intiaanit reservaateista kau- 
punkeihin (relokaatiopolitiikka). Tuolloin tavoitteeksi tuli lakkauttaa 
intiaanien itsemääräämisoikeus ja tuhota heidän heimosidonnaisuu- 
tensa ja kulttuurinsa. Tästä luovuttiin 1970-luvulla. 39 


38 Assimilaatiopolitiikasta ks. esim. Andersson & Henriksson 2010, 320-340; Andersson et. al. 2013, 
113-114. Assimilaatiopolitiikan vaikutuksista eritoisesti lakotoihin ks. Smedman 2001; Andersson 2009, 
208-249; 287-301. 

39 Ks. Andersson & Henriksson 2010, 332-335. 

Lakotat onnistuivat vastustamaan terminaatiopolitiikkaa ja säilyttivät 
reservaattinsa ja kulttuurinsa. Monet lakotojen perinteisistä seremo- 
nioista ja siten myös parantamisen tavoista elivät kuitenkin ”maan alla” 
aina 1930-luvulle saakka. Antropologi James R. Walker raportoi 1900- 
luvun alussa, että Pine Ridgessä oli vain viisi pyhää miestä, kaikki täysi- 
verisiä intiaaneja.#° Uskonnon harjoittamiskiellon poistuttua 1930- 
luvulla osa seremonioista palautui vanhemman väen muistikuvien kaut- 
ta, osa opiskeltiin uudelleen muun muassa antropologien tutkimusten 
kautta.“ Samaan aikaan kun aurinkotanssien määrä ja suosio on viime 
vuosina kasvanut, niiden monimuotoisuus, yksityiskohtaisuus, yksilölli- 
syys ja innovatiivisuus on kaventunut. Samoin sairauksien hoidossa on 
yleisesti siirrytty omintakeisista, monimuotoisista, näkykokemuksiin 
pohjaavista ja innovatiivisista menetelmistä yleisluontoisempiin käsityk- 
siin psykosomaattisesta, hengellisestä parantamisesta, jota toteutetaan 
pääasiassa hikoilumajan, aurinkotanssin ja yuwipi-seremonian kautta.*? 
Yuwipi on periaatteessa parantamisseremonia, jossa tietäjä rukousten 
ja pyhän piipun avulla pyrkii parantamaan sairaita hyvin perinteiseen 
tapaan.*3 

Nykyisin seremoniat nähdään parannuskeinona kaikenlaisiin sosiaa- 
lisiin ja psykologisiin ongelmiin, alkoholismiin ja muihin riippuvuuk- 
siin sekä historialliseen traumaan. Näitä kaikkia voidaan pitää hengelli- 
senä epätasapainona tai ristiriitana. Näin nykypäivän rituaaleista suuri 
osa pyrkii palauttamaan henkisen tasapainon ja yhteyden. Rituaalien 
harjoittajat ovat monin tavoin parantajina ”jokapaikanhöyliä” ja koko- 
naisvaltaisia. Heidän taitonsa eivät enää välttämättä perustu näyssä 
saatuun voimaan.*+ Tämä pätee myös muiden kuin lakotaparantajien 
kohdalla. Yleisesti voidaan ajatella nykyintiaanien parantamisen olevan 
holistista, jossa yhtä tärkeää kuin sairauden poistaminen on henkisen 
tasapainon löytäminen tai vaikkapa perheen sisäisen yhteyden säilyttä- 
minen tai sen korjaaminen. 


40 Walker 1991, 47. Lisää lakotojen uskonnosta 1900—2000-luvuilla ks. Powers 1977, 107-207; Lewis, 1987, 
173-187; Spider, 1988, 189-209; Steinmetz 1990; Feraca 1998; Maroukis 2004. 

41 Ks. esim. Lame Deer & Erdoes 1972; Mails 1979. 

42 Posthumus 2015, 487. 

43 Ks. Powers 1984; Lewis 1987, 173-187. 

44 Posthumus 2015, 487. 

Vaikka tämä saattaa vaikuttaa dramaattiselta muutokselta, lakota- 
uskonto ja -rituaalit ovat aina keskittyneet erityisesti hengellisen ja fyy- 
sisen tasapainon, harmonian, hyvinvoinnin ja terveyden säilyttämiseen. 
Käsite eräänlaisesta elämänliikkeestä on tässä hyödyllinen, sillä ”tavoit- 
teena on saada aikaan pitkä elämä, siunausta ja runsautta itselle, toisille, 
perheelle ja heimolle.”4 Elämänliike yhdistää ainakin kaksi tärkeää la- 
kotojen uskonnollista arvoa. Ensimmäinen ja perustavanlaatuisin on 
wichözani, terveys. Sanan juuri, zani (olla terve, hyvinvoiva, kokonai- 
nen) viittaa sekä fyysiseen että psyykkiseen terveyteen ja hyvinvointiin. 
Lakotat arvostavat terveyttä ja rukoilevat sitä itselleen, sukulaisilleen, 
ystävilleen ja heimolleen. Toinen käsite on wichoichage, sukupolvet, elä- 
mä, kasvu ja pitkäikäisyys, joka kuvaa ajatusta jatkuvasta terveydestä ja 
vauraudesta tulevaisuuteen ja halki sukupolvien. Tyypillinen rituaali- 
nen fraasi ”jotta nämä ihmiset saisivat elää” tavoittaa elämänliikkeen 
ylläpitämisen ja jatkamisen. Sairauden uskotaan tulevan muilta-kuin- 
ihmisvoimilta, ja siksi ne voidaan käsittää hengellisen epätasapainon tai 
ristiriidan fyysisinä oireina. Siten yksi uskonnonharjoittajien tärkeim- 
mistä tehtävistä on hoitaa sairaita — heitä, jotka ovat hengellisessä epä- 
tasapainossa maailmankaikkeuden kanssa — ja palauttaa hengellinen 
harmonia mystisten tai wakan-keinojen avulla. Siten eräitä harjoittajia 
voidaan kutsua yleisesti termillä waphiye (parantajat, lääkärit, hoitajat; 
kirjaimellisesti ”korjata, uudistaa”).4* 

Perinteisten parantamistapojen katoamista nopeuttavat arkielämän 
muutos ja nykypäivän reservaattielämän todellisuus. Nykyään suurin osa 
fyysisistä sairauksista ja vammoista hoidetaan sairaalassa. Tietääksemme 
vain hyvin harvat nykytietäjät poistavat sairauksia imemällä. Näin 
ollen yagöpa/yaphän harjoittajia ei käytännössä enää ole, mutta ne har- 
vat, joilla tämä taito on, ovat myös niitä, joiden henkiolennot ovat kaik- 
kein voimakkaimpia. Monet nykylakotat muistavat yhä tietäjiä, jotka 
käyttivät nimenomaan tätä metodia parantaessaan. He myös muista- 
vat, kuinka tällaisen parantajan kuoltua hänen sisäiset henkiolentonsa, 
kuten linnut tai käärmeet poistuivat ruumiista yleensä suun kautta.48 


45 Anderson 2001, 5. 

46 DeMallie & Parks 1987, 211; Posthumus 2015, 509-510. 
47 Posthumus 2015, 364-365, 512. 

48 Posthumus 2015, 512. 

Lopuksi 


Lakotojen uskomusjärjestelmä on aina ollut hyvin dynaaminen. Siinä 
missä aiemmin näyt ja niihin liittyvät uniseurat olivat perusta erilais- 
ten tietäjien ja parantajien ryhmille, nykyisin ne korvaa rituaalinen 
thiyöspaye-ryhmä. David Posthumuksen tutkimusten mukaan rituaali- 
nen thiyöspaye ilmentää jatkuvuutta, adaptaatiota, innovaatiota ja kykyä 
muutokseen. Rituaalinen thiyöspaye ei enää edellytä sukulaisuutta, vaan 
ryhmä kerääntyy jonkun uskonnon harjoittajan seremonioiden ympä- 
rille. Sukulaisuus voi tosin myös olla määrittävä tekijä. Myös paranta- 
minen ja tietäjät toimivat näiden uudenlaisten sosiaalis-uskonnollisten 
ryhmien piirissä. Näistä uusista ryhmistä merkittävimpiä on Native 
American Church eli Amerikan alkuperäiskansojen kirkko, jossa yhdis- 
tyy paljon kristinuskon piirteitä ja intiaanien omia traditioita. Se on myös 
hyvä esimerkki siitä, miten lakotojen käsityksissä sekä 1800-luvulla 
että nykyään kristinusko ja lakotojen perinteiset uskomukset voivat elää 
rinnakkain. 

Vaikka monet lakotojen perinteiset parantamisen muodot ovat ka- 
donneet, jotkin heidän parantamiseen liittyvät rohtonsa ovat välittyneet 
myös meille. Black Elk kertoi näyssään saamastaan aamunkoiton yrtistä, 
jolla hän paransi sairaita. Nykyään yrtti on yleisesti käytössä homeopaat- 
tisena flunssalääkkeenä. Kukapa meistä ei olisi joskus lääkinnyt itseään 
Echinaforcella? Tämän ”lääkkeen” perusainesosa on Echinacea purpurea 
-niminen yrtti, jonka Black Elkin poika Benjamin Black Elk näytti sveit- 
siläiselle Alfred Vogelille 1950-luvulla.5? Black Elkin näyssä saama rohto 
parantaa siis yhä sairaita. 


49 Posthumus 2015, 513-533. Kristinuskosta ja lakotojen perinteisestä uskomusjärjestelmästä ks. 
Andersson 2009, 217-227, 297-301. Alkuperäisten amerikkalaisten kirkosta ks. esim. Andersson et. al. 
2013. 

50 A. Vogel. <http://www.avogel.ch/de/avogel-welt/geschichten/haeuptling.php.> [viitattu 29.5.2015] 
Ks. myös Andersson & Henriksson 2013. 

